
Cuvânt înainte 


Teoria formelor fără fond este una dintre cele mai răspândite şi cunoscute teorii din cultura 
română. Analizată de figuri reprezentative ale spiritualităţii româneşti, ea s-a bucurat de un 
mare număr de comentarii și analize, însă fără să fi făcut obiectul unui studiu special. Despre 
teoria formelor fără fond s-a scris mult, explicabil prin aceea că personalitatea lui Maiorescu 
s-a bucurat de studii temeinice. Parcurgerea lor și a lucrărilor despre curente și teorii sociale 
autohtone lasă impresia că rolul mentorului Junimii în lansarea teoriei formelor fără fond 
a fost supralicitat. 

De-a lungul timpului am studiat şi meditat asupra chestiunii formelor fără fond, deosebit 
de complexă, dar tratată, nu de puţine ori, cu ironie sau dusă spre derizoriu, fiind considerată 
a fi chiar o temă lipsită de bază științifică. Nici după 1989 lucrurile nu s-au schimbat prea 
mult, deși suntem invadaţi peste tot de forme fără fond. Vremurile pe care le trăim se derulează 
parcă înadins sub semnul formelor fără fond. Totul pare anormal, logica socială parcă nu 
mai funcţionează. S-a potrivit ca tranziţia în perioada postcomunistă să coincidă cu 
postmodernismul, și el dătător de forme fără fond. Teoria formelor fără fond reflectă o anumită 
psihologie, mentalități și poziţii sociale. Ea a pus, cu toată acuitatea, probleme esenţiale ale 
evoluției societății românești, deosebit de actuale, multe dintre ele regăsindu-se și astăzi în 
orice societate aflată în tranziție. 

Tema dominantă a teoriei formelor fără fond în gândirea românească rămâne dezbaterea 
relaţiei dintre instituțiile moderne și contextul naţional. Termenii „fond “ și „formă “ îi întâlnim 
în numeroase studii şi articole, dar nu sunt abordați sistematic și Ştiinţific, ei fiind reduși, de 
regulă, la descrierea lor destul de vagă de către Maiorescu. 

Mai există şi o altă circumstanţă ce ne-a îndemnat să întreprindem un studiu al teoriei. 
Considerăm că analiza ei aduce elemente în definirea epocii moderne româneşti. Deși nu a 
fost constituită inițial ca un corpus teoretic, ca un sistem de analiză a proceselor sociale, 
această teorie face referiri la categorii filosofice, sociologice, politologice etc. prin care a 
reflectat realităţi concrete, şi a incitat la reflecții despre realitatea românească. Premisa 
analizei teoriei formelor fără fond stă în diferența dintre concepția evoluționistă şi concepția 
modernistă. Prima pornește de la acceptarea diferențelor, a inegalității dintre naţiuni şi, prin 
urmare, implică faptul că nu se poate adopta un sistem instituţional politic şi de guvernământ 
izvorât din alte realități la un popor diferit ca tradiţie și istorie decât pe calea dezvoltării 
organice. Cealaltă viziune concepe societatea după un model unic, dincolo de timp și spațiu, 
impus prin orice experiment social. 

Una dintre cele mai dificile probleme este metodologia de abordare a teoriei formelor 
fără fond. Se comite o greșeală de principiu susținându-se că această teorie este la rându-i 
preluată din Occident și căutându-se cu obstinaţie sursele şi influenţele. Nu negăm faptul că 
România a cunoscut influenţe din afară, că s-a încadrat în curentul larg de modernizare, de 

europenizare, dar aceste influențe au avut un caracter mai mult sau mai puţin întâmplător. 
Principiul metodologic în analiza noastră rămâne evidenţierea contradicției dintre aspirația 
către o modernizare, cât mai rapidă şi completă, şi nevoia de continuitate într-o tradiţie, într-un 
fond istoriceşte constituit, ca dovadă a identității proprii, argument fundamental pentru 
demonstrarea existenței naţionale. 

Construirea precipitată a unui sistem instituțional identic cu cel din Occident s-a datorat 
necesităţii de a înfăptui cele două mari urgenţe naţionale: unirea şi independenta, indisolubil 
legate de existența unui organism politico-juridic modern. Acest demers s-a făcut în lipsa 
unui proiect teoretic, așa cum se întâmplase, de pildă, în Franţa, unde Marea Revoluţie din 
1789 a fost precedată de o amplă şi adâncă mişcare spirituală şi culturală. Cultura română 
a propus de cele mai multe ori un proiect teoretic postfestum, adică a explicat doar efectele 
produse de un eveniment național sau social şi nu a elaborat un câmp teoretic de prognozare 
a evoluției societății româneşti. Ea este orientată predominant spre trecut şi în foarte mică 
măsură se concentrează pe gândirea unor scenarii care să privească evoluţia și schimbările 
ce s-ar putea produce. Nici unul dintre marile momente ale istoriei românești moderne, inclusiv 
revoluția din decembrie 1989, nu s-a produs în temeiul unui proiect teoretic. 

Asupra modalităților de dezvoltare modernă s-a formulat o viziune critică şi analitică — 
teoria formelor fără fond. Idei care să vizeze asemenea disfuncționalități instituționale găsim 
în cultura română începând cu sfărșitul secolului al XVIII-lea, iar din deceniul patru al 
secolului al XIX-lea ele sunt discutate public sau în corespondenţa privată. 

Pe scurt, teoria formelor fără fond examinează căile de sincronizare cu Europa ale unei 
țări aflate în proces de modernizare: evoluția exclusiv pe baza tradiţiilor interne sau adoptarea 
unui model de civilizaţie abstract — cel european — și preluarea unor instituții din una dintre 
societățile europene moderne — engleză, franceză, germană — considerate ca expresie a 
modelului clasic de evoluție. 

Despre acest subiect au scris M. Kogălniceanu, A. Russo, N. Iorga, C. Rădulescu-Motru, 
C. Stere, G. Ibrăileanu, Șt. Zeletin, M. Manoilescu. Cel care oferă o analiză a formelor fără 
fond ca o teorie a procesului de modernizare românească este Titu Maiorescu, continuată și 
dezvoltată de M. Eminescu. 

Pornim în analiza formelor fără fond de la existenţa unei permanente româneşti, conservată 
de societate şi afirmată de gândirea filosofică şi socială autohtonă. A demonstra, chiar cu date 
istorice, că dezvoltarea noastră modernă nu avea altă cale de urmat decât drumul de la formă 
la fond sau că influenţele externe nu puteau fi evitate nu înseamnă rezolvarea chestiunii relației 
dintre fond şi formă. Teoria formelor fără fond are ca miez sublinierea și perpetuarea origi- 
nalității românești. Chestiunea fundamentală era: cum să se dezvolte românii, pe ce cale să 
meargă pentru a rămâne ei înşişi în condiţiile unei modernizări rapide, dată fiind situația 
geopolitică a țărilor române, între trei mari imperii, fiecare cu tipul său de civilizaţie, și, deci, 
existenţa pericolului de a fi oricând încorporați într-unul dintre ele; în plus, Rusia și Turcia 
erau actori europeni care filtrau sau chiar frânau evoluția civilizaţiei moderne, capitaliste. 

De aceea, problema influențelor, a împrumuturilor trebuie discutată din perspectiva 
selectării şi asimilării lor în „produse“ românești. Noi am devenit moderni nu doar pentru 
că am fost obligaţi de Occident, al cărui model de dezvoltare este ofensiv şi provocator. Grupuri 
româneşti au acceptat schimbarea și au susținut-o prin cele mai diverse mijloace. Raportarea 
la Europa, preluarea unor idei, teze și principii filosofice și ideologice sunt mijloace de 
edificare a unei căi proprii de modernizare. Fără îndoială că primul contact, nu prin scrieri, 
ci nemijlocit cu Apusul a creat pentru români un şoc, o dezorientare, după cum vom vedea 

mai departe. După aceea a intervenit spiritul lucid care impune noi exigenţe, adică dezvoltarea 
țării în sens modern, european, într-un cadru național specific. 

Studiem devenirea noastră modernă prin mecanismele de constituire a naţiunii române 
moderne. Pornim de la câteva axe în jurul cărora s-au derulat procesele de edificare a 
societății românești moderne: context internațional (dependenţă de imperii, nivel economic 
scăzut în raport cu cel din Occident, presiune a țărilor dezvoltate asupra societăţii româneşti), 
intelectualitate modernă în curs de formare, alcătuită cu precădere din umaniști, nivel scăzut 
al ştiinţei şi tehnicii autohtone, plasare la intersecția de civilizaţii și influențe. 

Teoria formelor fără fond s-a născut din nevoia de a clarifica formarea civilizației române 
moderne. Această teorie a pornit din necesitatea, adânc resimţită de reprezentanții ei, de a 
aborda realitatea românească dintr-o perspectivă care să descifreze procesele de înnoire 
socială şi culturală în context naţional. Abordarea edificării civilizaţiei române moderne se 
axează, în principal, pe relația dintre fond şi formă, discutată corelativ cu raportul intern- 
extern, național-internațional, barbarie-civilizaţie, pământean-străin, patriotic-cosmopolit, 
tradiție-nou. Analiza concepțiilor despre formele fără fond este însoțită de studiul planurilor 
elaborate de susținătorii teoriei. 

Vrem să punem în evidență existența unei teme, a unei idei-ghid în epoca noastră modernă. 
Dorim să arătăm cum a luat naştere o teorie în acțiune, din realitatea concretă românească, 
ca reflex al noului tip de cultură, cea modernă, în curs de formare. 

Căile de analiză a teoriei formelor fără fond sunt studiul textelor, cunoaşterea proceselor 
sociale dezbătute în termenii formelor fără fond, producția de idei din care au rezultat câteva 
perspective de studiu în legătură cu teoria formelor fără fond: 1. reflectarea unei situaţii 
concrete şi specifice a societății românești; 2. instrument de cunoaştere; 3. mod de conștien- 
tizare a unor realități particulare; 4. studiu al căilor proprii de evoluţie; 5. direcție de inter- 
pretare a evoluției civilizației române moderne; 6. examinare a modalităților de înlăturare 
a unor disfuncționalităţi; 7. viziune integrală asupra societăţii româneşti în curs de moder- 
nizare. Această teorie nu este una de import, întrucât ea a apărut din nevoia reală și profundă 
de a căuta explicaţii pentru fenomene şi procese sociale şi spirituale din cadrul național româ- 
nesc, neregăsite în paradigmele sociologice ale secolului al XIX-lea. 

Încercăm să demonstrăm, pornind de la texte fundamentale, existența unor direcții, prin- 
cipii, concepte ce se constituie într-o viziune originală asupra dinamicii sociale şi culturale, 
într-o gândire românească despre evoluţia, rolul și finalitatea dezvoltării sociale și culturale 
într-o comunitate naţională. Lipsa unei lucrări speciale se resimte cu atât mai mult cu cât doctrina 
amintită este încă de foarte mare actualitate atât în unele țări, cât şi în lucrări în care se caută 
depășirea unui anumit reducționism în studiile asupra proceselor de dezvoltare modernă. 


Bahna, 25 septembrie 2006 


Notă 


1. Am ezitat să public, înainte de 1989, în condiţiile prea bine știute, teza de doctorat Teoria formelor fără 
fond în cultura română. Cu referire specială la gândirea lui Titu Maiorescu, susţinută în 1980. Lucrarea a fost 
citită de H.H. Stahl în anul 1984 şi, deşi acesta nu mi-a comunicat nici o opinie, aveam să descopăr mai târziu 
judecata marelui sociolog: „S-ar cădea a fi tipărită şi lucrarea lui Constantin Schifirneţ, Formele fără fond în 
gândirea românească din a doua jumătate a secolului al XIX-lea“ (H.H. Stahl, 127, nota de subsol 4). 

Mulţumesc pentru observaţiile şi sugestiile făcute de primii cititori ai textului acestei cărţi, Grigore Georgiu, 
Mona Mamulea, Cecilia Ştefănescu şi Alexandru Cârlan. 


Capitolul 1 
Antemaiorescieni 


1.1. Redescoperirea Occidentului 


S-a remarcat deja că despre relaţia dintre fond şi formă s-a vorbit cu mult timp înainte de 
Titu Maiorescu. Ibrăileanu a spus-o întâi (1909), apoi N. Petrescu (1937, 103), E. Lovinescu 
(1940), A. Marino (1968, 185) au demonstrat datarea antemaioresciană a teoriei formelor fără 
fond. Idei precum nivelul neevoluat al societăţii, respect pentru tradiţiile naționale, raportul 
dintre ţările române şi civilizaţia europeană, necesitatea împrumuturilor selective, adaptarea 
progresivă, împrumuturile şi puritatea limbii române, luminarea poporului, rolul şcolii şi 
caracterul ei naţional, influenţele culturilor străine asupra culturii române, imitaţia!, modelul 
de civilizație adecvat românilor, căile de evoluţie a românilor, relaţia cu Europa, întărirea orga- 
nismului politic prin unire, autonomie şi neatârnare, îmbunătăţirea stării ţăranilor, dezrobirea 
țiganilor, egalizarea impozitului, recunoaşterea meritului în ascensiunea socială, latinismul, 
limba, etimologismul erau dominante în jurul anului 1840, însă toate subsumate ideii despre 
națiunea română. Excesele din etapele de început de dezvoltare capitalistă a societății româneşti 
erau sesizate de gânditori de diferite orientări: C. Conachi, C. Negri, M. Kogălniceanu și Alecu 
Kogălniceanu, I. Ionescu de la Brad, D. Ralet, Ștefan Scarlat Dăscălescu, B.P. Hasdeu, Barbu 
Paris Mumuleanu, lon Heliade Rădulescu, Gr. Pleşoianu, C. Bălăcescu, C. Caragiale, C. 
Bolliac, Z. Carcalechi, FI. Aaron, I. Codru Drăguşanu, G. Barițiu, S. Bărnuţiu, D.P. Marțian, 
I. Maiorescu. Despre ideile unora dintre ei referim în continuare. 

Faptul că teoria formelor fără fond i-a fost atribuită lui T. Maiorescu s-ar explica prin aceea 
că el a fost cel care i-a dat „o formulare precisă, categorică de la înălțimea unui mare prestigiu 
cultural, social şi politic la care nu se ridicase nici unul din precursorii săi incontestabili“ 
(Marino, 1968, 188). Noi credem că altul este motivul. T. Maiorescu a emis teoria sa într-o 
perioadă când construcția statală românească de după Unirea din 1859 se consolidase şi 
începuseră să apară efectele, față de care intelectualitatea românească îşi exprima dezamăgirea. 
La o asemenea stare de spirit T. Maiorescu a răspuns cu critici serioase asupra unor discordante, 
anomalii şi contradicții. 

Teoria formelor fără fond s-a afirmat cu deosebire la intelectualii din Moldova şi din Transil- 
vania (Mitu, 156)?, ea dând expresie atitudinii critice faţă de conduitele mai mobile, mai apăsat 
orientate spre schimbare, din Muntenia. 

Analiza scrierilor din perioada 1821-1840 pune în relief „stigmatizarea“ unora dintre 
efectele preluării mecanice mai ales a culturii şi civilizaţiei franceze. Este adevărat, nu întâlnim 
nicăieri o teoretizare a criticii drept principiu diriguitor al procesului de construcție culturală. 
Există, în schimb, o anumită mentalitate faţă de „străinism“, „franţuzism“ şi, în general, faţă 

de orice modă, cu influenţă asupra evoluției națiunii române. Sunt formulate exigenţe privitoare 
la dezvoltarea culturii, cu deosebire a limbii române, considerată element fundamental de 
emancipare a unui popor. Era firesc să fie aşa dacă luăm în considerare rolul traducerilor de 
scrieri din culturile europene (mai ales franceză) în formarea noului spirit public. Limba 
reprezintă cel mai important vehicul de idei şi concepţii moderne. 

Se afirmă tot mai mult oameni ataşaţi spiritului timpului, orientați spre valorile culturii şi 
civilizaţiei burgheze, deci, o stare de spirit nouă care este opusă stării de spirit a celor legaţi de 
vechea organizare socială. Noua poziţie se regăseşte mai ales la mica boierime, care are spirit 
critic, sesizează contradicţiile şi anomaliile societăţii, recunoaşte situația dificilă a ţărănimii. 

Numeroase memorii, proiecte de reformă, precum şi pamflete abordau chestiunea unei noi 
organizări şi puneau problema dezvoltării naţionale, respingându-se, de regulă, influenţele din 
afară, militându-se pentru o evoluție proprie a țărilor române, care să le accentueze originalitatea. 
Contactul nemijlocit cu Europa îi stimulează pe boieri să aibă o poziţie critică faţă de situaţia 
din ţările române şi dorinţa de schimbare a realităţii sociale prin reformele care să transforme 
Țara Românească într-un stat cu un regim de conducere cu caracter constituțional (Istoria 
Românilor, VII, tom I, 70-71). 

Asemenea critici sunt răzlețe în primele trei decenii ale secolului al XIX-lea, ele reprezintă 
manifestarea stării de nemulţumire a unor boieri faţă de situația socială. Odată cu apariția 
primelor publicaţii Curierul românesc şi Albina românească, se încheagă activitatea sistematică 
de analiză a societății românești în spaţiul public. Presa se instituie în mijloc remarcabil de 
propagare a noilor idei, întrucât ea însăşi este o consecinţă a modernizării româneşti. Răspân- 
direa la un public cât mai mare şi divers a unor principii şi idei determină dezbateri, confruntări, 
stimularea activităţii intelectuale în societate. 

Apariția „complexului european“, asociat cu un complex al înapoierii, este cauzată de 
nevoia realizării unei identități naţionale într-un context spiritual european. 


1.2. Complexul Europei. Dinicu Golescu 


Primul care prezintă coerent complexul decalajului dintre români şi europeni este Dinicu 
Golescu (1777-1830). Marele boier muntean, descendentul unei vechi familii din Ţara Româ- 
nească, a ocupat înalte demnități publice, poziţii din care a scrutat stările din societate. A înde- 
plinit şi misiuni în Rusia, a călătorit de trei ori în Europa, ajungând până în Elveţia. Contactul 
cu Apusul l-a transformat într-atât, încât devine un agent al modernizării. Cartea sa, Însemnare 
a călătoriei mele, este prima lucrare de analiză critică a societății românești prin comparaţie 
cu civilizaţia europeană. 

Relatarea călătoriei se face prin antiteza întunecat-luminat, civilizat-barbar. Ţara Românească 
este întunecată, Europa ar fi cea luminată. Remarcă dependenţa românilor de străini până şi în 
ceea ce priveşte cunoaşterea ţării prin intermediul scrierilor în alte limbi: „Mulțimea de istorii 
ale Ţării Româneşti să află în Evropa scrise în limbile ei, şi în limba românească, dar tot de 
streini, iar de vreun pământean al acestei ţări făcută, nu să pomeneşte“ (Golescu, 10-11). El de- 
plânge înapoierea ţării lui, în comparaţie cu Apusul. Boierul muntean își pune speranţa în tinerii 
ce au studiat „în Evropa cea luminată“, care vor lumina poporul cu învăţăturile lor 

Golescu este unul dintre primii care dă glas complexului de inferioritate şi sens aspirației 
către Europa. Nu-i scapă participarea tuturor claselor la dezvoltarea civilizației în ţările europene: 

„iar nu ca la noi, unde făr'de deosibire toți caută numai din spinarea rumânului [să ia], din 
care pricină le sânt şi spinările goale, făr’ de a face şi lui un cât de mic ajutor şi bine“ (Golescu, 
36). Şi spune mai departe: „Mult m-am depărtat din descrierea Vienii, dar mult mi s-au şi amărât 
sufletul văzând adevărata fericire a altor neamuri“ (Ibidem, 36). 

Observând buna administrație în Austria, boierul muntean este nevoit să constate scurgerea 
bogățiilor din ţara sa din cauza abuzurilor administrației şi incompetenţei celor promovați 
prin sistemul clientelar. El dezvăluie efectele negative ale luxului: sărăcia şi scăderea populaţiei 
din cauza cărora „în hula gurii lumii am căzut şi condeie streine ne-au zugrăvit“ (Ibid., 49). 

Este, pur şi simplu, fascinat de grija ocârmuitorilor din ţările europene faţă de condițiile de 
viaţă ale popoarelor lor şi rămâne impresionat de diversitatea spitalelor şi a şcolilor, dar şi de 
educarea claselor conducătoare pentru a se îngriji de popor. Prin contrast, românii sunt lipsiţi 
de asemenea instituţii: „căci învederat lucru este că noi am rămas în urma tutulor neamurilor“ 
(bid., 51). 

Călătorul muntean face un rechizitoriu boierimii și instituţiilor, caracterizate prin diletantism 
administrativ, ocuparea de funcţii pentru care nu au nici o pregătire, luxul, nostalgia trecutului 
(altădată boierii aveau totul, acum se împrumută de la negustori), iar în societate „toate urmările 
ne sunt întemeiate în nedreptate şi în neorânduială“ (Idem). 

Impresiile culese din călătoria în Austria îl obligă, inevitabil, la comparații cu starea cutre- 
murătoare a ţăranului român, descriere apropiată de aceea a lui Eminescu. În satele românești 
constată sărăcia lucie, locuinţele care sunt, multe, simple bordeie, „o gaură numai în pământ“. 
Să nu uităm că toate aceste fapte sunt dezvăluite de un mare boier. Obligaţi la dări greu de 
suportat, nefericiții ţărani sunt persecutați de funcţionari ai domniei, în timp ce clasele condu- 
cătoare nu le cunosc direct situația: „Ci pricina este căci domnii şi noi boierii nu-i vedem pe 
aceştea niciodată, ci îi văd numai aceia care merg să-i siluiască, să-i pedepsească şi să împli- 
nească, care au suflete otrăvite şi fără nici o cunoștință de datoriile către omenire“ (/bid., 78). 
Memorialistul se consideră el însuşi, după spusele sale, unul dintre profitorii de pe urma 
norodului „care nu-ș are nici hrana din toate zilele“ (/bid., 82), şi cere compatrioţilor săi „să 
hotărâm ca să ne dezbrăcăm de această streină haină şi să ne îmbrăcăm în haina milostivirii, 
a unirii şi a virtuţii hotărând fieșcare să slujească patrii, după cum slujesc în toată Evropa“ 
(bid., 83), iar ca soluţii propune „depărtarea de lux şi îmbrăţişarea iconomii“, învăţarea limbilor 
străine pentru a fi traduse şi în limba română scrieri din culturi europene. 

În ceea ce priveşte reorganizarea administraţiei, Golescu pledează pentru schimbarea radicală 
a sistemului de numire şi avansare în funcțiile de stat, adică pentru aşezarea slujbelor statului 
pe principiile învăţăturii şi experienţei: „am lua dregătoriile de la cea mai de Jos treaptă, şi fiecare, 
după a sa învăţătură și cunoştinţă, s-ar sui până la cea mai de sus“ (Jbid., 88). Schimbarea ar 
trebui începută cu clerul [bisericesc]. Printre cauzele care au determinat starea de înapoiere şi 
lipsa de civilizaţie, Golescu enumără „nestatornicia“. 

El vede în lumea vizitată expresia unei situaţii normale, în comparaţie cu starea din Țara 
Românească, zugrăvită ca anormală, aberantă chiar, iar „cuvântările deosebite“ intercalate în 
relatarea călătoriei au scopul de a-l conştientiza pe cititor asupra decalajului de civilizație dintre 
români şi europeni şi, totodată, de a-l stimula la acţiune, la o atitudine nouă, pentru a înlătura 
deprinderile şi modul oriental de viaţă stagnant. 

Este greu de susţinut că Dinicu Golescu este „primul român modern“, cum scrie Pompiliu 
Eliade, dacă îl asociem la seria istorică şi culturală deschisă de Școala Ardeleană. Cert este 

că el este primul boier român care şi-a depășit condiţia socială întrucât a văzut noua direcţie 
pe care trebuie s-o adopte societatea românească. ÎI definește curajul de a accepta noile pre- 
faceri din Europa ca elemente de progres, şi de aceea judecă totul plecând de la civilizaţia 
modernă. Prin Însemnare..., ca și prin activitatea sa, Golescu apare ca un model de om modern, 
recrutat din rândul clasei conducătoare. Este exemplar pentru modul în care respinge, în numele 
unor noi idealuri, comportamentul şi viziunea propriei clase. Modernizarea ar fi realizabilă 
numai prin impulsul pe care trebuie să-l dea boierii, în dezvoltarea potenţelor poporului român 
de origine nobilă, cu un trecut glorios care trebuie scos din decăderea în care a căzut. 

Concepţia lui Golescu se înscrie în problematica teoriei formelor fără fond din altă perspec- 
tivă, aceea a valorificării raportului cu celălalt (contactul cu Apusul) spre beneficiul societății. 
El nu este critic cu realitățile străine văzute, dar este foarte aspru cu tot ce se întâmplă în Țara 
Românească, întrucât scopul său este de a arăta marele decalaj de civilizaţie dintre români 
şi Europa. 


1.3. Primenirea europeană a societăţii românești. Eufrosin Poteca 


E. Poteca (1785-1858) a cunoscut cultura și civilizația europeană ca bursier, timp de cinci 
ani, al cursurilor de teologie, filosofie şi istorie de la universitățile din Pisa şi Paris. Concepţia 
sa filosofică se întemeiază pe ideile enciclopediştilor francezi, mai ales pe cele ale lui J.J. 
Rousseau. Este un iluminist pentru care românii fac parte din Europa, şi patria lor trebuie „să-şi 
primească rangul ce i se cuvine între celelalte noroade ale Europei“, cum spunea în 1831. 

Spirit raţionalist şi luminist, poate şi cel mai vehement critic din timpul său al instituțiilor 
vechi, el a stăruit în scris, în vorbă şi în acţiune pentru modernizarea societăţii românești (Schi- 
firneţ, I., 2003, 20-21). El cere domnitorilor români să procedeze așa cum fac toţi conducătorii 
de neamuri europene pentru primenirea societăţii. În cuvântul rostit în ziua de Crăciun, 1825, 
în faţa domnitorului Grigore Ghica, egumenul trasează un adevărat program de reforme: propa- 
ganda credinţei, instruirea clerului, încredințarea funcțiilor şi serviciilor publice numai celor 
pregătiți şi capabili, egalitatea contribuţiilor pentru întreţinerea funcțiilor statului, încurajarea 
comerțului („ochiul împăraţilor e la comerciu“), combaterea luxului (un „venin aducător de 
moarte“) şi, în sfârşit, „buna lucrare a pământului“ (apud Teodorescu G. Dem., 37-38). Poteca 
gândea dezvoltarea ţării după norme europene și în spirit capitalist. El pleda pentru întronarea 
spiritului de dreptate şi întemeierea de şcoli. Acestea se cereau a fi realizate de domnitor, boieri 
şi clerici, iar elementul hotărâtor în acest proces de prefaceri moderne era domnitorul. 

Poteca este printre primii care arată cu toată claritatea rolul educației în primenirea societăţii, 
fiind unul dintre întemeietorii învăţământului filosofic în limba română. 

Toate predicile lui Poteca au ca temă decalajul dintre români şi națiunile Europei, iar proba 
pentru necesitatea de modernizare o reprezintă originea noastră romană — „strănepoţii roma- 
nilor“ —, mergând pe linia Şcolii Ardelene. Pentru ierarh, rămânerea în urmă a românilor în 
raport de celelalte neamuri este „împotriva firii omenești, împotriva voiei lui Dumnezeu.“ 

Ca egumen, Poteca este obligat la o scrutare a lucrurilor în spiritul timpului său. La fel 
ca Dinicu Golescu, el observă: „Ce mare deosebire între satele din ţările nemţești şi satele 
țări(1) noastre“ (apud Isar, 2005, 39). Nu-i scapă realitatea izbitoare a perioadei foarte scurte 
de muncă a ţăranului — 100 zile pe an, din cauza climei (iarnă lungă) şi a multor sărbători 
religioase. De aceea pledează pentru implicarea ţăranilor în activităţi neagricole. 

Şi Eufrosin Poteca este critic cu boierimea. Ţăranii sunt „prinți hrănitori ai statului“, el 
respinge luxul marii boierimi, calificat drept monstruos, şi propune „o reformă şi la îmbră- 
căminte“, după moda din Franţa acelui timp (Ubid., 173). 


1.4. Nevoia de așezăminte noi. lonică Tăutu 


Comisul Ionică Tăutu (1795-1830) este un exemplu de boier cu o gândire adaptată la 
realitățile timpului. Schimbarea socială o concepe pe calea emancipării politice, iar acțiunea 
politică trebuie să fie paşnică, politico-diplomatică. Concepţia lui are ca premisă ideea că lumea 
este guvernată de legi imuabile şi universale, şi evoluția societăţii urmează același curs, dar 
când se învecheşte, trebuie produsă schimbarea, întrucât numai astfel se poate reveni la echi- 
librul social originar. 

Din această perspectivă filosofică, Tăutu îi critică aspru pe boieri și condamnă privilegiile 
fiscale: „Negreşit în staturile voastre nu s-au văzut nicăiure atăte dări fără pricină, atăte răli 
întrebuinţări în ivală, cumpărări de slujbile patriei, vânzări de cinuri, răli potriviri în rândueli, 
prunci giudecători celor bătrâni, prădăciuni de cătră însuşi păzitorii naţiei, lipsa de istov a 
pravililor, giudecăţi strâmbi, hatăr, părtiniri şi mită, piedici a ştiinții şi a învăţăturii şi câte 
altele!“ (Tăutu, 83). 

La rezistenţa boierilor față de introducerea noilor orânduieli, Tăutu răspunde: „Trebue a 
lua samă că toate staturile cu cât schimbă năravurile şi obiceiurile, păşind pe scara vremii cu 
atâta să priface pravilele şi orânduielile, pentru a le avea totdeauna potrivite cu chipul ce vrea 
a trăi“ (Tăutu, 122). Comisul nu ezită a descrie, realist, conduita antimodernă a boierilor şi 
observă dezinteresul lor pentru activități productive specifice noii epoci: „Că noi, boerii, cu 
pilda noastră, la toţi am lăsat a pofti numai trândăvirea şi şiderea boerimii fără nici un lucru. 
De aceia, nici un moldovean «nu-i» neguţătoriu, mai nici-unul nu-i iconom“ (Tăutu, 127). 
Goana boierilor după titluri dătătoare de privilegii, abuzurile lor în administraţie, influenţa 
excesivă a boierilor asupra altor clase sociale le sancţionează ca fapte anacronice, iar înlăturarea 
lor este cu putință numai prin noi instituţii: „Noi avem trebuinţă de aşezăminturi“. Instituțiile 
oricărui stat nu pot fi adoptate oricum, ci în raport cu poziţia sa geopolitică: „Învecinarea Rosiei, 
a Austriei, a Turchiei, nu poate primi aceliaș lucruri ce să pot așeza în America, în Anglia, 
în Franţia. Deci care moldovan au făcut o procetire adâncă ca să afle unde se hotărăşte 
constituția cu regulamentul, slobozănia cu liberalismul?“ (Tăutu, 162). La Ionică Tăutu găsim 
ideea aplicării principiilor politice moderne în funcție de situaţia concretă, de acordul dintre 
scop şi mijloace, dintre lucrul de „cuviinţă“ şi cel „putincios“. Compară pe moldoveni, care 
dau dovadă de pasivitate față de abuzurile stăpânirii, cu alte popoare europene care se revoltau 
„cu armile în mâini, pentru pricini puţin atingătoare de adevăratul folos“. 

Boierul moldovean critică viciile epocii fanariote — sistemul vânzării dregătoriilor statului 
şi deasa lor schimbare, privilegiile fiscale, schimbarea vechilor pravile cu pravile străine. În 
timpul fanarioților, instituţiile „nu numai s-au hrenţuit şi s-au stricat, dar încă au luat o formă 
agiutătoare scoposului lor“ (Tăutu, 205). 

1.5. Ridicarea patriei. Barbu Paris Mumuleanu 


Poet şi observator atent al epocii sale, Mumuleanu (1794-1836) întreprinde o critică destul 
de dură a claselor conducătoare, a boierimii şi mai ales a ciocoilor. Volumul său Caracteruri 
este alcătuit din „obiecturi satere“ ce se vor a fi o reproducere exactă a realităţilor morale şi 
sociale. În opera sa, el caută să impună valori necesare edificării unui nou tip uman, care să 
iubească patria, adevărul şi prietenia, şi dezvăluie — iar această idee este de reţinut — influența 
negativă pe care ar avea-o viaţa urbană asupra unor valori tradiționale. 

Viziunea sa este exprimată în Precuvântare la Caracteruri (1825), unde expune conside- 
rațiile despre viaţa spirituală, despre raportul dintre cultura română şi civilizația modernă, 
totul formulat într-un limbaj ce aminteşte de teoria formelor fără fond. Îi critică nemilos pe 
contemporanii săi pentru lipsa de interes faţă de pregătirea temeinică și activitatea utilă: „noi 
nesocotind acest scump şi nepreţuit lucru, buna rodire a pământului maicii noastre, umblăm 
după capriţii, ne întrecem fieşcare în podoabe, ne îmbrăcăm cu haine mult mai mult decât 
starea noastră, ne îngâmfăm în blane scumpe peste dreptul merit şi sântem goli de toată buna 
învățătură, care face pe om să să cunoască pre sine, să cunoască pre adevăratul Dumnezeu, 
datoriile către mai marii săi, către patrie, către neam şi unul către altul către soţietate“ (Mumu- 
leanu, 75-76). Sunt puse în evidenţă risipa, tendinţele de lux, aspirațiile mai mari ale unor 
grupuri sociale, mai ales ale parveniţilor, faţă de posibilităţile reale ale societăţii românești. 
În spirit luminist poetul remarcă importanţa învăţăturii în ridicarea patriei, în formarea senti- 
mentelor patriotice şi naționale. 

Lipsa pregătirii temeinice, a asimilării aprofundate a culturii este cauza pentru care în 
raporturile cu alte civilizații românii preiau numai ceea ce este negativ şi nesemnificativ: „dar 
noi, lipsiţi de buna creştere, am urmat streinilor numai la cele rele năravuri; iar cele bune au 
rămas tot pe sama lor, neîmpărtăşindu-ne şi noi dintr-însele. De la unii am luat desfătările, 
plimbările, jocul cărţilor şi cheltuielile cele peste seama noastră. Şi de la alţii zavistiile, neu- 
nirea, hrăpirea, întrecerea la cinste, stricarea sângelui şi mândria, păcatul cel neiertat“ (Mumu- 
leanu, 77). De aceea afirmă apodictic: „Destul am dormit, vremea este să ne deșteptăm“. 

Mumuleanu pune o chestiune esenţială: ce preluăm din alte culturi? Și ce mijloc este opor- 
tun pentru a pătrunde în esenţa altor culturi? Răspunsul său vizează ceea ce astăzi numim 
calitatea civilizaţiei, punând în discuţie raportarea la ceea ce este cu adevărat progres, şi nu 
la formele degradante ale unor civilizaţii, iar căile de asigurare a progresului sunt instruirea 
şi cunoaşterea exactă a civilizaţiilor luate ca model. Poetul cere o solidaritate națională, muncă 
serioasă, activitate intensă pentru a dezvolta cultura. Un anumit spirit evoluționist este detec- 
tabil aici. Creaţia culturală nu se realizează spontan, ci prin acumulări, prin efort continuu: 
„Prea bine vedem în istorie că toate lucrurile şi învăţăturile la început au fost proaste şi cu 
vremea s-au desăvârşit şi au ajuns în starea care le vedem; nici noi dară nu trebuie să cerem 
lucruri peste putinţa noastră, ci să mulţumim celor ce se ostenesc pentru orice ne va da“ 
(Mumuleanu, 216). 

inta sa este Europa, model obligatoriu pentru români, datorită numeroaselor progrese 
făcute în toate domeniile: „Privind la toate neamurile Evropii, vedem că prin lumina învățăturii 
au aflat umbletul pre mări şi oţean, ca pre uscat, au măsurat înălțimea şi mărimea soarelui, 
au desăvârșit atâtea şi atâtea ştiinţe şi au aflat mulțimi de meşteşuguri trebuincioase în soțietate, 


ec 


de care mintea noastră să spăimântează“. In acest sens, salută plecarea tinerilor la studii în 

străinătate: „Ingrijirea ce au arătat boierii, patronii noștri, cu trimiterea tinerilor în Evropa 
pentru luminarea neamului, este semnul fericirii noastre“ (Mumuleanu, 217). 


1.6. Nu imitație, ci evoluţie treptată. Costachi Conachi 


Parcurgând toate treptele ierarhiei sociale până la rangul de logofăt, redactor al Regula- 
mentului Organic, traducător, susținător al învăţământului, poetul Costachi Conachi (1778-1849) 
reprezintă tipul social caracteristic primei jumătăţi a secolului al XIX-lea. Deşi bun cunoscător 
al ideilor culturii franceze, nu acceptă primenirea societăţii și se manifestă împotriva formelor 
politice şi sociale noi. Adept al iluminismului, este printre primii autori români care subliniază 
rolul rațiunii şi al ştiinţelor într-o societate. El este o „personalitate aglutinată“ (Bădescu, 1984, 
184), în care coexistă două ego-uri sociale, fiindcă el trăia în două spaţii: cel al societății fanariote 
şi cel al capitalismului, incipient ce-i drept, în societatea românească din prima jumătate a seco- 
lului al XIX-lea. 

În Scrisoare către Mitropolitul Veniamin despre învăţăturile în Moldova, poetul expune con- 
cepția sa evoluționistă despre ritmul de dezvoltare a Moldovei. Schimbările sociale trebuie să 
se producă treptat, şi nu prin imitație sau prin distrugerea obiceiurilor pământului, iar civilizația 
poate fi acceptată numai dacă respectă criteriile morale: „Numai şi numai pentru ca zburătoriul 
ce ne-am făcut de civilizație, ca un zburătoriu, abate şi dă în lături pe om de la adevărata ei 
fiinţă care trebuie să fie singur moralul, şi după urmare, pildele cele bune şi așezăminturile 
privitoare numai cătră dânsul, iar nu din contră idei spulberate şi de destrămare“ (Conachi, 303). 
Nu bunurile civilizaţiei sunt importante, ci cultura sufletească a unui popor, şi din acest motiv 
se ridică împotriva tinerilor care aduc civilizația occidentală. Răspunzând mitropolitului Moldovei 
cu privire la un program de instrucție, Conachi concepe învăţătura ca o cale de formare pentru 
nevoile reale ale ţării: „adevăratul început de civilizaţie ar fi a se învăţa pe norod catihismul, 
ca să ştie ce crede şi cum crede, cari sunt datoriile societăţei și omenirei, cum trebuie să lucreze 
pământul şi copacii... .“ (bid., 303-304), iar boierii să înveţe cum să conducă, să înveţe etica, 
matematica, medicina, administraţia. De aceea militează pentru învățământ în limba română: 
„Aşadar, închei că ştiinţele trebuie să se înveţe în limba moldovenească“ (/bid., 299). 

Pentru aceste idei Conachi a fost considerat: „precursor al junimismului, inamic al occiden- 
talizării grăbite ce nu respectă legile naturale“ (Călinescu, 1982, 91). 


1.7. Un precursor al junimismului. Alecu Russo 


G. Ibrăileanu susține, în Spiritul critic în cultura română, că Alecu Russo (1819-1859) 
este cel mai important precursor al ideologiei junimiste. Alţi autori, de pildă, R. Dragnea, văd 
în autorul Cântării României un continuator al direcţiei inaugurate de Kogălniceanu. 

Promotor al schimbării stărilor sociale şi politice din vremea sa, Alecu Russo este adeptul reali- 
zării reformelor pe baza tradițiilor naţionale. Europenizarea nu înseamnă, în concepţia lui, copierea 
tale-quale a instituţiilor şi obiceiurilor ţărilor occidentale, ci introducerea lor după o cunoaștere 
prealabilă a nevoilor şi cerințelor românilor, de aici decurgând şi necesitatea spiritului critic. 

Revine, cu insistenţă, în scrierile sale, şi amintim în special Critica criticii, Cugetări, Studie 
moldovană, Iașii şi locuitorii săi în 1840, ideea continuității între trecut şi prezent, şi de aceea 


20 Formele fără fond, un brand românesc 


deplânge indiferența contemporanilor săi față de trecutul ţării. Scriitorul moldovean vede în 
tradiţie stabilitatea şi caracterul adevărat al poporului, deoarece schimbarea modernă nu trebuie 
să ducă la pierderea trăsăturilor naţionale: „Nimica nu ne mai leagă cu trecutul, şi fără trecut 
o societate este şchioapă. Naţiile care au pierdut afiliația năravurilor părintești îs naţii 
nestatornice sau precum zice vorba cea proastă, nici turc, nici turlac“ (Russo, 46). 

Alecu Russo poate fi considerat un întemeietor al etnologiei românești datorită tezei sale 
despre rolul introducerii noii vestimentaţii în contextul transformărilor sociale radicale în 
Principatele Române. Petrecută în prima jumătate a secolului al XIX-lea, schimbarea portului 
oriental cu hainele nemţeşti nu este doar o problemă de modă, ci reprezintă o schimbare pro- 
fundă a mentalități şi societăţii. Societatea modernă românească şi instituţiile ei par să se nască 
odată cu schimbarea portului și aminteşte de simbolul negativ al surtucului în opinia publică, 
ca semn al modernizării: „Precuvântarea istoriei moderne a ţărilor române este neapărat 
schimbul portului; civilizația de astăzi este fapta logică a părăsirii hainelor vechi; ideea nouă 
a năvălit în ţară odată cu pantalonii, şi mai straşnici decât năvălirile tătăreşti, încât ai scăpăra, 
au pârjolit şacșâri, şlicuri, mestii, giubele şi toată garderoba strămoşească“ (Ibid., 37). 

După ce întreprinde o analiză a schimbărilor survenite în Moldova în răstimpul dintre 1834 
şi 1850, analiză impregnată de romantism şi tradiţionalism, Russo conchide: „Societatea edu- 
cată a Moldovei samănă a fi o colonie ingleză într-o ţară a căria nici limbă, nici obiceiuri, nici 
costiume nu ar cunoaște; streinătatea se oploşeşte între noi. ... cu cât câştigăm propăşiri, cu atât 
pierdem în relaţiile private“ (bid., 46). Iată, pusă direct de către Russo, problema efectelor, în 
plan moral, ale civilizaţiei moderne care în spaţiul românesc a fost gândită şi construită rău. 

Alecu Russo a supus unei analize critice severe exagerările din limbă, demonstrând falsitatea 
sistemului lingvistic pe care ardelenii se străduiau să-l creeze. Russo, moldoveanul incisiv, se 
arată a fi neiertător cu devierile ardelenilor în domeniul limbii. La rândul lor ardelenii, cu spiritul 
lor etic radical, exprimă, fără menajamente, reacții faţă de conduite ale moldovenilor: „România 
literară, Steaua Dunării şi Zimbrul (Gazeta de Transilvania, 1856)... bornate de un provin- 
țalism filistic, ele socotesc că un milionaş de Moldoveni sunt de ajuns, ca singuri să împlinească 
misiunea ce destinul a împărțit-o Romînilor“, iar Russo dă replica: „milionaşul de Moldoveni, 
care de 80 de ani trăește de ideile filozofice ale lumii civilizate“ (apud Ibrăileanu, 1922, 25- 
26). Acelaşi Russo afirmă ca pe o certitudine existenţa a două şcoli în literatură: una la București, 
„unde se cultiva cu entuziasm toate sistemele în orice tipet discordant se sfârșesc, în iune, io, 
int, etc.“ şi alta în Moldova, unde se scrie „pentru Români și româneşte şi a face o literatură 
numai din vitele noastre, iar nu din limba Franţezilor, a Italienilor şi a jargonului neînțeles din 
Ardeal“. După cum vedem, intelectualii din cele trei provincii au căutat să impună propria lor 
viziune asupra românismului şi asupra viitorului stat naţional român. 

A. Russo precizează un aspect esenţial al criticii sale, care nu este negativă, ci se vrea 
doar un mijloc de curăţire, de îndepărtare a relelor, pentru ca elementul pozitiv (cel românesc, 
în special) să se dezvolte nestingherit, normal: „Exagerațiile şcoalelor combatem, nu școalele, 
nu munca, nu îmbunătăţirea“ (bid., 146), subliniind totodată: „uităm că latinismul şi neolati- 
nismul au fost un steag politic, ce nu mai prind loc acum“ (bid., 155). 

Scriitorul formulează o idee regăsită mai târziu la T. Maiorescu şi Aurel C. Popovici, anume 
că din civilizația şi cultura romană trebuie preluat numai ceea ce ajută la dezvoltarea modernă 
a spiritului românesc: „În antichitatea romană stau arhivele noastre: arhiva naşterei, a insti- 
tuţiilor fundamentale a societăţii şi arhiva limbei... dar într-o măsură istorică. Să studiem, iar 

nu să prifacem, pentru că-i un lucru peste fire; lumea merge înainte şi nu se poate întoarce; 
fiul nu poate fi tată sau frate părintelui său; de aceea trebuie să rămânem Români iar [nu] Ro- 
mani“ (Jbid., 125). Aşadar, nu întreaga cultură română derivă din cultura romană. Nu tot ce 
este roman este şi român. Între formele fără fond se numărăr și formele preluate din civilizaţii 
dispărute. De altfel, scoțând în evidenţă tradiţia, Russo voia să arate că românii nu au fost un 
popor pasiv, supus influențelor, ci au dispus de un fond propriu. 

Pentru că românii dispun de o moştenire originală, nu se justifică acceptarea influenţei 
străine, şi, în context, Russo remarcă tendinţa Franţei de a-şi impune ideile şi civilizația, de a 
concepe dezvoltarea modernă după modelul ei: „Ştiinţa oficială ca şi jurnalismul înneca for- 
tuna noastră în fortuna apusului, tot după acea fală franțeză nemărginită ce vede Franţa în tot 
şi peste tot“ (bid., 172) scriitorul subliniind: „Așadar fără a depărta în totul înrâurirea apusu- 
lui în întâmplările lumei noastre, începutul lor este în noi“ (Jbid., 175). 

Se constată la Alecu Russo credinţa în critica întemeiată pe adevăr și afirmă acest principiu 
răspunzând la obiecțiile ce au fost aduse criticilor sale referitoare la exagerările şi denaturările 
ardelenilor: „Cu aceasta nu credem a fi români răi, nici carii cearcă neunirea. Naţionalitatea 
şi patriotismul nu stau în numele unora şi al altora, nu se slăbesc cu critice literare şi nu se 
întăresc cu fetişismul persoanelor“ (Jbid., 183). În numele aceluiași principiu al adevărului, 
T. Maiorescu se va adresa ardelenilor. 

Observator atent al culturii din timpul său, Russo constată inflația de scrieri mediocre cu 
efect nociv şi, drept urmare, argumentează necesitatea criticii: „dritul obştesc de a adeveri 
bunătatea marfei“ (Ibid., 58). 

Pericolul cel mare îl vede în imitație, fiindcă ea falsifică spiritul naţional: „Imitaţia necugetată 
ne strică mintea şi inima şi încet-încet va ruina şi patriotismul — dacă este patriotism! Imitaţia 
care ne face să dispreţuim ce e naţional şi pământul nostru ne încarcă creierul de idei cu neputinţă 
de pus în legătură cu lucrurile vieţii zilnice“ (IJdem,). La Russo găsim opoziţiile străin-autohton, 
falsitate-adevăr, perisabilitate-permanenţă, calcul-spontaneitate, nimicnicie-grandoare (Babu 
Buznea, 59) şi, adăugăm noi, formă versus fond. 


1.8. Dreptul roman, bază a modernizării. Simion Bărnuţiu 


Ne referim la marele revoluţionar și intelectual Simion Bărnuţiu (1808-1864), întrucât ideile 
sale au dat naștere la diverse interpretări, printre care şi aceea a lui T. Maiorescu, care a criticat 
opiniile lui despre drept. 

Întrucât una dintre problemele esenţiale ale edificării noului stat românesc era unificarea 
juridică, Bărnuţiu crede că argumentul cel mai bun pentru continuitatea romană l-ar reprezenta 
adoptarea instituţiilor Imperiului Roman: „În evoluţiunea continuă a dreptului nostru pe bazele 
străbune se va arăta puterea vitală şi regeneratorie a națiunii noastre, iar în adoptarea codicilor 
străini, decadenţa ei“ (Bărnuţiu, 1). Prin urmare, „dreptul romanilor e dreptul românilor“. El 
cere o revenire la dreptul roman pentru ca românii să evite imitația instituțiilor occidentale, care 
nu ar fi altceva decât o dovadă de decadenţă, mai ales că în ţări germanice şi din Europa Centrală 
dreptul roman stătea la temelia instituţiilor. De aceea „cerința lui Bărnuţiu nu mai este atât de 
utopică, aşa cum o prezintă T. Maiorescu“ (Pandrea, 115). 

Ideile contestate cu atâta vehemenţă de Maiorescu sunt formulate în paragraful 9 din Dreptul 
public al românilor: 

„lată câteva din principiile care înalță dreptul roman prin toate drepturile pozitive: 

1. Principiul autonomiei individuale care domină dreptul privat şi din care derivă ideia 
demnităţii cetățenești (civis romanum sum!) şi a bărbatului; 

2. Libertatea proprietăţii celei mai perfecte, nici abuzive, nici comuniste; 

3. Fundarea Statelor, a legilor şi autorităţilor prin pact liber şi voinţă generală; 

4. Principiul republicei şi al spiritului public; 

5. Principiile anticei onestități, egalităţi şi al bunei credinţe; 

6. Principiile cele mai profunde şi mai precise despre dreptul public şi privat, persoanele, 
bunurile şi obligațiunile; 

7. Prezumţiile în favoarea nevinovăţiei, pentru libertatea persoanei şi a proprietății“ (apud 
Pandrea, 117). 

Dreptul roman conţine principii superioare oricărui drept pozitiv din Europa, el fiind mult 
mai util decât dreptul francez sau belgian. Ţările române de până în veacul al XV-lea urmează 
să fie model pentru societatea românească modernă pe cale de constituire, deoarece în acel 
timp ele au avut o democraţie autentică, bazată pe dreptul roman, în care dreptul şi-ar fi găsit 
natural cea mai frumoasă întruchipare. Românii nu ar fi cunoscut atunci nici despotismul asiatic, 
nici feudalismul de origine franceză sau germană. La origine, românii nu ar fi avut nici un fel 
de nobilime, ar fi fost toți răzeși, marea proprietate şi iobăgia fiind importuri străine. Saşii ar 
fi adoptat instituțiile libere de la români. 

În consens cu ideile contractualismului, Bărnuţiu concepe omul ca pe o fiinţă liberă de la 
natură, dar care cade în servitute. „Drept e tot ceea ce nu contrazice libertatea oamenilor.“ 
El a fost un spirit european. Este „părintele legalismului românesc“ (Pandrea, 66). Revolu- 
ționarul ardelean se referă la postulatele generoase ale epocii cristalizate sub forma dreptului 
natural: „un popor lipsit de ştiinţă şi cultură e ca un prunc ce tot de la altul așteaptă toate“, 
idee pe care unul dintre exegeţii săi o consideră peremptorie pentru viziunea socială a lui Băr- 
nuţiu: „În limbă şi în cultură a văzut Bărnuţiu afirmaţia cea mai categorică a rezistenței și a 
capacităţii unui grup etnic“ (Pandrea, 165). 

Bărnuţiu opune complexului de inferioritate o concepție pozitivă despre români, care nu 
sunt deloc în urmă faţă de alte popoare. El a semnalat fenomene apărute în Principatele Române 
după Unirea din 1859: birocraţia, luxul, frivolitatea, corupţia, începuturi de pauperizare a 
țărănimii, deposedarea unor moşieri în favoarea străinilor. Pentru Bărnuţiu, civilizația înseamnă 
domnia dreptăţii, a sentimentelor nobile, a democraţiei, a voinţei de a trăi, şi nu preluarea 
civilizației străine: „Civilitatea europeană cea egoistică, despotică şi materialistă... voeşte a 
le impune (românilor) sub numele de civilizațiune despotismul, luxul, deficitul, materialismul 
şi sistema de corupţiune europeană cu toate urmările lor“, scrie în Pedagogia, 178 (apud 
Marica, I, 178). Tocmai din acest motiv a subliniat caracterul fals al culturii româneşti, care 
n-ar urmări decât imitarea servilă a formelor de viaţă străine, Bărnuţiu apropiindu-se astfel 
de alegaţiile teoriei formelor fără fond. Clasa conducătoare este acuzată că s-ar fi lăsat antrenată 
„de frivolitatea civilizaţiei moderne“ (Bărnuţiu, 72). Religia, limba şi dreptul roman sunt 
mijloace de păstrare şi consolidare a unității românilor. El combate credinţa că românii ar 
putea fi liberi şi s-ar putea constitui într-o națiune politică sub drept străin. 

Principiile ce ar trebui să stea la baza modernizării sunt învăţământul în limba maternă, 
orientarea sa anticosmopolită, răspândirea ştiinţei de carte, promovarea învățământului tehnic. 

1.9. Învățământ naţional. Gh. Lazăr 


Ctitorul învăţământului românesc în limba română, Gh. Lazăr (1779-1823), a supus 
observaţiei critice realităţi naţionale aflate în proces de schimbare sub influenţa civilizaţiei 
apusene, astfel încât Ibrăileanu îl indică drept premergător al teoriei formelor fără fond: „Vedem 
în Lazăr lupta contra formelor fără fond“ (Ibrăileanu, 1979, 339). 

Învăţatul ardelean este nevoit să observe cum în societatea românească se impune un grup, 
al „lăcustelor“, asemănător în multe privințe cu pătura superpusă a lui Eminescu. În Prea- 
cuvântare la Povăţuitorul tinerimei, aminteşte de misiunea sa în Tara Românească unde „am 
putut foarte lesne semăna grăunţele cele adevărate, fără tocmai când dintru sămănatele grunte, 
nenumărate mii de flori străluceau pe holdele române, iaca atunci şi mulțime de lăcuste au venit, 
căutând ca semănăturile, încă până a nu aduce doritele fructe să le strice“. Deplânge dominarea 
românilor de către greci, care au reuşit dintr-un neam pripăşit să ajungă la a-i transforma pe 
români: „unii din neamul românesc sunt cu totul predati în limba grecească, şi mai bucuros zic 
«chirie eleison» decât «doamne miluieşte-ne»“. Mai mult, este discutată o chestiune ce ţine de 
un tip de aculturaţie atipică, manifestată în raporturile dintre un stat şi exponenţii unui popor 
pripăşiţi în acel stat: „Cum de bine au ştiut Grecii a se lingări cătră Români, cât i-au făcut chiar 
împotrivitori limbei românești. Nu-i destul aceasta, ci încă şi legile ţării au stricat, şi legi nouă 
au făcut; ba chiar şi năravurile Fanarioţilor s-au făcut deobşte ca o datorie, a le urma Românii 
întru toate legile ţării; şi năravurile româneşti, încet, încet s-au părăsit“ (Bogdan-Duică şi Popa 
Lisseanu, 284). 

Salvarea a venit de la tinerii trimişi la învăţătură în Austria, în Germania şi în Franţa, fiindcă 
aceştia au pus stavilă ofensivei grecismului și nedreptăţilor din ţară. Lazăr nu idealizează studiile 
în străinătate, dimpotrivă, dezvăluie conduitele ce apar din frecventarea şcolilor străine, amin- 
tind, prin stil, de descrierile lui Eminescu despre „junii noștri“: „Mulţi dintre domnişorii cei 
cari prin alte ţări se trimit să călătorească pentru pricopseală aduc acasă obiceiurile din afară, 
moda de îmbrăcăminte, îmblătura strâmbă, vorbitura multă și fără socoteală; apoi totuşi unii 
îi ţin de oameni luminaţi, şi slăbiciunile streinilor le socotesc a fi mai preţuite decât modestia 
sau smerenia cea țărănească“ (Jbid., 290). 

Venit din alt spațiu spiritual, nu-i este greu să observe îndepărtarea unei părți din clasa diri- 
guitoare din Țara Românească de tradiţie şi de limba românească: „mai vârtos aceia care sunt 
sub aripile streinilor crescuţi, căci se ruşinează a vorbi româneşte, şi ce e mai mult, că defaimă 
limba românească“, situaţie agravantă pentru români, „care poartă numele şi sângele strămoşilor 
Romani“. Românii, ca „adevăraţi strănepoți ai Romanilor“, nu au altă cale în aspirația lor de a 
se dezvolta decât crearea unui învăţământ în limba națională, unde să se înveţe toate științele, 
pentru că „şi noi suntem născuţi ca şi alte neamuri şi nouă ne-a dat Dumnezeu acele daruri“ 
(bid., 285). 


1.10. Schimbare făcută cu rost. Gh. Asachi 


Gh. Asachi (1788-1869) este reprezentantul tipic al curentului cultural şi ideologic ce afirmă 
schimbarea socială întemeiată pe tradiţie. Ibrăileanu îl caracterizează ca fiind „om vechi în 
politică, om nou în cultură“, o descriere foarte exactă asupra omului, dar şi asupra epocii sale. 
Asachi a pus bazele culturii naționale, a avut multe iniţiative în toate domeniile culturii. Spre 
deosebire de Heliade, care a preluat şi a continuat moștenirea lui Gh. Lazăr, Asachi pare că 


24 Formele fără fond, un brand românesc 


începe totul. Gh. Asachi s-a format din fragedă copilărie în şcoli străine, fără să urmeze cursurile 
unei școli românești. Cultura sa era preponderent străină. Heliade s-a format exclusiv în mediul 
românesc. Acţiunea de îndrumător a lui Asachi este mai lentă şi contradictorie, deoarece omul 
de cultură gândea altfel decât omul politic. Ceea ce este definitoriu operei şi activității cărtu- 
rarului ieşean rămâne orientarea fermă către afirmarea spiritului naţional în cultură. 

El a militat pentru organizarea unui sistem cultural naţional care să cuprindă instituții moderne 
adecvate tradițiilor proprii: „schimbarea unui popor nu constă în luarea formelor străine şi nouă 
ci în respectul trecutului“, scria în Albina românească, nr. 15, 1843 (cf. Ibrăileanu, 1979, 315). 
Într-un articol din 1847 se ridică împotriva latinismului, a galicismului. Asachi admite schimbările 
făcute cu rost. 

Sistemul cultural naţional, în viziunea lui Asachi, cuprinde câteva direcţii: 1. edificarea de 
instituţii culturale („ramurile institutiilor“) care „să dezvolte toate principiile şi șciințele în folosul 
naţionalităţi şi a fericirei publice”; 2. valorificarea tradiţiilor; 3. cultivarea limbii naţionale. Pentru 
cărturarul moldovean „tradiţii să numesc fapte istorice carile din veac în veac fără vreun alt 
document, să păstrează prin împărtăşiri din gură în gură“ (Asachi, II, 329). După o călătorie în 
străinătate, Asachi îi invită pe conaţionali să meargă în Europa ca „să cerceteze cu amănuntul 
toate, pentru a lor îndeletnicire şi folosul patriei, în care să aducă bunele deprinderi și îmbună- 
tățirile vieţuirei soțiale, ca aflându-se în Evropa, să nu mai fie socotite întru aceste moldoromanii 
lăcuitori ai Asiei“ (Ibid., II, 375). El cere educaţie europeană, dar este pentru preluarea numai 
a ceea ce este de folos din alte culturi şi civilizații. 

Cărturarul face operă de informare, prezintă monumentele străine, scrie istoria unor eveni- 
mente, dă informații utile despre ţări, provincii, artă şi cultură, totul pe linia ideii de cultivare 
şi luminare. Aproape fiecare articol se încheie cu un îndemn la cultivare, cunoaştere, europenizare: 
„De dorit este ca junii români carii călătoresc prin ţări străine să reconducă în patrie producte 
de inteligenţă, spre a spori averea morală a patriei...“ (bid., II, 444). 

Concepţia sa despre viaţă se axează pe ideea de virtute, regăsită în pledoariile pentru 
dezvoltarea modernă. Pentru a pune în mişcare virtuțile poporului român, el susține că oamenii 
trebuie luminaţi: „a-i lumina“ şi a le fi de folos, „a înavuţi limba şi ideile compatrioţilor“, „a 
putea spori cunoștințele altora“. 

Și el înfăţişează trecutul ca glorios. Moldova, „această mică ţară, au avut în veacurile trecute 
o epohă mănoasă de interesante întâmplări, atât pentru a lor haracter cât şi pentru înrâurirea 
ce ele au avut asupra stării politice a Evropei Răsăritene“ (/bid., II, 449). 

Spre deosebire de un descendent ardelean, T. Maiorescu, Asachi recunoaşte Ardealului 
faptul că este depozitarul originarului românesc: „Acolo (în Ardeal — n.n.) în cursul veacurilor 
şi a tulburărilor ghenerale ale Evropei, ii au păstrat cu multă apropriere până în zilele noastre, 
tipul original, limba şi deprinderile strămoşilor lor“ (bid., II, 445). 

El a predat în limba română, din 1814, un curs de matematică teoretică cu aplicaţii practice 
la geodezie şi arhitectură, pentru a demonstra că Moldova are nevoie de o educaţie ştiinţifică, 
însă aminteşte dificultatea în a strânge tineri pentru aceste activități, explicația fiind: „neple- 
carea moldovenilor pentru îndeletniciri în manufaptură“ (bid., II, 489). 

Condiţiile speciale ale Moldovei împiedică o reformă şcolară radicală. Piedicile propăşirii 
studiilor sunt: a) lipsa de interes a tinerilor pentru şcoală, pentru că în societate nu se ia în seamă 
nivelul de pregătire, tinerii fiind încredințaţi „că drumul de a agiunge la posturi nu trece pe la 
Academie“; b) lipsa cărților şcolare tipărite; c) deasa schimbare a sistemelor de învățătură. Crede 
că frecventarea şcolilor străine este periculoasă, întrucât „Li se insuflă pentru acele deosebite 

ţări o simpatie vie, cu împuţinarea sentimentelor patriotice“, iar la întoarcerea în țară „ii se văd 
nevoiţi a începe studiul gramaticei a limbii mumei lor“ (bid., II, 516-517). O altă consecinţă 
importantă a studiilor în străinătate rămâne lipsa de patriotism: „Lesne e de înţăles ca toate aceste 
motive nu favorizează sentimentele de patriotism care sunt puterea şi nervul unei naţii, nici 
propăşirea învățăturei naţionale“ (Jbid., II, 517). Învăţatul moldovean explică unele momente 
din istoria românilor prin teza că „sentimentul naționalități era scăzut“ (Jbid., II, 504). 

El pledează pentru aducerea profesorilor străini în şcolile din Moldova, şi nu pentru trimi- 
terea tinerilor în Apus: „pregiudețile învechite, plecarea pentru educaţie superficială şi streino- 
mania pun pedeci puternice la orice ţintire naţională“ (bid., IL, 490). În acest sens, îi remarcă 
pe tinerii crescuţi în şcoli naționale, care contribuie cu lucrări „cari întipăresc patriei un caracter 
de înaintare în cultură“ (Jbid., II, 492). 

Asachi este exponentul curentului cultural care veghează la primenirea societăţii prin dez- 
voltarea ei din interior, numai pe acest temei acceptându-se noile instituţii moderne. Cărturarul 
este departe de a fi un antieuropean, şi o confirmă spusele sale din Înainte cuvântare la Albina 
românească, | iunie 1829: „Cine nu simte în ţara noastră lipsa aşezăminturilor, prin a cărora 
lucrare, precum suntem politicește, să ne putem face şi moralicește mădulari folositoare ale 
familiei evropiene, a căria raze de învăţătură de atâtea veacuri se resfrâng pre orizontul nostru?“ 
(bid., II, 784-785). 


1.11. Formele fără fond — expresie a dezechilibrului între antiteze. 
lon Heliade Rădulescu 


Autor al proclamaţiei de la Islaz, ctitor al culturii noastre moderne, Ion Heliade Rădulescu 
(1802-1872) se dezvăluie ca un spirit contradictoriu, aşa cum era şi epoca în care a activat. El 
personifică cel mai bine, dintre toate personalitățile primei jumătăţi a veacului trecut, perioada 
de tranziţie în care se aflau ţările române. Cu el s-ar fi început seria românească a lui hommo 
occidentalis (Bădescu, 1984, 216). Conștient de greutățile începutului, el a militat pentru 
stimularea activităţii creatoare în toate domeniile culturii, a încurajat orice acţiune care avea 
ca scop dezvoltarea modernă a societăţii, pătrunderea şi izbânda caracterului românesc în întrea- 
ga viaţă culturală, politică şi spirituală. 

Heliade Rădulescu are vocaţia începutului; totul trebuia construit: în primul rând o literatură 
şi o cultură naţionale, şi de aici celebrul său îndemn: „Scrieți, băieţi, numai scrieți“. În compa- 
raţie cu T. Maiorescu, Heliade pledează, este adevărat în prima fază a activităţii sale, pentru o 
producție culturală, indiferent de calitate, dar cât mai bogată. După cum vom vedea, mai târziu 
tonul lui Heliade devine critic, chiar virulent față de modalitățile de împrumut din alte culturi. 
Heliade Rădulescu a fost un reformator de tip prepaşoptist şi este socotit ca anticipator al teoriei 
formelor fără fond (Popovici, 1935, 302). 

Dacă M. Kogălniceanu poate fi considerat promotor al criticismului, argumentat cu teze 
ale ştiinţei istorice, considerăm că la Heliade întâlnim, pentru prima dată în istoria gândirii 
românești, elemente ale criticii procesului de constituire a civilizaţiei române moderne bazată 
pe o interpretare filosofică a realității sociale. Însăşi încercarea sa de a conceptualiza (este ade- 
vărat, în mod nesatisfăcător şi, uneori, eronat) constituie un progres (în planul teoriei filosofice) 
în comparaţie cu contemporanii săi care au supus analizei dezvoltarea socială din ţările române 
(Tomoioagă, 17). 

Este de remarcat o evoluţie a accentelor sale critice. Încă din 1840, el denunță consecinţele 
negative pe care le are pentru români procesul de europenizare. Clasa dominantă voia să moder- 
nizeze ţara, însă în condițiile menţinerii sistemului feudal („al chiverniselii şi abuzului“). După 
ce prezintă modul cum se înfăptuiesc reformele în alte ţări, autorul nostru se referă la situaţia 
din Ţara Românească: „La noi cum s-a întâmplat? Alţii au lucrat Regulamentul şi noi tot acei 
oameni cu aceleași idei de chiverniseală şi de aşa voi, ne-am schimbat hainele, ne-am lăsat 
părul ca să-l tundem, ne-am lepădat papucii şi ceacşirii, ne-am pus pantaloni şi pinteni la 
cizme şi am început a ne coafa părul şi a ne încrevata gâtul şi credem că am schimbat și ideile 
cele vechi? Nu! Dar aceasta nu este de vină, pentru că este lucru firesc. La astfel de întâmplări 
cei care se vor naște şi se vor creşte cu aşezămintele cele nouă, aceia le vor cunoaşte mai 
bine şi le vor preţui şi păzi. Vina noastră este că, fiindcă am schimbat hainele, credem că trebuie 
să fim dregători şi deputaţi, întocmai, după glăsuirea Regulamentului. Nu putem să fim, pentru 
că şi de vom voi, de multe ori greşim, căci suntem învăţaţi cu alte obiceiuri“ (Heliade Rădu- 
lescu, 1942, 197). În aceste cuvinte, o serie de exegeţi au remarcat germeni ai teoriei formelor 
fără fond (Călinescu, 1966; Tomoioagă). 

Heliade critică sever sistemul de învăţământ, subliniind lipsa de activitate serioasă, caracterul 
său cosmopolit, dezvăluind o plagă, funcționarismul, ce se manifesta nu numai în învățământ, 
ci şi în întreaga societate: „Activitatea cea mai mare a acestii sisteme n-a fost întru învăţătură 
(fie în ce limbă va fi) cât în faza formelor, în scrieri şi corespondente sterpe a căror săvârşire au 
trebuinţa cu adevărat de vreme, şi vremea de zece ani nu s-a pierdut întru învățătură în limba 
patriei ci în paza formelor, în intrigi, în ură, în rivalitate“ (Heliade Rădulescu, 1942, 134). 

Heliade se înscrie în seria gânditorilor care militează pentru un învățământ naţional adecvat 
trebuinţelor ţării. După ce prezintă un proiect de reformă a învăţământului, Heliade atrage 
atenția Eforiei Şcoalelor că un învățământ bun pentru români este numai acela care răspunde 
nevoilor lor şi cere ca guvernul, parlamentul şi profesorii „a se socoti cu stăruire la adevăratele 
noastre trebuințe morale, ca să întocmim şcoale pe potriva acestor trebuinţe, iar nu copiind 
regulamente străine“ (Heliade Rădulescu, 1942, 156). 

Găsim la Heliade, în spiritul concepţiei sale evoluționiste, ideea privind faza istorică în 
care se găsesc românii ŞI, de aici, cerința ca judecarea situaţiei din ţările române şi adoptarea 
reformelor să aibă în vedere stadiul de dezvoltare în care se află societatea românească: „Salt 
în natură nu se face; nu poate cineva să dea în mâinile copilului ceea ce trebuie a se da în 
mâinile bărbatului“ (Heliade Rădulescu, 1942, 195). 

După revoluţia de la 1848, autorul Sburătorului încearcă să dea o bază filosofică concepției 
sale despre dezvoltarea societăţii, expresia cea mai elocventă fiind scrierea Echilibrul între 
antiteze sau Spiritul și Materia. 

De astă dată, critica sa avea drept scop Justificarea existenţei clasei boiereşti, întrucât, în 
viziunea sa, ea era purtătoarea valorilor româneşti. Adept al teoriei echilibrului între antiteze 
(teorie dialectică, de altfel), în teza sa despre boieri şi ciocoi Heliade dă expresie teoriei for- 
melor fără fond, deoarece ciocoismul este o formă grefată pe fondul românesc (constituit din 
boieri), formă care nu răspunde unor cerinţe ale poporului român. Lupta dintre boieri şi ciocoi 
este, în ultimă instanţă, lupta dintre principiul românismului şi principiul străinismului, prin- 
cipiu studiat de Eminescu în teoria păturilor superpuse. 

Semnificative pentru modul de a concepe modelul teoretic naţional de explicare a edificării 
civilizației româneşti moderne sunt analizele sale asupra boieriei. Sensul real al efortului lui 

Heliade este de a arăta calea specifică de evoluţie a românilor şi, pentru aceasta, aduce argu- 
mente felurite, în primul rând istorice. Boieribilitatea este calitatea virtuală a oricărui român 
de a fi boier: „Tot românul s-a născut şi se naşte boieribil““. Merită consemnat faptul că Heliade 
caută să explice societatea românească prin concepte derivate din realitățile proprii şi, pe baza 
lor, să demonstreze un specific al spiritualității româneşti. Este în joc şi un interes ideologic: 
acela de a dovedi că în condiţiile evoluţiei societății românești către civilizația modernă se 
impune realizarea egalităţii sociale. Toţi românii fiind boieribili rezultă că sunt egali înaintea 
legii şi pot astfel să dețină orice funcţie în statul român. Societatea modernă românească este, 
deci, o societate în care domină egalitatea ce-şi are rădăcini în propria istorie, şi nu ca urmare 
a preluării ideii de libertate și de egalitate din alte ţări. În acest sens, el susţine superioritatea 
tradiției noastre istorice şi a societăţii istorice româneşti faţă de societatea apuseană. El face 
şi o critică a boierilor, pe care nu-i cruţă: „Pieirea şi micşorarea noastră totdauna a venit de 
la boieri“ (Heliade Rădulescu, 1942, 208). Teoria sa, „boierii cu ale boierilor“, exprimă poziţia 
faţă de această clasă. Boieria, văzută de el ca o stare socială şi calitate morală care nu ţin 
exclusiv de clasa boierilor, este o virtute ce trebuie să caracterizeze noua societate românească. 

Deşi absolutizează o realitate istorică, Heliade Rădulescu justifică existenţa unei clase bur- 
gheze pe care o consideră autohtonă, recrutată din clasa principală a proprietarilor români — 
boierii: „căci Boieria, ce a produs toţi heroii şi înţelepţi ţărilor noastre, nu numai că nu s-a 
stins ci din contra din zi în zi se întinde şi îşi promite un viitor mai glorios“ (Heliade Rădu- 
lescu, 1859-1860, 134). Tot ce nu se încadrează în această evoluţie reprezintă situaţii anormale, 
devieri, absurdităţi. Expresie a unor asemenea anormalităţi este ciocoimea. 

Heliade Rădulescu elaborează o teorie a ciocoismului, repudiindu-l ca pe o anomalie datorată 
influențelor pe care le-au exercitat asupra ţărilor române o serie de factori, în primul rând fanarioții 
şi ideologia Revoluţiei franceze. Ciocoii reprezintă latura deviantă, dizolvantă şi distructivă a 
societăţii: „Boierii şi ciocoii. Dualitate monstruoasă. Precum evghenia este maladia aristocrației, 
asemenea ciocoia este ciuma și holera nu numai a boieriei, ci a societăţii întrege“ (Heliade 
Rădulescu, 1859-1860, 43). Ciocoii sunt „parte cangrenată“ a societăţii, iar dezvoltarea modernă 
înseamnă înlăturarea acestei cangrene. Ciocoia nu este o însuşire ereditară, ci o stare morală. 
Alteori însă ciocoismul este considerat de Heliade ca fiind de sorginte străină, urmare a infiltrării 
străinilor în clasele conducătoare. Prin teoria ciocoismului, Heliade a întreprins o critică foarte 
aspră asupra parvenitismului, funcționarismului, mediocrității, pseudovalorii, pentru a pune în 
lumină principiile meritului, ale valorii şi ale calităţii, singurele care pot dirigui o societate şi 
prin care se poate afirma o naţiune (Tomoiagă, 253). Sunt exigenţe pe care le vom regăsi la T. 
Maiorescu şi Eminescu, afirmate într-un cadru teoretic mai bine structurat. 

Tot în această scriere stranie şi fantezistă, Heliade întreprinde şi o critică a civilizației occi- 
dentale, emițând ideea că românii nu au nevoie să imite Apusul, deoarece ei sunt superiori, ca 
civilizație, întrucât dispun de mult timp de instituțiile preluate din Occident: „Meritul românilor 
este că au devanţat pe elveti şi pe englezii din America cu atâția seculi, constituindu-se încă din 
al doilea secul în eclesii sau democraţii federative după spiritul adevăratului christianism. Europa, 
în instituţiile ce se ating de libertate, egalitate și fraternitate, în cele ce se ating de înfrăţirea şi 
solidaritatea popoarelor, n-a ajuns încă pe primii români“ (Heliade Rădulescu, 1859-1860, 222). 

Străduindu-se să demonstreze caracterul patriarhal al societăţii românești, Heliade respinge 
din acest motiv orice imitație a civilizaţiilor străine, deoarece nici una dintre acestea (nici 
chiar Franţa) nu ne poate fi model: „Franţa e în revoluție permanentă de la 1790 şi încă de 

mai înainte. Şi noi din starea normală ne ducem spre a ne fabrica mintea după capete ce sunt 
în stare anormală“ (Heliade Rădulescu, 1859-1860, 168). Cât de eminesciană este formularea 
lui Heliade! „Căci acest tineret s-a fost dus într-o ţară bolnavă în privirea vieţii sociale“ scrie 
autorul Luceafărului. Este detectabilă o reacţie antifranceză şi o adevărată francofobie lingvis- 
tică (D. Popovici, 1977, 285), deşi Heliade se inspiră mult din cultura franceză. Românii nu 
trebuie să urmeze un model anume, „calea franceză“ sau „calea engleză“, pentru că pe ei „i- 
a ferit Dumnezeu să aibă clase sociale“ (Heliade Rădulescu, 1859-1860, 170). Heliade Rădu- 
lescu concepe societatea istorică românească drept nefeudală, ea fiind superioară societăților 
ce s-au succedat în Occident. 

De aici credinţa sa că numai prin dezvoltarea instituțiilor româneşti civilizaţia modernă 
a României capătă realitate: „Cu legi şi doctrine heterogene aduse sau imitate de din afară 
se perde România, pentru că ardicîndu-i-se elementele ei vitali, i se impun altele care nu le 
potu respira plămânii ei. Se îneacă animalul de uscat în fundul apelor, more pescele scos şi 
ținut a resufla aerul. Dă Românului legi române, legi biblice şi chreştine, lăsă-i datinele străbune 
dacă vrei să trăiască ca nație“. Şi pentru a-şi întări teza, Heliade aduce şi un argument istoric: 
„cu legile şi datinele străbune Românul se conservă şi trăi ca autonom şi însuși sub Phanarioţi; 
unde cu împănările străine impuse cu artificiu în Regulament, Românul pierde şi autonomia. 
Cu legile şi prefacerile care începuseră a ne impune străinii şi le pre înalță demagogii şi anar- 
chiştii Românul va pierde şi numele de Român“ (Heliade Rădulescu, 1859-1860, 7). 

Heliade Rădulescu a fost preocupat de rădăcinile poporului, care în viziunea sa sunt „să- 
teanul laborator şi burghezul pământean [...] pentru că aceştia sunt rădăcina sau tulpina de 
unde răsar la noi de atâţia secoli toate ramurile arborelui social. [...] Spre a organiza un popor, 
se cuvine a lua în considerație natura lui, datinele lui, credinţele lui și înşiși prejudecățile lui“ 
(Heliade Rădulescu, 1859-1860, 3). Există o explicaţie a istoriei românilor şi motivul îndreptării 
românului către Răsărit, deoarece aici lipseau despotismul şi absolutismul în religie, iar biserica 
era independentă de puterea politică. 

Agent social de prim rang al Revoluției de la 1848, Heliade dă legitimitate actelor săvârșite 
de acest moment istoric: „N-am imitat nimic la 1848, ci am făcut să domine numai spiritul 
vechilor noastre instituţii în cele 22 de articole ale Constituţiunii adevărat naționale“ (Heliade 
Rădulescu, 1859-1860, 223). 

Această teorie se bazează pe opoziția dintre bine şi rău, binele fiind principiul românismului, 
iar răul, principiul străinismului. Este astfel o explicaţie a constituirii civilizației moderne în 
România, centrată pe originar, pe românism, deci, un model explicativ național, nefiind, credem, 
„un naționalism cu pronunţate tendinţe de zăvorâre în cochilia sa proprie“ (Tomoioagă, 272), 
ci o cale de urmat în respingerea importului de forme străine şi de căutare a bazelor moderni- 
zării în propria istorie. Excesele stilistice ale lui Heliade nu pot diminua importanţa principiului 
său explicativ al dezvoltării şi edificării civilizaţiei moderne într-un context naţional. Pusă sub 
semnul luptei dintre bine şi rău (deci, moral), această explicaţie semnifică o poziţie, o paradigmă 
întâlnită la toţi cugetătorii români. Principial, Heliade este corect în afirmațiile sale referitoare 
la necesitatea întoarcerii înăuntru, la interioritate. Limitativă rămâne argumentaţia nefundată pe 
fapte istorice impregnate de acuratețe ştiinţifică şi pe analize sistemice asupra fenomenului 
românesc, într-o manieră obiectivă, şi nu subiectivă, cum nu de puţine ori procedează Heliade. 

Teoria formelor fără fond se regăseşte în teoria echilibrului dintre antiteze, cu deosebire 
în teoria echilibrului dintre bine şi rău: „Pentru noi Binele stă în echilibrul antitezelor. Din 

ruperea echilibrului rezultă răul“. Formele fără fond ar deriva din dizarmonia creată de rău; 
ele sunt un rău, imitarea unor instituţii străine este un rău pentru poporul român. Bune pentru 
realizarea echilibrului social şi naţional sunt instituţiile românești din trecut, ca expresie a 
creării lor de către clasele de bază ale societăţii. 

Relaţia neantagonică dintre spirit și materie reprezintă un model pentru dualităţile naturale, 
adevărate, simpatice, creatoare, în care doi termeni corelativi eterogeni, unul activ şi unul pasiv, 
se unesc în chip organic (guvernul şi poporul, dreptul şi datoria, libertatea şi fatalitatea). Există 
dualităţi monstruoase, antipatice, distructive sau himerice, ele au caracter forțat, artificial, 
neproductiv, steril; sunt false, aparenţe, pseudodualităţi. El face o clasificaţie a dualităților 
monstruoase: 1) în care primul termen este pozitiv, este o existenţă, iar al doilea este negativ, 
adică o neființă, o lipsă, un nimic (fiinţă-nimic; lumină-întunerec, cald-frig; viață-moarte; mişcare- 
inerție; veritate-minciună; avere-lipsă; bine-rău; acestea sunt dualităţi himerice sau neadevărate; 
2) dualităţi în care ambii termeni sunt pozitivi, dar fiind de aceeași natură, fiind egale, nu pot 
produce nimic, ci se află mereu în conflict şi în luptă (doi bărbaţi, două femei, doi vorbitori 
„totdeodată“, doi lacomi la aceeaşi masă, doi domni în aceeaşi casă, doi domni pe același tron 
etc.). Acestea sunt dualităţi monstruoase, distructive, ai căror termeni, întâlnindu-se, nu produc 
nimic, din contră se distrug. Tot aici include dualitățile: învingător-învins; împilător-împilat; 
despot-sclav; sacrificator-victimă; tâlhar-pradă; ucigator-ucis; calomniator-calomniat. 

Dualităţile naturale sunt destinate „a crea, a produce în infinit şi în nemărginit. Lupta nu 
e între ambii termeni, ci simpatie... unul fără altul nu se poate“. Dualităţile monstruoase provin 
„din călcarea legilor naturii, din ignoranța omului şi pervertirea lui şi din dislocarea termenilor 
de la locul respectiv (Heliade Rădulescu, 1859-1860, 9-10). Aserţiunea „Într-o parte numai, 
nu e niciodată bine; nu e bine să apucăm numai aşa cărărui, numai într-o parte; numai spre 
nord, sau numai spre sud, sau numai spre orient, sau numai spre occident“ (Heliade Rădulescu, 
1859-1860, 12) este excepțională pentru înţelegerea modelului teoretic național. Se respinge 
astfel ideea orientării românilor numai către o parte a lumii, fiind nevoie de cunoașterea întregii 
umanităţi şi de raporturi cu toată lumea, fără simpatii pentru o anume parte. Autonomia, 
independenţa astfel se obţin. Heliade argumentează filosofic ideea sa prin noțiunea de triunghi 
(trinitate), care ar fi soluţia ideală pentru politică. 

Concepţia lui politică este moderată. El se considera un conservator progresist, un con- 
ciliator. „Urăsc tirania, mi-e frică de anarhie“; „Respect către proprietate. Respect către per- 
soane, foloase generale fără paguba nimănui.“ 

Heliade a fost un agent de civilizare modernă, care a luptat pentru emanciparea poporului 
său şi, în același timp, a aspirat şi la realizarea omului evanghelic, a republicii biblice. 


1.12. Reforme accelerate. lon C. Brătianu 


Marele om de stat Ion C. Brătianu (1821-1891) este un exemplu tipic de evoluţie în pe- 
rioada de început a epocii noastre moderne. Revoluționar în 1848, unionist convins şi activ, 
participant dinamic şi însufleţit la acţiunea de înfăptuire a Unirii, susținător al lui Cuza, apoi 
detractor şi dușman aprig al primului domn al României, sprijinitor al aducerii unui prinţ străin 
în ţară ca şef al statului, el însuși conducător de guvern şi înfăptuitor al reformelor care, para- 
doxal, au fost în cea mai mare parte elaborate şi adoptate în timpul lui Cuza, Ion Brătianu 
parcurge drumul de la radicalism la apărător al societăţii burgheze. 

Franţa, ţara în care s-a înfăptuit cea mai profundă revoluţie burgheză, este pentru Ion Brătianu 
un model pentru dezvoltarea modernă a României. Promotor al unei politici liberale, omul politic 
român consideră Franţa pentru români „sora lor mai mare“, „protectoarea lor naturală“, cel mai 
bun exemplu de realizare a scopurilor sale politice şi ideologice, aşa cum scrie în Memoriu asupra 
Românilor dat împăratului Napoleon al III-lea din 1853: „ Constituirea acestui Stat român ar 
fi cea mai frumoasă cucerire ce a făcut vreo dată (Franţa — n.n.) afară din teritoriul său. Armata 
Statului Român ar fi armata Franţei, porturile sale dela Marea Neagră și de pe Dunăre ar fi 
intrepozitele comerțului francez și din cauza abundenţii lemnelor noastre de construcțiune, aceste 
porturi ar fi totdeodată magazinurile de construcțiune (chantiers) ale marinei franceze; produsele 
brute ale acestor avute ţări ar alimenta cu avantaj fabricele Franţei, care ar găsi în schimb un 
mare debit în aceleaşi tări. În fine Franţa va avea toate avantajele unei colonii, fără a avea 
cheltuielile ce aceasta ocazionează. Compararea nu este exagerată; în lipsă de metropolă am 
adoptat de mult timp Franţa de a doua noastră patrie; ea a devenit sorgintea vie din care tragem 
viaţă noastră morală şi intelectuală. Dela revoluţiunea cea mare, ale cărei principii vorbiau 
instinctelor şi tradițiunilor naţiunii noastre, Franţa a devenit idealul nostru şi noi ne-am dat cu 
totul ei şi deşi ea n-a răspuns niciodată la apelul nostru, noi cu toate acestea nu ne-am întors 
ochii dela dânsa şi n-am încetat de a spera în ea, cu toată indiferența sa; şi în momentul chiar 
când influenţa sa părea că o să dispară cu totul din Europa, noi am crezut totdeauna că a ei este 
misiunea de a presida la regenerarea Europei“ (Brătianu, 31-32). Aceeași aderenţă la Franţa o 
găsim în Scrisoarea lui I.C. Brătianu și C.A. Rosetti către E. Quinet, din 16 iunie 1848, unde 
se exprimă statutul de zid al apărării civilizaţiei: „... suntem de altminteri paza ei din spre Rusia 
şi că sângele nostru vărsat ar cădea asupra ei“ (Jbid., 2-3). 

Reprezentant caracteristic al burgheziei, Brătianu va milita pentru o dezvoltare mai accele- 
rată a ţării, pentru statuarea tuturor aspectelor formale ale democraţiei burgheze. Ilustrativ pen- 
tru concepţia lui Brătianu rămâne articolul România, publicat în 1851, o analiză a istoriei 
românilor, de sorginte romantică, o demonstraţie a misiunii românilor, descriși în contextul 
geopolitic: „... România personifică democraţia în Orientul Europei, că misiunea ei a fost o 
misiune de inițiaţie care astăzi a crescut şi a luat un caracter atât de mare, încât fără România, 
Evanghelia cea nouă mult timp încă ar fi închisă pentru popoarele din juru-i și prin urmare s-ar 
face o despărțire mare între Orient şi Occident care ar stăvili încă civilizaţiunea“ (Jbid., 25). 

Brătianu dovedește o înţelegere clară a dezvoltării moderne, care cere condiţii prealabile: 
„O naţiune ca să înţeleagă o lege nouă trebue să fie pregătită sau prin tradiţiuni sau printr-o 
desvoltare înaintată de civilizație“ (Ibid., 25). 

Ca actor principal al mișcării de la 1848, revoluționarul este convins de implicaţiile profunde 
ale acestui eveniment: „Într-o singură zi, societatea română, ce de secoli luase o formă monstruoasă, 
se schimbă într-o societate de egali a căreia deviză fu Dreptate şi Frăţie“ (Jbid., 24). 

Revoluţionarismul său a cunoscut o schimbare profundă de ton şi chiar de concepție în 
perioada Divanurilor ad-hoc, datorită evoluţiei problemei pe care o ridicau Principatele Române 
în cancelariile europene. Semnificativ este articolul „Naţionalitatea“, publicat în Republica 
Română în 1853, care cuprindea referiri directe la revoluţie (în special la cea din 1848), dar 
acelaşi articol republicat în „Românul“, în 1857, cuprinde suprimări şi modificări în textul 
iniţial, unde se vorbea despre Revoluţia de la 1848, menționate şi de editorii scrierilor lui 
Brătianu“: „În Românul, cuvântul revoluție e înlocuit mai întotdeauna prin acel de reformă“ 
(bid., 35, nota 4 de subsol), ceea ce era o dovadă clară a neacceptării de către puterile europene 

a mișcărilor revoluționare. Acesta este momentul, în 1857, al începutului de primenire a revolu- 
ționarului în om de stat, şi Iorga este îndreptăţit să vorbească de Brătianu „revoluţionarul împo- 
triva revoluției“ (Iorga, 1900, 147). 

Apare la omul politic român o idee importantă, și anume: introducerea în România a unor 
instituții moderne numai după ce s-au studiat cu atenție condițiile concrete ale ţării, posibilită- 
tile acesteia de a se dezvolta conform unei noi reforme. Grăitor pentru evoluţia gândirii şi acțiunii 
lui Brătianu este articolul „Reformele“, o pledoarie pentru ştiinţă, pentru asimilarea de cunoştinţe 
de către omul de stat, de către legislator. Este de subliniat că în această perioadă se manifestă 
şi criticismul lui Brătianu, care vizează imitaţia instituțiilor occidentale. Brătianu arată că, deși 
a stat în Occident 16 ani şi s-a obișnuit cu instituțiile şi moravurile societății apusene, a ajuns, 
ca urmare a studiului îndelungat al istoriei țării, să-și schimbe concepţia cu privire la procesul 
de dezvoltare modernă a României, repudiind efectele imitării civilizației străine: „Sper însă că 
lumina a început a se face şi la noi, şi că biata națiune desgustată de a fi pe toate zilele mistificată, 
schimonosită, travestită de aceşti campioni ai civilizației de împrumutare, ai imitaţiei streinilor 
cu orice preţ, se va hotărî în sfârșit a se dezbăra de aceşti empirici în chestiile sociale şi politice 
şi nu îi va considera mai mult decât pe empiricii în medicină, adică pe şarlatani. 

Atunci numai liberi de înrâurirea acestora ce voiesc să fim orice afară de Români, vom 
putea iarăşi intra în tradiția națională, vom putea deveni noi înşine, vom putea nu a ne face 
Nemţi, Muscali, Engleji, nici chiar Francezi, ci a ne dezvolta ca Români şi a ne lua zborul 
cu iuţeala şoimului Carpaţilor pe drumul civilizaţiei“ (bid., 178-179). 

Brătianu se face exponentul acelui curent ce susține poziția pro-occidentală a românilor: 
„Ei au fost întotdeauna acolo reprezentanţii lumii occidentale, inamici a tot ce împiedică pro- 
gresul, inamici prin urmare ai Rusiei“ (Ibid., 59). 

În publicistica sa, Brătianu, ca adept al societăţii burgheze, aduce argumente pentru a dovedi 
existenţa în țările române a clasei de mijloc, reprezentată de clasa meseriașilor, care ar constitui 
partea cea mai numeroasă a stării a treia, însă lipsită de drepturi politice „şi asvârliți afară din 
țara legală“. Pe aceşti meseriași firmanul îi exclude din colegiile electorale, scrie în 1857, pe 
când boierul cel mare care are „drept profesiune pe aceea de a-şi trăda ţara, precum şi călugărul 
grec de la muntele Athos, care trăieşte din pomana Românilor, se bucură amândoi de drepturi 
politice şi sunt admişi de preferință să hotărască soarta României“ (Jbid., 131). Portretul făcut 
burgheziei româneşti este unul eminamente pozitiv: „moravurile ei sunt nepătate, instrucțiunea 
lor egalează pe aceea a neguţătorilor, după ţărani ei sunt cei mai puternici producători ai noştri 
şi cum ei sunt toţi români, patriotismul lor este mai arzător şi mai bine înţeles decât al mai tuturor 
celorlalte clase ale societăţii“ (Jbid.,132). În 1858 publică un ciclu de articole despre burghezie, 
consideraţii istorice generale, fără nici o referire la situaţia burgheziei în ţările române, studiu 
rămas neterminat. 


1.13. Realismul organic. Mihail Kogălniceanu 


Acordăm un spaţiu mai larg lui Kogălniceanu (1817-1891) decât celorlalți premergători 
ai teoriei formelor fără fond fiindcă opera sa cuprinde multe idei similare cu cele ale lui Maio- 
rescu, Eminescu şi Iorga. De altfel, Iorga caracterizează gândirea lui Kogălniceanu drept „rea- 
lism organic“ pentru că el pornea de la un dat fundamental — națiunea, văzută în manifestările 
ei reale. 

Personalitate exemplară, Kogălniceanu a înţeles spiritul epocii sale şi a trecut dincolo de 
conduita şi viziunea marelui boier care era, impunând modelul de burghez într-o societate 
destul de reticentă la asemenea schimbări de status social. Şi nu a fost doar un critic şi un 
teoretician. Dimpotrivă, a acţionat direct nu numai ca politician şi ca remarcabil om de stat. 
A construit instituţii burgheze în cultură, în presă, în industrie, în avocatură, în comerţ — să 
amintim calitatea sa de colecţionar de artă şi pe aceea de proprietar al unei fabrici la Tg. Neamţ. 
Kogălniceanu a creat o bază solidă pentru progresul ţării în toate direcțiile. 

Kogălniceanu reia, în alte condiţii şi din alte poziţii teoretice, problema pusă de Şcoala 
Ardeleană — calea de urmat a românilor integrați într-un context extern fluctuant şi agresiv, 
ofensiv şi universalist, dizolvant al elementului național şi cu tendinţe supranationale. La Kogăl- 
niceanu tema Şcolii Ardelene capătă sensul teoretic al echivalenţelor culturii, orientarea este 
dinspre interior către exterior şi invers. Vede răul în lipsa „rădăcinii“, a temeiului naţional. 

Departe de a fi un paseist („Să luăm exemple din actele trecutului dar să nu reaşezăm tre- 
cutul““, ceea ce înseamnă că o civilizație modernă nu se dezvoltă prin întoarcerea la trecut), 
el aduce în actualitate trecutul generator de progres şi modernitate. Prin formaţia sa de istoric 
a reușit să surprindă, mai bine decât contemporanii săi, particularitățile procesului de evoluţie 
a ţării în perioada ei de trecere de la feudalism la capitalism. În Dorinţele partidei naționale, 
programul Partidului Naţional Moldovenesc, istoricul respinge Regulamentul Organic fiindcă 
„O lege fundamentală a Țării trebuie, însă, să fie o plantă indigenă, expresia năravurilor şi 
nevoinţelor nație“ (Kogălniceanu, Opere alese, 97). De aceea, revoluționarul moldovean 
militează pentru revenirea la instituții românești: „Instituţiile ce le vroim sunt curat ale țării 
noastre în cea mai mare parte, şi aceasta o dovedesc istoria şi acturile publice ale românilor“ 
(bid., p. 99). Spre deosebire de alți contemporani ai săi, Kogălniceanu caută permanent justa 
măsură în construcția instituţională. 

Pledoaria pentru trecut a fost judecată de către Lovinescu în Istoria civilizației române 
moderne, ca probă a unei gândiri tradiționaliste, pentru că nu ar fi susţinut dezvoltarea modernă 
a României de la formă la fond. Aşa este, numai că se evită recunoașterea tezei lui Kogăl- 
niceanu despre construirea unui fond intern, condiție fundamentală pentru funcționarea noilor 
forme moderne. Au existat autori care au apreciat că, pentru Kogălniceanu, procesul de formare 
a civilizației române moderne s-a realizat în mod firesc, de la fond la formă (Dragnea, 224). 

El credea că numai prin reforme chibzuite, graduale, se putea dobândi un progres organic. 
Numai experienţele validate de istorie puteau constitui punct de sprijin şi de pornire pentru 
edificiul modern. Pentru Kogălniceanu, din tradiție rămâne numai ceea ce este adjudecat de timp 
şi ceea ce are disponibilitatea de a se racorda la exigenţele prezentului. De altfel, istoricul român 
vede legitimitatea criticii în acest sens: înlăturarea nu numai a efectelor negative ale influen- 
telor din afară, ci şi a consecinţelor unor instituţii interne care nu mai corespund nevoilor epocii 
moderne. De pildă, remarcă acumularea de capital cultural reprezentat de existenţa unei literaturi 
şi a unei culturi românești alcătuite din traduceri, imitații, din opere originale, iar propria sa 
publicaţie Dacia literară este concepută ca o continuatoare a unor periodice mai vechi, Curierul 
românesc sau Albina românească. Dacă T. Maiorescu nu aminteşte nici o revistă ce ar fi promovat 
valorile culturii moderne românești, întrucât nu recunoaște existenţa acestei culturi, Kogălniceanu 
o admite şi o susţine, însă nu oricum, ci în temeiul unor criterii axiologice bine precizate. 

Spiritul critic al lui Kogălniceanu este însoţit de evaluări ale câștigurilor obţinute de români 
în modernizare. În Moldau und Wallachei Rmanische oder Wallachische Sprache und Literatur 

(Moldova şi Muntenia. Limba şi literatura română sau valahă) prezintă un tablou al culturii 
românești, aminteşte de cronicari, de Cantemir. Avem poeţi însemnați, spune el, Asachi, Heliade, 
Stamati, lon Văcărescu: „Dar ceea ce formează sâmburele poeziei noastre naţionale sunt baladele 
şi cântecele populare. Sunt unele între ele care n-ar face ruşine celui mai bun poet“ (Kogălniceanu, 
1967, 90). În dramaturgie avem numai traduceri. Face şi o „scurtă dare de seamă“ a instituţiilor 
de cultură din Principate. La Bucureşti şi Iaşi există două gimnazii. În Iaşi funcţionează Academia 
Mihăileană. În toate celelalte târguşoare din Muntenia și Moldova, precum și în multe sate sunt 
şcoli înființate de guvern. Remarcă întinderea tiparului și semnalează existenţa unui muzeu de 
ştiinţe naturale, ca şi a Societatăţii de ştiinţe naturale şi medicină din laşi. 

Cât priveşte reformele, este ştiut că istoricul a avut, încă din tinereţe, o adevărată vocaţie 
de reformator pentru care racordarea Principatelor la civilizația apuseană devenise scopul vieţii 
sale5. În concepţia lui, modernizarea reprezintă un întreg proces, astfel că între etapa elaborării 
unei reforme și aplicarea ei se scurge o perioadă de timp, iar soluţia nu stă într-o transformare 
rapidă a societăţii, fără o pregătire prealabilă a maselor asupra cărora se aplică reforma. În Discurs 
cu privire la acordarea de drepturi politice pentru toți locuitorii țării, 12 noiembrie 1857, oratorul 
o spune limpede: „ea (țara — n.n.) doreşte o prefacere socială; cum, însă, şi ce fel, ea nu este în 
stare de a ne-o spune. Țara nu este pregătită pentru reforme. Răul se simţeşte dar vindecarea 
puţini o cunosc. Şi cum ar fi altmintrele? Reformele nasc în capul teoreticilor, ei mai întâi le 
discutează şi le predică, târziu apoi populul le adoptează“ (Kogălniceanu, 1959, 28). 

Kogălniceanu reacționează ori de câte ori observă adoptarea unor instituţii noi pentru a 
le înlocui în mod nejustificat pe cele vechi. De pildă, el aduce obiecţii Comisiunii Centrale 
de la Focşani, alcătuită din 8 membri, care, fără studii, fără anchete, fără a ţine seama de legile 
în vigoare, „a desfiinţat o stare de lucruri seculară“ (Kogălniceanu, 1909, 36). Dar omul de 
stat se confruntă cu o situație paradoxală: a susținut consecvent necesitatea unei evoluţii spre 
societatea modernă pe calea națională, dar ca înalt demnitar al regimului Cuza a legitimat 
numeroase instituţii preluate ca atare după modele europene, şi pe care T. Maiorescu, peste 
numai patru ani, în 1868, le va eticheta drept forme fără fond. 

Dezvoltarea statului român este concepută de către Kogălniceanu în spiritul construcției 
instituționale europene, afirmată fără echivoc. Referindu-se la faptul că Europa vrea să cunoască 
bazele viitoarei noastre organizări politice şi sociale, Kogălniceanu spune în Discursul cu privire 
la problemele mari ce trebuie rezolvate de către adunare, în 18 octombrie 1857: „căci numai 
organizându-ne ca stat european, ca societate europeană, puterile se vor învoi de a ne întinde 
mâna. [...] Aşadar d-lor, încă o dată, să lăsăm utopiile, să arătăm Europei, că noi nu avem a fi 
nici China, nici republică, însă voim a fi o societate europeană, voim şi ținem la toate condiţiile 
unei societăţi în cale de progres, voim libertatea conştiinţei, voim egalitatea înaintea legii, voim 
respectul individului, a domiciliului şi a proprietăţii“ (Kogălniceanu, 1959, 21). 

Bazele construcției moderne în societatea românească au fost puse de Divanul ad-hoc din 
1857, şi autorul lor recunoaşte şi efectele colaterale ale acestora asupra unor grupuri, dar altă 
cale nu a existat: „Toate lucrurile din lume, domnilor, au epoca lor de acţie şi de reacţie, de 
mișcare înainte şi înapoi, şi de aceea să nu ne mirăm de acele ce se-ntâmplă azi supt ochii 
noştri. Nu trebuie să ne ascundem: principiile proclamate de Divanul ad-hoc în 1857 şi cons- 
fințite prin Convenţie sunt o întreagă revoluţie politică, națională și socială în ţara noastră. 
Sosind timpul ca aceste principii să se puie în stare practică a trebuit negreşit să lovească 
multe interese materiale şi individuale. [...] şi noi am avut o frumoasă zi care nu se poate 

compara decât cu memorabila noapte a Franţei, noaptea de la 4 august 1789! Aceasta a fost 
ziua de 29 octombrie 1857, când după propunerea colonelului Alexandru Cuza, — astăzi M.S. 
Alexandru Ioan I, domnul României — şi a mea, Adunarea ad-hoc prin aclamaţie a proclamat 
marile principii ale lumei moderne: oborârea privilegiilor, egalitatea dinaintea legii, dinain- 
tea contribuţiilor, dinaintea conscripției, accesibilitatea tuturor românilor la toate funcțiile 
statului“ (Kogălniceanu, 1983, 351). O revoluţie de Jos ar fi avut ca rezultat ocupația străinilor, 
fiindcă ar fi dus la anarhie, spunem noi, şi nu ar fi fost acceptată de Europa. 

Ca istoric şi ca om politic, a privit statul politic ca o rezultantă normală de la fond la forme, 
în urma procesului în care intraseră Principatele. Cu o viziune sistemică asupra socialului, Kogăl- 
niceanu argumentează necesitatea dezvoltării armonioase a fondului şi a formei. Kogălniceanu 
concepe dezvoltarea României prin înlăturarea tarelor vechiului regim și prin funcționarea 
normală a instituţiilor românești. Prin urmare, nu se punea problema de a introduce noi instituții, 
cele occidentale, în România, deoarece ţara ar fi dispus de asemenea forme, care erau în 
concordanţă cu fondul. Iată de ce considerăm că soluţia lui Kogălniceanu a fost cea mai justă 
şi mai rațională. Nu este vorba aici despre o înţelegere mecanică, simplistă, a relaţiei dintre formă 
şi fond. Kogălniceanu a apreciat că România dispune de instituţii autohtone receptive la moder- 
nitate. El remarcă lipsa unei burghezii — „unde este dar starea noastră de mijloc? Noi n-o avem, 
si datoria noastră este s-o facem“ (Kogălniceanu, 1959, 28) — opinia sa fiind, fără tăgadă, în 
contradicţie cu afirmaţia lui Ion C. Brătianu despre existenţa unei stări a treia românească. 

El nu este împotriva creării de noi instituții, atunci când nevoile societății le cereau, el 
acționează în acest sens, după cum spune în Expunerea situațiunei României de la 2 Maiu pînă 
la 6 decembrie 1864: „Aici, ca în toate, guvernul n-a întâlnit nici o instituţie, care prin vreo 
vedenie de existenţă, să-i fi putut înlesni misiunea de încurajator. Numai el a fost nevoit să creeze“ 
(apud Dragnea, 251). 

Opera lui Kogălniceanu tratează situația ţărănimii române ca pe o chestiune socială funda- 
mentală, indisolubil legată de construirea organismului politico-juridic şi instituțional al statului 
român modern. Întâia condiţie a îmbunătățirii soartei țăranilor rămâne pentru el respectarea 
posesiunii lor asupra pământului pe care legile în vigoare îl dau spre exploatare (Kogălniceanu, 
1909, 96). Aici stă diferenţa faţă de Occident, unde țăranii, prin mecanisme economice capitaliste, 
au fost deposedaţi de proprietăţile lor şi obligați să devină proletari. Statul român modern s-a 
constituit ca urmare a întăririi proprietăţii ţărăneşti şi diminuării marii proprietăți. Pentru Kogăl- 
niceanu este vitală legiferarea împroprietăririi țăranilor, întrucât ei reprezintă singura forță pro- 
ductivă reală, iar edificarea civilizației române moderne este posibilă numai prin susținerea 
proprietăţii rurale. Omul de stat a sesizat, cum o va face şi Eminescu, că modernizarea nu este 
posibilă decât prin asigurarea unui status social clar al ţăranului, acela de proprietar care îşi asumă 
întreaga autonomie și toate rolurile sociale: „În îmbunătăţirea soartei țăranilor văd tot viitorul 
țărei mele, văd fundarea naționalității române. Câtă vreme țăranii vor fi sub giug, cât ei vor fi 
considerați numai ca niște maşini bune de produs grâu şi popuşoi, până când ei nu vor fi lipsiţi 
cătră ţară prin drituri şi avere, până când, într-un cuvânt, ei nu vor fi cetăţeni, noi nu avem națiune“ 
(Kogălniceanu, 1983, 388). S-a mers pe calea împroprietăririi țăranilor, pentru că nu exista altă 
modalitate de a-i absorbi ca forţă de muncă în alte sectoare economice, aşa cum s-a întâmplat 
în Occident unde ei au devenit muncitori. lată dar că legile agrare nu vizau atât ameliorarea 
condiţiei sociale a ţăranilor, ci, în numele lor, s-a acţionat pentru crearea unui stat modern, care 
de fapt nu-i reprezintă şi nu le rezolvă situaţia. Statul român modern se susține prin exploatarea 
țăranilor, adică printr-un mijloc vechi, ceea ce înseamnă o nouă formă fără fond. Mai mult: „Și 

în privinţa proprietății fonciare am făcut împrumuturi de la legile slavone“ (Kogălniceanu, 1909, 
50) aşadar o preluare a unor forme din alte culturi. La slavoni, comuna este usufructuară şi ea 
are întotdeauna pământ pentru toți membrii săi. Comuna se însărcinează a da pământ celor ce 
ajung la vârsta la care îl pot cultiva. 

În romanul Tainele inimii, rămas neterminat, publicat în 1850 în Gazeta de Moldavia, autorul 
expune, prin personajul Stihescu, mic proprietar, ideile sale despre înnoirile ce ar fi urmat să 
se producă în societatea românească. Autorul a realizat, asemenea lui Golescu, decalajul Mol- 
dovei faţă de Europa, fără însă a-şi exprima în vreun fel complexul de inferioritate: „Când cer- 
cetam toate aceste instituții, agenţi puternici şi neapăraţi ai civilizației, şi când cu jale 
descopeream că ţara mea nu are nici una din ele, atunce vedeam ce deosebire este între Europa 
şi între noi şi ce drum mare mai avem a face spre a o ajunge măcar de departe“. 

Pentru tema formelor fără fond Kogălniceanu rămâne un reper prin aserțiunile despre origi- 
nalitate, imitație, împrumut, tradiție, instituții moderne, reformă şi revoluţie. Kogălniceanu 
înfierează conduita tinerilor instruiți în Europa, indiferenți la problemele reale ale ţării: „Când 
aţi şti câtă neunire, câtă ură, câte nenorociri pregătiți prin aceasta ţării voastre! De aceea și țara 
voastră este prichită, ca şi civilizaţia voastră. Ce aduceţi, în adevăr, din ţări străine, voi euro- 
penii cei noi? Straie de Paris, lornete în nas, datorii în pungă, şi în adevărate cunoştinţe şi în 
folositoare aflări, tufă!“. Ca burghez, le reproşează acestor tineri lipsa de interes pentru ştiinţă 
şi tehnologie, temelii ale civilizaţiei capitaliste. 

M. Kogălniceanu nu e împotriva ideii ca românii să împrumute aspecte ale civilizaţiei din 
alte ţări europene, dar, pentru a stimula creaţia, este nevoie înainte de toate de stăvilirea tendinței 
periculoase de a înlocui originalitatea prin imitație: „Dorul imitaţiei s-a făcut la noi o manie 
primejdioasă, pentru că omoară duhul național“. De aceea unul dintre scopurile Daciei literare 
este de a prigoni „cât vom putea această manie ucigătoare a gustului original, însușirea cea 
mai prețioasă a unei literaturi“. În articolul „Critica“, din Dacia literară nr. 2, 1840, serie: „Într-o 
vreme când mania de a fi autor este obştească, când cei mai mulți din scriitorii noştri caută 
care din care să producă mai ră proză şi încă mai ră poezie, când vedem că mai toate publicațiile 
de astăzi sunt numai fleacuri, spuma altor literaturi, fără principii, fără tendinţă, fără vreun plan 
patriotic, şi numai şi numai ca să înnegrească nişte hârtie cu numele autorilor nu a traducătorilor, 
în o asemenea vreme fie, trebuie să ne bucurăm când vedem că iesă la lumină şi câte o scriere 
(Kogălniceanu, 1974, 289). În acelaşi stil au scris T. Maiorescu, Eminescu” şi Iorga. 

Kogălniceanu a fost primul care a analizat sistematic şi critic actele de imitație a ideilor şi 
instituţiilor străine: „Noi, însă, în pretenţie de a ne civiliza, am lepădat tot ce era bun pămân- 
tesc şi n-am păstrat decât abuzurile vechi, înmulțindu-le cu abuzurile nouă a unei rău înţelese 
şi mincinoase civilizații. Aşa, predicând ura a tot ce este pământesc, am împrumutat de la străini 
numai superficialități, haina din afară, litera, iar nu spiritul, sau, spre a vorbi după stilul vechi, 
slova, iar nu duhul. Prin aceasta am rupt cu trecutul nostru şi n-avem nimic pregătit pentru viitor, 
decât corupția năravurilor. O nație însă nu poate decât prin o ameninţare de mare şi cumplită 
pedeapsă a-şi renega trecutul; căci adevărata civilizație este aceea care o tragem din sânul nostru, 
reformând şi îmbunătăţind instituțiile trecutului cu ideile și propăşirile timpului de față. Aceasta 
o simţesc şi o practică chiar naţiile care se află în capul luminilor. Franţa, Anglia, Germania 
simţesc neapărata nevoie de a lega lanţul timpurilor şi de a urmări în trecut propăşirea năravurilor 
publice, originea instituțiilor lor, leagănul libertăţii lor; de aceea le vedem cheltuind milioane 
spre a face cercetări asupra începuturilor istoriei, legislaţiei, vieţii publice şi locale a acelor 

populaţii care le-au dat născare și le-au pregătit era de fericire, de bunăstare și de libertate, de 
care strănepoţii lor se bucură astăzi“ (Kogălniceanu, 1974, 100). Kogălniceanu exclude 
împrumuturile în cultură, deși a acceptat împrumuturi sociale şi politice de la alte naţiuni. 

Kogălniceanu pune direct chestiunea calităţii culturii şi civilizaţiei moderne dintr-un cadru 
naţional, calitate ce se impune prin selecţie riguroasă a tot ce se preia din alte culturi. Așadar, 
spre deosebire de Heliade, Kogălniceanu tranșează chestiunea calităţii. El nu este împotriva 
traducerilor, numai că nu le acceptă pe acelea ale căror „sujeturi să ne fie străine şi prin urmare, 
să n-aibă un interes naţional“. 

Istoricul şi omul de stat este cuprins de ambiția de a face proiecte concrete pentru formarea 
elitelor, de a influenţa spaţiul public pentru ca acesta să se poată sincroniza cu spiritul timpului: 
„A-i face să înţeleagă că Europa nu-şi dă simpatiile şi sprijinul decât ţărilor care aspirează 
a-şi potrivi instituțiile lumii civilizate“ (Kogălniceanu, 1974, 594). 

În Cuvânt introductiv la cursul de istorie naţională, respinge romanomania, acea tendință 
de exagerare a originii romane a poporului român: „eu nu vă voi ascunde că legile, că obiceiurile, 
că limba, că începutul nostru se trag din romani; istoria de mult a vădit aceste adevăruri; dară 
încă o dată vă mai spun, sunt departe de a măguli o manie ridicolă, vorbindu-vă de faptele roma- 
nilor, ca când ar fi ale noastre; ci voi face ceva mai folositor: mă voi sili a vă îndemna, că dacă 
vroiți să fiți cunoscuţi de adevăraţi fii ai romanilor, apoi să faceţi şi d-voastră ceva care să se 
poată sămălui cu isprăvile poporului de lume domnitor“ (Kogălniceanu, 1967, 173). Aici se 
întâlnește cu T. Maiorescu, adversar al revenirii la forme vetuste, cum ar fi civilizaţia romană8. 

Este bine cunoscut că istoricul român, în calitatea lui de om politic, a înfăptuit reforme 
de importanţă crucială pentru evoluția modernă a României, reclamate de condiţiile proprii 
țării, şi care se bazau pe date şi fapte din istoria noastră naţională. 

Am prezentat pe larg ideile lui Kogălniceanu, așa cum le-a exprimat acesta, deoarece este 
simptomatică la marele istoric tendinţa spre echilibru, cu alte cuvinte, pledoaria şi acțiunea de 
realizare a unei simbioze între instituţiile vechi româneşti şi cele noi, de tip modern. S-a remarcat 
mai înainte că şi Kogălniceanu respinge saltul peste etape, însă el nu militează pentru înfăptuirea 
de la sine a reformelor. Pentru Kogălniceanu cadrul social este în primul rând național, o expresie 
a unui trecut, a unei tradiţii politice, culturale, sociale şi instituționale. În acest cadru oamenii 
nu sunt pasivi, ei pot acționa şi trebuie să intervină pentru realizarea progresului cerut de evoluția 
societății românești. Credem că M. Kogălniceanu a intuit mai clar decât celelalte personalități 
ale vremii sale raportul dintre fond şi formă în actul creaţiei istorice. Acceptând că suntem la 
un nivel inferior de dezvoltare, istoricul are în vedere că poporul român dispune de un potențial 
de creativitate care, însă, trebuie să fie pus în valoare. 

Întrucât, după cum s-a putut reține, marele istoric şi om de stat a abordat toate efectele 
construcţiei moderne, îl considerăm întemeietor al teoriei formelor fără fond. 


1.14. Formele fără fond — 
„o mască frumoasă fără crieri“. lon Maiorescu 


Rolul hotărâtor în interesul lui Titu Maiorescu pentru studiul societăţii româneşti prin relația 
dintre fond şi formă l-a avut tatăl său, Ion Maiorescu (1811-1864), influenţă remarcată deja 
(Lovinescu, 1940), dar care nu a fost analizată în detaliu, invocată numai prin citarea cunoscutei 
judecăţi a paşoptistului asupra culturii române — „o mască frumoasă fără crieri“. 

Parcurgerea scrierilor lui Ion Maiorescu demonstrează, indiscutabil, că el a fost preocupat 
de căile de dezvoltare a Principatelor Române, de influenţele exercitate de civilizația și cultura 
ţărilor apusene asupra societăţii românești. El a supus unei critici foarte severe cultura din 
Principatele Române, susținând că în spiritualitatea românilor îşi face din ce în ce mai mult 
simțită influenta culturii și civilizaţiei franceze. În viaţă publică remarcă nepăsarea și indolenta, 
după cum scrie în 31 martie 1847: „Dar tu vezi bine că în toate criticile mele eu nu răspunz 
numai antagonistului meu ori al Românilor, ci scopul meu este cel principal, de a învăţa tine- 
rimea română şi de a-i da arme în mână. Pentru acesta criticile mele sunt iuți, ca să multă- 
mească, să gâdile gustul tinerimii; pentru aceea şi titulele voi să fie bombe, care să pocnească, 
să electrizeze, să scuture letargia, nepăsarea“ (Bănescu şi Mihăilescu, 518). 

Vom găsi şi la fiul său aceeași dorinţă de a supune criticii realitățile românești pentru a sti- 
mula activitatea creatoare. Există similitudini între concepția lui Ion Maiorescu şi cea a lui Titu 
Maiorescu privind căile de dezvoltare modernă a Românei. În Scrisoare din 18 aprilie 1848 
către P. Vasici, lon Maiorescu se ridică împotriva influenţei franceze în Principatele Române: 
„Nefericită şi fără îndoială nefericitoare idee de a se propune toate ştiinţele în limba franceză 
supt cuvânt că nu se pot propune în limba națională — această idee ce s-a înrădăcinat în toată 
aristocrația Principatelor şi care, ori născută aici, ori insuflată de vreo politică de vânătoare este 
plină de urmări fatale, ori din care poate o privi“ (bid., 521). Realizarea acestei idei se datorează 
nestatorniciei românilor din Principate, mai ales celor din Muntenia, unde „toate merg la o 
spoitură din afară. Numai limba frâncească care se învaţă în 4 ani şi pentru care se duc atâţia 
bani în zădar, o învaţă numai de «bon ton». Părinţii zic că stă bine băiatului să vorbească 
franțuzeşte. E aici sfârșit şi un mijloc, împotriva naturii“ (Ibid., 423). Îi critică pe redactorii Foii 
din Brașov, pentru că nu au publicat articolul lui Ionescu şi cuvântul lui C. Negruzzi cu o 
observaţie prin care să respingă predarea ştiinţelor în limba franceză. 

Găsim la Ion Maiorescu formulări asemănătoare cu cele ale criticilor culturii şi civilizaţiei 
române (inclusiv ale fiului său): „Aceste cu atât sunt la noi, mai primejdioase, cu cât abia 
începem a trăi politicește. Într-o țară, care, prin înflorirea sârguinţii naționale, a ajuns la o bogăţie 
cu prisos apoi domneşte pacea şi liniştea, acolo lesne s-a născut, mai la urmă, lucrul, apoi 
moliciunea ş.c.]. Dar la noi toate sunt dea”ndăratălea. Slăbiciunile la care au venit alte neamuri, 
mai în urmă din îmbelşugare, noi le avem la început în cea mai mare sărăcie. Unde o să iasă 
cu asta, nu ştiu. Mie m(i)-e teamă. De la generaţia ce este acum în mâinile noastre nu ştiu ce 
o să aşteptăm. Fălească-se cui îi place în civilizaţia noastră, laude înaintările în literatură; pe 
mine căruia îm(1) place a cerceta lucrul mai la rădăcină și a privi în viitor, nu mă va înşela 
forma din afară, niciodată“ (Ibid., 428). Şi el acreditează teza că Principatele Române sunt 
într-un stadiu inferior de dezvoltare: „Suntem cu sute de ani mai înapoi, decât să cunoaştem 
însemnătatea numelui «Dacia veche». Ți-am zis şi-ţi mai zic că noi n-avem nimic decât nume 
zgomotoase“ (Ibid., 443). 

În scrisoarea atât de des citată, publicată în 1838, în Foaia literală nr. 16, din Braşov, şi care 
i-a produs atâtea necazuri, Ion Maiorescu, inspector al Şcoalei Centrale din Craiova şi profesor 
de istorie universală şi de stil național, exprimă limpede poziţia sa faţă de influenţa culturii 
franceze asupra Principatelor Române, multe dintre expresiile lui fiind asemănătoare stilului 
din cunoscutul articol al lui Titu Maiorescu În contra direcției de astăzi din cultura română. 
Citind numere din Foaia literală, profesorul craiovean este nevoit să observe: „Mă opintesc în 
multe locuri şi în mijlocul bucuriei oftez. — Unde e la noi căldura şi focul, — unde naţionalimea 

şi patrioţimea aceea ce însufleţeşte pe Românii Ardeleni? — Un materialism gros s-a lăsat ca 
un nour greu pe Ţara-Românească. De unde? Din Galia (Franţa). O beletristică lunecoasă 
amăgeşte pe toți. De unde? Din Galia. — O judecată stricată, un gust primejdios, o silință opintită 
numai pe lucruri dinafară, un lux grozav dărăpănător. De unde? Din materialismul franţozesc. 
O uşurătate, o nestatornicie, o procopsință superficială. De unde? Din beletristica frâncească. 
Avem câte un scriitor bun. Ba ne putem lăuda cu poeţi. Avem traducători. Ba se înmulţesc cărțile. 
Se vede că şi gustul de a ceti s-a lăţit: că numărul gazetelor crește. Avem Curier Românesc, 
care iasă acum într-un format nou, şi mai frumos, românește şi franţozește (nu ştiu pentru ce?). 
Avem Buletin Oficial, Muzeu Naţional, Curier de Ambe-Sexele şi Cantor de Avis [...] Cine va 
cunoaşte aceste, va socoti că Țara-Românească au făcut înaintări vrednice de mirare. ŞI eu 
alăturând pe ara-Românească cea dinainte de 6 ani, cu cea de acum, mă mir!“ (bid., 417- 
419). Asemănarea cu stilul fiului este frapantă. Aceeaşi enumerare de instituţii care nu funcționau. 
După ce-și exprimă îndoiala asupra progresului făcut de Țara Românească, critică schimonosirea 
limbii şi spiritualității româneşti, amintind, avant la lettre, de cunoscuta teorie a formelor fără 
fond: „Dacă şi vulpea cea din fabulă, dacă ar veni în Dacia, s-ar sui pe vârful Carpaţilor, şi ar 
vedea de acolo pănă în Dunăre o mască frumoasă fără crieri, s-ar minuna şi ea, şi dacă ar iubi 
pe Români, ar plânge una cu mine. — Ce? Doar mă înşel? Nicidecum. Păziți-vă să nu vă înşelaţi 
voi, fraților! Nu vă uitaţi că avem scriitori mulți, cărți multe și gazete câte nu mai trebuie. Trebuie 
să trăiţi aici cu noi, ca să ne cunoaşteţi! Avem scriitori, nu fără talente bune. Dar care poet s-a 
silit a cunoaşte aceea ce trebuie Românului şi aceea ce-l strică? Au de cunoaște, care s-a silit 
să 1 le cânte, şi, cântându-i-le, să-l înveţe potrivit naturii lui? Ei se apucă de lucruri înalte. Aici 
vor să-şi arate talentele, târând sărmana limbă şi silind-o, în toate părţile, ca pe un cal orb de 
căpăstru. În limbă toţi vor să fie ziditori. O tot netezesc şi o pieptenă, până ce-i trag şi pilea; 
apoi îi dau alta. Precum limba, așa şi cu bietul Român. Şi pe el se silesc să-l supție, să-l îmbrace 
cu haine nouă, după civilizația Europei, pănă ce într-atâta îl cutrupesc de petece streine, încât 
nu se mai cunoaște în el originalitatea“ (bid., 418). 

După ce remarcă stilul românesc în gazeta România, I. Maiorescu apreciază articolele 
despre defectele românești, un fapt rar întâlnit în gazetăria autohtonă: „Nu gândiţi cu toate 
aceste că n-avem noi bărbaţi, cari cunosc slăbiciunile noastre. Dar pagubă că sunt puțini şi 
fără curaj. Încă nu sunt destul de Români, care să nu se supere, deși nu vor plăcea tuturor. O 
nădejde avem în școale, care, în organizaţia din afară, sunt mai bune decât ale Austriei, însă 
cel mai mare rău este că n-avem profesori învăţaţi, au cel puţin cari şi-ar îndeplini datoriile 
lor din cunoştiinţă şi o fierbinţeală patriotică. Cu toate aceste avem Eforie bună și un Director 
silitor. Aceştia se nevoiesc cu tot deadinsul a reforma şcoalele şi a le aduce într-o stare mai 
bună. [...] Dela voi, prin nemuritorul G. Lazăr, ne-a răsărit nouă lumina. Siliţi-vă şi acum, 
ca să rușinați pe mulţi scribleri de ai noştri. [...] Dă această repede idee despre starea noastră 
literală în cunoștința publicului românesc, neschimbând nimic...“ (bid., 418-419). 

Critica deosebit de aspră adusă stărilor din Țara Românească a fost rău primită în spațiul 
public de aici, iar, ca urmare a unui raport de plângere înaintat de profesori Eforiei Școalelor, 
autorul a fost nevoit să retracteze în scrisoarea publicată în Foia Literară nr. 24, 1838: „Dom- 
nule Redactor, De curând venit în Țara-Românească şi isolat de societate, n-am avut prilejul 
d'întâiaș-dată a cunoaște de aproape această ţară, cum și corpul profesoral; cu toate aceste 
am fost dat părerea mea despre amândouă aceste punturi, printr-un articul, tipărit în No. 16 
al Foii Literare, după nişte întipăriri neîntemeiate pe starea lucrurilor. Acum dar, după ideile 

mai lămurite şi mai temeinice, ce am luat prin conversaţie şi cercetare de aproape a lucrurilor, 
încredințându-mă că ştiinţele cuprinse în acel articul sunt cu totul împotriva fiinţei adevărului, 
le mărturisesc, prin aceasta, isvorâte din nişte impresii grăbite şi prin urmare greșite“ (Ibid., 
419). Ion Maiorescu ar fi mărturisit că nu s-a gândit să atingă decât literatura în genere, şi 
nu literatura franceză din şcolile româneşti. Jignirea adusă profesorilor s-a produs din vina 
tipografului care a omis un cuvânt, însă nu a menţionat numele acestuia. Un val de proteste 
se ridică împotriva lui. Eliade scrie un articol foarte critic. Poetul Rucăreanu îl acuză că a 
criticat toată sistema României şi că, deși în România s-a născut un „oarecare gust de galo- 
manie“, susținea că nu se simte însă nevoia „nemţomaniei“. 

Dar el nu se considera un învins: „Mă Barițiu, Te va fi mâhnit articolul de retractație. Lasă, 
frate! Să mai treacă, o să-i potcovesc eu. Articolul acela e cea mai bună dovadă de prostia lor 
şi înaintea celui ce nu-i cunoaşte. Triumful meu e sigur. Este mijloc. Dar acum voi tăcea. Lume 
râde de ei. Toţi ştiu că articolul nu e al meu şi nu din mine, ci de la alții au auzit şi Craiovenii 
că acela e al profesorilor“ (bid., 420). Într-o scrisoare „tainică“, adresată lui Barițiu, Ion Maio- 
rescu spune despre Eliade că „nu știe ce va să zică critica“. Îi spune lui Baritiu că intenționează 
să formeze o „Societate națională“ care, în afară de politică „să se ocupe de tot (adică sau de 
lucruri cu totul naționale sau de streine, numai cu aplecare la împrejurările noastre.“), şi să 
aibă un ziar, „Organul naţional“ (/bid., 429). lată un proiect ce ne duce la gândul despre viitoarea 
Junime, cu organul ei „Convorbiri literare“, create de T. Maiorescu, pe care însă cărturarul 
ardelean nu a mai ajuns să le vadă. 

Exigentul profesor este ghidat de trei principii: „Lumina îmi este adevărul, îndemnul amo- 
rul, iar scopul fericirea poporului român.“ În discursul ţinut ca învățător la Cerneţi, el denunță 
ca fiind cea mai mare piedică la creşterea tinerimii „grozava stricăciune a năravurilor în patria 
noastră“ şi îndeamnă la asumarea spiritului critic: „Nu tot vechiul e rău, nici tot noul bun. 
[...] Să ţinem bunul din cele vechi, părăsind răul, precum şi din cele nouă să îmbrățişăm numai 
folosul, ferindu-ne cu pieptul de cele stricăcioase. Aşa face tot înțeleptul“ (bid., 15). 

În iunie 1846 Ion Maiorescu tine un discurs despre însemnătatea limbilor clasice în educaţia 
tinerimii, criticând spiritul francez ce stăpânea pe atunci Principatele Române: „Uşurătatea, spo- 
iala din afară, nestatornicia la Români din afara Ardealului se explică prin lipsa unei solide culturi 
clasice. Studiul limbii clasice va apăra tinerimea de cultura aceea superficială, ne va lecui de 
răul ce se incumbă tot mai mult în societatea noastră, în care părinții nu întreabă dacă fiii lor 
vor ieşi din şcoală oameni cu învăţătură şi de omenie şi dacă pot rupe două trei franţozești“. 

O judecată demnă de a fi reținută este cea referitoare la diferenţa dintre românii din cele 
trei Principate: „Moldovenii ne întrec şi ne-au întrecut. Sunt mai statornici, sunt mai serioşi. 
Simţul naţional nu este aşa de tocit ca la noi. N-au cu adevărat, atâtea titule sgomotoase; dar 
au minți sănătoase şi asemene porniri. Tinerii lor, cari învaţă în Germania, nu se întorc cu atâtea 
fumuri, cu atâte idei sublime despre sine, ca ai noștri de la Paris, unde toate le-au învăţat, numai 
ce le trebuia, ca unor Români, nu“ (/bid., 428). Nu poate fi pus la îndoială rolul lui Ion Maiorescu 
în decizia lui Titu Maiorescu de a accepta, la scurt timp de la întoarcerea de la studii, postul 
de profesor la Universitatea din laşi. 

Ion Maiorescu a dat atenţie învăţământului primar, şi acelaşi interes îl va dovedi fiul său. 
În 1863, scriind despre instrucţia primară, Ion Maiorescu apreciază că este o greșeală reducerea 
şcolilor din comune. Crede că important este ca şi copiii de la sate să ştie să citească şi să 
scrie: „Cu toate acestea aşi crede că națiunea mea a făcut cel mai mare progres posibile, când 


40 Formele fără fond, un brand românesc 


în curs de două generațiuni am ajunge acolo, ca tot Românul să scie a citi şi scrie, și să cunoască 
cele patru operațiuni de aritmetică şi micul catehism, şi acest progres se pote opera prin înve- 
țiatorii de acum, întrucât depinde dela capacitatea lor“ (Ion Maiorescu, 3-4). Frecventarea 
neregulată a şcolii de către copiii sătenilor; dezinteresul proprietarilor faţă de şcolile sătești, 
poziția nesigură şi deplorabilă a învăţătorilor, situaţia localurilor destinate şcolilor sunt consi- 
derate de I. Maiorescu drept cauze ale evoluţiei slabe a învățământului la sate. 

Pentru Ion Maiorescu evoluția modernă a românilor este indisolubil legată de dezvoltarea 
satului: „Cel ce ştie de câtă însemnătate e pentru un stat june, ce voiește a se regenera și a se 
fortifica, a avea o massă de popul agricultor, sănetosă şi necoruptă, acela va înţelege cât e de 
necesariu ca popululu nostru să şi conserve încă tota simplitatea şi puritatea vieţii țărănești, 
şi să fie ferit cât s-ar putea mai mult de înrâuririle cele vătămătoare ale generaţiunei ce pluteşte 
astăzi deasupra naţiunei“ (Ion Maiorescu, 19). O cale de dezvoltare a satului o reprezintă, în 
concepţia lui, autonomia locală: „Unele din piedicele progresului s-ar putea înlătura pe cale 
administrativă, însă nu vor înceta până ce nu se va da comunelor o organizaţie solidă pe basele 
unei autonomii bine înţelese, în care comuna să se deprindă a-şi regula ea interesele sale în 
privinţa instrucțiunei cât s-ar pute mai nedependinte. Comuna liberă e fundamentul statului 
liber“ (Ion Maiorescu, 6). 

Ce soluţie gândeşte Ion Maiorescu de înlăturare a discrepanţelor dintre nivelul de dezvoltare 
a Principatelor Române şi gradul înalt al civilizaţiei străine? Formarea tinerilor în spiritul cul- 
turii clasice şi îndreptarea caracterului naţiunii. Aşadar, remediul se află în transformarea 
oamenilor. Important de adăugat gândul lui Ion Maiorescu că numai Țara Românească imită 
civilizația străină, celelalte două Principate — Moldova şi Ardealul — au reuşit să păstreze mai 
bine trăsăturile naționale: „simţul naţional nu este aşa de tont ca la noi (în Muntenia)“. Avem 
o situație paradoxală: Ion Maiorescu a criticat conduite şi idei exprimate de românii din Princi- 
pate, iar Titu Maiorescu ridiculizează personalități şi publicații din Ardeal, în seama cărora 
pune multe dintre formele fără fond. 

Succinta prezentare a ideilor lui lon Maiorescu despre dezvoltarea modernă a ţării a avut 
rolul să sublinieze similitudinea cu concepția lui Titu Maiorescu asupra evoluţiei româneşti 
moderne. Analiza pe care Titu Maiorescu a făcut-o stărilor din România se înscrie în conti- 
nuitatea ideilor tatălui său. Ceea ce la Ion Maiorescu este o critică derivată din simpla observare 
a realităţii sociale, la Titu Maiorescu este fundamentat teoretic şi filosofic. 


1.15. „Temeiurile din lontru“ — 
fundamentul dezvoltării statului modern. George Barițiu 


Ziaristul şi istoricul George Barițiu (1812-1893) a scrutat societatea românească pentru 
a o cunoaşte şi a dezbate căile de modernizare. El se înscrie în rândul gânditorilor interesaţi 
de căutarea argumentelor ştiinţifice, istorice şi practice de sprijinire a ideii de naţiune. În acest 
scop militează pentru afirmarea originalității poporului român, a căilor proprii de dezvoltare 
a națiunii române în cadrul european. 

Menţionează de mai multe ori ideea că dezvoltarea poporului român este generată din 
interior, şi nu de factori exteriori, şi exprimă cu claritate raportul dintre intern şi extern, dintre 
imitație şi originalitate, dintre civilizaţia românească şi civilizația europeană, dintre spiritul 
timpului şi duhul național: „Eu, fără a mă îndoi despre mult cumpănitoarea influenţă ale 
pricinilor din afară, aflu semânţă de viaţă şi putere dătătoare mai mult în sânul, în ființa însăşi 

a naţiei moldo-românești...“ (Barițiu, 56). Barițiu nu concepe dogmatic raportul dintre intern 
şi extern, ci recunoaște rolul acestuia, acordând însă prioritate naţiunii ca factor fundamental 
în dezvoltarea unui stat: „Temeiurile din lontru“ sunt decisive în modernizarea ţării, şi acestea 
sunt naționalitatea şi limba. Este o concepţie modernă, al cărei temei este dat de raportul dintre 
particularitățile naționale şi necesitățile umane universale, evitând astfel şovinismul, precum 
şi tendinţele cosmopolite: „... o nație a se izola pe sine de alte naţii, a se creşte singuratică, 
hrănind ură asupra altora, aceasta amiroasă a egoism înghesuit; dar iar a se opinti să îngrijească 
de toată lumea ca şi de cei din o viaţă şi de o limbă cu sine, aceasta e de prisos“ (Jbid., 57). 
O a doua condiţie a evoluției normale a unei națiuni este poziţia geografică şi solul, pe care 
românii trebuie însă să ştie să le folosească în beneficiul lor. 

Un loc proeminent în analiza lui Barițiu îl ocupă influenţa civilizației europene asupra 
evoluţiei românilor. El recunoaşte că unele dintre defectele românilor sunt istorice, cu rădăcini 
adânci în propria dezvoltare: „iar multe altele vin la noi din străinătate sub mască de cultură 
şi de frupturi ale ştiinţelor“ (Jbid., 99). Autorul discută chestiunea influențelor negative ale 
ideilor venite din Apus, atunci când acestea nu sunt asimilate. El nu pune la îndoială civilizația 
europeană sau spiritul european, dimpotrivă, chiar militează pentru a acţiona pe baza normelor 
europene: „Aşa este aceasta (majoritatea parlamentară — n.n.) în toată Europa luminată, aşa 
trebuie să fie şi la noi“ (bid., 119). El remarcă necesitatea dezvoltării moderne, criticând aspru 
aristocrația din Țara Românească, preocupată în a-și menţine privilegiile, argumentând că 
„spiritul veacului nu aşteaptă după capriciile noastre, nu mai cruţă egoismul nostru, nu mai 
netezeşte scâlciata noastră educaţie, ci trece preste toate cu o iuţeală şi repeziciune ce nu sufere 
nici o împotrivire în drumul său, ci rupe şi sfarmă tot ce află eterogeneu“ (bid., 130). Idee 
asupra căreia va stărui mai târziu Lovinescu când va sublinia rolul spiritului timpului în evoluția 
culturii române, accentuând pe ideea de sincronism. Barițiu nu va exagera rolul spiritului vea- 
cului, ci îl va raporta la dezvoltarea internă. 

Istoricul discută şi chestiuni care ţin de relațiile economice internaţionale, sesizând pericolul 
reprezentat de schimbul inegal în relațiile economice şi comerciale cu străinii: „prin comerțul 
nostru, dăm străinilor tot felul de pâine, iar ei ne-o plătesc aceasta mai preste tot numai cu 
trente din fabricile lor, cu pietricele, sticluţe şi cordele roşii, albastre şi piestriţe cu care spaniolii 
şi portugalii amăgeau odinioară pe sălbaticii Americii meridionale“ (Ibid., 147). În aceste 
circumstanţe, este de părere că prelucrarea produselor româneşti trebuie să aibă loc în ţară: 
„fabricile se află înăuntrul patriei şi productele crude se lucră aici pe loc, prin urmare, şi câştigul 
rămâne tot acasă“ (Jbid., 148). Barițiu stabileşte şi prioritățile pentru dezvoltarea şi afirmarea 
naţiunii: „Mai întâi trebuinţele, apoi foloasele, şi numai în urma urmelor plăcerile“ (Idem); de 
aceea critică clasa conducătoare pentru luxul ei bazat pe spolierea poporului. Barițiu se înscrie 
în rândul gânditorilor ce discută tranziția la societatea modernă prin dificultățile suplimentare 
ale românilor, rezultate din exploatare lor de către capitalul occidental şi din comportamentele 
lor orientale. 

O idee suprinzătoare, dată fiind educaţia autorului la școala din Imperiul Habsburgic, este 
valorizarea apartenenţei românilor la spaţiul geopolitic al Răsăritului: „Noi, care avem de a face 
cu Răsăritul şi cu răsăritenii în toată viaţa noastră, niciodată n-am putut pricepe pentru ce să fie 
atât de anevoie a trage pe răsăriteni în cercul civilizațiunii europene“ (Jbid., 161). Răsăriteni 
s-ar distinge prin inteligenţă și agerime în mai mare măsură decât apusenii, amintind că „Europa 
apuseană fusese odinioară preste tot sălbatică şi barbară şi că ea şi-a împrumutat lumina culturii 

din Răsărit...“ (Idem). Răsăritul se va dezvolta numai dacă i se va da şansa reală a progresului: 
„Desfiinţaţi tirania şi despotismul cu orice preţ, duceți numai legi bune şi institute de învățătură, 
apoi să vedeți dacă Răsăritul într-o sută de ani nu v-au ajuns şi v-au întrecut“ (Idem). Dar 
occidentalii, crede Barițiu, urmăresc nu să civilizeze naţiunile răsăritene, ci „să le împartă între 
sine, să desființeze naţionalitățile, să le ocupe pământul...“ (Ibidem). Observaţie de mare acuitate 
şi de profundă actualitate. Este exprimat cu claritate caracterul ofensiv al civilizaţiei occidentale, 
scopul ei fiind impunerea propriilor interese în spaţiul răsăritean. Spunem însă că răspândirea 
formelor occidentale a fost benefică de la caz la caz. 

Barițiu se împotriveşte modelului francez de civilizaţie care degradează spiritul național 
românesc şi atracția reprezentată de acesta pentru clasa conducătoare, Franţa fiind „acea ţară 
ce singură serveşte de model reformatorilor şi regeneratorilor noștri“ (Jbid., 166). 

Barițiu pune şi problema producţiei, esenţială în procesul de modernizare: „Lumea întreabă 
nu numai de vechimea originii unui popor, ea voiește cu tot dreptul ca să se informeze de ajuns 
despre puterea de viață şi de puterea productivă a naţiunii noastre şi încă productivă nu numai 
în respectul fizic, ci şi mai vârtos în cel spiritual“ (Jbid., 271). Eminescu formulează idei similare 
cu ale lui Barițiu. 

În aceiaşi termeni ai teoriei formelor fără fond, Barițiu studiază raporturile dintre maghiari 
şi români, maghiarii fiind în majoritatea lor iobagi până în 1848, la fel ca şi românii. Libertatea 
proclamată de clasa conducătoare maghiară nu este adecvată nici poporului maghiar, şi de 
aceea Europa văzuse că „libertatea maghiară ca națională, fusese curat ficţiune, intrată ca de 
contrabandă în legile ţării şi în istorie, prin substituirea clasei privilegiate în locul naţiunii. 
Aşadar, cum putea emancipa pe poporul românesc națiunea maghiară când ea însăşi era 
sclavă?“ (Jbid., 307). 

Cu toate ideile despre libertate şi civilizaţie, lumea modernă încalcă drepturile omului şi 
amintește de servitute, analizată în aceiaşi termeni ai formelor fără fond: „Servitutea, numită 
cu termen modern sclavie, mai există astăzi, ca şi în timpurile antice, parte sub formele vechi, 
parte sub altele, mai specioase, căror li se dau alt nume şi un lustru exterior, cum e dresul (suli- 
manul, rumeneala) fetelor, pentru ca să le ascundă urâciunea monstruoasă internă“, scria în 
1880 (bid., 345). Aşadar, formele fără fond sunt efectul unor schimbări superficiale ale unui 
fond vechi, care ascund adevăratul fond, dându-i aparenţă de modernitate, de progres: „Sclavia 
scoasă pe poartă, se încearcă să reintre prin uși laterale, iar uneori are impertinenţa să-ţi sară 
în casă prin fereastră, la lumina zilei, în vederea tuturor, acum însă nu-i mai zic nici măcar 
iobăgie, sau zilerie, ci ea se prezintă sub titluri diverse, de uzurărie, de proletariat, de farmer 
(chiriaş) mic, de învoieli agrare, ca în România, de culi în India şi China, de negri închiriați 
pe câte 14 ani etc.“ (Idem). 

La conferința generală a reprezentanţilor români din Transilvania, Ungaria şi Banat, ţinută 
la Sibiu în 12-14 mai 1881, dă o replică unui delegat care a susţinut că românii ar ţine prea mult 
la „prejudecățile noastre istorice“; el afirmă: „noi şi poporul nostru să ţinem tot așa, încă şi mai 
mult la prejudecățile, sau, vorbind mai exact, la drepturile istorice ale acestor ţări şi la tradițiunile 
noastre naționale din generațiune în generaţiune“ (Ibid., 361) . 

Barițiu urmărea cu foarte multă atenţie realităţile din Regatul României. De pildă, el critică 
învoielile agricole din România, considerate ca paliative: „că, mergând lucrurile tot aşa, ches- 
tiunea agrară, mică astăzi numai cât un pui de şarpe, cel mult în 15 ani va deveni un boa cons- 
trictor, în a cărui burtă spurcată va dispărea înainte de toate clasa arendașilor“ (bid., 366). 
O intuiţie extraordinară! Observator atent al vieţii româneşti din secolul al XIX-lea, jurnalistul 

Barițiu a prevăzut apariţia cauzelor sociale ce vor genera mișcarea ţăranilor din 1907: „ea 
conţine înlăuntrul său sâmburele morţii naţionale, gangrena rozătoare ce trebuie arsă cu fier 
înfocat, curăţită cu tăiş de brici ascuţit. O, sărmană Moldovă, la ce-ai ajuns! Tirania fioroasă 
sub care tu suferi şi gemi este învechită şi îndrăcită“ (Ibid., 367). Este unul din cei care exprimă 
cu toată claritatea ideea strânsei legături dintre autonomie, independenţă şi starea ţăranului. 
Barițiu numeşte legea agrară din 1864 „tragicomedie“ (Ibid., 368). 

Respingând exaltările patriotarde, dar şi lamentaţiile pesimiste, Barițiu este preocupat de modul 
cum poate fi dezvoltat elementul românesc prin calitățile sale şi prin înlăturarea defectelor sale. 
Cum se poate realiza acest lucru? Barițiu își îndreaptă atenția în primul rând asupra factorilor 
spirituali. De aici insistența lui în susținerea rolului culturii, în argumentarea necesităţii şcoli. 

Istoricul vede în şcoală o modalitate fundamentală de modernizare, motiv pentru care pune 
accent pe învățământul profesional: „Plugarii şi meşterii noştri lucră şi fac toate numai cum au 
apucat din bătrâni. Ca să nu se întâmple aceste, trebuiesc şcoli; dar nu tot gimnaziuri şi colegiuri 
înalte, că de aceste avem destule..., ci instituturi tehnice şi comerciale, că zău numai cu limbi 
străine învăţate pe din afară n-o să treci în ziua de astăzi peste noroi fără a te întina“ (Zbid., 51). 
Se observă orientarea iluministă a gânditorului şi, totodată, anunţarea liniei maioresciene în ceea 
ce priveşte prioritățile în învăţământul românesc. Asemenea idei sunt dominante în publicistica 
sa, ele constituindu-se într-un fel de precepte de educare a noii clase burgheze. 

Ca soluţie a evoluţiei societăţii româneşti moderne, pledează pentru acordarea de libertate 
claselor producătoare, dar nu o libertate fictivă, ci una reală: „Împroprietărirea şi emanciparea 
ţăranilor e singurul mijloc de a se ridica națiunea română la stima cuvenită unei naţiuni civili- 
zate şi numărate între naţiunile Europei...“ (bid., 174). Cultura este mijlocul de afirmare a 
naţiunii române: „noi prin cultură vom ajunge ca să fim şi să rămânem domni pe pământul 
păstrat nouă de protopărinţii noştri“ (Jbid., 205). 

Barițiu face şi profilul individualității naţionale româneşti: credinţa în destinele sale, admi- 
rabila putere productivă şi asimilatoare, încrederea în puterile sale şi mândria națională nutrită 
prin tradiții seculare, vitejie şi rezistenţă în fața Bizanțului şi a popoarelor barbare; toate acestea 
au susținut şi conservat individualitatea națională românească. 


1.16. Condiţia modernizării, dezvoltarea economică. D. Pop Marțian 


Promotor al politicii protecționiste în economia tânărului stat român, D. Pop Martian (1829- 
1865) a militat pentru necesitatea dezvoltării României pe o cale proprie. Pornind de la teza 
sa fundamentală, economistul român face dese referiri la situaţia economică și socială din 
România, subliniind aspecte care sunt expresia aceluiași dezechilibru dintre formă şi fond. 

Mai întâi, este de remarcat aprecierea lui D. Pop Marțian că România se află, în comparație 
cu ţările occidentale, într-un stadiu inferior de dezvoltare; el critică tendinţele celor care neso- 
cotesc această caracteristică, susținând că propăşirea noastră economică se poate înfăptui prin 
expansiunea capitalurilor străine şi chiar prin stabilirea în ţară a proprietarilor acestor capitaluri: 
„ŞI dacă fiecare etate îşi are tractamentul său: de ce să nu voim o dată a înţelege că noi, în pri- 
vința economică mai ales, suntem în pruncia cea mai fragedă. Ce spirit dezmăţat ne îmboldeşte 
dar, a nesocoti legea naturei ce o cetim în istoria dezvoltărei altor popoare europene şi, înainte 
de a ajunge cel puţin la pubertate ne îndeamnă a face ceea ce nici cei maturi nu cutează“ (Pop 
Marțian, 266). 

Găsim la economistul român formularea criticii la adresa sistemului de instrucție preconizat 
în timpul domniei lui Cuza. El apreciază, aşa cum o va face T. Maiorescu, chiar în perioada de 
activitate a lui D. Pop Martian, că este necesar ca orice reformă a instrucţiunii să vizeze în primul 
rând învățământul primar şi dezvoltarea prioritară a învățământului la sate: „Citim că se decre- 
tează universitate, academie, conservatorul de muzică, institute de belle arte şi alte asemenea 
instituţii frumoase, înalte, sublime, dar cărora le lipsește fundamentul: instrucția primară şi 
secundară. În Germania, unde numărul universităţilor este mai mare, chiar şi în Germania zic 
— la 21 gimnazii cu 8 clase revine o universitate; la noi de când pretindem a organiza, s-au creat 
două universităţi, deşi avem numai două gimnazii complete (cu 7 clase). Şi apoi ne mirăm tot 
noi, pentru ce universităţile noastre au mai mulți profesori decât auditoriu. Învederat că noi clădim 
începând de la acoperiş“ (Pop Martian, 266). Pentru D. Pop Martian, puterea unui stat stă şi în 
gradul de cultură al poporului său, de aceea insistă pe necesitatea educării şi formării caracterului 
acestuia: „Să delegăm dar puternicele braţe ale poporului“ (Pop Martian, 249). În altă parte, 
Martian îşi exprimă nemulțumirea faţă de lipsa de energie în înfăptuirea tuturor reformelor care 
să scoată țara din letargia în care se află. Nu este suficientă, spune el, realizarea unității naționale. 
Trebuie depusă o activitate intensă pentru întărirea acesteia, şi în acest sens remarcă starea în 
care se află țara după Unire. „Noi am forțat principiul şi ne sfiim a deduce consecinţele, am 
plecat arborele şi hezităm a culege fruptele. Se pare că rasa noastră nu are curajul convingerilor 
sale, prima trebuinţă a unui popor ce aspiră“ (Pop Marțian, 189). 

De aceea, el a criticat ritmul lent cu care guvernul elabora sistemul legislativ. Pentru Martian, 
soluţia la problemele cu care se confrunta societatea românească, după Unire, era dezvoltarea 
unei industrii naționale, a unei agriculturi moderne (în acest sens el a militat consecvent pentru 
înfăptuirea reformei agrare din 1864), a unui învățământ practic, capabil să formeze oameni 
pentru nevoile ţării, pentru activitatea productivă; în acest fel, se înlătura şi o plagă dureroasă 
a vieţii noastre sociale de atunci: funcționarismul, goana după obținerea unui post într-un 
domeniu neproductiv. 

Adept al protecționismului, economistul român a dezvăluit o serie de anomalii care se mani- 
festau în societatea românească. În acest context el poate fi socotit unul dintre precursorii 
teoriei formelor fără fond. 


1.17. „Civilizaţiunea este iuțeala progresului“. lon Ghica 


Autorul celebrelor Scrisori către V. Alecsandri, Ion Ghica (1816-1897), a criticat societatea 
românească, cu deosebire în ceea ce priveşte organizarea politică şi socială de după Unire. 
Participant activ la Revoluţia din 1848, propagator tenace al ideilor unioniste, adept consecvent 
al propăşirii ţării pe calea creării unei industrii naționale, Ion Ghica a luat atitudine față de 
fenomenele apărute ca o consecinţă a constituirii noului stat unitar român. 

În scrierile sale, cu deosebire în Convorbiri economice, Ghica subliniază tendința de a 
impune poporului român instituții şi idei copiate din alte ţări, fără a se ţine seama de tradiţiile 
şi istoria acestuia. În Prefaţa la opera citată mai sus, după ce remarcă saltul românilor la treapta 
de civilizație a Europei, Ghica afirmă: „nerăbdarea ne întărâtă şi ne esaltă până a ne face să 
credem că am descoperit secretul prin care România ar putea să îmbrace într-o clipă haina de 
zână. Entuziasmul patriotic al unora s-a urcat, în timpii din urmă, la un diapazon atât de înalt, 
încât perzând cu nerăbdarea şi orice cumpăt, au aruncat cu noroi asupra tuturor şi a tractat 

oamenii şi lucrurile trecutului ca vechituri de lepădat. Pentru ei toate credinţele, toate obiceiurile, 
toate tradițiunile trebuiesc dărâmate; bogăţia imaginaţiunei lor i-a dus până a se crede fiecare 
espresiunea voinței poporului, focarul opiniunii publice, incarnaţiunea naţiunei şi nu înţeleg 
că nu fac alt decât a căta să esercite o autoritate despotică, a impune publicului idei puţin studiate, 
puțin potrivite cu starea societăţei noastre; nu văd că nu fac decât a rătăci opiniunea“ (Ghica, 
1879, IV). 

Scriitorul notează că „o revoluţiune mare s-a făcut în România, toate ambiţiunile au fost 
mişcate, toate interesele zguduite. Acum opera de destrucțiune este săvârşită, revoluțiunea 
politică şi socială s-a făcut şi începe opera de edificare“ (Ghica, 1879, VI). Această operă de 
construcţie este mai grea decât acţiunea de distrugere. Aici intervine rolul ştiinţei şi al rațiunii. 
Ghica nu concepe o evoluţie modernă bazată pe o reîntoarcere la trecut, întrucât românii se 
află în alt timp istoric, în care alţi factori decid dezvoltarea, unul dintre aceștia fiind ştiinţa: 
„Popoarele nu se mai întorc înapoi şi trecutul numai revine, nici suntem dintr-acei care ar dori 
sa-l mai vază chiar de ar mai fi cu putinţă. [...] dar scim că el nu se realizează decât prin ştiinţă“ 
(Ghica, 1879, VII). 

Nu întâmplător Eminescu a asumat poziţia lui Ghica în teoria sa despre civilizaţie, fiindcă, 
într-adevăr, fostul revoluţionar pașoptist vede civilizația clădită prin activitatea reală a oamenilor: 
„Civilizaţiunea este foncționarea activă şi complectă a legilor şi a cunoștințelor omenești, reli- 
gioase, morale, fizice, industriale şi estetice“ (/bid., 283), dar nu se poate produce spontan, „ca 
cere lucrarea timpului“. Mai mult: „Civilizaţiunea este iuţeala progresului“ (Jbid., 285). 

Economistul şi omul politic I. Ghica pledează pentru depăşirea decalajului ţării faţă de Europa, 
iar modalitatea rămâne modernizarea economiei românești. Dacă la 1848 Ghica s-a înscris în 
rândul revoluţionarilor radicali, gândirea sa economică şi socială este organicistă, întrucât concepe 
dezvoltarea economică treptat. De altfel, Convorbirile economice au, printre alte scopuri, şi pe 
acela de a înfățișa dezechilibrul dintre trebuinţele țării şi acţiunea practică şi ideologică a politi- 
cienilor. Ghica insistă în scrierile sale asupra necesității dezvoltării statului român pe baza cunoaş- 
terii nevoilor, tradițiilor şi aspirațiilor românilor, un stat în care să domnească legile şi întreaga 
avuţie să fie creată prin munca productivă a tuturor cetățenilor. Ilegalităţile care se manifestă 
în viaţa publică a românilor reprezintă anomalia care duce la pieirea lor. 

În spiritul timpului, Ghica pledează pentru o pregătire a tinerilor care să-i îndepărteze de 
funcționarism, arătând că sunt mai bune meseriile liberale şi, în special, cele din industrie şi 
comerţ. Pentru aceasta imaginează cum un părinte, om cu puţină ştiinţă de carte, dar foarte ambi- 
tios, care se îmbogăţise prin agricultură, doreşte să-l vadă pe fiul său funcționar şi, cât de curând, 
ministru. Pentru acest scop, îl trimite în Franţa ca să se facă doctor în drept. Tânărul stă acolo 
8 ani, dar învaţă literele la Sorbona şi agricultura la Grignon. Din relatarea tânărului rezultă 
supărarea bătrânului părinte când a aflat că el nu este om de legi și că vrea să stea la ţară şi să 
se ocupe cu agricultura şi cu opere literare. Aici se văd deosebirile de concepţii între cel care 
crede că numai funcţiile statului sunt onorabile și cel care socoteşte că orice muncă este onorabilă. 
Concluzia economistului nostru este fără echivoc: „democraţia nu este compatibilă decât cu 
munca“ (/bid., 243). 

În Convorbiri economice, Ghica ia în discuţie mai ales munca, creditul, împrumuturile sta- 
tului, proprietatea, industria, finanțele. El îi îndeamnă pe români a se deda la meserii şi la comert, 
căci „o naţiune fără industrie nu poate progresa“. O naţiune fără industrie nu poate fi considerată 
civilizată. Vânătoria foncțiunilor publice şi părăsirea industriei sunt peirea ţării aceștia; sunt 
inamicii primejdioși ai românilor“ (Ibid., 242). În dezvoltarea bogăției naţionale stă 

îmbunătăţirea stării tuturor categoriilor sociale, deci şi a țăranilor care suferă de atâtea lipsuri. 
În legătură cu această chestiune, el expune următorul tablou al situaţiei populaţiei rurale: „Muncă 
ostenitoare, mâncare proastă şi puţin hrănitoare, lipsă de încălțăminte, îmbrăcăminte ușoară, 
aşternut neodihnitor, adăpost rău, apă stătută şi înverzită în mijlocul satelor, tifosul şi lingoarea, 
vărsatul, angina difterică şi frigurile în permanenţă şi vara şi iarna, fac ca femeile să devie din 
ce în ce mai anemice şi mai chlorotice, copiii limfatici, slabi şi bolnăvicioşi“. 

Este de reţinut că I. Ghica era adeptul dezvoltării moderne a României pe baza specificului 
ei, a tradiţiilor şi a gradului de pregătire a poporului: „Nu voi pretinde că tot ce s-a făcut în ţara 
noastră de un sfert de secol încoace este perfect, dar îmi permit a observa pesimiștilor şi 
impacienților că nici o ţară din lume n-a progresat aşa de mult ca ţara noastră într-un aşa de 
scurt timp, şi că orice progres începe printr-o stare neguroasă şi plină de nedomiriri“ (Ghica, 
1967, 242). Dar spune Ghica mai departe: „Nimeni nu are dreptul de a opri omenirea din mersul 
ei progresiv, care este tras de natura fizică şi morală a omului; nimeni nu are dreptul de a-i impune 
sisteme oricât de geniale ar fi acele combinaţiuni“ (Ghica, 1967, 243). Însă, cum spune în „Intro- 
ducțiune“ la Scrisori către V. Alecsandri, „Nevoia ne-a silit să îndrăznim“, românii neavând 
altă cale decât să se înscrie în trendul modernizării. 

Ion Ghica a acordat interes în difuzarea cunoştinţelor ştiinţifice în straturi cât mai largi de 
populaţie, cu deosebire în rândul tinerilor. Volumul Pământul și omul (1884), o culegere de 
articole despre filosofia naturii, se adresează publicului în scopul înţelegerii spiritului ştiinţific. 
Economistul dovedește, astfel, atașament faţă de ştiinţă, fără de a cărei cunoaștere şi asimilare 
nu este posibilă modernitatea. 

Fostul revoluţionar de la 1848 nu mai admite revoluția ca moment al dezvoltării sociale. 
Pentru autorul Convorbirilor economice progresul se înfăptuieşte datorită acțiunilor de sus în 
Jos, prin realizarea de reforme, prin manifestarea plenară a legii, a ordinii: „Drepturile popoa- 
relor nu sunt nici o dată scrise. Cu cât e scris mai mult cu atât instituțiunea este mai slabă. Nici 
o naţiune nu-şi poate da libertatea dacă n-o are“ (Ghica, 1879, 241). 


1.18. Trecutul, argument al spiritului național. 
Bogdan Petriceicu Hasdeu 


Deşi contemporan cu T. Maiorescu şi cu ceilalți junimiști, Bogdan Petriceicu Hasdeu (1838- 
1907) poate fi considerat printre cei care au premers pe autorul Criticelor cu câţiva ani, el 
având de timpuriu pasiunea publicisticii. Cunoscut ca adversar al lui T. Maiorescu, Hasdeu 
se întâlneşte cu oponentul lui în examinarea căilor de evoluţie modernă a statului român. Poziţia 
lui se înscrie în prelungirea curentului pașoptist, fiind un continuator al acestuia. 

De-a lungul tumultoasei şi vastei sale activităţi enciclopedice, Hasdeu face numeroase re- 
marci în legătură cu procesul de dezvoltare modernă a României, critică, uneori pe nedrept 
şi pătimaş, cosmopolitismul junimiștilor, acuzându-i pe aceştia că duc o politică antinaţională, 
respinge orice tendinţă de imitație şi servilism, ridiculizează mediocritățile, falsul şi minciuna, 
luptă pentru susținerea valorilor autentice, într-un cuvânt democrat şi antidinast, Hasdeu se 
înscrie în curentul larg de creare a unei culturi moderne naționale de nivel european. 

Nu găsim în lucrările lui sintagma „forme fără fond“ aplicată la studiul istoriei sau societăţii, 
în schimb în expunerea principiilor metodologice de studiu al limbii face referire la formă: 
„Orice popor posedă o formă proprie a sa primind ca al său numai acea ce corespunde acelei 

forme specifice, care se modifică şi ea din epocă în epocă, provocând atunci modificări core- 
lative în tot ce este poporan“ (Hasdeu, 1879, XVIII-XIX). Forma provine dintr-un conţinut 
şi ea îi dă un specific. 

Ilustrul cărturar se înscrie în linia evoluţionismului, şi de aceea se declară împotriva inovaţiilor 
pripite, pledând pentru studiul realităţii. Stăruie la Hasdeu viziunea organicistă, aşa cum se vede 
din lucrarea Noi în 1892: „Cum se dezvoltă individul, tot așa, prin aceleaşi trepte evolutive, 
cată să se dezvolte şi o naţiune, cată să se dezvolte specia omenească peste tot. Dar cum oare 
se dezvoltă individul? Trecând prin cele trei vârste: copilărie, bărbăţie şi bătrâneţe“ (Hasdeu, 
1985, 117). În sprijinul ideilor sale evoluționiste îl citează pe Darwin, pentru a susține identitatea 
dintre comportamentul copilului şi cel al românilor: „Suntem o naţiune copil în toată puterea 
cuvântului; o naţiune care deocamdată se joacă şi numai se joacă în aşteptare ca să-i vină timpul 
de a lucra: se joacă «de-a politica», se joacă «de-a ştiinţa», se joacă «de-a diplomaţia», «de a 
critica“ (Idem). Ca istoric, filolog, folclorist, el invocă trecutul drept argument al specificităţii 
naţionale, viitorul fiind în succesiunea firească trecut-prezent. 

Hasdeu, fiind în primul rând istoric şi lingvist, acorda naționalităţii un rol cardinal. De 
aici, teza sa că dezvoltarea ţării trebuie să fie expresia naționalității române, să evidenţieze 
originalitatea poporului român. Teza şi-o argumentează, ca şi Heliade, Kogălniceanu şi Russo, 
cu fapte din istoria națională, fapte care demonstrează capacitatea acestuia de a evolua spre 
civilizația modernă cu propriile sale mijloace. Şi demonstraţia este făcută, concret, cu exemplul 
cronicarilor români, care exprimă spiritul național. Hasdeu scrie în Amorul în cronicele române 
(1866) despre profilul românilor: „Inteligența limpede şi naivă, observaţia sigură şi necom- 
plicată, tablouri simţite şi neafectate, o sistemă mai mult inspirată de bun simţ decât combinată, 
în fine toate câte nu seamănă deloc nici cu subtilismul german, nici cu volubilitatea franceză, 
nici cu flegma engleză; toate acestea deosebesc şi pun în relief poporul român; toate acestea 
caracterizează, în cugetare şi în vorbe, pe cronicarii noştri; toate acestea ne lipsesc nouă [...]. 
Cronicarii români cugetă româneşte. Teoriile, maximile, credințele lor nu sînt transportate pe 
de-a-ntregul de pe ţărmii Senei sau ai Tamisei, din Torino sau din Berlin. Asemenea modestei 
crisalide, care, când vine ziua hotărâtă, îşi formează briliantele sale aripe din sine însăşi, ei 
meditau bine şi profund, fără a lua împrumut sau chiar a fura, ca noi ăştia de azi, aripile de 
aninătură ale străinilor“ (Hasdeu, 1937, vol. II, 103). 

Cu sarcasmul recunoscut, Hasdeu ridiculizează imitarea străinilor până şi în dragoste: „Fana- 
rioţii ştiură a nimici cu rădăcina tot ce era vechi românesc şi astăzi, când nu mai putem iubi 
româneşte, când nu mai voim a iubi greceşte, simțind totuşi necesitatea de a iubi, de a iubi 
într-un fel, noi am transplantat la noi ideile franceze şi iubim franțuzeşte“ (Jbid., 108). 

Dar adevărata dimensiune a ideilor lui Hasdeu despre raportul dintre formă şi fond este 
înfăţişată în articolul Caracterul naționalității române ca baza legislaţiunii sale, publicat în Ro- 
mânul din 11 ianuarie 1868: „Când o naţiune este bolnavă medicul său, în loc s-o întrebe unde 
o doare şi cum se simte, în loc de a studia cauzele locale ale morbului, în loc de a aprofunda 
organismul izolat al pacientului, încalecă deodată pe un bidiviu, pleacă la Paris, la Bruxelles, 
la Berlin, la Londra; pipăie cu cea mai mare îngrijire pulsurile oamenilor de acolo, şi apoi tri- 
mite o reţetă, adică o lege! 

Trebuie o orbire extraordinară pentru a nu observa de la prima vedere, pe de o parte 
bufonada, iar pe de altă parte, pericolul acestei proceduri; totuşi sunt ani întregi, ba încă mai 
multe zecimi de ani, începând de la Regulamentul Organic sau chiar de la Pravilele lui Caragea 

şi Ipsilante, de când sărmana Românie zace într-o asemenea oribilă oftalmie, uneori forțată, 
câteodată benevolă, primind legi și reforme de la Muscali, şi de la Austriaci, sau comisionân- 
du-le ea însăşi din dreapta şi din stânga, după capriciul modei. Este timpul însă, acum sau 
niciodată, de a ne lepăda de hainele altora şi de a înţelege, în fine, că la boalele noastre, care 
sunt cam multe, fiind efecte cronice ale unui trecut păcătos, nouă ne trebuieşte nişte rețete 
scrise anume pentru noi, iar nu pentru China sau Japonia“ (Jbid., 165-166). 

Solutiile lui privind modernizarea sunt împroprietărirea, încurajarea industriei naţionale, vo- 
tul universal, educaţia națională. Hasdeu a elaborat direcțiile unei concepţii proprii cu privire 
la evoluţia societăţii românești, o societate cu legi organice şi specifice pe temeiul cărora trebuie 
să fie edificată civilizația română modernă. 


Note 


1. A. Marino scrie despre o teorie şi o practică ale imitaţiei cu rădăcini în iluminism, iar „împrumutul 
de bunuri culturale constituie metoda cea mai rapidă şi mai sigură de progres“. Imitaţia mecanică, exterioară, 
neasimilată, artificialitate, adaptare grotescă, alterarea fondului naţional, toate acestea sunt consecinţe exagerate 
ale imitaţiei ca metodă de progres şi dezvoltare: „ceea ce se va numi, după formula junimistă, critica formelor 
fără fond, are deci această origine, consecinţă directă şi imediată a valului de europenizare de la sfârşitul 
secolul 18 şi începutul celui următor“ (Marino, 1979, 44). Prima ideologie românească modernă sincronică 
este cea iluministă. 

2. Autorul identifică, excesiv, forme fără fond în conduite cotidiene. 

3. Eminescu a surprins natura contradictorie a lui Heliade Rădulescu, dar îi recunoaşte meritul în intuirea 
vizionară a evoluţiei generaţiei paşoptiste: „S-ar putea zice chiar că acest om straniu avea în unele momente 
un soi de-a doua vedere. Cu toate acestea constatăm cu durere că multe din relele ce le prevedea ş-au avut 
cauza în chiar direcţia pe care-o dedese el culturii române“ (Eminescu, LX, 342). 

4. lată fragmentul din 1853, suprimat în 1857: „Dacă însă şi astăzi, după toate calamitățile dela 48 şi 49, 
vom închide inimele şi urechile la gemetele ce ies din mormintele a sute de mii de victime a unei înţelegeri 
şi vom trece anii de linişte ca şi cum nu s-ar fi întâmplat nimic“; acesta este înlocuit în textul din Românul 
cu „dacă astăzi ne vom arăta indiferenți; de ne vom închide ochii şi inimele şi de nu vom avea o conștiință 
exată de naționalitatea noastră, de nu vom afirma-o înaintea Europei cu energia cerută...“ (Brătianu, 35). În 
1848 omenirea a ajuns la convingerea că este „o unitate de organism încât orice mădular se va despărţi, pierzând 
isvorul vieţii, se pierde cu tolul“. Revoluţia a arătat că noua societate se impune doar sub două condiții: „1. 
reorganizarea Europei în naţionalităţi astfel încât din constituirea fiecărei naţionalităţi în întregimea ei să iasă 
o solidaritate între toate popoarele Europei şi aşa să se înființeze acea unitate a republicii universale; 2. unitatea 
internă a fiecărei naţiuni prin desființarea claselor şi reîntregirea fiecărui individ în drepturile sale“. În 1857 
Brătianu înlocuiește aceste text cu un alt text: „Aceeace zisei de o societate, ce prin cristalizarea ei pune o 
stavilă progresului, nu se poate aplica societăţii Principatelor: edificiul nostru naţional este slab, ba încă şi 
trunchiat; instituțiunile politice şi chiar sociale, nu numai că nu sunt cristalizate, dar se află atât de schimonosite 
şi de degenerate în cât nu se mai văd într-însele nici măcar umbra străbunelor noastre instituţiuni, al căror 
spirit proceda de-a dreptul dela Dumnezeul României. 

De aici suferinţe, strâmtorări, desordine și o scădere morală atât de mare, încât nimeni, cel puţin de faţă, 
nu se mai găseşte de-a apăra instituţiunile noastre şi starea politică în care ne aflăm. Un țipăt general din 
năuntru şi o reprobaţiune a Europei întregi au condamnat edificiul nostru social întreg, fără dar a avea trebuinţa 
d-a mai face vreo opinteală ca să dărâmăm; n-avem decât a păși la o organizare nouă, care să ne puie în 
armonie cu Europa civilizată...“ (Brătianu, 39-40). Modificările lui Brătianu au fost trecute sub tăcere de 
către E. Lovinescu în cartea sa despre civilizaţia română. 

5. Evoluţia lui Kogălniceanu confirmă o direcţie din cultura română, anume descoperirea sau conștien- 
tizarea unor probleme sociale interne în perioada studiilor în străinătate. „Ideile de emancipare a țăranilor 
români nu le-am avut numai eu, culese în timpul vieţii mele de student la Universitatea din Berlin; le-au 

avut toţi junii mei contemporani, fie că ei s-au adăpat la sorgintea civilizațiunii germane, fie că ei s-au nutrit 
de civilizaţiunea franceză“, afirma istoricul sub cupola Academiei, în discursul său din 1891. Ar merita scris 
un studiu despre ideile privitoare la reformarea societăţii românești, însușite de către români în Occident. 

6. „Istoricul se însărcina să dovedească cu actele pe masă, că nu pretindea înnoiri răsturnătoare, ci restabilirea 
unor principii conservate de istorie. Cerinţele actuale erau întemeiate organic pe realități de odinioară“ (Zub, 
1974, 524). 

7. Redăm un amplu fragment de descriere a efectelor civilizaţiei, ce aminteşte de stilul lui Eminescu: „Noi 
am socotit că, lepădând tot şi împrumutând tot, am face mai bine şi am merge mai departe. Ce am isprăvit? 
Am adus în ţara noastră plante străine, nepotrivite cu clima şi pământul nostru, şi care nu ne vor da niciodată 
roduri coapte, în loc de a ne mărgini a curăţi şi vultui plantele înrădăcinate de sute de ani în țara noastră. Aşa 
am schimbat abuzurile străine; dintr-o ţară patriarhală ne-am făcut ţară feodală. Am luat luxul, corupţia și formele 
exterioare ale Europei, dar nu și ideile de dreptate şi deopotrivă îndrituire, bunăstarea materială şi descoperirile 
geniului, care astăzi fac fala seculolui. Ce am isprăvit că avem, cum am zis, litera, iar nu spiritul? Ne pretindem 
nație civilizată și avem robi; civilizaţia noastră se mărginește în lux, în mărfurile europene, care ne exportează 
toată bogăţia, în caretele şi juvaerele femeilor noastre şi în cunoștința superficială a unei sau două limbi străine, 
care ne dau înlesnire de a înțelege romanele doamnei Sand și vodevilele domnului Scribe. Propăşirea noastră 
intelectuală se mărgineşte în şasesprezece şcoli publice! Iar bunăstarea materială este închisă între pereții poleiți 
a câteva palaturi boiereşti. Burjuazie, adică stare de mijloc, puterea cea mai de căpetenie a unui stat, nu avem, 
căci prea o dispreţuim pentru ca cineva să vroiască a rămânea în ea şi să nu se silească, la cel întâi prilej şi 
cu orice preţ, de a se preface în boier. Țăranul trăitor în vizunii, căci numai case nu le putem zice, îmbrăcat 
în stremţe şi îngenuncheat, este tot aşa ca şi când era silit de a fugi înaintea hunilor şi tătarilor. Oraşele noastre 
sunt numai niște sate mari. N-avem drumuri, n-avem canaluri, producturile noastre putrezesc pe loc, comorile 
noastre minerale zac necunoscute în vinele pământului. În mijlocul celor mai mari bogății, cu pământul cel 
mai roditor, cu apele cele mai vii, cu pădurile cele mai frumoase, suntem săraci; şi pentru ca să ne putem 
îndestula nevoile civilizaţiei ce ne-am dat, adică straiele europene, trăsurile lui Brandmaier, mobilele de lux 
ale Parisului, poftele aprinse ce am dobândit în ţări străine, ne sărăcim prezentul și ne ruinăm viitorul“ 
(Kogălniceanu, 1974, 101). Ar fi o substituție de nume dacă am spune că acest text ar aparţine lui Eminescu. 
Exact peste aproape 30 de ani gazetarul de la Timpul va descrie identic efectele modernizării. 

8. Istoricul a cunoscut şi el influenţa latinismului, dar aceasta a avut loc când era la studii. Într-o scrisoare 
din tinereţe, Kogălniceanu scria: „Eu nu am scris dumitale că vroesc a învăţa legile Prusiei, ci legile romane, 
de la care vin şi legile Moldaviei. Deci fieştecare om care vrea să ştie bine legile patriei sale trebue să cunoască 
matca lor, care este codica romană sau împărătească a lui Justinian. (...) trii pătrimi din legile ei (Moldovei 
—n..n.) sunt legi ale romanilor“, M. Kogălniceanu, Scrisori din timpul studiilor, publicate de P.V. Haneș, Editura 
Tipografiile Române Unite, Bucureşti, 1934, pp. 144-145. 

9. Cu certitudine, Titu Maiorescu a cunoscut ideile tatălui său, iar acesta discuta cu fiul şi chiar îi solicita 
sprijinul în diseminarea gândurilor sale, aşa cum o spune limpede într-o scrisoare către Barițiu: „Ce mult aș 
dori să cunoaşteţi scrisorile mele către Știrbeiu! Eu n-am timp de a concepe şi a puriza. Dar din două despre 
naţionalitate am pus pe Titu de a copiat unele pasaje, însă ele se duseră prin Sion la lași la Hurmuzache“ 
(Bănescu, V. Mihăilescu, 74). 


Capitolul 2 
Teoria formei fără fond în opera lui Titu Maiorescu 


2.1. Gândirea maioresciană 


T. Maiorescu s-a format şi şi-a desfăşurat activitatea în perioada constituirii şi consolidării 
statului român modern, momente istorice şi sociale asupra cărora formulează direcțiile unei 
doctrine cunoscută sub numele de teoria formelor fără fond. Gândirea sa stă sub semnul ilu- 
minismului şi al romantismului, mai ales a celui german, și al evoluţionismului englez. 
Maiorescu judecă schimbările din societatea românească pornind de la principii teoretice 
generale dominante în gândirea europeană post-paşoptistă. Evoluţionist, el are o atitudine 
moderată privind ritmul de edificare a civilizației române moderne. 

Dacă în ce priveşte filosofia, estetica şi pedagogia sa, T. Maiorescu a cunoscut influenţe 
notabile, nu acelaşi lucru se poate spune despre teoria formei fără fond. Nu studiul unor con- 
cepţii l-a determinat să elaboreze tezele sale despre fond şi formă, ci realitatea socială româ- 
nească în devenirea ei modernă, generatoare de fenomene neîntâlnite în alte ţări. Aceasta nu 
înseamnă că T. Maiorescu nu a cunoscut concepţiile despre societatea modernă, dimpotrivă, 
le-a folosit pentru a-şi întări concluziile despre procesul de dezvoltare a României. A studiat 
cu atenţie cartea lui Henry Thomas Buckle, Istoria civilizațiunii în Englitera, a citit opere ale 
istoricilor francezi, s-a interesat de lucrările ce tratau despre psihologia popoarelor, despre 
naţionalitate, a popularizat aceste lucrări prin prelecțiuni populare, prin societatea Junimea. 
S-a spus că el a revenit la idealul de umanitate universală modernă, preconizată de Herder şi 
a căutat puncte de sprijin pentru modernizarea culturii române în cultura europeană (Ghiţă, 
1995, 111). Titu Maiorescu a dat expresie noului tip de producător cultural, motor al dezvoltării 
societății moderne, și a înţeles că fără o elită capabilă să impună şi să controleze puterea în 
noul stat românesc, să dea coerenţă şi sens ansamblului societăţii românești, proiectul modelului 
de dezvoltare modernă la care au visat şi au gândit atâtea generaţii se putea nărui foarte repede 
(Schifirneţ, 2006). 

T. Maiorescu a impus o direcție nouă în cultură, apreciată de el drept singura cu adevărat 
modernă, și tocmai din acest motiv nu a recunoscut tradiţia culturii de dinaintea sa, fiind convins 
că numai prin construirea unei culturi şi a unei civilizații româneşti moderne, pornind de la 
fondul intern, românii ar putea pretinde aceeași valoare cu orice altă cultură, dar în acord cu 
individualitatea şi personalitatea poporului român. Cu trei ani înainte de apariţia celebrului său 
articol din 1868, într-o corespondenţă din 12/24 martie 1865, T. Maiorescu scria: „orice popor 
este o entitate limitată individual; el trebuie să aibă propriile legi, propria sa artă, propria sa 
literatură, propria sa politică, aşa cum are propria sa limbă. De aceea maxime politice absolute, 
cosmopolitism, literatură universală mi se par înşelătorie curată...“ (T. Maiorescu, 1984a, 166). 

Liderul junimist a fost apărător al autonomiei valorilor şi a susţinut cultura modernă în 
temeiul valorilor fundamentale — adevărul, frumosul şi binele — în România 

T. Maiorescu a evaluat schimbările produse în viaţa socială, acţiune necesară de cenzurare 
a unor tendinţe ce riscau să falsifice adevăratul spirit al procesului de modernizare. Intervenţia 
maioresciană, întemeiată şi utilă, se bazează, după cum s-a spus (Vianu, 1971, 168), pe postula- 
rea unor adevăruri şi principii generale, dincolo de condiţionările istorice şi naţionale, operează 
cu criterii transcendente şi anistorice, ceea ce înseamnă o critică foarte severă a stărilor din 
statul român, afirmarea unor exigenţe comune pentru orice stat aflat în etapa făuririi funda- 
mentelor sale moderne. Pe de altă parte, T. Maiorescu accentuează particularităţile proprii 
evoluției ţării comparativ cu nivelul atins de ţările apusene. De aici atitudinea şi poziția sa 
oscilante faţă de modalitățile de construire a civilizației române moderne. El îşi propune 
inaugurarea unei noi etape de construcţie culturală, fără a valorifica în vreun fel moştenirea 
anterioară, judecată de el exclusiv negativ. 

Aşa cum remarca unul dintre exegeţi (Streinu, 42), concepţia socială maioresciană are nuanţa 
liberalismului orientat către conservatori şi a conservatorismului integrat noilor mutații intervenite 
în România. T. Maiorescu este un gânditor cu o concepţie în esenţă evoluționistă, de sorginte 
conservatoare, deschisă la schimbare şi progres. Ca om politic este dispus la colaborare cu unele 
curente liberale de orientare moderată, în anumite limite care-i permit exprimarea ideilor sale. 
Conservatorismul său constă în lupta împotriva introducerii în societatea românească a altor 
forme până când cele existente nu capătă o funcţionalitate reală. 

Articolul În contra direcţiei de astăzi din cultura română, care a creat cele mai multe 
controverse în a doua jumătate a secolului al XIX-lea, este un studiu destul de mic, interpretat 
în fel şi chip, nu de puţine ori departe de ceea ce a intenționat autorul. De aceea ne vedem 
obligați să stăruim mai mult asupra lui, reţinând ample pasaje argumentative în conturarea 
concepţiei sale despre căile de modernizare a societăţii românești. 

Trebuie să spunem cu claritate că Maiorescu a urmărit ca articolul din 1868 să arate în ce 
situaţii dramatice se afla societatea românească, să zguduie, să trezească la realitate, să modereze 
spiritul exaltant, să-i determine pe români să mediteze la situaţia lor. Într-o scrisoare către sora 
sa Emilia din 26 septembrie 1869, T. Maiorescu discută despre reacția adversarilor săi şi susține 
incompatibilitatea dintre ideile lor şi grupul junimist: „De când cu articolul din decembrie (1868 
— n.n.) împotriva Direcţ/iei] actuale, par să intuiască ce voim noi şi că nu se poate încheia un 
pact cu noi, şi pun în mişcare ostilitatea cu o ură sistematică, faţă de care mica luntre a adevărului 
mi se pare foarte neputincioasă. (Nu fac personalități, ci sunt obiectiv). Unde să arunci ancora 
pe un teren bizantin atât de corupt?“ (T. Maiorescu, 1986, p. 318). De aceea, este preocupat de 
formarea unei opinii favorabile faţă de ideile din articolul din decembrie 1868, mai ales din 
partea generaţiei tinere: „Se formează oare printre studenți, încetul cu încetul, o opinie în favoarea 
direcţiei noastre? Căci e vorba de rezultatul practic. Teoretic nu e de discutat cu Ureche şi cu 
Bariț; numai bătaie de joc şi ridicături din umeri pentru astfel de nătărăi literari. 

Pentru noi personal, chestiunea este destul de amuzantă. Dar mă tem că şi noi suntem prea 
ciudaţi pentru generaţia cea nouă și de la noi la ei nu duce nici o punte“ (Ibid., 318-319). 

Articolul nu porneşte de la o oportunitate teoretică, dar este generat de nevoi practice. Este 
un răspuns la reacția unor reviste faţă de modul în care „Convorbiri literare“ abordează cultura 
română din deceniul 7 al secolului al XIX-lea. Două publicații însă rețin atenţia: „Transil- 
vania“ şi „Familia“, foi literare, deci culturale, care trebuie să promoveze cultura. În articole 

anterioare T. Maiorescu ceruse de la acestea asumarea unei misiuni elementare: „gramatică, 
stil şi ortografie!“. Autorul constată cum aceste publicaţii abdică de la rolul lor în formarea 
limbii literare: „Dacă o foaie literară nu este în stare să scrie după gramatică, dacă se declară 
incapabilă de a avea ortografie şi stil bun, atunci de unde a luat curajul de a se mai prezenta 
pe arena publicităţii? Și ce folos îşi închipuiește că va putea produce prin lucrarea ei literară?“ 
(Titu Maiorescu, 1978, 146) 

Pentru că sunt organe de publicitate, deci cu influenţă directă asupra cititorilor, ele creează 
un spirit public fals, prin stil şi conţinut: „Foaia Transilvania şi atâtea alte foi literare şi politice 
ale românilor sunt aşa de slab redactate, aşa de stricăcioase prin forma şi cuprinsul lor, fiindcă 
trăiesc într-o atmosferă stricată şi se inspiră de ideile şi de simţămintele ce caracterizează marea 
majoritate a «inteligenţelor şi anteluptătorilon» români. Viţiul radical în ele, şi, prin urmare, 
în toată direcția de astăzi a culturii noastre, este neadevărul, pentru a nu întrebuința un cuvânt 
mai colorat, neadevăr în aspirări, neadevăr în politică, neadevăr în poezie, neadevăr pănă în 
gramatică, neadevăr în toate formele de manifestare a spiritului public“ (Jbid., 147). Maiorescu 
caută explicaţii la ceea ce se întâmplă în societatea românească pornind de la exemple concrete, 
de la realitatea falsă, dominată, îmbibată şi orientată de neadevăr, regăsite în toate, de fapt 
în ceea ce am numi astăzi mentalitate. 

Tocmai din acest motiv cititorul de astăzi este intrigat de faptul că deși articolul a trezit 
foarte multe reacţii, în mod surprinzător acestea nu se referă decât în mică măsură la forma 
fără fond, şi, ceea ce-i mai elocvent, nu-şi pune nimeni chestiunea ce este forma fără fond şi 
ce cuprinde T. Maiorescu în această formulă. 


2.2. Modele europene de societate 


După cum am văzut, cu mult înaintea lui, s-a declanşat o dezbatere amplă, pe care Titu 
Maiorescu nu a luat-o în seamă, pe marginea a ceea ce s-a făcut în planul construcției institu- 
tionale moderne românești. Pe lângă semnele pozitive certe, apăruseră şi efectele negative 
tot atât de certe, şi în plus perceptibile în toate structurile societăţii pe cale de modernizare. 
Pentru ca statul român modern, abia constituit, să poată funcționa, acesta avea nevoie de pârghii 
administrative şi legislative puternice, pe care nu avea cum să le preia numai din propria cultură 
instituţională. Pentru întărirea Unirii, forţele politice ale timpului au fost nevoite să adopte 
mecanisme instituționale europene. 

Am vorbit deja despre rolul decisiv avut de Ion Maiorescu în cristalizarea concepției lui T. 
Maiorescu despre forma fără fond. În Insemnări zilnice, Maiorescu aminteşte conflictele cu tatăl 
său. Să fi fost aceste conflicte pur caracteriale sau au fost generate de tendinţa lui I. Maiorescu 
de a-l forma ca un critic şi „constructor“ al culturii române, dorind ca fiul său să întreprindă 
ceea ce n-a putut el să facă? Cu siguranță fiul a acceptat să continue ideile tatălui datorită con- 
vingerii, care i s-a format de-a lungul întregii sale tinerei, că ţările în curs de modernizare nu 
pot să se dezvolte prin introducerea mecanică a unei civilizaţii de tip apusean. Trebuie însă adău- 
gată şi dorinţa lui lon Maiorescu ca fiul să se formeze în spiritul gândirii germane, apreciind 
că în cultura germană sunt suficiente elemente ce s-ar putea aplica în arealul românesc. 

Încă din perioada studiilor în străinătate! autorul Criticelor este conştient de rolul său la 
întoarcerea de la studii în ţară, unde „restul vieţii şi-l va petrece deschizând drum noilor opinii 
în Răsărit“ (T. Maiorescu, 1975, 404). 

De tânăr, mentorul Junimii s-a exprimat, inclusiv în corespondenţa sa, ca adversar al culturii 
franceze şi ca admirator al culturilor germane şi engleze. Iată, îi cere lui Iacob Mureşanu, redac- 
torul „Gazetei Transilvaniei“, să-i publice un articol care să se concentreze asupra: „ideii de a 
cuminecare rumânilor spiritul cel adânc şi fundamentale al clasicilor germani și inglezi şi a celor 
antici în contrast cu ușurătatea şi supraficialitatea francilor“ (T. Maiorescu, 1975, 109). Tânărul 
critic şi-a propus ca această idee să fie un scop al vieţii lui. În iunie 1857, deci la 17 ani, el scrie 
despre „magnifica capacitate a celebrului popor al Germaniei, care vrea să aducă civilizaţia în 
Europa orientală!“ (T. Maiorescu, 1975, 140). Aspiraţiile cele mai profunde ale germanilor şi 
înţelegerea lor pentru autenticul spirit ştiinţific îl fac să afirme: „A fi german din acest punct 
de vedere este visul şi năzuința mea“ (/bid., 368). Aşadar, aprecieri superlative față de cultura 
germană în contrast cu judecăţi negatoare asupra culturii franceze. „„Faimoasa cultură pariziană? 
Cel mai mare cusur al ei este tocmai ăsta, că nu există, altminteri ar fi într-adevăr de folos“, 
scria în decembrie 1859 (T. Maiorescu, 1978a, 155). Viitorul om politic judecă relaţiile cu Franţa 
din unghiul geopoliticii: „Rolul Franţei pentru noi este terminat. [...] Relaţiile intime care după 
toate aparențele s-au format între Franţa şi Rusia ameninţă existenţa noastră. [...] Singurul nostru 
sprijin este în întregime Germania, din fericire aşezată între Franţa şi Rusia“ (bid., 45). 

Pompiliu Eliade vorbeşte despre partea însemnată de influenţă franceză educaţia lui T. 
Maiorescu, calificând aserţiunea despre el: „duşman al francezilor“ ca fiind lipsită de fun- 
dament (Titu Maiorescu și prima generaţie de maiorescieni, p. 217). Referindu-se la articolul 
lui Ion Maiorescu despre influenţele negative ale Franţie în Principate, publicat în 11 februarie 
1838 în „Foaie pentru minte, inimă şi literatură“, P. Eliade îl consideră „obscur şi pătimaş“ 
(bid., 207). 

La fel ca şi articolul fiului din 1868, scrie Eliade, articolul tatălui a trezit o vie polemică, 
toţi cei care au făcut studii în Franţa l-au criticat, profesorii de la Sfântul Sava au semnat un 
protest, iar autorul a fost suspendat din învățământ. Adversarii lui s-au agăţat „de partea obscură 
şi de partea exagerată, pătimașă“ a articolului fără să rețină cele trei adevăruri din articolul lui 
Ion Maiorescu: 1. literatura română contemporană este lipsită de orice valoare, scrisă într-o 
„limbă stricată“; 2. şcoala merge rău, pentru că profesorii sunt neinstruiți ; 3. întreaga civi- 
lizaţie românească este superficială (bid., 208). Exagerarea lui Ion Maiorescu ar sta, după 
Eliade, în punerea tuturor defectelor românilor pe seama influenţei franceze. Profesorul ardelean 
dorea ca civilizaţia din întregul spaţiu locuit de români să derive din trebuinţele şi aptitudinile 
poporului român. 

Titu Maiorescu i-ar fi explicat lui Eliade, într-o scrisoare care nu s-a păstrat, atitudinea ostilă 
a lui Ion Maiorescu faţă de Franţa, datorită consecinţelor influenţei acesteia la românii din 
Transilvania şi prin clivajul creat în societatea românească între cei instruiți sub influenţa 
franceză şi restul populației. 

Fiul reia problema sensului civilizației românești rezultat din contactul cu Occidentul, exact 
la aceeaşi vârstă pe care o avea tatăl, fapt sesizat şi de Pompiliu Eliade (/bid.), exact peste 
30 de ani — oare să fie o simplă coincidenţă? — de la publicarea articolului tatălui său, şi, sem- 
nificativ, la două decenii de la Revoluţia din 1848. Tânărul T. Maiorescu optează pentru 
modelul german?, dar, mai târziu, maturul T. Maiorescu va exprima convingerea că Anglia 
este unicul model demn de urmat de întreaga Europă, deoarece în Anglia instituțiile s-au format 
încet, au apărut din necesitățile ei interne. Chiar religia catolică a fost transformată conform 
spiritului englez. Și Franţa şi Germania s-au inspirat din civilizaţia şi cultura engleze. Aşadar, 

T. Maiorescu cere să se meargă la modelul originar, şi nu la copia acestuia, iar modelul care 
răspundea cel mai bine viziunii sale evoluționiste nu era altul decât societatea engleză. El a 
recunoscut influenţa evoluționismului englez în gândirea sa despre dezvoltarea modernă: „cu 
modul de judecată istorică ce predomină între noi, mai mult englezeşte evoluţionar, decât 
franțuzeşte revoluționar...“ (T. Maiorescu, I, 1897, 45). 

Lovinescu vede în doctrina lui H. Spencer izvorul cel mai puternic al evoluționismului 
maiorescian, din care s-a inspirat pentru teoria formei fără fond, dar T. Maiorescu s-a întâlnit 
mult mai târziu cu Spencer, printr-o influenţă indirectă, adică prin Buckle. Nu este exagerat 
a spune că în aserţiunile sale despre forma fără fond, de fapt, T. Maiorescu s-a văzut confirmat 
şi nu influenţat de filosoful englez. 

Ca profesor de istoria filosofiei, gânditorul cunoaşte foarte bine dimensiunea pragmatică a 
spiritualității engleze, recunoscută în aplicarea concretă a ideilor la tradițiile şi cutumele poporului 
englez, iar civilizația engleză este expresia acestor idei. Englezii au înţeles că ştiinţa, arta, filosofia, 
chiar religia nu sunt creaţii în sine, ci mijloace folosite de om pentru emanciparea sa. 


2.3. Semnificaţii ale formei fără fond 


În continuare, stăruim asupra sensurilor acordate de T. Maiorescu categoriilor de fond şi 
formă. Nu găsim la el o definire clară a acestor concepte. Conţinutul lor variază de la o scriere 
la alta, de la o etapă la alta. 

Ne-a rămas de la T. Maiorescu, prin intermediul unui recenzent, rezumatul uneia dintre pre- 
lecțiunile sale populare, în care se precizează conţinutul categoriilor de fond şi formă: „Maio- 
rescu a arătat prin ce se deosebeşte un popor civilizat de altul ce se află în stare primitivă. Astfel, 
s-a arătat că un popor numai atunci merită numele de naţiune când s-a emancipat de forţa brută 
a indivizilor. Cultura începe numai după ce s-a acumulat un prisos însemnat de bogăție materială, 
când o parte de indivizi, scăpaţi de nevoie de a-și agonisi cu mâinile lor proprii existenţa sunt 
împinși a da altă expresiune puterii vitale ce fierbe în ei. Creierii se pun în lucrare mai energică, 
inteligenţa se dezvoltă, civilizațiunea începe. Astfel, dar şi într-acest fenomen, ceea ce se arată 
în legănul societăţilor civilizate, vedem împreunarea armonioasă de formă şi fond. Fondul: acea 
agitaţiune de putere vitală ce influenţează acum spre creieri şi nu spre braţe etc, forma: acele 
semne diverse de cultură în care se întrupează idealurile sufletului“ (în „Convorbiri literare“, 
nr. 5, 1871, p. 68-69). Conform acestei descrieri, fondul este activitatea creatoare a unui popor, 
capacitatea lui de a produce noi valori, nivelul de pregătire intelectuală a unei naţiuni, caracterul 
şi moravurile unui popor. Deci, fondul nu se identifică cu condițiile economice, sociale şi politice. 
Însă această evocare nu înglobează întreaga semnificaţie pe care o putem desprinde din scrierile 
maioresciene. În categoria de fond, T. Maiorescu include uneori şi elemente socio-economice 
(clasa socială care să impună instituții capitaliste), moravuri, starea sufletească, trăsăturile etnice 
ale unui popor. Forma este cadrul instituţional și legislativ — academii, şcoli, sistem politic, 
constituţia, instituţii judecătoreşti. Forma, spune T. Maiorescu, nu este creatoare de valori, ci 
reprezintă un factor de stimulare sau de frânare (vezi şi Ghiţă, 1974, 124). Ea nu poate exista 
în sine, ruptă de fond. 

Acestea sunt, pe scurt, sensurile degajate din analiza concepţiei maioresciene despre fond 
şi formă, categorii nefundamentate teoretic, astfel că este dificil de a surprinde cu exactitate 
conţinutul lor, din moment ce T. Maiorescu nu le-a delimitat sfera şi obiectul cu precizie, ceea 

ce este straniu din partea unui logician. N-a făcut-o, fiind convins că o discuţie logică nu se 
justifică, întrucât în spaţiul public românesc nu ar exista un mediu favorabil filosofiei, deși 
concepe studiul filosofiei ca temei şi conştiinţă de sine a unei culturi (Aslam, 148). De aceea 
mai degrabă putem spune că Titu Maiorescu pleacă de la accepțiunea comună a termenilor, 
şi nu îi defineşte. Să concedem, după cum afirmă unul dintre avizaţii cunoscători ai operei 
maioresciene: „Discuţia trebuie dusă în continuare în planul justificărilor de ordin interior: 
nu ce se înțelege prin formă sau fond în general, dar ce înţelege T. Maiorescu prin formă şi 
fond“ (Manolescu, 66). 

Să amintim câteva binecunoscute concepţii filosofice despre formă. La Aristotel, forma 
înseamnă principiu activ, în opoziție cu materia, care este pasivă. Pentru Johannes Scotus, 
formele sunt modele ale lucrurilor. La Nicolaus Cusanus, forma constituie esenţa lucrurilor. 
În filosofia germană, fondul exprimă esenţă, teorie, întemeiat, conţinut. Toate aceste sensuri 
nu se regăsesc în studiile maioresciene. 

Deşi T. Maiorescu a cunoscut şi alte influenţe (Ghiţă, 1995, 113-122) credem că este exagerată 
insistența în căutarea izvoarelor teoriei sale. Putem, oare, spune că teoria formei fără fond, la 
T. Maiorescu, este o transpunere sui-generis a tezelor hegeliene la istoria românească? 

La Hegel, forma este concepută în relație cu esenţa. Materia fără formă este o abstracție goală, 
dar nici forma fără materie nu este posibilă. O analiză a formelor face Hegel, cu referire la 
procesul de autohtonizare de către vechii greci a tuturor împrumuturilor luate din alte culturi: 
„Fără îndoială, începuturile substanțiale ale religiei, ale culturii şi ale orânduirii sociale ei (grecii 
— n.n.) le-au primit mai mult sau mai puţin din Asia, Siria şi Egipt. Dar ceea ce era străin în 
aceste origini, ei l-au şters, l-au transformat, l-au prelucrat, l-au transpus, au făcut din el altceva, 
încât, ceea ce pretuim, cunoaştem şi iubim în el este, în mod esențial, al lor, al grecilor. [...] 
Deoarece în dezvoltarea lor spirituală, elenii întrebuinţează elemente străine primite de ei numai 
ca material, ca impuls. În cuprinsul acestui fel al lor de a proceda, ei s-au ştiut pe ei înșiși liberi 
şi s-au comportat ca atare. Forma pe care au dat-o fondului străin este constituită din acest suflu 
spiritual aparte, spirit al libertăţii şi al frumuseţii, care poate fi considerat, pe de o parte, ca formă, 
dar care, pe de altă parte, este tocmai ceea ce în realitate este substanţialul superior“ (Hegel, I, 
1963, 138). 

Grecii şi-au preluat din alte culturi aproape toate ideile, cărora le-au conferit însă pecetea 
proprie, o gândire şi un stil inconfundabil, total diferite de produsul iniţial: „În această autohto- 
nicitate însăşi, în existenţa ei, dar apoi în spiritul acestei autohtonicități, în acest spirit al faptului, 
de a fi la sine, trecând în reprezentare, al faptului de a fi la sine în existenţa ei fizică, cetățenească, 
juridică, morală, politică, în acest caracter al istoricităţii libere şi frumoase (ceea ce sunt ei este 
la ei şi ca mnemosyne) rezidă şi germenele libertăţii gândirii şi deci caracterul care a făcut să se 
nască la ei filosofia“ (/bid., 139). Grecii au creat un univers al lor, un mod unic de a trăi şi gândi: 
„Însă ceea ce face să ne simţim la noi acasă când e vorba de greci este faptul că ei şi-au făcut 
din lumea lor o patrie proprie; ne leagă de ei spiritul comun al autohtonicității“ (bid., 138). 

Relaţia dintre fond şi formă este nucleul concepţiei lui T. Maiorescu despre evoluția modernă 
a societății. Dintru început trebuie spus că T. Maiorescu nu a folosit niciodată formula „forme 
fără fond“, în schimb, a vorbit de forme: „Căci dacă facem altfel, atunci producem un şir de 
forme ce sunt silite să existe un timp mai mult sau mai puţin lung fără fondul lor propriu“ (T. 
Maiorescu, 1978, 153). Fruntaşul junimist menționează enunţul „formă fără fond“, destul de 
rar însă, dar aceasta s-a impus ca una dintre cele mai populare sintagme datorită impulsului 

dat cu articolul În contra direcției de astăzi în cultura română, apărut într-o perioadă de mari 
controverse şi convulsii sociale, când România părea neguvernabilă. Țara părea a fi în haos, 
iar filosoful a căutat o explicaţie a acestei situații. 

Sintetic, forma fără fond decurge din neconcordanţa dintre nivelul de dezvoltare 
economică, socială, culturală, de pregătire intelectuală a poporului român şi modernitatea 
instituţiilor importate, contradicția dintre nevoile, tradițiile şi trăsăturile poporului român, şi 
instituţiile politico-juridice şi culturale. Alteori, forma fără fond este considerată forma socială 
importată din Occident, care însă nu are nici o influenţă în a schimba fondul nostru vechi. 

Pentru T. Maiorescu nu există conţinut decât într-o formă anumită, într-o expresie adecvată. 
Ca filosof, consideră forma fără fond ca o consecinţă a încălcării principiului armoniei şi unităţii 
lumii. Cum spune încă de tânăr, în februarie 1859, contradicţia este aparentă şi „ia naştere 
numai formal, ia naştere din circumstanţe străine obiectului“ (T. Maiorescu, 1975, 439). 
Misiunea gânditorului este evidenţierea unităţii obiective primordiale. 

Forma fără fond apare şi ca urmare a deformărilor din relația dintre fond şi formă. O lume 
fără relație este o lume ininteligibilă, o lume iraţională, şi, prin urmare, ireală, neadevărată. 
Formele trebuie să fie în relaţie directă cu fondul. Lipsa acestei relaţii organice caracterizează 
societatea românească pe cale de modernizare”. 

Forma fără fond reprezintă, pentru T. Maiorescu, discrepanţa dintre gradul şi intensitatea 
activităţii proprii, producătoare de valori, şi legitimitatea instituțiilor importate pentru stimu- 
larea acestei activităţi, sau aşa cum se exprimă el: „lipsa de orce fundament solid pentru formele 
din afară ce le tot primim“ (T. Maiorescu, 1978, 148). Forma fără fond se regăsește în lipsa 
unei activități (şcolare, politice, jurnalistice, ştiinţifice etc.), adecvate scopurilor, care să fi 
reclamat ca necesare instituţiile importate din afară. Acesta este, credem noi, sensul funda- 
mental al teoriei formelor fără fond la T. Maiorescu, care nu este urmărit cu consecvență de 
autor, lăsând loc posibilităţii de a extinde sau de a restrânge semnificaţia formei fără fond. 

Un alt principiu aşezat de T. Maiorescu la baza procesului de modernizare trimite la evoluția 
treptată a acestuia, la dezvoltarea întâi a fondului şi numai după aceea crearea formei corespun- 
zătoare. În temeiul acestui principiu decretează renunțarea la formele adoptate în lipsa unui fond 
adecvat întrucât forma fără fond distruge fondul: „Al doilea adevăr, şi cel mai însemnat, de care 
trebuie să ne pătrundem, este acesta: forma fără fond nu numai că nu aduce nici un folos, dar 
este de-a dreptul stricăcioasă, fiindcă nimiceşte un mijloc puternic de cultură. Și, prin urmare, 
vom zice: este mai bine să nu facem o şcoală deloc decât să facem o şcoală rea, mai bine să nu 
facem o pinacotecă deloc decât să o facem lipsită de arta frumoasă; mai bine să nu facem deloc 
statutele, organizarea, membrii onorarii și neonoraţi ai unei asociațiuni decât să le facem fără 
ca spiritul propriu de asociare să se fi manifestat cu siguranţă în persoanele ce o compun; mai 
bine să nu facem deloc academii, cu secţiunile lor, cu şedinţele solemne, cu discursurile de recep- 
țiune, cu analele pentru elaborate decât să le facem toate aceste fără maturitatea ştiinţifică ce 
singură le dă rațiunea de a fi“ (bid., 153). 

Se cuvine să observăm la autorul Criticelor o anumită ezitare în stabilirea cu exactitate a 
relației dintre fondul intern şi formele exterioare, justificată printr-o anumită adaptare a criti- 
cului la realitate. Constatăm, astfel, schimbarea poziţiei sale de la sugestii de desființare a unor 
instituţii şi negarea legitimităţii lor la o atitudine de susținere a unora dintre ele. Peste numai 
patru ani de la apariţia articolului În contra direcției de astăzi în cultura română, în 1872, T. 
Maiorescu nu mai argumentează împotriva instituţiilor introduse din afară, dimpotrivă, le acceptă 

şi militează pentru realizarea concordanţei dintre ele şi fondul intern: „Când am fi singuri într-o 
insulă, când ne-ar fi dat să trecem prin orce schimbare a vietei publice fără a fi ameninţaţi dinafară 
în chiar existenţa noastră, am putea aștepta în linişte dezlegarea problemelor, lăsând timpului 
viitor sarcina de a ridica, încetul cu încetul, greutățile de astăzi. 

Așa însă nu este situația noastră. Timpul dezvoltării ne este luat, şi tema cea mare este de 
a-l înlocui prin îndoită energie. Tot ce este astăzi forma goală în mișcarea noastră publică trebuie 
prefăcut intr-o realitate simțită. Și fiindcă am introdus un grad prea înalt din viaţa dinafară a 
statelor europene trebuie să înălțăm poporul nostru din toate puterile până la înţelegerea acelui 
grad şi a unei organizări politice potrivită cu el. 

Pentru aceasta se cere mai întâi o cultură solidă a claselor de sus, de unde porneşte mișcarea 
intelectuală“ (/bid., 212). Noile forme devin funcționale când vor fi trăite ca atare de către 
popor. Într-un aforism, Maiorescu afirmă legătura indisociabilă dintre formă şi trăirea ei: „Nu 
e nimic mai primejdios decât a întemeia o formă statornică pe simțiri trecătoare“ (Jbid., 512). 

Odată intraţi în angrenajul relațiilor cu Europa, românii sunt obligați să se alinieze la noul 
trend al dezvoltării, fiindcă altă opțiune nu au sau, dacă ar accepta o altă alegere, aceasta ar 
însemna practic dizolvarea naţiunii române. Așa cum scrie în anul 1875, nu rămâne decât ca 
noile forme introduse din afară să devină cu adevărat funcționale: „Poporul român, de câteva 
decenii, se află inundat sub formele nenumărate ale civilizaţiei apusene. Pentru el este astăzi o 
condiţie de existenţă de a resorbi din această inundare tot ce poate fi folositor spre înrodirea 
pământului său“ (Jbid., 267). Exegetul realizează că procesul de modernizare înaintase mult în 
România. El propune ca măsură lupta împotriva mediocrităţilor, împotriva suficienţei şi 
automulțumirii, consecinţe ale acțiunii de introducere prea rapidă a instituțiilor moderne. 

Autorul Criticelor absolutizează, uneori, rolul fondului, fără a avea în vedere caracterul activ 
al formei, influenţa ei asupra fondului. În prima fază, T. Maiorescu nega orice rol pozitiv acţiunii 
de introducere de instituţii noi, deşi a acceptat apoi necesitatea adoptării lor. Practic, după T. 
Maiorescu, este imposibilă manifestarea unui fond în lipsa formelor corespunzătoare, şi a unei 
forme în lipsa fondului mai mult sau mai puțin adecvat. Trebuie spus că în epoca la care el face 
referire, a existat un minimum de condiţii sociale care cereau un nou sistem politico-juridic şi 
cultural necesar pentru activitatea socială şi naţională modernă. 

Dar, nerecunoscând nici o valoare acestor condiţii, T. Maiorescu crede că instituţiile adoptate 
din afară nu au nici un corespondent în ţară. Criticând, de pildă, politicianismul, fenomen real 
în societatea românească, el anulează întreaga activitate politică a forţelor care au edificat statul 
român modern. Deşi om politic, el nu acordă politicului un rol major în viaţa publică. La fel proce- 
dează cu presa, ştiinţa, școala etc. factori indiscutabili de accelerare a procesului de modernizare. 

Teoria maioresciană a formei fără fond se referă şi la discordanţa fondului faţă de o formă 
a trecutului, anacronică pentru actualitate, şi nepotrivirea fondului cu instituţiile imitate din 
afară (Vezi Ghiţă, 1974, 124; Todoran, 385). Prima direcţie vizează respingerea formelor ana- 
cronice din lingvistică, istorie, drept public. În acest sens, el dovedeşte inoportunitatea unor 
încercări de a reveni la instituţiile ce au existat cu sute de ani în urmă, şi care nu pot fi funcţio- 
nale în secolul al XIX-lea. Cât priveşte cealaltă direcție, să spunem că T. Maiorescu a făcut 
un aspru rechizitoriu culturii timpului său, pentru a demonstra neconcordanta dintre caracterul 
modern al instituţiilor şi fondul intern. 

T. Maiorescu subliniază cu Justeţe contradicţiile dintre instituţiile moderne şi nivelul de 
dezvoltare social-economică şi culturală a societății românești. El susţine afirmarea, în cadrul 

statului român, a principiilor moderne, în construirea unui nou tip de civilizaţie, dar cu alte 
metode, care să ţină seamă de concordanța dintre nivelul de cultură al poporului şi formele institu- 
tionale. Această cerință o exprimă diferit în diverse faze din activitatea sa. În prima parte, în 
perioada de până la sfârşitul deceniului opt din secolul al XIX-lea, care coincide cu înfăptuirea 
integrală a programului Adunărilor ad-hoc şi proclamarea Regatului în 1881, condus de ideea 
progresului lent, în care orice fază apare în mod necesar din cea anterioară, T. Maiorescu neagă 
legitimitatea formelor civilizaţiei române moderne. În a doua etapă, recunoaște progresul în 
cultură şi, astfel, „scade trebuinţa unei critici generale“, însă nu pledează pentru renunțarea la 
critică: „Sinteza generală în atac, izbirea unui întreg curent periculos o credem acum ştearsă de 
la ordinea zilei pentru părțile esențiale în literatura proprie şi în ştiinţa teoretică. Rămâne încă 
la ordinea zilei în politică, dar de aceasta nu ne ocupăm aici“ (T. Maiorescu, 1984, 53-54). De 
altfel, T. Maiorescu stăruie asupra formei fără fond până în anul 1881, când a fost proclamat 
Regatul României, întrucât în acest moment „s-a isprăvit şi «unirea» celor două principate 
române“ (Ibrăileanu, 1922, 59). 

T. Maiorescu concepe statul român prin valoarea instituţiilor lui moderne şi nu neagă importanţa 
experienţei dobândite de statele dezvoltate în edificarea civilizației moderne. Dimpotrivă, el a 
acționat pentru cunoașterea culturii şi civilizaţiei occidentale. O anumită contradicție este decelabilă 
la T. Maiorescu El cere adaptarea formelor politico-juridice și culturale, fără a le recunoaște, în 
anumite condiţii, caracterul lor activ, capacitatea de a contribui la dezvoltarea mai rapidă a 
structurilor economice și sociale, contradicție datorată concepţiei sale evoluționiste. 

Evident, T. Maiorescu subliniază, îndreptăţit, raportul dintre fond şi formă, ipostaziind rolul 
de factor decisiv al fondului, idee ce constituie un element esenţial al teoriei sale sociologice 
şi filosofice. Pentru epoca în care a fost formulată, ea a stimulat gândirea teoretică despre evoluţia 
societăţii fiindcă a încercat abordarea teoretică a problemelor sociale într-o ţară care se înscria 
pe alte căi de dezvoltare decât cele occidentale, dar care urmărea același obiectiv: modernizarea 
în spirit european. 


2.4. Originile formelor fără fond 
2.4.1. Abaterea de la calea organică de dezvoltare a societății române 


Admiţând că evoluţia societăţii românești se îndreaptă spre tipul de societate modernă, T. 
Maiorescu crede că aceasta are de parcurs un drum lung pentru a ajunge la stadiul țărilor 
occidentale. Introducerea unor instituţii din aceste ţări nu ar duce la o funcționare imediată, 
ca în Apus, deoarece există o mare diferenţă între nivelul de dezvoltare a României şi statele 
apusene. Formele din afară au fost introduse de tineri, şi nu de o clasă socială interesată în 
modernizarea ţării, în cunoașterea adevăratelor nevoi ale poporului român, iar tinerii ar fi preluat 
ca atare forme din afară: „ne deprindem cu nişte formule de cultură care sunt esențiale atmosferei 
ambiante a ţării unde am studiat, dar care sunt adeseori cu totul nepotrivite în aplicare cu starea 
actuală şi uneori cu chiar cu natura poporului român“ (T. Maiorescu, 1899, 199). Așadar, formele 
apusene au fost importate fără ca ele să se dezvolte din activitatea îndelungată a românilor. 
Lipsa unei activităţi similare în România este factorul decisiv care împiedică funcționarea 
instituţiilor preluate din alte state. Formele politico-juridice şi cele culturale trebuie să fie 
obiectivarea acţiunii unor grupuri sociale, dar care, în România, nu există. 

Maiorescu crede că societatea românească se poate clădi printr-o muncă susținută, disci- 
plinată, şi pretinde ca procesul de modernizare să se desfăşoare ca în Anglia sau Germania, 
neglijând că românii, beneficiind de lucrurile câștigate de celelalte societăţi, au crezut că pot 
face şi ei la fel, fără să fie conștienți de greutatea extraordinară a momentului inițial. 

Critica maioresciană vizează efectele negative ale adoptării formelor occidentale, derivate 
din inexistenţa fundamentului lor, ceea ce are influență importantă asupra dezvoltării țării: „Însă 
în timpul în care o academie e osândită să existe fără ştiinţă, o asociaţiune fără spirit de societate, 
o pinacotecă fără artă şi o şcoală fără instrucțiune bună, în acest timp formele se discreditează 
cu totul în opinia publică şi întârzie chiar fondul, ce, neatârnat de ele, s-ar putea produce în 
viitor şi care atunci s-ar sfii să se îmbrace în vestmântul lor despreţuit“ (T. Maiorescu, 1978, 
153). Postulând ideea nivelului inferior de dezvoltare a României în comparaţie cu ţările 
occidentale, T. Maiorescu supune analizei realitatea socială contemporană lui, subliniindu-i 
defectele, excesele, anomaliile, erorile comise în cultură, artă, învățământ, politică, presă etc. 
relevând pericolul pe care l-ar reprezenta discrepanţa dintre fondul intern şi formele din afară. 

El afirmă că progresul nu se poate realiza fără a se trece prin toate fazele prin care acesta s-a 
produs în statele moderne, iar introducerea bruscă a instituţiilor occidentale nu duce necondiționat 
la înnoire în contextul lipsei unui fundament intern care să justifice instituțiile moderne, ci la 
întreruperea cursului evolutiv normal. Progresul realizat prin introducerea formelor din Apus 
creează doar iluzia că România ar fi o ţară modernă: „În aparență, după statistica formelor dinafară, 
românii posed astăzi aproape întreaga civilizare occidentală. Avem politică și ştiinţă, avem jurnale 
şi academii, avem şcoli şi literatură, avem muzee, conservatorii, avem teatru, avem chiar o 
constituțiune. Dar în realitate toate aceste sunt producțiuni moarte, pretenţii fără fundament, stafii 
fără trup, iluzii fără adevăr, şi astfel cultura claselor mai înalte ale românilor este nulă şi fără 
valoare, şi abisul ce ne desparte de poporul de jos devine din zi în zi mai adânc“ (bid., 151). 

Concepţia sa evoluționistă este întărită în discursurile Asupra reformei legii pentru instruc- 
țiunea publică, unde explică procesul de modernizare, declanșat ca urmare a organizării celor 
două Principate pe baza Regulamentului Organic, care îi scutea pe boieri de orice plată a 
impozitului, obligație ce cădea numai în seama ţăranului. T. Maiorescu a susținut nu o dată, la 
fel cum a făcut-o şi Eminescu, că fundamentele evoluţiei moderne a românilor au fost puse la 
Conferinţa de la Paris din 7/19 august 1858, care „ne-a dat acea Convenţie care a regulat viaţa 
noastră politică.“ Omul politic român aprobă fără rezerve lovitura de stat de la 2 mai 1864 prin 
care s-a afirmat „autonomia în privinţa administrării noastre interne“ (T. Maiorescu, II, 1897, 
353), dar nu ezită a regreta renunţarea pripită la Regulamentul Organic care nu s-ar fi atins de 
obiceiurile țării. Exegetul face o observaţie care ar merita o analiză amplă: schimbarea 
Regulamentului Organic s-a produs brusc, înlăturându-se nu numai inechitatea dintre boieri şi 
țărani, inacceptabilă pentru cerinţele unui stat modern, dar și „beneficiul schimbărilor treptate 
şi timpul de a se deprinde cu libertatea. Dar în fine aceste păreri de rău sunt prea târzii. Acea 
schimbare bruscă s-a făcut şi prin forma de stat ce am adoptat, ne-am dezbrăcat de veştmântul 
public de mai nainte şi, ca să nu rămânem goi, am luat alta de împrumut, veştmântul consti- 
tuțional“ (T. Maiorescu, I, 1897, 413). 

T. Maiorescu reliefează o dimensiune fundamentală a epocilor de schimbare radicală în statul 
român: preeminența elementului ideologic. Regulamentul Organic fusese impus de Rusia ţaristă. 
Mersul evoluţiei europene tindea către adoptarea numai a modelului occidental de civilizaţie 
şi distrugerea oricărei alternative. Deşi a fost un factor esenţial în organizarea societăţii şi în 

orientarea ei către modernizare, Regulamentul Organic — statutul fundamental al celor două 
provincii româneşti sub care a funcționat societatea până în 1848 -, trebuia înlăturat necondiționat. 
T. Maiorescu remarcă presiunea Occidentului de a distruge orice formă instituţională care amintea 
de influenţă sau stăpânire orientală, mai ales rusească, promovată prin Regulamentele Organice 
impuse de Rusia. Prin Convenţia de la Paris s-au stabilit reglementări pentru organizarea celor 
două Principate. Ţinta era crearea unui organism politic şi juridic occidental într-un stat din 
vecinătatea Rusiei ţariste, care să stăvilească astfel expansiunea slavismului. T. Maiorescu crede, 
îndreptățit, că s-ar fi putut face trecerea treptată de la Regulamentul Organic la Constituţia liberală, 
pentru că această evoluţie se cădea a fi înfăptuită numai de factorii interni din cele două Principate 
Române. Rămâne însă de discutat dacă agenţii sociali ai dezvoltării sociale şi politice de atunci 
dispuneau de capacitatea de a gestiona eficient problemele din interiorul țării, şi pe acelea recla- 
mate de relaţiile cu Europa Occidentală. Cu siguranță, clasa conducătoare românească a fost 
nevoită să ia în considerare interesele Occidentului în această zonă a Europei şi a acţionat pentru 
îndepărtarea Regulamentului Organic. 

Un alt argument invocat de T. Maiorescu pentru demonstrarea formei fără fond se referă la 
ruptura bruscă dintre instituțiile noi şi tradițiile naționale. Elocvent pentru încălcarea tradițiilor 
ar fi programul pașoptist, ce ar fi deschis calea introducerii de instituţii din afară. T. Maiorescu 
vede în ideile pașoptiste doar o preluare a unor teorii şi ideologii străine, și din această cauză 
le neagă orice valoare”. 

Ceea ce apare cu evidenţă din opera maioresciană este acceptarea fără rezerve a programului 
Divanurilor ad-hoc şi respingerea tezelor pașoptiste. Junimistul are o atitudine contradictorie 
faţă de ideile revoluţiei de la 1848, ajungând ca în activitatea sa socială şi politică să aplice pre- 
vederi ale programului revoluţionar (vezi şi O. Cotruş). Neacceptând revoluţia ca mijloc de 
schimbare socială, totuşi T. Maiorescu întrevede şi consecințele pozitive ale revoluţiei pașoptiste, 
în „deşteptarea conştiinţei naționale în Românii din Principate şi voinţa lor de a se dezvolta în 
conexitate cu civilizaţia occidentală“ (T. Maiorescu, I, 1897, 45), dar susţine că programul acestei 
mişcări sociale este irelevant, şi la aceasta s-a referit când afirmă: „Constituţiunea din 15 iunie 
de pe «Câmpul libertăţii» de la Filaret, cu cele 22 articole ale ei era opera de fantezie fără valoare 
practică... .toate acestea erau numai naiva aşternere pe hârtie a unui amalgam de idei nebuloase, 
cum mişunau pe atunci în broşurile frazeologilor din alte ţări“ (T. Maiorescu, I, 1897, 45-46). 

Rămâne însă, ca o trăsătură esenţială a concepției maioresciene, negarea revoluției ca mijloc 
de soluţionare a contradicţiilor sociale, apreciind că acestea trebuiau rezolvate prin evoluţia 
lentă a societăţii, fără salturi bruşte. În acest sens, Maiorescu îi replica lui G. Panu: „Dar ceea 
ce ştiu şi de ce sunt convins este că pentru starea noastră de astăzi şi în timpurile apreciabile 
ale activităţii noastre politice acest radicalism democratic trebuieşte combătut ca ceva periculos 
ŞI în orice caz prematur; şi nu este mai mare greşeală în politica practică decât ignorarea fazelor 
treptate prin care trebuie să treacă evoluţiunea unui popor“ (T. Maiorescu, 1904, 505). 

Aşadar, T. Maiorescu nu minimalizează importanţa spiritului revoluţionar de la 1848 pentru 
dezvoltarea modernă a ţării. Ca om politic, susține continuarea ideilor de la 1848, urmărind şi 
un scop, acela de a dovedi că liberalii, care se considerau singurii îndreptățiți să înfăptuiască 
idealurile pașoptiste, s-au îndepărtat de adevăratul spirit al revoluţiei. Aşa de pildă, după ce arată 
deosebirea dintre generația de la 1848 şi generaţia sa, T. Maiorescu adaugă: „însă toată opera 
de la 1848 nu poate sta decât sub o condiţie, ca să se continuie în generaţiile care vin după ei 
şi o nefericire ar fi când tocmai ei, care au contribuit prin acele calități ale lor să pue baza existenţei 

noastre politice şi sociale ca stat, prin chiar lipsa lor de putere şi prin o politică ca cea arătată 
până acum, să surpe fundamentul de încredere în viitorul țării, să nimicească iubirea de adevăr 
şi onestitate în viaţa politică“ (T. Maiorescu, II, 1897, 411-412). Dar, deşi Maiorescu admite 
spiritul revoluţiei de la 1848, ca program de edificare a României moderne rămân hotărârile 
Divanurilor ad-hoc din 1857: „Adevăratul îndreptar al dezvoltării interne şi externe, în direcția 
căruia începuse regenerarea noastră şi care trebuia acum urmat până la sfârşit, erau cele cinci 
puncte fundamentale, formulate de divanurile ad-hoc din Iaşi şi din București, la 7 şi la 9 
octomvrie 1857: respectarea capitulațiunilor, unirea, dinastia hereditară dintr-o familie suve- 
rană a Europei, neutralitatea garantată de Puteri şi sistemul constituțional. / Aici era expresia 
reală a cerinţelor ţării, conform cu faza vremelnică a evoluţiunei sale istorice, programul izvorât 
din toată experienţa trecutului şi care trebuia păstrat cu sfințenie până la deplina lui înfăptuire, 
după care venea apoi timpul unei noi hotărâri şi formulări pentru regularea mersului în viitor“ 
(T. Maiorescu, I, 1897, 46-47). 

Care să fi fost raţiunile pentru care gânditorul român a apreciat programul din 1857 ca fiind 
mai potrivit pentru rânduielile româneşti? Principala problemă în perioada de la jumătatea 
secolului al XIX-lea a fost înfăptuirea unităţii naţionale. Înfrângerea Revoluţiei de la 1848 a 
determinat schimbarea tacticii în lupta pentru Unire, anume convingerea Puterilor Europene că 
acest act nu are alt scop decât întărirea Principatelor Române astfel încât acestea să devină un 
factor de stabilitate în Europa Orientală. Toate cele cinci puncte ale programului de la 1857 sunt 
numai obiective, indispensabile pentru înfăptuirea Unirii şi dobândirea independenţei. 

Programul Divanurilor ad-hoc din 1857 expun, într-o formă moderată, o parte din prevederile 
revoluţiei de la 1848. Fruntașii paşoptişti au elaborat un program maximal. T. Maiorescu a intuit 
că aplicarea punctelor programului de la 1857 este doar un moment din amplul proces de 
dezvoltare a României moderne, când s-au pus bazele evoluţiei statului român către societatea 
capitalistă. Şi fruntașii paşoptişti au acceptat că programul Divanurilor ad-hoc reprezenta doar 
o etapă în înfăptuirea ideilor pașoptiste. Evenimentele ulterioare au determinat elaborarea acelor 
măsuri de restructurare a societăţii înrădăcinate în programul paşoptist. 

Din cele spuse, reiese că T. Maiorescu contestă valabilitatea regimului instituțional politic 
şi cultural edificat în perioada modernă, deoarece nu s-a realizat, pe calea evoluţiei organice, o 
concordanţă între noile instituţii şi structura social-economică, între formele capitaliste şi nivelul 
de cultură şi educaţie al poporului român. Carol I ajunsese şi el la convingerea că instituţiile 
prea liberale ar fi o frână în calea unei guvernări durabile, dar, paradoxal, cea mai lungă guvernare 
din timpul domniei lui Carol a fost o guvernare liberală. 


2.4.2. Imitaţia civilizaţiei occidentale 


Articolul În contra direcţiei de astăzi din cultura român nu este doar polemic, un răspuns 
la niște critici sau reacţii. T. Maiorescu face efortul de a găsi explicaţii la ceea ce se întâmplă 
în societatea timpului său. El nu se mulțumește doar să constate o stare de fapt. El vrea să arate 
cauzele ce au determinat manifestarea unor fenomene culturale şi sociale. Ce a determinat ca 
două dintre cele mai cunoscute şi importante reviste transilvănene „Transilvania“ şi „Familia“ 
să nu ia în seamă calitatea actului cultural pe care-l produc? 

Gânditorul a respins imitaţia formelor occidentale pentru că o considera o metodă care ar fi 
expresia unei stări primitive. A imita instituțiile occidentale înseamnă incapacitate de creaţie proprie 

şi pierderea trăsăturilor naţionale. Demersul său nu putea ocoli clarificarea situației generale a 
societăţii româneşti, înscrisă în trendul modernizării nu pe calea evoluţiei lente ci pe aceea a imi- 
tației: „Cufundată pănă la începutul secolului XIX în barbaria orientală, societatea română, pe 
la 1820, începu a se trezi din letargia ei, apucată poate de-abia atunci de mișcarea contagioasă, 
prin care ideile Revoluţiunii franceze au străbătut pănă în extremităţile geografice ale Europei. 
Atrasă de lumină, junimea noastră întreprinse acea emigrare extraordinară spre fântânele ştiinţei 
din Franţa şi Germania, care până astăzi a mers tot crescând şi care a dat mai ales României libere 
o parte din lustrul societăților străine. Din nenorocire, numai lustrul dinafară! Căci nepregătiți, 
precum erau şi sunt tinerii noştri, uimiţi de fenomenele mărete ale culturei moderne, ei se pătrunseră 
numai de efecte, dar nu pătrunseră pănă la cauze, văzură numai formele de deasupra ale civili- 
zaţiunii, dar nu întrevăzură fundamentele istorice mai adânci, care au produs cu necesitate acele 
forme şi fără a căror preexistenţă ele nici nu ar fi putut exista“ (T. Maiorescu, 1978, 147). Din 
textul de mai sus ar reieși că T. Maiorescu pune dezvoltarea modernă a României pe seama contac- 
tului tinerilor studioşi cu Occidentul, care ar fi importat formele civilizației apusene, de fapt numai 
efectele acestei civilizaţii, nu şi fondul. Chestiunea este, deci, că acești tineri au văzut doar formele 
superficiale ale civilizaţiei şi nu au înţeles sau nu au căutat să înțeleagă cauzele care au deter- 
minat apariția lor, nu au mers până la studiul fundamentelor — generatoare a formelor. Formele 
nu pot exista decât în relație cu fundamentele istorice care le-au dat naştere. Maiorescu a dus o 
luptă susținută pentru a arăta că alta este misiunea tineretului intelectual decât imitarea ideilor 
şi instituțiilor străine. Dacă ne aplecăm cu mai multă atenţie asupra textelor sale, observăm că 
toată critica sa se adresează tinerei generaţii, pe care o voia integrată în noua direcție culturală 
condusă de el. 

Iată dar ce sublinia T. Maiorescu: orientarea unor grupuri către efectele civilizației în lipsa 
identificării exacte a cauzelor, pe care le introduceau într-o societate în curs de modernizare. 
El cere respectarea unui principiu de cunoaștere şi acțiune socială: studierea unei civilizaţii în 
integralitatea ei. Pe de altă parte, rezultă ideea că formele unei civilizații apar urmare a dezvoltării 
unui fond rezultat al unei evoluţii îndelungate a unei societăţi. De aceea, formele nu pot exista 
în lipsa fondului. T. Maiorescu găseşte în nepregătirea tinerilor, ca şi a poporului român, cauza 
ce ar fi condus la invadarea de forme străine. Mai trebuie spus că, după cum s-a văzut, T. Maio- 
rescu nu este împotriva civilizației moderne, ci împotriva edificării ei pe baza imitării formelor 
de civilizație din altă ţară. 

Ca urmare a convingerii existente în spațiul public autohton că prin imitație se poate ajunge 
la un nivel de civilizație asemănător cu cel din Apus, s-a creat o mentalitate, generalizată, despre 
dezvoltarea noastră modernă prin simpla preluare de instituţii din Apus. Maiorescu pune în 
discuţie, aşadar, nu nevoia modernizării, ci impunerea ei prin imitația aparenţelor culturii apusene, 
deci a laturilor ei minore şi inconsistente ale civilizației: „Și astfel, mărginiți într-o superfici- 
alitate fatală, cu mintea şi cu inima aprinse de un foc prea uşor, tinerii români se întorceau şi 
se întorc în patria lor cu hotărîrea de a imita și a reproduce aparențele culturei apusene, cu încre- 
derea că în modul cel mai grăbit vor şi realiza îndată literatura, ştiinţa, arta frumoasă şi, mai 
întîi de toate, libertatea într-un stat modern. Și aşa de des s-au repetit aceste iluzii juvenile, încât 
au produs acum o adevărată atmosferă intelectuală în societatea română, o direcție puternică, 
ce apucă cu tărie egală pe cei tineri şi pe cei bătrâni, pe cei cari se duc spre a învăţa şi pe cei 
cari s-au întors spre a aplica învăţătura lor“ (bid., 147-148). 

Exegetul are dreptate, însă uită că tinerii instruiți în şcolile din Apus, mai ales după 1848, 
nu au mai putut accepta să se întoarcă şi să muncească într-o societate patriarhală sau feudală. 

T. Maiorescu însuși nu ar fi avut cum să facă evaluarea critică a culturii române şi să impună 
noua direcţie, dacă nu exista acest mediu cultural creat și susținut de „bonjurişti“. El nu a 
acreditat transformările, unele radicale, pe care le-au produs românii în viaţa spirituală de la 
sfârşitul secolului al XVIII-lea şi începutul secolului al XIX-lea. Pentru T. Maiorescu, modern 
este similar cu nivelul cultural şi material din Occident. 

Pentru Maiorescu gravă rămâne la români lipsa de conştiinţă a nevoii reale de fundament 
intern pentru civilizația modernă, însoțită de copierea unor forme goale străine. Deci nu atât 
lipsa fundamentului ca atare este periculoasă, cât inexistența capacităţii de a conştientiza 
necesitatea lui. Este încă un argument că T. Maiorescu vizează decalajul între mentalitatea 
patriarhală a românilor şi dorinţa lor de a introduce forme moderne. De aici nevoia spiritului 
critic, a studiului, a cunoașterii, altfel spus, a formării spiritului public pentru valorile moderne, 
care să perceapă pericolele introducerii formelor goale din alte culturi, lipsite de conținutul 
lor real. Întrebarea este dacă Maiorescu acordă acelaşi conţinut pentru formele interne analog 
cu acel din Occident sau apelarea la formele din Occident înseamnă de fapt numai preluarea 
de forme goale? Pentru el a imita reprezintă a introduce în ţară forme goale, iar consecinţa ar 
fi o falsificare, o distorsionare a fondului atât intern cât şi a celui din civilizația de origine. 
Prin trimiterea la lucrări ale reprezentanţilor Şcolii Ardelene, și la ideea de identitate națională 
românească T. Maiorescu susţine că nu se poate construi o societate modernă plecând de la 
falsuri etimologice, gramaticale sau istorice: „O repeţim: ceea ce surprinde şi întristează în 
aceste producte nu este eroarea lor în sine, căci aceasta se explică și uneori se justifică prin 
împrejurările timpului, dar este eroarea judecății noastre de astăzi asupra lor, este lauda şi 
suficiența cu care se privesc de inteligenţele române ca adevărate fapte de ştiinţă valabilă, este 
orbirea de a nu vedea că zidirea naţionalităţi române nu se poate așeza pe un fundament în 
mijlocul căruia zace neadevărul“. 

Revenind la problema erorii pe care o consideră posibilă în actele de modernizare, T. Maio- 
rescu subliniază din nou că edificarea civilizației române moderne trebuie să se facă pe baza 
adevărului, şi nu pe direcţia falsă luată de spiritul public: „cu acelaşi neadevăr înlăuntru şi cu 
aceeaşi pretenţie în afară, s-au imitat şi s-au falsificat toate formele civilizațiunii moderne“. 

În continuare, T. Maiorescu relevă că s-au imitat şi falsificat toate formele civilizaţiei moderne: 
„Înainte de a avea partid politic, care să simtă trebuinţă unui organ, şi public iubitor de ştiinţă, 
care să aibă nevoie de lectură, noi am fundat jurnale politice şi reviste literare şi am falsificat 
şi disprețuit jurnalistica. Înainte de a avea învăţători sătești, am făcut şcoli prin sate, și înainte 
de a avea profesori capabili, am deschis gimnazii şi universităţi şi am falsificat instrucțiunea 
publica. Înainte de a avea o cultură crescută peste marginile școalelor, am făcut atenee române 
şi asociaţiuni de cultură și am depreţiat spiritul de societăţi literare. Înainte de a avea o umbră 
măcar de activitate ştiinţifică originală, am făcut Societatea academică română, cu secțiunea 
filologică, cu secțiunea 1storico-archeologică şi cu secțiunea ştiinţelor naturale, şi am falsificat 
ideea academiei. Înainte de a avea artişti trebuincioşi, am făcut conservatorul de muzică; înainte 
de a avea un singur pictor de valoare, am făcut şcoala de bele-arte; înainte de a avea o singură 
piesă dramatică de merit, am fundat teatrul național — și am deprețiat şi falsificat toate aceste 
forme de cultură“ (/bid., 150-151). Se desprinde ideea esenţială referitoare la dorința românilor 
de a demonstra capacitatea lor de a fi apți să aibă o civilizaţie modernă, preluată din Occident. 
Maiorescu remarcă această ambiţie a românilor de a se sincroniza, şi de aici tendinţa de a se 
compara cu Apusul, deci existenţa conştiinţei posibilităţii de a fi egali cu occidentalii. Numai 

că lipseşte, crede T. Maiorescu, fondul intern pentru aceste forme. Mai mult el este nevoit să 
constate că pentru contemporanii lui nu ar exista un pericol rezultat din discrepanta dintre formă 
şi fond, şi de aceea nu aveau cum să aibă conştiinţa necesităţii existenţei unui fond intern pentru 
formele importate. 

Reţinând atmosfera intelectuală dominată de încrederea, nejustificată prin nimic, că s-au pus 
deja bazele civilizaţiei, autorul zugrăveşte fără menajamente peisajul real al culturii româneşti: 
„Avem de toate cu îmbelşugare — îşi închipuiesc ei — şi când îi întrebi de literatură, îţi citează 
cifra coalelor înnegrite pe fiecare an cu litere române și numărul tipografulor din București, şi 
când le vorbeşti de ştiinţă, îţi arată societăţile mai mult sau mai puţin academice şi programele 
discursurilor ţinute asupra problemelor celor mai grele ale inteligenței omenești; dacă te interesezi 
de arta frumoasă, te duc în muzee, în pinacoteci şi gliptoteci, îţi arată expoziţiunea artiştilor în 
viaţă şi se laudă cu numărul pînzelor spînzurate pe părete; şi dacă, în fine, te îndoieşti de libertate, 
îți prezintă hârtia pe care e tipărită constituțiunea română şi îți citesc discursurile şi circulările 
ultimului ministru care s-a întâmplat să fie la putere“ (Jbid., 148). 

Ce-i determină pe români să adopte o poziţie triumfalistă, prin contrast cu puținătatea şi 
calitatea produselor moderne autohtone? T. Maiorescu este convins că la baza importului de 
forme nu stă prețuirea culturii occidentale, ci „vanitatea descendenților lui Traian, vanitatea 
de a arăta popoarelor străine cu orce preţ, chiar cu disprețul adevărului, că le suntem egali în 
nivelul civilizațiunii. Numai aşa se explică viţiul de care este molipsită viaţa noastră publică, 
adecă lipsa de orce fundament solid pentru formele dinafară ce le tot primim“ (dem). 

Chestiunea pusă de critic, şi pe bună dreptate, este încuibarea certitudinii că acțiunea de imitare 
este absolut firească, unicul drum spre dezvoltare modernă, fără a exista o cât de mică îndoială 
asupra precarității acestui mod de a gândi evoluția statului român: „ȘI primejdioasă în astă privinţă 
nu e atât lipsa de orce fundament în sine, cât este lipsa de orce simţire a necesităţii acestui funda- 
ment în public, este suficiența cu care oamenii noştri cred şi sunt crezuţi că au făcut o faptă atunci 
când au produs sau tradus numai o formă goală a străinilor. Această rătăcire totală a judecăţei 
este fenomenul cel mai însemnat în situațiunea noastră intelectuală, un fenomen așa de grav, încât 
ne pare că este datoria fiecărei inteligenţi oneste de a-l studia, de a-l urmări de la prima sa arătare 
în cultura română și de a-l denunta pretutindenea spiritelor mai june, pentru ca acestea să înțeleagă 
şi să primească sarcina de a-l combate şi nimici fără nici o cruţare, dacă nu vor să fie înşişi nimiciţi 
sub greutatea lui“ (Jbid., 149). Autorul avertizează asupra primejdiei de a se naturaliza o stare 
artificială ca stare de fapt în spațiul public românesc. 

T. Maiorescu remarcă rolul jucat de comunicaţie în difuzarea ideilor apusene. În contact cu 
Apusul va ieşi şi mai mult în evidenţă caracterul artificial şi caricatural al civilizaţiei române, 
existând pericolul ca formele importate să atragă cu ele şi fondul străin: „Ca să mai trăim în 
modul acesta este cu neputinţă. Plângerea poporului de jos şi ridicolul plebei de sus au ajuns 
la culme. Pe de altă parte, prin înlesnirea comunicărilor, vine acum însăș cultura occidentală la 
noi, fiindcă noi nu am ştiut să mergem înaintea ei. Sub a ei lumină biruitoare va deveni manifest 
tot artificiul şi toată caricatura «civilizaţiunii» noastre, şi formele deşerte cu care ne-am îngâmfat 
pănă acum îşi vor răzbuna atrăgînd cu lăcomie fondul solid din inima străină“ (bid., 151-152). 
Evident, Maiorescu exagerează, pentru că este practic imposibil la nivelul unei societăţi să se 
adopte instituţii străine cu fondul lor. Dar nu cumva T. Maiorescu sesizează pericolul ca această 
implantare să se facă numai în beneficiul exponenților ţărilor de origine a formelor apusene? 
Aceştia acționau ca instituţiile occidentale să fie prezente în România pentru ca ei aici să dispună 

de aceeaşi civilizaţie europeană. Este ridicată astfel problema modului occidental de a civiliza 
țările în curs de modernizare. 

În continuare, T. Maiorescu se întreabă dacă mai este cu putință manifestarea voinţei de a 
pune fundamentul adevărat în locul pretențiilor iluzorii, de fapt: cum este posibilă regenerarea 
spiritului public românesc? El indică lupta consecventă ce trebuie dusă împotriva mediocrităţilor: 
„De aci să învăţăm marele adevăr că mediocritățile trebuiesc descurajate de la viaţa publică a 
unui popor, şi cu cât poporul este mai incult cu atât mai mult, fiindcă tocmai atunci sunt primej- 
dioase. Ceea ce are valoare se arată la prima sa înfăţişare în meritul său şi nu are trebuinţă de 
indulgență, căci nu este bun numai pentru noi şi deocamdată, ci pentru toţi şi pentru totdeauna“ 
(bid., 152). 

Primul domeniu de manifestare a imitației, cauză a formei fără fond, avut în vedere de T. 
Maiorescu este limba română, exprimată cu o sintaxă şi ortografie diferite de la o provincie 
istorică la alta. Filologii ardeleni încearcă să impună etimologismul, ca formă de unificare a 
limbii pe întreg arealul românesc, pândit însă de pericolul unei limbi construite şi, deci, artificiale. 
În Limba română în jurnalele din Austria, T. Maiorescu întreprinde o critică aspră a etimolo- 
gismului ardelean și a folosirii de către ardeleni, în presă, a unei limbi puternic îmbibate de 
germanisme. Articolul a trezit, firesc, reacții din partea scriitorilor ardeleni care au replicat cu 
argumentul stadiului de evoluție a culturii române — cel al începutului — , şi prin multiplele misiuni 
la care sunt supuși intelectualii. De pildă, Barițiu scrie, în articolul Critica în „Convorbirile 
literare“ („„Transilvania“, an I, 1868, p. 366): „A cere de la noi astăzi ca să scriem pe placul 
d-lui T. Maiorescu ar fi tocmai ca şi când ai cere de la ofițeri ca, între şuierăturile gloanţelor şi 
între vaietele celor răniţi, să scrie raporturi şi buletine elegante şi caligrafice“. 

Cu toate aceste contestaţii, T. Maiorescu continuă în Observări polemice să demonstreze 
eroarea cărturarilor ardeleni în ceea ce priveşte etimologismul, pentru a justifica necesitatea 
criticii, „o lucrare necesară“, iar „înțelegerea răului o parte a îndreptării'“; şi acestea, în viziunea 
lui, sunt adevărate acte de patriotism: „Pentru noi, patriotismul nu putea fi identic cu imper- 
fecțiunea, şi o lucrare slabă nu merita laudă prin aceea că era românească. 

Din contră, tocmai încercarea de a învăli greşelile sub mantaua «românismului ne-a părut 
a fi o înmulţire a pericolelor, deja prea multe, în contra cărora avem să ne luptăm, şi o îndoită 
provocare de a ne împotrivi în contra lor. Eram, prin urmare, datori a pune acelor domni 
întrebarea: nu cumva cred că există un naționalism al ştiinţei, capabil de a face din eroare 
adevăr, dacă numai eroarea provine de la un autor român?“ (T. Maiorescu, 1978, 131). 

Pentru ideile despre necesitatea exerciţiului critic asupra actelor de modernizare T. Maiorescu 
a fost învinuit de cosmopolitism, pornindu-se de la ideea că, atunci când critică persoane, ar 
lovi în națiunea română, şi de aceea el răspunde cu trimiterea la relația dintre talent şi naţiona- 
litate: „Drapelul sub care se introduc aceste deşertaţiuni personale şi crudităţi estetice este 
totdeauna Națiunea şi Libertatea, şi, astfel, două idei din cele mai înalte au ajuns a fi scara pe 
care, călcînd-o în picioare, se urcă oamenii cei mai lipsiţi de orce merit. [...] Şi foile noastre pu- 
blice [...] salută cu entuziasm pe «confratele» cel nou şi, continuînd mistificarea mai departe, 
îndrăznesc a identifica națiunea română cu aceste anomalii ale ei şi strigă că se atacă românismul 
îndată ce se atacă aceste rătăciri bolnăvicioase ale literaturei române“ (Jbid., 176). Încă un argu- 
ment maiorescian privind necesitatea criticii în pregătirea opiniei publice pentru a respinge 
asemenea producţiuni false şi artificiale. 

La acuzaţia de cosmopolitism, T. Maiorescu enunţă un principiu de studiu, rămas valabil 
până astăzi: „Ce este rău pentru alte popoare este rău şi pentru noi, şi frumoase şi adevărate 

nu pot să fie decât acele scrieri române care ar fi frumoase şi adevărate pentru orce popor cult“ 
(bid., 132). Eminescu aduce alt argument în susţinerea lui T. Maiorescu, „naționalism în 
marginele adevărului“. Din orice unghi ai privi opera maioresciană, nu poate fi, în nici un caz, 
suspectată de cosmopolitism, ceea ce însuşi criticul o spune tranșant: „Este dar dovedit că 
societatea „Junimea“ din Iaşi nu e cosmopolită, că în Convorbirile Literare s-a susținut totdeauna 
naționalismul de către fiecare din noi, dar — ce e drept — nu ca pretext pentru a ascunde sub 
drapelul şi sub strigătul lui «Ştefan cel Mare» şi «Mihai Viteazul» toate mizeriile şi cruditățile 
celor nechemaţi și nealeși, ci ca punct de pornire pentru o dezvoltare mai energică și mai 
conştiențioasă a activităţii literare şi ştienţifice în mijlocul poporului român“ (bid., 197). 

Ca şi Eminescu, T. Maiorescu accentuează ideea despre tranziția, cunoscută de români, 
de la starea de dependenţă de Turcia la înscrierea în orbita Europei: „Pe noi, românii, ne-a 
scos soarta fără de veste din întunericul Turciei şi ne-a pus în faţa Europei. Odată cu gurile 
Dunării ni s-au deschis şi porțile Carpaţilor, şi prin ele au intrat formele civilizației din Franța 
şi din Germania şi au învălit viaţa publică a poporului nostru. Din acest moment am pierdut 
folosul stării de barbari fără a ne bucura încă de binefacerea stării civilizate (Jbid., 212). 

Nu este mai puţin semnificativ că explicaţiile sale asupra imitaţiei au în vedere numai unele 
aspecte ale acestui proces, şi nu dintre cele mai importante, reducându-le, de obicei, la cauze 
ce ţin de profilul spiritual şi psihologic al poporului român. Originea contradicției dintre fond 
şi formă este căutată în nivelul cultural al poporului român. Maiorescu distinge o serie de 
fenomene şi stări negative reale: impostura, mediocritatea, falsul patriotism, funcționarismul, 
superficialitatea, neadevărul, orientarea tinerilor spre profesii neproductive, tendinţa de a cheltui 
din bugetul ţării fonduri pentru activităţi de lux; toate sunt fapte incontestabile, dar ele nu pot 
fi puse numai pe seama introducerii instituţiilor moderne. Cauza care a determinat apariția unor 
anomalii nu stă doar în copierea de către un grup de tineri a instituțiilor occidentale, ci în 
fenomenele specifice perioadei de edificare a societății capitaliste în România. T. Maiorescu 
subestimează existenţa unui minimum de condiții interne obiective care cereau instituţii noi. A 
existat o situaţie reală şi adevărată pentru orice tip de societate, şi anume ca în anumite contexte 
să nu se manifeste o concordanţă deplină între instituţii şi cadrul social-economic dintr-o ţară. 
El absolutizează importanţa decisivă a stadiului de dezvoltare a societății românești, fără a 
concede vreun rol instituţiilor moderne în accelerarea ritmului de evoluţie modernă. 

T. Maiorescu n-a făcut diferenţa între instituţii, şi le-a criticat pe toate fără menajamente, 
pentru că ele erau rezultatul un stadiu nefiresc al evoluţiei societăţii româneşti pe cale de a se 
moderniza. Cum bine s-a spus, „În contra direcțiunii de astăzi în cultura română este T. 
Maiorescu cel mai profund şi cel mai pur, fiindcă aici sentimentul lui de creaţie izbucneşte 
dintr-o dată, neîngrădit şi triumfător, la capătul sintezei polemice al cărei obiect nu mai este 
limba sau poezia, sau dreptul, dar Cultura în întregul ei“ (Manolescu, 62-63). 

El a exprimat clar, concis, cu argumente moderne, necesitatea unei conştiinţe critice, a unei 
atitudini selective, a pus pentru prima dată în cultura română chestiunea unei poziții neechivoce 
faţă de importul de instituţii. Oricum, teoria formei fără fond de expresie maioresciană nu este 
vădit antiliberală, cum scrie un exeget (Ornea, 164), ci este o meditaţie asupra evoluţiei moderne 
a ţării. Critica sa nu a dus la descurajarea acțiunii şi gândirii românești, dimpotrivă, a fost un 
îndemn pentru construcție instituţională modernă edificată în contextul național real. 

2.4.3. Constituţie și legi inadecvate unei societăți în tranziție 


Ideile maioresciene despre valoarea formelor moderne pentru statul român transpar și din tezele 
despre constituţie, actul fundamental al oricărui stat modern. Aplicarea prevederilor ei reprezintă 
o piatră de încercare pentru legitimitatea modernităţii unui stat. Pornind de la nivelul nostru de 
dezvoltare, el consideră constituţia de la 1866 ca fiind o formă fără fond, o lege care nu-şi găseşte 
condiţiile de aplicare. Poporul român nu era pregătit, în 1866, crede T. Maiorescu, pentru a înțelege 
semnificaţia constituţiei. Legea fundamentală a României nu ar fi apărut dintr-o necesitate resimțită 
de toate categoriile sociale: „La noi [...] s-au copiat, s-au introdus reforme constituționale în viaţa 
publică fără să se întrebe, fără să se dea bine seama, dacă și la noi există un adevărat tièrs état, 
care să simtă necesitatea unei asemenea reforme şi să aibă preponderența meritată în stat“ (T. 
Maiorescu, I, 1897, 415). Mai mult, ea a fost impusă de sus în Jos unui popor incult şi fără 
experienţa vieţii constituționale. T. Maiorescu dezvăluie o realitate certă, anume, datorită unei 
perioade îndelungate de inactivitate socială internă din cauza dominaţiei străine, exercițiul 
democraţiei moderne întemeiate în constituţie are la noi o experienţă foarte scurtă. 

Autorul Criticelor marchează limitele firești ale aplicării constituţiei şi a legilor, susţine lipsa 
tradiţiilor parlamentare şi democratice, drept cauză a unor anomalii, a unor nepotriviri dintre 
sistemul instituțional şi stadiul scăzut de dezvoltare economică. T. Maiorescu nu oferă credit 
constituţiei din 1866 pentru că nu concepe că acest act este o încununare a tuturor reformelor 
declanşate de statul român şi, totodată, un indicator al principalelor norme de conduită ale statului 
român. Ca şi cu alte teme, omul politic recunoaşte mai târziu rolul constituției în dezvoltarea 
statului român, dar nu public, ci în însemnări private: „De altminteri, trebuie să concepi constituția 
şi ca o şcoală de exerciţiu pentru popor. Întrebare: este ea acum nepotrivită şi rea pentru noi? 
Răspuns: Da. Dar (altă) întrebare: Dar cu toate acestea, sileşte ea, cu timpul, poporul să reflecteze 
asupra sa însuși, deoarece încolo gândeşte așa de puţin — şi îngăduie ea apoi, mai mult decât o 
altă constituție poporului devenit mai matur să se înalțe prin propriile sale puteri? Eu cred că 
tot da. ŞI, întru atâta, e bună. Și plebiscitul francez a apărut timp de 18 ani ca un mijloc despotic. 
Acum însă s-a adeverit deodată ca un mijloc de progres. Jl y a une force éducatrice dans la 
masse“ (Titu Maiorescu, 1937, vol. I, 132). Aceste idei sunt expuse în Însemnări zilnice, anume 
într-un jurnal, dar în spaţiul public T. Maiorescu nu a recunoscut niciodată virtuțile constituției 
de la 1866. 

Criticul aduce în discuţie, atunci când vrea să demonstreze inoportunitatea constituției, lipsa 
stării a treia în România, deci a unui grup social care să reclame un asemenea act. De aceea: 
„tot edificiul constituțional este fictiv, lipsit de sprijinul său natural“ (Titu Maiorescu, I, 1897, 
423), adică de burghezie. Prin caracterul prea liberal, constituția ar fi stimulat elaborarea prea 
rapidă a legilor, prea mult transpuse din legislaţia occidentală. Într-adevăr, într-un timp foarte 
scurt s-au adoptat foarte multe legi, unele dintre ele fiind traduceri sau adaptări ale unor legi 
franceze, fără ca poporul român să fie obișnuit cu un sistem legislativ, apreciat de T. Maiorescu 
ca prea radical. Dar de îndată ce T. Maiorescu a admis că tânărul stat român nu avea altă cale 
de ales decât modernizarea de tip european, este limpede că se impunea un nou cadru juridic 
care să elimine factorii care frânau dezvoltarea în ritm accelerat a civilizaţiei române moderne. 

Totuşi, din raţiuni politice, obligat de realitatea politică şi socială românească, T. Maiorescu 
a susținut şi a apărat constituţia de la 1866, argumentând că, odată adoptată, trebuie să fie 
experimentată şi să producă efecte, şi apoi să se discute despre valabilitatea ei pentru statul român: 

„Prin urmare, ce să revizuiți? Constituţia? Faceţi-o mai întâi să trăiască. Înainte de a o reforma 
trebuie să o formaţi“ (T. Maiorescu, I, 1897, 189). 

T. Maiorescu s-a preocupat constant de adecvarea legii la situaţia din statul român, respingând 
orice tendinţă de legiferare în lipsa unor condiţii adecvate: „Dar nu începeţi cu regulamentare 
administrativă şi cu constituţie, căci de când e lumea nu s-a regenerat nici un popor prin legi 
şi prin guverne; ci legile şi guvernele au fost numai expresia incidentală, rezultatul extern al 
culturei interioare a unui popor, şi a aştepta cultura de la jurisprudenţă și de la guvern vrea să 
zică a răsturna ordinea naturală, a introduce spiritul centralizării şi patronagiului guvernamental, 
a lua cetăţeanului încrederea în sine însuşi, acel preţios se//foovernement, care el singur plăteşte 
mai mult decât toate codificaţiile publice şi private şi care este unica bază solidă a adevăratei 
democraţii“ (Titu Maiorescu, 1978, 473). Legea este pentru T. Maiorescu o consecință a 
dezvoltării unui popor şi nicidecum factorul de regenerare a unei societăţi. Legea nu poate crea 
decât norme care să reglementeze relaţiile sociale existente, ea nu poate să producă schimbări 
radicale, mai ales în ceea ce priveşte dezvoltarea accelerată a civilizaţiei române la nivelul celei 
europene. În acest sens, T. Maiorescu remarcă în legătură cu legislatorii statului român: „Ce au 
făcut aceşti oameni? Au răsturnat în ţara noastră deodată toate formele de stat ale vieții publice, 
toate legile sale și au înființat — iertați-mi expresia — fabrică de legi, care numai în decursul unui 
an de zile de la 1864 la 1865, ne-a inundat cu codul civil, cu procedura civilă, cu codul penal, 
cu procedura penală şi cu o sumă de alte legi. A schimbat totul deodată; a făcut a se schimba 
toţi terminii obişnuiţi din legile noastre; a făcut ca nimic din acest nomol de legi să nu mai fie 
înţeles de poporul nostru. A participat clasa noastră de jos la această stare de lucruri? Nu“ (T. 
Maiorescu, I, 1897, 434). 

Concordanţa dintre nivelul de pregătire a poporului şi lege este o idee centrală în gândirea 
maioresciană. Forma fără fond exprimă abisul dintre caracterul prea modern al legilor statului 
român şi nivelul de înţelegere a prevederilor legale de către imensa majoritate a claselor şi pătu- 
rilor sociale. Situaţia descrisă este reală, numai că nu se poate trece peste contradicția în care se 
află teoreticianul junimist: ca practician, avocat fiind, el era obligat să folosească şi să invoce 
aceleași prevederi pe care le respingea ca nepotrivite pentru nivelul de pregătire culturală şi politică 
a poporului român. Apoi, gânditorul este în eroare când compară situaţia legislativă de la noi cu 
cea din Occident. O serie de anomalii ce decurgeau din aplicarea legii se datorau particularităților 
reglementărilor juridice, urmare a nivelului mai scăzut al dezvoltării capitalismului și a manifestării 
cu putere a vechilor structuri sociale încă funcționale care contribuiau astfel la afirmarea unor 
contradicții între caracterul burghez al legislaţiei şi condițiile concrete din statul român. 

În același timp, așa cum a dovedit în studiul Contra Scoalei Bărnuţiu, T. Maiorescu apreciază 
ca formă goală, pentru condiţiile concrete din România, sistemul juridic creat în alte contexte 
sociale și istorice, cum este de pildă cel roman. Dintr-o asemenea concepție T. Maiorescu exa- 
minează teza marelui revoluţionar transilvănean, din Dereptulu publicu al Româniloru, că dreptul 
natural al românilor derivă din dreptul roman şi, prin urmare, dezvoltarea lor este concepută ca 
act de reîntoarcere la instituţiile juridice romane. Pentru că avem o limbă romană, trebuie să avem 
şi un drept roman „ca cel mai potrivit cu natura noastră“, este de părere Bărnuţiu. Această teză 
(„de principii în politica română“, cum afirmă T. Maiorescu) a fost apoi promovată de şcoala lui 
Bărnuţiu, regăsită în gândirea şi acțiunea unor fruntaşi ai fracțiunii libere şi independente din 
Iaşi, alcătuită, cu precădere, din ardelenii din fosta capitală a Moldovei (Schifirneţ, 2001b, VT). 

Instituţiile juridice romane sunt forme anacronice şi sunt inutile fondului românesc 
contemporan cu timpurile moderne, dar cu o structură şi necesități total diferite de fondul roman. 

Mentorul „Junimii“ argumentează că direcția evoluţiei românești moderne este sincronizarea 
cu spiritul timpului, şi nu reîntoarcerea la un model de societate ce a existat în antichitate: „Nu, 
nu, aceste nu sunt «tablele dreptului naţional» al românilor, şi vai de națiunea noastră dacă 
conducerea ei s-ar inspira vreodată de asemenea principii. În contra lor trebuie să apelăm la 
adevărul nestrămutat şi să le spunem că regenerarea noastră nu poate începe decât în spiritul 
culturii moderne, iar nu prin reacțiune la dreptul roman, şi cu atât mai puţin prin rătăcirea la 
idei barbare ce niciodată nu au fost realizate în acel drept“ (T. Maiorescu, 1978, 471). 

T. Maiorescu proiectează dezvoltarea românească modernă ca proces susținut de o clasă 
cultă şi activă. Autorul Criticelor concepe adoptarea formelor juridice numai ca urmare a 
trebuinţei exprimate de poporul român, conştientizat prin educaţie şi determinat de o dezvoltare 
economică, să construiască un cadru instituţional oportun cerinţelor modernizării: „Faceţi întâi 
pe poporul român mai cult şi mai activ, dați-i prin şcoli bune și prin o bună dezvoltare economică 
lumina şi independenţa de caracter a adevăratului cetăţean, şi apoi forma Juridică, după care 
îşi va întocmi el relațiunile sale publice şi private, va veni de la sine şi va fi acomodată stării 
sale de cultură“ (Ibid., 473). În viziunea lui T. Maiorescu, desfăşurarea procesului de construcție 
instituţională modernă n România pornit din reglementări juridice ar fi expresia unei deformări 
a ordinii naturale. 

În acelaşi sens, el discută actul de adoptare, în ritm accelerat, a legilor, act care, de fapt, se 
reduce la traduceri sau adaptări din legislații occidentale, cu precădere din cea franceză. Disputele 
parlamentare se purtau de multe ori pe această temă. Iată, într-un discurs parlamentar, T. 
Maiorescu vorbeşte despre numărul mare de legi din anii 1864-1865 adoptat de politicienii de 
atunci: „Ce au făcut aceşti oameni? Au răsturnat în ţara noastră deodată toate formele de stat 
ale vieţii publice, toate legile sale, şi au înfiinţat faimoasa [...] fabrică de legi, care numai în 
decursul unui an de zile, de la 1864 la 1865, ne-a inundat cu codul civil, cu procedura civilă, 
cu codul penal, cu procedura penală şi cu o sumă de alte legi. A schimbat totul deodată; a făcut 
nomol de legi să nu mai fie înțeles de poporul nostru [...]. După ce i-am luat legile vechi şi 
le-am înlocuit cu cele nouă și l-am silit să se adreseze la noi pentru a-i le explica, i-am pus şi 
condiţii grele de plată pentru această explicare, un bir meşteşugit, cu care ne-am îmbogățit noi 
şi l-am sărăcit pe el“ (T. Maiorescu, I, 1897, 434-435). Într-adevăr, în cursul anului 1865 au 
fost promulgate şi publicate 32 de legi (Gh. Platon şi alții, 99). Legile şi decretele adoptate vizează 
reorganizarea radicală a administraţiei, justiției, armatei, serviciilor publice, învățământului, 
sistemului fiscal. În acest mod, relaţiile sociale au fost aşezate pe principii burgheze. Această 
operă legislativă şi administrativă a lui Cuza, într-un timp scurt, nu putea să se aplice fără o 
anumită concepție teoretică şi spirit critic, iar teoria formei fără fond a îndeplinit funcția de 
explicare şi de critică a procesului de modernizare. Nu a existat în perioada 1859-1881 o orientare 
teoretică ponderatoare a teoriei formelor fără fond. Practic, adepţii teoriei şi adversarii ei abordau 
aceeaşi problematică — numai că fiecare se raporta diferit la ea. 

O societate modernă nu se poate clădi pornind de la utopii sau idei abstracte: „să nu uităm 
niciodată deosebirea între teoriile formale şi între exigenţele reale“ (T. Maiorescu, 1899, 201), 
deoarece „fericirile popoarelor nu stau în formulele abstracte“ (Jbid., 203). În acest fel, Maio- 
rescu acuză pe liberalii pentru că le dau tinerilor „o formulă goală de constituționalism 
abstract, care o să fie numai o nouă aruncare în abstracţiile statelor străine, în cărțile străine, 
în atmosfera străină, în regimurile îndepărtate ale Franţe, ale Engliterei şi chiar ale Egiptului“ 
(bid., 1899, 200). 

T. Maiorescu vorbeşte, în același timp, de pericolul practicismului în viața socială, cu 
deosebire în domeniul legislativ: „Fără îndoială, teoria fără practică, fără puterea de a se pune 
în lucrare idei fără realizare, e foarte slabă, foarte putin atrăgătoare, foarte puţin căutată. Dar 
să ne ferească Dumnezeu să credem că este cu totul de prisos şi că putem să ducem ţara numai 
cu practica dintr-o zi într-alta, cu mici combinări ale momentului, schimbându-ne în orice 
moment părerile după voia întâmplării“ (bid., 150). El concepe sistemul legislativ modern 
pentru statul român ca derivat din principii juridice europene dar aplicabile în context naţional. 


2.4.4. Inexistenţa fundamentului social burghez 


Neconcordanţa dintre instituţiile moderne, mai ales politice, și gradul de dezvoltare şi 
emancipare a unor clase sociale, îndeosebi al burgheziei, este considerată de critic drept cauză 
a formei fără fond. El analizează clasele sociale autohtone prin comparaţie cu structura socială 
de tip european. Fără a lua în seamă evoluţia istorică a claselor sociale, T. Maiorescu nu concepe 
că profilul unei clase sociale este dependent de condiţiile concrete ale unei naţiuni. În România, 
burghezia nu are o pondere suficientă, care să-i permită organizarea instituțională modernă a 
țării, aşa cum se întâmplă în Occident fiindcă „ne lipseşte în numărul suficient, ba în parte ne 
lipseşte încă de tot acea clasă a comercianților avuti și luminaţi, a industriașilor independenți, 
a fabricanţilor celor mari, a căror preponderanţă să fie simțită în societate şi a căror avere, prudent 
agonisită, să fie o garanţie a stabilităţii neapărat trebuincioase unui stat“ (T. Maiorescu, I, 1897, 
415). Proasta funcționare a instituțiilor este pusă pe seama lipsei clasei burgheze. Mai mult, locul 
acesteia este luat de alte categorii, cum sunt avocaţii şi funcționarii, care-și arogă statusul de 
starea a treia, ce revine de drept burgheziei industriale şi comerciale. 

Afirmarea puternică a funcționărimii, nelegată de activitatea productivă, este o cauză a 
discrepanţei dintre fond şi formă. T. Maiorescu dezvăluie consecinţele nefaste pe care le poate 
avea funcționarismul, extinse la toate categoriile neproductive, inclusiv la profesori, ziariști, 
savanţi. Deşi accentuează specificul dezvoltării istorice românești, el nu crede că există un mini- 
mum de condiţii interne de susţinere a grupurilor şi claselor capitaliste interesate în adoptarea 
instituțiilor moderne. 

Datele istorice demonstrează, netăgăduit, existența unei burghezii românești, aflată, este 
adevărat, în fază incipientă, cu mult înainte de Unirea din 1859, alcătuită din negustori, meseriaşi, 
patroni de întreprindere, intelectuali. Alături de burghezia comercială, arendăşească şi cămătă- 
rească se dezvoltă şi o burghezie industrială (Berindei, 1979, 118), toate categorii sociale inte- 
resate în restructurarea instituțională necesară în realizarea practică a idealurilor sociale şi politice 
proprii. În rândurile burgheziei intră şi o parte din boierimea mică şi mijlocie, interesată în 
schimbări sociale moderne. De asemenea, trebuie amintită îmburghezirea unor boieri, care au 
adaptat producţia moşiilor la cerinţele pieţei interne şi externe. Ideile sociale şi politice, instituţiile 
culturale, politico-juridice, legile nu puteau pătrunde şi găsi teren fertil dacă anumite grupuri 
sociale nu erau capabile să le asimileze, dacă societatea însăşi nu le percepea ca factori stimulatori 
ai progresului. Toate aceste aspecte T. Maiorescu le cunoştea, însă el era convins că ele nu ofereau 
certitudinea unei dezvoltări capitaliste durabile. 

Fruntaşii mişcării pentru transformări înnoitoare nu sunt doar tinerii cu studii în străinătate, 
contaminaţi de idei ce nu se potriveau cu realitățile autohtone, după cum crede T. Maiorescu. 
Aceştia proveneau din acele grupuri economiceşte interesate de exploatarea capitalistă a 

pământului, de instaurarea relaţiilor capitaliste în societatea românească (Stan, 1979, p. 38-39). 
Așa se explică încercările de a soluţiona problema agrară de a cărei rezolvare depindea, în mod 
hotărâtor, accelerarea ritmului de înlăturare a relațiilor de tip patriarhal şi construirea edificiului 
suprastructural capitalist. 

T. Maiorescu a acceptat, pe măsură ce România evolua către structuri capitaliste, că ființează 
şi elemente ale burgheziei, insuficiente, credea gânditorul, pentru transformarea acestui grup într-o 
puternică forță socială, care să-şi impună ideile sale politice şi economice, și să aibă rolul de clasă 
conducătoare în statul român. De altfel, T. Maiorescu deplânge lipsa acestei clase, şi unul dintre 
scopurile urmărite prin propunerea de a se înfiinţa cât mai multe şcoli de meserii este instruirea 
tinerilor ce ar putea deveni apoi capitalişti: „înainte de a se putea întemeia o industrie în evoluțiunea 
naturală a unui stat care de la agricultură voeşte ca să se înalțe mai sus, trebuie să înflorească 
meseriile şi dacă nu vom avea aici în ţară meseriaşi români... degeaba ne mai gândim la industrie“ 
(T. Maiorescu, 1899, 111). Cu toate acestea, la T. Maiorescu predomină teza despre inexistența 
unei burghezii puternice în statul român, asemănătoare celei din Apus. 

De pe aceeaşi poziţie, el neagă existenţa muncitorilor ca grup social semnificativ în România. 
Din capul locului trebuie spus că T. Maiorescu este un adversar al socialismului, aducând 
argumente despre nelegitimitatea acestuia în România. Încă din tinereţe, în conferința despre 
socialism şi comunism aprecia că socialismul nu va fi realizat sau că va putea fi realizat doar 
într-o perioadă îndepărtată. Monarhist convins şi conservator, T. Maiorescu nu poate admite 
socialismul: „Ce nechibzuinţă de a deştepta într-o ţară unde sunt așa de puţini locuitori în 
comparare cu teritoriul unde proletariatul din norocire nu există, ce nechibzuinţă de a deştepta 
luptele acelora care nu au nimica contra acelora care au ceva şi a prejudeca într-un mod nefericit 
soarta viitorului, care poate niciodată sau abia peste 200 de ani ne-ar duce acolo!“ (T. Maiorescu, 
I, 1897, 78). 

Cu toate că acceptă libertatea individului de a avea o concepţie politică şi deci admite că 
pot exista adepţi ai socialismului, el nu este de acord cu propagarea acestei idei, considerată 
primejdioasă pentru ţara noastră. Un stat nu poate plăti funcționari, adepţi ai socialismului, care 
îi subminează autoritatea: „dar nu cred că trebuie să admitem a se introduce teorii, a căror tendenţă 
manifestă este surparea orcărei ordine de lucruri constituite în stat şi provocarea cestiunilor sociale 
într-un mod cum nu a venit încă timpul, şi cum poate nu va veni niciodată a rezolvi“ (T. 
Maiorescu, I, 1897, 75). 

Pentru prima dată este afirmată direct, şi aceasta o face T. Maiorescu, ideea despre ţăran ca 
singura clasă reală din societatea românească, în contrast cu celelalte clase, considerate fictive: 
„Singura clasă reală la noi este ţăranul român, şi realitatea lui este suferința, sub care suspină de 
fantasmagoriile claselor superioare. Căci din sudoarea zilnică se scot mijloacele materiale pentru 
susţinerea edificiului fictiv, ce-l numim cultura română, şi cu obolul cel din urmă îl silim să ne 
plătească pictorii şi muzicanţii noștri, academicii şi atenianii din Bucureşti, premiele literare şi 
ştiențifice de pretutindenea, şi din recunoştinţă cel puţin nu-i producem nici o singură lucrare care 
să-i înalțe inima și să-l facă să uite pentru un moment mizeria de toate zilele“ (T. Maiorescu, 1978, 
151). Întrucât țăranul este unicul făuritor de bunuri materiale şi întreaga societate românească se 
sprijină pe această clasă, cheltuielile de susţinere a formelor moderne ale civilizației române sunt 
suportate numai de către țărănime, — idee fundamentală care străbate toată gândirea maioresciană. 

Nu este greu de observat lipsa, dintre clasele reale menţionate de T. Maiorescu, a boierimii, 
un paradox al doctrinei sale sociologice fiindcă se ştie că nu o dată el a fost acuzat de aderenţă 

la ideologia conservatoare a boierimii. După cum nu se explică poziţia lui faţă de boierime 
considerată drept clasă fictivă deşi vorbeşte de cultura claselor înalte, inclusiv a boierilor. Vom 
observa în această privinţa radicalitatea critică mai mare a lui T. Maiorescu faţă de boierime 
decât cea a lui Eminescu. 


2.4.5. Lipsa spiritului critic în cultura română 


Maiorescu remarcă rolul culturii în dezvoltarea unei națiuni, în conservarea propriului 
specific, strânsa asociere dintre europenism şi autohtonism, sincronizarea cu spiritul european, 
importanța mediul intern în procesul asimilării culturii europene. 

În studiile sale, gânditorul emite idei fecunde despre ceea ce astăzi se numeşte aculturaţie, 
proces natural produs în relaţiile dintre culturi. El constată acest act ineluctabil de influenţă din 
partea culturilor străine asupra culturii române, şi se pune chestiunea cum se răspunde la o 
asemenea provocare, fără pierderea identității naționale, provocare cu care ne confruntăm astăzi 
poate mai acut decât în timpul marelui cărturar: „Îndată ce în apropierea unui popor se află o 
cultură mai înaltă, ea înrîurește cu necesitate asupra lui. Căci unul din semnele înălțimei culturei 
este tocmai de a părăsi cercul mărginit al intereselor mai individuale şi, fără a pierde elementul 
naţional, de a descoperi totuş şi de a formula idei pentru omenirea întreagă. Aflarea şi realizarea 
lor a fost de multe ori rezultatul experiențelor celor mai dureroase; dar jertfa o dată adusă, ele 
se revarsă acum asupra omenirii şi o cheamă a se împărtăși de binefacerea lor îmbelșugată. La 
această chemare nu te poţi împotrivi: a se uni în principiile de cultură este soarta neapărată a 
fiecărui popor european. Întrebarea este numai dacă o poate face ca un soț de asemenea, sau 
ca un rob supus; dacă o poate face scăpîndu-şi şi întărindu-și neatîrnarea națională sau plecându-se 
sub puterea străină. Şi această întrebare se dezleagă numai prin energia vieţei intelectuale şi 
economice a poporului, prin bunăvoința şi iuţeala de a înţelege şi de a-și asimila cultura în 
activitate potrivită“ (bid., 211-212). 

Mentorul Junimii a înţeles că România nu se poate dezvolta modern fără a avea instituţii 
noi, dar pentru ca aceste instituţii să funcționeze este necesară armonizarea lor cu tradițiile 
culturale. Cultura naţională transformă instituţiile, le adaptează la condițiile interne, deoarece 
ea tezaurizează cel mai bine trăsăturile națiunii române. Şi aici avem un paradox: T. Maiorescu 
a negat existenţa unei culturi moderne în România, sau mai bine zis a unei tradiții culturale, 
însă a cerut ca românii să fie formaţi în spiritul acelei tradiții culturale pentru ca instituţiile 
europene să se adapteze la viaţa naţională. Or, dacă tradiţia culturală lipsea, cum putea fi pregătit 
poporul român pentru a face funcţionale noile instituţii moderne? Titu Maiorescu nu acordă 
nici o valoare culturii româneşti anterioare acţiunii sale. S-a vrut a fi unic în critica sa asupra 
modernizării româneşti, fără să scrie măcar un rând despre pleiada de autori care, cam în aceleaşi 
formule, au exprimat judecăţi la fel de lucide şi de aspre asupra multelor neconcordante din 
tranziția noastră din secolul al XIX-lea. 

T. Maiorescu pleacă de la ceea ce se petrece în statul român şi nu ezită a arăta spre beneficiarii 
noilor forme, care cu greu ar renunţa la privilegiile lor, ce decurg tocmai din această poziţie: 
„Aci însă este greutatea! A vota, a guverna, a scrie jurnale, a ţinea prelecţii necontrolate, a fi 
membru de academii și profesor de universitate, această formă a culturei apusene convine 
anteluptătorilor noştri mai ales când forma se întâlneşte şi cu un & corespunzător din budgetul 
statului. Dar a îndeplini cu aceeaş seriozitate sarcina ei intelectuală, aceasta nu le convine; şi 

când îi critici în această parte a vieţei lor publice, atunci se indignează, spun că suntem încă 
într-o stare nepregătită, că noi să ne asemănăm cu Franţa de acum 300 de ani, că meritele lui 
Şincai, Asachi, Bariț, Tăutu, Laurianu trebuiesc privite dintr-o perspectivă istorică seculară!“ 
(bid., 212-213). 

Ajuns în acest punct al demonstraţiei, exegetul ridică chestiunea esențială a tipului de forme 
preluate din afară, pentru a observa contradicţia în care se află cei ce clamează stadiul de 
dezvoltare: „Dar dacă vă asemănaţi cu Franţa de acum 300 de ani, de ce îi luaţi formele de 
cultură ale anilor din urmă? 

Aci este contrazicerea cea primejdioasă. Nu e cu putinţă ca un popor să se bucure de formele 
dinfară ale unei culturi mai înalte şi să urmeze totodată înlăuntru apucăturilor barbariei. Şi fiindcă 
a da înapoi e cu neputinţă, nouă nu ne rămâne pentru existenţa noastră națională altă alternativă 
decît de a cere de la clasele noastre culte atâta conştiinţă câtă trebuie sa o aibă și atâta știință 
câtă o pot avea“ (Jbid., 213). Aşadar, transpare ideea comparării între culturi, precum şi teza 
adecvării dezvoltării moderne la etapele parcurse de România. Cultura trebuie să reflecte starea 
reală, condiţiile concrete din statul român, astfel încât să fie o concordanţă între spiritul public 
şi formele moderne. 

Nu trebuie eludat faptul că T. Maiorescu vede România ca pe o ţară în tranziție, în care se 
amestecă instituțiile vechi cu instituțiile noi. Lipsa unei investigații sistematice a epocii a 
contribuit, într-o anumită măsură, la afirmarea unei atitudini negative faţă de cultura română, 
împiedicându-l să detaşeze acele elemente de modernitate care îşi făcuseră loc, după cum am 
constatat, în cultura română. Gânditorul nu ia în seamă opera marilor personalităţi — Bălcescu, 
Heliade-Rădulescu, Kogălniceanu, de care nu aminteşte decât în treacăt, pe chestiuni minore! 
— , comparabile cu acelea din a doua jumătate a secolului al XIX-lea, pentru că au acţionat pentru 
transformarea modernă a culturii române, au creat cadrul de înființare a unor instituţii europene. 

Pentru T. Maiorescu activitatea culturală de dinainte de Unirea din 1859 nu a fost unul dintre 
factorii principali care au pregătit şi susținut înfăptuirea unităţii naţionale. În această perioadă 
de renaştere națională au fost conştientizate, prin orice mijloc cultural, toate dimensiunile spiritului 
românesc, cristalizându-se, astfel, conştiinţa națională românească. Existau valori culturale națio- 
nale recunoscute chiar de către țări deja moderne, valori care au stimulat orientarea națiunii 
române spre civilizația europeană. Oamenii acelui timp erau conştienţi atât de importanţa acțiunii 
lor, aparent modeste, cât şi de consecinţele ei negative. 

Deşi nu recunoaște valoarea culturii române de dinaintea sa, totuşi el consideră națiunea română 
ca fiind aptă de a se dezvolta singură, şi de a selecta din instituțiile occidentale numai pe acelea 
necesare dezvoltării moderne autohtone. Însăşi stăruința sa pentru întronarea unui spirit critic 
este expresia încrederii în existenţa unor forțe în cultura română, capabile să regenereze spiritu- 
alitatea şi civilizația românească. Este adevărat, T. Maiorescu apreciază, către sfârşitul deceniului 
opt al secolului al XIX-lea, că în România problema esențială era, pentru acel timp, asigurarea 
funcționalități formelor politico-juridice şi culturale moderne pentru a le folosi efectiv în scopul 
pentru care au fost înființate. După cum am spus, el nu se mai declară împotriva introducerii de 
instituții occidentale, ci împotriva adoptării lor pripite prin care se compromit, astfel, formele 
instituționale lipsite de solul intern solid. Este necesară acum o selecţie a formelor occidentale, 
criteriul fundamental fiind capacitatea de a răspunde cerinţelor interne, caracterului națiunii 
române, nivelului ei de pregătire, pentru a deştepta în ea dorinţa de a asimila valorile culturii şi 
civilizaţiei, de a crea noi valori culturale, care să o așeze în rândurile popoarelor civilizate. 

Rămâne însă ca o constantă generală a doctrinei maioresciene aprecierea culturii de dinaintea 
sa ca minoră, neeuropeană. Este aici ideea, care l-a călăuzit o viaţă, că generaţia sa are misiunea 
de a inaugura o nouă perioadă în dezvoltarea culturii române, de fapt epoca adevăratei moder- 
nizări. Noua direcție din cultura română pe care o inaugurează Junimea este menită să realizeze 
această corespondenţă dintre fondul românesc și formele moderne prin promovarea valorilor 
autentice, prin preluarea numai a acelor forme din afară, care susțin dezvoltarea modernă a ţării. 

T. Maiorescu a recunoscut că România a căpătat o altă înfățișare odată cu funcționarea institu- 
tiilor moderne, că s-a apropiat de idealul de societate europeană, însă continuă să sublinieze 
necesitatea acomodării instituțiilor moderne la condiţiile sociale, istorice şi culturale autohtone. 
Că este aşa o dovedesc cursurile sale de storia filosofiei, în care T. Maiorescu insista pe concep- 
tiile care abordează dezvoltarea modernă, rolul instituțiilor într-un stat, relația dintre tradiție şi 
modernism, influenţa civilizației antice asupra vieții moderne, diferenţele naționale şi culturale 
dintre popoare, sistemul constituțional etc. teme care fac parte din strategia sa de educare, la 
tânăra generaţie, a spiritului critic şi a sentimentului național. 

Care este calea de îndreptare a răului din cultură, atât de blamat de autor? Critica bazată pe 
criterii axiologice: „Critica neobosită în contra lor este una din datoriile cele mai urgente în împre- 
jurările noastre. Căci românii nu mai sunt acea tabula rasa care erau la începutul secolului prezent, 
un câmp roditor şi nestricat pentru a primi seminţele culturei adevărate. De două generaţii încoace, 
direcţia lor s-a pronunţat, şi s-a pronunţat într-un mod primejdios pentru chiar existența poporului. 
A încerca prin toate mijloacele să punem o stavilă curentului de idei bizantine ce învârtește 
capetele generaţiei prezente ne pare singura misiune oportună a publicităţii bine înţelese“ (Jbid., 
141). Exegetul aduce în discuţie o realitate interesantă, anume faptul că judecata sa critică nu 
acționează asupra începuturilor culturii române, ci asupra unei producţii culturale reale, care 
nu mai poate fi tolerată. 

Un argument de confirmare a producției culturale ce se cuvine a fi riguros supusă unei selecții 
severe îl reprezintă conturarea direcţiei noi în poezia şi proza românească, total diferită de vechea 
direcţie: „Direcţia veche a bărbaţilor noştri publici este mai mult îndreptată spre formele dinafară; 
direcția nouă și jună caută mai întâi de toate fundamentul dinlăuntru şi, unde nu-l are şi pănă 
când încă nu-l are, despreţuiește forma dinafară ca neadevărată şi nedemnă“ (bid., 185-186). 
Sunt aduse în sprijinul aserţiunii o serie de erori făcute de cei din aşa-zisa direcţie veche, cum 
sunt, de pildă, unii dintre membrii Societății academice (Cipariu, Barițiu), care dovedeau igno- 
ranţă în cunoașterea unor lucrări de referinţă în domeniul lingvisticii. De altfel, lupta în domeniul 
limbii o recunoaşte a fi un câștig al noii direcţii: „În emanciparea limbii dar de sub jugul filologiei 
transilvane vedem un alt semn caracteristic al direcției celei nouă, şi pentru noi, în special, un 
alt obiect de critică salutară în contra direcției celei vechi“ (/bid., 208). 

Două condiţii cere să fie respectate de orice autor: cunoaşterea stadiului la care a ajuns, în 
Europa, ştiinţa ce o profesează — „să fim în curentul ei“; şi a doua: „destulă iubire de adevăr 
pentru a spune cu sinceritate ceea am aflat, în bine sau în rău“ (bid., 188). 

Criticul constată starea de superficialitate la toţi actorii sociali, inclusiv la guvernanti: „Este 
obicei cunoscut al guvernelor noastre de a se ocupa de lucrări de prisos, neîngrijind pe cele 
trebuincioase“ (Jbid., 193). 

Gânditorul reiterează rolul criticii în evaluarea efectelor modernizării, pentru că acest proces 
nu s-a făcut organic, iar orice greşeală costă prea mult pentru un popor supus la multe provocări 
cărora trebuie să le răspundă: „Românii, anticipând formele unei culturi prea înalte, au pierdut 

dreptul de a comite greșeli nepedepsite şi, depărtaţi din starea mai normală a dezvoltărilor treptate, 
pentru noi etatea de aur a patriarhalismului literar şi ştiențific a dispărut. Critica, fie și amară, 
numai să fie dreaptă, este un element neapărat al susținerii şi propăşirii noastre, şi cu orce jertfe 
şi în mijlocul a orcâtor ruine trebuie împlântat semnul adevărului!“ (Jbid., 1978, 213). 

Lupta sa pentru spirit temeinic în orice activitate, pentru impunerea unor criterii clare în 
aprecierea fenomenelor culturale, acţiunea de susținere şi popularizare a marilor valori culturale, 
educarea tinerilor în spirit european sunt contribuţii ale criticului la dezvoltarea culturii române. 


2.5. Căile de înlăturare a formei fără fond 


Să spunem limpede, criticul sesizează caracterul ineluctabil al evoluției României spre 
civilizația europeană şi gândeşte asupra mijloacelor pentru dezvoltarea lentă a structurilor 
capitaliste, întrucât europenizarea ar fi posibilă numai prin adaptarea fondului intern la formele 
importate (Rusu, 386-387). El face apel la clasele conducătoare să acţioneze în contextul istoric 
şi social specific al ţării şi să educe poporul pentru spiritul noilor forme de civilizație. 

În esenţă, măsurile maioresciene vizează: 1. ridicarea nivelului de cultură al poporului; 2. 
stimularea activităţii productive; 3. formarea clasei burgheze — industriaşi, comercianți, fabricanți 
—, care să susțină instituțiile moderne; 4. programe realiste derivate dintr-o echilibrată relație 
dintre scop şi mijloace, fiindcă, altfel, mijloacele inadecvate distrug scopul: „Dar a susținea 
mijloacele prin un sistem care nimicește scopul este cea mai absurdă din toate rătăcirile politice 
ce se pot închipui“ (T. Maiorescu, 1978, 475). 

T. Maiorescu este preocupat de pregătirea poporului român în înţelegerea adevăratelor rosturi 
ale instituţiilor moderne în dezvoltarea României: „Singura noastră cale de scăpare este lăţirea 
cunoştinţelor şi deşteptarea activităţii economice...“ (Jbid., 474). Şcoala este factorul funda- 
mental de luminare a poporului, de educare a acestuia în spiritul idealurilor moderne. Şcoala 
din mediul rural stă în atenţia profesorului şi omului politic T. Maiorescu, fiindcă este convins 
că prin frecventarea ei cea mai numeroasă clasă socială din România să se instruiască. Pentru 
ca românii să poată ajunge la nivelul ţărilor europene, ei trebuie să-şi însuşească ideile şi 
cunoștințele moderne. De gradul de pregătire, de capacitatea de receptare a noilor valori de către 
țărănime ar depinde intrarea statului român în circuitul modern al civilizaţiei. El vede în învă- 
țământ unul dintre mijloacele principale de îndreptare a stării sociale, cu deosebire la sate. Şcoala 
îi pregăteşte pe săteni să participe la viața publică, dar T. Maiorescu nu precizează dacă această 
participare este posibilă în lipsa unui cadru instituțional și legislativ nou. În condiţiile sociale 
ale țării, el crede că se impune o stabilire mai precisă a priorităților în învăţământ: restrângerea 
învățământului superior numai la cerinţele imediate ale societăţii şi lărgirea învăţământului primar 
la sate. În consecință, propune desființarea unor şcoli și facultăți din cauză că ar pregăti funcționari 
pe care, apoi, statul este obligat să-i plătească: „,...4. Să nu deschid nici o şcoală primară pănă 
ce nu am învățătorul care-i trebuie. [...]; 10 Să desfiinţez şcoala de arte, tot așa şi conservatorul. 
Pe profesorii respectivi de acolo să-i transfer ca profesori de muzică la liceu şi la şcoala 
normală...Să desfiinţez internatele statului, dar să le păstrez la şcoalele normale; mici burse 
[...]; 12. Să desfiinţez un liceu din laşi; 13. Să desfiinţez [seminarul de la] Socola şi, în locul 
lui, să introduc la Mitropolie un curs de un an sau doi, în care să fie primiţi [candidaţi] cu patru 
clase gimnaziale; 14. Să desfiinţez unul din cele trei gimnazii din laşi; 15. Să desfiinţez Facultăţile 
de filosofie, cu excepţia profesorilor de istorie, doi atașați la Facultăţile de drept, care rămân în 

ființă; 16. Să desfiinţez Facultatea de medicină din laşi; 17. Şi pe cea «exactă», iar profesorii 
de acolo utilizaţi la şcoale reale...Să desfiinţez consiliul superior al învăţământului, [consiliul] 
permanent şi [consiliul] general. Nici un revizor; abia în 10 ani posibili. În locul lor, consilieri 
[şcolari] de prefectură“ (T. Maiorescu, 1937, 158). 

Titu Maiorescu concepe chestiunea reorganizării sistemului de învăţământ în contextul 
larg al situaţiei economice și financiare a ţării. Puterea economică a statului român nu permite 
cheltuieli pentru toate cerinţele impuse de noua epocă de dezvoltare. De aceea, trebuie stabilită 
ierarhia necesităților, prioritară fiind rezolvarea trebuinţelor vitale ale poporului român. Altfel, 
spune T. Maiorescu, se creează dificultăți în modernizarea ţării. Și una dintre urgenţe este 
pregătirea şcolară şi culturală a satelor prin înfiinţarea şi funcționarea şcolilor. 

T. Maiorescu dezvăluie tendinţele de lux, de risipă, de cheltuire a bugetului ţării în activități 
inutile, apreciind că aceasta este încă o dovadă a stării noastre de înapoiere faţă de Apus. Blamează 
cu vehemenţă clasele conducătoare, care fac cheltuieli mari şi store bani din finanţele țării în 
numele modernizării acesteia, pentru activităţi care nu au nici o legătură cu adevăratele probleme 
ale poporului. Se fac cheltuieli pentru instituţii care, după opinia sa, nu se justifică în România. 
Iată, de pildă, cheltuielile cu arta. T. Maiorescu apreciază că la noi nu există încă o artă naţională 
autentică, ci numai una străină. De aici, soluția privind suprimarea cheltuielilor de la buget pentru 
artă: „Înţeleg când gradul de cultură artistică ar fi la noi îndestul de dezvoltat, ca statul atunci 
să fie dator a încuragia pe artişti; dar deocamdată nu este aşa şi până când nu vom avea mai 
multe şcoli elementare prin sate şi mai multe drumuri, până atunci dezvoltarea culturei artistice 
trebuie să aştepte“ (T. Maiorescu, I, 1897, 243). 

Evoluţia capitalistă a ţării l-a obligat pe T. Maiorescu să recunoască mai târziu necesitatea 
măririi numărului de şcoli de meserii, şcoli reale, care ar forma starea a treia, menită să susțină 
„edificiul, deocamdată artificial, al sistemului nostru constituţional“ ( /bid., 430). 

T. Maiorescu indică şi o altă problemă complexă a procesului de modernizare, anume pre- 
gătirea actorilor sociali care să transpună în practică toate obiectivele de europenizare. Este 
interesant, autorul înțelege dependenţa între industrie şi dezvoltarea capitalistă: „căci România 
până mai ieri când era o ţară aproape exclusiv agricolă, a început a-şi dezvolta o industrie națională 
pentru a-şi spori, a-şi îndoi avuţia naţională, cu care să poată suporta sarcina ce-i impune cultura 
modernă şi misiunea de stat regenerat“ (T. Maiorescu, 1891, 167), recunoscând în acest fel pro- 
gresul făcut de statul român pe calea dezvoltării moderne. De aceea, el proiectează un nou spirit 
la tineri, centrat pe pregătirea lor pentru activitatea din industrie. Ministrul T. Maiorescu sugerează 
introducerea disciplinelor ştiinţifice în şcolile secundare: „având ca rezultat o mai mare atențiune, 
o mai roditoare dispoziţie a spiritelor tinere spre activitatea practică independentă de funcțiuni, 
care este una din condiţiile prealabile pentru adevărata întemeiere a industriei naţionale“ (T. 
Maiorescu, 1891, 140-141). Deși neagă existenţa unei burghezii, T. Maiorescu argumentează 
importanţa industriei pentru întărirea statului național român, constituirea ei fiind un semn al 
modernizării ţării. 

O altă direcţie a preocupărilor lui T. Maiorescu este formarea intelectualităţii apte să răspundă 
noilor cerinţe. El repudiază intelectualul rupt de viaţă, de realitățile țării, combate cu orice prilej 
tendinţa unor intelectuali de îndepărtare de popor. Mai mult, cere clasei politice să acorde atenţie 
intelectualilor. Și din acest unghi aduce în discuţie relaţia dintre fond şi formă. Introducerea 
bruscă a unor instituții din Occident duce la epuizarea puţinelor forțe intelectuale existente, iar 
instituţiile nu pot funcționa din cauza lipsei de specialişti. El pretinde intelectualilor şcoliți în 

străinătate să studieze atent situaţia din România şi apoi să aplice cunoştinţele însuşite în şcolile 
din Apus. Pericolul cel mai mare pentru intelectualul român este transformarea lui în funcționar, 
cu consecința cea mai nefastă pentru spiritualitatea şi vitalitatea poporului român: funcționarismul. 
El afirmă că la noi se manifestă un bizantinism al funcțiilor, şi deci, în plină epocă modernă, 
există mentalități şi deprinderi feudale, ceea ce dovedește că nu românii nu sunt încă pregătiți 
pentru a primi toate formele din Occident. 

El însuşi burghez, T. Maiorescu concepe modernizarea României ca pe un proces de dez- 
voltare capitalistă, şi o direcție importantă a activităţii sale teoretice şi practice este pledoaria 
pentru muncă. În viziunea sa, introducerea formelor europene, fără a se ţine seamă de trăsăturile 
fondului naţional, determină superficialitate, obținerea de câştiguri fără muncă, goana după titluri 
fără o activitate, iluzia că se poate trăi numai din bugetul statului, creşterea numărului de 
funcționari. El stăruie pentru educarea poporului în spiritul muncii, orientarea tinerilor către 
activităţi care contribuie la dezvoltarea tării. În acest sens, a luptat împotriva tuturor tendinţelor 
de falsificare a adevăratelor scopuri ale muncii, militând pentru respectarea criteriilor reale de 
apreciere a activităţii oamenilor. În calitate de ministru, a căutat să înlăture toate manifestările 
formale care consumau mult timp şi multă energie elevilor şi profesorilor, cerându-le acestora 
concentrarea eforturilor pe acțiuni de pregătire şcolară. Dacă munca nu precede formele de 
civilizație, ele n-au sens şi nici justificare. „Suntem convinşi că numai prin cea mai rodnică 
muncă naţională, prin dezvoltarea caracterului nostru etnic în limbă, în literatură, în munca fizică, 
în costum, în istorie, în forma socială, și în forma de stat trebuie să meargă înainte ţara aceasta“, 
spune T. Maiorescu în Discursul ţinut în Parlament în 3 decembrie 1894. 

T. Maiorescu a făcut din Junimea o instituţie care a suplinit lipsa unei clase de mijloc şi a moder- 
nizat România în primul rând pe cale culturală, fiindcă pentru români chestiunea reală rămâne 
formarea unui spirit public, educarea oamenilor pentru valorile moderne, edificarea cadrului 
instituțional modern în funcție de fondul intern. Diferenţa ideilor maioresciene față de premergători 
stă în considerarea formei fără fond ca intrinsecă oricărei societăți pe cale de modernizare. 

Să reținem, ca o concluzie finală, că T. Maiorescu postulează principii teoretice valabile cu 
privire la procesul de edificare a civilizației române moderne — necesitatea spiritului critic, impor- 
tanţa activităţii proprii în crearea valorilor, prioritatea factorului național în dezvoltarea culturii. 
Soluţiile sale derivă din concepția lui despre evoluția lentă, fără salturi, a societăţii, şi exprimă 
prea puţin ideea că un stat rămas în urmă cunoaște un ritm mult mai accelerat de modernizare. 

Ce a rămas din această moştenire maioresciană? Tezele maioresciene au fost dezvoltate de 
Eminescu, N. Iorga şi C. Rădulescu-Motru. Trebuie spus că teoria lui despre evoluţia modernă 
a României nu a fost continuată, așa cum s-a întâmplat cu alte idei ale sale — condiţia criticii 
într-o cultură, perenitatea criteriului axiologic, dimensiunea estetică a artei -, însă prin problemele 
supuse analizei, prin judecata severă asupra realităților naţionale, T. Maiorescu a indicat o direcție 
durabilă de studiu şi a dat un puternic impuls cercetării sociale şi filosofice românești. 


Note 


1. Un exeget face o apropiere forțată între omul T. Maiorescu și formele fără fond: „Omul T. Maiorescu 
este, ca să folosim termenii săi, o admirabilă «formă fără fond». Nimic mai greu de conciliat decât imaginea 
lui socială şi realitatea lăuntrică“ (Al. Dobrescu, 104). „Nu numai În contra direcțiunii de astăzi în cultura 
română, dar întregul scris maiorescian este un document sufletesc deghizat în expunere obiectivă“ (Ibid., 108), 


iar concepţia lui T. Maiorescu este descrisă nici mai mult nici mai puţin ca „utopie“. 

2. Pompiliu Eliade îşi pregătea studiul său, Influenţa franceză asupra spiritului public în România, şi, 
adresându-se profesorului său T. Maiorescu în scrisoarea din 24 mai/5 iunie 1897, îi reproşează atacul nejusti- 
ficat la adresa culturii franceze în scopul impunerii culturii germane: „Pe de altă parte, cum spiritul românesc 
din principate pare puţin dispus, în starea lui actuală, să priceapă şi să primească cultura germană, trebuie 
oare să i se refuze cultura franceză, pe care o pricepe şi o primeşte, în felul lui, sub cuvânt că această cultură 
nu poate conveni fraţilor din Transilvania? Şi nu e mai bine cultură franceză decât nici un fel de cultură? În 
sfârşit, sunt aproape o sută de ani de când românii vin în număr din ce în ce mai mare să se cultive în Franţa. 
Preponderenţa politică a Franţii, într-un anume minut, a întărit şi mai tare influenţa franceză la noi în ţară. 
Dacă din mica noastră civilizație am scoate tot ce e francez, nu ştiu de ar rămâne mare lucru. Şi atunci, ce 
trebuie făcut cu mica noastră civilizaţie actuală? Trebuie reluat lucrul de-a capul? Trebuie renunţat la tot ce 
a produs un secol, cu mari sforțări? Şi nu se poate oare încerca să se tragă cel mai mare folos din mult-puţinul 
ce am câştigat ca civilizaţie, până în minutul de faţă? Aştept de la experienţa și de la mintea pătrunzătoare 
a iubitului meu profesor de logică să deslege aceste nedumeriri ale minţii mele cele tinere“ (Titu Maiorescu 
și prima generaţie de maiorescieni, p. 217). 

3. În scrisoarea către Duiliu Zamfirescu din 6/18 noiembrie 1895, Maiorescu scrie: „Noi suntem o tară 
de mixturi. Parcă presiunea vremurilor din trecut a produs în chimia sufletească îmbinări de elemente, care, 
în atmosfera mai degajată a culturii occidentale, se arată incompatibile“, Duiliu Zamfirescu şi Titu Maiorescu 
în scrisori: (1884-1913), cu un cuvânt de introducere şi însemnări de Emanoil Bucuţa, Fundaţia pentru Lite- 
ratură si Artă „Regele Carol II“, Bucureşti, 1937, p. 352. 

4. D. Drăghicescu explică atitudinea lui Maiorescu faţă de paşoptism prin experienţa sa de viaţă diferită 
de cea a românilor: „În fondul fără formă retorica declamatorie, revoluţionară și bombastică, paşoptistă sunt 
critici în parte întemeiate și valabile. Însă desigur, în bună parte, aceste critici se datorau faptului că acțiunile 
care aveau un conţinut anume pentru autohtoni, n-aveau nici unul pentru T. Maiorescu, fiindcă conţinutul lor 
este experienţa de viaţă din ţară pe care acesta n-o avea, din care cauză i se păreau, de multe ori, pe nedrept, 
formă fără fond, vorbe goale, declamatorii etc. Totdeauna cuvintele în noţiunile în care nu intră experiența 
noastră ne par goale, dar este de văzut dacă ele nu sunt pline de conţinut, de experienţa celor ce le utilizează. 
E ca şi cum T. Maiorescu ar fi vorbit altă limbă decât pașoptiștii, nu se înțelegeau“ (Drăghicescu, 1940, 57). 
Nu putem trece însă peste opinia critică a sociologului față de paşoptism, formulată, cam în acelaşi stil ca T. 
Maiorescu, în Din psichologia poporului român (Drăghicescu, 1907, 192). 


Capitolul 3 
Formele fără fond în viziunea lui M. Eminescu 


3.1. Gândirea eminesciană 


Formele fără fond alcătuiesc o temă fundamentală în opera eminesciană, întrucât marele 
poet porneşte, în gândirea sa, de la un adevăr: întărirea naţiunii române şi a statului român 
modern. El veghează permanent la orice deviere, încălcare sau deformare a principiilor 
naţionale. A-l acuza de etnicism sau de xenofobie este o gravă eroare, explicată, cu excepția 
când deliberat se vrea a fi etichetat ca atare, prin necunoașterea ideilor eminesciene. Poate fi 
acuzat de xenofobie un intelectual care îşi vede ţara aflată în „calea răutăţilor“, cum spune 
Grigore Ureche, căzută în calea „răilor“, cum se exprimă Rădulescu-Motru? Eminescu a fost 
naționalist şi tradiționalist, dar acestea sunt departe de a fi scăderi, dimpotrivă. Cine urmărește, 
prin lectură sistematică, publicistica lui descoperă un gânditor profund, un autentic cercetător, 
şi, astfel, se luminează adevărul despre concepţia sa asupra modernizării. 

Există o exegeză impresionantă despre Eminescu, ce susţine cu un credit unanim creația 
literară a poetului, dar nu dispunem de o lucrare fundamentală despre gândirea sa. Din unghiul 
nostru de cercetare (Schifirneţ, 1996), cunoaşterea gândirii eminesciene întâmpină foarte multe 
greutăţi, fiindcă poetul a risipit, cu multă dărnicie, ideile sale în articolul de ziar, şi nu într-o 
lucrare sistematică aplicată, ceea ce a generat judecăţi depreciatoare, cu totul nejustificate. 
Se are în vedere forma, și nu conţinutul, fiind pus între paranteze sistemul său de gândire. O 
bună parte a articolelor conţine elemente de doctrină, iar aproape fiecare articol exprimă o 
idee proprie. Toate etichetările puse ideilor sale sunt infirmate de realitățile din societatea 
românească actuală. Citindu-l, ai în faţă toate evenimentele, toți actorii sociali ai României 
din secolul al XXI-lea. Cine se mai îndoiește de justeţea judecăților sale ar avea curajul să 
nege evidenţa faptelor şi mentalităților unor largi categorii sociale de astăzi? Corupţia, promo- 
varea pe criterii clientelare de partid sau de grup, mediocrizarea în masă, dominarea spaţiului 
public de formatori de opinie mincinoși şi partizani, neaplicarea programelor politice, com- 
plexul străinătăţii sunt fapte reale care-l sufocau pur şi simplu pe Eminescu, şi, la distanță de 
mai bine de 100 de ani, ne sufocă şi pe noi. Şi ca să-l cităm pe Călinescu: „Şi pentru asta 
Eminescu e la ordinea zilei“ (Călinescu, 1978, 152). 

Trebuie spus că oamenii secolului al XIX-lea s-au implicat cu ideile şi faptele lor într-un 
act ce urma să schimbe radical viaţa românilor. A avut loc Unirea celor două Principate şi 
românii se aflau în faţa unei alte societăţi, total nouă, ce trebuia edificată şi susținută prin 
toate mijloacele. După Unire, direcția fundamentală rămânea, înainte de orice, unificarea reală, 
la nivelul tuturor grupurilor sociale, cu conservarea valorilor şi tradițiilor perene din cele două 
Principate. Unificarea nu s-a făcut fără dificultăţi, ceea ce dovedeşte că locuitorii celor două 

Principate nu au acţionat convergent imediat după 24 ianuarie 1859, şi această realitate trăită 
de el îl preocupa pe Eminescu. 

Poetul nu este un specialist şi cu atât mai puțin un întemeietor de direcţii în oricare dintre 
domeniile științei. În schimb, se desprinde din opera sa o gândire paradigmatică, ca expresie 
a unei viziuni globale asupra lumii (Schifirneţ, 1996, 64-140). Din această gândire rezultă con- 
cepția lui despre creație, fie ea literară sau ştiinţifică. 

Eminescu este un evoluționist, preocupat de dezvoltarea realului dintr-un punct originar. 
Simptomatic, marii gânditori ai lumii au fost „evoluţionişti“. Platon, Aristotel, Descartes, Kant 
concep lumea în devenirea ei cumulativă, iar cunoașterea umană reflectă continuitatea şi 
nicidecum „rupturile“ sau „salturile“, pentru că ei înşişi sunt continuatori ai unei tradiții pe 
care o dezvoltă. La fel, Eminescu valorizează tradiția ca fundament al oricărei cunoașteri, 
inclusiv al celei despre naţional. 

În opera lui Eminescu sunt abordate toate subiectele fierbinţi ale vremii, dar şi probleme de 
istorie, economie, sociologie, demografie, geopolitică, toate subsumate perspectivei privind 
consolidarea şi dezvoltarea națiunii şi statului român. Pe de altă parte, opera eminesciană reprezintă, 
indubitabil, pentru cercetătorul epocii moderne, o cale esențială de a cunoaşte mentalități, atitudini, 
comportamente individuale şi de grup ale perioadei de modernizare a României. Eminescu a pledat, 
în stilul său inconfundabil, pentru valorile perene ale unei societăți democratice: proprietate, 
libertate, diversitate, şi a respins radicalismul, dogmatismul, dictatura, revoluționarismul, egalita- 
rismul, comunismul, şi, în genere, orice atingere a libertăţii individuale şi naționale. 

Din opera lui se desprinde un număr de direcţii teoretice pe care le-a elaborat sau dezvoltat: 
teoria societăţii organice, teoria golurilor, teoria formelor fără fond, teoria păturii superpuse, teoria 
compensaţiei muncii, toate fiind contribuții de preţ la analiza proceselor de constituire şi funcţionare 
a societăţii române moderne. Perspectivele sus-pomenite îşi au sorgintea în orientările teoretice 
ale timpului (organicismul, de pildă, îndeosebi cel spencerian, sau concepția fiziocraţilor), însă 
nu avem de-a face doar cu aplicarea mecanică a unor concepte sau teze la o realitate naţională. 

Nicăieri gânditorul nu a pus în discuţie oportunitatea procesului de edificare a civilizaţiei 
moderne pentru români. Mai întâi, se cuvine a reţine că a trăit în medii ale civilizaţiei apusene 
în perioada formării sale universitare. Apoi, el rămâne ca unul dintre cei mai buni cunoscători 
ai curentelor de opinie şi ai marilor doctrine, după cum ştie la fel de bine starea de spirit şi 
potenţialul românilor. Tocmai această cunoaştere a particularităţilor civilizației occidentale, 
reflectate în contexte românești, l-au determinat să analizeze evoluţia modernă a României, 
ca ţară europeană, categoric antrenată într-un proces de aculturaţie contradictoriu, ce cuprinde 
întregul areal european. Eminescu s-a adaptat condiţiei de existenţă a intelectualului român 
în secolul al XIX-lea, aceea de implicare în evenimente, de participare directă la dezvoltarea 
țării, de afirmare răspicată a unei poziţii şi, de aici, activitatea de ziarist, desfăşurată, de altfel, 
de aproape toţi intelectualii din secolul al XIX-lea, şi datorită lipsei de audienţă sau lipsei de 
relevanţă a altor modalități de comunicare cu opinia publică (învățământ, asociaţii, societăți 
culturale etc.). Publicistica reprezintă pentru Eminescu ceea ce discursul parlamentar constituie 
pentru Maiorescu. Junimistul se exprimă direct în forul legislativ, influențând decizia, pe când 
poetul are impact puternic cu opinia publică prin cuvântul scris. 

Destinul a făcut ca Eminescu să debuteze publicistic cu articolul „O scriere critică“, publicat 
în Albina 7/19 ianuarie — 9/21 ianuarie 1870, unde examinează critic, chiar tăios, cumva vădit 
antimaiorescian, scrierile lui T. Maiorescu. Tânărul autor îi recunoaşte calitatea scriiturii şi îi 

remarcă, în același timp, defectele direcţiei condusă de fruntașul junimist: „După faimoasele 
critice, în sine bine scrise, ale dlui Maiorescu, trebuia neapărat să iasă la lumină şi o şcoală a 
sa de partizani care, minus spiritul de-o fineță feminină şi minus stilul bun şi limpede al d-sale, 
să aibă şi ea aceleaşi defecte ce le are părintele, aceeași ridicare la nivelul secolului al 19, acelaşi 
aer de civilizaţiune şi gravitate cari din nenorocire sunt numai o mască ce ascunde adeseori numai 
foarte rău tendinţa cea adevărată şi ambiţiunea personală“ (IX, 79). Iată teza formelor fără fond, 
exprimată pentru prima dată de către poet cu exemplul lui T. Maiorescu ale cărui idei sunt 
calificate drept forme fără fond pentru că nu-și descoperă nici o tradiție. Iar invitaţia „fiecare 
să-şi vadă în fundul puţinităţii sale“ întăreşte această atitudine hotărâtă faţă de Maiorescu. Judecata 
asupra şcolii maioresciene anunţă viitoarele desfăşurări de demonstraţii despre destructurarea 
relației dintre fond şi formă în societatea românească în curs de modernizare. 

Încă de la debut, Eminescu enunță principiul de studiu al formelor fără fond, un studiu 
sistematic, analitic, care transcende zeflemeaua şi ironia: „Și, dacă combateţi formele esterioare 
ale fondului, băgaţi de seamă a o face din punct de vedere absolut; estetic, rece şi judecător 
raționalist al formei, combateţi-o cu rigoarea şi seriozitatea convicțiunei, nu cu pamfletul ridicol 
şi fără preţ, care detrage întotdeuna mai mult autoriului său decât celor persiflaţi prin el“ (IX, 
82). Evident, tânărul autor le ia apărarea lui Aron Pumnul şi Gh. Șincai, ridiculizați de 
Maiorescu, iar ca probă împotriva acestei atitudini stau faptele celor incriminaţi — susținerea 
naţionalității şi a românismului: „Dacă apoi lepturariul a esagerat în laude asupra unor oameni 
ce nu mai sunt, cel puţin aceia, mulți din ei, au fost pioniri perseveranţi ai naționalităței şi ai 
românismului — pioniri, soldaţi gregari, a cărora inimă mare plătea poate mai mult decât mintea 
lor — e adevărat ! — care însă, de nu erau genii, erau cel puţin oameni de-o erudiţiune vastă, 
aşa precum nu esistă în capetele junilor noștri dandy. Acei oameni, acei istorici cari au început 
istoria noastră cu o minciună, după cum zice d. Maiorescu, de au scris tendenţios şi neadevăr, 
scuza lor cea mare nu o găseşti tocmai în tendinţa şi neadevărul lor? Trebuie cineva să fie mai 
mult decât clasic pentru de-a pretinde de la acel persecutat, de la autorul condemnat la ardere 
de viu, ca, părăsit şi scepticizat de dureri, să fie în toate drept, în toate nepărtinitori, ba poate 
şi filantrop faţă cu inamicii săi de moarte“ (Idem). 

Peste 8 ani, opinia despre T. Maiorescu se modifică radical, şi poetul recunoaşte justeţea 
actului său de asanare a culturii române: „Afară de aceia d. Maiorescu mai însemnează şi 
altceva: tendenţa pentru răspândirea unei culturi naționale şi uniforme la țăranul românesc. 
Pedagog şi fiu de pedagog, el a văzut cu ochi limpede beţia de fraze şi lipsa de cultura pozitivă 
a clasei de cenuşeri din România şi n-au găsit un alt antidot mai puternic contra epidemiei 
spirituale decât cultura ţăranului. Dar pentru aceasta era de nevoie ca limba ţăranului, fie el 
în România, fie în Ardeal, să fie pusă iar în scaunul de onoare ce i se cuvine, în locul în care 
o pusese cronicarii şi biserica. În lupta pentru limbă şi adevăr și contra jargoanelor franţuzite 
sau nemțţite şi a beţiei de cuvinte, d-sa a rămas învingător; autorii loviți de pana sa energică 
nu mai cutează a se întoarce la obiceiul lor de a înșira cuvinte nouă în loc de idei adevărate; 
limba, şi împreună cu ea mintea, se curăţă şi se lămureșşte, căci numai o limbă în care cuvintele 
sunt împreunate c-un înțeles hotărât de veacuri este clară şi numai o cugetare care se serveşte 
de o asemenea limbă e limpede şi cu temei“ (X, 43). 

Dacă Maiorescu are o abordare mai mult teoretică a formelor fără fond, în literatură şi 
cultură, şi parțial în viaţa politică, Eminescu vede în formele fără fond un principiu explicativ 
al tuturor evenimentelor şi faptelor din societate. 

Poetul nu a fost inspirat de ideologia junimistă, poziţia sa fiind nu o dată contrară acesteia5. 
În schimb, el se asociază cu toţi autorii având aceeași atitudine faţă de formele fără fond; o 
spune el însuși în articolul din Curierul de Iași, 22 decembrie 1876: „Răposatul Marțian în 
Analele statistice, Titu Maiorescu în Critica direcţiei culturei române, d. loan Ghica în Con- 
vorbirile economice, Teodor Roset[t]i în articolul «asupra progresului la noi», M. Eminescu 
în discursul public «asupra influenţei austriace» au arătat cu toţii că primirea formelor de cultură 
ale străinătăţei fără bazele economice şi cuprinsul ecuivalent se soldează cu mizeria claselor 
muncitoare“ (IX, 291-292). 


3.2. Formele fără fond 
3.2.1. Principii de studiu al formelor fără fond 


Abordarea concepției eminesciene asupra formelor fără fond trebuie să pornească de la 
principiul ei metodologic de analiză a mersului societăţii, iar acesta este „„metodul genetic“, 
asemănător celui din ştiinţele naturii, fiindcă societatea este „un product al naturii“. În temeiul 
acestui ghid de metodă: „se va vedea însă adeseori că forme de organizare în aparenţă infe- 
rioare, însă potrivite naturii lucrului şi favorizând dezvoltarea normală a unui popor sunt de 
preferat altor forme, în aparenţă superioare, însă nepotrivite naturii lucrurilor“ (XI, 397). Așadar 
cercetările sociale trebuie să urmeze aceeaşi cale de studiu ca geologia. Această metodă nu 
stabileşte o ierarhie a formelor sociale pentru că nu există forme bune sau forme rele în sine, 
spre deosebire de „metodul dogmatic care admite ca absolut bună o anume formă de organizare.“ 

Alături de principiul de metodă, poetul aşază principiul de organizare naturală a societății: 
„Natura poporului, instinctele şi înclinările lui moștenite, geniul lui, care adesea, neconștiut, 
urmăreşte o idee pe când ţese la războiul vremii, acestea să fie determinante în viaţa unui stat, 
nu maimuţarea legilor şi obiceielor străine“ (XIII, 87). Din această perspectivă, face distincția 
între ideile conservatoare, care sunt fiziocratice, şi demagogie, care este ideologică și „urmăreşte 
aproape totdauna realizarea unor paradoxe scornite din mintea omenească“ (XIII, 87). 

Pe același temei, constată faptul că se discută despre realități naţionale în termeni preluaţi 
din alte culturi: „Din nenorocire, tot ce pân-acum şi-a însușit ca din senin şi fără ştirea lui 
Dumnezeu numirea de «național» n-au fost decât lucruri primite de-a gata de la străini, cari 
nu numai că nu sunt răsărite nici din instinctele noastre, dar nici nu s-au asimilat cu judecata 
noastră“ (XI, 156). Aşadar, studiul realităților româneşti se întreprinde cu achiziţii concep- 
tuale occidentale derivate dintr-un spaţiu cultural deosebit de cel românesc. 

Un alt principiu este cel al contrapunerii: epoca nouă este contrapusă epocii vechi, pătura 
superpusă — ţăranului, statul modern — domniei, externul este tratat prin contrast cu internul, 
legea este contrapusă obiceiului etc. 

Eminescu cere ca orice fapt social sau politic să fie real, adică adevărat, să-şi aibă rațiunea 
într-o necesitate sufletească. Care era această nevoie reală în societatea românească a timpului 
său? Eminescu nu aduce în acest sens prea multe argumente. El doar observă că procesul de 
modernizare nu reușește să producă schimbări profunde în mentalitățile şi conduitele tuturor 
categoriilor sociale, inclusiv ale acelora care se pretindeau a fi întruchiparea spiritului şi valo- 
rilor moderne. El constată lipsa unei nevoi profunde pentru tipul de modernizare impus de 
anumite grupuri sociale şi culturale: „Răul esenţial au fost că se-mulţeau trebuinţele fără a 

se îmulți producţia sau fără a se urca în mod considerabil valoarea ei“ (X, 31). Cu posibilităţile 
reale ale unui stat agrar nu se puteau satisface nevoi considerate artificiale, acestea fiind nece- 
sități ce depăşeau condiția concretă a fiecărei categorii sociale. 

În Studii asupra stării acmale, Eminescu expune direcţiile doctrinei sale, şi aici este cuprinsă 
întreaga sa concepţie asupra formelor fără fond. Exegetul constată că din timpul războaielor lui 
Napoleon I a apărut în ţările române curentul raţionalist: „un raționalism strălucit şi spiritual, 
lipsit de cunoştinţe positive“, care „credea în Apus să pună lumea în orânduială numai prin 
propriul aparat al deducţiunilor logice, ale căror premise nu erau bazate nici pe esperienţă, nici 
pe organizaţia înnăscută a statului şi a societăţii, ca obiecte ale naturei“. Raționalismul apusean 
a găsit la români un gol intelectual „setos de civilizație“, care „a primit fără control“ toate ideile 
moderne, iar efectul a fost deformarea sensurilor reale ale culturii adevărate, neînţelegerea liber- 
tăţii „care e facultatea de a dispune de sine însuși prin muncă și prin capitalizarea muncii“. Româ- 
nilor li s-au oferit utopii, cum ar fi „libertatea fără muncă, cultura fără învăţătură, organizația 
modernă fără o dezvoltare economică analogă“. Gravitatea situației derivă din adoptarea de idei 
străine în lipsa oricărei activităţii proprii de creaţie, şi acest act „a înlocuit şi înlocuieşte încă în 
mare parte silinţa de-a învăţa singuri; raționamente străine, răsărite din alte stări de lucruri, înlo- 
cuiesc exercițiul propriei judecăţi“. Ideea este excepţională, dar de regulă este omisă inexplicabil 
din exegezele eminesciene, şi aceasta numai din cauza reticenţei față de doctrina poetului. 

Gânditorul dezbate esența procesului de modernizare românească, anume acordul dintre 
noul organism politico-juridic de sorginte occidentală și participarea românilor la edificarea 
acestuia. Avem un nivel de civilizație identic cu cel din Europa numai pentru că am adoptat 
prin copiere o cantitate enormă de forme care cu greu se configurează în structuri instituţionale 
eficiente? Răspunsul lui Eminescu este categoric negativ, întrucât introducerea tuturor formelor 
noi s-a făcut „fără elementul moderator al tradiţiilor trecutului. În loc ca un spirit nou de muncă 
şi de iubire de adevăr să intre în formele vechi ale organizaţiei noastre, s-a păstrat din contra 
incultura şi vechiul spirit bizantin, care a intrat în formele nouă ale civilizației apusene. Nu 
ceva esenţial, nu îmbunătăţirea calității a fost ținta civilizaţiei române, ci menţinerea tuturor 
neajunsurilor vechi, îmbrăcate în reforme foarte costisitoare şi cu totul în disproporţie şi cu 
puterea de producţiune a poporului şi cu cultura lui intelectuală“ (XI, 18). 

Pentru Eminescu, perioada de naștere a formelor fără fond — „epoca de tranzițiune“ — este cea 
cuprinsă între 1848 şi 1866, când s-au copiat masiv forme instituționale din Europa Occidentală. 


3.2.2. Sensul formelor fără fond 


Fără a-şi propune în mod special să clarifice noțiunile „formă“, „fond“ şi „forme fără fond“, 
Eminescu delimitează cu multă rigoare aceste concepte. 

Viziunea eminesciană este foarte clară și ea trebuie înţeleasă în termenii discutaţi de poet. 
Pentru el, dezvoltarea unei națiuni parcurge un traseu unic- evoluţia de la fond la formă, fondul 
fiind cel care se primenește continuu, iar forma, cea care se conservă: „Cu toate acestea oricine 
va voi să definească marele mister al existenţei va vedea că el consistă în împrospătarea con- 
tinuă a fondului și păstrarea formelor. Forme vechi, dar spirit pururea nou“ (XII, 159). Şi aduce 
exemplul Angliei, care „stă în toate celea în fruntea civilizaţiei, păstrează şi astăzi vechile sale 
forme istorice, pururea reîmprospătate de spiritul modern, de munca modernă“ (XII, 160), în 
comparaţie cu Rusia, Germania şi Franţa, bântuite de crize sociale. 

Eminescu aminteşte de forme exterioare sau de forme lipsite de cuprins. În adoptarea formelor 
exterioare s-a plecat de la convingerea că acestea vor schimba rapid realitățile vechi făcute respon- 
sabile pentru situația societăţii românești. Formele fără fond exprimă lipsa unor legături reale între 
instituţiile moderne şi fondul autohton, precum şi un conţinut vechi îmbrăcat într-o formă nouă. 

Noile forme nu au un conţinut nou, ci îmbracă acelaşi conţinut vechi, fără să se schimbe 
nimic: „Astfel, oricari ar fi formele în cari se îmbrăca viaţa publică şi orice numiri s-ar da acelor 
forme, substratul lor organic este acelaşi ca și în trecut. A-l boteza din nou pe un om nu va să 
zică a-l schimba; a pune numele de regim democratic unei oligarhii vechi nu va să zică a schimba 
starea de lucruri“ (XII, 135-136). O formă nu schimbă prin sine o realitate, ci ea doar o întăreşte 
sau, dimpotrivă, o falsifică. Fondul este întotdeauna organic, iar forma, sub care apare, i se 
asociază numai dacă şi ea capătă organicitate. Fondul are o stabilitate mult mai mare, întrucât 
el ţine de durata lungă a unei societăți, pe când forma, adoptată din altă societate, exprimă mai 
mult durata scurtă a societăţii care o preia deoarece nu derivă din fondul autohton. 

La noi au fost introduse forme străine care, în loc să ducă la înlăturarea efectelor negative 
ale celor vechi, le-au scos şi mai mult în evidenţă şi, totodată, au dat naştere la fenomene noi, 
cu consecinţe dezastruoase în viaţa poporului român. Spre deosebire de alţi gânditori români, 
Eminescu nu vede în formele fără fond doar o simplă nepotrivire între instituţiile de tip occidental 
introduse la noi şi fondul autohton, ci ar reprezenta o falsificare brutală a profilului poporului 
român, o contradicţie între aceste instituţii şi spiritul românesc. 


3.2.3. Cauzele formelor fără fond 


Pentru că nu am avut o nobilime ereditară, dar am avut „un fel de nobilime de serviciu“, 
s-a ajuns la formele fără fond. O altă cauză a formelor fără fond este „vecinica neașezare a 
lucrurilor de la noi“, poetul rezonând cu vorbele lui Grigore Ureche despre Moldova — „țară 
mişcătoare şi neaşezată“. Dacă ar fi existat o clasă nobiliară ereditară, altfel s-ar fi derulat procesul 
de modernizare românească, crede poetul (X, 166). 

Fără a nega importanţa gândirii teoretice în fundamentarea legilor şi actelor care vizau dez- 
voltarea României (nu critică el insuficientul studiu al realității, nu el respinge improvizaţia şi 
diletantismul ştiinţific şi cultural?), Eminescu se pronunță pentru adaptarea principiilor teoretice 
la cerinţele concretului. O teorie trebuie să ţină seama, în mod obligatoriu, de tradiţiile istorice, 
de nevoile şi trebuinţele poporului român, pentru că numai astfel va putea evolua normal: „Nu 
acel om politic va fi însemnat, care va inventa şi va combina sisteme nouă, ci acel care va rezuma 
şi va pune în serviciul unei mari idei organice înclinările, trebuinţele și aspirațiunile preexistente 
ale poporului său“ (XIII, 85). Astfel, teoria copiată nu reflectă un conţinut adecvat, dimpotrivă, 
se transformă într-o formă fără fond. O teorie este utilă numai dacă prin aplicarea ei duce la un 
progres real în viaţa unui popor. 

Observăm la Eminescu preocuparea pentru unitatea dintre real şi ideal. Discrepanţele, con- 
tradicţiile care apar din exagerarea unuia sau altuia dintre cei doi termeni sunt, neîndoios, fapte 
ce s-au manifestat în procesul modernizării României. Prin dovedirea caracterului abstract al 
unor idei şi reforme burgheze, Eminescu voia să argumenteze lipsa de legitimitate a capitalis- 
mului în România, care a lovit puternic şi nemilos în țărănime. 

Decalajul dintre scop şi mijloace transpare din scrierile eminesciene ca una dintre cauzele 
ce generează forme fără fond. De altfel, Eminescu semnalează manifestarea în viaţa publică 

a discrepanţei dintre trebuinţele artificiale şi mijloacele de a le înfăptui. Stimularea unei tre- 
buinţe trebuie să aibă la bază posibilităţi concrete de realizare: „E un principiu conservator 
de-a nu avea ambiţii în disproporție cu mijloacele de cari dispui, de-a nu încorda puterea impo- 
zabilă până la istovire“ (XII, 63). Gânditorul aşază problema relației dintre mijloace şi scop 
pe temeiul tradiției. Orice ţel al unui om politic, partid politic sau clasă socială nu poate ocoli 
tradiţia unui popor. 

Altfel, se ajunge la forme goale, la apariția unor trebuinţe care nu se pot satisface şi, de 
aici, efecte importante asupra evoluţiei spirituale şi sociale a unui popor. Eminescu, sesizând 
o serie de fenomene contradictorii reale, ajunge uneori până acolo încât să nu recunoască nici 
un progres în procesul de modernizare a ţării: „Nu ceva esenţial, nu îmbunătățirea calității a 
fost ţinta civilizației române, ci menţinerea tuturor neajunsurilor vechi, îmbrăcate în reforme 
foarte costisitoare şi cu totul în disproporție şi cu puterea de producțiune a poporului şi cu cultura 
lui intelectuală“ (XI, 18). Este de reținut din acest pasaj că Eminescu dă şi un alt sens relaţiei 
interne poate constitui o formă fără fond, dar şi un scop inactual, anacronic, reprezintă o formă 
goală, lipsită de fundament real, de acel conţinut care să-i ofere posibilitatea concretizării lui. 

O altă cauză ar fi inadecvarea noilor forme la realitatea românească: „S-au importat instituţii 
şi idei, potrivite poate cu stările de lucruri din Apus, dar nepotrivite c-un popor sărac şi unila- 
teral în ocupaţiunile lui“ (XIII, 193). Prin urmare „cu forme goale în locul fondului [...] nu se 
regenerează şi nu se-ntărește o nație“ (XI, 348). 


3.3. Evoluţionism 


Concepţia despre progres a lui Eminescu este indiscutabil organicistă şi evoluționistă, fără 
a tolera cât de cât o mişcare precipitată de dezvoltare: „se poate realiza un adevărat progres, 
pe care nu-l vedem şi nu-l aprobăm decât în dezvoltarea treptată şi continuă a muncii fizice 
şi intelectuale. Căci cine zice «progres» nu-l poate admite decât cu legile lui naturale, cu conti- 
nuitatea lui treptată“ (XI, 17-18). 

Societatea este aidoma unui organism care evoluează ca atare, trece prin toate fazele, 
fiindu-i imposibil să ocolească vreuna dintre ele decât cu riscul subdezvoltării: „adevăratul 
progres nu se poate opera decât conservând pe de o parte, adăogând pe de alta: o vie legătură 
între prezent şi viitor, nu însă o serie de sărituri fără orânduială. Deci, progresul adevărat fiind 
o legătură naturală între trecut şi viitor, se inspiră din tradițiunile trecutului, înlătură însă inova- 
țiunile improvizate şi aventurile hazardoase“ (XI, 17-18). Așadar, progresul nu este o proiecţie 
rațională, ci un proces natural: „Căci cine nu minte niciodată e natura“ (XIII, 97). 

Formele fără fond decurg din saltul peste etape în dezvoltarea istorică; astfel, ele apar ca 
artificiale, întrucât nu sunt efectul unei evoluţii organice. Se poate lesne observa că Eminescu 
concepe dezvoltarea societății româneşti ca proces social apt să realizeze progresul real, în 
beneficiul ţării, şi nicidecum ca revenire la faze istorice din trecut, recte la feudalism. Poetul 
însuși califica modul său de a examina evoluţia socială a statului român ca fiind modern, şi 
trebuie recunoscut că avea dreptate, deoarece îşi luase ca obiect de studiu o realitate socială 
şi naţională concretă. În acest sens gândirea lui este reacționară, adică susţine apărarea organis- 
mului social de influenţele care-i împiedică o evoluţie normală: „o mişcare al cărui punct de 
vedere să fie ideea de stat şi ideea de naționalitate“ (X, 319). Constatând că până şi termenul 

„reacţionar“ este o etichetă împrumutată din ţări străine, şi pentru a înlătura orice umbră de 
îndoială asupra atitudinii sale faţă de trecut, gânditorul o spune răspicat: „Nici pentru ţara 
noastră n-am gândit vreodată de-a propune un sistem care să învieze veacul al XVII-lea, epoca 
lui Matei Basarab“ (XII, 159). 

Într-un excepţional text, Eminescu descrie cum se răsfrânge trecutul în prezent: „Dacă ne 
place uneori a cita pe unii din Domnii cei vechi nu zicem cu asta că vremea lor se mai poate 
întoarce. Nu. Precum lumina unor stele ce s-au stins de mult călătoreşte încă în univers, încât 
raza ajunge ochiul nostru într-un timp în care steaua ce au revărsat-o nu mai există, astfel din 
zarea trecutului mai ajunge o rază de glorie până la noi, pe când cauza acestei străluciri, tăria 
sufletească, credinţa, abnegaţiunea nu mai sunt. Degeaba pitici moderni ar îmbrăca zalele lor 
mâncate de rugină dacă nu pot umplea sufletele cu smerirea şi credinţa celor vechi“ (XIII, 237). 

Aici se vede limpede realismul concepției eminesciene, care infirmă fără putinţă de tăgadă 
aprecierea lui Lovinescu în ceea ce privește tradiționalismul retrograd al poetului. Dimpotrivă, 
viziunea lui este foarte modernă. Este un alt mod de a percepe trecutul decât sensul încetățenit 
de o bună parte a exegezei eminesciene, care vorbeşte despre viziunea paseistă şi idilică a ma- 
relui gânditor. Ca romantic, Eminescu a fost, fără îndoială, întors spre trecut, dar faptul nu ex- 
clude orientarea lui şi către viitor; se ştie, de altfel, că vizionarismul este o caracteristică esenţială 
a spiritului romantic. Ca un autentic cercetător, orientat numai de şi spre realitate, el nu ezită 
a prezenta cu luciditate istoria românească. Trecutul ca bază a dezvoltării, şi nu ca obiect de 
imitație, aceasta este ideea lui Eminescu. Acceptă noile instituții, dar blamează începutul lor. 
Poetul recunoaşte că în trecutul nostru a fost o dezvoltare neregulată. Dar îşi pune, firesc, 
întrebarea dacă sacrificiile apărute ca urmare a introducerii formelor exterioare sunt compensate, 
iar răspunsul este negativ, întrucât efectele se traduc în risipă de muncă şi de oameni: „Experienţa 
însă a dovedit că introducerea de forme lipsite de cuprins sunt departe de a prezenta o compen- 
sațiune exactă a sacrificiilor pe cari le cere înființarea, că poporul sărăceșşte prin risipa de muncă, 
cu totul disproporțională cu foloasele ce le poate culege din aceste inovaţiuni“ (XIII, 331). 

În scrierile eminesciene, un loc aparte este acordat reformei, interes motivat de schimbările 
precipitate din societatea românească, declanșate fără să fi fost exprimată nevoia de transfor- 
mare: „E desigur ceva elementar ca o reformă, înainte de-a fi introdusă, să fi devenit necesară, 
să fie cerută de cineva, de grupuri ale populațiunii sau de populaţiunea întreagă“ (XIII, 98). 
După Eminescu, în același spirit cu Kogălniceanu şi T. Maiorescu, toate reformele moderne 
româneşti au o bază reală numai în hotărârea Adunării ad-hoc din Moldova: „întreaga dezvoltare, 
întreaga reformă constituțională a Ţărilor române e cuprinsă punct cu punct în formularea hotărâtă 
de principii a Adunării ad-hoc din Moldova“ (XI, 267). Principiile Constituţiei din 1866 au fost 
stabilite în unanimitate de Adunarea ad-hoc din Moldova și „au devenit programul întregei dez- 
voltări a statului român“ (XI, 265). 

Spre deosebire de Maiorescu, Eminescu a respins ab initio Regulamentul organic, aşa cum 
au procedat paşoptiştii, orientaţi spre ideile Revoluţiei Franceze, dar spre deosebire de aceştia 
el motiva abolirea acestui act din necesitatea reveniri la vechile instituţii româneşti: „Ars trebuia 
«Regulamentul organic ş-așa, dar trebuia ars în favorul vechilor instituţii româneşti, nu în favorul 
bagajului de idei cosmopolite şi a priori ale Revoluţiei Franceze. Aceasta din urmă a fost o revo- 
luție a burgheziei, deci cu toate fibrele şi rădăcinile străine de nevoile şi trecutul țării noastre 
de plugari şi păstori“ (XIII, 74). 

Ceea ce-l intrigă pe Eminescu este ușurința cu care ideile occidentale au pătruns în ţările române 
după pacea de la Adrianopol: „am fost puşi în contact cu civilizația, cu ideile Apusului, cari şi-au 

făcut drum şi s-au răsădit la noi fără nici o greutate, fără nici o împotrivire din parte-ne“ (XI, 
18). Situaţia se va repeta în timpurile noastre după revoluția din decembrie 1989, când, la fel, 
orice curent sau orice grup, fie din Occident, fie din alte spaţii, a pătruns fără nici o dificultate. 

Gânditorul rămâne unul dintre cei mai consecvenţi şi mai aprigi partizani ai stabilităţii şi echi- 
librului social. Nu este greu de constatat interesul său pentru acele doctrine şi soluţii care asigurau 
stabilitatea structurilor statale într-o ţară agricolă înscrisă pe calea modernizării. Poetul marchează, 
astfel, o viziune funcționalistă asupra societăţii româneşti prin accentuarea funcțiilor componentelor 
sale principale. Fiind o ţară agricolă, România nu-și putea permite schimbări radicale, ci o evoluţie 
care să-i conserve necondiționat toate elementele de stabilitate, pe care le considera a fi repre- 
zentate, în primul rând, de țărănime. Înainte de modernizare, boierimea a fost un factor de stabi- 
litate, dar a decăzut din cauza infiltrării în rândurile ei a unor parveniţi şi venetici. 

Societatea este concepută ca realitate supusă determinismului: „o stare de lucruri rezultă în 
mod strict cauzal dintr-o altă stare de lucruri premergătoare şi, fiindcă atât în lumea fizică cât 
şi cea morală, întâmplarea nu este nimic alta decât o legătură cauzală nedescoperită încă, tot 
astfel aspiraţiunile şi sentimentele sunt rezultatul neînlăturat al unei dezvoltări anterioare a spiri- 
tului public, dezvoltare ce nici se poate tăgădui, nici înlătura“ (XI, 17). 


3.4. Societatea modernă românească 


3.4.1. Clasa de mijloc 


Eminescu a sesizat un aspect fundamental al proceselor de dezvoltare modernă a ţării, anume 
modificările profunde cunoscute de toate clasele sociale româneşti în perioada fanariotă, fapt 
cu efecte directe asupra căilor de modernizare a structurilor sociale. Aculturaţia din perioada 
fanariotă, concretizată în asimilarea, de către grupurile sociale româneşti conducătoare, a normelor 
din cultura managerială a fanarioților, a condus la adoptarea unei conduite noi, opuse celei spe- 
cifice vechii boierimi. Avem aici un mecanism social pe care Eminescu caută să-l surprindă 
pentru spaţiul de dezvoltare al românilor. Dacă în Occident orice aculturaţie se concretiza într-un 
comportament orientat pe progres, prin muncă şi efort, în Orientul dominat de turci, interpuşii 
lor, ca orice intermediari, accentuau pe câştig fără muncă, pe o exploatare fără efort. Noua aristo- 
crație română nu s-a implicat direct în managementul social şi economic, ci a apelat la alogeni 
dispuşi să realizeze obiectivele acesteia. Consecința esenţială ce a rezultat din acest mecanism 
al relaţiilor sociale a fost lipsa de comunicare între clasele conducătoare şi clasele productive, 
în special cu ţăranii, ceea ce a determinat lipsa de funcționalitate a sistemului social. 

Observăm cum Eminescu sesizează condiţia fundamentală a funcționării societăţii românești, 
anume asigurarea echilibrului social datorat participării reale a tuturor categoriilor sociale la 
producţia socială şi materială. De aceea poetul accentuează permanent rolul claselor istorice 
— rezervorul de unde ar urma să fie recrutată burghezia —, noua clasă ce ar trebui să propulseze 
activitatea de modernizare specific românească pornind de la agricultură şi sat. Formele fără 
fond apăreau din defazarea dintre instituțiile importate din societăţi unde cultura şi civilizația 
erau organic asociate şi contextul românesc unde între cultura română, care se moderniza rapid, 
şi civilizaţia românească predominant rurală se afirma o acută lipsă de congruență. 

Exista aspiraţia ca România, stat agrar, să ajungă rapid, într-un timp foarte scurt, la nivelul 
organismului politico-juridic occidental, structură care se constituise din necesităţile de administrare 

şi conducere a structurilor industriale. Așa s-a născut contradicția dintre formele instituționale şi 
fondul economic. Se alcătuise un corp de legi în temeiul constituţiei, una dintre cele mai moderne 
din Europa, iar de aici se manifesta convingerea că statul român era deja modern, fără a se înţelege 
că acesta era pe cale să devină modern, numai în măsură în care, cu adevărat, toate componentele 
sale funcționau conform cu legile şi constituţia: „Fiecare constituţie, ca legea fundamentală a 
unui stat, are drept corelat o clasă mai cu samă, pe care se întemeiază. Corelatul constituțiilor 
apusene este o clasă de mijloc, bogată, cultă, o clasă de pătriciani, de fabricanți, industriași care 
văd în constituţie mijlocul de a-şi reprezenta interesele în mod adecuat cu însemnătatea lor, — la 
noi legea fundamentală nu însemnează decât egalitatea pentru toţi scribii de a ajunge la funcțiile 
cele mai înalte ale statului“ (IX, 172). 

Clasa de mijloc ocupă un loc proeminent în publicistica eminesciană. Pentru gânditor, cel 
mai important aspect al modernizării româneşti îl constituie poziţia acestei clase, căreia îi recu- 
noaşte rolul de motor al dezvoltării capitaliste, numai că, în societatea românească, această clasă 
este departe de ceea ce este cu adevărat o clasă medie în Occident. Clasa de mijloc românească 
nu s-a format organic, iar componenţii ei nu dispun de un status real, ci de unul mai mult fictiv. 
Printre cauzele care susțin sau provoacă forme fără fond într-o ţară în curs de modernizare, Emi- 
nescu invocă lipsa clasei de mijloc: „Această stare de lucruri e în aceeaşi proporție lipsită de 
pericole în care esistă în stat o clasă de mijloc economiceşte puternică şi cultă care să mănţină 
echilibrul între tendinţele prea înapoiate a simțului istoric a unui popor, reprezentat în genere 
prin formele existente ale unei civilizaţii, şi între tendenţele zgomotoase ale trebuinţelor acute 
ale prezentului, reprezentate prin nevoile claselor de jos“ (XI, 22). Clasei de mijloc îi lipseşte 
capacitatea de a exercita controlul asupra societăţii. Din cauza artificialităţii, ea se confundă cu 
pătura superpusă, idee foarte importantă întrucât propune un model original de analiză a clasei 
de mijloc, înrădăcinat în realitățile românești. Pentru că este o formă fără fond, în loc să fie un 
factor de asigurare a echilibrului social, clasa de mijloc adânceşte disfuncționalitățile sociale. 

Se cuvine o delimitare, în cadrul sociologic eminescian, între clasa de mijloc şi clasa cultă 
de mijloc. Exegetul decupează, aşadar, intelectualii ca grup aparte, întrucât, în realitate, clasa 
de mijloc este preponderent alcătuită din intelectuali. Cu această grupare, Eminescu se războ- 
ieşte permanent, fiindcă o investește cu mari responsabilităţi față de tot ce se întâmplă în pro- 
cesele de modernizare. 

Poetul vorbește despre „o boală obştească a spiritului public în România“ şi despre „o 
periculoasă beţie de cuvinte, care a ameţit clasele noastre de mijloc şi le-a făcut a confunda 
formele goale şi pospăirea pe deasupra ale civilizaţiei cu fondul acesteia, care consistă nu în 
egalitate, fraternitate şi libertate, ci în muncă şi în adevăr“ (XIII, 47). Concepţia lui conser- 
vatoare este de netăgăduit, fiindcă oricât am pleda pentru valorile democratice, fără efort şi 
cunoaștere proprii nu se ajunge decât la forme fără fond. 

În concepția eminesciană, se face o asociere organică între societatea modernă și clasa de 
mijloc. În fapt, civilizaţia modernă este creată şi propulsată de clasa de mijloc, or românii au 
procedat invers, prin adoptarea unor instituţii din Apus căutând să formeze o clasă de mijloc 
proprie: „Noi avem o clasă de mijloc care — tocmai din cauza lipsei de apărare a muncii ei şi din 
cauză că, pe un teren steril pentru dezvoltarea generală, i s-a dat ocazia de a câştiga fără muncă, 
adecă pe acela al funcţionarismului şi al proletariatului condeiului, nu este în stare de a exercita 
controlul de care vorbim, nu este în stare a fi regulatorul exclusiv al vieţii publice“ (XI, 23). Poetul 
surprinde tensiunea tacită, dar puternic afirmată, între ceea ce numim astăzi gulerele albe şi gulerele 

albastre. Este de notorietate atitudinea ostilă a lucrătorului român dintotdeauna față de omul din 
birou sau faţă de funcţionarul de la ghișeu. Eminescu nu vrea să dovedească inutilitatea socială 
a funcţionarului, însă nu poate să nu constate ruptura dintre birocraţie şi omul obişnuit. 

Într-o societate cu o evoluţie organică „... temelia liberalismului adevărat este o clasă de 
mijloc care produce ceva“ (X, 18), or, clasa de mijloc de la noi nu îndeplinește această condiție 
întrucât este neproductivă, şi cauza stă în structura ei alcătuită din profesori universitari, profesori 
de liceu şi din alte şcoli, ingineri, medici, scriitori, muzicanți, actori, avocaţi: „toţi fac politică, 
pentru a parveni“ (X, 155), şi această stare dovedeşte sterilitatea politicii, lipsa ei de organicitate, 
pentru că nu aparţine unor grupuri politice reale. În viziunea lui Eminescu, avocaţii ar fi cei 
mai primejdioşi, din cauza oportunismului lor; aceştia sunt capabili să accepte orice poziție 
socială din stat, dincolo de orice norme profesionale, dar, cum spune poetul „restul îndatoririlor 
şi-l aranjează apoi într-un chip cât se poate de comod“ (X, 155-156); de aceea averile obținute 
de mulţi dintre avocaţi sunt ilegale. Iată explicaţia pentru care societatea românească, care nu 
se întemeiază pe muncă, e o societate coruptă, iar grupurile politice nu au consistenţa necesară, 
pentru că nu sunt asociate cu grupuri economice. 

Eminescu trimite permanent la liberali, fără ca aceasta să însemne, cum de multe ori se afirmă 
nejustificat, exprimarea ab initio a atitudinii sale antiliberale, ci formularea propriei concepții 
despre evoluţia societăţii românești. El nu respinge liberalismul, dimpotrivă, se considera liberal: 
„Noi declarăm, şi aceasta din toată puterea convicțiunii noastre, că sîntem liberali în toată întin- 
derea cuvîntului şi în tot adevărul său“ (X, 162). Gânditorul este interesat continuu de deformările 
liberalismului într-o societate situată economic și social la alt nivel de evoluție decât acela în 
care se pot aplica idei liberale. Pentru Eminescu, liberalismul este o trăsătură definitorie a clasei 
de mijloc, clasă care, crede el, este inexistentă în societatea românească. Acesta reproşează libe- 
ralilor că „au făcut ca clasa de mijloc, în loc de a căuta să muncească şi să înflorească, să se 
azvârle toată asupra puterii statului, ca să domnească“ (X, 31). Aşadar, Eminescu nu este 
împotriva liberalismului, și să adăugăm recursul lui la ideile unui reprezentant marcant al libera- 
lismului, Alexis de Tocqueville. Ce revendica, în fond, Eminescu de la liberalii români? Un 
management social şi o conduită liberală reală, profundă, similare celor din ţările occidentale. 

Pentru înţelegerea funcționării societăţii pe cale de a se moderniza, Eminescu a elaborat teoria 
golurilor, care reflectă dezarticularea structurilor sociale şi statale. El discută teoria golurilor în 
strânsă relație cu clasa de mijloc. Existenţa golurilor economice, sociale, culturale etc. este 
determinată de lipsa stabilităţii şi a echilibrului social: „Aristocraţia istorică — și ea trebuie să 
fie totdeauna istorică pentru a fi importantă — au dispărut aproape, clasa de mijloc pozitivă nu 
există, golurile sunt împlinite de străini, clasa țăranilor e prea necultă şi, deşi singura clasă pozi- 
tivă, nimeni n-o pricepe, nimeni n-o reprezentează, nimărui nu-i pasă de ea“ (IX, 172). 

Eminescu a gândit teoria golurilor pornind de la situația concretă a ţării, stat agricol, care 
în competiţie cu ţările industriale trebuia să facă faţă unor noi trebuinţe. Poetul sesizează o dimen- 
siune esenţială a procesului de modernizare a unei țări agricole, anume faptul că ea este nevoită 
să răspundă unor necesități, de cele mai multe ori impuse, derivate din relațiile sale cu ţări indus- 
triale. Însă de aculturaţie profită doar un grup minoritar din interior, restul populaţiei muncind 
pentru a asigura cheltuielile generate de aceste noi oportunități. 

Oricât am întoarce chestiunea pe toate feţele, este limpede că orice tranziție s-a dovedit până 
acum a fi în avantajul unei minorităţi, iar societatea românească a cunoscut în aproape două 
sute de ani, cu intervale mici de stabilitate, numai tranziţii, iar dezvoltarea noastră modernă a 
favorizat aproape exclusiv grupuri minoritare, ceea ce explică firava clasă mijlocie. 

3.4.2. Țăranul 


Eminescu constată că România secolului al XIX-lea este o ţară agricolă în care dominante 
sunt agricultura, mica industrie casnică, iar industria, de tip manufacturier, deţine un loc 
nesemnificativ. Producţia agricolă asigură un anumit nivel de viaţă, însă ca stat agrar România 
se află într-un decalaj puternic faţă de statele industriale. Modernizarea ei după model occidental 
duce în mod fatal la forme fără fond, iar reformele reale nu ţintesc condiţia socială şi economică 
a țărănimii: „Si nici să nu crează cineva că o singură reformă măcar s-a făcut în favorul poporului 
— singurele reforme mai mult sau mai puţin priitoare treptei țărănești le-a făcut un Domn abso- 
lutist, Cuza Vodă, Dumnezeu să-l ierte“ (X, 166). 

Gânditorul pleacă de la premisa că în orice stat există obligatoriu o clasă care contribuie 
la asigurarea mijloacelor de satisfacere a trebuinţelor primare ale tuturor. În România această 
clasă este țăranul, deoarece numai el dădea produse cu care se puteau acoperi cheltuielile, exor- 
bitante pentru poet, de modernizare”. Întrebarea care apărea stringent pentru poet era: cu ce 
mijloace și cine suportă cheltuielile pentru trecerea de la statul agrar la statul burghez? În 
România nu se cristalizase o clasă de mijloc, cea care în Occident a creat statul burghez din 
nevoia protejării şi propulsării ei sociale şi politice. În cea de a doua jumătate a secolului al 
XIX-lea se manifesta un paradox românesc: din punct de vedere social, sursa pentru dezvoltarea 
capitalistă o reprezenta țărănimea, iar economic — agricultura: „În scurta viaţă parlamentară 
de patrusprezece ani bietul nostru popor păstoresc, plugar abia de patruzeci de ani încoace, a 
trebuit să plătească comedia ambițiilor patriotico-democratice c-o datorie publică de 600 de 
milioane şi mai bine“ (XI, 141). Aceste cheltuieli s-ar fi justificat numai dacă clasele diriguitoare 
ar fi apărat interesele claselor producătoare şi le-ar fi ajutat să se emancipeze: „Atunci clasele 
de jos ar fi ținut pas în producţiune cu trebuinţele celor dirigente, atunci ar fi fost echilibru şi 
ar fi fost bine“ (XII, 322). 

Dacă este un aspect ce nu poate fi neglijat fără pagubă, vorbind despre Eminescu, este analiza 
sa excepțională a stării ţărănimii, pe care nu o abordăm aici, doar remarcăm asocierea ei cu 
formele fără fond. Organismul politico-juridic capitalist, construit de către stat, şi nu de către 
societate, stoarce pur şi simplu pe ţăran prin multe dări şi taxe, de care ţăranul nu beneficiază 
decât în foarte mică măsură€. Eminescu respinge categoric disprețul arătat de unele grupuri faţă 
de ţăran, analfabet şi supus la o muncă primitivă, şi caută a-i convinge pe actorii sociali de nece- 
sitatea schimbării condiţiei sociale a țărănimii în beneficiul echilibrului și stabilității. 

Nu-i scapă acordarea de drepturi avocaţilor şi claselor nepozitive de către Constituţie, adică 
acele clase care nu produc nimic, dar profită din plin de toate avanatajele modernizării. În schimb, 
el ar fi dorit ca singura clasă productivă — țărănimea — „să aibă de zis cuvântul cel dintâi şi cel 
de pe urmă“ în actul fundamental al ţării. Pentru preoţime şi pentru învățătorul sătesc cere o 
poziție materială mai bună, o stabilitate în toate ramurile administraţiei şi justiţiei, independenţa 
funcţionarului „şi toate acestea nu se pot introduce fără o schimbare a mecanismului actual, 
născut sub dictarea Constituţiei“ (X, 52). Eminescu pledează ca satul românesc să devină centrul 
unor prefaceri radicale, un spaţiu al unui tip special de capitalism, cel rural, deci o modernizare 
prin transformări în mediul rural şi prin lansarea noilor grupuri sociale. 

Eminescu s-a erijat în apărătorul țărănimii, gândind chiar şi soluţii pentru dezvoltarea ţării 
pornind de la aspirații, interese și motivații ale clasei țărănești. I se reproşează, datorită acestei 
idei, atitudinea antiindustrială şi anticapitalistă, întrucât dezvoltarea modernă nu ar putea fi 

concepută decât conform modelului unic al dezvoltării occidentale, probă a unui evoluţionism 
mecanicist. Poetul preconizează dezvoltarea modernă a României, de fapt, a unui nou stat, cel 
constituit după Unirea din 1859, ca structură ce reglementează toate problemele clasei majoritare 
— țărănimea. Există o presiune a modelului occidental în scopul modernizării, însă fără a aduce 
şi fondul întruchipat de economia capitalistă predominant industrială şi tehnologică (la fel este 
astăzi cu integrarea europeană: se invocă şi se impun permanent exigente occidentale, dar cu 
aceleași mijloace economice şi financiare vechi). Eminescu are dreptate să revendice pentru 
România o societate modernă, derivată din civilizaţia autohtonă, adică ţărănească, din care să se 
recruteze burghezia românească, şi nu una burgheză de tip occidental. Altfel, ar fi trebuit să accepte 
ceea ce nu ar fi făcut, crearea unei burghezii prin exploatarea nemiloasă a satului. 

Decalajul dintre ţările industriale şi ţările în curs de modernizare este generat de faptul că 
ultimele sunt obligate, pentru a se dezvolta, să importe tehnologii. Eminescu nu neagă dezvoltarea 
industrială, însă concepe altfel strategia, anume industrializarea să fie realizată de agenţi ai 
dezvoltării ridicaţi din rândul ţărănimii, printr-un proces de recrutare şi de pregătire”. Aşadar, 
o viziune despre țărănime ca o clasă dinamică, vie, capabilă de primenire. 

Cel mai tare argument în confirmarea teoriei eminesciene despre necesitatea evoluției mo- 
derne pornind de la țărănime rămâne ponderea foarte ridicată, pentru secolul XXI, a populaţiei 
rurale şi a populaţiei ocupate în agricultură în România, aflate într-o situaţie precară şi bântuite 
de forme fără fond. Dacă statul este elementul dinamizator al modernizării, atunci acesta trebuie 
să protejeze clasa majoritară, şi nu grupuri sociale minoritare. Modernizarea ţării ar fi condus 
astfel la acea clasă de mijloc selectată din rândul țărănimii. G. Călinescu este în eroare când 
afirmă: „Eminescu ar fi preferat statul arhaic țărănesc, ca unul ce, cu toate că sărac, era scutit 
de plăgile sociale ale statului capitalist“ (Călinescu, 1936, 122). Poetul a dorit un stat modern 
în care ţăranul să se metamorfozeze organic într-o categorie socială capitalistă, ce ar fi avut mij- 
loacele de înlocuire a grupurilor sociale neproductive care aspirau spre o modernitate împru- 
mutată, dar susținută de munca ţăranului. Eminescu concepe modernitatea în România ca pe o 
expresie a unui capitalism țărănesc, deci, născut din condiţiile sociale şi economice ale țărănimii: 
„Suntem ţărani, curată socoteală, şi ţărăneşte ar fi trebuit să gospodărim. Țăranul, oricât seu la 
rărunchi ar avea, bani n-are, şi statul modern are nevoie de bani“ (X, 20). 


3.4.3. Pătura superpusă 


Ideile lui Eminescu nu au cum să fie anacronice atât timp cât au supus criticii, în stil genial, 
fenomene, conduite ale tranziției valabile oricând şi oriunde. Una dintre contribuţiile decisive 
ale lui Eminescu la studiul formelor fără fond din societatea în tranziţie este teoria sa despre 
pătura superpusă: „noțiunea cea mai importantă, crucială pentru înțelegerea lucrărilor, din ana- 
lizele lui Eminescu“ (Bădescu, 1994, 269). Formele fără fond apar sau sunt introduse şi dez- 
voltate de grupurile sociale care acţionează dincolo de cerinţele reale ale societății româneşti, 
dominant ţărănească. Formele fără fond sunt expresia neparticipării acestor grupuri la producția 
reală, în locul căreia se mărginesc să introducă simple forme goale. Poetul respinge acele forme 
care falsifică civilizaţia şi maschează existenţa claselor înalt neproductive pentru că ele nu 
au fundamente mai adânci tocmai din cauza păturii superpuse. 

Pătura superpusă umple golurile lăsate de clasele istorice, însă doar prin activități parazite 
şi nicidecum productive: „Cauza cea adevărată e că cea mai mare parte a păturii superpuse în 

aceşti din urmă treizeci de ani nu compensează prin merit şi ştiinţă munca poporului care-i 
susține“ (XIII, 53). Şi nu reproşează întâmplător grupurilor parazite că prin conduita lor au comis 
„păcatul neiertat““ de a transforma ţara în una coruptă: „Lumea v-a văzut cu mirare transfor- 
mându-vă de azi până mâine în milionari, fără să poată a-şi explica misterul acestei extraordinare 
schimbări“ (XIII, 55). Ne întrebăm, se înţelege, retoric, dacă se poate respinge adevărul spuselor 
eminesciene? Este el anacronic sau, dimpotrivă, de o actualitate excepțională? Fără nici o îndoială, 
ideile sale sociologice și politice sunt perene$. Nu s-a stăruit îndeajuns pe ideea eminesciană a 
existenţei păturii superpuse ca efect al gândirii și conduitei românilor: „Corupţiunea este generală, 
e espresiunea culturii vicioase a românilor“ (XIII, 185). Departe, aşadar, de a fi un xenofob, 
poetul operează cu criterii clare în studiul unui fenomen cum este cel al păturii superpuse. Pătura 
superpusă a inventat formele goale pentru că prin ele se putea proteja parazitismul. Acest grup 
s-ar fi format odată cu mişcarea de la 1848, momentul când românii ar fi pierdut simţul istoric. 

Și, astfel, Eminescu concepe pătura superpusă ca pe elementul dizolvant al națiunii române, 
din cauza tendinței acesteia de a exploata cu orice chip, în scopul îmbogățirii rapide, mergând 
până la a-i asmuţi pe ţărani împotriva proprietarului: „Lăsaţi ţăranul în pace, căci progresul 
nu se improvizează prin comoţiuni violente. El este opera înceată şi înțeleaptă a timpului“ 
(XIII, 55). 

Chipul indivizilor ce aparțin păturii superpuse este zugrăvit în tușă groasă, dar foarte exact: 
„Nu legile sunt însă de vină la toate acestea, ci starea societăţii. Când vedem deasupra unui popor 
sărac, incult şi nenorocit, superpuindu-se milioane de mijlocitori şi de cocote, când vedem luxul 
şi desfrânarea unei clase întregi, a cărei singură cunoștință constă în a scrie neortografic şi a citi, 
când socotim sutele de milioane cu care se întrețin clase improductive şi netrebnice cată să 
deducem neapărat că pensii reversibile, câştiguri din răscumpărări, misiuni, diurne, cumul, toate 
trebuiesc plătite în ultima linie prin sudoarea omenească, prin muncă omenească“ (XIII, 157). 

Într-adevăr, Eminescu aduce de multe ori în discuţie originea străină a păturii superpuse. El 
se întreabă: „această formaţiune hibridă se pretinde română?“ (XII, 267). Trebuie marcat cu 
claritate caracterul economic şi nu atât etnic al examenului păturii suprapuse: „Orice etnolog 
străin, german ori francez, a recunoscut și va recunoaște că în cea mai mare parte pătura superpusă 
acestui popor e neromână Neromână nu cu legea civilă, nu cu dreptul public, nu cu constituția, 
ci cu neamul şi cu obiceiurile rele. Atât de străini încât nu le e cu putinţă nici de a înțelege pe 
român, precum acesta îi ocolește şi nu vrea să-i înțeleagă pe ei“ (XII, 277). Poetul nu le interzice 
celor din pătura superpusă să fie români, dar nu este de acord ca ei să deţină toate pârghiile 
puterii. Chestiunea este complexă şi nu este tipică României, ea se regăseşte în orice stat înscris 
pe calea modernizării, în care alogenii sunt mai dinamici şi reuşesc să simtă mai repede decât 
băştinaşii noul trend al dezvoltării. 

Eminescu îi vizează prin pătura superpusă în primul rând pe grecii” din Muntenia: „Da! 
această plebe românizată de la Tudor încoace joacă în Ţara Românească acelaşi rol pe care evreii 
îl joacă în Moldova. Deosebirea e numai că evreii sunt de zece ori mai oneşti, mai morali, mai 
umani decât oamenii aceștia“ (XII, 278). Principala vină a păturii superpuse stă în ura acesteia 
faţă de trecutul şi tradiţiile românești. 

Pătura superpusă s-ar distinge prin mediocritate, impostură, improvizație, diletantism, incul- 
tură, viclenie, manifestarea acestor trăsături fiind explicată prin mimarea civilizației moderne. 
Tocmai de aceea pătura superpusă apare ca o formă fără fond, ca element artificial, neorganic 
în structurile reale ale societăţii!0. Pătura superpusă este alcătuită din „elemente hibride“, din 

oameni lipsiţi de talent, merit şi pregătire pentru pozițiile ocupate: „De aci vezi directori de drum 
de fier ce nu ştiu abecedarul mecanicei, de-aci directori de bancă naţională cu patru clase primare; 
de aci directori de servicii ce abia se ştiu iscăli. În toate ramurile vieţii intelectuale şi a statului, 
în toate încheieturile organice ale națiunei s-a încuibat paraziți; tocmai centrele organice sunt 
cuiburile în cari se prăsesc și se înmulțesc“ (XII, 321). 

Pe gânditor nu-l preocupă atât existenţa acestui corp parazitar, cât costurile pentru întreținerea 
lui, o chestiune fundamentală în orice stat modern: „Existenţa tuturor acestor oameni costă bani; 
banii sunt munca cuiva. Precum însă aproape singurul producător în ţara noastră e ţăranul, trei 
din patru părți a poporului, susținerea întregei xenocraţii se traduce în muncă țărănească, în bir 
plătit de ţăran sub sute de forme!“ (XII, 321). 

Pătura superpusă este un grup neistoric care nu aduce nici un beneficiu națiunii române. 
Întrucât nu am avut clasă de mijloc „decât ca slabe începuturi“, a fost posibilă dezvoltarea 
păturii superpuse în timpul lui Cuza și sub domnia lui Carol I. O afirmaţie extrem de interesantă 
face poetul când susţine că pătura superpusă a cuprins românii din toate provinciile, „escepţie 
făcând de olteni şi ardeleni“ (XIII, 96). 

Interesant, deşi a expus teoria păturii superpuse de multe ori, ziarul Românul, cu care pole- 
mizează aproape zilnic, „s-a ferit de-a ne răspunde“ (XII, 267), un indiciu că poetul exprima 
corect starea noii aristocrații. 

Eminescu studiază pătura superpusă prin raportarea la burghezia occidentală. După cum am 
spus, Maiorescu, P.P. Carp, N. Filipescu au semnalat absenţa burgheziei ca motor şi promotor 
al capitalismului şi al modernizării în societatea românească. Cine ocupă locul burgheziei în 
România modernă? Această pătură superpusă, un grup uzurpator, ce-și arogă o poziţie socială 
căreia nu-i răspunde prin rolurile aferente, în schimb caută să speculeze toate avantajele ce decurg 
de aici. Eminescu vede în burghezie o clasă pozitivă, pentru că investeşte capitalul în scopul 
sporirii civilizației, or, pătura superpusă se distinge prin consum, şi nu produce nimic. De aceea 
existenţa păturii superpuse îşi are originea în formele fără fond. Organismul politico-juridic 
românesc modern funcționează în primul rând pentru interesele acestei grupări, neinteresată în 
maximizarea muncii sociale. Ea introduce o formă de organizare socială ruptă de fondul intern. 


3.5. Legea, fundamentul construcţiei statale moderne 


În direcţia concepției sale organiciste, Eminescu vede în stat o formă de organizare naturală, 
cea mai înaltă, care trebuie să se conformeze legilor sale, şi nu celor stabilite de rațiune. El crede 
că statul medieval nu a avut nevoie de legi, pentru că „popoarele nu sânt producte ale inteligenţei, 
ci ale naturei...“ (IX, 166). Modernizarea precipitată este expresia acțiunii statului, şi nu a socie- 
tăţii, astfel încât statul devine factorul de decizie în orice domeniu. Dezvoltarea modernă a dus 
la un stat discreționar!!, căruia i se supune societatea, și nu, cum ar fi fost firesc, la un stat pe 
care societatea să-l controleze: „Statul e atât de omnipotent în România încât totul atârnă de 
centru, până şi numirea unui primar de comună rurală“ (XI, 268-269). Consecința a fost crearea 
de „goluri artificiale în viaţa statului“ umplute de un „sistem reprezentativ, întins ca o reţea asupra 
țării întregi, influinţat însă totdauna în mod absolut de guvernul central, şi-au format în fiece 
părticică organele sale, sub forma de consilii judeţene, consilii comunale, consilii de instrucțiune, 
consilii în sus şi în Jos, care nici ştiau ce să consilieze, nici aveau ce reprezenta decât pe persoanele 
din care erau compuse. Mii de funcțiuni noi s-au înființat cari să garanteze exercițiul libertăţilor 

publice şi private, dar s-au ocupat de oameni cari nici ştiau ce însemnează întreaga organizația 
aceasta. Toate braţele cât[e] puteau munci sau produce ceva folositor s-au detras ramurilor de 
activitate economică pentru a aspira la funcțiuni publice, încât, în locul întrecerii pe calea 
industriei şi a muncei în genere, viața naţiei se preface într-o întrecere în palavre, într-o luptă 
pentru puterea statului ca mijloc de existenţă“ (X, 259). 

Pentru poet legea rămâne fundamentul construcției moderne. Formele fără fond apar fie 
din imitarea legilor străine, fie din proasta aplicare a legii. Nici aici nu lipseşte comparaţia între 
epoca veche şi epoca nouă, pentru a dovedi că în trecut românii nu au avut nevoie de legi. 

Eminescu accentuează cerința ca o lege, odată adoptată, să se aplice şi să acţioneze ca mijloc 
de reglementare a relaţiilor sociale. Or, multe dintre legi, constată poetul, sunt născute moarte, 
ele nefiind, în fapt, folosite. Altfel spus, ele reprezintă „forme goale“, parazite, care nu-şi găsesc 
condiţiile de aplicare. Poetul semnalează această ciudăţenie, o răsturnare a raportului firesc 
societate-lege, legea nefiind dată de trebuinţele poporului, ci, invers, născând trebuinţe noi. Legile 
nu sunt elaborate de oameni, ci sunt descoperite de ei, pentru că acestea au o existenţă naturală. 
Drept consecinţă, legea trebuie să pornească de la cerinţele interne ale unui popor: „Cată dar 
ca legea viitoare să ție seama de nevoile, de caracterul onest al omului nostru de ţară, de capa- 
citatea sa de muncă, în acelaş grad în care e obligată a ţine seamă de nevoile proprietăţii mari“ 
(XII, 420). 

Sub forma legii stau cutume străvechi, și poetul afirmă aforistic: „Moravurile fără legi pot totul, 
legea fără moravuri aproape nimic“ (XII, 181). Ar exista mai multă justiţie acolo „unde obiceiul 
vechi, datina, tine loc legilor scrise, unde acea datină nici a fost codificată vreodinioară“. Mai mult, 
românii și-au reglementat raporturile lor sociale pe alte norme decât cele strict juridice: „În decursul 
unei vieţi de sine stătătoare de câteva sute de ani poporul nostru n-a avut nevoie nici de Cod civil, 
nici de Cod penal pentru a avea un adânc sentiment de drept şi, precum roiul de albine nu are 
lipsă de legi şi regulamente scrise, de recrutări etc., tot aşa şi la poporul nostru toate lucrurile mer- 
geau strună printr-un înnăscut spirit de echitate şi de solidaritate“ (XIII, 124-125). Trebuie spus 
că epoca modernă a impus legea juridică pe care românii nu aveau cum să o eludeze. 

Eminescu pare a nu accepta noul tip de mobilitate socială din societatea modernă, definit 
prin diversitatea de statusuri eterogene, dar toți, în măsură egală, sunt cetăţeni. Diversificarea 
este intrinsecă societății capitaliste. 

Eminescu reclamă ușurința cu care se adoptă legi care nu sunt decât traduceri din legislații 
străine. El nu cere altceva decât să se procedeze la fel ca în toate țările monarhice ale Europei, 
unde „constituția şi legile păstrează urme ale trecutului; fiece popor a făcut mari progrese, 
însă le-a făcut în mod organic, păstrând pe de-o parte capitalul acela de instituţii care s-a dovedit 
bun în trecut, adaptându-se pe de altă parte împrejurărilor nouă prin alte legi“ (XIII, 218). 

O luptă aproape continuă a dus poetul pentru nerevizuirea şi aplicarea Constituţiei din 1866: 
„Respectăm Constituţia sans phrase şi, oricine ne-ar imputa contrariul, ne calomniază. Că a 
costat mult, prea mult pe un popor sărac ca al nostru, nu e vina noastră. Şi biserica de la Curtea 
de Argeș a costat prea mult, dar asta nu-i un cuvânt pentru a o dărâma şi a construi în locu-i 
una mai ieftină“ (X, 194). 

Întâlnim o clarificare a concepţiei sale despre socialism în consideraţiile referitoare la broşura 
Procesul fraților Nădejde înaintea juriului universitar (vezi şi Bădescu, 1984). În viziunea sa 
nu progresul tehnic este responsabil pentru starea precară a lucrătorului, ci organizarea socială 
bazată pe capital şi proprietate!?. 

Eminescu argumentează că existenţa proprietății şi a capitalului nu a influenţat nivelul de trai 
al lucrătorilor, deoarece în orice societate acționează legea cererii şi a ofertei: „Nouă ni se pare 
că adevărata cauză a mizeriei e cu totul altundeva; că ea e în caracterul întregei dezvoltări liberale 
începute în secolul trecut, că-şi are temeiul în organizarea raționalistă în locul vechei organizări 
mai naturale“ (XII, 212). El a exprimat în mod constant neîncrederea în mişcări radicale, inclusiv 
în revoluţia pașoptistă, pentru că nu pe această cale se poate dezvolta România modernă. 

În acelaşi mod se raportează la chestiunea socialismului. Eminescu nu acceptă socialismul, 
fiindcă „încearcă a răsturna toate formațiunile pozitive de stat“, şi, astfel, s-ar ajunge la dis- 
trugerea întregii moşteniri a omenirii. Gânditorul nu găseşte că proprietatea și capitalul sunt 
vinovate pentru mizeria suportată de clasele de jos, idee care-l desparte de socialişti şi de marxiști 
şi, mai mult, îl absolvă de eticheta pusă cu superficialitate concepţiei sale, anume de gândire 
antimodernă, anticapitalistă. Eminescu identifica dezvoltarea capitalistă a României pe altă cale, 
dar cu aceleași valori precum capitalul și proprietatea. În România, socialismul nu se justifică 
în nici un fel, întrucât nu există condiția sine-qua-non a acestui sistem social — industria şi 
corelatul ei, proletariatul. 


3.6. Barbarie, semibarbarie, civilizaţie modernă 


Eminescu acordă o atenţie specială civilizaţiei, şi nu este greşit a spune că avem, de fapt, 
o teorie asupra civilizației moderne născută din analizele asupra formelor fără fond. El o 
defineşte astfel: „Civilizaţia proprie consistă în suma de adevăruri înţelese şi practicate de 
un popor. Cu cât suma de adevăruri e mai mare cu atât civilizaţia e mai înaltă“ (XII, 367). 

Formele fără fond sunt asociate de Eminescu cu civilizaţia română modernă edificată în 
perioada 1848-1868. Procesul de modernizare, în viziunea lui, înseamnă o nouă civilizație, dar 
nu copiată pur şi simplu din afară. 

Se are în vedere construirea unei civilizaţii într-o societate reală, naturală, acea societate ce 
evoluează organic, în temeiul trebuinţelor concrete ale indivizilor și grupurilor sociale, precum 
şi în temeiul condițiilor sale istorice. Societatea reală este investigată prin dimensiunea ei eco- 
nomică!5, fundament al oricărei civilizaţii: „Deci condiția civilizaţiei statului este civilizaţia 
economică. A introduce formele unei civilizaţii străine fără ca să existe corelativul ei economic 
e curat muncă zadarnică“ (X, 30). Eminescu prezintă societatea românească premodernă ca pe 
un model de societate care fiinţează datorită funcționării structurilor economice, model de civi- 
lizaţie de la care propune să se pornească în edificarea tipului românesc de societate modernă, 
dar cum am văzut, fără a pleda pentru o reîntoarcere la trecut. 

O civilizaţie se dezvoltă din necesitățile unei națiuni: „Civilizaţia adevărată a unui popor 
consistă nu în adoptarea cu deridicata de legi, forme, instituţii, etichete, haine străine. Ea consistă 
în dezvoltarea naturală, organică a propriilor puteri, a propriilor facultăți ale sale. Nu există o 
civilizație umană generală, accesibilă tuturor oamenilor în acelaș grad şi în acelaş chip, ci fiecare 
popor [î]şi are civilizaţia sa proprie, deşi în ea intră o mulţime de elemente comune şi altor 
popoare“ (XII, 378). Ar exista, deci, o civilizaţie franceză, una engleză, una germană, una italiană, 
dar nu și o civilizație română modernă, deoarece ea nu s-ar fi dezvoltat din nevoi intrinseci. 

Întrucât o adevărată civilizaţie oferă răspuns nevoilor generale ale tuturor oamenilor, gândi- 
torul afirmă limpede că un popor este mai civilizat cu cât cunoştinţele şi principiile civilizației 
sunt însușite de toţi componenţii lui. Prin urmare, civilizația nu se reduce la clasele culte, şi 

aşa se explică de ce popoare cu o puternică inteligenţă nu sunt civilizate, în schimb altele, 
fără inteligenţă înaltă, dispun de civilizație. Civilizaţia naţională integrează ştiinţele, artele 
şi literatura, legislaţia, industria, comerțul, toate fiind orientate spre susţinerea şi dezvoltarea 
națiunii. Civilizaţia adevărată aduce beneficii tuturor categoriilor sociale, şi nu doar unei mino- 
rități, cum se întâmplă în civilizaţia română modernă. 

EI constată cum civilizaţia adevărată se deformează în anumite contexte istorice şi sociale. 
Civilizaţia este studiată prin raportare la barbarie, fază anterioară, fiind discutată ca o expresie 
a stadiilor de evoluţie. Numai că în societatea dominată de forme fără fond, cum este cea româ- 
nească, nu se face trecerea de la barbarie la civilizaţie, ci tranziția se opreşte la stadiul de semi- 
barbarie. Fenomen derivat din actele de modernizare, semibarbaria apare ca formă fără fond. 
Așadar, semibarbarie, şi nu semicivilizație. Prin semibarbarie, exegetul expune starea inferioară 
la care ar fi ajuns românii în civilizația adoptată din afară: „Semibarbaria e o stare de degradare, 
un regres, este corumperea unui popor primitiv prin viciile unei civilizaţii străine“ (XII, 378). 
De aceea, o spune răspicat, este de preferat barbaria semibarbariei, fiindcă „Un popor barbar 
îşi are industria lui de casă, meseriile lui, activitatea lui economică sănătoasă, deși primitivă 
poate. Când el, în loc de a da dezvoltare propriei sale munci, cumpără obiectele gata de la străini, 
fără a învăţa cum să devie el însuşi în stare de-a le produce, e semibarbar“ (XII, 378). 

Remarcând dificultatea în a defini civilizaţia, să amintim că nici Buckle nu a definit-o, Emi- 
nescu scrie despre dimensiunea morală a civilizației: „căci civilizația e intelectuală, fără cuprins 
moral, de aceea ea poate fi coruptă. Astfel cea bizantină, cea mai însemnată la vremea ei, a fost 
coruptă atât în formele vieţii dinlăuntru ale statului, cât şi în arte şi ştiinţe“ (IX, 311). 

Poetul asociază, pe bună dreptate, dezvoltarea civilizației de modul de organizare şi de con- 
cepţia de conducere a unei societăţi, şi de aceea respinge judecata simplistă despre lenea unor 
popoare, întrucât nu ele sunt de vină, ci ceea ce numim astăzi managementul social defectuos. 

Din întregul proces de modernizare, poetul intuiește primejdia în „deprinderea mecanică a 
formelor esterioare ale unei civilizații străine“ (XIII, 89). Românii capătă o conduită cu consecințe 
grave în evoluţia modernă a societăţii, conduită tradusă în normă: „Dar e o lege constantă a 
istoriei că, atunci când un popor luptă cu civilizaţiunea, cel ce se consumă şi cade în luptă nu 
este civilizaţiunea ci poporul“ (XIII, 270). 

Reţinând că civilizația din România modernă este alcătuită din legile, regulamentele traduse 
din limbi străine, instituţii, îmbrăcăminte — „totul e introdus din străinătate“ (XII, 375) — Eminescu 
percepe cultura română înscrisă pe o direcţie majoră de modernizare, deşi îi semnalează defectele; 
civilizația rămâne însă pe una minoră, de aceea el stăruie pentru o cultură a naţionalului care 
să conducă direct la o civilizaţie a naționalului. Spre deosebire de alte civilizații edificate pe 
acumularea de bogății prin cuceriri, civilizația românească nu poate fi decât consecinţa dezvoltării 
naționalului: „Cu cât omul e stăpân pe vânt, pe apă, pe abur, şi-şi face din ele slugi muncitoare, 
cu atât civilizația e mai înaltă, cu cât omul stăpânește mai mult asupra omului, cu atât barbaria 
este mai mare“ (XIII, 130). 

Eminescu vrea fapte care să dovedească existenţa unei civilizaţii moderne reale şi cere să 
i se numească noile descoperiri în ştiinţe făcute în România, operele create în cei 30 de ani 
de modernizare, crearea şi întrebuinţarea maşinilor, ajungând la concluzia deloc agreabilă că 
„românul e întrebuințat ca lucrător cu braţul“. 

Civilizaţia modernă românească nu poate fi decât produsul grupurilor sociale din România, 
capabile să creeze bogăţia, şi nu consecința constituirii organismului politico-juridic preluat 

din alte ţări şi aplicat într-o ţară săracă, răul cel mai mare fiind sărăcia, „izvorul tuturor relelor 
din lume“ (X, 30). Din opera lui Eminescu se desprind numeroase idei ce ar putea alcătui sche- 
letul unei teorii a sărăciei şi a subdezvoltării într-o ţară agricolă supusă presiunii de a-și modifica 
rapid şi în adâncime toate structurile. Sărăcia şi subdezvoltarea sunt generate de aplicarea unui 
model de dezvoltare modernă inadecvat unui stat agrar. 

Eminescu susține că între cultură şi civilizație nu există o contradicție de netrecut atunci 
când ele se dezvoltă într-o societate în care se manifestă relația firească dintre condiții interne 
şi instituții. Civilizaţia apare şi se maturizează într-o anumită cultură, după cum şi cultura este 
dependentă de gradul de civilizație. Civilizaţia autentică se naşte din condițiile proprii fiecărui 
popor. Poetul consideră ca fiind forme fără fond acele forme ale civilizaţiei care nu corespund 
nivelului de dezvoltare a culturii române. Civilizaţia românească este, prin chiar relațiile statului 
român cu Europa, în contact cu civilizațiile europene. Însă legăturile cu Occidentul trebuie să 
se facă nu în detrimentul pierderii identităţii naționale, ci numai prin ridicarea mai întâi a popo- 
rului la nivelul de evoluţie modernă. Se recunoaște, de asemenea, că formele de civilizaţie intro- 
duse din exterior se adaptează și devin elemente intrinseci ale dezvoltării societății românești. 


3.7. Teoria compensaţiei 


Studiul proceselor de modernizare l-a condus pe gânditor la elaborarea unei originale teorii 
a compensaţiei (vezi şi Bădescu, 1984, 304 passim), pe care el însuşi şi-o asumă în calitate 
de autor: „Teoria socială a compensaţiei fiind a noastră şi neaflându-se în nici un manual de 
politică, ne credem în drept a o esplica“ (XII, 373). Ce spune teoria eminesciană? Un om sau 
un grup este compensat numai prin muncă intelectuală sau fizică, prin producere: „Meritul 
consistă în escedentul valorii producțiunii peste consumaţiune“ (XII, 179). Orice alt criteriu 
nu poate fi admis într-o evaluare reală. O asemenea constatare a rezultat din observarea sub- 
stituirii, într-o societate în curs de modernizare, a meritului obținut prin acţiune productivă 
cu alte criterii, cum ar fi cel al intermedierii între producţie şi consumator. 

Poetul intuieşte în societatea românească conturarea unei direcţii în spațiul public; este 
vorba despre grupuri îmbogăţite rapid şi fraudulos, care încearcă să identifice interesul personal 
cu bunul public. În numele valorilor modernităţii, în primul rând al libertăţii, aceste grupuri 
mimează democraţia, dar, în realitate, deformează sensul real al muncii. Specula, plagiatul, 
frazeologia înlocuiesc gândirea proprie, onestitatea, toate acestea fiind mai pregnante într-o 
societate cu un popor incult, predispus „a lua aparențele drept fond“ (XIII, 304). Iar acel popor 
este constrâns să suporte toate costurile „pentru a întreţine absenteismul şi luxul, precum şi 
pătura numeroasă de oameni cari şi-au făcut din politică o profesie lucrativă“ (XIII, 198). 

Şi astfel „se naște o mișcare nesănătoasă în societate, nu bazată pe muncă, ci pe privilegiu“ 
(IX, 170). În acest sens, aminteşte, de pildă, de 16 bursieri trimişi pe banii judeţului Romanați 
în străinătate, selectați pe criterii clientelare sau de rudenie. 

Ideea cea mai frecventă a gândirii eminesciene este investirea naţiunii române cu virtuți 
care o pot pune pe picior de egalitate cu alte naţiuni. În contrast cu opinia generală, poetul 
vede în Franţa sursa ideilor noastre nesănătoase, consecinţa acestei stări fiind că „am devenit 
nişte maimute ale ei“ (XIII, 254). Se spune adesea că Eminescu ar avea predilecție pentru 
modelul german, o opinie ce nu este în nici un fel confirmată de publicistica sa, pentru că 
nicăieri poetul nu a făcut o ierarhie a culturilor europene. 

Și de această dată se compară situaţia autohtonă cu cea din ţări europene, în scopul de a 
dovedi că românii nu au decât o singură sursă de dezvoltare: munca proprie, ei neavând alte 
resurse, cum se întâmplă în imperii. Imperiul roman şi cel britanic au rezolvat situația grupurilor 
sărace: „Romanii ŞI în vremea noastră englejii caută a înlătura aceste nevoi sociale printr-un 
sistem practic de colonizare, căci colonia e un canal de abatere a superfluenţei populaţiei care, 
rămasă în ţară, ar îneca în valurile ei și statul şi cultura“ (X, 91). Dezvoltarea capitalistă şi 
industrială a Angliei este concepută ca o consecinţă a extinderii spaţiului de creare a capitalului. 
Acelaşi exemplu îl dă sociologul Traian Brăileanu, în Politica, unde susţine, de pildă, că în 
Anglia politicienii sunt preocupaţi de administrarea coloniilor sau a pământului și a resurselor 
preluate din alte ţări, toate acestea fiind pârghii pentru crearea şi dezvoltarea industriilor. 

Tocmai de aceea poetul concepe dezvoltarea modernă a ţării numai prin munca proprie a 
tuturor categoriilor sociale autohtone, cu resursele lor: ,„ ...pentru noi e dureros a vedea cum ni 
se ia cel din urmă ban fără nici o compensare, fără a ni se da în schimb nici administraţie naţio- 
nală, nici justiție acătării, nici instrucţie solidă, nici arte, nici ştiinţe. Pentru noi e dureros să 
plătim diletantismul politic, diplomatic, literar al reputaţiilor uzurpate ale demagogiei noastre 
cu banii cari, bine întrebuinţați, ar fi în stare a înzeci şi a însuti cunoştinţele noastre şi puterea 
noastră de producțiune“ (XII, 179). 


3.8. Efectele modernizării 


Gânditorul admite progrese în dezvoltarea modernă a ţării, în special în înmulţirea averilor, 
dar acestea nu sunt în beneficiul românilor, cu deosebire al ţăranilor, ci numai în cel al unui 
grup minoritar. Eminescu gândește profund modernizarea şi proiectează societatea românească 
modernă ca pe o societate în care evoluţia capitalistă să aducă o stare bună pentru toți românii, 
fiindcă altfel se manifestă într-adevăr rezistența românilor la ofensiva capitalismului, opoziţie 
continuată până astăzi, pentru că o bună parte dintre români este în pierdere şi, de fapt, nu 
este convinsă de oportunitatea acestui sistem social pentru aspiraţiile şi modul ei de viață. 
Schimbarea cu adevărat reală se produce în oameni, altfel progresul este iluzoriu: „cu cât apa- 
renţele nejustificate ale progresului sunt mai mari, cu atât regresul real cată să fie şi el mai 
simţitor“ (XIII, 202). 

Găsim de mare interes teoria eminesciană a nevoilor sociale în societatea în curs de moder- 
nizare, fiindcă formele fără fond sunt un efect al decalajului dintre contextul concret al românilor 
şi impulsionarea de noi trebuinţe. Într-o societate modernă, instituţiile stimulează noi trebuinţe, 
ba chiar le multiplică şi le prezintă pe toate ca fiind de interes public. „E un rău nemăsurat de 
mare acesta, cu atât mai mare cu cât e ireparabil, cu cât trebuinţe contractate nu pot fi restrânse 
cu lesniciune la oameni formaţi deja pe deplin. Încolo, lefile ce se plătesc la noi sunt tot atât 
de mari ca în Austria şi Germania bunăoară, ba putem zice că-n tot continentul european, escep- 
tând Rusia şi Turcia, deși, în raport cu trebuinţele prea de timpuriu şi prea cu deridicata contrac- 
tate, nu tăgăduim că ele sunt mici“ (XI, 149). 

Și în România, unde poporul trăieşte „un adevărat infern“ pentru că îi lipsesc condiţiile de 
existenţă, cerinţele claselor superioare sunt cu mult mai numeroase şi greu de satisfăcut cu 
mijloacele pe care le deţine. Este surprinsă contradicția dintre poporul român, predominant 
agricol, şi nevoile locuitorilor de la oraşe, care aduc din străinătate o „sumă de trebuinţe 
costisitoare“ (XIII, 88), identice cu cele ale unui popor industrial, precum și ale noii aristocrații: 

„Unde mai punem că înlesnirea de a introduce articole străine de lux naşte într-o societate 
primitivă cum e a noastră pofte şi trebuinţe cu totul disproportionate cu puterea ei [de] producere 
şi că, atunci când această din urmă nu ajunge pentru a acoperi trebuinţele nouă, se atacă capitalul 
strămoşesc, trec moşiile în mâna străinilor sau se încarcă cu sarcini ipotecare, scăzându-se astfel 
însuși capitalul fix al poporului“ (XIII, 151). 

Dar nu mai puţin semnificativă rămâne susţinerea unui standard de viaţă similar celui din 
Europa, în lipsa unei activităţi de aceeași factură: „Lucrul la care aspiră toţi este a se folosi 
numai de avantajele civilizației străine, nu însă a introduce în ţară condițiile de cultură sub 
cari asemenea rezultate să se producă de sine“ (XIII, 200). Noile necesități nu pot fi satisfăcute 
doar prin simpla preluare a formelor străine; se impune educarea unor noi aptitudini, însă aceasta 
înseamnă un nou mediu. Poetul aduce în discuţie rolul decisiv al mediului social şi economic 
al unui popor, el neputându-se reforma brusc, pentru că se încalcă principiul adaptabilității, 
care presupune ca obţinerea de calităţi noi să se facă în timp. Prin urmare, natura umană impune 
un anumit ritm de evoluţie: „A sconta viitorul e lesne, şi cămătarul cel mai facil e timpul. Un 
copil poate avea plăcerile bărbatului, o nație incultă rezultatele civilizației, dar cu ce preţ? Cu 
acela al degenerării şi al stingerii timpurie, căci scontul pe care-l face timpul e mai scump decât 
oricare altul“ (XIII, 202). 

Din opera sa se conturează un profil de actor şi agent social real al actelor de modernizare. 
Nu este exagerat să spunem că avem în doctrina eminesciană componentele unui manual al 
conduitei românului modern. 


3.9. Susținerea instituţiilor moderne 


Iar acum, după ce am pătruns în concepția eminesciană, să urmărim succint soluțiile de 
înlăturare a formelor fără fond. Este cum nu se poate mai oportun că Eminescu a trecut dincolo 
de simpla teoretizare ex catedra şi a adus în sprijinul ideii sale fapte care dau dimensiunea 
reală a fenomenului. 

Premisa gândirii eminesciene despre organizarea societății românești în curs de modernizare 
este dezvoltarea proprie: „noi ne-am convins încă cumcă: puterea şi mântuirea noastră în noi 
este“ (IX, 92), iar scopul central stă în conservarea elementului naţional, ceea ce înseamnă 
concret: „Conservarea mai cu seamă a proprietăţii mici în mâna proprietarului român, conservarea 
meseriilor în mâna meseriașilor români“ (XII, 431). 

Un argument convingător este adus de exeget — situaţia geopolitică a românilor —, care obligă 
la o activitate proprie, singura cale de a rezista la presiunile imperiilor: „Înghesuiţi între două 
influenţe egal de puternice şi egal de primejdioase, reazemul nostru nu poate fi decât în ţară, 
în întărirea ei, în dezvoltarea aptitudinilor ei“ (XIII, 35). 

Cu toată opoziţia sa faţă de noile forme, poetul înțelege, pe drept cuvânt, că nu poate res- 
pinge Constituţia din 1866, cu atât mai mult că ea a fost admisă de un guvern conservator: 
„Ceea ce voim azi, precum am voit-o pururea, este conservarea intactă a acestei Constituţii, 
însă bineînţeles intactă, căci e propusă de un guvern în majoritate conservator, votată de-o 
Adunare în majoritate conservatoare“ (XI, 170). Eminescu pleda pentru apărarea spiritului 
capitalist autentic, el fiind un apărător al Constituţiei burgheze pe care o voia aplicată ca atare. 

Înainte de orice, ceea ce se cuvine subliniat cu tărie este acceptarea de către Eminescu a for- 
melor instituționale moderne. Eminescu este departe de a fi un nihilist. Dimpotrivă, acţionează 

şi pledează pentru asigurarea echilibrului şi ordinii sociale de către instituţiile statului român 
modern: „Iaca relele ce am arătat şi ce am zis. Nu să se desființeze toate aceste așezăminte, 
toate aceste libertăţi, ci să se ia măsuri ca ele să devie o realitate: ca comitetul permanent să nu 
mai fie un instrument în mâna prefectului, ca primarul să nu mai fie un bici în mâna subprefec- 
tului, ca instrucțiunea obligatorie să devie un fapt si, mai ales, ca să se ia măsuri pentru pro- 
tecțiunea claselor sărace. Nicăieri n-am zis că cauza relelor este regimul parlamentar, ci lipsa 
de cunoştinţe ascunsă în cuvinte sforăitoare!“ (XI, 36). Gânditorul afirmă, fără putinţă de tăgadă, 
încrederea în noul organism politic, nu neagă oportunitatea instituției parlamentare, însă nu 
acceptă conduita exponenților ei. 

Constatarea consecinţelor negative ale noilor forme nu înseamnă respingerea lor necondi- 
ționată; precizăm că el o spune fără echivoc, în 1888, moment când evoluția României, cu toate 
dificultăţile procesului de modernizare, l-a convins de oportunitatea acestor forme: „Nepotrivite 
vor fi fost pentru noi înaintatele forme a civilizațiunii pripite, introduse ca o plantă exotică pe 
pământul nostru, dar cu încetul și cu stăruință cultura se va aclimatiza și, din cosmopolită, va 
deveni națională“ (XIII, 332). Așadar, într-unul dintre ultimele sale articole, Eminescu dovedeşte 
o înţelegere reală a rolului pe care l-au avut formele suprastructurale în evoluția modernă a Româ- 
niei, ceea ce infirmă opiniile autorilor care susțin neaderenţa poetului la noile forme!€. 

Eminescu a fost prudent în afirmarea soluţiilor pentru starea în care se afla ţara ca stat agrar. 
El a căutat să impună imaginea reală a României, singura de la care trebuie să se pornească 
în proiectul de construcţie a structurilor instituționale moderne, şi nu de la modele preluate 
din alte zone de civilizaţie, ce creau iluzii şi speranţe deşarte. El pleda pentru un model teoretic 
de explicație a edificării civilizației moderne într-un cadru național, care să investigheze 
societatea românească în dimensiunile ei istorice şi sociale concrete. Poetul trasează direcțiile 
de evoluţie a unei societăţi în care să se facă educaţie, să fie mai multă ştiinţă, acces la funcțiile 
publice după criteriul meritului şi al pregătirii. 

Un alt principiu este stabilirea raportului real între economic şi politic, astfel încât politicul 
să fie o consecinţă naturală a economicului: „civilizația economică e muma celei politice“ (XIII, 
182), şi nu, cum se întâmplă în societatea românească în curs de modernizare, politicul să dispună 
de un organism modern, iar economicul să supraviețuiască în forme patriarhale sau chiar pri- 
mitive. Dezvoltarea economică este fundamentul în orice modernizare, întrucât ea este singura 
cale de înlăturare a discrepanţelor sociale, de eliminare a intermediarilor din viaţa socială. În 
realitate, lipsa de dezvoltarea economică este însoţită inevitabil de o nedezvoltare politică. 

Rămânând în planul strict economic, de o mare însemnătate rămâne pledoaria poetului pentru 
dezvoltarea industriei: „Pururea am văzut în diviziunea muncii principalul mijloc în contra 
mizeriei actuale, dar am constatat că această diviziune nu se poate întâmpla pe cât timp meseriile 
vor fi paralizate prin concurenţa fabricatelor străine şi în fine că educația noastră industrială 
este cea care cere sacrificii şi că le merită mai mult decât acea educaţie stearpă care produce 
zecile de mii de aspiranţi la funcțiuni“ (XIII, 178). Dezvoltarea industrială este concepută ca 
fiind complementară agriculturii, într-un sistem de armonizare a celor două sectoare. 

În concluzie, gânditorul proiectează o industrie atașată proceselor de prelucrare a produselor 
agricole şi de ocupare a forței de muncă. Eminescu nu a pledat nicăieri pentru cantonarea la 
nivelul agricol de dezvoltare; industrializarea țării este necesară: „Neapărat că nu trebuie să rămâ- 
nem popor agricol, ci trebuie să devenim şi noi nație industrială măcar pentru trebuinţele noastre; 
dar vezi că trebuie omul să-nveţe mai întâi carte şi apoi să calce a popă; trebuie mai întâi să fie 
nație industrială și după aceea abia să ai legile şi instituțiile naţiilor industriale“ (X, 21). 

Eminescu nu s-a opus industrializării, versurile sale despre drumul de fier nefiind conclu- 
dente. Dezvoltarea industriei se cuvine a fi făcută în contextul concret al unui stat agrar: „Două 
serii de idei sunt chemate a agita adânc opinia publică din ţară: 1) organizarea muncii agricole; 
2) crearea şi apărarea muncii industriale; amândouă de-o valoare egală, chemate a asigura 
existența naţională a statului nostru în contra primejdiilor politice ce pot veni din nord-ostul 
Europei, a cotropirii economice ce poate veni din Apus“ (XIII, 33). După adoptarea instituţiilor, 
se impune o organizare reală pentru a preveni anarhia, haosul şi, mai ales, nerespectarea nor- 
melor de funcţionare a instituţiilor. 

O altă cale de înlăturare a formelor fără fond este reprezentată de şcoală. Cunoscând-o direct, 
în calitate de revizor şcolar, Eminescu judecă școala prin criteriile de eficiență și utilitate pentru 
o populaţie predominant țărănească, şi de aceea, nu de puţine ori, acuză învățământul ca fiind 
prea abstract. În epoca lui Cuza a avut loc o înmulţire a școlilor, „o înmulţire fără tranziție, 
făcută, din nenorocire, în detrimentul calităţii lor“ (XI, 240). Şcoala nu pregătește tinerii pentru 
nevoile reale, ci doar stimulează și întreține funcţionarismul: „O imensă plebe de aspiranți la 
funcțiuni, iată ce au scos la lumină învățământul democratic“ (XI, 240). 

Întrucât au proliferat şcolile teoretice, poetul se crede îndrituit să susțină, ca soluţie de înlă- 
turare sau de estompare a efectelor modernizării precipitate, înființarea a câte unui gimnaziu 
real, în capitalele de judeţe, unde elevii să obțină cunoştinţele necesare şi deprinderile pentru 
activităţile din familie. În acest fel, poetul crede că s-ar asigura o continuitate într-o ocupaţie 
atât de necesară pentru susținerea clasei de mijloc: „În scurt timp am putea avea apoi o generațiune 
activă, cu simţ şi pricepere pentru ocupaţiunile clasei de mijloc şi, bazaţi pe această generaţiune, 
am putea propăși la timp şi la formarea de industrii“ (XI, 345). Instrucția școlară trebuie să înceapă 
cu înființarea de școli reale, condiție primă pentru intrarea în şcoli speciale, iar ca argument 
pentru ideea sa, Eminescu dă exemplul celor două universități: Iaşi şi Bucureşti, înființate înainte 
de a avea şcoli primare şi secundare, de unde se recrutează studenţii. 

O direcţie esențială în actul de primenire a societății românești este, potrivit lui Eminescu, 
organizarea economică şi socială a poporului român în funcție de condiţiile concrete, şi nu după 
planuri importate de aiurea, întrucât cauzele subdezvoltării României sunt economice şi sociale. 
Există un singur şi sigur mijloc: munca productivă. Răzbate în întreaga publicistică emines- 
ciană ideea că o autentică modernizare duce necondiţionat la suprimarea activităților nepro- 
ductive. Sporul în civilizație nu se câştigă decât prin muncă. 

În tot ce cugeta şi făcea, Eminescu a fost urmărit de impulsul de a convinge opinia publică 
în a gândi şi a acţiona pentru înlăturarea tuturor condiţiilor ce împiedică o evoluţie normală a 
statului român, supus, datorită contextului său de constituire şi funcționare, la multe şi contra- 
dictorii provocări. Modernitatea demersului eminescian este de netăgăduit. 


Note 


1. Traian Herseni remarcă această caracteristică a doctrinei eminesciene: „Păcat că scrierile lui politice 
au un caracter de polemică şi gazetărie, deci cu fatalitate fragmentar, care ascunde uneori, pentru cititorul 
neprevenit, înţelesul adânc și adevărat al ideilor sale“ (Herseni, 67). 

2. Toate fragmentele eminesciene citate sunt din M. Eminescu, Opere, Editura Academiei Române, marcate 
în text prin numărul volumului şi pagina. 

3. Tudor Vianu susţine că teza formelor fără fond este „comună ideologiei sociale a vremii“ (Vianu, 1944, 
169). Deşi Ibrăileanu vede la Eminescu „în concepţiile sale lingvistice şi literare multe puncte de contact cu 

Junimea, şi în cele politice câteva“, ţine să remarce „o atitudine independentă și în mare parte deosebită de 
a Junimii, ba uneori chiar contrară“ (Ibrăileanu, 1922, 119). De aceeași părere este E. Lovinescu, care afirmă 
limpede că Eminescu „depășea cu mult junimismul“, întrucât oferea „excepţia unei structuri profund ţărăneşti 
şi tradiţionaliste“ (Lovinescu, 1943, 53), ceea ce nu este tocmai adevărat, deoarece poetul este departe de a 
fi numai o natură rurală şi tradițională. 

4. Chestiunea pusă de marele nostru gânditor apare în orice societate constrânsă să se modernizeze prin 
presiunile externe. lată, o regăsim afirmată de un autor sud-american, în ideea de pseudostructuri. Acestea 
posedă numai conturul fizionomiei structurilor sociale concrete, fiind lipsite de sens: „Din pricină că nu se 
nasc din totalitatea instinctelor sau a dispoziţiilor, ci formează o crustă adaptată, aceste pseudostructuri funcţio- 
nează cu o oarecare anomalie și se menţin într-un echilibru precar“ (Estrada, 183). 

5. Ibrăileanu afirmă despre Eminescu: „Dar în Eminescu nu vorbea interesul vreunei clase diriguitoare, ci 
al claselor mici, al meseriașilor, al răzeșilor şi al ţăranilor. Din acest punct de vedere a criticat Eminescu for- 
mele noi, care sunt rele, pentru că sărăcesc şi distrug acele clase“ (Ibrăileanu, 1922, 180). 

6. Hiatusul dintre țărani şi clasele europenizate este o caracteristică a ţărilor în curs de modernizare. De 
pildă, pe măsură ce se familiarizau cu viaţa aristocratică europeană, nobilii ruşi începeau să pretindă şi privi- 
legiile pe care le aveau nobilii din Occident, de pildă, voiau să fie scutiți de obligativitatea serviciului 
guvernamental. Europenizarea nobililor ruși nu s-a resimţit în îmbunătăţirea condiţiei ţăranilor, dimpotrivă, 
aceştia din urmă au început să trăiască şi mai greu decât înainte: „Nobilimea privilegiată, ai cărei membri 
se adaptaseră perfect la gândirea şi manierile saloanelor franțuzeşti, la sfârşitul secolul al XVIII-lea, trăia 
într-o lume total separată de ignoranţa și viaţa primitivă a ţăranilor. Cu cât deveneau aristocrații ruşi mai 
civilizați şi mai cultivati, cu atât se depărtau mai mult de țărănimea lor“ (McNeill, 661). 

7. Poziţia lui Eminescu faţă de chestiunea agrară este susținută de lucrări din epocă. Amintim numai pe 
marele economist, P.S. Aurelian, care oferă date semnificative: „Astăzi, scria P.S. Aurelian în anul 1880, trei 
pătrimi din populaţiunea țării se ocupă cu agricultura. Comerciu nostru cu ţările străine este alimentat cu producte 
agricole. Finanţele statului, mijloacele cu care se întâmpină toate cheltuielile publice, se culeg mai toate de la 
agricultori. Armata noastră este în mare parte compusă din copiii cultivatorilor“ (Aurelian, XIX). Așadar, un 
specialist conturează tabloul vieţii sociale românești din particularităţile fiinţării ţărănimii și din efectele ei în 
funcţionarea societăţii, tablou care se apropie mult de imaginea creionată, despre aceeași clasă socială, de poetul 
nostru naţional. Viitorul prim-ministru sublinia că în deceniul 8 al secolului al XIX-lea se manifesta și în România 
progresul ştiinţific şi tehnic. Existau în agricultura românească 469 secerători perfecţionate și 989 de batoze, 
„Chiar plugul cu aburi s-a introdus în ţara noastră“. Cu toate acestea, deşi suprafața agricolă crescuse după reforma 
agrară din anul 1864, nu existau producţii mari. Ţăranii împroprietăriți au devenit cu timpul dependenţi de marii 
proprietari datorită legii tocmelilor agricole şi a sistemului dijmei (Berindei, 1992, 47- 48). 

8. Peste o jumătate de veac de la aserțiunile eminesciene, sociologul Traian Brăileanu explică fenomenul 
corupției în spaţiul românesc prin delimitarea între ţări „închise“ şi ţările occidentale cu colonii. În țările „închise“ 
nu există alte căi de îmbogăţire, şi de aceea dobândirea de bogăţie şi onoare se face numai prin politicianism, 
o adevărată primejdie generatoare de instabilitate permanentă: „Toate chestiunile fie cât de neînsemnate devin 
chestiuni politice, sunt prilej pentru «răsturnarea guvernului» şi pentru «reforme urgente şi vitale». Demagogia 
înfloreşte, presa devine o cloacă de injurii şi acuzaţiuni personale, ia proporţii grandioase. Toată lumea «fură», 
adică năzuieşte a exploata în mod indirect (prin buget) populaţia producătoare“ (Brăileanu, 155). 

9. Ibrăileanu este de părere că poetul face „incidental, teoria păturii grecești suprapuse din Muntenia 
(liberalii)...“ (Ibrăileanu, 1922, 177). 

10. „Pătura superpusă din analizele lui Eminescu este generată nu de un mod de producţie, ci de un mod 
de exploatare a resurselor (munca şi materiile prime) în «periferia» sistemului“ (Bădescu, 1994, 123). 

11. O concepţie semnificativă despre rolul statului în crearea dezechilibrului dintre fond şi formă exprimă 
nimeni altul decât I.L. Caragiale. În viziunea marelui scriitor, statul român modern a apărut ca urmare a instaurării 
principiului naționalităților, un stat improvizat, „înființat după împrejurări“, care „are nevoie grabnică de o 
societate. Statul improvizat, în loc de a fi forma de echilibru al forțelor sociale la un moment dat, caută să fie 
fondul și izvorul născător al acelor forţe. De unde statul ar trebui să fie rezultatul natural al societăţii, ne pomenim 
că societatea trebuie să fie produsul artificial al statului. Statul improvizat simțind că păşeşte în gol, are nevoie 
numaidecât de un razim pe ce să-şi pună piciorul; îi trebuie neapărat o societate, pentru liniştea lui, pentru 
asigurarea faţă cu el însuşi că existenţa lui are o rațiune mai temeinică decât norocul, poate necredincios, al 

câtorva momente. Neavând, așadar, pe cine să-i impună lui reforme, se gândeşte el mereu la dânsele; neavând 
o societate care să-i ceară ceva pentru nevoile ei, închipuieşte el niște nevoi sociale cărora le decretează pe di- 
buite satisfacerea. El tot speră şi nu oboseşte a spera că va face să rezulte de la dânsul o societate“ (Caragiale, 
1996, 72-73). Marele dramaturg vede procesul de modernizare ca fiind un rezultat al asocierii organice dintre 
stat şi societate. S-a construit un stat modern în lipsa unei societăți românești moderne, şi de aceea s-a născut 
discrepanţa dintre formă şi fond, iar consecinţa clară a fost manifestarea disfuncționalităţilor instituţiilor. Acolo 
unde nu există activitate reală, se face politică. Politicul, acţionând într-un stat modern, face stabilimente artistice 
fără ca acestea să aibă o activitate artistică. Şi atunci ele sunt utilizate în activităţi politice. De aceea Caragiale 
consideră că în România totul se reduce la politică. 

12. Nu este lipsit de interes că Ion Nădejde, devenit liberal după trădarea „generoșilor“ din 1899, pledează 
pentru dezvoltarea capitalistă a ţării, confirmând astfel pe marele poet şi gânditor: „Introducerea regimului capitalist 
în România trebuie să fie țelul şi idealul oamenilor celor mai luminaţi şi mai înaintați în idei. E destulă muncă 
pentru mai mult de o generaţie“. I. Nădejde, „Nereuşita socialismului“, Noua Revistă Română, vol. III, nr. 33, 
1 mai 1901, 401. 

13. „Este poate cel dintâi gânditor politic român care să-şi sprijine doctrina pe economie“ (Călinescu, 
1978, 201). 

14. Să amintim pe Ibrăileanu, care nu acceptă în nici un fel modernitatea gândirii lui Eminescu: „în realitate, 


marele nostru poet a fost întotdeauna împotriva formelor nouă“ (Ibrăileanu, 1922, 135). 


Capitolul 4 
Formele fără fond în opera lui C.D. Gherea 


4.1. Dezvoltarea României moderne și influenţele externe 


În opera lui Gherea, teoria formelor fără fond ocupă un loc central. În încercarea de a de- 
monstra oportunitatea socialismului în România, el a analizat sistematic realitatea românească 
din perioada modernă prin relația dintre formă şi fond. 

Spre deosebire de T. Maiorescu şi de alți gânditori români, Gherea dă o semnificație mai 
clară termenilor de formă şi fond. Prin formă, el înţelege instituţiile importate din ţările capi- 
taliste apusene, iar prin fond exprimă totalitatea condiţiilor interne, cu accent pe economic. Gherea 
se referă deseori la caracterul poporului român, la nivelul său de cultură şi la disponibilitatea 
pentru instituţiile burgheze, remarcând efectele negative ale acestor instituţii asupra claselor socia- 
le, cu deosebire asupra ţărănimii. Starea de înapoiere culturală este consecinţa nivelului scăzut 
de dezvoltare economică. Dacă la junimişti! introducerea formelor din afară este un pericol, 
pentru că nu are un fundament în realităţile sociale şi culturale românești, la Gherea instituțiile 
burgheze sunt inevitabile pentru România, ele fiind o expresie concretă a legii evoluţiei țărilor 
în curs de modernizare: „În ţările înapoiate, semicapitaliste, contrar celor ce s-au întâmplat în 
ţările înaintate capitaliste, e substratul economic care se dezvoltă în urmă şi sub influenţa chiar 
a noilor forme politice şi juridice sociale“ (Gherea, 1968, 257-258). Doctrinarul socialist elabo- 
rează astfel teoria dezvoltării capitaliste şi a socialismului în ţările înapoiate. EI stăruie pe modul 
de formare a capitalismului autohton, în comparaţie cu cel din Occident. În acelaşi timp, el insistă, 
până la exagerare, pe influenţele externe în procesul de modernizare a ţării. 

Principalul element pe baza căruia Gherea stabileşte specificul evoluţiei moderne în Româ- 
nia este gradul de dezvoltare economică: „Şcolari ai socialismului ştiinţific, membri ai marii 
familii socialiste europene, noi ştim că felul activităţii noastre atârnă de condițiile reale ale țării 
noastre şi mai ales de cele economico-sociale“ (Gherea, 1968, 77). 

Formele fără fond ar fi în viziunea lui Gherea fenomenele anormale care apar într-o societate 
înapoiată ca urmare a adoptării unor instituţii şi legi inadecvate condiţiilor interne, a contradicției 
dintre starea legală, introdusă în ţară din Occident, şi starea reală, existentă în economia şi în 
viaţa românească. 

Pentru Gherea, formele fără fond sunt fireşti şi ele decurg în mod logic şi necesar din evo- 
luţia unei țări rămase în urmă, intrate pe orbita țărilor înaintate. În România societatea mo- 
dernă ia naştere prin introducerea unor forme instituționale din ţările occidentale, pe un fond 
intern economicește inferior, dar care tinde să ajungă la nivelul instituţiilor şi, în acest fel, să 
realizeze unitatea dintre fond şi formă. Gherea analizează sistemul social şi politic românesc 
prin raportarea lui la situația din Apus, care apare pentru el ca un model, ca un sistem de referinţă. 

Într-o lucrare despre opera lui Caragiale, Gherea face o incursiune în procesul formării 
României moderne, cu accent pe formele fără fond, din care am reţinut teza despre diferența 
dintre ritmul accelerat al procesului de modernizare instituțională și modificarea mult mai lentă 
a conduitelor şi mentalităților oamenilor. Această diferenţă a produs „nişte anomalii speciale 
țării noastre, nişte anomalii necunoscute, altele decât cele ale Occidentului Europei. Cultura 
modernă burgheză, introdusă la noi, s-a întâlnit cu altă cultură inferioară, cu care a intrat în 
luptă, având tendinţa de a o distruge, de a educa pe om în sens modern. Dar omul nu se schimbă 
aşa de uşor, ceea ce se schimbă mai uşor la om e stratul întâi [...] al inteligenţei şi moralei, 
adică partea cea mai superficială din om. Calitățile organice, adânci se schimbă mult mai greu, 
se schimbă cu generaţiile. De aici superficialitatea culturii noastre. Instituţiile europene, o dată 
introduse, cer o clasă de oameni care să le priceapă bine, să ştie să le pună în practică, să le 
realizeze“ (Gherea, II, 1957, 67). Or, această clasă lipseşte: „De aici trebuie să rezulte, şi a 
rezultat multă nepricepere, schimonosire, falsificare a instituţiilor şi culturii europene din partea 
celor nepricepuţi, falsificarea şi exploatarea acestei culturi şi acestor instituţii din partea celor 
mai pricepuţi şi mai necinstiţi“ (Idem). 

Evoluţia ţărilor înapoiate, aflate în dependenţă de țările occidentale, capătă caracterul unei 
legi sociale: „Ţările rămase în urmă intră în orbita ţărilor capitaliste înaintate, ele se mişcă în 
orbita acelor ţări, şi întreaga lor viață, dezvoltare şi mișcare socială sunt determinate de epoca 
istorică în care trăim, de epoca capitalistă-burgheză. Și această determinaţie a vieţii şi mişcării 
sociale a ţărilor înapoiate prin cele înaintate le e însăşi condiția necesară de viață“ (Gherea, 1968, 
211-212). Acţiunea acestei legi în ţările înapoiate dă un alt caracter dezvoltării decât în tările 
apusene şi „toate manifestările vieții lor se fac de multe ori prin sărituri, prin zigzaguri, sunt 
sau par a fi anormale“ (Ibid., 212). În acest fel, Gherea crede că găsește explicaţii pentru procesul 
de formare a civilizaţiei române moderne, rolul hotărâtor în dezvoltarea capitalistă avându-l influ- 
enta ţărilor capitaliste din Apus, care determină conţinutul, caracterul şi forţele motrice ale epocii 
capitaliste. S-a subliniat mai puţin această idee gheristă privind constrângerea ţărilor înapoiate 
să accepte capitalismul deoarece epoca însăşi, spiritul veacului, cum va spune Lovinescu, 
ideologia acestei perioade — accentuarea rolului națiunii şi al relațiilor dintre națiuni — impuneau 
tuturor țărilor să adopte sistemul capitalist. Prinsă în acest curent, România nu putea să se sustragă, 
fiind nevoită să intre în raporturi cu ţările occidentale și, din această cauză, să introducă structuri 
capitaliste. Întrebarea este dacă Gherea nu intră în contradicţie cu concepția marxistă legată de 
dezvoltarea societății capitaliste. El subliniază că Marx a studiat societatea capitalistă în general, 
i-a descoperit legile evoluţiei din „ţările înapoiate“, fără însă a putea analiza orânduirea burgheză 
din fiecare ţară. 

Astăzi, ideile socialistului român se întâlnesc cu teoria sistemului mondial și cu teoria 
dependenţei. Trecerea societăţii de la un stadiu la altul va depinde nu numai de dinamicile interne 
ale unei țări, dar şi de felul în care acea societate este inserată în sistemul mondial şi antrenată 
în evoluţia acestui sistem. Dezvoltarea ţărilor din lumea a treia este concepută ca reflexie sau 
răspuns la schimbările externe. Aceasta este teoria dependenţei, care tratează lumea ca un unic 
sistem şi studiază modul în care ţările slab dezvoltate au fost introduse în sistemul mondial 
(Roxborough, 63). Relaţia dintre ţările industrializate din Europa Occidentală şi cele din Lumea 
a treia neindustrializată este o relație dintre metropolă şi satelit, relație regăsită şi în ţările 
subdezvoltate (între capitală şi regiunile înapoiate). Să amintim că ideea dependenţei a fost 
formulată de Marx: „Țara mai dezvoltată arată numai țării mai puţin dezvoltate imaginea 

propriului său viitor“ (Marx, 1957, 44) şi a accentuat importanţa dezvoltării sistemului economic 
mondial ca forță ce leagă destinele țărilor subdezvoltate de destinele societăților dezvoltate. Răs- 
pândirea capitalismului pe glob, după Marx, ar duce la acumulare de capital şi la creştere eco- 
nomică în acelaşi ritm şi în ţările subdezvoltate. 

După I. Wallerstein, s-a creat un sistem capitalist mondial, distinct de alte forme de orga- 
nizare economică (Wallerstein, 7) şi el a devenit un sistem social, singurul spaţiu unde se produc 
schimbări sociale, iar acesta s-a creat din legăturile dintre naţiuni. Este necesară analiza schim- 
bării în termenii relaţiilor dintre state. Imperiile politice s-au transformat în imperii economice 
mondiale. Wallerstein pleacă de la o anumită înţelegere a structurii sociale, adică aceasta ar fi 
aceeaşi peste tot în lume. El vorbeşte de națiuni centrale, periferice şi semiperiferice, cam în 
registrul conceptual al lui Gherea. Transformarea imperiilor politice în puteri economice capi- 
taliste mondiale a implicat schimbarea economică în statele naționale, urmată de schimbarea 
în sistemul internaţional de comerţ realizat în secolul al XVI-lea. În consecință, economia mon- 
dială produce şi rămâne un centru, alcătuit dintr-un grup de națiuni cu guverne puternice domi- 
nate de burghezie, oraşe puternice şi muncă salariată. Maniera în care periferia şi centrul sunt 
legate împreună este o funcţie a dezvoltării centrului însuşi. Pentru Wallerstein expansiunea 
capitalismului din Europa Occidentală în alte ţări a creat forme de muncă coercitive care nu 
au fost cunoscute în Vest. Periferia este dominată de o structură aristocrată, de o muncă aproape 
iobagă şi de oraşe slabe (vezi şi Roxborough). 

Revenind la Gherea, pentru a da o mai mare veridicitate argumentării, el ia ca exemplu Rusia 
care, cu toată opoziția față de transformările moderne, deși nu a avut condiţiile economico-sociale 
necesare, a trebuit să accepte, datorită existenţei ei ca stat european, instituţii capitaliste: „o 
societate care are o imperioasă necesitate de nişte instituţii care nu rezultă din necesităţile vieţii 
sale“ (Gherea, 1968, 213), contradicţie numai aparentă, deoarece ea este explicabilă prin inte- 
grarea Rusiei în raporturile cu ţările dezvoltate. 

Cât priveşte România, Gherea exagerează rolul factorilor externi, neglijând existenţa unor 
elemente puternice interne care susțineau dezvoltarea ţării pe calea capitalistă. Este un paradox: 
în formularea legii dezvoltării țărilor înapoiate, Gherea pleacă de la condițiile interne ale Româ- 
niei, dar explică procesele ei prin influenţele externe. 

Din legea dezvoltării ţărilor înapoiate decurge concepţia despre relaţia dintre fond şi formă. 
Din primele sale lucrări Gherea se opreşte asupra acestei chestiuni, concepția lui cunoscând o 
evoluţie de la exacerbarea rolului instituţiilor occidentale în dezvoltarea României moderne la 
încercarea de a explica raportul dintre acestea și fondul românesc. În ţările capitaliste cu dez- 
voltare slabă, formele sociale apar din fondul social, iar în ţările în curs de dezvoltare fondul 
este creat de forme. Societăţile înaintate capitaliste impun țărilor înapoiate „întreaga lor civilizație, 
tot felul lor de viaţă: culturală, morală, formele politice, juridice şi economico-sociale“ (Gherea, 
1968, 258). Teoreticianul socialist este nevoit să accepte în postfață la traducerea românească 
din 1911 a lucrării lui K. Kautsky, Bazele social-democrației, ideea evoluţiei în trepte a unei 
părți din societate, este vorba despre economie. Întâi se adoptă formele superficiale — hainele, 
manierele —, uşor de imitat, şi mai târziu formele politice, culturale şi juridice. Cel mai greu 
este de atins nivelul economic al ţărilor dezvoltate, nivel care „se adoptă treptat şi se realizează 
complet mai târziu“ (Gherea, 1968, 258). Este, să recunoaştem, o anumită schimbare a concepției 
sale despre evoluția capitalistă a României, concepută, inițial, ca o transformare burgheză a tuturor 
componentelor sociale datorită înscrierii în orbita ţărilor capitaliste dezvoltate. 

Explicând această lege, Gherea arată cum are loc procesul de formare capitalistă în ţările 
înapoiate. Datorită forței şi tăriei societăţii capitaliste din ţările dezvoltate, acestea intră în relații 
cu ţările înapoiate cărora le impun întreaga lor civilizaţie. Gherea sesizează ceea ce am numit 
asimilarea în trepte a civilizaţiei occidentale de către țările înapoiate, de la stratul superficial al 
acesteia (haine, maniere) până la dezvoltarea economică. Şi la T. Maiorescu găsim ideea copierii 
aspectelor de suprafaţă ale civilizaţiei țărilor dezvoltate, fără a se cerceta fundamentele care le-au 
generat. Pentru T. Maiorescu introducerea instituţiilor occidentale reprezintă un pericol în dez- 
voltarea naţiunii. Gherea observă pătrunderea civilizației moderne în România, care nu s-ar reduce 
numai la aspectele superficiale, subliniind caracterul de procesualitate al acestui fenomen. 

De altfel, socialistul recunoaşte că „reacționarii“ şi „revoluționarii“ au ceva comun, anume 
critica formelor sociale importate, dar, ţine să precizeze, „revoluționarii“ sunt mai aproape de 
liberali pentru că ei vor introducerea într-un ritm mai alert a reformelor burgheze. Este de observat 
că T. Maiorescu nu a mai amintit de formele fără fond după 1881, când tema a fost preluată şi 
comentată cu insistenţă de către socialişti. 

Gherea subliniază caracterul pozitiv al rolului avut de formele occidentale într-o ţară înapoiată, 
arătând că „junimiştii văd pricina relelor nu în introducerea relelor Europei, ci în a celor bune“ 
(Gherea, 1968, 106), ceea ce este o eroare născută din necunoașterea ideilor junimiştilor, care 
pledau pentru o modernizare de tip occidental, făcută însă în mod organic. 


4.2. Rolul instituţiilor burgheze în formarea României moderne 


Introducerea rapidă a formelor occidentale s-a datorat unei necesităţi, prin urmare a fost 
justificată istoric şi social, deoarece ţările dezvoltate exercitau influență asupra ţărilor înapoiate. 
De aici, Gherea trage concluzia că formarea României moderne este rezultatul acţiunii formelor 
sociale, în fapt, a instituţiilor occidentale. Adoptarea instituţiilor moderne a avut loc în momentul 
în care ţara se afla sub regim feudal: „La noi mai bine de patruzeci de ani era cam următoarea 
stare reală de fapt: o treaptă economică de dezvoltare foarte înapoiată, relații economice semi- 
feudale, moravuri semiorientale, o stare culturală primitivă; pe acest fond social, pe această stare 
reală de fapt, s-a altoit o stare formală de drept luată din Occident, o stare de drept care cores- 
pundea şi era produsă de o stare de fapt, de o stare economică, morală şi culturală incomparabil 
superioară nouă. Dar odată cu introducerea acestei întocmiri politice şi juridice-sociale superioare 
nu s-a schimbat în mod corespunzător și organizaţia şi relaţiile economice; dimpotrivă, acestea 
au rămas în bună parte semifeudale; şi tot aşa şi relațiile care izvorăsc din dânsele au rămas şi 
ele aceleași“ (Gherea, 1968, 228). 

În demonstrarea necesităţii introducerii unor instituţii burgheze, fruntaşul socialist aduce 
argumente istorice. O primă explicaţie trimite la Revoluţia de la 1848. Poziţia lui faţă de această 
mişcare socială de importanţă covârşitoare pentru istoria poporului român cunoaște schimbări, 
rectificări. Autorul Neoiobăgiei a revenit de multe ori asupra acestui eveniment social. Anul 
1848 este considerat începutul epocii moderne românești. El face o analiză a perioadei premer- 
gătoare revoluţiei pentru a reliefa schimbarea produsă de revoluție, prin antrenarea țărilor române 
în mişcarea socială europeană. 

Alteori, Gherea admite că revoluționarii au înţeles imperativul trecerii societății româneşti 
la un alt tip de civilizaţie, precum şi dificultățile apărute într-un asemenea proces complex, 
dar le reproşează că nu au priceput rolul determinant al economicului, iar transformarea ţărilor 

române nu depinde, în primul rând, de educaţia şi instrucția poporului (Gherea, 1910, 6). Gân- 
ditorul socialist afirmă că ţara s-a schimbat după 1848, când „noi am intrat definitiv în curentul 
vieţii europene. O întreagă întocmire socială bazată pe iobăgie, asemănătoare cu feudalismul 
european, a căzut şi a fost înlocuită cu o altă întocmire, numită în mod obişnuit întocmirea 
burgheză, democrată; formele politico-sociale feudale au fost înlocuite prin formele moderne 
occidentale“ (Gherea, I, 1957, 239). 

Concepţia sa asupra Revoluţiei de la 1848 este contradictorie. Necunoașterea ideilor 
principalilor conducători ai revoluţiei — Bălcescu, Kogălniceanu, Heliade Rădulescu — și 
raportarea permanentă la revoluțiile din Occident l-au determinat să emită aprecieri eronate 
despre cauzele revoluției. Pentru că în cele din urmă şi această mișcare socială apare în viziunea 
gheristă drept o formă fără fond, o schimbare impusă de Europa. La 1848, românii ar fi introdus 
toate instituţiile occidentale?. Fiindcă revoluţia pașoptistă însăși nu este decât efectul relaţiilor 
dintre statele europene, instituțiile moderne au fost oferite de Europa; aici este evidentă 
exagerarea lui Gherea. Revoluționarii pașoptişti erau călăuziți de concepţia luministă 
caracterizată prin tendinţa de a dezvolta societatea pe cale rațională. Programul lor este, în 
esenţă, luminist, și el stă la baza reformelor din epoca noastră modernă, axat pe construcția 
rațională a instituţiilor, pentru că în acest fel se poate interveni în mersul istoric. 

Un alt argument în sprijinul oportunității formelor occidentale pentru evoluția modernă a 
românilor stă în structura de clasă. Gherea afirmă că nu există o burghezie, aşa cum este în 
Occident. Mişcarea socială de la 1848 nu a fost opera unei clase sociale care să fie purtătoarea 
unor cerinţe impuse de epocă. Pentru a dovedi că sistemul instituţional românesc din a doua 
Jumătate a secolului al XIX-lea ar fi efectul influențelor exercitate de țările occidentale asupra 
statului român, gânditorul socialist caută explicaţii în acţiunea unor grupuri. Pe linia lui Maio- 
rescu, Gherea afirmă, în Ce vor socialiștii români? (1886) caracterul forţat al actului de intro- 
ducere a formelor din afară datorat unui grup de tineri educați în străinătate: „Pe la 1840 o 
pleiadă de oameni talentaţi, tinere odrasle ale boierimii, cei mai mulți crescuţi în Europa apu- 
seană sub formele sociale de acolo, au început agitație pentru a introduce aceste forme noi în 
ţara lor şi, după câțiva ani, au reușit. România, fără să treacă prin toate formele mijlocii prin 
care a trecut Europa, a primit formele sociale europene“ (Gherea, 1968, 69). Este spus aproape 
textual ca în studiul În contra direcţiei de astăzi în cultura română al lui T. Maiorescu. 

Aşadar, singura forţă reală era reprezentată de tinerimea cultă, formată în străinătate, care 
nu a făcut decât să introducă formele sociale occidentale, fără să ţină seama de situaţia concretă 
din ţară: „Sprijinindu-se pe condiţiile exterioare ca pe niște baze materiale, tinerimea de la 1848 
a realizat reforma. Dar a realizat-o copiind toate instituțiile şi relațiile europene“ (Gherea, 1968, 
109). Aşa se explică de ce acest grup a copiat, fără nici un discernământ, toate instituţiile 
occidentale: „Alături cu libertatea individuală, cu libertatea presei, a întrunirilor, cu instrucţiunea 
obligatorie, lucruri frumoase care împreună cu nişte baze economice mai drepte, ceva mai 
raționale [...] ar fi dat roade relativ frumoase, zicem relativ pentru că roade cumsecade nu putea 
da decât o organizație socialistă. Alături cu aceste lucruri fără care e cu neputinţă o dezvoltare 
normală a unui popor, se introduseră instituţii reacționare, mârşave, stricătoare. Sub fraze 
sunătoare despre naționalism, patriotism, independenţă, libertate, se introduceau instituţii unele 
mai ticăloase decât altele. Introducând vreo instituţie se cereau mulţime de funcționari, se cerea 
alta care să o controleze pe aceasta şi, în sfârşit, încă una, a treia, care să controleze pe a doua. 
În câţiva ani ne-am trezit cu o droaie de prefecţi, subprefecţi, comisari, spioni polițienești, 

controlori, controlori de controlori, copişti etc. Avem bănci, controla băncilor şi controla controlei; 
avem magistrați, portărei, avocaţi, tribunale, curți de apel, de casaţie [...] avem în sfârșit sărăcie, 
corupţie şi ticăloşii necunoscute în Apus“ (Gherea, 1968, 81-82). T. Maiorescu şi Eminescu scriu 
exact în acelaşi mod despre rolul negativ al tinerilor, instruiți în Occident, în modernizarea 
României, în multiplicarea inutilă şi ineficientă a instituţiilor statului. 

Gherea revine asupra acestei chestiuni în 1910, în Neoiobăgia, unde nuanţează aprecierea 
referitoare la rolul tinerimii la 1848, aceasta fiind considerată o expresie a forțelor sociale care 
au susţinut şi declanşat transformările din societatea românească. Îi ironizează pe junimiști, 
care puneau toate înnoirile din statul român pe seama tinerimii din 1848: „Numai tinerime entu- 
ziastă şi generoasă să fie, că transformarea se face ea, repede-repede“ (Gherea, 1910, 34), uitând 
că, iniţial, el însuşi punea în seama acestor tineri dezvoltarea noastră modernă. Nici de această 
dată teoreticianul socialist nu explică în ce constau aceste forțe, lăsând a se înţelege că este 
vorba despre influenţa inexorabilă a factorilor externi asupra procesului de dezvoltare a ţării, 
fără să observe fenomenul specific ţărilor române: transformarea unei părți a boierimii în 
burghezie. Tinerii revoluționari erau exponenții grupurilor burghezo-democratice, deşi pro- 
veneau din familii boiereşti. 

Cum a apărut burghezia la noi? Iată o chestiune centrală în opera lui Gherea. În spiritul tezei 
sale generale conform căreia România modernă s-a format ca urmare a introducerii unor forme 
instituționale apusene, el susţine că burghezia, la noi, „s-a dezvoltat pe baza acestor instituţii 
democratice dobândite“ (Gherea, 1968, 280), însă burghezia românească nu a fost niciodată 
interesată de spiritul şi de principiile democraţiei burgheze. Așa se explică de ce schimbările în 
structura statului român se datorează nu atât burgheziei, cât unor boieri sau boiernaşi pătrunşi 
de idei democratice şi de spiritul civilizației europene. Condiţiile sociale și economice din preajma 
anului 1848 nu ar fi permis formarea unei clase burgheze. Gherea neglijează exact ceea ce se 
desprinde din analiza sa: particularitățile procesului. Există un viciu de metodă, dar şi un interes 
ideologic: demonstrarea lipsei unei clase burgheze puternice, capabile să transforme societatea 
românească, precum şi imposibilitatea ca o asemenea clasă să se dezvolte la noi ca în Apus. 
Aceeaşi metodă este valabilă în demonstrarea inexistenţei unui proletariat puternic în România. 

Am reținut că Gherea concepe formele sociale apusene ca pe o necesitate pentru statul român, 
deşi ele nu erau cerute de condiţiile interne sau de forțele sociale. Introducerea lor nu s-a făcut 
pe baza unei investigaţii a realităților ţării, nu au fost studiate împrejurările care permit funcțio- 
narea unui anumit tip de instituţii. Fără nici un fel de atitudine critică, s-au copiat toate instituțiile. 
Pornind de la această situație, Gherea explică în ce constă discrepanţa dintre fond şi formă în 
România. Este de subliniat că în opera gheristă problema armonizării fondului cu forma trece 
ca un fir roşu, şi nu o dată autorul Neoviobăgiei studiază fenomenele sociale româneşti în temeiul 
teoriei formelor fără fond. 

Dacă, în primele sale scrieri, Gherea surprinde fenomenul de copiere a instituțiilor occidentale, 
în opera de maturitate se ocupă de toate semnificaţiile acestui fenomen. Astfel, în 1886, Gherea 
arată că unele anomalii sociale sunt determinate de introducerea formelor sociale externe, fără 
a face o investigaţie în detaliu asupra civilizației române moderne. Mai târziu, Gherea face o 
critică foarte severă societății româneşti de la sfârşitul secolului al XIX-lea, amintind de accentele 
maioresciene. Pentru a demonstra că formele sociale capitaliste nu au rezultat din condițiile 
interne, Gherea aduce ca exemplu structura politică şi socială, subliniind că instituțiile politice 
nu sunt creaţia forțelor sociale şi politice româneşti, ci, invers, aceste instituţii au determinat 

apariţia acelor forțe sociale. Pentru ca exemplul să fie şi mai elocvent, Gherea aduce în discuţie 
cultura română, socotită şi ea o consecinţă a formelor sociale externe, deoarece nu ar fi existat 
o dezvoltare economico-socială autohtonă care să fi impus instituțiile culturale moderne: „Am 
avut noi oare aceste condiții necesare din care au rezultat universităţile sau am trecut la universităţi 
direct de la ceaslovul lui Lazăr şi fără măcar să avem profesorii universitari necesari, iar limbile 
rele spun că afară de foarte puţine şi onorabile excepţii, nu-i avem nici acum. Şi în domeniul 
artelor, al teatrelor, al muzeelor etc. nu-i același lucru? Dar ce să mai vorbim de întocmirile 
politice sau culturale? Înseși întocmirile din domeniul material-economic acest fundamentum- 
fundamentorum al societăţii, care, ca atare, nu poate fi transplantat, care trebuie să se dezvolte 
din înseși măruntaiele societăţii, unele din aceste întocmiri n-au fost oare introduse la noi ca o 
plantă exotică?“ (Gherea, 1968, 210). Gânditorul socialist reia, aproape în acelaşi stil, argumentele 
lui T. Maiorescu din studiul În contra direcției de astăzi din cultura română, iar termenul de 
plantă exotică îl regăsim la Eminescu. 

Contradicţia dintre fondul autohton şi instituţiile burgheze nu poate fi soluţionată, crede 
Gherea, de o societate capitalistă. Şi în ţările dezvoltate există un conflict între cele două, mani- 
festat însă mult mai atenuat, deoarece instituţiile din aceste ţări au apărut organic, din situaţiile 
sociale de acolo, lupta pentru impunerea instituțiilor moderne fiind dusă de o clasă socială puter- 
nică — burghezia. În România, situaţia este opusă celei din Occident. Pe un fond social înapoiat, 
impregnat de feudalism, s-a suprapus o stare de drept produsă de o stare de fapt incomparabil 
superioară. De aici, o consecinţă importantă: „un dezacord profund între starea noastră formală 
de drept superioară şi starea reală de fapt inferioară, un dezacord care a avut ca rezultat că starea 
noastră legală a rămas, cel puțin în parte, nerealizată, a rămas numai pe hârtie“ (Gherea, 1968, 
228-229). Pe lângă regimul legal, există şi un regim de ilegalitate, care acţionează, dincolo de 
cerinţele legii, numai în folosul claselor dominante. 

Întrebarea este: forma este pasivă în raport cu fondul? După cum s-a putut observa, Gherea 
a susţinut iniţial că formele sociale au un rol activ, ele stimulează şi generează dezvoltarea ele- 
mentelor ce alcătuiesc fondul. Instituţiile dinamizează condiţiile economice şi sociale dintr-o 
țară cu un nivel de dezvoltare mai scăzut: „Cu alte cuvinte, starea legală pe măsură ce se reali- 
zează, influenţează, în mod progresiv, şi moravurile şi cultura, şi mai mult decât s-ar crede, 
chiar dezvoltarea economică a societăţii, e deci un factor civilizator pentru ţara noastră“ (Gherea, 
1968, 230-231). 

Credem că nu este exagerat să afirmăm că Gherea accentuează trăsăturile statului român 
modern, așa cum se manifestau ele în primii ani ai existenței lui, fără să sesizeze însă transformările 
produse, pe parcurs, în realitățile românești. Eroarea principală a lui Gherea este negarea existenţei 
unei clase burgheze. Pentru că altfel nu s-ar putea înţelege de ce supralicitează discrepanta dintre 
starea de drept şi starea de fapt: „Condiţiile materiale înăuntrul ţării româneşti n-au dezvoltat 
acele contraziceri care au făcut neînlăturată transformarea socială burgheză în Europa, n-au 
dezvoltat nici acea clasă de oameni care ar fi putut întreprinde asemenea transformare, clasa 
burgheză“ (Gherea, 1968, 108). De îndată ce admite că aceste instituţii au și efecte pozitive asupra 
fondului, Gherea acceptă existenţa unui progres, dar acesta era departe de dimensiunile pe care 
le avea în Occident. Din motive de polemică, exegetul exagerează, uneori voit, contradicţiile din 
România, pentru a demonstra valabilitatea propagandei socialiste în ţara noastră. 

Civilizația română modernă s-ar distinge prin discrepanța dintre starea reală, condiţiile concrete 
din ţară, şi starea de drept, adică totalitatea formelor politice şi juridice adoptate din afară, 

superioare fondului intern. Deşi avem un sistem de legalitate, totuşi ţara trăiește sub regim de 
ilegalitate, credea Gherea. Coexistau legalitatea cu ilegalitatea, ceea ce determina o contradicție 
puternică, anomalii şi răsturnări ale adevăratelor raporturi cauzale, așa cum există ele într-o ţară 
care evoluează de la fond la formă. 

Gânditorul socialist subliniază ideea, devenită laitmotiv al concepţiei sale, că întregul nostru 
sistem legislativ este copiat din Occident, că „întocmirea noastră politică-socială, starea noastră 
de drept e aceea din Belgia, din Occidentul european civilizat; realizarea stării noastre de drept 
ar însemna nici mai mult nici mai puţin decât introducerea unor relaţii de drept la noi în ţară 
asemănătoare cu cele din Occidentul european; ţăranul nostru, de pildă, într-o situaţie legală în 
relaţiile lui sociale asemănătoare cu cea a ţăranului belgian... e un vis“ (Gherea, 1968, 230). 
Contradicţia dintre sistemul legislativ burghez şi regimul de ilegalitate se manifestă cu mai multă 
acuitate la sate, unde, practic, ţăranii sunt lipsiţi de protecţia legii, cu toate că existau legi elaborate 
pentru ei. Militantul socialist indică printre cauzele ce au influenţat apariţia regimului neoiobag 
şi discrepanta dintre sistemul de drept, de esenţă burgheză, și situaţia economică și socială reală 
a ţării în momentul introducerii formelor occidentale. Gherea semnalează tendinţa de a produce 
un mare număr de legi, tendinţă stimulată de însăşi opinia publică, obișnuită cu mania legife- 
ratoare care nu exprimă altceva decât anomaliile existente la noi: „Odată votată, legea e trimisă 
pomoşnicului — depozitarul general — care fără să o citească o pune ad acte şi aplică legea nescrisă 
şi nevotată care rezultă din relaţiile economice reale din ţară“ (Gherea, 1910, 156), elocvent 
exemplu care dovedeşte discrepanţa dintre sistemul legislativ şi starea reală. 

În acelaşi timp, remarcăm că, pentru gânditorul socialist, legile sociale produc aceleaşi efecte 
oriunde şi oricând. El subliniază ideea că Europa poate fi considerată o singură țară, iar România 
— o provincie a ei (Gherea, II, 1957, 381). Aşa cum societatea nu se reduce la indivizii care o 
compun, la fel, nici Europa nu este un ansamblu mecanic de state; prin urmare, analiza structurii 
europene nu se poate substitui studiului sistemului național. De pildă, referindu-se la modul cum 
a apărut la noi organismul social-economic din secolul al XIX-lea, fruntașul socialist face obser- 
vaţia că românii au importat din Occident până şi întocmirile din domeniul material, economic, 
exemplificând cu căile ferate: „Am avut noi aceste condiţii sociale sau, dimpotrivă, tocmai 
drumurile de fier au determinat şi determină crearea acelor condiţii, devenind astfel o cauză în 
loc de a fi un efect? Noi am introdus drumurile de fier şi vagoane de cel mai modern confort, 
trase de mașini de ultima perfecţiune a construcției, şi ele treceau (şi trec încă) pe lângă lanurile 
țărănești lucrate cu plug de lemn ca în evul mediu, pe lângă bordeiele învelite şi dezvelite ca 
în timpurile preistorice, care se uită cu mirare şi ironie tristă la această ...plantă exotică ce n-are 
nici o rădăcină în viaţa reală a ţării“ (Gherea, 1968, 211). Nu ne rămâne decât să înlocuim, din 
textul lui Gherea, trenurile cu luxoasele automobile, şi priveliştea de acum mai bine de 100 de 
ani este astăzi, pentru unele zone ale ţării, cam aceeaşi. 

Gherea afirmă fără echivoc că între Occident şi România există o diferență de manifestare 
a relaţiei dintre fond și formă, la cel dintâi suprastructura fiind mult mai activă: „În țările înaintate 
capitaliste, formele sociale urmează fondului social, în ţările înapoiate, fondul social e acela 
care urmează formelor sociale“ (Gherea, 1968, 258). Pentru Gherea, relaţia formă-fond, şi nu 
fond-formă, aşa cum apare ea în ţările dezvoltate, este firească într-o ţară cu un nivel mai scăzut 
de dezvoltare, unde nu este oportună punerea în discuţie a acestei legături cauzale inversate, 
ci doar anomaliile care ar apărea ca urmare a nerespectării relaţiei amintite. Întreaga civilizaţie 
românească modernă este emanaţia introducerii instituţiilor capitaliste. Această civilizaţie fiind 

o realitate care fiinţează, evoluţia ei nu putea să aibă alt curs decât cel de la formă la fond. 
Încălcarea acestui principiu cauzal capătă expresia formei fără fond, a contradicţiei dintre starea 
legală (suprastructura) şi starea de fapt (baza), a existenţei paralele a celor două realități care 
sunt golite de conținut din cauza lipsei lor de unitate. Așa s-a ajuns ca în ţară să se introducă 
cele mai moderne instituţii, ca şi în Apus, superioare fondului și în dezacord cu acesta, ele 
nefiinţând de fapt. Însă Gherea nu aplică consecvent relaţia dintre starea de fapt și starea de 
drept în analizele sale despre societatea românească. 

În opera sa capitală, Neoiobăgia, Gherea este preocupat de dezvăluirea cauzelor existenţei, 
în România, a unor instituții superioare faţă de contextul social intern. Cauza principală este 
epoca istorică burgheză, care cere transformarea ţărilor înapoiate în ţări liberalo-burgheze, exi- 
gente impuse de legea evoluţiei ţărilor mai slab dezvoltate. România, subliniază Gherea, nu este 
înconjurată de un zid chinezesc, prin urmare nu se poate dezvolta autarhic, fără să cunoască 
influenţe din afară. Capitalismul se distinge prin intensificarea relațiilor dintre state. Or apariția 
capitalismului într-o parte a Europei nu putea să nu aibă consecinţe şi asupra României: „Faptul 
intrării în relaţii de schimb cu Occidentul european, capitalist, are consecinţe incalculabile pentru 
țară. Mai întâi, ea începe să devină o țară producătoare de mărfuri și din ţară cu gospodărie 
naturală începe să devină o țară cu gospodărie bănească. Această schimbare care în Occident 
a necesitat veacuri de dezvoltare, de creştere organică socială, la noi s-a făcut într-un timp extrem 
de scurt“ (Gherea, 1910, 36-37). În acest fel, România intră în diviziunea internaţională a muncii, 
iar relația dintre ea şi Occident este reciprocă, pentru că nici ţările apusene nu pot exista fără 
România, după cum nici România nu poate fiinţa fără Occident. 

Influenţa ţărilor dezvoltate este foarte mare, acționează asupra întregii societăți românești, 
transformând-o capitalist, iar aceasta este traversată de mari contradicții, de anomalii și absurdități 
care nu se regăsesc în Occident: „Așadar, în rezumat: o societate înapoiată intrând în relații 
cu capitalismul occidental; acesta îi modifică procesul de viaţă socială, îi revoluționează toate 
raporturile economico-sociale şi morale, îi produce adânci modificări culturale: toate acestea 
nu numai justifică, dar necesitează instituţii liberalo-burgheze, după cum le necesitează şi pro- 
pășirea ulterioară a acelei societăți“ (Gherea, 1910, 43). 

Semnalarea rolului relaţiilor dintre națiuni în epoca modernă este centrală în opera gheristă 
şi constituie o contribuţie originală la adâncirea studiului raportului dintre naţional și universal. 
Ca marxist, el scoate în evidenţă particularitățile procesului de dezvoltare capitalistă a României 
în contextul european al relaţiilor intercapitaliste. 

Se înţelege de la sine că exista la români, în acea perioadă de început a epocii noastre moderne, 
aspiraţia spre idealul european de societate, pentru că, într-adevăr, nu puteau să trăiască în 
continuare după normele şi modelele medievale. Gherea nu ia în considerare — aceasta poate 
şi din cauza necunoașterii istoriei românești de dinainte de 1848 şi chiar a celei de până la Unire 
—, frământările şi confruntările de idei în rândul claselor şi grupurilor conducătoare, care simțeau 
noul spirit european şi doreau schimbarea vechilor rânduieli. Pe de altă parte, ţările române au 
cunoscut relaţii de schimb cu ţări apusene şi până în epoca modernă, limitate, este adevărat. 
Prin tratatul de la Adrianopole, s-a reglementat juridic o stare de fapt. Aşa stând lucrurile, de 
ce nu s-au introdus instituţii capitaliste imediat după acest act? Gherea unilateralizează rolul 
jucat de capitalismul dezvoltat în modernizarea ţărilor înapoiate. În România existau condiţii 
care cereau noi instituţii, ca atare se impuneau forme pe măsura schimbărilor apărute. România 
era o ţară înapoiată, dar, ca națiune distinctă, avea legi proprii care acționau în mod specific 

asupra societăţii, deci şi asupra instituţiilor burgheze occidentale. Gherea nu a sesizat că formele 
sociale occidentale sunt cerute nu numai de relațiile ţării cu ţările occidentale, ci şi de condiţii 
interne, ce ființau după norme proprii. În acest fel, instituţiile moderne capătă caracter național 
şi exprimă aspiratii şi nevoi specifice. Formele sociale au un rol activ, acţionează asupra fondului, 
însă în ultimă instanţă fondul determină conţinutul şi caracterul lor. 

Întrucât evenimente istorice au dus la schimbări sociale, socialistul recunoaşte că introducerea 
instituțiilor liberale burgheze a fost determinată de câștigarea independenţei naţionale şi de 
existenţa statului român. Situaţia geografică a României — plasarea la răscruce a trei mari imperii 
— a avut influenţă asupra stării de înapoiere, țara noastră constituind obiect al disputelor între 
marile puteri. Lupta împotriva lor nu putea fi câştigată decât cu sprijinul direct al Occidentului. 
Dar acest sprijin nu putea fi acordat unei ţări înapoiate care nu are nici o afinitate cu ţările dezvol- 
tate. De aceea România a trebuit, pentru obținerea independenţei și conservarea naționalități 
sale, să accepte instituţiile apusene, care s-o transforme dintr-o ţară feudală într-o ţară capitalistă, 
capabilă de a asimila valori moderne. Gherea afirmă că interesul ţărilor capitaliste faţă de România 
nu este filantropic. Ele urmăresc transformarea ţării într-o puternică piaţă care să absoarbă pro- 
dusele apusene: „De aici, sforțarea ţărilor capitaliste de a civiliza ţările înapoiate, de a le îmboldi 
la introducerea instituțiilor liberale-burgheze“ (Gherea, 1910, 44). 

Pericolul principal pentru pierderea independenţei României îl reprezintă, după Gherea, Rusia, 
datorat mai ales similitudinii de religie, de viață economică, de existenţa acelorași clase condu- 
cătoare în cele două ţări. Ceea ce diferențiază radical cele două ţări sunt instituţiile burgheze 
din România şi lipsa acestora în Rusia: „Așadar, instituţiile liberale au fost necesare pentru viaţa 
țării ca stat independent. Şi într-un fel ele au fost necesare chiar pentru conservarea neamului 
românesc ca atare“ (Gherea, 1910, 44). 

Gherea surprinde un aspect de o importanţă excepţională pentru istoria noastră modernă. Se 
punea, într-adevăr, problema căii pe care s-o urmeze statul român pentru a conserva fiinţa naţio- 
nală a poporului român și a trăi independent în contextul internaţional dominat de imperii. Calea 
adoptată de români a fost dezvoltarea ţării prin dotarea ei cu structuri sociale şi politice moderne, 
care să asigure autonomia lor. Prin adoptarea instituţiilor capitaliste, România făcea dovada 
progresului, a dezvoltării. Epoca modernă „a fost un imens pas spre progres“ (Gherea, I, 1957, 
244). Pentru el, progresul în viaţa socială este diferit de cel din alte domenii, deoarece altele 
sunt legile care acţionează în societate, prin raport cu, de pildă, legile de evoluție a organismului 
uman. Din această cauză, progresul are manifestări particulare şi se realizează în forme diferite, 
în funcţie de condiţiile de evoluţie a unei societăţi. În temeiul acestei idei, Gherea respinge teoria 
maioresciană, conform căreia progresul este tendința spre mai bine, scopul său fiind doar reali- 
zarea mulţumirii sufleteşti. Greşeala lui T. Maiorescu, arată Gherea, stă în studiul progresului 
unui om abstract, rupt de realităţile sociale. Societatea este diferită de indivizii care o alcătuiesc: 
„ea singură e un fel de organism, un organism social, un supraorganism organizat, căruia nu 1 
se potrivesc legile unui organism individual, dar care are legile lui proprii de dezvoltare“ (Gherea, 
II, 1957, 368). Tot din perspectiva specificului progresului în viaţa socială, Gherea caută să de- 
monstreze inconsistenţa tezei lui T. Maiorescu, conform căreia progresul este o mișcare lentă. 
Dimpotrivă, progresul unei ţări are loc prin saltul mai multor trepte de evoluţie. 

Doctrinarul socialist este de acord cu T. Maiorescu în privinţa faptului că o societate nu înain- 
tează în ritmul dorit de oameni: „o societate barbară nu se poate culca azi barbară şi să se scoale 
a doua zi civilizată“ (Gherea, II, 1957, 375). Mergând mai departe pe firul demonstraţiei, Gherea 

arată că societățile nu se mișcă nici în salturi, nici lent, ci se dezvoltă, fiecare societate având un 
ritm al său determinat de anumite condiţii, şi acestea constituie de fapt criteriul de apreciere a 
progresului. Trebuie amintită o schimbare în concepția lui Gherea privind evoluția societății, 
întrucât la începutul activităţii sale publicistice acceptase ideea dezvoltării lente: „Dar noi nu putem 
face sărituri deodată din societatea burgheză în societatea socialistă. O formă socială se naște 
din altă formă nu prin sărituri, ci printr-o prefacere lungă şi complexă“ (Gherea, 1965, 71). 

Autorul Neviobăgiei explică, just, relația dintre condițiile interne şi cele externe în dezvol- 
tarea socială, dar aplicând-o situaţiei ţării noastre, se remarcă aceeaşi tendință de a supralicita 
rolul mediului extern în procesul de modernizare. Progresul social s-ar fi înfăptuit datorită institu- 
iilor apusene, şi nu evoluţiei interne: „pe când la noi, nu numai că au lipsit toate aceste condiţii 
(cele din Occident — n.n.), dar însăşi burghezia ca clasă aproape n-a existat şi cu toate acestea 
țara noastră a devenit o ţară liberal-burgheză. Prin ce minune? Prin nici o minune, ci prin influența 
Europei occidentale, prin influenţa mediului extern internațional, un mediu enorm de puternic, 
astfel că necesarmente trebuia să modifice viaţa noastră socială internă“ (Gherea, II, 1957, 377). 

Din dorinţa de a dovedi şubrezenia poziţiilor negatoare ale socialismului în România, Gherea 
se lasă influenţat de impactul unor concepţii dominante în cadrul Internaționalei a doua. Pe 
de altă parte, Gherea se foloseşte de concepte şi teze vehiculate în gândirea românească, pentru 
că fenomenele particulare ale evoluţiei moderne a României îl determinau să caute explicaţii 
care nu se găsesc în gândirea marxistă. 

Idei similare are şi cu privire la cultură. Dintru început să reținem că el nu acordă nicio valoare 
culturii românești tradiționale, și aceasta este o altă idee prin care se întâlneşte cu T. Maiorescu. 
Nu numai lipsa unei baze economice ar fi definit țările române la 1848, ci şi lipsa unei culturi 
autentice. Odată cu introducerea instituţiilor occidentale în România s-au introdus şi formele 
culturale ale ţărilor din Apus. Aşa cum nu există continuitate în viaţa economică, aceasta nu se 
înregistrează nici măcar în cultură, deoarece formele occidentale sunt cele care au revoluționat 
toate structurile societăţii româneşti: „Noi ne inspirăm de la Europa occidentală în politică, în 
economie, în ştiinţă, în moravuri; trebuie deci, natural, să ne inspirăm tot de acolo şi în literatură, 
care e un reflex al celorlalte manifestări“ (Gherea, I, 1957, 400). Din această cauză nu am avut 
până în epoca modernă o literatură adevărată. Din acest unghi, Gherea remarcă meritul Junimii 
în lupta sa împotriva latinizării absurde a limbii, de creare a unei ortografii corespunzătoare, în 
susţinerea operelor de valoare. Cu toate acestea, nu s-ar putea vorbi despre o reală mișcare literară, 
artistică şi ştiinţifică, din cauza diferenţei dintre starea formală (legală) şi starea reală din România. 
Remarcând că nu s-a urmat cursul organic al dezvoltării sociale, că s-a sărit brusc dintr-o stare 
socială în alta, fără a o pregătire adecvată, Gherea susține că şi cultura română s-ar fi creat ca 
urmare a influenţei occidentale. 

Pornind de la premisa concepției sale despre determinismul social, anume că aceleași cauze 
trebuie să producă aceleaşi efecte, autorul Neoiobăgiei apreciază că influenţa culturii apusene 
asupra vieţii sociale şi culturale autohtone creează moduri asemănătoare de a gândi şi chiar de 
a simţi la clasele culte: „Această viaţă socială de azi şi acest «état d'âme» modern tind mai 
mult să formeze din toate literaturile o mare literatură internațională. Ele fac ca opera unui scriitor 
să fie gustată uneori mai bine în alte țări, decât în ţara lui; ele fac posibil acest fenomen straniu 
că un scriitor mare al unei naţiuni, curând după apariția lui, trece triumfal prin toate literaturile 
națiunilor civilizate, găsind pretutindeni imitatori, făcând şcoală; ele fac ca Sully Prudhomme 
să vorbească mai mult sufletului nostru decât Conachi, Văcărescu, Bălcescu, Panu, ele fac ca 

literatura tuturor ţărilor civilizate să fie acum așa de influențate una de alta şi ca fiecare scriitor 
străin să se adape din acest imens izvor internațional“ (Gherea, I, 1957, 401). 

Gherea este convins că, în capitalism, asistăm la o largă difuziune a culturii, determinată de 
multiplicarea contactelor dintre naţiuni şi stimulată de acel spirit modern. Ca şi T. Maiorescu, 
el crede că valoarea unei opere culturale este dată de capacitatea de a reflecta adevăruri universale. 
Se impune o întrebare: poate să apară un scriitor în cadrul unei culturi lipsite de tradiție? După 
Gherea, numai odată cu introducerea formelor occidentale s-a creat adevărata literatură română. 
El sesizează mutaţiile din cultura modernă şi impactul lor cu evoluţia culturii naționale, însă 
neagă orice virtute particularului. Or, indubitabil, cultura română modernă n-a apărut pe un teren 
gol, nu s-a format în urma contactului dintre statul român şi Occident. A existat un fond cultural 
original, exprimat mai ales de cultura populară, care a conservat concepţiile, mentalitățile şi 
spiritul românesc. De la acest fond original au pornit toți clasicii noştri. Că ei au fost influențați 
şi de opere create în Apus este de netăgăduit. Că scriitorii străini pot să aibă un succes mai mare 
într-o ţară decât un scriitor autohton, este adevărat. Că există un spirit modern, simţit şi trăit în 
întreaga Europă, nu încape nici o îndoială. Contactul dintre culturi este o realitate evidentă. Spiritul 
modern nu a făcut decât să stimuleze, să accelereze dezvoltarea noastră culturală în direcția 
reflectării idealurilor moderne, însă nu el este cauza acestei dezvoltări. Factorul hotărâtor în 
regenerarea culturală rămâne aspiraţia elitei naţionale spre o spiritualitate nouă. 

Și în acest caz Gherea urmărește un scop polemic şi propagandistic: de îndată ce cultura 
română nu este continuatoarea unei tradiţii autohtone şi, totuşi, există ca o realitate evidentă, 
la fel şi socialismul, deși condiţiile interne nu-l susțin, găseşte justificare în societatea românească. 


4.3. Neoiobăgia, o formă fără fond 


După Gherea, nesoluționarea problemei agrare a dus la apariţia formelor fără fond, deci, la 
o discrepanţă între caracterul modern al instituţiilor şi caracterul feudal al relaţiilor de producţie 
din agricultură. El recurge la un exemplu, reforma agrară din 1864, considerată, în mod exagerat, 
drept cauza multora dintre relele care bântuie statul român: „Ceea ce a realizat împroprietărirea 
din 1864 a fost un organism economic, social hibrid, absurd, monstruos, care nu era nici în folosul 
bine priceput al micei proprietăţi, nici al celei mari şi în paguba amândorora“ (Gherea, 1910, 
51). Realitatea născută ca urmare a introducerii de forme instituţionale capitaliste în agricultură 
a fost denumită „neoiobăgie“, una din particularitățile statului român: „avem o viaţă economică 
reală bazată pe iobăgie şi avem instituţii politico-sociale occidentale, lhberalo-burgheze, care se 
potrivesc cu cea dintâi ca nuca în perete, care sunt chiar în completă contrazicere cu ea, aşa 
încât a realiza la sate instituţiile occidentale ar fi a pune în primejdie existenţa neoiobăgismului“ 
(bid., 167). De fapt, pentru Gherea, specificul era determinat de caracterul prin excelenţă preca- 
pitalist al economiei românești. Or formele occidentale, aplicate la noi, s-au constituit în condiții 
economice și sociale diferite (industrialism, o puternică clasă burgheză). 

De rezolvarea chestiunii agrare depinde mersul ţării pe calea modernizării, însă soluționa- 
rea ei nu a dat efectele dorite, deoarece modul cum s-a făcut împroprietărirea din 1864 nu a 
luat în calcul interesele ţărănimii, generând contradicții sociale care au dus la mişcări sociale: 
„Anul 1864 purta în sânul său anul teribil 1907“ (bid., 61). La 1864 nu s-ar fi pus baza rațională 
a dezvoltării ţării, ci, dimpotrivă, i s-ar fi luat orice posibilitate de a se dezvolta, crede Gherea. 
Realizarea împroprietăririi în 1864 s-a făcut parțial, nu a atins bazele regimului economic feudal. 

De aici, o situație complexă, specifică numai României: „Şi deci ceea ce s-a întâmplat trebuia 
să se întâmple în mod fatal. Țara noastră, neputând sta cu nici un chip pe baza nouă pe care a 
fost aşezată, s-a îndreptat către cea veche, feudalo-iobăgistă“ (/bid., 64). Ce motive au stat la 
înfăptuirea reformei agrare din 1864? Gherea nu dă lămuriri explicite, dar lasă să se întrevadă 
că realizarea ei nu era posibilă fără introducerea unor instituții burgheze. 

Cauza principală a transformării României într-o ţară neoiobăgistă rezidă în interesele mari- 
lor proprietari care au conștientizat avantajele foarte mari ale unui asemenea sistem. Numai un 
stat cu formele liberal-burgheze, aşadar, occidentale, însă pe un fond semiiobag, putea să le 
permită noilor clase să ia locul boierimii: „Deci neapărat, fatal, instituţiile politico-sociale trebuiau 
să rămână intacte; dar tot atât de neapărat şi de fatal relațiile de producție trebuiau să revină de 
fapt, la relaţiile de producție iobăgiste“ (/bid., 72). România are din această cauză un regim 
neoiobag, începând cu 1866, regim care întreţine exploatarea eficientă a țării, mult mai intensivă 
decât pe vremea Regulamentului Organic. 

Ce este neoiobăgia? Gherea o definește prin: 1. relațiile de producție în bună parte feudale; 
2. o stare de drept liberalo-burgheză prefăcută în iluzie și minciună, care îl lasă pe țăran la discreția 
stăpânului; 3. o legislaţie tutelară care decretează inalienabilitatea pământurilor ţărăneşti şi regle- 
mentează relaţiile dintre stăpân şi muncitori; 4. insuficiența pământului micului proprietar țăran 
pentru munca şi întreţinerea familiei sale, fapt care îl duce la starea de vasal al marii proprietăți: 
„Această întocmire hibridă şi absurdă, această neoiobăgie, constituie problema agrară specifică 
țării noastre“ (bid., 374). lată ideea de structură hibridă la Gherea; să reamintim că şi Eminescu 
concepe organismul politico-juridic românesc ca hibrid. 

Este de observat că Gherea explică naşterea neoiobăgiei prin abisul dintre formele sociale 
occidentale, de fapt, instituţiile juridice, şi viaţa economică autohtonă. Paralel cu dezvoltarea 
instituţiilor capitaliste, fondul economic şi social își urmează cursul său firesc. Mai mult, prin 
acțiunea acestor instituţii s-a creat o stare juridică, un cadru legal modern, capitalist, pe un fond 
înapoiat, incapabil să se ridice la nivelul formelor sociale noi. Proprietatea agricolă, de pildă, 
a devenit un capital mai burghez decât în Occident, iar împroprietărirea de la 1864 a realizat 
libertatea în formă capitalistă pură din punct de vedere juridic: „Dar în fața acestei forme 
occidentalo-capitaliste, în faţa capitalului marii proprietăţi, nu stă o formă capitalistă de muncă 
corespunzătoare, munca liberă, salariată, ca în Englitera sau Belgia, de pildă; ci munca în fond 
obăgistă, sub formă de așa numită munca învoită, munca silită“ (Jbid., 101). 

Gherea insistă asupra acestei nepotriviri dintre formele juridice şi starea reală a ţării. Care 
sunt consecinţele acestei stări anormale, tipice numai României? În primul rând, o creștere 
exagerată a numărului de legi. Există o adevărată manie a legiferării, care dă iluzia soluționări 
tuturor contradicţiilor generate de neoiobăgie. Apoi, o altă consecinţă este întronarea la sate a 
regimului de ilegalitate, unde legile sunt aplicate numai pentru ţărani, şi eludate de clasele condu- 
cătoare. Statul are caracter duplicitar: în aparenţă cere respectul legii, dar în realitate acceptă 
încălcarea ei, şi din această cauză toate relaţiile sociale sunt confuze, anormale (Jbid., 156-157). 

În primele faze ale pătrunderii capitalismului, agricultura rămâne terenul principal de acţiune 
pentru burghezie, însă pentru aceasta este nevoie ca burghezia să devină mare proprietară, ceea 
ce ar însemna exproprierea ţăranilor. Dar nu era posibilă — ne spune Gherea — o organizare a 
producției de tip capitalist în agricultură, deoarece sistemul legislativ stăvilea orice posibilitate 
de înstrăinare a pământurilor ţărăneşti, astfel că se impunea schimbarea legii economice de acre- 
ditare a inalienabilităţii pământului țăranilor. Dată fiind această situație, burghezia română nu 

se manifesta în toată plenitudinea ca o clasă tipică unei societăţi capitaliste, ca atare, ea ființa, 
uneori, în lipsa unor contexte adecvate. Acesta este un prim sens al burgheziei, analizată din 
perspectiva evoluţiei societăţii ca unitate a fondului și a formei. 

Un al doilea sens este precizat de Gherea atunci când analizează neoiobăgia. În regimul 
neoiobag, clasa burgheză se comportă ca un grup social caracteristic capitalismului, devenind 
mare proprietară de pământuri, dar foloseşte forță de muncă într-un sistem de tip iobăgist (muncă 
învoită, muncă silită), şi nu muncă salariată, muncă liberă, aşa cum se petrec lucrurile în ţările 
occidentale. Se constată un decalaj între cele două clase principale ale societăţii româneşti: o 
clasă burgheză, legată de proprietatea agricolă, şi o clasă ţărănească, constituită formal din mici 
proprietari, dar care, de fapt, sunt aserviţi marilor proprietari. Or, după cum remarcă Gherea: 
„Nu se poate burghezie fără proletariat, după cum nu se poate proletariat fără burghezie, ele se 
dezvoltă în aceeași vreme și în aceeaşi măsură; cu cât mai puternic ca clasă e proletariatul, cu 
atât şi burghezia şi viceversa. Burghezia şi proletariatul sunt tot aşa de indisolubil legate unul 
de altul ca polul pozitiv şi negativ la magneti. Deci, în aceeaşi măsură în care n-avem proletariat, 
ca o categorie socială, n-avem nici burghezie“ (Gherea, 1968, 208-209). 

Instituţiile burgheze nu pot fi introduse la sate, deoarece fiinţarea lor în mediul rural ar pune 
în primejdie existenţa neoiobăgiei. Iată o chestiune foarte importantă pentru înțelegerea concepției 
gheriste despre rolul instituţiilor burgheze într-o ţară înapoiată. Există o contradicție în gândirea 
lui. Ne amintim că afirmă impactul decisiv al formelor occidentale în transformarea din temelii 
a României şi că fondul, cel economic îndeosebi, indiferent că este industrial sau agrar, se va 
ridica în mod necesar la nivelul instituțiilor. Inclusiv în Neoiobăgia el remarcă influenţa acestor 
instituţii în toate domeniile vieţii sociale (stat, politică, cultură, literatură, artă etc.). Analizând 
neoiobăgia ca fenomen specific românesc, teoreticianul socialist exclude rolul activ al instituţiilor 
burgheze în agricultură. Se naște o întrebare: aceste instituţii funcționează, în România, numai 
în sectoare neagricole? Este o chestiune interesantă, şi studiul aprofundat al conceptului de 
neoiobăgie ar da un răspuns la această întrebare. 

Gherea percepe incompatibilitatea dintre instituţiile burgheze şi mediul rural. Fenomenul 
este real. Pătrunderea acestor forme în sate s-a făcut mai lent. Condiţiile economice din agricul- 
tură frânau dezvoltarea lor în sate. Soarta ţăranului nu s-a schimbat prin adoptarea noilor insti- 
tutii, dimpotrivă, acestea deveneau până la urmă forme de exploatare crâncenă a maselor ţărăneşti. 
Însă el exagerează, și de această dată, prin negarea existenţei oricăror elemente capitaliste în 
agricultura românească. 

Gherea repudiază măsurile superficiale, care vor să mascheze adevăratele contradicții şi să 
perpetueze neoiobăgia. În context, consideră soluţiile junimiștilor pentru menţinerea proprietății 
mici ca fiind nerealiste, pentru că nu ating chestiunile politice şi sociale fundamentale, nu vizează 
schimbări în viaţa economică. Referindu-se la o serie de instituţii înfiinţate în sate — casa rurală, 
băncile populare, obştiile sătești —, Gherea subliniază incapacitatea lor de a da un răspuns la 
marile probleme agrare. De pildă, casa rurală deşi ctitorită pentru a da soluţii la problemele 
ţăranilor, poartă încă de la înfiinţare în ea „germenii morţii“ (Gherea, 1910, 299). Gherea crede 
că aceste instituţii, introduse în sat, devin instituții neoiobăgiste, ducând la adâncirea contra- 
dicțiilor sociale. Ele îl transformă pe ţăran din mic proprietar în proletar. Ia ca exemplu rolul 
statului în crearea casei rurale, în dubla ipostază: de stat neoiobag şi de stat burghezo-democrat. 
Ca stat neoiobag — prin întreaga legislație agrară şi prin toată politica rurală — îl împiedică pe 
țăran să devină mic proprietar şi-l menţine în starea de neoiobăgie. Ca stat burghezo-democrat, 

el caută prin casa rurală să creeze proprietatea mică şi mici proprietari: „Statul, împroprietărind 
pe tărani, îi prefăcea de bine de rău, din proletari în mici proprietari — proprietari sui-generis, 
neoiobagi, dar, oricum, mici proprietari; casa rurală va preface pe micii proprietari în proletari“ 
(bid., 303). Totuşi, el concede rolul instituţiilor capitaliste în lărgirea orizontului cultural al 
ţăranului, în educarea spiritului de inițiativă al acestuia. 

Ce propune Gherea? „Soluţia aceasta, care reiese din toată lucrarea noastră, aproape din 
fiecare pagină, este: desființarea totală, completă, neîntârziată, a acestui regim nefast, regimul 
neoiobag“ (Ibid., 375), adică lichidarea totală şi definitivă a tuturor relațiilor de producție şi a 
servituţilor medievale; desfiinţarea tuturor legilor de excepție, desfiinţarea inalienabilității 
pământului, prefacerea micii proprietăţi aparente într-o adevărată mică proprietate ţărănească 
de sine stătătoare. Prin aceste remedieri, Gherea crede că România intră pe adevăratul făgaș al 
capitalismului; astfel, se va realiza o relație mai strânsă între formă şi fond, instituţiile capitaliste 
având condiţii pentru o dezvoltare reală modernă, şi se va înlătura abisul dintre starea de fapt 
şi starea de drept. 

Dacă mergem pe firul demonstrației din Neoiobăgia, observăm că alte concluzii decât cele 
amintite nu puteau fi trase, pentru că, prezentând realitatea socială ca fiind în totală contradicție 
cu instituţiile burgheze, reprezentând existenţa unor puternice elemente feudale, Gherea este 
nevoit să nu accepte teza saltului peste perioada burgheză. Se impunea, conform, argumen- 
tației sale, constituirea unui cadru social şi economic autentic capitalist. 

Care sunt căile prin care România poate ieși din starea de înapoiere? Polemizând cu popo- 
raniştii, îndeosebi cu C. Stere, Gherea susţine că nu agricultura este factorul de dezvoltare mo- 
demnă a României. Poporaniştii acceptă industrializarea ca pe o cale esenţială pentru transformarea 
capitalistă, justificată în Occident, pe când la noi este imposibilă, din cauza lipsei condiţiilor ce 
ar permite o dezvoltare industrială: debuşeuri externe, lipsa coloniilor, teritoriu mic. Gherea reţine 
Justeţea acestor argumente, dar îi reproşează lui Stere că nu ia în calcul caracterul neoiobag al 
statului român, adevărata cauză care împiedică industrializarea țării. Prin desfiinţarea 
neoiobăgiei se poate realiza industrializarea, unica modalitate de dezvoltare modernă a ţării, 
inclusiv a agriculturii şi a satului. Construcţia unei civilizații moderne în România nu este posibilă 
decât dacă există o industrie puternică: „Acolo (în industrie — n.n.) naşte viitorul“, spune în finalul 
scrierii sale Neoiobăgia. 


4.4. Socialismul în țările înapoiate 
şi perspectiva evoluţiei sale în România 


Există o strânsă legătură între concepţia lui Gherea despre socialismul în țările înapoiate şi 
teoria formelor fără fond. Am constatat până acum că Gherea acordă o importanţă covârșitoare 
formelor politice şi juridice în dezvoltarea modernă a României, demonstrând caracterul inevitabil 
al adoptării lor, datorită relațiilor cu Europa. Gherea merge mai departe şi examinează legiti- 
mitatea socialismului în România, în situaţia ei particulară de ţară în curs de dezvoltare. El 
urmăreşte un scop polemic declarat în analiza tezei mult vehiculate la sfârşitul secolului al 
XIX-lea, după care socialismul este o plantă exotică în România, pentru că nu există condiţii 
sociale care să justifice noua orânduire. Date fiind particularităţile României, confruntările din 
mişcarea muncitorească autohtonă şi internaţională, înțelegerea dogmatică a ideilor marxiste 
despre modalităţile de înfăptuire a revoluţiei socialiste, Gherea a fost nevoit să elaboreze o 

interpretare proprie asupra socialismului în ţările înapoiate. În acest sens, putem spune că a utilizat 
teoria formelor fără fond ca pe un cadru explicativ al procesului de dezvoltare capitalistă a Româ- 
niei şi de argumentare a posibilităţii de instaurare a socialismului drept o consecinţă firească, 
logică, derivată din evoluţia ţării. El nu se îndepărtează de explicaţiile marxiste privind cauzele 
ce determină trecerea de la capitalism la socialism. După el, finalitatea evoluţiei din societatea 
capitalistă este socializarea întregii economii, motiv din care ea intră în conflict cu mijloacele 
de producție. Soluţia este înlăturarea societăţii capitaliste şi edificarea societății socialiste: „socie- 
tatea socialistă este nu o dorinţă deşartă, nu un vis, ci o necesitate neinlăturabilă, provocată de 
absoluta nevoie de a se armoniza socializarea întregii vieţi, socializarea producţiei, care există 
deja, cu socializarea aproprierii“ (Gherea, 1968, 186). 

Pornind de la aceste teze generale, Gherea crede că România, ca ţară înapoiată, poate adopta 
socialismul şi demonstrează falsitatea tezei imposibilității lui în ţara noastră. Fiind o ţară înapo- 
iată, fără condițiile unui stat burghez identic cu cel din Occident, România poate trece la 
socialism? Să amintim că Marx vede declanșarea revoluţiei comuniste în ţara cea mai dezvoltată 
— Anglia. Asupra acestui punct se duceau toate disputele între curentele culturale, ideologice, 
filosofice şi politice românești. Răspunsurile la această întrebare au fost diferite. Se desprind 
două orientări: una care considera că socialismul nu este justificat în România și o a doua, care 
aprecia că socialismul este posibil şi necesar. 

Gherea este convins că direcţia de negare a socialismului ia în discuţie două chestiuni foarte 
importante: un tip de societate nu se poate realiza dacă nu sunt pregătite formele societății viitoare 
şi că în societatea românească nu avem formele burgheze şi un proletariat industrial care să schim- 
be societatea capitalistă cu una socialistă. Eroarea acestor argumente ar proveni, spune Gherea, 
din neglijarea faptului că România trăieşte într-un context european, fiind obligată să intre în 
relații cu toate ţările, inclusiv cu cele occidentale din partea cărora suferă influențe. 

Actul de constituire a socialismului are loc pe temeiul legii evoluţiei țărilor înapoiate, aceeaşi 
lege care acționează în procesul de instaurare a capitalismului: „Această lege de dezvoltare a 
societăților înapoiate care prezidează la transformarea lor în ţări capitaliste va prezida şi la 
transformarea lor în ţări socialiste“ (Gherea, 1968, 258). 

Prin urmare, aşa cum capitalismul nu are condiţii interne în România, dar a fost totuşi edificat 
prin adoptarea formelor occidentale, la fel de legitim este şi socialismul. De îndată ce în Apus 
vor exista toate condițiile pentru o revoluție socialistă, în România, ţară înapoiată, însă aflată 
în strânsă legătură cu Occidentul, această schimbare indubitabilă va triumfa. Socialismul, în 
România, este tot atât de legitim pe cât este capitalismul. Socialismul se va clădi în România 
pentru aceleași motive pentru care capitalismul a transformat statul român în stat burghez: „nu 
numai socialismul e o plantă exotică, ci în același fel şi sens, e o plantă exotică întreaga noastră 
viaţă de stat modern; nu numai socialismul nu rezultă din condițiile adânci ale vieţii noastre 
naționale, ci în acelaşi fel şi sens nu rezultă din ele mai toate fenomenele vieții noastre moderne“ 
(Gherea, 1968, 211). 

Fiind demonstrată legitimitatea socialismului în România, este justificată şi existența unui 
partid socialist. Gherea argumentează necesitatea social-democraţiei în pregătirea maselor mun- 
citoare pentru viitoarea societate socialistă. Problemele pe care social-democraţia din România 
le are de dezvoltat au un caracter burghez. De aici greşeala comisă de adepți ai socialismului 
şi adversari ai săi, anume „disproporţionata importanţă dată unor probleme pentru că ele au 
atare importanță în ţările înaintate şi neglijarea relativă a unor probleme foarte importante pentru 

ţările înapoiate pentru că n-au aceeaşi importanţă în ţările dezvoltate capitaliste ş.a.m.d. De 
aceste greșeli însă de vină nu e concepția socialistă, ci aplicarea e greșită, şi leacul ei... vremea, 
dascălul nostru al tuturora“ (Gherea, 1968, 219). Socialiştii din România au activităţi diferite 
de cei din Occident, deoarece ei trebuie să militeze mai întâi pentru instaurarea capitalismului. 
Activitatea proletariatului şi a social-democraţiei „se întinde asupra unei sfere de activitate care 
ar fi trebuit să rămâie domeniul activităţii sociale a burghezimii noastre, și anume realizarea 
tuturor drepturilor cetăţeneşti, tuturor libertăţilor burgheze înscrise în Constituţie, dar rămase 
pe hârtie, rămase o aparenţă, precum şi rezolvarea tuturor problemelor legate de această prefa- 
cere a instituţiilor noastre occidentale din minciună în adevăr şi realitate“ (bid., 278). 

Autorul arată diferenţa dintre legalismul socialiștilor din ţările dezvoltate unde legea este 
un mijloc pentru ei de a transforma paşnic capitalismul în socialism, şi socialiștii români, pentru 
care legea e un mijloc dar nu și un scop în sine (Jbid., 232). O întrebare se pune în legătură cu 
argumentele lui Gherea privind legitimitatea socialismului în România: demonstraţia lui este 
un reflex al teoriei formelor fără fond, sau însăşi demonstrația sa duce, în mod logic, la această 
teorie? Este simptomatic la el procedeul schimbării opticii de analiză a fenomenelor sociale în 
raport de condiţiile concrete. În cazul dat, Gherea apelează la teoria formelor fără fond pentru 
a explica necesitatea înlăturării neconcordanţei dintre instituţiile burgheze şi contextul intern, 
şi acest fapt îl pot face numai socialiștii, deoarece burghezia este incapabilă; dar, în acelaşi timp, 
el aduce dovezi noi bazate pe teoria formelor fără fond, social-democraţia apărând inițial ca o 
formă socială care nu dispunea de toate condiţiile interne. Împletirea principiilor metodologice 
ale teoriei formelor fără fond cu reliefarea justificării ei în realitatea românească este o constantă 
a concepţiei gheriste. 

Sarcina principală a socialiștilor este distrugerea regimului neoiobag şi asigurarea tuturor 
libertăţilor democraţiei burgheze. S-ar părea că doctrinarul socialist dovedește, în acest caz, o 
inconsecvenţă metodologică. Dacă trecerea de la feudalism la capitalism în România s-a făcut 
prin influenţă internațională, de ce nu s-ar produce acelaşi fenomen și în procesul de tranziție 
spre socialism? Gherea nu a negat această teză, dimpotrivă, a susținut-o, luptându-se cu adversari 
redutabili pentru a o impune în opinia publică românească. Trebuie precizat că Gherea are o 
ezitare în ceea ce priveşte teza legată de victoria revoluţiei socialiste în România. Oscilaţia sa 
între exagerarea specificului dezvoltării moderne a României şi supradimensionarea rolului 
factorului extern în crearea statului român capitalist este consecinţa dificultăților întâmpinate 
de teoreticienii ce analizau stările sociale din ţările necapitaliste. Modelul teoretic şi de acțiune 
din Apus nu este valabil pentru ţările mai puţin dezvoltate. Dezbaterile din mişcarea muncito- 
rească, în care un rol important îl aveau socialiștii din ţările apusene, nu clarificau chestiuni 
legate de ţările necapitaliste. Gherea nu a putut depăşi aceste piedici. Importantă rămâne preocu- 
parea sa de a căuta explicaţii şi argumente în funcție de noile schimbări produse în realitatea 
socială românească. 

Astfel, el a susținut, mai ales în Neoiobăgia, că România nu se află în pragul unei revoluții 
socialiste, ci în faza săvârșirii revoluției burgheze: „Acolo e doar de ultima evidenţă că prefa- 
cerea vieţii agrare în socialistă ar însemna ipso facto prefacerea societății întregi în socialistă. 
Dar o astfel de prefacere într-o ţară înapoiată agrară e absolut imposibilă, întrucât ea n-are nici 
măcar atâtea condiţii necesare de viaţă pentru o societate socialistă cât le au societățile capi- 
taliste, — şi doar nici acestea nu le au încă pe deplin“ (Gherea, 1910, 415). 

Gherea insistă permanent pe ideea diferenţelor dintre România şi țările occidentale: „Pe când 
noi n-am ieșit încă din stadiul de dezvoltare medievală și trebuie să intrăm cu pânzele întinse 

în plină epocă burghezo-capitalistă, pe când noi ne găsim înaintea unei revoluţii sociale capi- 
taliste — pașnică, dar totuși revoluţie —, țările capitaliste înaintate încep să iasă din stadiul de 
dezvoltare capitalistă şi să se îndrepte cu pânzele întinse spre cel socialist, ele stau înaintea 
unei revoluţii sociale socialiste“ (bid., 424). Concluzia principală pentru tactica social-demo- 
craţiei române este clară: folosirea tuturor mijloacelor legale în vederea transformării societăţii 
româneşti în societate burgheză, a lărgirii libertăţilor şi drepturilor democratice, şi din acest unghi 
Gherea a justificat tactica legală a socialiștilor români: „Dacă deci am presupune că social-demo- 
craţia, prin vreo minune oarecare, printr-o revoluţie violentă, conjurație etc., ar reuși să pună 
mâna pe mașina socială, această mașină socială n-ar putea să funcționeze nici 24 de ore ca o 
societate socialistă, tocmai pentru că n-are încă dezvoltate condiţiile necesare obiective şi 
subiective de trai“ (Gherea, 1968, 226). 

Se resimte în gândirea gheristă influenţa concepţiei organiciste. Trecerea de la capitalism la 
socialism nu se face în salturi, prin evitarea perioadei capitaliste propriu-zise, având în vedere 
diferenţa foarte mare dintre cele două sisteme sociale: „prefacerea societăţii burghezo-capitaliste 
în societate socialistă e un proces de o complexitate imensă, și această prefacere nu se poate 
deci efectua decât ca un proces de creștere gradată organic din societatea capitalistă în societatea 
socialistă. [...] Ce noimă deci ar putea să aibă la noi o tactică violentă revoluționară cu scopuri 
social-democratice? Asta ar fi curat, dar curat cum s-ar face conjuraţii, atentate şi înscenări 
revoluționare pentru a preface deodatăun copil de cinci ani în flăcău de însurat“ (Ibid., 226- 
227). Gherea recunoaşte că acestea sunt argumentele social-democraţiei apusene, însă ele ar fi 
valabile şi pentru socialiștii români. lată o schimbare radicală, în 1908, faţă de accentele 
persiflante, expuse în conferinţa „D.T. Maiorescu“, în 1892, față de ideea maioresciană a evoluţiei 
treptate, comparată cu evoluţia unui organism care nu poate sări direct în dezvoltarea sa din 
copilărie la maturitate. 

Pledoaria pentru tactica legală pleacă de la încercările adversarilor socialiştilor, care îi 
acuzau pe aceştia de terorism, de subminarea bazelor constituţionale ale statelor, de instigare 
a maselor la luptă revoluţionară. Exegetul socialist se dovedeşte a fi un autentic democrat, 
susținător al căilor parlamentare de trecere la socialism. Gherea a căutat să impună în conștiința 
publică imaginea socialiștilor români ca grup ce respectă legile statului român, lupta pentru 
socialism desfășurându-se numai pe cale legală, şi nu pe cale violentă, ilegală, aşa cum s-a 
întâmplat, până la urmă, în secolul XX, când comunismul a fost instaurat prin forţă. 

Deşi acceptă că dezvoltarea unei societăţi este un proces în care se împletesc factori interni 
cu factori externi, Gherea nu aplică în mod consecvent acest principiu la realitățile româneşti. 
Cu toate acestea, el reușește să formuleze o lege a evoluţiei țărilor înapoiate, pe care nu o găsim 
la fondatorii marxismului. Deşi inițial o susținuse, el a renunţat la ideea simultaneității revoluţiei 
socialiste, aşa cum a fost ea concepută de Marx, şi a elaborat teoria socialismului în ţările 
înapoiate. Dacă Marx condiţiona izbucnirea revoluţiei socialiste în celelalte ţări de declanşarea 
ei mai întâi în Anglia, Gherea accentuează relația directă dintre transformările țărilor capitaliste 
dezvoltate în societăți socialiste şi trecerea ţărilor înapoiate la socialism. Dar el nu precizează 
dacă socialismul va fi instaurat simultan în ţările înapoiate şi în cele dezvoltate. Foarte clară 
este ideea că, dacă revoluția socialistă va izbucni în ţările capitaliste dezvoltate occidentale, 
ea se va finaliza şi în țările înapoiate, datorită relaţiilor foarte strânse între ţările Europei: „Când 
țările înaintate capitaliste care dominează epoca noastră de dezvoltare a societăţilor omenești, 
care dau conținut şi caracter însăşi acestei epoci, determină evoluţia omenirii şi cată să prefacă 

țările rămase în urmă după chipul şi asemănarea lor, când aceste societăți se vor preface în 
societăţi socialiste, atunci şi societăţile înapoiate, semicapitaliste, care nu-și vor fi dezvoltat 
încă toate condiţiile necesare de viață pentru o societate ca cele dintâi, îşi vor adapta și ele 
și li se va impune și lor forma de organizaţie socialistă a societăţii“ (Gherea, 1968, 259). 

Ca urmare a criticilor venite din partea reprezentanților Internaționalei socialiste, Gherea 
revine la unele dintre tezele sale, corectându-le sau oferind o explicitare mai largă. Astfel, în 
1911, el scrie în prefața la cartea lui K. Kautsky, Bazele social-democraţiei, că România, în 
ansamblul ei, este o ţară capitalistă înapoiată, dar care are condiţiile de instaurare a socialismului, 
şi nu mai insistă pe necesitatea trecerii obligatorii a statului român prin fazele evoluției capitaliste 
asemănătoare celor din Occident: „Așadar, după întreaga noastră viaţă socială, în toată imensa 
ei complexitate, după viaţa economică, după viaţa de stat organizat, viaţa politică, juridică, 
morală, culturală, suntem o societate modernă, burghezo-capitalistă şi, cu unele modificări care 
reies din înapoierea noastră, suntem supuşi acelorași legi sociale care guvernează şi societățile 
înaintate capitaliste“ (Ibid., 264). 

Pentru gânditorul socialist, trecerea la socialism se face prin adoptarea unor instituţii socia- 
liste constituite mai întâi în ţările socialiste dezvoltate. Cu toate că discrepanţa dintre fond şi 
formă se manifestă în continuare în ţările rămase în urmă, Gherea nu mai face o analiză deta- 
liată a acestei relaţii în perioada de trecere de la capitalism la socialism, aşa cum făcuse pentru 
perioada de trecere de la feudalism la capitalism. Pentru el, în ţările înapoiate, acționează ace- 
eaşi lege a evoluţiei de la formă la fond. În ţările rămase în urmă, inclusiv în socialism, formele 
sunt superioare fondului. 

Țările dezvoltate vor impune, în perioada de construire a socialismului, institutiile lor ţărilor 
înapoiate? Gherea nu dă un răspuns clar şi direct. Studiul ideilor sale oferă însă o bază pentru 
discutarea acestei chestiuni. Pe Gherea l-a preocupat trecerea de la capitalism la socialism în 
ţările înapoiate. Aceste ţări trebuie să transforme toate instituţiile burgheze adoptate în instituţii 
reale, concordante cu nivelul de dezvoltare internă. Țările înapoiate trebuie să treacă în mod 
obligatoriu prin stadiul capitalist, să realizeze societatea capitalistă, aşa cum ființează ea în 
Occident. Numai de la această treaptă ele pot trece la socialism. Dar ţările înapoiate intră în 
relații directe cu ţările dezvoltate care au, totodată, influenţă puternică asupra lor, nu numai în 
ceea ce priveşte formele burgheze. Formându-se în ţările dezvoltate un puternic proletariat 
industrial, existând o puternică social-democraţie, acestea vor acţiona nemijlocit asupra elemen- 
telor socialiste din țările înapoiate în virtutea aceleiași legi care funcționează: „conţinutul principal 
şi metodele acestei lupte sunt determinate de lupta proletariatului internaţional, în special al celui 
din ţările înaintate capitaliste“ (Gherea, 1968, 278). 

Din scrierile lui Gherea se degajă ideea că, spre deosebire de perioada de trecere de la feuda- 
lism la capitalism, în România, în perioada de trecere de la capitalism la socialism există o forţă 
socială — proletariatul — aptă să preia puterea politică. Programul de acţiune al proletariatului român 
se stabileşte sub influenţa directă a proletariatului apusean, deoarece ţările occidentale permit 
făurirea unor instituţii socialiste autentice care devin modele pentru ţările înapoiate. De această 
dată, instituţiile vor fi mai aproape de fondul intern datorită acțiunii proletariatului interesat în 
funcționarea optimă a instituţiilor, în transformarea fondului și în ridicarea lui la nivelul formei. 
Foarte interesant, Gherea crede că societatea românească va fi mai coerentă funcţional în socialism. 

Gherea confundă solidaritatea internațională a proletariatului cu capacitatea sa de luptă, 
ajungând la concluzia că „proletariatul unei ţări nu se poate libera din robia capitalistă decât 

împreună cu proletariatele similare din alte ţări şi nici lupta actuală din societatea burgheză 
n-o poate duce cu succes decât în înțelegere cu celelalte proletariate“ (Gherea, 1968, 276-277). 
Se poate uşor observa cum Gherea acordă un rol decisiv solidarităţii internaţionale, şi nu 
proletariatului dintr-o ţară, în actul de transformare a societăţii capitaliste în societate socialistă. 
Prin neglijarea capacității proletariatului din ţările slab dezvoltate de a conduce acţiunea de 
instaurare a socialismului, Gherea dă o atenție exagerată adoptării de către aceste ţări a 
instituţiilor ce vor fi create în ţările occidentale, care vor deveni socialiste. 

În concluzie, Gherea a avut, în investigarea realităţii sociale românești, modelul capitalis- 
mului occidental, fiind influenţat de ideile dominante din literatura socialistă de la sfârşitul 
secolului al XIX-lea. Pornind de la această premisă, Gherea a încercat să dovedească ideea că 
înscrierea statului român pe orbita socialismului este datorată contactului cu Europa apuseană. 
Din această teză, Gherea trage două concluzii: 1. capitalismul român nu este efectul evoluţiei 
organice a societăţii autohtone, ci al influenţei occidentale care a forţat la adaptarea de instituţii 
moderne în absenţa fondului adecvat; 2. de îndată ce capitalismul, în România, este urmarea 
logică a interdependenţei dintre România şi statele capitaliste dezvoltate, şi socialismul se va 
instaura în condițiile favorabile oferite de interacțiunile statului român cu țările europene. 

În încheiere, putem spune că Gherea a apelat la teoria formelor fără fond, în analiza realității 
românești de după 1848, pentru explicarea procesului de modernizare a ţării, pentru susținerea 
legitimității socialismului în România. 


Note 


1. Este de subliniat că atunci când face referiri la concepţia junimiștilor despre relaţia dintre instituţiile 
occidentale şi fondul românesc, Gherea nu exemplifică niciodată prin ideile lui Maiorescu, cu toate reacțiile 
stârnite de studiul În contra direcției de astăzi din cultura română, în schimb citează mult din P.P. Carp, cri- 
tică tezele lui P. Missir, face trimiteri la gruparea junimistă. Nici în conferința D-/ Maiorescu nu aminteşte 
articolele lui Maiorescu despre formă și fond. Să fie oare aceasta dovada acceptării tacite de către Gherea a 
tezelor maioresciene fiindcă ele reflectă o situaţie reală? Înclinăm să dăm credit acestei supoziţii, mai ales 
dacă avem în vedere că socialistul nu evită polemicele cu marele său adversar. 

2. Gherea subliniază şansa deosebită avută de revoluționari de a vedea concretizate idealurile lor: „Generaţia 
de la 1848 a avut fericirea, aşa de rară în istoria omenirii, de a-şi vedea visul realizat şi încă realizat mai în 
totalitatea lui“ (Gherea, I, 1957, 241). 


Capitolul 5 
Evoluţia de la fond la formă 


5.1. Era nouă, sfârșitul formelor fără fond. P.P. Carp 


E. Lovinescu remarcă, pe bună dreptate, calitatea de lider al Junimii în ceea ce îl priveşte pe 
P.P. Carp (1837-1919), dar posteritatea l-a reținut pe T. Maiorescu, datorită scrierilor sale: „e răzbu- 
narea literaturii asupra politicii“ (Lovinescu, 1924-1925, II, 127). Foarte bun cunoscător al societăţii 
românești, ideolog al Junimii şi apoi al Partidului Conservator, Carp scrutează procesele de 
modernizare cu ochiul pătrunzător al politicianului şi al expertului în economie. În activitatea sa 
parlamentară, ca ministru şi prim-ministru, a inițiat și a susținut reforme, dintre care amintim 
doar legea minelor şi legea agiului, ce au produs un progres real în economia românească. 

Concepţia sa despre modernizare este evoluționistă, întrucât are ca principiu dezvoltarea 
treptată a societăţii românești și blocarea oricăror tendinţe de schimbare revoluţionară. În discursul 
din 5 februarie 1875 aminteşte de „lunga adormire“ a poporului român, obligat brusc, fără nicio 
pregătire „să se puie cu o oră mai înainte la înălțimea culturei occidentale, şi, în grăbirea ce 
instinctiv am avut, am aruncat de la noi și ultimul vestigiu al culturei noastre anterioare; și aceasta 
a făcut-o ţara întreagă“ (Carp, 98). Se cuvine a preciza limpede poziţia lui Carp în ceea ce priveşte 
schimbările politice, acceptate fiindcă au plasat ţara pe o cale modernă. Din acest punct de vedere 
se declară naţionalist, dar din punct de vedere cultural dovedește intransigenţă, pentru că nu 
poate reţine nimic de valoare din cultura română, alcătuită numai din imitații și traduceri; astfel, 
îi întreabă ritos pe adversari: „unde vă e cultura naţională?“ (Idem), şi pentru a-şi susține cu şi 
mai multă tărie ideea, aduce exemplul Angliei, unde cultura se naşte fără influenţe străine. 

P.P. Carp combate viziunea contractualistă, căreia îi reproşează că ar fi încălcat evoluția 
firească a vieţii sociale şi istorice românești, însă raportarea lui la trecutul românesc este destul 
de flexibilă. Pe de o parte, respinge noile forme moderne din cauză că nu au rădăcinile în trecutul 
nostru: „în noua noastră organizare şi în reformele noastre am comis marea greşeală de a nu 
înțelege adâncul adevăr, că nici o reformă nu este roditoare decât când e o continuare a trecutului“ 
şi dacă „am fi căutat treptat, să îmbunătăţim starea de mai înainte, vă asigur că nivelul civiliza- 
țiunei noastre ar fi mai sus“ (Ibid., 297) din punct de vedere material şi moral. Din această pers- 
pectivă, formele fără fond exprimă neconcordanţa dintre instituţiile, legile burgheze şi nivelul 
de dezvoltare istorică, socială și culturală. Se acreditează ideea legată de întreruperea cursului 
normal al procesului de evoluţie a României, care ar fi avut drept consecință firească formele 
goale, lipsite de un conţinut real, de legătura cu particularitățile proprii poporului român. 

Pe de altă parte, când logica de argumentare a unei idei o cere, trecutul nu mai are valoare. 
Cu prilejul dezbaterilor asupra Legii minelor, Carp spunea în 14/26 aprilie 1895: „Cerinţele 
moderne se impun: degeaba voim noi să menţinem un trecut, oricât de glorios ar fi el. Trecutul 

s-a dus. Degeaba voim să închidem uşile aspiraţiunilor moderne, căci viitorul se impune de 
la sine şi devine prezent“ (apud Gane, 2, 136). 

De astă dată, în linie directă cu doctrina junimistă, Carp aminteşte de legătura dintre activi- 
tatea internă şi organismul politico-juridic modern, care există în orice societate matură: „că 
ceea ce ne impune nouă străinătatea nu era decât rezultatul unei munci anterioare pe care noi 
nu am făcut-o şi fără care, cu toată imitațiunea noastră servilă, nu putem ajunge la nici o înflorire. 
Şi când noi am gândit că libertatea pur şi simplă poate crea civilizaţiunea, ne-am înşelat amar, 
căci civilizaţiunea creează libertatea, iar nu libertatea creează civilizaţiunea“ (Carp, 201-202). 
Iar în altă parte, omul politic remarcă: „În dosul fiecărei idei este o lucrare pregătitoare, o epocă 
de preparațiune ale cărei rezultate este legea respectivă. A introduce de-a gata ideea, este a 
planta flori pe un pământ de nisip, ele degrabă vestejesc, şi veştede sunt cele mai multe din 
creațiile noastre. La umbra acestui import străin se ascunde la noi lipsa de muncă; şi lipsa de 
muncă împreună cu frazeologia pierd popoarele“ (Jbid., 171). Pentru junimist, evoluţia modernă 
a ţării a inversat adevăratul traseu, astfel încât înainte de a se face reforma pe cale legală s-a 
încercat reforma pe cale administrativă (/bid., 298), adică o intervenţie inacceptabilă a statului 
în schimbarea societăţii. În locul unei „democraţii bugetare“ ce stimulează funcționarismul, 
este nevoie de o „democraţie a muncii“, care nu cere de la libertate „altceva decât garanţia 
rezultatelor obținute prin strădania fiecăruia“ (bid., 204). 

Care este, de fapt, dificultatea în adoptarea formelor moderne de către o ţară în curs de 
modernizare? Preluarea lor fără metoda şi concepţia ce au stat la baza constituirii și funcționării 
lor, uitându-se că ele au apărut după un timp de pregătire și de efort propriu: „În dosul fiecărei 
idei este o lucrare pregătitoare, o epocă de preparațiune, a cărei resultantă este legea respectivă“ 
(Ubid., 41). 

În strânsă asociere cu ideea de metodă stă ideea de utopie, care ar urmări multe dintre acţiu- 
nile revoluţionarilor: „Și vom avea oameni cari, neputând face propria lor fericire, se cred apți 
a face fericirea unui popor întreg, şi vor veni cu utopii, cu idei vagi şi generale, să aplice în 
numele libertăţii, egalităţii şi fraternității, idei răsturnătoare de orice dezvoltare națională“ (bid., 
99). În condiţiile statului român, omul politic conservator nu acceptă revoluţia ca metodă de 
acțiune — „Nouă revoluțiunile radicale nu ne sânt permise“ — afirma în 1882 (Ibid., 302). 

Dar cum gândeşte marele om politic reforma, fiindcă trebuie spus că el este cu adevărat un 
reformist? În discursul din februarie 1893, susţine că schimbarea se poate produce, însă trebuie 
să plece de la realitate: „Eu cred că reforma adevărată trebuie să ia lucrurile existente şi să caute 
a le îmbunătăţi“ (apud Bulei, 521). Adevărul este că o „ţară tânără ca a noastră“ (Carp, 234) 
nu poate accepta orice reformă, întrucât „n-am avut încă timpul să ne facem experiența necesară 
şi ţara nu e destul de coaptă...“ (Ibid., 234-235). 

Oratorul se adresează parlamentarilor pentru a-i avertiza asupra pericolului care îi amenință 
pe români de a-şi pierde individualitatea din cauza succesiunii ameţitoare a reformelor: „Istoria 
ne arată că acele ţări, care n-au ştiut să se lecuiască singure de această boală a reformelor, care 
se succed prea repede una după alta, au fost lecuite de alții, dar odată cu lecuirea au pierdut 
individualitatea lor, au dispărut ca naţiuni libere“ (/bid., 302). 

Spre deosebire de ceilalți gânditori evoluţioniști, Carp apasă consecvent pe chestiunea 
organizării şi reorganizării sociale în noul cadru instituțional modern. El nu se ridică atât împotriva 
formelor noi, cât împotriva lipsei de organizare, de punere în funcțiune, de încărcare a lor cu 
un conținut adecvat. Intervenind în şedinţa Camerei din 13 mai 1881, pe marginea interpelării 

lui T. Maiorescu asupra curentului socialist din laşi, incisivul parlamentar spune: „Noi când am 
procedat la organizarea noastră politică, n-am priceput că pe lângă organizarea politică trebuie 
să avizăm şi la reorganizarea noastră socială [...] Odată ce am obţinut Constituţiunea noastră 
liberală, valoarea ei va atârna de conținutul ei“ (/bid., 239). Este nevoit să constate faptul că, 
deși libertatea politică a fost câştigată, nici un partid nu a făcut reorganizare socială. „Democrația 
să devie [...] produsul unei munci serioase“ (/bid., 262), fiindcă astfel s-ar înlătura dependenţa 
de politic „şi poziţiunea ce are fiecare în Statul român să nu o mai aibă din împrejurarea că s-a 
făcut clientul cutărui sau cutărui om politic ci în funcție de meritele şi munca lui“. 

Conservatorismul lui Carp, ca şi al lui T. Maiorescu, poartă pecetea ideologiei junimiste, 
fapt care îi diferențiază de restul conservatorilor, întrucât nu se adoptă poziţia de aşteptare în 
producerea schimbării. Omul politic junimist este conştient de fatalitatea noilor schimbări 
revoluţionare şi orice acțiune trebuie să pornească de la această realitate indubitabilă: „Toţi conser- 
vatorii serioşi trebuiau să consimţă la faptul împlinit; trebuiau să admită revoluţiunea socială, 
democratizarea societăţii noastre, ca un ce irevocabil, — şi lupta nu mai poate avea loc decât în 
privirea mijloacelor ce trebuie să întrebuințăm ca să micşorăm pe cât se poate relele, rezultate, 
ce sporesc din modul defectuos cum această democratizare a fost făptuită. A fost o nenorocire 
la noi că democratizarea s-a făcut de sus în jos, iar nu de jos în sus“ (/bid., 260), şi aceasta din 
cauza democraţiei bugetare: „Pentru că noi, în setea noastră de democratizare, am deschis toate 
stăvilarele şi am lăsat toate liber la dispoziţiunea fiecărui ambițios“ (/bid., 262). Fiind acceptate 
formele, Carp nu pledează pentru desfiinţarea lor, doar cere punerea lor în funcțiune, şi aceasta 
cade în seama întregului corp politic, fiindcă, în noul context, sau ceea ce el numeşte era nouă, 
dreapta şi stânga sunt de domeniul trecutului, şi nu vor mai exista în viitor, iar drept consecinţă, 
se impune reformarea profundă a partidelor, care să purceadă la o reorganizare socială. Practic, 
lupta dintre partide s-ar cuveni să dispară, iar acestea ar trebui să găsească un tărâm „de emu- 
laţiune pentru binele ţării şi să vedem, odată regatul creat, odată România pusă în picioare, cum 
avem să ne organizăm“ (Ibid., 316). El cere tot timpul o nouă organizare, „terenul de luptă între 
noi nu-şi mai are rădăcinile în trecut“ (/bid., 326). Marile reforme nu sunt apanajul unui partid, 
ci al întregului parlament, „unde este adunată țara legală“ — spune cu fermitate marele om politic. 

În şedinţa Camerei din 4 decembrie 1884, ţine vestitul discurs despre Era nouă. Ce este acea 
nouă eră? Fără a intra în discutarea unor chestiuni de istorie politică românească, reținem doar 
convingerea junimiştilor privind începerea unei noi etape în dezvoltarea țării după proclamarea 
Regatului în 1881, impulsionată, după cum prea bine se ştie, de junimiști. Din acele moment 
s-ar fi încheiat tranziția de la societatea veche la societatea modernă şi ar începe faza organizării, 
ceea ce înseamnă încetarea importului de instituţii şi a luptelor de partid: „era luptelor 
constituționale s-a terminat, şi începe era nouă a organizării statului nostru“ (Jbid., 329). 

Întrucât „întreaga noastră administraţiune nu este decât un imens aparat electoral“ (Jbid., 
334) este nevoie de o nouă organizare în crearea unei administrații competente şi eficiente, auto- 
nomă de politic. Noua administraţie are misiunea de a ridica poporul din starea de letargie şi 
ignoranță, ca să-l aducă la acel nivel descris de însuși Carp: „Dati-mi un popor care are deja în 
treptele de jos elementele puternice în cari, pe lângă cultul proprietății, se dezvoltă în mod cât 
de elementar neatârnarea omului ce se administrează singur, şi puteţi fi siguri că însuşirile acelor 
cari se ridică din sânul lui pe treptele superioare ale societăţei vor fi de mii de ori mai înalte 
decât ar fi ieşit din un popor slăbit“ (bid., 330). 

Pentru Carp, organizarea societăţii era o problemă vitală: „Noi considerăm organizarea 
acestui stat ca misiune a generațiunei noastre, precum crearea lui a fost misiunea generaţiunei 
de la 48, şi doresc din tot sufletul să avem şi noi soarta generaţiunei de la 48“ (Carp, 336). 

Clasele ce alcătuiesc statul român nu pot fi decât pozitive, şi acestea sunt ţăranul, meseriașul 
şi clasa conducătoare. Carp crede că ţăranului îi lipsea nu pământul, ci educaţia muncii, menta- 
litatea de a lucra eficient şi continuu. Totodată el arată diferenţa între conservatorii, care vor 
descentralizare comunală, şi liberalii, care au impus „centralizarea birocratică“ (/bid., 456). 

În viziunea lui Carp, nu grupurile sociale, ci individualităţile au produs cele mai importante 
evenimente, şi acestea sunt regele şi dorobanţul care au făcut neatârnarea, regatul, crearea 
României moderne (/bid., 428). 

Observăm semnificația acordată sistemului legislativ de către omul politic junimist, acesta 
fiind în consens cu T. Maiorescu şi cu Eminescu în ceea ce priveşte organicitatea legilor, așa 
cum o spune limpede în discursul din 27 noiembrie 1886: „am luat legile din ţările străine cari 
nu aveau nici o relațiune cu starea noastră, şi nu am studiat măcar dacă chiar în ţările acelea 
de unde am luat legile, ele nu erau vătămătoare“ (bid., 417). 

În discursul din 28 septembrie 1878, la dezbaterea pe marginea articolului 7 din Constituţie, 
P.P. Carp aşază problema formelor fără fond pe temeiul introducerii de către forţele politice 
a unor instituţii occidentale care nu-şi aveau o cauză bine definită în condițiile interne ale 
României: „Când România, cam virgină de orce cultură s-a găsit deodată în față cu civiliza- 
țiunea occidentală, era firesc să nu înţeleagă întregul mecanism şi întregul mers al acestei 
civilizaţiuni; era firesc, ca de multe ori să confunde cauza cu efectul şi să crează că, imitând 
în mod superficial efectele, luând pur şi simplu formele cari le-a luat civilizaţiunea occidentului, 
noi aveam să ajungem la același rezultat la care a ajuns Europa, şi a uitat că ceeace ne impune 
nouă în străinătate, cea ce ne impune atât de tare încât ochii ne apun, nu era rezultatul unei 
munci anterioare pe care noi n-am făcut-o şi fără care, cu toată imitațiunea noastră servilă, 
nu putem ajunge la nici o înflorire. Şi când noi am gândit că libertatea pur şi simplu poate 
crea civilizațiunea, ne-am înşelat amar, căci civilizațiunea crează libertate iar nu libertatea 
civilizațiunea“ (/bid., 201-202). Ca popor tânăr „ne-am aruncat exclusiv pe tărâm politic. Am 
părăsit toată activitatea economică“ (Jbid., 202). De aici, funcționarismul, fiindcă fiecare a 
vrut să fie demnitar, părăsind activitatea economică. În raport cu Franţa, ar trebui să avem 
80 de deputaţi, dar sunt 150, şi 10 prefecturi, dar sunt 30. Întrucât toată lumea s-a aruncat în 
politică, activitatea economică este ocupată de evrei: „locul lăsat gol a fost ocupat de evreu 
fără nici o luptă. Și dovadă despre aceasta este că cu cât se lărgea cercul libertăților noastre, 
cu atât creștea numărul evreilor“ (bid., 202). Nu evreii sunt de vină, ci modul nostru de orga- 
nizare şi de activitate economică, şi de aceea, spre surpriza generală, Carp acceptă lecţia trata- 
tului de la Berlin: „Şi dacă este un lucru de care mă bucur în tratatul de la Berlin, este că el 
ne obligă să deschidem ochii, şi ne obligă a studia starea noastră socială“ (/bid., 202-203). 

Carp dovedeşte permanent realism, nu se cramponează dogmatic de afirmațiile sale, având 
tăria de a recunoaște realitățile. Este aici un paradox, ştiute fiind orgoliul, vanitatea şi chiar 
rigiditatea lui în anumite decizii politice — numai în acestea afirmă convingeri nestrămutate. În 
chestiuni teoretice se arată mult mai flexibil. P.P. Carp afirma în discursul din 7 februarie 1895, 
asupra proiectului legii minelor, o viziune nouă în legătură cu principiile de constituire a unei 
civilizații, acceptând rolul influențelor străine: „Ia să aruncăm noi o ochire retrospectivă asupra 
mersului civilizaţiei şi v-aş ruga să-mi arătaţi în care parte din istorie aţi văzut dvs. că un popor 
a ajuns a fi cult, rămânând redus numai la propriile lui forţe? Nicăieri nu veţi găsi un asemenea 

popor. Toate celelalte civilizaţiuni au început cu înrâuriri străine. Cine a educat pe greci dacă 
nu egiptenii, asirieni, fenicienii? Cine a educat pe romani, dacă nu grecii? Cine pe italieni, după 
luarea Bizanțului, dacă nu fanarioţii aceia urâţi de dvs.? Cine a produs explozia cea frumoasă 
a renașterii franceze? A produs-o Italia. Dacă este aşa, dvs. vroiţi că ceea ce nici o naţiune din 
lume nu a făcut să facem noi? Popor nou, suntem în perioada de asimilare. Şi până nu se va 
termina acest proces de asimilare al ştiinţei, al experienţei altora, de la noi şi prin noi nu va ieşi 
nimic serios. Odată ce am intrat în concernul european, în vârtejul de cultură modernă, ori avem 
să ne punem cât de iute la nivelul acestei culturi, ori avem să dispărem“ (apud C. Gane, II, 129). 

Carp cere conservatorilor, nu destul de racordaţi la nevoile reale ale timpului, să fie implicaţi 
în marile transformări ale ţării: „dacă vor să însemne ceva în această ţară, trebuie să fie cei 
dintâi a se pune în capul tutulor reformelor folositoare [...] să dovedească că nici un progres 
serios nu le e străin şi că nici o nevoie a țării nu-i lasă nepăsători“ (Carp, 300). 


5.2. Formele fără fond, caricatura civilizaţiei. Theodor Rossetti 


Fondator al Junimii, Theodor Rosetti (1837-1923) s-a afirmat destul de discret în cadrul 
grupării conduse de T. Maiorescu, şi totuşi a susţinut public în trei eseuri, ,„ Despre direcțiunea 
progresului nostru“, 1874, „Mişcarea socială la noi“, 1885, „Scepticismul la noi“, 1892, publi- 
cate în Convorbiri literare, câteva teze despre evoluţia precipitată a României. 

Ideea sa de bază se referă la efectele modernizării pripite, regăsite în prăpastia creată între 
grupul, minoritar, care profită de avantajele primenirilor şi imensa masă a populaţiei, nepregătită 
în a se adapta noilor cadre instituționale. Deoarece drumul pe care s-a mers a fost greşit a existat 
o nemulţumire pentru starea în care se află ţara, generată de „nepotrivirea adâncă a formelor 
noi în care am îmbrăcat viaţa noastră cu realitatea lucrurilor, apoi disproporția între scopuri şi 
mijloace, între aspiraţiuni şi puteri“ (Rosetti, 1885, 610). Din instinctul de a schimba totul pentru 
a ieşi din semibarbarie, termenul, amintim, este dezvoltat de Eminescu, s-a ajuns la o abundentă 
legiferare „care în privinţa calităţii însă chiar a provocat îndoielile şi temerile celor cugetători“ 
(Idem). În 25 de ani de la Unire, Constituţia s-a schimbat de 5 ori, o realitate care arată de ce 
nu se respectă la noi legea. De aproape 150 de ani, legile se schimbă mereu şi nimeni nu mai 
are încredere în ele. 

Rosetti menţionează printre cauzele ființării formelor fără fond decăderea clerului, lipsa de 
autoritate, starea ţăranului român, lipsit de o educaţie socială modernă. Disfuncţionalităţile din 
societatea românească în curs de modernizare apar din lipsa de efort în adoptarea noilor instituţii: 
„Fără a ne asimila cu o singură lovitură fără muncă cu popoarele a căror cultură e rezultatul 
unei lupte şi unei munci seculare, am izbutit numai a produce caricatura unei civilizațiuni“ (Ro- 
setti, 1885, 611). Dacă aceste instituţii nu duc la o regenerare, „ar avea de efect necesar dizolvarea 
progresivă a tuturor legăturilor care fac din popor un tot organic, şi nu numai o grupare exterioară 
mănţinută prin forţă; ea ne-ar conduce la individualismul cel mai mare“ (Idem). Rosetti vede 
o cauză a dificultăţilor în modernizare în conduita grupurilor sociale şi de aceea nu se sfiește 
să critice starea socială veche, lipsită de o temelie sănătoasă: „Clasele privilegiate nu aveau cong- 
tinta poziției lor înalte, sentimentul datoriilor care decurg din această poziție“. Junimistul susține 
că prea mulţi boieri proveneau din păturile de jos, şi aceştia „aduceau toate defectele slugilor 
devenite stăpâni“ (Idem). Ruperea de producţie şi fuga de muncă ar fi trăsăturile care îi carac- 
terizează pe noii boieri. 

La fel ca toți junimiştii, Rosetti pune limitele modernizării pe seama tinerilor aflaţi la studii 
în străinătate, incapabili în folosirea culturii drept mijlocul cel mai puternic de propăşire socială 
pentru emanciparea poporului. Contactul cu Franţa este considerat, poate, cel mai primejdios 
pentru dezvoltarea noastră intelectuală şi socială (Rosetti, 1885, 615). Deşi apreciază înfiinţarea 
şcolilor româneşti de către cărturarii ardeleni ca reacție la influenţa grecească, Rosetti crede că 
mulți dintre aceşti ctitori nu erau tocmai bine pregătiți: „Acești fii ai poporului ardelean formaţi 
în şcoli străine puţin înaintate ei aduceau ideile strâmte, vederile unilaterale câteodată şi defectele 
de caracter ale satului lor natal“ (/bid., 617). Diagnoza poate fi corectă, dar autorul nu-şi pune 
întrebarea de ce tocmai ardelenii, veniţi dintr-un spaţiu cultural în care lipseau elitele româneşti 
şi cu toate defectele lor, au reușit să impună, în Principate, învățământul în limba română. 

Th. Rosetti subliniază „disproporția între scop şi mijloace, trăsătura caracteristică a întregii 
noastre acţiuni economice“ (Rosetti, 1874, 8), apreciind că „numai înturnându-se la observarea 
unei juste proporţii între țelurile urmărite şi mijloacele de care dispunem vom intra într-o 
dezvoltare normală şi progresivă“ (bid., 13). 

Acelaşi autor recunoaște că problema esenţială este modalitatea de a introduce o cultură nouă 
într-o „ţară picată de veacuri în cea mai adâncă lâncezire și inerție“ (Rosetti, 1886, 911), şi a 
cărei structură socială era învechită şi chiar dăunătoare evoluției pe calea modernă a României. 

Junimistul accentuează ideea că ţăranul nostru, neobişnuit cu exercițiul vieţii legislative, se 
conduce după aceleaşi legi vechi care nu-i cereau un anumit nivel de pregătire sau de îmbo- 
găţire a orizontului său cultural: „Țiind cu tărie la tradiţiunile moştenite, la datinele vechi, până 
şi la obiceiurile satului său, săteanul nostru era mai mult ocârmuit prin acele obiceiuri, datini 
şi tradițiuni decât prin normele legislative generale, a căror existenţă chiar îi era de cele mai 
multe ori necunoscută“ (Rosetti, 1885, 619). 

Th. Rosetti militează pentru o cunoaştere exactă a stadiului în care se afla România în cea 
de a doua jumătate a secolului al XIX-lea, pentru adoptarea mijloacelor adecvate construirii 
societăţii moderne în condiţiile specifice ale statului român. „În loc de a dezvolta în sens modern 
datinile şi instituțiile strămoşeşti, în loc de a căuta şi găsi formele sub care ideea modernă a 
statului s-ar fi putut introduce în conștiința poporului, noi am găsit mai lesne de a împlânta în 
bloc şi fără cea mai mică cugetare critică formele prelucrate de alte ginţi, care oricât de perfecte 
ar fi, nu corespund nici trebuinţelor, nici trecutului, nici simţămintelor intime ale poporului 
nostru.“ (Rosetti, 1874, 10) Pentru junimist calea românească de dezvoltare modernă nu poate 
porni decât de la fondul intern: „dezvăţându-ne de a privi ţara noastră ca o tabula rasa deschisă 
fanteziilor noastre creatoare, renunțând la îngâmfarea care ne-a făcut să credem că pentru a fi 
mari legislatori e destul de a transplanta pe ţărmul Dunării puţinele idei ce le-am cules cu multă 
osteneală prin enciclopedii şi manuale de bacalaureat trebuie să ne dedăm a studia mai înainte 
de toate viaţa adevăratului popor“ (Rosetti, 1874, 13). 

Fostul prim-ministru constată că nicăieri prăpastia dintre clasele culte şi cele inculte nu este 
aşa de mare ca la noi. Nu se meditează îndelung asupra situaţiei concrete a românilor, cărora 
ar putea să le prisosească ceea ce este util pentru alte popoare. El remarcă, de altfel la fel ca 
toţi junimiștii, tendinţa de a mări aparatul administrativ. Trage o tușă îngroșată în descrierea 
psihologiei noastre etnice: „Nu suntem decât o turmă turbulentă şi incoerentă de indivizi în 
care cel mai urâcios egoism individual e unicul mobil de acțiune. Rezultatul final al acestei 
dezvoltări îl vedem în indiferentismul cinic cu care în urma urmelor râdem de toţi şi de toate“ 
(Rosetti, 1874, 11). 

Dezvoltarea modernă este concepută ca activitate economică şi socială proprie şi, asemenea 
lui P.P. Carp, junimistul cere organizare socială: „Pe cât timp ne vom mărgini a rumega ideile 
şi cultura altor popoare nu vom fi în stare a produce nimic original pe tărâmul gândirii, nu 
vom justifica prin urmare prin nimic pretenţia de a forma un grup distins şi autonom în marea 
familie europeană. Până nu vom avea o legislaţie română, o organizare în stat şi comună 
originală şi adaptată trebuinţelor noastre, până când nu vom avea o istorie o limbă, o ştiinţă 
română nu vom fi un popor ci cel mult o expresie geografică expusă fluctuaţiilor zilnice, 
amestecului fără sfârşit al vecinilor noştri“ (Rosetti, 1874, 13). 

Soluţiile lui vizau pregătirea poporului pentru a putea primi forme moderne de cultură, 
ceea ce era fără îndoială necesar, dar insuficient pentru depăşirea stadiului la care se afla statul 
român. Numai o restructurare a relațiilor de producţie care să ducă la înlăturarea piedicilor 
din calea afirmării civilizaţiei moderne putea duce la înlăturarea contradicțiilor semnalate cu 
destulă exactitate de Rosetti. 


5.3. Organicismul permanenţelor istorice. Nicolae lorga 


Evoluţia organică a societăţii este principiul ce străbate arborescenta operă a marelui istoric 
N. Iorga (1871-1940). Reflecţiile sale despre formele fără fond sunt generate de analiza curen- 
telor şi mișcărilor culturale autohtone, cu deosebire a junimismului. Nefiind junimist, Iorga 
se întâlneşte cu corifeii junimismului în diagnoza asupra realităților românești. 

Iorga discută fapte istorice şi avansează mai puţin teorii, în acest sens fiind de reținut analizele 
asupra formelor fără fond. Indubitabil, istoricul nu propune o definire a termenilor de formă şi 
fond şi, cel puţin în studiile parcurse, nu dă sugestii pentru ceea ce ar însemna teoretic formele 
fără fond. Cu oarecare măsură, avem o fenomenologie a realităţilor ce cad sub incidenţa formelor 
fără fond. Opera lui Iorga reflectă meditaţia continuă a autorului asupra modalităților de afirmare 
a fondului indigen în contextele, foarte numeroase şi dominatoare, ale formelor. Un volum din 
Istoria literaturii române. Introducere sintetică este Crearea formei, centrat pe epoca 1867-1890, 
iar altul, În căutarea fondului, examinează literatura din perioada 1890-1934. 

Iorga relevă discrepanta dintre formele inadecvate şi fondul autohton, plasând-o într-o perioa- 
dă mai îndepărtată decât aceea la care se referă T. Maiorescu. Istoricul a gândit îndelung un 
program de resurecție a spiritului românesc, întrucât era convins de existența unui fond românesc 
dintotdeauna. Civilizaţia națională din România „trebuie să fie distinctă, bine luminată şi puter- 
nică“, deoarece ea poate conserva unitatea naţională, dar modernizarea a dus la „falsa şi 
superficiala ei civilizație“ (Iorga, 1899, 60). Iorga vorbeşte despre o lume românească şi despre 
o lume occidentală în România, deci, despre coexistența mai multor realități — naţională, occi- 
dentală, răsăriteană. 

Întâlnim, în opera lui Iorga, terminologia specifică teoriei formelor fără fond, de pildă în 
descrierea literaturii române: „Un zid chinezesc ar fi trebuit tras între noi şi naţiile mai înaintate 
în cultură; literatura românească ar fi fost atunci rodul curat al pământului nostru şi nu o plantă 
exotică, răsărită pe un pământ care nu este al ei“ (Iorga, 1968, II, 19). 

Iorga nu era împotriva împrumuturilor culturale, dar „această întrebuințare însă a elementului 
străin să se facă în chip inteligent: plagierea niciodată, ci neapărat asimilarea, organizarea de 
elemente“ (Iorga, 1968, II, 23). Așadar, forma influenţează şi chiar poate modifica benefic fondul 
doar dacă ea este adoptată dintr-o necesitate reală a fondului, acesta din urmă rămânând românesc. 

Este dificil să impui unui popor simplu şi ignorant forme şi abstracții ale unui regim forma- 
list. Exegetul vorbeşte despre ţăranul „uitat de civilizaţie, străin de acum înainte față de tot 
ceea ce se petrece în țara sa — transformată într-un sens pe care el nu îl înţelege...“ (Iorga, 1900, 
156). Pentru Iorga, țărănimea a fost temelia dezvoltării noastre istorice, ea dând expresie conti- 
nuităţii: „Trebuie să se înțeleagă odată că această chestie (ţărănească) e înainte de toate o chestie 
culturală“ (Iorga, II, 1914-1916, 254). Fondul indigen este un fond popular de puternică expresie 
rurală şi ţărănească. 

După concepţia lui Iorga, procesul de modernizare românească este efectul decisiv al influ- 
enţei culturii și civilizației franceze, acesta cunoscând mai multe faze: perioada întâi (1830-1840) 
— efortul pentru crearea culturii naţionale (traduceri, teatru în limba română); sub domnia primilor 
domni pământeni se forma o clasă de intelectuali: poeţi, publicişti, profesori, care nu rămăseseră 
însă la producţiile lor literare ori în învăţământ, ci se amestecară în viața publică pe care sperau 
s-o domine (Iorga, 1985, 386). Cei mai interesanti scriitori formaţi în răstimpul 1830-1840 nu 
fac decât să redea conținutul de idei şi sentimente al principalilor reprezentanţi ai literaturii occi- 
dentale, mai ales franceze. În perioada a doua „statul român s-a clădit de sus până jos după norme 
franceze“. Perioada a treia se distinge prin impactul puternic al Franţei, prin faptul că elitele 
petrec cea mai mare parte din viaţă în alte ţări, dar recunoaşte că această minoritate este creatoarea 
statului român modern: „Tinerii de la 1848 au întemeiat România modernă“ (Iorga, I, 1914- 
1916, 58). În perioada 1860-1890, s-a întemeiat o nouă clasă stăpânitoare, alcătuită din oameni 
îndrăznețţi „plini de viitor, dar fără nici un trecut. [...] Ei erau francezi în gând şi în inimă, ca şi 
în scris şi în vorbă“ (Iorga, I, 1914-1916, 59). 

În scrierile sale, Iorga se ocupă de multe ori de tinerii români plecaţi la studii în străinătate 
în secolul al XIX-lea, cărora le recunoaște contribuţia esenţială la clădirea societăţii românești 
moderne, şi în acest sens scrie despre generația din intervalul 1820-1830: „Au venit cu gândul, 
ca întorși cu acea cultură apuseană, să grăbească înaintarea noastră, să întărească puterea noastră, 
să ni pregătească adevăratul viitor modern“ (Iorga, II, 1914-1916, 325). Tinerii de la 1840 erau 
numiţi „guleraţii“, „pantalonarii“, iar Revoluţia de la 1848 era numită „revoluția franțuzită“ 
(Iorga, II, 1914-1916, 327). 

În același timp, istoricului nu-i scapă conduite și mentalități ale tinerilor studioși, motiv pentru 
care îi critică acerb în străinătate: „Multe însuşiri are poporul acesta francez, dar nu oricine le 
poate descoperi. Însușirile lui cele bune nu umblă pe stradă“ (Iorga, II, 1914-1916, 328). 

Cum istoricul nu se limitează la studii docte, ci ţinteşte obiective concrete de emancipare 
culturală şi de realizare a unităţii poporului român, stăruința pe solidaritatea națională este 
firească: „mai presus de interesele claselor trebuie să se ridice solidaritatea națională, sentimentul 
de unitate“ (Iorga, II, 1914-1916, 321). Solidaritatea naţională se întemeiază pe vorbirea limbii 
naţionale de către toţi românii, pe conştiinţa aceleiași tradiţii istorice, pe cultivarea aceleiaşi 
literaturi şi culturi, care este, de fapt, solidaritatea sufletească. 

Departe de marele istoric gândul de a pleda pentru un localism primitiv sau pentru o atitudine 
discriminatorie faţă de cultura străină de înaltă performanţă: „Nu urăsc cultura apuseană, şi 
nimeni n-o poate uri: este o cultură câştigată de multe vreme, cu multă silinţă, de popoare har- 
nice“ (Iorga, II, 1914-1916, 325). 

Răzbate din opera lui Iorga ideea despre un fond românesc profund şi peren, de la care 
ar trebui să pornească orice schimbare. El nu se împotriveşte modernizării, însă, la fel ca Emi- 
nescu, cere o evoluţie organică, înrădăcinată în fondul autohton: „Există de veacuri o direcție 

culturală potrivită cu noi, de la care ne-am îndepărtat uneori, dar spre care ne vom întoarce 
totdeauna în epocile cuminţi, și acea direcţie e înscrisă trainic în literatura noastră, care e foarte 
veche, în artă şi cântecul poporului, veşnice modele“ (Iorga, II, 1914-1916, 116). Încă din 
secolul al XVII-lea românii au ajuns la concluzia că numai dezvoltarea proprie este singura 
cale de susţinere a națiunii române. 

Secolul al XVIII-lea a căutat şi, în parte, a reuşit să schimbe înţelesul statului ca fiind bazat 
mai mult pe rațiune, instituţiile politice trebuind să corespundă unei logici impecabile care 
să pornească de la un principiu în stare să reziste criticii. Fiecare naţiune trebuie să fie apreciată 
după realizările în urmărirea acestui nou ideal de societate: „Niciodată nu se va mai reveni 
la epoca, definitiv încheiată sub presiunea noilor curente de idei ce veneau din Apus, când 
domnii români se considerau urmaşii lui Constantin cel Mare, ca reprezentanţi ai unui spirit 
bizantin ortodox, ca păzitori ai bisericii strămoşeşti, pe care aveau datoria de a o susține prin 
toate mijloacele“ (Iorga, 1985, 322). 

De acută actualitate sunt reflecțiile istoricului cu privire la comunicarea între culturi, între 
grupurile naţionale, care pun în lumină continuitatea influențelor interculturale: „Orice grup de 
caracter național suferea, fără s-o vrea, înrâurirea celui care l-a precedat pe același pământ, fiind 
nevoit să primească moştenirea așa cum i se dă“. Acelaşi proces se produce în spaţiile coloniale: 
„Ehberându-te, imiţi fără să vrei pe cel al cărui jug l-ai schimbat. Lucrul odată creat nu mai 
piere; el se transmite de la o naţiune la alta. Cel care revine, nu este niciodată exact la fel cum 
a fost cândva“ (Iorga, 1985, 13). Exemplul ales este Rusia dominată timp de secole de tătari: 
„Noua Rusie varegă şi bizantină se ridică după dispariţia jugului tătărăsc într-un vestmânt care 
este cel al foştilor ei stăpâni și face gesturile politice care-i sunt impuse de amintirea lor de neuitat“ 
(orga, 1985, 13). 

Istoricul român susţine că sunt societăţi care intră în derivă pentru că au renunţat la forma 
lor, apreciată ca inferioară, şi au adoptat forma unei societăți superioare care nu li se potrivea. 
EI crede că românii au acceptat numai formele franceze: „rezultatul este că trăim în formă; forma 
s-a menţinut, dar conținutul sufletesc nu s-a adus sub această formă. Noi având forma, ne credem 
scutiți de elaboraţia sufletească, lucrul de căpetenie“ (Iorga, 2001, 12). Iorga tratează fondul şi 
forma în expresia lor psihologică — element esenţial al oricărei construcții instituţionale: „Fondul 
sufletesc nu poate trece de la o societate la alta; oamenii cred altfel şi din cauza aceasta vin o 
mulțime de împrumuturi care nu se potrivesc, nu duc la rezultate. S-ar putea scrie o istorie foarte 
interesantă a plagiatelor de grup; cum plagiază o societate altă societate, cum reproduce întocmai 
la dânsa, mărturisind sau nu, ceea ce se găsește la altă societate, şi plagiatorii aceștia sunt foarte 
mulțumiți de rezultat“ (Iorga, 2001, 11). 

Nicolae Iorga a afirmat fără echivoc neîncrederea sa în forme introduse din afară care nu ţin 
seama de ritmul de evoluţie a societății: „Eu nu cred în reforme, eu cred în educaţia poporului, 
care poate da valoare oricărei forme legale. Eu nu cred in Constituţii vrăjitoare, ci în conştiinţa 
care spontan dă articole de Constituţie, chiar când n-au fost scrise niciodată pe hârtie albă. Eu 
nu cred în sfaturile care vin de sus şi nu ajung niciodată jos, dar cred în voinţa de Jos aşa de 
puternică, încât să deie câte texte de legi voiți sus. Eu nu cred în abstracţia care nu va ajunge 
niciodată să fie element concret, dar cred în puterea elementului concret capabil de a elabora 
cele mai superioare elemente de abstracţie“ (Nicolae Iorga, 1925, 10). Din această premisă orga- 
nicistă marele istoric tăgăduiește revoluţiei rolul în dezvoltarea societăţii: „Eu nu cred în revoluții 
care dărâmă înainte de a şti ce creează şi cum poate fi primit ceeace vrea să creeze în realitățile 

asupra cărora creează, dar cred în evoluţia înceată, culturală, care tot ce câştigă, asimilează. Revo- 
luție înseamnă de multe ori să dai flămândului un superb ospăț din care să crape a doua zi; iar 
evoluţie înseamnă să-i dai pe încetul ce-i trebuie lui pentru ca să elaboreze potrivit cu necesitățile 
lui organice, şi în fiecare moment să fie mai puternic cum fusese înainte“ (Jbid., 10-11). 

Idei fertile despre formele sociale, văzute în evoluţia lor istorică, propune marele cărturar 
într-o carte despre libertate, studiată sub întreita dimensiune: libertatea muncii, libertatea 
politică şi libertatea gândului (Iorga, 1987, 65). Precizăm cu claritate că nu supunem analizei 
toate tezele extrem de interesante ale lucrării lui Iorga!, ci stăruim doar pe concepţia lui despre 
formele sociale. 

Iorga prezintă istoria ideii de libertate, fără să pornească de la un model teoretic sau de la o 
premisă formulată direct. De-a lungul expunerii sale baroce, poposeşte din când în când pe 
teritoriul abstracțiilor şi al gândului filosofic pentru a exprima, de cele mai multe ori apodictic, 
o idee. Trecând prin istoria lumii, el caută imediat similitudini cu istoria românilor şi găsește 
explicaţii la evenimente româneşti. lată, când vorbeşte despre relațiile dintre greci şi macedoneni, 
compară raporturile Bizanțului, o mare putere, cu ţările dunărene a căror putere stătea în libertatea 
țăranilor ostași. În contactul dintre societăţi nu are loc o contagiune doar din partea celei cu o 
civilizaţie avansată. În dezvoltarea civilizaţiilor omenești s-a impus principiul de libertate țără- 
nească, tradițională, locală, patriarhală şi barbară. De aceea nu se poate vorbi despre decadența 
civilizației elene din momentul cuceririi romane a grecilor. 

Pentru istoric nu există o libertate generală, abstractă, aceeași peste tot, ci una cu rădăcini 
puternice într-un sol anume: ,....libertatea locală și tradițională, adânc înfiptă în trecut, e preferabilă 
oricând libertăţii de piaţă publică“ (Iorga, 1987, 74). Importantă rămâne „libertatea instinctului 
generalizat“. În acelaşi fel este transpusă relaţia dintre civilizaţie şi libertate: „Există o legătură 
între o anumită dezvoltare a civilizaţiei şi un anumit proces al libertăţii, dar nu între orice civilizație 
şi între orice libertate“ (Iorga, 1987, 83). Între civilizaţie și libertate nu există perfectă concordanță. 

Libertatea nu are cum să vină din exterior, şi vorbind despre romanii care, deşi cuceritori, 
nu au asimilat sufletește ideologia elenă, istoricul lansează teza organicităţii sociale şi spirituale: 
„Căci o societate nu crede într-adevăr decât în ideile pe care le-a produs, după cum nici un om 
nu crede într-adevăr decât în credinţele care au fost smulse din adâncul sufletului său. Nu are 
nici o valoare o reţetă care ţi-o dă cineva; numai ceea ce cu osteneală, cu suferinţă, cu sudoare 
iese din viaţa fiecăruia, numai aceea are valoare“ (Iorga, 1987, 100). Deci, libertatea dinăuntru, 
care se exercită în forme tradiționale „și nu se exprimă niciodată în forme teoretice“. Există o 
diferenţă între libertatea enunțată teoretic, sau proclamată, şi libertatea individuală în activitatea 
fiecăruia, acea libertate măruntă, restrânsă la suburbie, oraş sau sat. 

În acelaşi context, se afirmă mecanismul aculturaţiei prin care o cultură este influenţată de 
o altă cultură superioară ei: „nu împrumuțţi idei de la cineva pe care nu-l socoţi superior, fie în 
ce priveşte însuşirile ce le are, sau momentul de civilizaţie în care, cu însuşiri mai mari sau mai 
mici, se găseşte“ (Iorga, 1987, 103-104). 

Foarte interesantă este ideea lui Iorga despre libertatea acordată unei comunităţi, libertatea 
venită din exterior. Țara sau imperiul care caută să ajute un alt popor urmărește un scop, şi dă 
exemplul Rusiei țariste, cu articolul din Regulamentul Organic care pregătea unirea Principatelor, 
pentru că în acest fel i-ar fi fost mai uşor puterii imperiale să-şi anexeze noul stat. Nici un stat 
nu sprijină libertatea altuia decât dacă această libertate răspunde interesului său. Libertatea 
izvorâtă din legăturile umane firești, adică „libertate dinăuntru“ sau ceea ce astăzi antropologii 
numesc legături primordiale, este mult mai viabilă decât aceea afirmată în statul modern. 

Iorga demontează teza conform căreia revoluția franceză i-ar fi eliberat pe șerbi: „Revoluția 
franceză n-a liberat pe teran, ci numai l-a împroprietărit...“ (Iorga, 1987, 179). Același principiu 
al Revoluţiei franceze nu a fost aplicat în spaţiile germane, italiene şi în Spania, pentru că 
aici au fost permanent „o imensă masă de ţerani absolut liberi“. 

Cu exemple din istorie, exegetul caută să demonstreze organicitatea formelor sociale. De pildă, 
constituţiile n-au valoare dacă sunt copiate: „Lucrurile de împrumut mișcă spiritele, le stăpânesc 
câteva zile, săptămâni sau ani, dar după aceea dispar fără nici o urmă“ (Iorga, 1987, 258). 

În istoria modernă s-a produs o mare greşeală: monarhia absolută a distrus organele de mani- 
festare normală a tendinței către libertate. Încă din secolul al XVIII-lea are loc o nouă organizare 
a omenirii bazată pe libertate, înțeleasă raționalist, ceea ce a dus la distrugerea așezămintelor 
bazate pe o tradiţie, pentru că din tradiţii nu se mai poate lua nimic. Mai mult, oamenii aveau 
iluzia trăirii absolutului, a ideilor abstracte. Istoricul român evaluează secolul al XVIII-lea ca 
pe o epocă lipsită de istoricitate, unde exista „tendinţa de a preface societatea pe baze raționale, 
în aşa fel încât să poată fi perfect explicabilă“ (Iorga, 1987, 282). O societate care nu mai crede 
în aşezămintele ei declanșează revoluţia sau dispare. Dar revoluția prin cine se înfăptuieşte? 
„ȘI într-o societate omenească nu este mai mare rău decât acela de a nu avea notorietăţi recu- 
noscute de toată lumea.“ (Iorga, 1987, 287) Or, susține istoricul, revoluționarii francezi nu s-au 
afirmat în spaţiul public sau în instituții, şi de aceea „au făcut prost“ revoluţia. Doar revoluţia 
din coloniile engleze din America de Nord s-a produs fără nici o victimă şi a dat un sens real 
libertăţii, întrucât „revoluţia americană s-a făcut cu organisme“, acesta fiind motivul „pentru 
care noi, cu toţii, suntem vasalii Americii“ (Iorga, 1987, 290). Ajuns aici, istoricul delimitează 
cele două mari revoluţii ale epocii moderne: „Revoluţia franceză s-a făcut cu oameni izolați. 
Revoluţia americană s-a făcut cu tradiţii istorice. Revoluţia franceză s-a făcut cu improvizații. 
Revoluţia americană s-a făcut cu dezvoltări încete. Revoluţia franceză s-a făcut cu surprinderi 
dintr-o zi într-alta. Revoluţia americană cu obișnuinţi“ (Iorga, 1987, 290). Concepţia organicistă 
despre revoluţia americană poate intriga, ştiut fiind că americanii nu au o istorie mai veche de 
două secole. Dacă este să vorbim de tradiţii, care sunt tradițiile istorice americane? Iorga amintește 
de ceva mult mai important, şi anume de civilizația creată de imigranții veniți pe pământ american. 

Comparatia între cele două revoluţii îl duce la ideea că regimul parlamentar european nu 
s-ar fi constituit organic, liberalismul de origine franceză fiind un argument în acest sens. Ilus- 
trativă în raționalismul politic este constituţia, văzută de revoluționarii francezi drept legea de 
reglementare a vieții sociale. Or, spune istoricul: „Nu Constituţia creează o societate, ci ea este 
expresia filosofică, de drept, a dezvoltării unei întregi societăţi“ (Iorga, 1987, 297). 

Liberalismul a fost susținut de burghezie doar până în momentul când a câştigat puterea politică. 
După perioada de revoluţie, burghezia are nevoie de ordine. Liberalismul dintre 1814 şi 1848 a 
declanșat mișcări revoluţionare în Europa. 

Iorga ridică o chestiune de cea mai mare importanță pentru managementul social: libertatea 
singură nu ajunge la organizare, „pe când organizarea, atunci când este un organism sănătos, 
ajunge de la sine la libertate“ (Iorga, 1987, 319). 

El semnalează că reformatorii nu vor să ţină seama de „cârma interioară“ a fiecărui ins şi, 
astfel, viața modernă se desfăşoară uniform şi mecanizat. La fel ca Rădulescu-Motru în Perso- 
nalismul energetic, istoricul dezvăluie efectele negative ale mașinismului în primul rând asupra 
libertăţii, dar și asupra individualităţii. În capitalism libertatea ar fi o iluzie, o aparenţă că oamenii 
ar fi preocupaţi de această libertate. În același sens Iorga discută despre şcoala obligatorie pentru 

toată lumea, care nu ia în seamă diferenţele dintre elevi, dimpotrivă, le omogenizează în scopul 
ca toţi să atingă nivelul de pregătire al unui tip uman normal. În acest fel s-ar fi desființat „indivi- 
dualitatea creatoare în toate domeniile, oprirea asocierii libere, în toate domeniile“ (Jbid., 327).Prin 
această demonstraţie, lorga urmărește evidenţierea direcțiilor evoluționiste din Europa. 

Un accent mai apăsat pe formele fără fond pune istoricul în Istoria literaturii românești. 
Introducere sintetică. Evoluţia literaturii noastre este discutată în relaţia dintre „haina străină“ 
şi fondul românesc. Asimilarea unei culturi străine nu înseamnă şi însuşirea sufletului ei. Dacă 
ştii franceză, nu devii francez. Ca şi în cazul libertăţii, autorul disociază partea exterioară a unei 
culturi de elementele profunde ce ţin de psihologia etnică a unui popor. Aceeaşi situaţie este şi 
cu românii, care au cunoscut de-a lungul istoriei numeroase influenţe externe devenite expresii 
ale sufletului românesc, de pildă, „în formă slavonă“, întrucât aceasta „era o cultură de împrumut“ 
(orga, 1977, 11). 

Integrarea în cultura universală impune ca fiecare cultură să vină cu o notă de originalitate. 
O comunitate împrumută o literatură când are nevoie de cuprinsul ideal al acesteia: „O societate 
începătoare nu este în stare să-şi caute ea înseși subiectele sale“ (Iorga, 1977, 38). Orice literatură 
trece prin trei faze: faza în care nu-și găsește subiectele în viaţa propriului popor, faza dezvoltării 
prin teme naţionale şi faza când poate trata orice subiect: „Nu poate exista un adevărat popor 
care să trăiască numai din contrafaceri, din copii făcute pe fereastră“ (Jbid., 67). 

Iorga este primul exeget român care disociază între fondul străin şi fondul indigen. Trebuie 
spus că istoricul urmăreşte ideea în toată argumentaţia sa: poporul român a avut dintotdeauna 
un fond al său, cu o originalitate păstrată în pofida multelor forme străine sub care a fost nevoit 
să supravieţuiască, şi ea s-a conservat în scrisorile particulare, în conversațiile cotidiene. Există 
o asociere strânsă între calitatea literaturii şi activitatea societăţii. Curentul indigen este comun 
tuturor provinciilor româneşti. 

Oricât de paradoxal ar părea, Iorga scoate din studiul trecutului istoric fapte de susținere 
a unui fond indigen, cu priorităţi faţă de Europa: „Am mers pas cu pas cu dezvoltarea culturală 
generală a Europei, chiar în domeniul acesta al Renașterii, şi anume în faza ei din urmă“ (bid., 
102). Explorarea culturii din Moldova medievală îl duce la concluzia existenţei unei activităţi 
culturale în spaţiul moldovenesc, comparabilă cu aceea din Occident: „Din Moldova aceasta 
pe care noi o concepem patriarhală, pleacă uneori forme şi se desfac linii de viitor care întrec 
concepţia apuseană“ (bid., 143). 

Tocmai din această rațiune, istoricul avertizează asupra imitație: „a merge la Paris însemna 
o stricare a sufletului supt raportul politic, primirea ideilor noi protivnice ordinii de lucruri stabilite“ 
(bid., 203). Prin urmare, aminteşte de primejdia ascunsă „în orice introducere brutală a unui fond 
străin într-o societate care nu are nimic din elementele care să poată da o sinteză de valoare“ 
(bid., 211). Aşadar, istoricul afirmă că şi fondul poate fi copiat, ceea ce Maiorescu nu a acceptat, 
însă acel fond poate fi acceptat numai dacă răspunde unei nevoi interne reale. 

În anul 1929, Iorga o spune limpede: „n-am ajuns încă o societate deplin alcătuită“ (Ibid., 
253). Noul stat român, cel modern, nu a ajuns la un fond destul de puternic, care să fie un element 
decisiv în clădirea unei societăți românești moderne. 

În aceste puţine pagini nu am făcut decât să anunţăm câteva dintre gândurile marelui savant 
despre procesele de modernizare prin formă şi fond, discrepanţele şi contradicţiile derivate 
din acţiunea influențelor străine în edificarea civilizaţiei române moderne. 

5.4. Formele fără fond, expresie a decalajului dintre așezămintele 
burgheze și sufletul românesc. C. Rădulescu-Motru 


Dintre toţi elevii lui Maiorescu, C. Rădulescu-Motru (1868-1957) este singurul care conferă 
un caracter doctrinar tezelor junimiste?. În tinereţe conservator, filosoful glosează în spiritul maio- 
rescian fenomene şi procese din evoluția noastră modernă. Nu avem cum să stăruim asupra vastei 
sale publicistici politice, ci ne mulţumim cu un scurt popas asupra lucrării Cultura română şi politici- 
anismul, carte care l-a plasat, după cum însuși filosoful spune, „în rândul acelora care cercetează 
sufletul românesc“ (Rădulescu-Motru, 1990, 76), discutând un fenomen derivat din modernizarea 
precipitată — politicianismul, fenomen ce reflectă deformarea sistemului democratic. 

El constată întruparea formelor apusene în instituții din care numai o minoritate trage un 
profit personal. Pentru filosoful român, formele din Apus nu sunt de acceptat pentru români 
doar ca un ideal care ar determina „străduinţa spre mai bine“. În fapt, ele sunt folosite în bene- 
ficiul unor politicieni. Politicianismul este „un gen de activitate politică — sau, mai bine zis, o 
practicare meşteşugită a drepturilor politice — prin care câțiva dintre cetăţenii unui stat tind, şi 
uneori reuşesc, să transforme instituțiunile şi serviciile publice, din mijloace pentru realizarea 
binelui public, cum ar trebui să fie, în mijloace pentru realizarea intereselor personale“ (Rădu- 
lescu-Motru, 1904, IIT). Această transformare se face cu consimțământul celor păgubiţi. Politi- 
cianismul poate avea două origini: o „degenerare a adevăratei politici“ şi o „nepotrivire între 
mecanismul vieţii politice şi fondul sufletesc al poporului“. 

Motru aduce un element nou faţă de junimişti, prin marcarea individualităţii etnice drept 
factor de studiu al modernizării. Individualismul, atât de caracteristic conduitei occidentalului 
— inițiativă, dinamism, autonomie în decizii — nu se regăsește la români, la care predomină, dim- 
potrivă, spiritul gregar. 

Filosoful arată că o cultură nu se exprimă prin forme exterioare, ci prin bunuri sufletești, 
prin deprinderi intelectuale şi morale, ea reprezentând totalitatea acestora. O societate se poate 
dezvolta prin unitatea de conștiință a indivizilor. Cultura constituie factorul de progres al unei 
țări: „Prin cultură o societate dobândeşte rostul său istoric şi prin aceasta se diferenţiază de alte 
societăți“ (Rădulescu-Motru, 1904, 6), iar un popor se recunoaşte ca individualitate în cultura 
sa. Prin cultură o naţiune îşi valorifică aptitudinile şi însuşirile, îşi atinge idealul său de societate 
modernă: „Cultura autentică, prin mijlocirea căreia un popor se ridică şi prosperă se prezintă 
totdeauna ca o individualitate puternică. În ea găsim rezumate toate însuşirile caracteristice ale 
societăţii, toate acțiunile mari şi originale ieşite din sufletul acesteia“ (Rădulescu-Motru, 1904, 
8). Folosindu-se de interpretările psihologice asupra culturii, C. Rădulescu-Motru apreciază că 
o asemenea activitate umană are loc în anumite condiţii, şi în primul rând atunci când societatea 
este pregătită sufleteşte pentru a primi un anumit tip de cultură. De aceea, nu este posibil ca o 
țară rămasă în urmă să copieze cultura unei ţări avansate. 

Alături de cultură există pseudocultura, care cuprinde în aparenţă toate elementele culturii 
adevărate: „Aci extremele se ating fără ca ele să jignească sentimentele cuiva. Artistul se impune 
prin protecţii politice; ignorantul face ştiinţă şi nemernicul morală; legile politice le aplică acel 
ce le nesocoteşte mai des; biserica lui D-zeu o reprezintă aceia care nu ştiu să se reprezinte pe 
ei însăşi“ (Rădulescu-Motru, 1904, 11-12). Mai mult, pseudocultura generează sentimentul „că 
forma şi fondul nu corespund; că ne găsim în faţa a ceva rău întocmit, destinat să se piardă 
după voia împrejurărilor“. 

Filosoful vorbeşte de efectele pseudoculturii poporului: „Nici o creaţiune puternică nu zgu- 
duie până în temelie sufletul poporului pseudocult. La dânsul toate se petrec la suprafaţă, fiindcă 
toate sunt de împrumut“ (Rădulescu-Motru, 1904, 12). 

Aidoma lui Eminescu, autorul Personalismului energetic face diferenţa între barbarie şi 
civilizaţie, la prima sentimentul dominant este cel moral, la a doua se impune individualismul. 
În barbarie individul „are norocul să nu cunoască forma cea mai acută a durerii: durerea morală“ 
(Rădulescu-Motru, 1904, 13). La popoarele pseudoculte, starea de pseudocultură este prin 
excelenţă favorabilă individului cu sentimente cosmopolite. 

Disparitatea tendinţelor sufleteşti caracterizează semicultura, „dar ea nu ne dă impresia unui 
ce rău întocmit ci a unui ce nedesăvârşit“ (Rădulescu-Motru, 1904, 15). Starea de semicultură 
a ființat până la începutul secolului al XIX-lea. Societatea românească este ca o casă cu o bună 
temelie, lipsită însă de uși, scări, ferestre. La semicultură poate ajunge orice popor, dar „la cultura 
adevărată însă nu pot ajunge decât popoarele dotate cu calități deosebite“ (Rădulescu-Motru, 
1904, 16). Concluzia privind evoluţia culturii românilor este una eminamente negativă: „De 
netăgăduit, până la o cultură desăvârşită nu s-a ridicat niciodată poporul român“ (Rădulescu- 
Motru, 1904, 17). Odată cu Unirea din 1859 se produce întreruperea continuității culturii române: 
„De aci înainte sufletul poporului nostru se înstrăinează de trecutul său. Procesul de întregire 
a conştiinţei naţionale, proces urmărit de atâtea secole, dar neizbândit, este terminat cu procla- 
maţiuni politice fictive şi mincinoase“ (Rădulescu-Motru, 1904, 18). 

Filosoful face o aspră critică lui I.C. Brătianu, care ar susține ideea că adevărata cultură 
începe de la drepturile politice, numai că, în realitate, suprema ţintă a politicianismului a fost 
să placă Europei. 

Ceea ce poate un popor să preia de la un alt popor este civilizația, însă adoptarea unei civili- 
zaţii străine este un pericol pentru un stat al cărui nivel de dezvoltare este inferior statului din 
care se preiau instituţii, iar politicianul profită de această stare: „Politicianul este purtătorul 
spoielii de civilizațiune și prin aceasta disolvantul cel mai puternic pentru unitatea vieții naționale 
a popoarelor tinere...“ (Rădulescu-Motru, 1904, VI). 

O analiză a conceptelor de cultură şi civilizație întreprinde psihologul român pentru a de- 
monstra că între ele se manifestă un conflict în condiţii de evoluţie normală a societăţii. Astfel, 
cultura pătrunde adânc firea unui popor, îi dă individualitate, în timp ce civilizația atinge numai 
suprafața spiritualității şi vieţii unui popor. Civilizaţia este o imitație a culturii, în schimb cultura 
se distinge prin unicitate: „Civilizaţia este o haină pentru corp; cultura este o deprindere săpată 
în suflet. [...] Elementele culturii formează împreună un organism, pe când acelea ale civilizaţiei, 
o îngrămădire moartă“ (Rădulescu-Motru, 1904, 66). Civilizaţia se poate obține prin imitații, 
iar cultura „trebuie să izvorască din miezul personalităţii noastre“. 

Civilizaţia se obține prin imitație, cultura de împrumut este imposibilă, deoarece cultura nu 
poate să subziste decât într-un cadru național: ,„... imitarea formelor externe ale unei civilizaţiuni 
nu înalță întru nimic nivelul moral şi intelectual al unui popor. Pentru ca să se obțină o adevărată 
înălţare în nivel, trebuie să se transforme mai întâi însăşi firea sufletească a poporului“ (Rădu- 
lescu-Motru, 1904, 74). Dar, îşi continuă Motru argumentarea, imitarea nu duce la progres, la 
o evoluție modernă a societăţii: „Și din nepotrivirea între fond şi formă rezultă apoi zbuciumări 
în viaţa socială, şi în cele din urmă sterilitatea acesteia. Popoarele condamnate la asemenea nepo- 
trivire sunt în adevăr nenorocite“ (Rădulescu-Motru, 1904, 74-75). O autentică dezvoltare mo- 
dernă se realizează atunci când sufletul poporului înțelege necesităţile timpului. Orice fapt de 
civilizație, pentru a fi viabil, trebuie să devină o deprindere sufletească. 

În România, civilizaţia este efectul introducerii de către pașoptişti a legilor și instituţiilor 
apusene fără însă ca poporul să fi fost pregătit să înţeleagă rostul lor şi să le folosească pentru 
progresarea ţării: „Ei (paşoptiştii — n.n.) au impus legile şi instituţiunile Apusului pe cale legis- 
lativă, fără a se îngriji de pregătirea serioasă a unei opiniuni publice care să le înţeleagă şi să 
le susțină“ (Rădulescu-Motru, 1904, 117). 

Civilizaţia occidentală s-a suprapus peste o cultură autohtonă incapabilă de a se armoniza 
și forma o unitate necesară în evoluţia normală a unui stat. Una dintre trăsăturile culturii române 
este mimetismul, vizibil la pătura conducătoare. „De aceea comit o greşeală de judecata aceia, 
cari cred că se poate împrumuta o cultură fără a se pregăti din vreme dispoziţiunile sufleteşti 
ale societății“ (Rădulescu-Motru, 1904, 31). 

Filosoful aduce în discuție, cam în aceeaşi manieră cu Eminescu şi T. Maiorescu, problema 
trebuinţelor generate de civilizaţie: „Noile trebuinți deşteptate de mirajul civilizațiunii sunt tot 
atâtea lanţuri care, mai bine decât orice armată, ţin pe omul slab în robia celui puternic“. Cultura 
l-a educat pe individ cu munca şi prevederea, în schimb civilizația „l-a deprins să guste din 
roade nemuncite“ (Rădulescu-Motru, 1904, 76). 

În 1904, filosoful susţine că ortodoxia a conservat nealterat elementul românesc, în ciuda 
unui formalism extern: „Forma acoperă prea mult fondul! Dar cât de binefăcător este totuşi acest 
formalism pentru imensa majoritate a poporului nostru! Cât de potrivit este el pentru sufletul 
acestuia! Numai cei cari îl simt în acțiune îi înțeleg rostul și îl apreciază“ (Rădulescu-Motru, 
1904, 111). Peste ani, în Românismul şi în Etnicul românesc, îşi schimbă atitudinea faţă de rolul 
ortodoxiei pentru a afirma inexistenţa unei identități între creştinism și naţiune, ceea ce va atrage 
oprobiul lui Nichifor Crainic și al lui Dumitru Stăniloae. 

În viaţa socială, importantă este „deprinderea sufletească“, întrucât numai în temeiul ei se 
formează valorile, adoptate de majoritatea membrilor unei societăți, aşa cum se întâmplă în 
Apus. Aşa se explică, spune autorul, că în Apus viaţa politică şi spirituală se înscrie în con- 
tinuitate, şi, astfel, sentimentul responsabilităţi este „înrădăcinat în sufletul fiecărui cetăţean“, 
iar respectarea lucrului public nu este impus, ci constituie o conduită cotidiană. Abuzurile şi 
nedreptăţile instituțiilor publice sunt estompate de această „deprindere sufletească“. Spre 
deosebire de popoarele apusene, poporul român n-a putut câştiga „nici deprinderile unei munci 
disciplinate“, „nici deprinderile comerciale şi spiritul de prevedere“, „nici ajutorul pe care religia 
şi arta l-ar fi putut da destoiniciei sale sufleteşti“. Noţiunile de parlament, alegător, reprezentant, 
democraţie, libertate, egalitate sunt „vorbe goale“, deoarece au fost transpuse din alte culturi: 
„Dar ele trăiesc în mintea societăţii noastre! Negreșit; însă ele nu trăiesc viaţa lor proprie, ci 
o viață de împrumut; ele sânt masca altor deprinderi — acelea în adevăr reale! —, străine de 
acelea cu cari se leagă dânsele în ţările din Apus“ (Rădulescu-Motru, 1904, 136). Deprinderile 
românilor s-au născut din viaţa lor de popor pastoral şi agricol, obişnuit mai degrabă cu libertatea 
oferită de natură decât cu disciplinarea muncii sale: „Cultura lui era mică, foarte mică, dar era 
o prelungire a propriei sale fiinţe, iar nu caricatura unui gigant“ (Rădulescu-Motru, 1904, 144). 
Fondul strămoşesc a fost părăsit din cauza influenţei politicianismului. Faptul a fost posibil 
datorită „unei vechi, nenorocite deprinderi de a aştepta îmbunătăţirea traiului de la bunăvoința 
celui de Sus, de la ploaie, aer şi soare“ (Rădulescu-Motru, 1904, 155). În rezumat, fără prime- 
nirea deprinderii sufleteşti, noile forme vor continua să susțină vechi deprinderi. Imitarea 
formelor exterioare nu duce la progres. Cum spune Rădulescu-Motru, „inovațiile în viața unei 
naţiuni se înşiră în ordinea cerută de logica lor imanentă, iar nu după voia acelora care conduc 
națiunea“ (Rădulescu-Motru, 1996a, 46). Marile inovaţii au un caracter economic. 

Dar toate aceste prefaceri nu au avut un efect benefic real asupra poporului român. „Refor- 
mele săvârșite în România de către politiciani sânt, unele, spre folosul aparent al generațiunilor 
de astăzi; şi toate, spre paguba reală a generaţiunilor de mâine“ scrie filosoful în finalul 
capitolului 6 din Cultura română şi politicianismul. În Revizuiri şi adăugiri filosoful face o 
etapizare a modernizării româneşti: în prima jumătate a secolului al XIX-lea, de la 1821 la 
1880, s-au produs înnoirile politice, de la 1880 la 1940 au avut loc schimbările culturale, după 
1940 s-au declanșat transformările economice. 

Fostul student al unor universități din Europa, doctor al Universităţii din Leipzig, critică 
aspru tinerii cu studii în străinătate, care caută în şcolile Apusului „o formulă prin care se 
poate improviza fericirea ţării lor!“ (Rădulescu-Motru, 1904, 156). Cum cei mai mulţi au urmat 
dreptul, ţara s-a pricopsit, în câțiva ani, cu politicieni şi avocaţi „care începură a raționaliza 
obiceiurile şi instituțiunile ţării; negreşit, spre folosul tuturor şi spre paguba nimănui!“ 
(Rădulescu-Motru, 1904, 158). Dar ceea ce surprinde este îmbogățirea foarte rapidă a acestor 
tineri: „Ce misterioasă tehnică descoperit-au ei ca să-şi creeze rente fără să depună muncă şi 
capital, şi totuşi spre folosul tuturor şi spre paguba nimănui...“ (Rădulescu-Motru, 1904, 160). 

Politicienii români nu s-au sacrificat — afirmaţie foarte adevărată şi astăzi —, nu au fost exem- 
ple de moralitate şi nu au crezut „în realitatea instituţiilor introduse“, ci au speculat numai în 
folosul lor cadrul modern românesc. Legile şi instituţiile nu pot prin ele însele să creeze bogă- 
ție: „creşterea de bogăţie în tot cazul nu provine din faptul introducerii lor“ (Rădulescu-Motru, 
1904, 168). Politicienii sunt văzuţi ca o minoritate profitoare de pe urma adoptării noilor 
instituţii: „Elementele minorității noastre sânt mai mult forţe de consumaţiune decât de pro- 
ducţiune“ (Rădulescu-Motru, 1904, 170). În sprijinul aserţiunii sale aduce bine cunoscutele 
argumente eminesciene despre pătura superpusă. 

Gânditorul afirmă în 1904 o teză ce aminteşte de vestita teorie a dependenţei din a doua 
jumătate a secolului XX, într-o formulare foarte clară: „Economiile adunate de locuitorii ţărilor 
mari şi puternice nu se revarsă asupra ţărilor mici cu scopul de a veni în ajutorul acestora, ci 
pentru a-şi întregi ele procesul lor de dezvoltare. Ele sânt ca nişte uriaşe fiinţe tentaculare 
care caută peste tot locul hrană şi adăpost. Ele vin împinse de legea lor de creștere, iar nu de 
hatârul celor săraci...“ (Rădulescu-Motru, 1904, 172). 

Clasa ţărănească este singura reală din tot sistemul nostru social, clasele de sus fiind parazi- 
tare, cu trebuinţe artificiale susținute de politicianism: „Această plantă parazitară (politicianismul 
— n.n.), răsărită din deprinderile «unei munci ușoare» a distrus într-un timp relativ scurt, 
elementele cele mai sănătoase din sufletul poporului nostru. Ea se întinde şi înăbuşe tot ce e 
bun şi nobil românesc. Pentru a avea monopolul dreptului de reprezenta politicește pe oamenii 
de jos, politicianismul a sămănat în mijlocul acestora apetituri şi speranţe nerealizabile“ (Rădu- 
lescu-Motru, 1904, 178). În stil eminescian, vorbeşte despre o „degradare şi disoluţie“ a popo- 
rului român. Politicienii nu produc nimic, dar cer foarte mult de la bugetul ţării, susținut de masa 
producătoare a ţăranilor. Între aceste două grupuri sociale nu există nici o relaţie, scopurile lor 
sunt opuse. Clasele avute luptă pentru introducerea unor instituţii, dar care sunt false, iar ţăranul, 
cu un nivel cultural scăzut, luptă pentru a-şi câştiga minimum de mijloace de existență. 

Se cuvine a fi subliniate similitudini între ideile autorului Personalismului energetic şi gân- 
direa eminesciană despre modernizare. La fel ca Eminescu, Motru vede soluţia în marea 
proprietate rurală în care „stă virtualitatea unei mari industrii agricole, singurul izvor din care 
țara noastră ar putea deveni o ţară bogată. Ea este instrumentul cel mai potrivit pentru expansiunea 

noastră economică şi, prin urmare, instrumentul care ne-ar grăbi emanciparea de sub robia în 
care ne găsim faţă de creditorii ţării! Ea poate fi în viitor şi pârghia selecțiunei noastre sociale; 
cetatea care ne-ar apăra în contra utopiilor socialismului agrar, din nenorocire atât de ademenitoare 
pentru imaginaţiunea poporului nostru, care a cunoscut în parte instituțiunile comunitare ale 
lumii slave...“ (Rădulescu-Motru, 1904, 182). 

C. Rădulescu-Motru discută despre europenizare şi constată din nou cum realitatea româ- 
nească se opune acesteia, firesc, spunem noi, de vreme ce există şi vor exista întotdeauna forțe 
preocupate de spiritul național, fără ca aceasta să însemne în mod obligatoriu un conflict între 
europenizare şi spiritul național. C. Rădulescu-Motru este îndreptăţit să afirme că realitatea 
românească este căutată în altă parte decât acolo unde se pretinde că există, adică în ortodoxism, 
în restaurarea drepturilor stăpânirii, în acţiunea de revenire la gospodăriile sătești, în folosirea 
ei ca o armă de luptă contra partidelor politice. Realitatea românească trebuie căutată nu într-un 
fapt istoric, ci în ceea ce produc faptele istorice: „Realitatea fiecărui popor stă în aceea ce leagă 
în mod permanent viața poporului cu viaţa omenirii întregi; stă în consolidarea originalității popo- 
rului în domeniul eternului spiritual al culturii“ (Rădulescu-Motru, 1935, 144). Rezultatele foarte 
slabe aduse de această opţiune de la care se spera foarte mult după Revoluţia de la 1848 au fost 
cauzele pentru care europenizarea a trezit puţin interes la români. Individualismul specific 
conduitei europene a fost doar imitat, şi nicidecum organic însușit, iar efectul a fost producerea 
unor „opere mediocre“. Trăsăturile profesionistului din Apus — conştiinciozitate, perseverență 
la muncă, aprecierea timpului — nu se regăsesc în munca românească, pentru că nu au dus la 
aceleași efecte în plan social: „Europenizarea a dus după sine la noi o industrie parazitară; un 
comerţ bancar putred; o agricultură care ocolește munca câmpului şi trăieşte din legi de expe- 
diente; a fabricat indivizi români, plini de pofte şi planuri fantastice, pe care îi întâlneşti la fiece 
pas, aşa de numeroşi, că ei au ajuns să împiedice mersul vieţii normale, dar n-a fabricat decât 
foarte rar indivizi români productivi şi statornici la muncă, indivizi care să-și ia răspunderea 
unei opere durabile. După europenizarea începută la 1848, toate instituţiile țării au fost îmbrăcate 
în forme noi, dar n-au fost şi însuflețite de un suflet nou. Instituţiile n-au fost luate în serios. 
Fiecare individ când a putut, a încercat să facă din ele instrumente de dominație. Politica apuseană 
a fost transformată în politicianism românesc“ (Rădulescu-Motru, 1935, 146). Explicaţia defor- 
mării procesului de europenizare este văzută în interesul conducătorilor ţării, formaţi la şcoala 
individualismului pentru a fi mai curând legiuitori decât constructori de instituții sociale. 

Vocaţiile individuale sunt pârghiile necesare progresului omenesc, spune Motru polemic, 
şi de aceea vede în cei care cer revenirea la conduita românească elemente ce ar îndemna la 
nerespectarea drepturile individului. Iniţiativa individuală este baza capitalismului european: 
„Enigma românească pentru viitor va avea o altă soluțiune decât aceea de a reveni la trecut“, 
dar nici europenizarea, atât cât s-a produs în România, nu merge, pentru că nu este adevărată. 
Românii nu au reușit europenizarea, pentru că au împrumutat numai faţada individualismului 
apusean, fără să-i împrumute şi fondul instituțional: „Ei au luat anarhia intereselor personale 
drept individualism“ (Rădulescu-Motru, 1935, 148); astfel, inițiativa individului este lăsată la 
voia temperamentului, fără să înţeleagă că în Europa apuseană inițiativa individului stă sub 
controlul unei conştiinţe morale: „Europenizarea noastră ar fi trebuit să înceapă cu punerea în 
valoare a vocaţiilor individuale“ (Rădulescu-Motru, 1935, 149). 

În România, după 1848, a avut loc o selecţie inversă: cei care produceau au fost înlăturați 
pentru a face loc celor care nu produceau, idee ce vine să întărească o întreagă direcție din 

cultura română, în care îi regăsim pe Mihail Kogălniceanu, Ion Heliade Rădulescu, M. Emi- 
nescu, Titu Maiorescu, care discută despre unul dintre efectele modernizării româneşti, anume 
cucerirea pârghiilor sociale de către grupuri neproductive. În secolul al XIX-lea, cărturarii 
au consolidat statul român, și nu comercianții, spune Motru. În timp ce în Occident principala 
activitate era economică, productivă, la noi totul se subordona afirmării necontenite a ideii 
naţionale, deci, ideologicului. 

România a fost nevoită să se europenizeze în prima jumătate a secolului al XIX-lea pentru 
că Occidentul a avut interes în formarea statului național şi în sprijinirea independenţei sale. 
Liberalismul însemna asigurarea cadrului pentru afirmarea intereselor burgheziei apusene: 
„Tara Românească a trebuit de formă să se europenizeze, cu orice preţ, în prima jumătate a 
secolului al 19-lea, căci altmintreli statele puternice din apusul Europei nu ar fi avut interes 
să-i sprijine independenţa şi formarea Statului ei naţional. Junimismul a început a prinde după 
ce ţara şi-a asigurat o viaţă independentă şi n-a mai avut nevoie de intervenţia Apusului euro- 
pean“ (Rădulescu-Motru, 1996a, 57), care voia o evoluţie proprie, şi nu pe calea imitației. 

Filosoful reține abuzul faţă de drepturile acordate de constituţia liberală a ţării. Astfel, statul 
se împrumuta cu sume mari de bani în străinătate, cheltuite apoi prin înfiinţarea de instituții 
şi funcţii publice: „Împlineau formele apusene ale democraţiei, înlocuind însă virtuțile cerute 
de democraţie cu vechile deprinderi de samavolnicie practicate în trecut“ (Rădulescu-Motru, 
1996b, 182). 

În Românismul. Catehismul unei noi spiritualități, Motru întreprinde o critică a junimis- 
mului, mai ales cu privire la caracterul esențialmente negator al grupării, care nu ar fi formulat 
elementele pozitive ale construirii unui alt organism politic în locul celui denunţat a fi de import. 
În consecință, el propune o nouă viziune, românismul, care este „naționalismul ieșit din condiţiile 
istorice ale Europei, diferențiat după natura poporului nostru“ (Rădulescu-Motru, 1936, 22). 
Nealterat prin împrumuturi ideologice din afară, românismul este o realitate supraindividuală, 
de natură spirituală, manifestată prin tradiții, obiceiuri şi idealuri specifice, care hotărăște destinul 
poporului. Filosoful este convins că „vremea maimuţărerilor a trecut pentru totdeauna. Fiecare 
popor rămâne să-și realizeze prin însuşirile sale proprii menirea pe care i-a lăsat-o Dumnezeu. 
Secolul al XX-lea este secolul organizării naţiunilor pe fondul lor firesc de totalităţi biologice 
şi sufleteşti“. Tonul său optimist din 1936 va fi amendat profund de evenimentele teribile de 
după cel de al Doilea Război Mondial. 

În 1943, după mai mult de 50 de ani de publicistică şi meditaţie, gânditorul mărturisește: 
„Pe viitor aş evita întrebuinţarea termenilor de fond şi formă, pe care i-am împrumutat din 
frazeologia şcoalei junimiste, şi care nu prea sunt de folos pentru înţelegerea culturii. Prin 
opoziţia dintre fond şi formă, opoziţie de care m-am servit adesea, își poate cineva explica 
nereușita unei opere de artă — şi, cum se ştie, junimiștii erau mai toți iubitori de artă — dar nu 
şi cauza care ţine pe loc cultura unui popor. Cultura unui popor progresează când în viaţa popo- 
rului există un plus de producție asupra consumaţiei. La noi însă era o disproporţie între pro- 
ductie şi consumatie“ (Rădulescu-Motru, 1990, 79-80). În pofida insatisfacţiei destăinuite, 
Rădulescu-Motru rămâne un autor reprezentativ pentru exegeza teoriei formelor fără fond, 
îndeosebi prin conceptul de politicianism. 

5.5. Social-democraţia, formă fără fond. Constantin Stere 


Întemeietor al poporanismului ale cărui baze teoretice le-a formulat, Constantin Stere (1865- 
1936) a conceput modernizarea României plecând de la locul ţărănimii ce i se cuvine în dez- 
voltarea socială și în creaţia culturală. În prim-plan pune agricultura, de la care se poate iniția 
industrializarea orientată spre prelucrarea produselor agricole. Cu această viziune poporanistă 
se pronunţă asupra ideilor susținute de socialiști, în special de Gherea, în ceea ce privește 
calea potrivită pentru dezvoltarea modernă a României. Am reţinut, când am discutat despre 
Gherea, susținerea ideii că social-democraţia se justifică în România, deşi nu există încă un 
proletariat puternic care să o revendice. 

Stere publică în Viața Românească, numerele 8, 9,10, 11 din 1907 şi 1, 4 din 1908, studiul 
„Social-democratism sau poporanism?, o analiză detaliată prin care demontează argumentele 
socialiștilor români, într-o demonstrație extraordinară care apelează la surse de referință din 
literatura marxistă, în primul rând din scrierile lui Marx şi Engels, dovedindu-se un excelent 
cunoscător al marxismului, studiat din sursă directă, nu prin intermediari, cum se întâmpla cu 
cei mai mulţi dintre autorii români care analizau această doctrină. 

În tările agrare, „problemele ce se impun societăţilor moderne prin evoluţiunea industri- 
ală nici nu se pot pune, întrucât lipsesc condiţiunile materiale pentru aceasta. Și, deci, un partid 
politic care ar urmări rezolvarea acestor probleme, ar urmări prin aceasta, o imposibilitate istorică 
şi culmea absurdității“ (Stere, 49). Lipseşte baza materială a partidului social-democrat, 
proletariatul industrial. Astfel, comentând tezele lui Marx şi Engels privind evoluţia societății 
capitaliste, Stere scrie: „fără proletariat industrial însă, nu există, nu poate exista un partid social- 
democratic“ (Stere, 11). Marx vorbeşte despre țărănime ca despre o clasă reacționară, iar social- 
democraţia a ignorat chestiunea agrară. În ţările agrare, chestiunea agrară este „singura problemă 
proprie ce se impune, în aceste împrejurări, pentru a fi rezolvată de către societate, — şi rezolvată 
conform cu tendinţele actuale ale 7ărânimii, conform cu interesele ei, şi în sensul evoluţiunii 
proprii a producțiunii agricole“ (Stere, 50). Până şi Engels a fost silit să admită altă cale, pentru 
țărănime, spre formele superioare de viață socială, o evoluţie spontană de jos, plecând de la 
proprietatea individuală prin cooperaţie. Engels şi-a exprimat neîncrederea în posibilitatea unui 
partid social-democrat în România şi în „seriozitatea mișcării din România...“ (Stere, 51). 

Poporanistul concepe evoluția modernă pe căi multiple: „nu există, nu poate exista o 
evoluţie socială unică, identică, pentru toate ţările, ci fiecare ţară urmează o evoluţie proprie. 
Aceasta e adevărat chiar pentru ţările cele mai înaintate în industrialism...“ (Stere, 77). 
Argumentele lui vizează particularitățile istorice, sociale şi economice ale fiecărei societăți: 
„...0 fi creat industria modernă toată civilizația apuseană, o fi pregătit ea toate condiţiile pentru 
progresul social al omenirii, pentru triumful adevărului şi al dreptăţii, — dar până atunci, cum 
trebue să ştie şi socialistul nostru eschimoș, capitalismul european, în numele «civilizaţiei», 
distruge fără milă toate popoarele primitive cu cari vine în contact“ (Stere, 78). 

Este industrializarea de tip european inevitabilă în România? se întreabă Stere. Pentru naș- 
terea unei industrii mari se cere asigurarea debuşeului, și România nu poate prezenta o piață 
pentru industria mare. Nicăieri nu s-a dezvoltat o industrie mare fără piaţă externă. Concluzia 
este clară: „România nu poate urma desvoltarea industrială a Europei apusene“ (Stere, 105). 

Imensul capital comercial şi bancar care cutreieră lumea în căutarea unei plasări judicioase, 
mai ales în ţările înapoiate economic, este capitalul „vagabond“, care produce în aceste ţări 

„toate efectele întunecate ale capitalismului, fără compensaţia binefacerilor datorite lui în Apus, 
întrucât în ţările înapoiate el are de efect numai capitalizarea veniturilor, nicidecum a felului 
de producţiune (pe care e neputincios să-l organizeze acolo)“ (Stere, 117). 

Merită a fi reţinută viziunea lucidă şi pragmatică a lui Stere despre potențialul real al româ- 
nilor în a se dezvolta modern: „Țara noastră nu poate avea prezumţiunea de a deschide cărări 
nouă în istoria universală. Nici împrejurările noastre sociale, nici gradul de cultură, nici însu- 
şirile morale ale unui popor, în a cărui țărănime trăeşte încă sufletul de iobagi, iar în clasa 
diriguitoare sunt încă vii tradiţiile fanarului, — nu pot îndreptăţi năzuinţa de a ne pune în fruntea 
omenirii, în ce priveşte premenirea formelor sociale“ (Stere, 178). 

Întrucât prin intervenţia directă a politicii internaţionale s-au impus noi forme în societatea 
românească, Stere concepea partidul socialist din România ca pe o organizație susținută din 
exterior, fiindcă se urmărea instaurarea socialismului, dar în lipsa unui proletariat: „Ce «partid» 
e acela care rămâne redus la rezervorul de forţe ce i le poate da jalnicul «proletariat» al celor 
câteva mii de salariați ai unei industrii întreținute de stat, în România?“ (Stere, 183). 

Pentru Stere, este necesară continuarea procesului declanşat de Revoluţia de la 1848: „Opera 
generațiunii de la 1848 a rămas nedesăvârşită. Introducerii formelor de stat modern n-a urmat 
democratizarea tuturor instituțiunilor vieții publice, înrădăcinarea democratismului în viaţa 
poporului însuși, în legislaţie, în funcționarea întregului aparat administrativ şi politic“ (Stere, 
185). ŞI aşa s-a întâmplat că masele au rămas străine de viaţa politică. 

Stere este convins că democraţia este o condiţie sine qua non de conservare naţională. Desă- 
vârşirea Revoluţiei de la 1848 înseamnă lupta pentru o adevărată democraţie rurală într-o societate 
alcătuită 80% din ţărani, care formează 94% din totalul de contribuabili. Numai ridicarea țărănimii 
poate determina înflorirea comerțului și a micilor industrii orășenești, dar şi a micii burghezii 
din orașe. Să spunem că profesorul ieşean are în vedere, ca model, țărănimea daneză. 

O idee a lui Stere, neluată în seamă de exegeții modernizării româneşti, afirmă că de propăşirea 
țărănimii pot profita intelectualii, viziune total opusă occidentaliștilor, ce asociază obligatoriu 
condiţia intelectualului român de implantarea modelului occidental de dezvoltare modernă. Şi 
în acest sens vorbește despre fantasmagoria „marii industrii naţionale“ (Stere, 215). 

Stere recunoaşte nocivitatea căii revoluționare într-o ţară agricolă: „Poporul român, în 
împrejurările lui excepționale, nu poate nici urmări vreo politică revoluționară, nici năzui la 
transformarea bazelor înseşi ale ordinei sociale, înaintea popoarelor mai fericite din Apus“ 
(Stere, 207). La noi, chestiunea importantă este națională, problemă pe care nu au cunoscut-o 
popoarele din Apus: ,„... problema socială arzătoare din Apus, ca rezultat al dezvoltării capi- 
taliste şi al industrializării producțiunii moderne, nu se pune încă înaintea societăţii noastre, 
sau se pune cu totul sub altă înfățișare, — şi anume, ca chestie țărănească în toată varietatea 
şi lărgimea ei, şi nu ca o chestie a proletariatului, ca în Apus“ (Stere, 208). 

De aceea „e vădită absurditatea încercărilor de a transporta din Apus formulele şi practicile 
«proletare», cum au făcut social-democraţii noștri acum aproape un sfert de veac“ (Stere, 209). 
Deplânge lipsa unei clase de mijloc, şi aceasta nu poate fi constituită decât din ţărani. 

Solutiile sale au în vedere o țărănime liberă şi stăpână pe pământul ei, dezvoltarea meseriilor 
şi a industriilor mici cu ajutorul unei intense mișcări cooperative la sate şi în orașe, un tip de 
organizare industrială care să ofere ocupaţie productivă ţărănimii în lunile de iarnă, mono- 
polizarea de către stat a industriei mari: „aceasta este formula progresului nostru economic şi 
social, ce ni-o impun condițiunile înseși ale vieţii noastre naționale“ (Stere, 225). 

In rezumat, argumentele lui Stere nu sunt preluate din modele teoretice ale altor culturi, 
ci realități concrete româneşti care dovedesc caracterul de formă fără fond al social-demo- 
craţiei autohtone. 


Note 


1. O amplă analiză întreprinde Ilie Bădescu, în „Conceptul de libertate la Nicolae Iorga“, studiu introductiv 
la Iorga N., Evoluţia ideii de libertate, Editura Minerva, Bucureşti, 1987, pp. 5-60. 

2. La vârsta senectuţii, Rădulescu-Motru îşi motivează opţiunile faţă de Junimea: „Singurele potriviri cu 
junimismul le am în părerile exprimate despre evoluţia culturii românești. Dar aceste potriviri nu sunt anume 
produse de ideile lui Titu Maiorescu, ci ele sunt produse de experienţa pe care o făceau o mulțime de contim- 
porani pe urma aplicării în practică a ideilor liberale; sunt reacţiunea bunului simţ românesc la iluzia progresului 
forţat, ca imitație după străinătate“ (Rădulescu-Motru, 1996a, 56). Dincolo de diferenţele dintre ei, este limpede 
că Titu Maiorescu şi C. Rădulescu-Motru nu voiau o schimbare până când România nu va fi pregătită pentru 
reformele instituționale moderne. 


Capitolul 6 
Evoluţia de la formă la fond 


6.1. Legitimitatea formelor fără fond în tranziţie. A.D. Xenopol 


Concepţia lui A.D. Xenopol (1847-1920) despre formele fără fond se regăsește în întreaga 
sa operă, cu precădere în Scrisoare către Iacob Negruzzi, Cultura naţională, Studii asupra 
stării noastre actuale. Junimist în tinereţe, format la şcoala critică a lui T. Maiorescu, istoricul 
concepe evoluţia istorică în specificul ei, care nu este cauzalitatea, ci seria istorică. Din acest 
unghi, studiază edificarea statului naţional modern, proces care, din cauza contactului românilor 
cu civilizația modernă, a dat naştere unui decalaj dintre formele preluate din afară și dezvoltarea 
internă, fenomen legitimat doar ca o fază necesară în evoluţia oricărei societăți înscrisă pe 
calea progresului. Istoricul îşi duce proiectul până la capăt prin masiva lucrare Istoria romå- 
nilor. Xenopol a pledat pentru căutarea mijloacelor adecvate de modernizare a ţării, de susținere 
a organismului politico-juridic creat în timpul domniei lui Alexandru loan Cuza. 

În corespondenţa cu Iacob Negruzzi, observă că studiul lui Maiorescu În contra direcţiei de 
astăzi din cultura română are ca premisă ideea conform căreia ţara noastră este incapabilă de 
progres „ca unul ce nu e pornit din impulsul poporului, ci vine de la influenţi esterioare; nu 
pornește de jos în sus, ci de sus în jos“ (Xenopol, 1932, 20), şi reține că pentru fruntașul junimist 
anomaliile din procesul de modernizare sunt consecinţa logică a falsităţii progresului, şi îşi pune 
întrebarea dacă această stare a societăţii este consecinţa acestui progres fals sau progresul este 
cel care produce stări anormale. Xenopol vorbeşte de două moduri de modernizare: unul ca produs 
propriu, derivat treptat din necesitățile unui popor, şi altul, constând în preluarea, prin influență, 
a unei alte culturi de care se simte atras spre a-şi satisface necesitățile. Cele două tipuri de evoluţie 
— proprie şi prin influenţă — nu se exclud, ci se interferează. Aceasta este, de fapt, concepția 
istoricului despre modernizarea românească. Un popor se dezvoltă singur, dar nu este obligat 
să reia totul de la început în măsura în care alte popoare au trecut deja prin asemenea experiențe. 
Cel mai clar exemplu în acest sens îl reprezintă influențarea Europei de către spiritul şi cultura 
antică, îndeosebi prin dreptul roman, filosofia şi logica greacă. 

Istoriceşte, compararea mersului civilizației occidentale cu cel al civilizației românești demons- 
trează similitudini între influenţele exercitate de cultura antică asupra Occidentului şi influenţele 
Occidentului asupra românilor, dar şi diferenţe: „Se înţelege că este o deosebire. Pe când Evul- 
mediu veni în contact, numai cu spiritul unei civilizaţiuni străine, noi atingem pe lângă spiritul 
şi corpul civilizațiunii vii. Suntem în contact cu viaţa însăşi şi nu cu răsunetul ei“ (Xenopol, 1932, 
24). De aici se explică progresul enorm şi absurdităţile procesului de modernizare. 

A.D. Xenopol admite, împreună cu ceilalţi junimişti, că nivelul de dezvoltare a României 
nu era adecvat formelor introduse în ţară. Pentru autorul Istoriei Românilor gradul scăzut de 

dezvoltare a ţării nu trebuie să conducă la negarea rolului instituţiilor moderne în regenerarea 
unui popor. Adoptarea formelor occidentale este o necesitate care inevitabil dă naştere la ano- 
malii. Istoricul aprecia că aceste anomalii sunt trecătoare, deoarece cu timpul se va ajunge la 
o evoluție normală de la fond la formă, după ce forma va acţiona asupra fondului: „Cum am 
spus-o dela început, nu neg că suntem în o stare care nu e de dorit ca să rămână astfel, neg 
însă că această stare ar fi efectul unui progres greșit şi că, prin urmare, ar trebui să aibă de 
consequenţă peirea noastră. Starea noastră cum este ea, este foarte legitimă cu toate că prezintă 
multe nelegitimităţi. Răul care există va trece întrucât aceasta e posibil. Ceea ce trebuie unui 
popor pentru a se dezvolta impulsul spre viaţă, acela l-avem“ (Xenopol, 1932, 25). Pentru că 
în primele faze ale contactului cu civilizația modernă, formele preluate din afară nu se armo- 
nizează cu tipul de dezvoltare internă, pot să apară forme goale. 

Vedem cum istoricul disecă toată argumentaţia lui T. Maiorescu, dovedind o lectură foarte 
atentă a articolului acestuia. Iată, spre pildă, aserțiunea maioresciană potrivit căreia în toate 
actele de dezvoltare modernă românească prezidează neadevărul este falsă atât timp cât ea trimite 
la întregul edificiu al societății, fiindcă „neadevărul există numai acolo unde există conştiin- 
ţa de el... Altmintrele nu e posibil“ (Xenopol, 1932, 25). Limitele umane, ignoranta nu sunt 
un neadevăr. Falsurile din lucrări de filologie sau istorie nu s-au făcut cu intenţie, adică nu a 
existat „conștiința falşificării“. Istoricul afirmă că asemenea produse urmăreau un interes obştesc, 
atitudine ce reflectă, în realitate, un anumit nivel de înţelegere: „Așa dară, dacă la noi se admiră 
cutare sau cutare producţiune nedemnă, aceasta se face nu pentru că voim a ne arăta că avem 
şi noi arte, ştiinţe, de şi aceasta se poate întâmpla, dar fiindcă starea spiritului nostru este încă 
astfel că nu poate pătrunde în valoarea adevărată a lucrurilor“ (Xenopol, 1932, 26). 

Nu înscrierea societăţii pe un drum al progresului, fie el şi fals, ci lipsa oricărei reacții 
faţă de ceea ce se întâmplă în lume constituie cu adevărat o primejdie: „Ceiece este periculos 
este adormirea, este lipsa de interes fie pentru bine, fie pentru rău“. Tocmai progresul, atât 
cât este, este o dovadă a redeșteptării românilor, şi el este garanţia pentru înlăturarea, în timp, 
a disfuncţionalităților din societate. Calitatea noii civilizaţii nu se impune de la început şi, de 
aceea, Xenopol constată o exigentă nejustificată: „a pretinde ca un popor din momentul chiar 
când începe a se dezvolta să nu producă decât lucruri bune, să aibă instituțiuni bune, libertate 
adevărată, arte care dovedesc un gust estetic etc., este a transporta la început rezultatul final 
a dezvoltărei“ (Xenopol, 1932, 26). Cererea de a nu adopta instituții moderne pentru că efectele 
acțiunii lor sunt rele înseamnă înăbuşirea progresului: „A face aceasta este a împiedica mișcarea 
intelectuală care este esenţa progresului“ (Xenopol, 1932, 26). 

Cât priveşte poporul, întrucât este pasiv, Xenopol subliniază necesitatea educării lui în 
spiritul progresului, altfel el nu se emancipează „dacă nu vine unul să-i deschidă ochii“ 
(Xenopol, 1932, 27). Este limpede poziţia lui Xenopol faţă de actorii sociali şi politici implicaţi 
în procesul de modernizare. De pildă, realizarea Unirii din 1859 a aparținut boierilor, în diver- 
sitatea rangurilor lor, iar reacţia ţăranilor în problema Unirii nu a existat „pentru că nu pricepeau 
însemnătatea lucrului“ (Xenopol, 1910, 336). 

Legea istorică de dezvoltare modernă sugerată de T. Maiorescu este completată de o altă 
lege care dă expresie fiinţei sale: ,„... dacă legea istorică cu care închide D-nul Maiorescu 
cercetarea sa este adevărată mai este o alta tot atât de mare şi care are mai multe şanse de adevăr 
însă, căci este o lege de existenţă şi nu de distrucțiune: când un popor a ajuns la conștiința de 
sine, când el a început a se dezvolta, atunci el nu piere, până nu împlineşte rolul său istoric pe 
pământ“ (Xenopol, 1932, 27). 

Asupra tezelor maioresciene Xenopol revine în Studii asupra stării noastre actuale, unde 
emite ideea că nu marile principii de modernizare sunt de vină, ci modul de aplicare a lor în 
condițiile specifice statului român: „Răul, deci, stă în împrumutarea legilor speciale şi nu în 
aceea a principiilor generale de viaţă publică. În contra aplicării acestor principii trebuie să 
îndreptăm silinţele noastre, nu în contra principiului însăşi“ (Xenopol, 1871, 120). Istoricul 
Xenopol arată o înţelegere clară a relaţiilor dintre legile generale, prezente în toate societățile, 
şi legile care acționează numai într-o ţară. România cunoştea influenţa legilor ce diriguiau socie- 
tatea modernă, capitalistă, dar evolua şi sub incidenţa legilor specifice societăţii ei. 

În acest articol, Xenopol se află în consens cu Maiorescu în ceea ce priveşte faptul că 
românii au intrat în epoca modernă la începutul secolului al XIX-lea: „căci dacă căutăm carac- 
terele distinctive ale timpurilor moderne — ştiinţele, artele, industria, comerţul, rafinarea mora- 
vurilor, slăbirea credințelor religioase, în un cuvânt după mişcarea interioară — toate acestea 
nu le întâlnim la noi în mod care să aibă o influenţă puternică şi definitivă asupra vieţii noastre, 
înainte de începutul secolului acesta“ (Xenopol, 1870 martie, 2). 

În plus, evidenţiază o altă diferență: Europa a preluat spiritul civilizaţiei greceşti, iar „noi 
ne atingem cu corpul unei civilizaţiuni, în care pe lângă elementele bune sunt şi multe rele, 
toate necesare a oricărei dezvăliri. Răul care plutește la suprafață se lipește mai ușor decât 
binele... De aceea avem nenorocirea de a vedea pătrunzând la noi, întâi viţiile apusului 
alungând moravurile mai pure a unei stări mai simple, fără însă ca să intre în sufletul nostru 
şi elementele bune — seriozitatea, iubirea pentru ştiinţă, cultivarea artelor şi a industriei, exer- 
citarea dreptului şi iubirea de independenţă adevărată — care precumpănesc în ţările apusului 
relele ce le însoțesc“ (Xenopol, 1870 martie, 8). Excepţională descriere a procesului de moder- 
nizare! Spre deosebire de Maiorescu, el consideră necesar acest raport cu Occidentul, dar 
dezvăluie efectele sale, pozitive şi negative, şi ceea ce este foarte important, prezintă marile 
virtuţi ale civilizaţiei occidentale, de care românii nu pot să se dispenseze. 

Istoricul introduce o altă teză, dominantă în concepția sa istorică, rolul influențelor externe, 
recte al influenţei Revoluţiei Franceze asupra românilor. A.D. Xenopol este singurul dintre juni- 
mişti care nu repudiază influenţa franceză în evoluția modernă a românilor, dimpotrivă, caută 
să o accepte ca un fapt social şi istoric real. La început cultura şi civilizaţia franceză s-au răs- 
pândit prin grecii din Principatele Române, susținuți de statul francez. Francezii erau interesați 
de poziţia geopolitică a Principatelor Române, deoarece urmăreau extinderea influenţei lor în 
Europa de Est, ei făcând din Iaşi şi din București centre din care să pornească revoluţia în Polo- 
nia, pentru a-i împiedica pe ruşi să se extindă în Europa, şi în Ungaria, pentru a-i paraliza pe 
austrieci în expansiunea spre Europa de Est (Xenopol, 1910, 69). Ideea istoricului ne face să 
ne gândim la o teorie pe care am putea-o numi teoria schimbării sociale prin intermediari sau 
a schimbării pentru a lovi în adversari. Franţa îşi extindea influenţa în Principate cu scopul de 
a acţiona din acest areal asupra altor zone europene, unde pătrundea mai greu. 

Savantul constată cum această influenţă are loc fără spirit critic. Preluarea legilor franceze, 
de pildă, s-a făcut fără discernământ, şi din această cauză „unele dintre legiuirile noastre conțin 
o sumă de dispoziţii care presupun numai decât cunoştinţe de carte“ (Xenopol, Influența fran- 
ceză, 17), care lipsesc multora dintre legiuitori, astfel încât legea nu poate acţiona, putând 
deveni o formă goală, lipsită de un conţinut real şi de condițiile propice aplicării ei. El nu 
cere abrogarea întregului sistem legislativ, ci doar îmbunătățirea lui prin renunţarea la o serie 
de reglementări care nu sunt potrivite cu condiţiile României, fiind adeptul adoptării legislaţiei 
moderne, singura capabilă să dea expresie juridică noului stadiu în care se afla ţara. 

Pentru Xenopol, este important ca românii să adopte principiile civilizaţiei moderne, așa cum 
acționează ele în Apus, însă edificarea societăţii moderne autohtone nu poate fi realizată decât 
prin acţiune proprie. Or constată preluarea legislaţiei străine: „Nu s-a introdus numai sistemul 
constituțional, adică principiul general că poporul trebuie să participe la legiuirea ţării şi să 
privegheze ocârmuirea ei, ci s-au introdus şi legile străine care orânduiesc modul cum are să 
proceadă pentru a căpăta o reprezentațiune a ţării, între altele legile electorale“ (Xenopol, 1871, 
120). Aşadar, nu modernizarea bazată pe introducerea principiilor moderne este rea, ci încercarea 
de a construi o societate după înfățișarea unei culturi şi a unei civilizaţii străine: „Ca toate 
adevărurile generale omeneşti aceste mari principii nu sunt proprietatea nici unui popor în parte. 
Precum fiecare generaţiune le suge de la alte, astfel fiecare popor le împrumută de la altul, care 
în realizarea lor au apucat mai înainte. Introducerea acestor principii în viaţa unui popor, care 
nu se bucură încă de ele, este deci o necesitate istorică, şi fapta cu totul normală, bazată pe soli- 
daritatea popoarelor şi a dezvoltării lor în istoria omenirii. Nu deci în introducerea acestor principii 
trebuie căutată cauza relelor ce ne bântuie [...] ci împrumutarea formelor şi legilor speciale, sub 
care acele principii căutau a fi realizate la popoare străine“ (Xenopol, 1871, 119). 

Exegetul aduce exemple care arată limpede cum prin preluarea de-a valma a instituţiilor 
străine s-a ajuns la forme fără fond: „Nu s-au îmbunătăţit numai sistemul financiar, acel de 
contabilitate, organizarea tribunalelor, a administrației centrale şi comunale, după principiile 
cele mai câştigate de ştiinţă sau de practică veche a altor ţări, ci s-au introdus toată organizarea 
financiară, tot sistemul de contabilitate, toată întocmirea tribunalelor, toată orânduirea adminis- 
traţiei centrale şi comunale ale altor ţări fără a se lua în seamă cât de puţin, dacă toate aceste 
aşezăminte speciale ale acestora se potrivesc cu starea noastră“ (Xenopol, 1871, 120). 

Un alt exemplu este instituţia Juraţilor. Această instituţie a fost preluată de la francezi, așa 
cum era ea statuată înainte de 1853: juraţii erau cei care îndeplineau condiţii formale (venit anual 
de 100 galbeni, profesie liberală, patenta de gradul al IV-lea), prin urmare ea a apărut dintr-o 
necesitate istorică. Juriul fusese introdus în Franţa sub înrâurirea ideilor revoluției din 1789, 
anume ca un drept individual al oricărui cetăţean care îndeplinea anumite condiţii formale. Insti- 
tuția juraților a fost adoptată ca atare în România, alegerea Juraţilor făcându-se cu totul formal, 
mulți dintre cei care îndeplinesc condițiile formale nefiind totuşi apți moral să exercite acest 
drept. Cine învinuieşte constituția de dificultățile prin care trece societatea se referă, de fapt, la 
principii generale şi se află în eroare. Poziţia faţă de Constituţia din 1866 se nuanţează printr-o 
evaluare realistă al cărei efect benefic pentru procesele de modernizare şi democratizare se va 
vedea în timp. Xenopol semnalează disfuncționalitățile ce pot să apară din aplicarea ei, cu deose- 
bire în activitatea politică: „Constituţia din 1866 era fără îndoială cea mai liberală din Europa. 
Luată după cea belgiană, ea o depăşea în unele priviri. Un aşezământ însă nu se poate să se 
împlânteze în o ţară care nu este pregătită, prin mintea ei, a-l primi; el poate să deștepte şi să 
grăbească pregătirea a acestor minţi; dar până să se îndeplinească lucrul, va fi o discordanţă 
între starea de fapt şi îmbrăcămintea juridică. Urmările acestei discordanţe se vor vedea tocmai 
în jocul partidelor politice care căpătaseră, prin marile şi neţărmuritele libertăţi, deplina voie 
de răsfăţare“ (Xenopol, 1910, 546). 

Deși istoricul percepe o nepotrivire între legislaţia adoptată, de fapt, o copiere a legilor 
străine, şi nivelul de dezvoltare a României, nu cere o întoarcere la aşezăminte din trecut, 
imposibil de realizat atât timp cât acționează principiile societății moderne. 

Xenopol nu se limitează la a sesiza contradicţiile şi anomaliile actelor de modernizare, ci 
subliniază necesitatea demarării unor studii asupra acestor fenomene; de aceea îi invită pe toți 

cei preocupaţi de evoluţia modernă a ţării să întreprindă analize sistematice asupra situației 
politice, sociale, economice, financiare, administrației, justiţiei, învăţământului, cultului religios, 
„toate sprijinite pe observarea reală a faptelor şi pe date statistice şi concepute obiectiv şi 
ştiinţific“ (Xenopol, 1871, 118-119). El gândește că modernizarea românească se produce 
spontan, în lipsa unui proiect, a unei strategii şi a unei cercetări a contextelor de aplicabilitate 
a legilor împrumutate din alte culturi. În virtutea cunoaşterii stărilor reale, trebuie să se stabi- 
lească mijloacele de îndreptare. Lipseşte o direcție bine precizată în acţiunea guvernelor, preo- 
cupate numai de o anumită doctrină, fără a-1 crea şi cadrul de aplicabilitate: „Oamenii noştri 
de stat de până acum au păcătuit prin o propăşire pripită, prin o proclamare de teorii fără a da 
şi calea intelectuală pentru aplicarea lor“ (Xenopol, 1871, 126). O cerinţă de maximă urgenţă, 
însă greu de realizat într-un spațiu public dominat de disputele politice, acaparante pentru cvasi- 
majoritatea exponenţilor elitei românești. 

Să spunem că încrederea sa în progresul societății moderne se atenuează pe măsură ce constată 
că efectele acestuia sunt destul de mici, şi, iată, după 6 ani de la aserțiunile sale din 1871, istoricul 
este nevoit să admită existenţa unor forme fără fond: „Dar noi suntem odată osândiți de a merge 
în toată dezvoltarea noastră într-un mod anormal de sus în jos; de aceea şi avem Universităţi 
înainte de a avea şcoli primare bune; şcoli de poduri şi şosele înainte de a avea şcoli reale; drumuri 
de fier înainte de a avea şosele ş.a.m.d; de aceea avem şi societăţi de asigurare înainte de a avea 
celelalte industrii care în orice ţară din lume au mers înaintea înființării lor“ (Xenopol, mai, 
1877, 51). 

În pur stil maiorescian, combate sistemul rău de instrucţie, cauză care a împiedicat dezvol- 
tarea industriei: „Prin urmare ce produc şcolile noastre? Aspiranţi la posturi şi nimic mai mult. 
Şi pericolul cel mare este că printr-o asemenea creştere şi instrucţie se detrage chiar clasa de 
Jos a poporului de la ocupaţii productive şi a se învăţa a trăi ca paraziţii pe socoteala statului“ 
(Xenopol, iulie, 1877, 119). 


6.2. Spiritul critic și formele fără fond. Garabet Ibrăileanu 


Critic şi istoric literar, ctitor şi conducător de reviste din care se detaşează celebra Viața 
Românească, ideolog, la început socialist, apoi poporanist, îndrumător al atâtor generaţii de 
intelectuali, G. Ibrăileanu (1871-1936) rămâne o figură emblematică a curentului criticist. Opera 
sa se distinge de cea a lui Titu Maiorescu prin accentul pe mediul social în explicarea creaţiilor 
literare, motiv pentru care poate fi considerat întemeietor al sociologiei culturii româneşti. 

Dat fiind interesul pentru spiritul critic, Ibrăileanu atinge, inevitabil, chestiunea formelor 
fără fond. Prima sa lucrare, Spiritul critic în cultura românească (1909), analizează geneza 
formelor culturii în România. Ibrăileanu a scris-o fiind stimulat de lucrarea lui C. Rădulescu- 
Motru, Cultura română şi politicianismul, apărută în 1904, pe atunci, de reţinut, autorul ei fiind 
membru al Partidului Conservator. Cartea lui Ibrăileanu este o replică la junimism. Fără a spune 
că este funciar antijunimistă, am spune că ea este mai mult un dialog cu cel mai puternic curent 
cultural românesc din a doua jumătate a secolului al XIX-lea şi începutul secolului XX. 

Este adevărat că G. Ibrăileanu afirmă diferenţa netă faţă de toate curentele ce se opun 
modernizării prin imitație. O anumită influenţă a gândirii socialiste se resimte la criticul ieșean. 
El se dovedeşte a fi în opoziţie cu şcoala lui T. Maiorescu, în schimb se întâlneşte, paradoxal, 
în susținerea tezei că forma creează fondul, cu adversarul său, E. Lovinescu care s-a inspirat 

copios din lucrarea sa, reluînd în /storia civilizației române cam aceleaşi exemple. Ibrăileanu 
susține că întâi trebuie să se creeze teatre, şi apoi piese de teatru şi actori, întâi universităţi, 
şi apoi ştiinţă națională, iar pentru impunerea acestui principiu a dus o campanie neîntreruptă 
în revista Viaţa Românească: „Cel mai important aspect, poate, al activităţii Vieţii Românești 
a fost lupta ei împotriva dușmanilor formelor nouă“ (Ibrăileanu, 1977, 116). 

Ibrăileanu discută ideile şi nu faptele, după cum el însuşi spune în prefața primei ediții a 
cărții Spiritul critic în cultura românească: „Cu alte cuvinte am studiat evoluţia ideilor relative 
la aceste fapte, fără să studiez şi însăşi evoluţia faptelor, adică a limbii, a literaturii şi a organi- 
zării politico-sociale“. 

Spiritul critic în cultura românească începe cu o aserţiune apodictică: „Poporul român, atât 
de bine înzestrat, n-a avut norocul şi onoarea să contribuie la formarea civilizației europene“ 
(Ibrăileanu, 1922, 1). După cum se vede, exegetul discută chestiunea prin raportare la civilizația 
europeană, pentru că în continuare compară Apusul, moştenitor al culturii clasice pe care a 
continuat-o şi pe fundamentul căreia s-a dezvoltat, cu poporul român, silit să trăiască o mie 
de ani „o viaţă de păstorie“. Viziunea europenistă a autorului apare din afirmaţia: „A pierdut 
şi cultura europeană, căci o coardă, care ar fi fost sonoră, n-a vibrat“. 

Ideea fundamentală a cărții este că adoptarea noilor forme a fost un act inevitabil, iar 
neconcordanta dintre fond şi formă este normală într-o ţară în curs de modernizare. Semnificativ, 
în Spiritul critic în cultura românească autorul nu accentuează presiunea Europei de a ne moder- 
niza, o va face însă în cursul despre Epoca Eminescu: „... formele nouă s-au introdus în mod 
forţat. Ţările române nu puteau să nu introducă formele acestea. Europa avea interes ca formele 
noi să fie introduse, aşa că ele au fost introduse şi prin presiunea europeană“ (Ibrăileanu, 1980, 
208-209). Ideile moderne se introduc de la 1840, iar instituţiile moderne pe la 1856. Cronicile 
sunt tipărite mai ales datorită tendinței de a dezgropa trecutul, pentru a găsi acolo o limbă 
românească curată, fapte naționale româneşti, pentru a le opune limbii noi, franțuzite și latinizate 
(Ibrăileanu, 1979, 226). Altminteri, doctrinarul poporanist susține fără nici o ezitare naşterea 
bruscă a civilizaţiei române moderne: „Noi am făcut o săritură de la istoria medie la cea 
contemporană: istorie modernă noi n-avem“ (Ibrăileanu, 1979, 232). Prin urmare, totul s-a 
petrecut în mai puţin de jumătate de secol: „Între 1840-1880 România devine o ţară europeană 
din toate punctele de vedere“ (Ibrăileanu, 1979, 247), dar, deşi se occidentalizează, ţara își păs- 
trează individualitatea ei. De la 1821 până la 1880 noi am trecut prin toate schimbările pentru 
care altor popoare le-au trebuit sute de ani. 

Este de reţinut, din primele pagini ale cărţii Spiritul critic în cultura românească, că ţinta 
lui Ibrăileanu sunt conservatorii, cei care resping „formele nouă“ şi „pervertirea“ mentalității 
româneşti de cugetarea străină, amintindu-le că înainte de a blama actul generației de la 1848, 
acela de a introduce forme noi, ei s-ar fi cuvenit să ia atitudine față de influenţa slavo-bulgară, 
„care ea cea dintâi, a adus forme nouă, o mentalitate nouă, ba şi o limbă oficială nouă“ (Ibrăi- 
leanu, 1922, 3), faţă de influenţa husită sau luterană, dar şi faţă de cronicarii moldoveni, faţă 
de Şcoala Ardeleană, faţă de toate personalităţile culturale care au precedat generaţia de la 
1848, pentru că, în fapt, „toţi au transplantat pe pământul românesc cultura străină“ (Ibrăileanu, 
1922, 4). Pentru acest mod de a evalua cultura română, Ibrăileanu le aduce conservatorilor 
o acuză foarte gravă: „Cei care se rîdică împotriva celor de la 1848, fără să se ridice împotriva 
tuturor influențelor străine de mai înainte, se fac fără să vrea, apărătorii fanariotismului şi ai 
rusismului, căci înainte de influenţa europeană de la începutul veacului al XIX-lea, ţara era 

fanariotizată şi o urâtă influenţă rusească se accentua“ (Ibrăileanu, 1922, 4). Acuză nejustificată, 
întrucât nu ia în seamă repudierea de către conservatori, şi amintim doar pe T. Maiorescu, a 
întregii culturi anterioare, ei blamând nu o dată bizantinismul acesteia. 

Autorul enunţă un principiu al procesului de modernizare: „nu e nici un popor care să nu 
fi împrumutat de la altele“. Conceptele de bază la Ibrăileanu sunt influență și împrumut. Întreaga 
istorie a poporului român este văzută ca o succesiune de împrumuturi: „Românii, care n-au 
creat aproape nimic, au împrumutat aproape tot. Toată istoria culturii româneşti, de la sfârșitul 
veacului de mijloc pănă azi, e istoria introducerii culturii străine în ţările românești; şi toată 
istoria culturii românești, din veacul al XVI-lea pănă azi, nu e decât istoria introducerii culturii 
apusene în ţările române şi a asimilării ei de către Români — cu mici împiedecări în vremea 
fanariotismului și a rusismului“ (Ibrăileanu, 1922, 2-3). Dacă istoria noastră culturală se reduce 
la împrumuturi, atunci unde este creația românească? Este limpede obiectivul urmărit de autor, 
anume să argumenteze utilitatea împrumuturilor pentru o cultură modernă în curs de constituire, 
cu deosebire în perioada 1840-1880, adică din momentul apariţiei revistei lui Mihail Kogălni- 
ceanu, Dacia literară — unde se afirmă pentru întâia oară spiritul critic, se condamnă literatura 
de imitație şi se cere o literatură națională până la constituirea regatului român, exact cum a 
procedat Maiorescu, când după momentul proclamării, în 1881, a Regatului, nu mai discută 
despre formele fără fond. Un lucru preluat din altă cultură este la început străin, însă cu timpul 
el este considerat românesc, ba chiar se întâmplă să fie asumat ca o inovaţie naţională! 

Una dintre ideile de bază ale cărții, insuficient sesizată de comentatori, rămâne explicarea 
modalităților de unificare culturală a celor trei mari provincii românești, care s-a concretizat 
în cultura română modernă. Cultura națională nu a apărut spontan, ci într-un proces îndelungat 
şi contradictoriu în care s-au „topit“ diferenţele de specific regional. Vom observa mai departe 
cum examinează Ibrăileanu evoluţia culturii românești pe zone geografice, fiind, din acest 
unghi, întemeietor al geografiei culturale. 

În consecinţă, studiul discută despre diferenţele dintre Moldova şi Muntenia. În Moldova 
fiinţează „o legiune de spirite critice şi de literatori“, în Muntenia — „o legiune de paşoptişti“, 
şi se distinge prin „lupta revoluţionară împotriva vechiului regim şi prin inferioritatea culturii“ 
(Ibrăileanu, 1922, 10). Moldova reprezintă inteligenţa, Muntenia, voinţa şi sentimentul. Mun- 
tenia „îşi cheltuieşte energia în lupta pentru schimbarea ordinii sociale, caută să transplanteze 
din Apus formele nouă, Moldova face o operă mai de lux: ea caută să adapteze cultura apuseană 
la sufletul românesc, caută să adapteze la noi formele cugetării apusene!“ (Ibrăileanu, 1922, 
10-11). Cauza acestor deosebiri stă în tradiţia culturală mai îndelungată a Moldovei. Influenţa 
franceză are caracterul unui curent cultural în Moldova, pe când în Muntenia devine mai mult 
o direcție socială şi politică. Cultura în Moldova s-a opus „curentului falşificator latinist“, şi 
tradiția aici se orientează spre literatură şi limba populară (Ibrăileanu, 1922, 14). „Constructor 
de teorii“ (Ciopraga, 700), Ibrăileanu delimitează uneori cam rigid cele două provincii, neamin- 
tind deloc de interferenţe şi, mai ales, de prezenţa numeroasă pentru acea vreme a ardelenilor 
la Iaşi. Fiecare provincie dă ceva. Ardealul, curentul latinist promovat de intelectuali proveniți 
din țărani, Muntenia, curentul inovator, susținut de intelectuali proveniţi din mediul orăşenesc, 
şi Moldova — curentul critic exprimat de boiernași. 

În Moldova s-au manifestat influenţe poloneze, în secolul al XVII-lea, în Muntenia, curentul 
grecesc şi cel francez, iar în Transilvania — influenţa saşilor. În Moldova, cei care formează școala 
critică sunt fii de boiernaşi. Ei fac Revoluţia de la 1848, Unirea. Ei sunt cumpăniți, nu sunt 

reacționari, reprezintă spiritul de inovaţie, dar nu-l duc la extrem. Aici există o clasă de boieri 
mai învăţaţi decât clasa boierilor din Muntenia, cu o oarecare rafinare intelectuală, dar care nu 
aveau mai multă știință. Instinctul de clasă îi face să nu fie prea revoluționari, ci să schimbe 
totul, dar cu socoteală (Ibrăileanu, 1979, 242). 

Pe câtă vreme în Principate boierii mari sau mici au construit o cultură, în Ardeal, ţărănescul 
este egal cu românescul. Aici, publicul cititor şi scriitorii erau ţărani — „deși se cultivă prin 
străinătate, ei tot ţărani rămân“. Fără cultura ardeleană, „cultura noastră general românească 
ar fi avut alt aspect şi n-ar fi completă căci n-ar fi luat parte la formarea ei şi pătura ţărănească“ 
(Ibrăileanu, 1979, 340). 

Nu se poate trece cu uşurinţă peste gândul lui Ibrăileanu privind tensiunile dintre moldoveni, 
munteni şi ardeleni în perioada de pregătire a Unirii, fapt voit ignorat de istorici. Dacă nu o 
concurenţă pentru prioritatea de 1dei şi acțiuni, a fost totuşi o confruntare ce punea în relief 
diferenţe remarcabile, ilustrativă fiind lupta dusă de Russo cu latinismul ardelenilor. 

Continuând cu analiza diferenţelor între provinciile românești, autorul susţine că în Mol- 
dova nu a existat o clasă de mijloc cu instincte revoluţionare. Muntenia avea o clasă mijlocie 
naţională care, deşi în mare parte de origine străină, se românizase. Aici pătrunsese latinismul 
care avea o tendinţă națională şi politică. 

Legăturile Ardealului cu Muntenia au fost mai frecvente decât cu Moldova. În Moldova, 
scriitorii de seamă au fost fii de boieri mai mici, şi din acest motiv ei au avut un spirit mai 
conservator „deci, mai refractar la «noutăţy“. Toate aceste diferenţe au dus la o tradiţie 
culturală moldovenească, factor ce a contribuit la apariţia spiritului critic. Istoria culturii din 
Moldova în secolul al XIX-lea este istoria spiritului critic aplicat culturii străine şi „tendinţelor 
falşe, necumpătate, din Muntenia și Transilvania“ (Ibrăileanu, 1922, 42). Să amintim că, în 
altă parte, Ibrăileanu scrie că nu am avut o tradiţie culturală, şi viaţa noastră națională modernă 
nu este o continuare a societăţii vechi (Ibrăileanu, 1979, 108). 

Influenţa, la Ibrăileanu, înseamnă aculturație, şi fără a o numi ca atare, el o defineşte: „Influ- 
enţa unei culturi străine însamnă influențarea în obiceiuri, în forme politice, în morală, în orga- 
nizarea vieţii, în literatură etc., a unui popor de către altul sau altele. Poporul influenţat poate 
asimila cultura ori în mod pasiv, adică la întâmplare, fără alegere, fără critică, ori criticând, 
cernând elementele culturii străine, pentru a-şi însuşi numai ceea ce-i trebuie și tocmai ceea 
ce-i trebuie pentru dezvoltarea propriilor sale bogății, energii, capacităţi şi aplecări. O cultură 
străină împrumutată este ca un capital străin, menit să pună în utilitate, spre cel mai mare 
beneficiu, o bogăţie naţională, care altmintrelea ar rămâne neexploatată. În cursul acestui studiu 
vom avea ocazia să ilustrăm acest adevăr. Acum, anticipând, ne mulțumim să spunem, ca 
exemplu, că bogăţia limbii populare şi a spiritului popular au rămas un subsol neexploatat, câtă 
vreme cultura apuseană nu şi-a îndeplinit rolul ei salutar“ (Ibrăileanu, 1922, 19). Este prima 
explicaţie teoretică din cultura română, întemeiată pe o realitate indiscutabilă, contactul românilor 
cu Apusul, în special cu Franţa. Pentru autor este de netăgăduit necesitatea influenţei apusene, 
numai că ea trebuie adaptată nevoilor românilor, şi pentru aceasta este nevoie de spirit critic. 

Procesul este inevitabil, şi Ibrăileanu nu admite că ar exista o altă explicaţie: „Era nu numai 
fatal, dar chiar necesar ca ţările române să lepede haina turco-fanariotă şi să se organizeze 
europeneşte; ca românii să-şi îmbogăţească limba cu cuvinte noi, corespunzătoare cu lucrurile 
şi ideile noi introduse; ca în locul obiceiurilor fanariote să se introducă obiceiuri europene; ca 
românii să producă şi ei o literatură cultă (căci aveau numai una populară). Dar întrebarea era: 
cum?“ (Ibrăileanu, 1922, 20). 

Aculturaţia s-a produs însă fără reacția necesară, la început, însă cu timpul a apărut nece- 
sitatea criticii: „Era deci, încă o dată, nevoie de un spirit critic, care să cerceteze elementele 
culturii apusene şi să valideze numai pe acele care, ca să păstrăm comparaţia de mai sus, erau 
proprii pentru a pune în valoare energia şi capacitățile româneşti“ (Ibrăileanu, 1922, 20-21). 
Ibrăileanu vorbeşte despre „conştientizarea instinctului“. Influențele străine s-au exercitat chiar 
în sensul promovării specificului naţional. Rămânând stabilit că ţările române formau un fel 
de provincie a Europei, civilizația europeană nu putea să nu ajungă în spațiul românesc (Ibrăi- 
leanu, 1979, 234), idee pe care o întâlnim şi la Gherea. Copierea civilizației apusene, cu deose- 
bire a celei franceze, era o fatalitate, dar efectele sunt, pentru criticul şi istoricul literar, mult 
mai puternice în literatură, „căci literatura e şi mai expresiv naţională“, motiv pentru care „tre- 
buie imitat procedeul literaturilor străine dar în operă, în conţinutul ei, să pui sufletul românesc“ 
(Ibrăileanu, 1979, 237). Literaturile străine „fondul nu-l pot da“ (Ibrăileanu, 1979, 231). 

Întrucât spiritul critic este opera şcolii critice moldoveneşti, junimismul nu poate fi decât 
un continuator al acestui curent cultural. Oricât ar părea de ciudat, deşi Spiritul critic în cultura 
românească este o carte vădit antijunimistă, autorul ei se întâlneşte cu idei susţinute de T. 
Maiorescu. Ca şi conducătorul Junimii, profesorul ieşean afirmă că după 1880 începe „procesul 
de organizare internă mai serioasă, pe baza şi cu elementele civilizaţiei introduse“ (Ibrăileanu, 
1922, 59). 

Ideea cea mai importantă rămâne aserțiunea referitoare la terminarea unificării, la 1880, 
moment după care „nu mai există Moldova şi Muntenia, ca ţări deosebite, de atunci nu mai 
poate fi vorba de o cultură deosebită moldovenească şi, prin urmare, de atunci încetează şi 
existența şcoalei critice moldovenești“ (Ibrăileanu, 1922, 59). Totuși, până după 1890, în 
Moldova mai apar manifestări critice moldoveneşti: junimismul politic, radicalismul şi socialis- 
mul. Să reținem accentul pe junimismul politic, şi nu pe cel cultural. Nu întâmplător, aşa cum 
însuşi autorul ține să remarce, până în 1881, „data când, cu proclamarea regatului, România 
modernă era creată“ (Ibrăileanu, 1922, 60), critica lui Maiorescu este critica introducerii şi 
asimilării culturii apusene, iar după 1881 activitatea lui este orientată spre critica literară. 
Aşadar, în prima perioadă, Maiorescu face critică culturală, iar într-o a doua fază se concen- 
trează pe critica literară, observaţie corectă, dar se cuvine a reţine continuarea, de către junimist, 
în discursurile sale parlamentare, a criticii instituțiilor şi a tot ce ţine de formele fără fond. 

Ibrăileanu nu-i contestă lui Maiorescu contribuţia, decisivă, la crearea culturii române, numai 
că nu-i acceptă poziția de întemeietor al direcției critice, adică direcția nouă, şi îl aşază în linia 
lui Kogălniceanu, C. Negruzzi, A. Russo şi Alecsandri, argumentul fiind înrudirea dintre Convor- 
biri literare şi marile reviste de dinainte de 1859, astfel încât respinge pretenţia lui Maiorescu 
că revista sa este „singura revistă critică ce a avut-o România“. Iniţiatorul curentului critic este 
M. Kogălniceanu, iar teoreticianul este A. Russo, observaţie cu totul îndreptățită. Mai trebuie 
adăugată proveniența criticilor moldoveni din clasa boiernașilor. Mai departe, vorbeşte despre 
criticii de la mijlocul secolului al XIX-lea drept „constituționalişti liberali“ (Ibrăileanu, 1922, 84). 

Autorul consideră că ţările române sunt „ca niște provincii ale Europei, în imposibilitate 
de a rămânea în afară de mișcările sociale ale continetului“ (Ibrăileanu, 1922, 82), idee ce 
consonează cu gândirea socialiștilor, a lui Gherea în primul rând. 

Spuneam despre judecarea unor autori de către Ibrăileanu ca junimiști, deşi ei au creat 
înainte de apariţia acestui curent. Interesant, el îi consideră pe C. Negruzzi şi pe Alecsandri 
drept junimiști, retroactiv punându-li-se o etichetă asupra unor activităţi desfăşurate cu mult 

timp înainte de apariţia junimismului. Costache Negruzzi este primul junimist, fiindcă a 
acceptat civilizația modernă şi era un european: „Dar e împotriva «civilizației» pentru masa 
cea mare a poporului român“ (Ibrăileanu, 1922,102), întrucât ar fi propagat îmbunătățirea vieţii 
materiale a ţăranilor, însă ar fi pledat pentru blocarea accesului lor la o viaţă civică. 

În schimb, Alecsandri este pașoptist și junimist, autorul Pastelurilor zugrăvind ciocnirea 
dintre civilizația claselor de sus, provenită din amestecul de civilizaţii şi culturi, şi viaţa şi 
spiritul poporului de la sate. 

Maiorescu este permanent comparat cu vechea critică reprezentată de Kogălniceanu, A. 
Russo şi Alecsandri pentru a se ajunge la o concluzie, cel puţin parțial neadevărată, anume că 
„D. Maiorescu a fost mai mult împotriva constituţiei, care era necesară, decât împotriva spiritului 
străin în literatură, care nu era necesar, căci un spirit și o literatură românească existau — în 
popor“ (Ibrăileanu, 1922, 90). Doctrinarul poporanist îi recunoaşte junimistului contribuţia în 
lupta împotriva falsificării adevărului în ştiinţă, explică impunerea în opinia publică a convin- 
gerii despre întâietatea şcolii sale critice prin „atitudinea curat negativă a dlui Maiorescu, 
îmbrăcată într-o logică impecabilă, precum şi faptul foarte important că dl Maiorescu n-a atacat 
numai curente şi principii, ca cei vechi, ci şi — şi mai ales — persoane şi reviste, că a concretizat 
ținta atacului, a făcut interesantă priveliștea luptei, dându-i acel element gladiatoric, care far- 
mecă şi atrage publicul“ (Ibrăileanu, 1922, 92). Influenţa lui T. Maiorescu s-a datorat, afirmă 
criticul, mai mult personalității sale decât articolelor sale, ceea ce vrea să spună că nici unul 
dintre exponenţii vechii şcoli critice din Moldova nu a avut statura intelectuală şi socială a 
mentorului Junimii, evident, idee nu tocmai adevărată dacă ne gândim la Kogălniceanu. Totuși, 
contextul în care a acţionat Maiorescu a fost altul, în primul rând perioada de după Unire, 
perioadă în care a existat o opinie publică mult mai instruită şi mai interesată de chestiunile 
sociale şi naționale. 

Diferenţa esențială între vechea şcoală critică şi şcoala lui T. Maiorescu stă în lupta dusă de 
primul curent pentru păstrarea originalității limbii şi spiritului românesc, în timp ce T. Maiorescu 
acționează pentru triumful bunului gust în literatură şi pentru respectul adevărului în ştiinţă. 

Ibrăileanu este primul comentator care oferă o imagine coerentă despre curentul junimist: 
„Junimismul este, mai înainte de toate, recomandarea de a ne feri de importarea civilizaţiei sau, 
mai degrabă, recomandarea unei precauţiuni exagerate când e vorba de a importa această 
civilizație. Este nerecunoaşterea utilității de a transforma România într-o ţară cu caracter curat 
european, după asămănarea celor din Apus şi mai ales după asămănarea Franţei, care a zguduit 
din temelie toate aşezările politice şi sociale din Europa — atitudine hrănită la primii corifei ai 
junimismului şi de cultura lor germană («germanismul» junimist)“ (Ibrăileanu, 1922, 99). Aser- 
țiunea cuprinde şi adevăruri, dar şi exagerări. Nu se îndoiește nimeni de lupta junimismului cu 
importul de forme şi este adevărat că nu agreează Franţa, pentru spiritul ei revoluţionar. În schimb, 
a-i acuza pe T. Maiorescu, P.P. Carp, Th. Rosetti că s-au opus schimbărilor care ar fi făcut din 
România o ţară europeană este în afara adevărului. Între junimism și ceilalți diferența nu era 
de scop, ci de mijloc, întrucât toți actorii sociali de bază urmăreau acelaşi obiectiv: europenizarea, 
întrebarea fiind: pe ce cale? 

De fapt, autorul însuşi se contrazice, susținând mai departe că junimiştii nu s-au opus 
modernizării, dar ei nu ar fi explicat cum, în ce măsură şi ce să se introducă din afară, în acest 
fel fiindu-le negat orice program practic. Exegetul nu are dreptate când afirmă că T. Maiorescu 
s-ar fi pronunţat împotriva formelor goale fără a spune „ce, cât şi cum trebuia de importat“. 

Junimiştii ar fi fost „împotriva acestei transplantări pentru majoritatea ţării“. Li se recunoaște 
faptul că au adus în România modul de trai european, dar aceasta au făcut-o numai pentru ei, 
şi niciodată nu ar fi acceptat ca de achizițiile civilizației moderne să beneficieze masa mare a 
poporului: „Din această cauză — civilizația numai pentru ei — doctrina aceasta a fost egoistă şi 
a repugnat întotdeauna spiritelor generoase“ (Ibrăileanu, 1922, 99-100). Se face diferenţa între 
lupta oportună a junimiştilor împotriva înnoirilor, dovadă evoluţia ulterioară a limbii şi literaturii 
române, şi lupta lor împotriva înnoirilor sociale şi politice, idee neconfirmată de evoluţia societății 
româneşti. Nu este greu de observat minimalizarea acţiunii junimiste. Criticul de la Viața 
românească evită a recunoaşte că T. Maiorescu a afirmat că ţăranul este singura clasă reală, şi 
trece peste intervenţiile în parlament ale lui T. Maiorescu şi P.P. Carp, care au înaintat programe 
de modernizare, este adevărat, în spirit conservator. Şi totuşi, junimiștii au avut dreptate: formele 
fără fond au existat şi există, iar accentul pus de ei pe lipsa burgheziei este confirmat de însuși 
Ibrăileanu, care vorbeşte despre o burghezie „creată în parte de stat“ (Ibrăileanu, 1922, 85). 

Exegetul constată în scrierile autorilor care aparţin vechii şcoli critice rolul acordat femeii, 
care ar fi fost mult mai interesată de civilizația apuseană: „Pe când bărbații purtau ișşlice şi 
vorbeau grecește, femeile se civilizase, vorbeau franţuzește, cântau din clavir şi... flirtau cu 
bonjuriştii“ (Ibrăileanu, 1922,110). Autorii acelor timpuri „au întrupat atât de des în femei 
ridicolul semicivilizației“. Să amintim că şi Alecsandri, junimistul, a remarcat rolul româncelor 
în modernizare: „În adevăr, începutul civilizației îl datorim sexului frumos“ (apud, Ibrăileanu, 
1922,123). 

Aşadar, junimismul este tratat prin grila poporanismului, care pune în centru ţăranul român 
viu, cu sufletul şi nevoile lui, şi nu trecutul acestuia. 

Din cartea lui Ibrăileanu nu putea lipsi Eminescu, pe care îl percepe ca exponent al criticii 
sociale extreme, un termen ciudat, pentru că, în fond, ce înseamnă la un autor de talia marelui 
poet „critică extremă“? Eminescu este considerat reprezentantul claselor de jos. Gândirea emi- 
nesciană ar avea, după exeget, două faze: prejunimistă şi junimistă. În prima, ar dovedi o 
înţelegere pentru cultura română din toate timpurile, în a doua, ar discuta de la nivelul secolului 
al XIX-lea. Similitudinile de idei și atitudini între Eminescu şi junimiști, mai ales între acesta 
şi T. Maiorescu, nu pot fi luate ca dovadă a apartenenţei necondiționate a poetului la junimism, 
cu atât mai mult cu cât acesta nu o dată a criticat teze ale unor junimişti. Critica formelor noi 
are la Eminescu un puternic caracter doctrinar. Pentru Ibrăileanu, această critică este una a 
organizării sociale din unghiul claselor de jos. Toată argumentaţia criticului ţintește demons- 
trarea evoluţiei lui Eminescu de la gândirea independentă până la asocierea lui la politica şi 
doctrina de partid. Să recunoaştem, subtilul analist care este Ibrăileanu face de această dată 
ideologie pură, de pe poziţia sa de ideolog al poporanismului când afirmă că poetul „a fost 
un reacționar ca şi junimiștii“ (Ibrăileanu, 1922,180), fără a cita, cum o face cu alte prilejuri, 
textele eminesciene care clarifică sensul dat termenului de reacțiune. 

Oricum, Ibrăileanu recunoaște în cele din urmă diferenţele remarcabile dintre Eminescu şi 
junimişti, şi reţine că, pentru poet, „păstrarea claselor vechi și păstrarea naționalității sunt două 
fețe ale aceleiaşi probleme“ (Ibrăileanu, 1922,185). Întreaga demonstraţie a exegetului privind 
concepţia lui Eminescu despre formele fără fond se concentrează pe ideea că introducerea for- 
melor noi a lovit sau a distrus clasele vechi. Inexplicabil, doctrinarul poporanismului nu amin- 
tește decât în treacăt textele eminesciene despre ţăran, despre condiţia socială a acestuia într-o 
societate pe cale de modernizare, şi-i impută, iarăşi fără a apela la text, idealul reîntoarcerii la 

trecut, etichetându-i gândirea drept „utopie reacționară“ și acuzându-l de o xenofobie „mai puter- 
nică împotriva celorlalţi străini, care ne-au dat şi adus formele noi, decât împotriva evreilor“ 
(Ibrăileanu, 1922,189). Rămâne de neînțeles de ce sagacele istoric literar şi sociolog nu discută 
despre cea mai importantă teză eminesciană, anume edificarea unei societăți moderne românești 
în mod pragmatic, şi nu ideologic, ceea ce înseamnă că modernizarea ar fi trebuit să pornească 
de la realitatea socială şi economică — o ţară eminamente agrară —, proces condus de către o 
burghezie recrutată din clasa cea mai numeroasă, țărănimea. Şi este cu atât mai ciudat dacă 
ne gândim că Ibrăileanu, ideologul poporanismului, afirmă aceeaşi viziune asupra ţăranului 
ca şi Eminescu, în articolul „Poporanismul“, publicat în Curentul nou (nr. 3) din Galaţi (1905): 
„Trebuie să fim tărănişti nu pentru ca ţăranul e pitoresc (dacă ar fi boierul am fi boierişti!) ci 
pentru că avem de plătit către ţăran o datorie enormă“. 

Şi socialiştii sunt judecaţi că fac o critică socială extremă, dar din perspectivă revoluţionară. 
O remarcă de reţinut: critica socialistă se face în numele ţărănimii şi al meseriașilor, şi nici- 
decum al „născândului proletariat“. Socialiştii „au luptat mai în special pentru una din aceste 
clase «reacționare», pentru țărănime“ (Ibrăileanu, 1922, 199). Ba chiar se vorbeşte despre 
„arhinaţionalismul lor lingvistic şi literar“. În critica formelor fără fond, socialiștii și l-ar fi 
asociat pe Eminescu: „socialiștii au simțit în Eminescu un suflet tovarăș, de unde a urmat că 
mai toţi socialiștii, dacă nu toţi, au fost eminescieni, găsind în poezia maestrului răsunetul 
propriilor lor dureri“ (Ibrăileanu, 1922, 205). Singura deosebire între marele poet şi socialişti 
stă în soluţiile politice. 

Tot în calitate de critică socială extremă este judecată şi opera lui Caragiale. Pana marelui 
dramaturg şi prozator se exersează pe comportamentele claselor de jos, mahalaua, nu atât prin 
a le critica, ci prin a persifla ridicolul „ce rezultă din neasimilarea civilizației, din spoiala de 
civilizație, din contrastul dintre pretenţie şi realitate, din amestecul de civilizație şi barbarie 
— amestec manifestat în idei, în simțiri, în purtări şi în limbaj“ (Ibrăileanu, 1922, 237). 

Concluzia cărţii Spiritul critic în cultura românească este clară: ţările române nu aveau cum 
să se împotrivească influenţei europene, pentru că aceasta a fost o fatalitate: „Prin presiune, căci 
o ţară din Europa nu poate scăpa de invazia unei civilizaţii, care e şi superioară şi care tinde să 
dea întregului continent — și chiar întregului glob — aceleași forme politice şi acelaşi fel de cultură“ 
(Ibrăileanu, 1922, 261). lată afirmată teza globalizării! 

La sfârşitul studiului său Ibrăileanu face o subliniere foarte importantă: calea adevărată 
rămâne introducerea culturii apusene, însoţită permanent de exercitarea spiritului critic, întru- 
chipat în modelul dezirabil de reformator al lui Mihail Kogălniceanu, „om rezumativ“, care a 
acționat astfel până la 1866. Cele două tendinţe — adoptarea civilizației occidentale şi spiritul 
critic — s-au rupt în liberalismul muntean, exponent al spiritului novator, şi în junimismul moldo- 
venesc, ca reprezentant al spiritului critic: „Și suntem siguri că dacă spiritul novator ar fi mers 
alăturea cu spiritul critic, ca în vremea, ca în persoana lui Kogălniceanu — spiritul novator 
îmbărbătând spiritul critic, timid prin firea sa, spiritul critic moderând spiritul novator, temerar 
prin firea sa —, suntem siguri că ţara noastră ar avea astăzi un alt aspect. Dar s-a întâmplat 
altfel. Se vede că așa a fost să fie“ (Ibrăileanu, 1922, 266-267). 

Opera lui Garabet Ibrăileanu dăinuie ca o exegeză fundamentală despre evoluția modernă 
prin formă şi fond, de argumentare a necesităţii europenizării societății româneşti în cadrele 
ei naționale. 

6.3. Forma, creatoare a fondului. Eugen Lovinescu 


Promotor al modernismului prin toate mijloacele — scris, presă, îndrumare literară —, E. Lo- 
vinescu (1881-1943) şi-a depăşit condiţia de critic şi istoric literar şi a propus o perspectivă socio- 
logică asupra evoluţiei societății române moderne. Eugen Lovinescu şi-a elaborat Istoria 
civilizaţiei române moderne (trei volume, 1924-1925) prin analiza curentelor care contestau legi- 
timitatea căilor procesului de modernizare a structurilor româneşti. Criticul continuă să examineze 
formele fără fond şi în alte scrieri, cum este biografia lui T. Maiorescu (Lovinescu, 1940) sau 
lucrarea despre epoca Maiorescu (Lovinescu, 1943-1944). S-a observat mai puţin că Lovinescu 
îşi elaborează mai întâi concepția sociologică despre modernizarea românească, şi apoi clădeşte 
lucrarea Istoria literaturii române contemporane (vol. I-IV, 1926-1929). Sociologia lui alătură 
impresionismul estetic unei sociologii de nuanţă liberală. 

Din acest unghi, Lovinescu răstoarnă perspectiva maioresciană asupra procesului de moder- 
nizare şi crede că, în mersul civilizației din România, forma premerge fondului, altfel spus dez- 
voltarea are loc de la formă la fond: „mişcarea de la formă la fond“ sau „procesul coborârii 
formei în fond“. Dacă la Maiorescu primordial este fondul, la Lovinescu, forma se afirmă prioritar 
în actele de modernizare, cu toată opoziţia forțelor conservatoare. În anumite contexte „forma 
nu este o expresia pură a fondului... „ (Lovinescu, 1924-1925, II, 189). În crearea formei intervin 
ŞI „agenţi exteriori“: condiţii istorice, factori economici, concepţii ideologice; toate acestea au 
influenţat evoluția poporului român. Ţările în curs de modernizare se disting prin „procesul 
creșterii fondului la formă“. Dar chestiunea este mult mai complexă : cum poate o formă goală 
să creeze un fond? După Lovinescu, forma este ierarhic superioară fondului, fiindcă ea provine 
din societăţi moderne şi este preluată ca atare, în totalitate şi neselectiv. Atunci, orice formă 
este aptă de a crea un fond românesc? Exegetul trece peste această dilemă pentru că nu există, 
pentru el, altă cale de dezvoltare decât imitația integrală, despre care vom discuta mai departe. 

Autorul teoriei revizuirii valorilor se lasă fascinat, într-un fel, de estetism în susţinerea 
rolului formei în crearea fondului. Criticul de literatură se arată sedus de ideea că, aşa cum 
în artă forma este absolută, şi în societate o formă ar determina ineluctabil un fond adecvat. 

După propria mărturisire, preocuparea sa rămâne „o interpretare strict sociologică a 
formaţiei civilizației române“, care îşi propune să sublinieze „caracterul de necesitate socio- 
logică a formaţiei civilizației noastre“. Străduindu-se să ofere o interpretare sociologică formării 
civilizaţiei române, E. Lovinescu a dezvoltat teoria sincronismului, potrivit căreia civilizația 
României, ca şi a altor ţări înapoiate, „nu se putea deci forma decât revoluționar, adică brusc, 
prin importaţie integrală şi fără refacerea treptelor de evoluţie ale civilizaţiei popoarelor dez- 
voltate pe cale de creştere organică“ (Lovinescu, 1924-1925, III, 189). În virtutea legii sin- 
cronismului, societățile se modelează după ideologiile epocii. Singura cale de dezvoltare a 
statului român este calea revoluţionară de schimbare rapidă. Evoluționismul este specific numai 
pentru ţările dezvoltate, în care există o armonie între fond şi formă. 

În susținerea legii sincronismului este adus spiritul veacului, acea totalitate de condiții 
materiale şi morale ce structurează viaţa popoarelor europene într-o epocă. Fiecare epocă are 
un spirit al ei. Spiritul timpului este „firul conducător al istoriei în controversele faptelor“ (Lo- 
vinescu, 1924-1925, III, 38). Datorită sincronismului s-a răspândit simultan ideologia Revolu- 
tiei franceze pe întreg arealul european. 

Exegetul urmărește dovedirea ideii despre caracterul anticipativ al ideologicului asupra 
economicului în procesul de contagiune (imitație), întrucât puterea de difuziune a ideilor este 

cu mult mai mare decât cea a factorilor economici, deoarece în timpurile moderne imitaţia 
are o forță nelimitată: „civilizaţia fiind, în realitate, o serie nelimitată de imitații, urmate de 
adaptări, rasa nu poate fi privită ca o creatoare integrală a civilizaţiei sale. Numărul invențiilor 
pe care-l poate produce un popor e [...] limitat, pe când numărul imitaţiilor şi adaptărilor 
este nelimitat“ (Lovinescu, 1924-1925, III, 110). Țările române nu aveau cum să evite calea 
occidentală de edificare a civilizației moderne, întrucât interdependenţa, ca şi determinarea, 
se înscriu în legea sincronismului vieţii moderne, „care lucrează în chip nivelator, şi nu de 
diferenţiare“ (Lovinescu, 1924-1925, III, 54). 

Delimitându-se de aserțiunea lui Zeletin că ideologia vine odată cu mărfurile străine, 
istoricul literar susţine că societăţile se creează pe calea contagiunii ideologice şi nu doar din 
formele trecutului sau pe calea schimburilor economice: „Prin legea strictă a sincronismului, 
ele se modelează după concepțiile curente ale epocii“ (Lovinescu, 1924-1925, I, 145). Se aso- 
ciază interpretării lui Gherea despre sincronismul vieţii europene explicat prin capacitatea 
ideologiilor de a crea noi forme sociale. S-a observat mai puţin interesul lui Lovinescu pentru 
concepţiile socialiste, întrucât acestea, prin ipostazierea socialismului ca doctrină internațio- 
nalistă, îi ofereau argumente pentru teoria sincronismului. 

În discuţie este adusă și motivaţia geopolitică, intercalarea românilor între două lumi, pentru 
a se conchide: poporul român s-a dezvoltat numai sub influenţă apuseană, negăsindu-se nici 
un fel de virtute, cât de mică, apartenenţei sale la spațiul răsăritean. 

Pentru criticul modernist, trecutul nostru este primitiv, înapoiat, nedezvoltat. Dar el nu 
face demonstraţia cu argumente şi date istorice. Scurtele referiri la lipsa democraţiei în socie- 
tatea românească tradițională nu conving, pentru că studiile istorice aduc mărturii despre o 
realitate mult mai complexă decât cea pe care o prezintă Lovinescu. Însă el are dreptate în 
susţinerea Constituţiei din 1866, dat fiind rolul ei în trasarea cadrului de dezvoltare a organis- 
mului politico-juridic capitalist, cerut de statul naţional modern. Într-adevăr, odată realizată 
Unirea Principatelor, noile structuri instituționale nu puteau fi decât moderne, şi nu doar datorită 
presiunii Europei, cât din nevoia reală de a regenera viaţa naţională românească. 

Premisa autorului are în vedere lipsa unei tradiţii puternice, asociată cu lipsa unei autorități 
organizate, care au determinat transformarea bruscă a civilizației române în sens revoluționar. 
După cum se vede, Lovinescu exprimă o poziţie radicală faţă de tradiția românească, practic 
inexistentă, după el, şi, deci, de neluat în seamă, așa explicându-se pătrunderea fără nici un 
obstacol a civilizației occidentale. Dar mai spune ceva: inexistenţa unei autorități organizate 
în epoca de început a modernizării românești, prin urmare stabile şi puternice, şi aici are per- 
fectă dreptate, fiindcă, într-adevăr, puterea fanariotă a fost instabilă, legitimitatea ei fiind pusă 
permanent în pericol de acțiunile Porții. 

Mai trebuie adăugată ortodoxia, ca element referenţial al modernizării româneşti. Lovinescu 
deplânge lipsa de creativitate a ortodoxismului și afirmă că, dacă eram catolici, am fi avut o 
altă civilizaţie. În plan confesional, întreaga cultură română modernă ar sta sub semnul influen- 
tei apusene, la început prin husiti, prin saşi şi prin calvinişti, adică pe cale de propagandă reli- 
gioasă, apoi prin polonezi şi prin Roma. Blaga dezvoltă în Gândirea românească în Transilvania 
în secolul al XVIII-lea o altă viziune, văzând în Şcoala Ardeleană o replică românească la un 
proces de deznaționalizare prin religie. Încă din secolul al XVI-lea, românii făcuseră dovada 
că pot întoarce în sensul dorit de ei o presiune externă: ei au respins Reforma luterană şi calvină, 
dar au preluat ideea limbii poporului ca limbă de cultură. Şcoala Ardeleană a făcut din uniație 
— armă de deznaționalizare treptată — o pârghie a redeșteptării naţionale, a conştiinţei latinităţii. 

În secolul al XIX-lea, datorită contactului cu ideologia socială a Revoluţiei Franceze şi dato- 
rită interdependenţei culturale şi economice, românii au ieșit „brusc din robia formelor culturale 
ale Răsăritului pentru a intra în circuitul vieţii materiale şi morale a Apusului. Cu ajutorul lui 
ne-am creat, astfel, unitatea naţională sub forma unui stat de civilizaţie occidentală“ (Lovinescu, 
1924-1925, 1, 19). În aceste circumstanţe nu a existat decât alternativa adoptării formelor 
occidentale: „Progresul nu poate deci însemna, pentru noi, decât fecundarea fondului național 
prin elementul creator al ideologiei apusene...“ (Lovinescu, 1924-1925, I, 22), întrucât „lumina 
vine din Apus“. Exprimată atât de categoric ideea sincronismului, când este vorba despre lite- 
ratură, istoricul şi criticul literar nu acceptă că literatura română ar fi o anexă a literaturii franceze, 
deoarece „literatura unui popor izvorăşte din natura specifică a sensibilităţii sale... „, (Lovinescu, 
1924-1925, II, 189), deşi afirmă că inclusiv literatura ne-a parvenit pe calea imitaţiei. 

Sintetizând ideile materialismului istoric, care susțin că modernizarea românească s-ar datora 
acțiunii capitalului apusean, punctul de plecare fiind tratatul de la Adrianopol, criticul nu le 
acceptă, fiindcă el crede că procesul de modernizare românească s-a desfăşurat prin „anticiparea 
influenţei ideologiei sociale asupra procesului de dizolvare şi de reconstituire a capitalismului“ 
(Lovinescu, 1924-1925, I, 47). Puterea de penetraţie a ideilor este mai mare decât a altor factori. 
Formarea culturii române moderne se datorează influenţei Revoluţiei Franceze. Utilizând sursele 
documentare oferite de istoricul A.D. Xenopol în Istoria partidelor politice în România, 
Lovinescu trasează direcţiile evoluției influenţei ideologiei asupra modernizării. Prima mani- 
festare a influenţei Revoluţiei Franceze este scrisoarea anonimă din 1804, dar adevăratul act 
politic modern ar fi proiectul de constituţie din 13 septembrie 1822. Se asociază gândului maio- 
rescian despre oportunitatea Regulamentului Organic, pe care îl consideră „prima constituție 
românească“ (Lovinescu, 1924-1925, I, 65), ceea ce trebuie recunoscut că este un fapt surprinzător 
pentru un apărător îndârjit al paşoptismului şi al liberalismului. Recunoaşte în prevederile Regu- 
lamentului Organic un progres, în comparaţie cu organizarea din trecut, din epoca fanariotă, 
bazată pe domnia bunului plac, pentru că acest Regulament a consfințit organizarea adminis- 
traţiei şi justiției după principiile Revoluţiei Franceze, anume legalitatea, regimul reprezentativ 
şi constituționalismul. De ce criticul acreditează Regulamentul Organic? Pentru un motiv foarte 
simplu: în el regăseşte influenţa spiritului modern de sorginte franceză. Tratat în volumul Forțele 
revoluționare ca progres, în volumul Forțele reacționare, Regulamentul Organic este studiat 
ca „expresia legală a regimului de privilegiu; fără să introducă principii noi, el a consfințit deprin- 
deri şi abuzuri existente“ (Lovinescu, 1924-1925, II, 16). Pe bună dreptate se pune întrebarea: 
atunci unde este spiritul francez al primei constituţii românești? 

Lovinescu pune la bătaie un vast material istoric, sociologic şi cultural, câteodată reluat ca 
atare de la un volum la altul, probă a unei oarecare redundante, un exemplu doar, textul lui 
Kiseleff despre Regulamentul Organic, pentru a afirma concepţia sa sociologică. Această con- 
cepţie este însă „de nesusţinut“, cum scrie unul dintre cei mai avizaţi cunoscători ai curentelor 
sociale şi culturale românești (H.H. Stahl, 2001, 218). 

Ideile lui Lovinescu privind organizarea modernă a românilor prin contagiune cu ideologiile 
epocii vor să exprime o realitate — lipsa unui proiect teoretic românesc. În timp ce instituţiile 
occidentale au fost înfiinţate în baza unui proiect teoretic la care a trudit o pleiadă întreagă de 
gânditori moderni, instituțiile românești erau doar expresia unui impuls spre modernizare, fără 
o gândire proprie. Nu încape îndoială, a existat un mod de a gândi schimbarea, dar acesta derivă 
mai mult dintr-o viziune spontană şi nesistematică. 

Exegetul se opreşte la mişcarea de la 1848, în care vede confirmarea deplină a teoriei sin- 
cronismului. Analizează programul revoluţionar al lui Kogălniceanu, şi aici apare o întrebare: 
dacă programul viitorului mare om de stat este revoluționar, de ce este inclus în rândul forțelor 
reacționare? În consens cu Ibrăileanu care l-a inclus pe Kogălniceanu în curentul critic, Lovi- 
nescu a echivalat spiritul critic cu forţele reacționare. Kogălniceanu este văzut ca exponent 
al tradiționalismului, fără ca Lovinescu să dea o semnificaţie clară tradiţiei. De ce „marea lui 
cultură istorică de adunător de cronici şi de iubitor de datini“ (Lovinescu, 1924-1925, I, 93) 
apare ca semn al tradiționalismului redus la reacţionarism este greu de înţeles. Lui M. Kogăl- 
niceanu îi reproşează că în numele unui „conservatorism evoluționist al creşterii treptate“ 
propune o reîntoarcere, cum spune istoricul în Dorințile partidei naționale, la „acele instituţii 
a cărora origină iese din pământul nostru, care în timp de cinci veacuri le-am avut şi pe care 
vroim numai a le adapta după luminile şi trebuințele epohei“ (cf. Lovinescu, 1924-1925, I, 
94-95). Programul lui Kogălniceanu este modern tocmai prin întemeierea unui stat naţional 
pe valori şi principii înrădăcinate într-o istorie reală, dar criticul neagă viabilitatea acestei istorii 
reale. Se pare că Lovinescu vede între tradiţie şi istorie o identitate. Kogălniceanu demonstrează 
urgenţa rezolvării chestiunii ţărăneşti pornind de la o realitate crudă, societatea românească 
predominant rurală, marele om de stat găsind o soluţie autohtonă, deoarece numai împroprie- 
tărirea ţăranilor putea deschide calea dezvoltării capitaliste a ţării, fapt recunoscut şi de 
Lovinescu. Numai că el ţine să dovedească rolul fundamental al lui Kogălniceanu în perioada 
1840-1870, pentru ca locul lui să-l ia, după perioada respectivă, Ion C. Brătianu, un autentic 
revoluționar, cum spune Lovinescu, citând în sprijinul argumentației definiția revoluţiei într- 
un articol al acestuia din 1853, deși, uimitor pentru un critic şi analist, trece sub tăcere modi- 
ficările şi suprimările operate de Ion C. Brătianu în articolul „Naţionalitatea“, republicat în 
Românul, în 1857, unde se menţionează că termenul de revoluţie a fost înlocuit prin termenul 
reformă . Şi asta arată că vajnicul revoluționar înţelegea perfect situația Principatelor în anul 
1857, când Puterile europene decideau soarta lor. 

Paşoptiştii credeau că, adoptând modelul francez, românii vor face un salt, pentru că, cel 
puţin etnic, au ceva comun cu Franţa. Revoluţia de la 1848 s-a făcut prin contagiune ideologică, 
şi nu ca urmare a unei evoluţii economice și social-politice, spune Lovinescu. Revoluția paşop- 
tistă din Muntenia este argumentul lui fundamental în susținerea ideilor despre preeminența 
revoluţiei ideologice faţă de revoluţia economică, şi de aici formularea lipsită de echivoc a 
tezei: „în condiţiile istorice ale dezvoltării noastre, evoluţia de la formă la fond, e singura 
normală“ (Lovinescu, 1924-1925, I, 141). Datorită Revoluţiei de la 1848, „axa vieţii noastre 
s-a schimbat din răsărit în apus“ (Lovinescu, 1924-1925, II, 20). 

Lovinescu se simte îndrituit să accentueze ideile lui Ion C. Brătianu privind edificarea 
societăţii burgheze în România. Numai că în acest fel pune în umbră pe alţi actori importanți 
ai spaţiului public, care au stăruit pentru dezvoltarea burgheziei românești, şi-i amintim pe 
Kogălniceanu, I. Ghica, Dionisie Pop Martian, P.S. Aurelian şi chiar pe T. Maiorescu. Orice 
s-ar spune, conduitele lui Kogălniceanu şi a lui Maiorescu au fost eminamente burgheze. 

Ce rămâne de neînțeles este insistența exegetului asupra unor proiecte de reformă incontes- 
tabil liberale şi progresiste, când, până la urmă, contează acţiunea şi faptele concrete. Este 
adevărat, reliefarea ideilor din aceste proiecte este o demonstraţie în a dovedi existenţa unui 
curent ideologic. Și Kogălniceanu, și Brătianu, deși au glosat pe marginea modernizării, au 
contribuit la edificarea statului român modern prin deciziile cruciale pe care le-au luat ca 
oameni de stat, fapt recunoscut de Lovinescu. 

Când discută despre exponențţii curentului adversar noilor forme moderne, Lovinescu nu 
găseşte altă explicaţie decât „interesul de clasă“ — la C. Negruzzi, T. Maiorescu, P.P. Carp —, 
fără a stărui asupra altor cauze. Este aici un anumit reducționism, şi nu este greşit dacă facem 
trimitere la o oarecare influenţă a gândirii marxiste, pentru care ideile sunt reflexul apartenenței 
de clasă a gânditorului. 

Junimea s-a impus, spune criticul, nu prin originalitatea tezei formelor fără fond, ci prin 
acțiunea grupării în toate direcțiile gândirii românești: „Exprimată atât de categoric şi susținută 
în toate domeniile culturii şi problemei româneşti de talente atât de puternice și diverse, formula 
formei fără fond a devenit expresia însăşi a cugetării critice românești a generației de după 
1866, şi s-a dezvoltat paralel cu toate reformele constituţionale şi cu toate aparențele de 
civilizaţie ale României moderne“ (Lovinescu, 1924-1925, II, 133-134). Exegetul nu se oprește 
aici, ci pune pe seama acestei teorii încercarea de a anula „prin negaţiunea sa străduințile a 
o sută de ani de imens progres“ (Lovinescu, 1924-1925, II, 134). În viziunea sa, faţă de evoluţia 
organică a ţărilor dezvoltate de la fond la formă, în România, din cauza condițiilor istorice, 
evoluţia de la formă la fond este o fatalitate, şi nu o opțiune. Fără a putea dezvolta aici ideea, 
reținem din textele lovinesciene că înlăturarea formelor introduse din afară, de pildă în perioada 
fanariotă, nu se putea face decât tot prin forme importate. 

Dezvoltarea modernă a înlocuit dependenţa românilor de Orient cu dependenţa de Occident, 
pentru că Occidentul cere independenţă, unire, cultură, civilizaţie. Lovinescu crede că problema 
formelor fără fond este o chestiune a istoriei noastre, fapt pe care nu l-au remarcat Maiorescu şi 
Gherea. Autorul Istoriei civilizației române moderne concede că, spre deosebire de principiile sale 
teoretice, activitatea practică a lui Maiorescu reprezintă soluţia de continuitate în cultura română. 

Cele mai nedrepte acuzaţii îi sunt aduse lui Eminescu, în lipsa unei argumentări venite 
din studiul textelor marelui scriitor şi gânditor. Activitatea acestuia de ziarist este considerată 
pamfletară, „în realitate atât de contestabilă şi, în parte, chiar regretabilă; nedreaptă cu oamenii, 
ea n-a înţeles nici înlănţuirea necesară a fenomenelor sociale“. Deci nici vorbă de un sistem 
de gândire eminescian, ba chiar nu-i recunoaște nici măcar calitatea de jurnalist: „Prin lipsa 
ei de obiectivitate, împinsă uneori până la absurd, o bună parte a publicisticii lui Eminescu 
depăşeşte, aşadar, cadrul discuţiilor ştiinţifice“ Lovinescu, 1924-1925, II, 146). Iată aprecieri 
ale unui mare critic şi istoric literar, nu departe de alegaţiile vestitului Grama. Lovinescu îl 
critică atât de aspru pe poet pentru că a gândit şi a reacționat în marginile doctrinei sale, 
vehement repudiată, față de fenomene şi tipuri umane, întâlnite şi în epoca sa, dar şi astăzi 
cam în aceeaşi măsură. Nu 1 se recunoaşte nimic marelui poet, şi aceasta numai din cauză că 
a veştejit figuri de suprafaţă ale liberalismului românesc. O critică părtinitoare şi, ca să fim 
în tonul afirmațiilor sale referitoare la publicistica lui Eminescu, care depăşeşte „cadrul discu- 
tiilor ştiinţifice“. Îi neagă orice intuiţie politică şi nu acceptă teza lui despre evoluţia modernă 
a ţării pe calea dezvoltării agriculturii şi a industriei, conform căreia burghezia trebuie să fie 
recrutată din rândul țărănimii. ÎL acuză de reacţionarism, de opunere la clădirea unui stat 
modern, fără să meargă la texte eminesciene despre trecut — destul de curios pentru un critic 
şi istoric literar de o fineţe rară cum este Lovinescu. Nicăieri Eminescu nu susține întoarcerea 
la epoca lui Matei Basarab, şi o spune limpede: „Nici pentru ţara noastră n-am gândit vreodată 
de-a propune un sistem care să învieze veacul al XVII-lea, epoca lui Matei Basarab“ (Emi- 
nescu, XII, 159) sau restaurarea vechii boierimi: „Dar se înţelege că nici prin gând nu ne trece 
a admite că aristocrația istorică, substratul oligarhiei, se poate improviza și că putem scoate 

din pământ oasele Basarabilor spre a le da o nouă viaţă“ (Eminescu, XII, 160), epoci, într-adevăr, 
contrapuse timpului în care trăia poetul, dar cu luciditate el admite necondiționat, ca tendință, 
evoluția modernă a României, însă contestă principiile ce stau la baza modernizării, toate aceste 
lucruri trebuind discutate în profunzimea lor. Cu riscul de a irita anumite spirite, trebuie spus că 
Lovinescu îi ataşează poetului etichete, printre care: „evoluționismul lui Eminescu a devenit repede 
un tradiționalism reacţionar cu toate atributele lui de misticism național, de misticism țărănesc 
şi de xenofobie“ (Lovinescu, 1924-1925, II, 153), ce vor deveni acuze grave în limbajul ideologic 
din anii '50, obsedantul deceniu comunist din secolul XX. Se vede că istoricul literar nu a cunoscut 
toată publicistica marelui poet. Prin asemenea judecăţi, Lovinescu se dovedește a fi mai mult 
ideolog decât sociolog. 

De neînțeles rămâne şi evaluarea sociologică a operei lui Caragiale prin teza fatalității dez- 
voltării de la formă la fond. Marele scriitor ar fi mers „împotriva sensului istoric al formaţiei 
civilizației noastre“ (Lovinescu, 1924-1925, II, 196). Evident, ca şi opera lui Eminescu, creaţia 
lui Caragiale este „reacționară“. Iată pusă chestiunea primejdiei literaturii, învinuită de negarea 
prezentului şi a germenilor viitorului. De altfel, să reținem că revine ca un laitmotiv în scrierea 
lui Lovinescu termenul de „ură faţă de noua burghezie“ când discută despre cei care au altă 
gândire privind dezvoltarea noastră modernă. 

Criticul ar fi vrut o ideologie a oraşului românesc, ce ar fi intrat într-o fază de prosperitate, 
deşi recunoaște că „Țărănimea reprezintă, dimpotrivă, şi realitatea vechiului regim, şi, până la or- 
ganizarea integrală a burgheziei, incontestabil cea mai importantă realitate prezentă“ (Lovinescu, 
1924-1925, II, 209). Literatura română este rurală. Pe de altă parte, să admitem justeţea afirmației 
sale că, în plin secol XX, literatura română ar fi trebuit să ţină seama de sensibilitatea contemporană. 

În decursul polemicii cu Viaţa românească, Lovinescu şi oponenții lui discută asupra unui 
subiect care va face epocă după anii '50 ai secolului XX, anume despre teoria dependenţei. Cei 
de la prestigioasa publicaţie ieşeană o spun fără echivoc: România nu putea fi o ţară capitalistă 
industrială tocmai datorită interdependenţei mondiale, şi din această cauză nu putea fi un con- 
curent redutabil pe piaţa mondială. În timp ce Lovinescu vede efectele pozitive ale interdepen- 
denţei, fără să enunţe nici o critică semnificativă, poporaniştii o concep ca pe un act de presiune 
din partea marilor popoare civilizate şi industriale. Efectele pot fi pozitive sau negative. Inter- 
dependenţa are ca rezultat, într-o plastică formulare a grupului de la Viata Românească , faptul 
„că unele popoare mulg și altele sunt mulse“. Poporaniştii spun că o ţară ca România nu are o 
industrie, prin urmare nu-i rămâne decât să-şi organizeze agricultura şi, astfel, să dispună de o 
democraţie rurală: „Să mulgă şi ea cum poate — pe calea aceasta — pe ceilalţi, care o mulg prin 
capitalul și industria lor“ (Cf. Lovinescu, 1924-1925, III, 58). În apărarea punctului său de vedere 
asupra interdependenţei, Lovinescu disociază între interdependenţă şi dependenţă, sesizând că 
poporaniștii se pun „pe terenul dependenţei internaţionale“ prin rolul rezervat României de 
colonie agricolă a țărilor industriale, şi rămâne ca ei s-o argumenteze în continuare. Pentru autorul 
Istoriei civilizaţiei române moderne, în pofida dependenţei, evoluţia socială românească înseamnă 
dezvoltarea burgheziei, fără a fi nevoie de o „industrie mondială“. Poporanismul, deși a apărat 
democratismul şi civismul parlamentar, s-a opus creării unei civilizații de tip industrial în 
România, susținând că singura cale posibilă de evoluţie este cea a unei democraţii rurale. 

Obligat de numeroasele observaţii critice asupra legii sincronismului, Lovinescu discută 
despre unele dintre ele în volumul trei al Istoriei civilizației române moderne, oprindu-se la 
bolşevism şi fascism. Este de reținut intuiţia excepţională a criticului — revenirea la o formă 

socială anacronică nu poate fi de lungă durată — bazată pe exemple din istorie. Într-adevăr, 
cele două sisteme totalitare au dispărut, cel puţin în spaţiul european şi nord-atlantic. Încrederea 
lui Lovinescu în civilizația europeană este de netăgăduit, cu o nuanţă ce diferențiază bolşe- 
vismul şi fascismul. Primul reprezintă „un principiu de viitor, dacă nu chiar de progres; oricât 
de tiranic ar fi în realitate, oricât ar contrazice practicile cele mai elementare ale democra- 
tiilor moderne, această atitudine îşi găsește Justificarea în epoca de tranziţie pe care, din pricina 
rezistenţei întâmpinate, o impune orice revoluție socială; principiile Revoluţiei franceze îşi 
au originea într-un egal regim de teroare“ (Lovinescu, 1924-1925, III, 68-69). În schimb, fas- 
cismul este o involuţie, pentru că nu a adus „o formulă nouă de viaţă socială“. 

Într-o altă scriere, Titu Maiorescu, Lovinescu arăta că popoarele slab dezvoltate economic, 
din cauza unor vicisitudini istorice, nu-şi puteau permite să urmeze aceleaşi căi de evoluţie 
ca ţările dezvoltate. Dacă s-ar fi acţionat mai întâi pentru susținerea proceselor social-econo- 
mice capitaliste, fără a avea instituţiile corespunzătoare, s-ar fi ajuns la creşterea decalajului 
faţă de ţările cu o evoluţie clasică (Lovinescu, 1940). 

Cum are loc sincronismul? Prin imitație, afirmă Lovinescu. Ideea de imitație o preia de la 
Gabriel Tarde, autorul cărţii Les lois de l'imitation. Sociologul francez concepe formarea oricărei 
societăţi prin imitație. Sociologul român crede, cum am spus deja, că procesul formării civilizației 
române moderne nu este unul organic, ci revoluţionar, realizat prin imitație, întrucât timpurile 
moderne au creat mijloace de difuziune „instantanee“ și nelimitată a imitaţiei, cu efectul esențial 
al uniformizării obiceiurilor şi instituţiilor. Mai mult, el vorbește despre „un proces de unificare“. 
Imitaţia se propagă doar de sus în jos şi de la superior la inferior, iar rolul esenţial îl are aristocrația. 
Popoarele subdezvoltate le-au imitat pe cele avansate, şi satul a imitat oraşul. Dacă la început 
imitaţia era deplină, superficială şi neselectivă, ea este adaptată pe măsura maturizării societăţii 
primitoare. Deşi cartea Istoria civilizației române moderne este o vituperare a boierimii, autorul 
acordă un rol fundamental unei părți a boierilor în revoluția socială pe cale 1mitativă. 

Un alt caracter al imitaţiei este integralitatea, afirmată însă numai în revoluțiile imitative. 
Marea Revoluţie Franceză nu este o revoluţie imitativă, cu toate că a fost influenţată de ideile 
constituționalismului englez. Însă pentru o ţară aflată în stadiu de început al dezvoltării nu se 
pune chestiunea redescoperirii sau reinventării a ceea ce a fost deja descoperit sau inventat şi 
oricum ea beneficiază de tot ce s-a inventat. Lovinescu vorbește despre existenţa unei imitații 
integrale în pofida spiritului critic — pe care el îl găseşte numai la ceea ce numeşte „forțe reac- 
ționare“. De fapt, neagă existenţa unui spirit critic, fiindcă nicăieri nu vorbeşte de nevoia pre- 
luării critice a culturii şi civilizaţiei occidentale. De aceea, Lovinescu contrapune tezei lui 
Ibrăileanu, despre necesitatea spiritului critic în introducerea și adaptarea formelor noi, ideea 
primirii integrale a formelor noi prin imitație, şi nicidecum prin selecție. Dreptate are autorul 
Spiritului critic în cultura română, fiindcă, într-adevăr, adoptarea instituţiilor moderne s-a făcut 
prin opțiune, şi aceasta a fost, în principal, pentru modelul francez. Altfel, de ce nu am adoptat 
modelul englez, întruchiparea capitalismului deplin? 

Conform legii sincronismului, civilizaţia română s-a constituit prin imitație, după urmă- 
toarea schemă: acţiunea de imitație de către grupurile superioare, integralitatea imitaţiei la 
români, împrumutarea formelor Apusului fără spirit critic, diminuarea caracterului integral 
al imitaţiei odată cu manifestarea spiritului critic, transformarea împrumuturilor în achiziţii 
specifice. Imitaţia integrală este prima fază a edificării unei civilizaţii, pentru că urmează for- 
marea ei în contextul specific al națiunii. Acestea fiind datele, Lovinescu afirmă apodictic: 

„Pus brusc în contact cu civilizaţii mult mai înaintate, poporul român a străbătut mai întâi o 
epocă de imitație febrilă şi integrală, înainte de a intra în noua sa fază de asimilare şi de naţiona- 
lizare a tuturor instituţiilor împrumutate. leşită din vechea credinţă că instituțiile unui popor 
trebuie să fie expresia fondului său sufletesc, critica formaţiei civilizaţiei române, este, aşadar, 
neîntemeiată. În realitate, Constituţia noastră are acelaşi caracter de imitație ca totalitatea 
constituţiilor europene, cu excepţia celei engleze. Ca şi la celelalte popoare, originalitatea 
poporului român nu se putea arăta în creațiunea unor forme politice crescute evolutiv din fondul 
său, ci se va arăta numai prin adaptarea formelor împrumutate la fondul său etnic“ (Lovinescu, 
1924-1925, III, 112). Consecvent principiului său, Lovinescu consideră că imitaţia nu se 
propagă dinăuntru în afară, după cum susţine Tarde, ci din afară înăuntru, de la formă către 
fond. Aceasta este „unica posibilitate de dezvoltare a civilizațiilor tinere“. Chiar procesul creării 
burgheziei române ar fi urmat în viziunea lui Lovinescu această schemă care pornea de la 
idee spre realitate, după principiile sincronismului şi ale legii universale a imitaţiei. Exegetul 
acceptă contrastul dintre fond şi formă, datorat naturii evolutive a sufletului omenesc. 

Este aproape de prisos să mai amintim că, pentru Lovinescu, orice burghezie națională se 
dezvoltă prin acţiunea unei burghezii străine, de fapt, a unui capital. Este clar că au reuşit acele 
țări care au plecat, în managementul lor, de la interdependenţa economică şi financiară creată 
de capitalism, de la căutarea acelor mijloace de asigurare a unui echilibru între intern şi extern, 
de la ştiinţa de a valorifica virtuțile capitalului. Or tocmai aceasta este chestiunea formelor 
fără fond. Instituţiile moderne nu funcționau în spaţiul românesc după norme capitaliste şi într-un 
cadru capitalist. 

Greşeala lui Lovinescu stă în afirmaţia conform căreia abia după 1866 se poate vorbi despre 
o burghezie românească, fără să ia în seamă că inclusiv mari oameni de cultură, precum Asachi, 
Kogălniceanu şi Heliade erau, în esenţă, burghezi; este adevărat nu de aceeaşi anvergură cu 
burgheziile apusene, constituite ca urmare a unei evoluţii de lungă durată, în care timp s-au 
cristalizat deprinderi, s-au edificat instituţii potrivite unei naţiuni. Burghezia română a apărut 
din revoluţia pe cale imitativă şi, astfel, „am adoptat ultima formă a civilizaţiei burgheze“ — 
scrie Lovinescu. 

O altă lege a imitaţiei izvorâtă din principiul sincronismului este cea potrivit căreia „imitația 
nu e numai actuală ci se poate îndrepta şi în trecut, constituind astfel tradiţionalismul...“. Imi- 
tarea trecutului este văzută de Lovinescu ca fiind „o formă atenuată a imutabilităţii, cerută 
de instinctul de conservaţie“. Ea acţionează însă diferențiat în raport cu o epocă de expansiune 
națională integrală. Astfel, la popoarele formate pe cale revoluţionară, fără un trecut cert, „tradi- 
ționalismul în sensul imitaţiei acestui trecut inexistent şi nu al dezvoltării în cadrele datelor 
rasei, este o imposibilitate sociologică“ (Lovinescu, 1924-1925, III, 191). 

Nu tocmai consistente sunt consideraţiile lui Lovinescu despre tradiţie, aşa cum o tratează 
din punctul de vedere al legii sincronismului. Criticul şi istoricul literar foloseşte o schemă 
ideologică reducţionistă, pentru că identifică traditionalismul numai cu ceea ce este înapoiat 
(Simion, I, 125). Poporul român ar fi fost deviat de la virtualităţile rasei sale din cauza influenței 
turceşti, fanariote şi ruseşti, şi a fost ţinut departe de ritmul civilizației apusene. Astfel, românii 
au trăit „veacuri de înstrăinare şi deformare“ datorită tradiției româno-bizantino-slavo-turco- 
fanariote, de-abia din secolul al XIX-lea creându-se adevărata tradiţie românească. Pentru 
modernistul Lovinescu, „Societăţile nu trăiesc prin instituții trecute, ci din satisfacerea nevoilor 
actuale, prin concepții moderne“. Însă instituţiile sunt ale oamenilor şi funcționează prin oameni, 

care nu se schimbă atât de repede. Şi o spune Lovinescu: „Sufletele se schimbă însă cu mult 
mai greu; în structura lor intră colaboraţia multor veacuri de viață morală“ (Lovinescu, 1924- 
1925, II, 122). Sufletul nostru rural este rezistent la regulile şi normele capitaliste. Prin urmare, 
este greu de acceptat delimitarea tradiției istorice pe criterii ax1ologice. Tradiţia istorică trebuie 
luată aşa cum s-a constituit, iar continuitatea ei depinde de gradul ei de disponibilitate la cerinţe 
ale timpului prezent. Pentru Lovinescu, nimic, dar absolut nimic nu poate fi preluat din trecutul 
nostru istoric. În acest sens, rămâne îndreptăţită observaţia lui C. Rădulescu-Motru despre tra- 
ditia spirituală, ce nu poate fi anulată : „La formarea civilizației române, după d. Lovinescu, 
fondul sufletesc al poporului român nu contribuie cu nimic. El este un mare necunoscut inform 
care stă sub pământ. Ştim despre el numai că se formează după bătaia vântului. Cât bate vântul 
de la Răsărit este rău şi turbure în civilizaţia română ; cât bate vântul de la Apus este bine. 
Această fatalitate de hotare i-a fărâmiţat poporului român cu desăvârşire orice veleitate de 
autodeterminare. El este o fiinţă pur pasivă şi imitatoare“ (C. Rădulescu-Motru, 1925, 1). La 
obiecţia lui C. Rădulescu-Motru, Lovinescu aduce argumentul neparticipării românilor la inven- 
tiile ştiinţifice și tehnice moderne, şi deci la edificarea civilizaţiei. În schimb, crede că prin 
adaptare la valorile sufleteşti naţionale civilizația se transformă în cultură. Și de această dată, 
autorul se arată a fi partizanul dogmatic al unei idei, fără a mai lua în seamă faptele culturale 
şi ştiinţifice ale românilor, cum este, de pildă, ctitorirea de către Emil Racoviţă a speologiei 
într-un studiu din 1907, invenția motorului cu reacție de către Henri Coandă în 1910, crearea 
ştiinţei şi tehnicii sonicităţii de către Gogu Constantinescu în 1912etc. De altfel, studii istorice 
recente (vezi Răzvan Theodorescu şi Al. Duţu) au demonstrat, cu fapte, existenţa unei trainice 
tradiții spirituale. 

Aerul ideologizant al cărții se vede şi din concluzia ei: lupta dintre forţele revoluționare 
şi forţele reacționare este, de fapt, lupta dintre partidul liberal şi partidul conservator, ceea 
ce este o simplificare neadecvată a curentelor românești. 

Istoria civilizaţiei române moderne rămâne, cum foarte bine s-a spus, „un eseu ideologic 
scris cu pasiune“ (Simion, I, 126). Dar nu doar atât. Cu această lucrare Lovinescu a dat un impuls 
puternic studiului proceselor de formare a civilizației române moderne. 


6.4. Formele fără fond în evoluţia economică. Ștefan Zeletin 


Autor de lucrări fundamentale de sociologia modernizării, Ștefan Zeletin (1882-1934) se 
înscrie în galeria marilor figuri ale sociologiei și filosofiei româneşti. Faţă de toţi ceilalți exegeți, 
el examinează procesele de modernizare cu utilajul sociologiei şi în temeiul studiului unei vaste 
literaturi de specialitate. 

Cu o viziune vădit pozitivă asupra actelor de modernizare româneşti, întrucât acestea au 
impus burghezia, Zeletin se distinge ca exeget al teoriilor care au impus teza formelor fără 
fond, şi cărora caută a le demonstra falsitatea. Concepţia lui s-a coagulat ca o replică dată 
ideii, de mult timp încetăţenită în cultura română, că dezvoltarea modernă a românilor s-a 
produs prin importul de forme, idee neargumentată cu date şi fapte, aparţinând sociologiei 
beletristice, adică autorilor înclinați mai mult spre imaginar. Un capitol întreg „„Reacțiunea 
împotriva burgheziei române“, din Burghezia română, se ocupă cu explicaţii asupra cauzelor 
pentru care criticismul a dominat, pentru mult timp, spaţiul public. În primul rând, este adusă 
ca probă precaritatea operei culturale a burgheziei şi lipsa unei ideologii alternative, care să 

fi obligat cultura critică la dezvoltarea unei doctrine reale a evoluţionismului. Zeletin vitupe- 
rează cultura reacționară, cum o numește, pentru negativismul ei, exact în limbajul culturii 
critice: „reacţiunea noastră s-a mărginit a împrumuta numai poza ştiinţei, a importa din alte 
țări o sumă de formule abstracte, care în patria lor aveau un cuprins, cărora însă reacționarii 
noştri nu le-au putut da nici unul“ (Zeletin, 1925, 220). Autorul ajunge la o concluzie insolită, 
anume că între societatea românească modernă şi cultura ei națională ar fi un conflict puternic. 
Întreaga cultură română din a doua jumătate a secolului al XIX-lea este redusă la cultura critică, 
şi de aceea vorbește despre „era spiritului critic“ sau „era formalismului ştiinţific de împrumut“. 
Zeletin replică junimiştilor că societatea burgheză românească are fondul corespunzător, fără 
de care nu s-ar fi putut edifica. Ideile junimiste sunt puse de Zeletin pe seama formării lor în 
străinătate, argument greu de acceptat, dacă avem în vedere că şi Zeletin a studiat şi și-a susținut 
doctoratul în străinătate. Analiza culturii critice îl duce la afirmarea unei contradicții existente 
în societate: „noi lucrăm ca burghezi şi gândim ca medievali, cu picioarele am ajuns în evul 
modern, cu capul am rămas în evul mediu; de aceea întreaga noastră cultură are rostul de a 
ne caricaturiza pe noi înşine: noi încercăm să înţelegem aspiraţiile noastre burgheze prin menta- 
litatea noastră medievală“ (Zeletin, 1925, 254). În altă lucrare este şi mai tranşant: „Cultura 
română de astăzi e singura rămăşiţă feudală, care trăieşte neatinsă în societatea noastră.“ 
Cultura română este antiliberală şi antisemită (Zeletin, 1927, 137). Din motive de polemică 
Zeletin caricaturizează întreaga noastră cultură modernă şi lasă loc ispitei de a-l suspecta de 
necunoașterea textelor gânditorilor români. 

Respingând concepţia sociologiei beletristice, în care îi înglobează pe junimiști şi pe 
socialişti, potrivit căreia ţările moderne apusene s-au dezvoltat de la fond spre formă, pe când 
societatea burgheză română ar fi luat naştere de sus în jos de la formă spre fond, Zeletin ţine 
să demonstreze evoluția normală a românilor pe calea capitalismului, realizată prin aceleași 
faze ca în orice societate modernă. Edificarea României moderne este, în fapt, dezvoltarea 
capitalismului după modelul celui european 

Zeletin concepe procesul dezvoltării capitaliste românești ca pe o consecinţă logică a impor- 
tului de mărfuri burgheze, şi nu a „importului ideilor burgheze“, aşa cum susțineau „sociologii 
beletrişti““. La întrebarea dacă există sau nu legi speciale de dezvoltare a ţărilor înapoiate, el 
susține categoric că evoluția modernă a României a avut loc după aceeași lege care a stat, oriunde, 
la baza dezvoltării capitaliste. Miezul concepției sale stă în teza că ideile liberale revoluţionare 
din Franţa au avut aderenţă la români numai după ce a avut loc revoluția în economia românească, 
„o revoluţie de fapt“ (Zeletin, 1925, 17). Începuturile revoluţiei burgheze, în România, sunt 
stabilite ca fiind simultane noii epoci, care ar fi ţinut de la 1829, anul semnării tratatului de la 
Adrianopol, până la 1866, când s-a declanşat revoluția economică. Faza a doua, „era mercantilă“, 
s-a derulat în intervalul 1866-1920, şi a impus burghezia în societatea românească. 

Era nouă este definită prin distrugerea boierilor și afirmarea unei oligarhii burgheze. Până 
în 1829, ţările române au fost dependente de Imperiul Otoman, ceea ce a dus la izolarea lor 
de Occident. Din 1829, odată cu tratatul de la Adrianopol, s-a reluat legătura cu Europa apuseană, 
însă aceasta cunoştea un trend de dezvoltare cu totul diferit de cel al românilor, înainte de toate 
prin forţa economică şi culturală, ceea ce o făcea competitivă cu Răsăritul european. 

Pentru autor, revoluția care ar fi avut loc a primit impulsul burgheziei engleze şi franceze: 
„... la începutul erei burgheze, Principatele române se aflau «în sfera de interese» a capita- 
lismului apusean anglo-francez [...] însuşi imboldul, ce a dat fiinţă acestei ere pleacă de la 

burghezia anglo-franceză“ (Zeletin, 1925, 46). Revoluţionarea societății românești s-a făcut 
„în salturi îndrăzneţe ce au suprapus elementele noi burgheze peste vechile elemente feudale“ 
(Zeletin, 1925, 46). Această coexistenţă de elemente economice contradictorii a creat anomalii. 
Mari efecte în evoluţia capitalistă a României a avut stabilirea unui regim european asupra 
Dunării, sub oblăduirea Angliei. Pe scurt, evoluția modernă a stat sub semnul infiltrării capi- 
talismului anglo-francez. 

Influenţa ideilor liberale din Franţa au avut ecou la noi pentru că deja fusese pregătită o 
revoluţie — trecerea la economia de schimb prin expansiunea Angliei spre Gurile Dunării: „bur- 
ghezia engleză e aceea, care a sfărâmat zidurile dintre Principatele române şi Apusul european“ 
(bid., 45). Revoluţia economică a fost produsă de Anglia. Modernizarea României se datorează 
nevoii de noi pieţe pentru produsele economiei engleze!. 

Ce forţă internă a contribuit decisiv la transformarea radicală a societăţii româneşti? Este 
micul grup de agrarieni ocupați cu negoţul şi el „a alcătuit singura forță revoluționară căreia 
îi datorim clădirea edificiului nostru social modern pe ruinele celui vechi“ (Zeletin, 1925, 
54). Capitalul englez a pătruns în arealul românesc pentru că aici era un grup predispus a-l 
primi, şi astfel a avut loc schimbarea modernă. Noua economie bănească a transformat boie- 
rimea mică „în forță burgheză revoluționară“ şi a distrus orice privilegiu. Boierimea a fost 
desfiinţată prin reformele liberale de după 1857, proces ce a durat până în 1866. 

Într-un fel surprinzător, mişcarea de la 1848 este apreciată ca „un gest prematur“ (Zeletin, 
1925, 60), fiindcă o revoluţie nu este posibilă decât în ultima fază de dezvoltare a capitalului 
de circulaţie: „Dar în Principatele române nu exista la 1848 o producţie capitalistă, deci nici 
armata proletară revoluționară“. În aceste circumstanţe, revoluționarii români s-au adresat 
burgheziei europene, „cercând a realiza pe calea politicii externe acea operă, pe care n-o 
putuseră îndeplini cu propriile lor forțe“ (Zeletin, 1925, 62). 

Regimul politic instaurat în 1866 nu înseamnă intrarea în era burgheză, „ci numai pregă- 
tirea acestei ere“ (Zeletin, 1925, 81), deoarece societatea românească, la acel moment, era 
similară cu societatea franceză de la mijlocul secolului al XVII-lea până la mijlocul secolului 
al XVIII-lea. În acest fel, gânditorul, deși admite existenţa salturilor în evoluția modernă a 
românilor, nu concepe înscrierea nivelului lor de dezvoltare pe aceeaşi treaptă cu cea a ţărilor 
europene dezvoltate. 

După 1866, în era mercantilismului, burghezia se impune ca o clasă ce decide sensul 
evoluţiei. Rămânând stabilit că a avut loc o primenire, exegetul descrie noţiunea de burghezie 
prin deținerea de capital, acesta la rândul său fiind de trei tipuri: capitalul industrial — industriași, 
capitalul comercial — negustori, şi capitalul financiar — bancheri. Dezvoltarea socială este pro- 
vocată de clasa burgheză, întrucât aceasta este, de fapt, clasă capitalistă care edifică socie- 
tatea burgheză. Burghezia este clasa socială care mânuiește valori de schimb, şi acesta este 
statusul ei economic, iar social-politic, se distinge prin libertate. Oriunde pătrunde, burghezia 
europeană distruge orice ar împiedica libera circulaţie a capitalului: „Capitalismul reclamă 
modernizarea vieţii juridice a ţărilor pe cari le sileşte să intre în comerțul mondial, și când 
guvernele indigene se opun, el nu şovăie a recurge la mijloace violente“ (Zeletin, 1925, 97). 
Dezvoltarea capitalismului duce peste tot la uniformizare şi la unificarea grupurilor sociale, 
distrugând „particularismul provincial“. 

Exegetul burgheziei vede procesul de dezvoltare capitalistă ca derulare a mai multor etape. 
Întâi se dezvoltă comerţul, apoi industria şi, în fine, se afirmă capitalul financiar. În perioada 

capitalismului comercial, ia naştere faza mercantilistă a burgheziei, în cea industrială se impune 
liberalismul, iar în cea financiară se instaurează imperialismul. În faza mercantilistă, caracte- 
ristica de bază este controlul de către stat al vieţii economice. Mercantilismul este creatorul 
statelor moderne naționale, unitare, omogene şi centraliste şi, prin urmare, apariția burghe- 
ziei Şi a statelor naționale au loc concomitent. Revoluţionarii români au realizat mercantilismul 
„fragmentar şi treptat“. Întâi au înfăptuit ce a fost mai uşor, europenizarea așezămintelor 
interne, motiv pentru care curentul critic a văzut această schimbare ca „forme fără fond“ (Zele- 
tin, 1925, 98). Se recunoaște că, prin europenizarea forțată, s-a creat un decalaj între noile 
forme şi mentalitatea arhaică agrară a poporului, fenomen regăsit şi în ţările capitaliste dez- 
voltate. Nu există însă altă cale: o naţiune pe cale de modernizare recurge la experienţa directă 
a țărilor înaintate „spre a-și întemeia instituţii proprii“ (Zeletin, 1925, 101). În plan politic, 
s-a ajuns ca oligarhia burgheză să se constituie în cadrul puterii, vechea oligarhie politică deve- 
nind oligarhie financiară, explicaţie pe care o putem aplica şi la situaţii din societatea româ- 
nească de după 1989, când forța financiară a revenit unor grupuri alcătuite din vechea clasă 
politică de dinainte de 1989. 

Din 1886, începe întemeierea unui capital industrial în care se face simțită influența Germa- 
niei, interesată de grâul românesc. Se produce o reaşezare a relațiilor României cu ţările euro- 
pene, ceea ce duce la un dublu standard: cultural, burghezia se îndrepta spre Apus, iar economic 
şi cultural — spre Europa Centrală. Cu timpul, se impune tot mai mult expansiunea culturală 
a Germaniei în spațiul românesc. 

Pentru exegetul capitalismului, doar o singură clasă a avut capacitatea de a prevedea evo- 
luţia modernă a României, uitând de contribuţia esenţială a boierimii: „Burghezia însă a avut 
intuiţia exactă a nevoilor noastre sociale reale; ea şi-a dat seama că soarta ţării noastre nu mai 
e legată de trecutul naţional ci de soarta noului venit pe pământul nostru: capitalismul“ (Zeletin, 
1927, 209). 

Zeletin descrie prima fază prin câteva caracteristici: orice burghezie s-a dezvoltat cu ajutorul 
străinilor, la fel şi cea românească. „Orice popor a început să-şi clădească edificiul social bur- 
ghez cu capital străin; alcătuirea unui capitalism propriu a fost o faptă treptată, târzie şi ane- 
voioasă“ (Zeletin, 1925, 24). Orice burghezie cunoaște în această fază tutela puterii de stat. 
„Istoria burgheziei române este repetarea istoriei oricărei alte burghezii“ (bid., 1925, 27). 

Istoriografia românească s-ar face vinovată de înrădăcinarea ideii despre formele fără fond 
fiindcă a conceput fazele de evoluţie a capitalismului în România, pornind de la revoluţia poli- 
tică ce s-ar fi produs pe calea imitaţiei şi transplantării civilizației franceze, în loc să deducă 
revoluţia politică din revoluția economică: „De aici convingerea că dezvoltarea burgheziei 
românești e o anomalie, o imitare de forme străine“ Ibid., 63). Pentru această idee a fost taxat 
drept marxist?. 

Cât priveşte argumentul culturii critice — edificarea unei civilizaţii moderne în raport cu 
psihologia etnică —, invocată în susținerea formelor fără fond, Zeletin este foarte clar: „Nicăieri 
instituţiile burgheze nu au isvorât din nevoile sufletești ale popoarelor, ci din nevoile capitaliste; 
armonizarea deplină a acestor instituţii cu psihea populară a fost o operă treptată, anevoioasă, 
cu mult mai anevoioasă la noi, unde evoluţia vertiginoasă a capitalismului a lăsat evoluţia 
sufletească, totdeauna mai greoaie, cu mult în urmă“ (Jbid., 229). 

Dacă în Burghezia română, carte de referinţă a culturii românești”, referirile stricte la dez- 
voltarea României prin fond şi formă sunt doar amintite, în Neoliberalismul, chestiunea formelor 

fără fond este pusă mai apăsat. După autor, burghezia are o dezvoltare normală și nu își datorează 
existenţa unui act de imitare superficială a formelor exterioare ale civilizației apusene, dimpo- 
trivă, dezvoltarea capitalismului român are o traiectorie similară cu aceea a capitalismului apu- 
sean (Zeletin, 1927, 5). 

Ca să facă pe deplin lumină în explicarea modernizării româneşti, Zeletin își îndreaptă 
atenţia spre structurile de putere şi ajunge la concluzia că în 1866, anul adoptării Constituţiei 
burgheze, nu aveam o clasă cârmuitoare burgheză, iar acest gol a fost umplut de un grup inter- 
mediar: „oligarhia care ne stăpânește din a doua jumătate a veacului din urmă s-a luat ființă 
din această nevoie, de a găsi o formă de cârmuire într-o societate, care nu are o clasă ocârmul- 
toare“ (Jbid., 10). Această situaţie este determinată de faptul că vechea clasă era în decădere, 
iar cea nouă era pe cale de a se naşte. În acest context se constituie o forță centrală care guver- 
nează în mod absolut, şi ea protejează burghezia: „În această calitate, puterea centrală ia toate 
măsurile de natură a servi interesele burgheziei în proces de naştere“ (/bid., 11). Această forță 
se caracterizează prin mercantilism, birocraţie şi militarism. Aşadar, forța este reprezentată 
de stat, condus de un regim autoritar, dar care nu are altă cale decât dezvoltarea capitalistă. 
Faţă de această situaţie, regimul democratic vine în conflict direct cu realitatea socială, şi de 
aceea „rămâne numai pe hârtie“. 

Într-un asemenea context se derulează procesul de prefacere a vechilor clase agrare. Legea 
agrară din 1864 a desfiinţat juridic vechiul regim, şi burghezia a impus modul său de proprietate 
asupra pământului. Deşi reforma din 1864 promitea foarte mult, s-a ajuns „ca ţăranul să aibă 
o stare inferioară celei din vechiul regim“. Noua iobăgie a luat fiinţă prin seria legilor tocmelilor 
agricole, adoptată în 1866 (Jbid., 19). Atât mizeria rurală, cât şi neoiobăgia sunt fenomene 
naturale ce apar în mod necesar la începutul capitalismului. Gândirea burgheză a exegetului 
se răsfrânge foarte bine în atitudinea sa faţă de ţăran, definit ca „personificarea însăşi a prin- 
cipiului inerției“ (Jbid., 19). Primul Război Mondial l-a nimicit pe intelectual şi l-a salvat pe 
țăran (bid., 60). 

Exegetul burgheziei româneşti nu neglijează una dintre dimensiunile modernizării — 
birocrația. De ce s-a înrădăcinat atât de mult la noi birocraţia cu toate consecinţele ei? Pentru 
că a apărut la început ca un atribut al statului, în administrarea fondurilor străine şi nu a celor 
interne, care erau puţine. Deoarece birocraţia, este formalistă, pe funcţionarul român nu-l inte- 
resează conţinutul actelor sale. De aici, dezinteresul, lipsa de pasiune, îngustimea, perver- 
sitatea funcţionarului român (Jbid., 120). 

Zeletin face o critică şcolii în manieră maioresciană. Şcoala este responsabilă pentru atitu- 
dinea depreciativă a românilor faţă de instituţii. De sute de ani cetăţeanul este educat să critice 
instituţiile şi să le respingă, şi de aici lipsa lui de respect şi neîncrederea acestuia în instituții. 
El a fost învăţat că instituţia nu-i reprezintă interesele: „Cetăţeanul român — opera acestei edu- 
caţii — este pentru totdeauna un suflet desțărat. Cultura «națională» în care l-a crescut școala 
îl învaţă să-şi dispreţuiască instituţiile ţării“ (Jbid., 220). 

Rezumativ, Zeletin aduce o contribuţie fundamentală la studiul istoriei evoluției moderne 
a românilor prin explicaţii în ceea ce priveşte edificarea organismului politico-juridic, aşezând 
economicul în prim-planul modernizării româneşti, temelie pentru adoptarea instituțiilor mo- 
derne europene în cultură și în politică. Așa cum spune Zane: „din toate paginile lucrării d-sale 
respiră un aer de viguroasă apologie a burgheziei românești“ (Zane, 1927, 334). Sau poate 
este mai îndreptăţită aserțiunea lui Noica, după care Zeletin pare a vorbi mai mult despre 

destinul capitalismului decât despre cel al burgheziei române (Noica, 1997, 82). În argumentaţia 
sa, deşi discrepanta dintre noile instituții create și mentalitatea arhaică agrară a poporului apare 
ca un fenomen normal, incisivul şi pătrunzătorul sociolog refuză să vadă cum în însăşi socie- 
tatea în care trăia ființau nenumărate forme fără fond. 


6.5. Evoluţia burgheziei românești. Mihail Manoilescu 


Deşi nu discută în termenii relaţiei dintre formă şi fond, Mihail Manoilescu (1891-1950) 
abordează problematica tipică formelor fără fond, cu deosebire în lucrarea Rostul şi destinul 
burgheziei românești, unde expune o teorie sociologică asupra ființării burgheziei şi aduce o 
contribuţie de referinţă la explicarea unor procese istorice din epoca noastră modernă. Reluăm 
din studiul despre cunoscutul economist şi sociolog ideile sale privind rolul burgheziei în 
modernizare (Schifirneţ, 2002b). 

Exegetul plasează momentul de declanșare a modernizării la începutul secolului al XIX-lea, 
când românii au trecut de la un patriarhalism medieval, traversând o eră individualistă bur- 
gheză, şi au ajuns la un socialism pretotalitar. Precipitarea fazelor de evoluție socială şi poli- 
tică a dus la o dezvoltare a cadrului politico-juridic modern. De altfel, regularitatea arderii 
etapelor evoluţiei sociale româneşti este principiul de construcție socială: „Astfel în mai puţin 
de un veac, de la 1829 la 1918, România a «ars» toate etapele evoluţiei sociale şi economice 
într-un curs precipitat, care pare a nu-și găsi oprire şi răgaz“ (Manoilescu, 72-73). Cu toate 
acestea, accelerarea procesului de dezvoltare modernă nu a redus decalajul față de Occident 

Predominant urbană şi centrată numai pe valorile urbane, burghezia românească şi-a înde- 
plinit misiunea economică finalizată în crearea unei reţele de căi de circulaţie, dezvoltarea 
comerțului exterior şi a industriei, iar consecinţa a fost adâncirea decalajului cronic dintre sat 
şi oraş: „tot ceea ce era tehnic şi orăşenesc a trecut la noi înaintea a tot ceea ce era organic şi 
rural!“ (Ibid., 77). 

Spre deosebire de apologeţii burgheziei, cum este, de pildă, Zeletin, care pornesc de la 
ideea că există întotdeauna coincidenţă între beneficiul întreprinzătorilor şi beneficiul național, 
între prosperitatea burgheziei şi cea a ţării, Manoilescu vede evoluţia noastră modernă prin 
coincidenţa sau necoincidenţa intereselor private cu cele naționale. Economia românească s-a 
dezvoltat datorită intereselor private ale burgheziei străine sau autohtone: „A devăratele inte- 
rese naționale nu numai că nu au fost determinante, dar nici măcar nu au fost cunoscute exact, 
fiindcă de abia de-a-lungul întregului veac al XIX-lea ne-am condus de ştiinţa falsă şi ten- 
dențioasă a Occidentului“ (bid., 83). 

În ceea ce priveşte componenţa burgheziei româneşti, Manoilescu vorbeşte despre burghezi 
şi pseudo-burghezi. Burghezia este alcătuită din marii industriaşi, marii comercianţi, bancherii, 
marii agricultori, inginerii care exercită funcții economice private, economiștii care exercită 
funcţii economice private, rentierii ce provin din cele şase categorii. În categoria pseudo-bur- 
ghezilor intră inginerii aflaţi în servicii publice, economiștii aflați în servicii publice, avocaţii, 
medicii, universitarii, profesorii de liceu, funcționarii publici înalți, magistrații, ofiţerii, ziariștii, 
scriitorii, artiştii, pensionarii şi rentierii din categoriile amintite. Rolul lor este de a constitui 
cadrul juridic, administrativ şi tehnic, necesar organizării muncii şi producţiei. 

Deşi reprezintă mai mult de 80% din totalul burgheziei, trei sferturi din pseudo-burghezie 
exercită profesii finanţate de la buget: „România nu este o ţară de burghezi, dar este o ţară de 

proprietari [...]. Formula structurală a României este dar: proprietari mulți, salariaţi puţini, bur- 
ghezi rarisimi“ (bid., 112). 

Cât priveşte dezvoltarea satului, Manoilescu aduce o contribuţie esenţială la investigarea 
uneia dintre cele mai complexe probleme sociale românești, în primul rând prin teoria eleva- 
toarelor. Satele au fost întotdeauna exploatate de către oraş prin mecanismul numit de autor 
„elevatorul direct“. Satul furniza produse agricole oraşului, fără că el să primească în schimb 
o contravaloare echivalentă de mărfuri. A doua cale de exploatare, numită „elevatorul indirect“, 
este exportul românesc, alcătuit preponderent din produse ale satelor, cu care se plătește impor- 
tul românesc, destinat aproape în exclusivitate oraşelor. Importul realizat se făcea numai în 
interesul burgheziei şi, astfel, ea consuma mai mult decât producea: „Burghezia se îmbogăţea 
rapid, în timp ce ţara în totalitatea ei se ridica mult mai încet, iar satele abia dacă făceau vreun 
pas înainte, în ciuda muncii lor din ce în ce mai intensive. În toată această fază interesele eco- 
nomice externe au fost şi au rămas determinante pentru cursul economiei naționale. Ele dictau 
ce să exportăm, ele dictau ce trebuia să producem, în funcție de nevoile străinătății. Cum spunea 
aşa de plastic Eminescu, burghezia străină fixa care sunt «mărfurile întrebate»“ (bid., 90). 

Burghezia românească s-a afirmat în dauna calităţii vieţii sătenilor, şi nu prin rentabilitate 
economică, din activităţi organizate şi conduse de ea şi prin profitul obţinut din acestea. Într-un 
studiu din 1926, Criterii sociale în finanţele publice, Manoilescu demonstra că, din toate chel- 
tuielile bugetului de atunci, 12% mergeau spre sate, iar 68% foloseau oraşele, ceea ce explică 
foarte multe privind istoria noastră modernă. Și în acest caz, Manoilescu pune în aplicare tezele 
eminesciene în ceea ce priveşte suportarea cheltuielilor de către sat şi țărănime pentru susținerea 
costurilor modernizării. 

Manoilescu a realizat că nodul soluționării problemelor fundamentale ale ţării stă în ches- 
tiunea țărănească, nerezolvată, ci doar amânată: „,... chestiunea ţărănească nu se poate rezolva 
la sate, ci numai la orașe şi prin oraşe“ (bid., 134). Aceasta înseamnă părăsirea unei mari părți 
a populaţiei țărănești din agricultură în cazul în care are loc o industrializare masivă, iar oraşul 
devine productiv, înlăturându-se caracterul său parazitar. 

Teoreticianul corporatismului examinează burghezia românească, în diversitatea ei regio- 
nală, din perspectiva economică, aşa cum G. Ibrăileanu a studiat spiritul critic în cultura română 
din cele trei mari provincii istorice. Exegetul constată că în Ardeal nu se poate vorbi, înainte 
de 1918, de o burghezie cu funcții de organizare a muncii şi a producției, dar că acolo a existat 
o clasă mijlocie de meșteșugari şi mici comercianţi, o burghezie cu o evoluţie proprie, fără legă- 
tură cu cea din Regat, desfășurându-se într-un cadru ostil şi în lipsa unei elite naţionale, o bur- 
ghezie bancară, aici fiinţând un mare număr de bănci. Țăranul ardelean, fiind mai prosper, este 
mai aproape de burghezie decât cel din Regat. Ardelenii au îndrăzneala de a întreprinde şi de 
a emigra, ceea ce nu este valabil pentru românii din alte zone. 

Interesante considerații întâlnim despre Banat, caracterizat ca „o Muntenie mai serioasă 
şi un Ardeal mai fin“. Zona de sud-vest „poate servi, alături de Oltenia, ca un rezervor oportun 
pentru constituirea burgheziei românești de mâine“. Autorul observă cum burghezia din Transil- 
vania s-a recrutat din rândul ţăranilor, de aceea: „Este aproape paradoxal că dimensiunile bur- 
gheze ale sufletului românesc sunt mai dezvoltate în Ardeal decât în vechiul Regat“. În vechiul 
Regat, ţăranii erau prea jos şi boierii prea sus pentru a se apropia de mentalitatea şi stilul de 
viață burghez. În Ardeal o țărănime bogată şi o intelectualitate strâns legată de ea sunt un 
mediu social favorabil virtuţilor burgheze. (Jbid., 100) 

Ce a determinat reîntregirea din 1918? Din noua ei situaţie, burghezia, paradoxal, şi-a înde- 
plinit misiunea sa economică mai puţin decât aceea din vechea Românie. Întrucât statul român 
a avut o dezvoltare incoerentă, burghezia nu a dispus de pârghiile de a administra ţara în noua 
ei situație. Deși realizările industriale interbelice sunt mari, totuși ele nu se datorează statului 
sau capitalismului român, ci jocului american de interese, dezvoltate într-un mediu economic 
controlat de străinii din interior şi din afară. Investită cu rolul de regulator al vieţii sociale, iden- 
tic cu al oricărei burghezii, burghezia românească nu şi-a exercitat rolul de solidarizare între 
clasele de jos şi cele de sus, dimpotrivă, ea a adâncit prăpastia între boierime şi țărănime. Ideea 
lui Manoilescu vine să întărească acel curent critic care reclamă distrugerea, de către burghezie, 
a solidarității sociale tradiționale. 

Manoilescu judecă atitudinea burgheziei faţă de țărănime ca fiind una strict juridică, totul 
reducându-se la crearea unui cadru legislativ fără a mai acționa pentru punerea sa în practică: 
„ŞI în politica socială față de muncitori, ca şi în chestiunea ţărănească, apare permanentă latura 
spiritului românesc care socotește că legile pot face şi desface totul“ (Jbid., 184). 

Un loc aparte îl ocupă studiul funcțiilor politice îndeplinite de burghezie. Se recunoaşte că 
în tot secolul al XIX-lea scena politică românească a cunoscut trei personaje colective — străi- 
nătatea, boierimea şi burghezia. Poporul nu a fost decât un simplu spectator „care de multe 
ori nici nu înțelegea ce piesă joacă“ (Jbid., 191). Străinătatea a creat ambianța favorabilă pentru 
o nouă economie şi un nou stat românesc. Boierimea a creat statul. Statul a creat burghezia: 
„lar burghezia, drept recunoştinţă, a mâncat pe boieri şi a confiscat statul“ (bid., 191). Bur- 
ghezia este elita politică a României, ea își asumă dreptul exclusiv de a decide în viaţa publică. 
„Tara legală“ a fost întotdeauna o emanaţie exclusivă a burgheziei, şi toate instituţiile politice 
preluate din Apus i-au fost profitabile: „La noi, aceste privilegii i-au fost acordate direct de 
stat“. Statul este cel mai mare consumator al industriei românești şi protector al industriei. El 
este și patron, şi mare întreprinzător: „Bugetul apare, astfel, ca instrumentul cel mai puternic 
de susţinere a burgheziei şi de garantare a privilegiilor ei“. 

Alte două funcţii importante ale burgheziei — organizarea şi administrarea statului — stau 
în atenţia exegetului. Atribuţiile acestea s-au concretizat în alcătuirea unei birocraţii şi a unui 
mare număr de legi: „Pentru român a organiza pe hârtie, în texte şi paragrafe, este una din cele 
mai mari voluptăţi. Statul român a fost construit, dacă nu ca un castel de cărţi de joc, în orice 
caz ca unul ridicat din teancuri de coduri [...]. Această «epocă eroică» a construcțiunilor pe 
hârtie a statului românesc a dat naștere unei birocraţii formidabile“ (bid., 197). 

Manoilescu crede în rolul burgheziei de educare politică a naţiunii. Întrucât burghezia a creat 
la noi instituţiile liberale, îi revine misiunea dificilă de a forma spiritul civic. În trei direcţii mari 
trebuia să se dezvolte activitatea politică a burgheziei: doctrinară, de organizare şi disciplinare 
a grupurilor politice, de realizare a unui conţinut sufletesc în instituțiile politice importate. Autorul 
ridică o chestiune ce stăruie şi astăzi, complinirea doctrinarului și a acţionalului în politica româ- 
nească. S-a acţionat de cele mai multe ori fără o concepție proprie, cele mai multe idei fiind preluate 
direct din străinătate. Așa se explică de ce partidele de guvernământ nu au avut o ideologie clară, 
pentru că nu se regăsea în lucrări de doctrină. Trebuie spus că marile noastre momente istorice 
din epoca modernă nu au avut sorgintea în proiecte teoretice, adică într-un fond doctrinar din 
care să se extragă strategii, alternative de conducere și organizarea unor procese noi. 

Manoilescu aduce o altă perspectivă de analiză în ceeace priveşte impactul societăţii româ- 
neşti cu instituţiile moderne. El crede că necesități economice au dus la adaptarea multora 

dintre instituţiile politice şi culturale occidentale, în temeiul unei selecţii: „Toate celalte instituţii 
liberalo-burgheze — care au fost atribuite exclusiv intereselor capitaliste — n-au avut nici un 
fel de legătură cu nevoile economice“ (Jbid., 210). Reorganizarea administrativă, organizarea 
satului sub formă de comună, modernizarea Codului penal nu s-au produs din motive econo- 
mice, dar s-au datorat unor factori ideologici. Doar Codul comercial, căile ferate şi porturile, 
camerele de comerţ, bursele, legile de liberalizare a comerțului şi sistemul metric au fost create 
direct „de interesul economic apusean“. 

În transformarea rapidă a instituţiilor românești a dominat spiritul francez, „prin definiţie 
ideologic şi cu tendinţe de prozelitism“, cum îl defineşte autorul. Între spiritul francez şi cel 
românesc ar exista similitudini clare: „Acest spirit francez a triumfat pentru că era de fapt şi 
spiritul nostru, totdeauna gata să dea precădere motivelor ideologice şi să facă dovada unui 
perfect mimetism instituţional!“ (Ibid., 96). Capitalismul occidental a influenţat numai un nu- 
măr mic de instituţii economice, tehnice şi juridice, care îi atingeau interesele, şi a susținut 
manifestarea libertății numai în economie. Politic, capitalul străin urmărea ca ordinea să 
domnească în Principate. 

Spre deosebire de junimişti şi de socialişti, Manoilescu nu ia în calcul rolul decisiv al 
instituţiilor în modernizarea economică: „Nu pe calea instituţiunilor, ci pe calea jocului de inte- 
rese s-au produs o serie de transformări profunde în economia românească“, fără să ţină seama 
că din acelaşi areal occidental s-au transmis influenţe dintre cele mai diverse, concretizate, in- 
clusiv în economie, în instituţii politico-juridice. Manoilescu se află într-o profundă contra- 
dicție când susține că nu instituțiile au determinat prefaceri esenţiale în economie, dar revine 
des la aserţiunea legată de rolul statului în susținerea burgheziei. Or un stat medieval nu putea 
să propulseze burghezia ca pe o clasă fundamentală în societate, de unde divorţul dintre stat 
şi societate, semnalat de Maiorescu, Eminescu şi Caragiale. 

Analistul recunoaşte semnificaţia reală a conținutului sufletesc în instituţii. Manoilescu 
consideră că problema instituţiilor de import are două aspecte: 1. problema generală a valorii 
educative a instituţiilor; 2. problema particulară a valorii şi oportunității instituțiilor de import 
în țările înapoiate. Este delimitată o problematică generoasă, de studiu al proceselor de dezvol- 
tare modernă prin dimensiunea psihologică a instituţiilor. 

Solidar cu E. Lovinescu privind modul de a discuta despre evoluția noastră modernă, 1 se 
alătură în cererea acestuia de a se face un inventar al instituţiilor trecutului, întrucât el crede, 
spre deosebire de istoricul literar, că acestea au existat şi pot fi repuse în acţiune. El însuși dă 
ca exemplu breasla, instituția tradițională care i-a salvat pe meseriaşii români de influenţele 
străine. Funcționarea repetată şi continuă a oricărei instituţii duce cu vremea la o adaptare 
automată între scopul şi spiritul său, între ea şi conţinutul sufletesc al oamenilor (Jbid., 217). 

Manoilescu își pune îndreptăţit întrebarea dacă burghezia românească este o elită, interesat 
fiind de organizarea şi conducerea instituţională, cu deosebire cea de la nivel statal. El socotește 
că elita, prin însăşi natura ei, trebuie să cumuleze toate funcţiile de conducere, în toate sectoa- 
rele de activitate națională, dar ca urmare a unei selecţii şi circulații a elitelor. Din analiza com- 
parată a burgheziei româneşti cu burghezia franceză, germană şi americană, constată „deficitul 
de responsabilitate“ al burgheziei românești. 

Cu toate accentele critice, Manoilescu recunoaşte meritele elitei românești în edificarea sta- 
tului român modern: „La începutul veacului al XIX-lea, când nu exista nici conştiinţă națională 
nici vreo armătură de stat românesc, elita a înţeles că cea mai mare urgenţă era cultura. Ea trebuia 

să-i dea poporului conştiinţa unităţii sale şi tot ea trebuia să pregătească organizarea tehnică a 
aparatului modern al statului; cultura însemna atunci prezentare în faţa lumii şi forța“ (bid., 
393). Toată activitatea pentru cultură s-a desfăşurat pe două linii. Prima — descoperirea în istorie, 
în filologie şi în folclor a elementelor originalității românești, menite să afirme în faţa lumii 
ființa noastră naţională. A doua — faza tehnică, include toate cunoștințele care facilitează consti- 
tuirea statului şi dezvoltarea vieţii materiale a societăţii. „În fruntea acestora a stat ştiinţa juridică 
care a avut un rol obsedant de-a-lungul veacului al 19-lea, servind la construcția, prin texte şi 
paragrafe, a tuturor instituţiilor noastre“, conchide Manoilescu. 

Manoilescu crede că poporul nu vede în burghezie un model al perfecțiunii. Burghezia româ- 
nească nu are generozitate, nu are ținută, nu are mai ales caracter: „Nimic nu califică mai penibil 
mediul nostru cultural decât oportunismul fără limită, care se vădește la fiecare pas, chiar în 
aprecierea valorilor pur intelectuale“ (/bid., 280-281). 

Superioritatea absolută, ca şi cea relativă, a unei clase conducătoare este determinată de 
un proces sistematic şi continuu de selecţie. Se constată că în burghezia românească se intră 
prea uşor. O familie stabilită în burghezia românească prin meritele unei generaţii nu-şi păs- 
trează decât rar filiațiunea în cadrul aceleiași profesiuni. Principiul dinastic, atât de fecund 
în familiile burgheziilor occidentale, este rar operant la români. 

Previziunea evoluţiei burgheze este determinată de sincronism şi interdependenţă. Savantul 
român concepe dezvoltarea României numai în relație cu Europa, aşa cum s-a întâmplat în 
toată epoca noastră modernă: „pe cale să se producă şi de data aceasta, cum s-a produs de 
atâtea ori în ultimele două veacuri, între dezvoltarea socială, economică şi politică a lumii şi 
aceea a noastră“ (Jbid., 350). 

Plecând de la disocierea lui Sombart între naturile burgheze şi naturile eroice, Manoilescu 
distinge grupurile sociale autohtone apte de o viaţă şi o activitate capitaliste de acelea lipsite 
de disponibilitate pentru spiritul capitalist. Românii se găsesc mai curând printre popoarele 
eroice decât printre cele mercantile. Noi nu avem afinități pentru capitalism, nici pe cale 
ereditară, şi nici pe aceea a mediului de viaţă. Puţine popoare au predispoziţii pentru capitalism 
— florentinii, scoțienii şi evreii, conchide Manoilescu. 

Spiritul românesc este departe de a avea vreo predispozitie pentru capitalism. Pentru român, 
viața se desfăşoară după alte norme şi criterii axiologice decât cele care au impus spiritul 
capitalist: „Concepţia de viaţă originară a românului este tot ce poate fi mai departe de capi- 
talism şi de burghezie. Românul este mai curând diletant decât sistematic, poet decât mercantil, 
boem decât burghez“ (Jbid., 296). Românul are o concepţie calitativă a vieţii, care nu este 
bazată pe calcul şi prevedere, ci pe un individualism negativ şi nesănătos care trebuie corectat 
numai prin munca industrială. Una dintre cele mai necesare deprinderi sociale pentru mediul 
românesc este rigurozitatea: „Burghezia este un regim de asprime pentru oamenii lipsiţi de 
seriozitate“. Boala specifică burgheziei româneşti este parvenitismul. Burghezia românească 
preţuieşte mai mult rangul decât averea, şi goana după avere nu este decât un mijloc de a ob- 
ține ranguri sociale. 

O altă dimensiune a psihologiei etnice româneşti este intelectualismul burgheziei 
româneşti, devenit prejudecată şi uneori manie. Clasificarea oamenilor după cultura 
superioară, secundară sau primară are o valoare mai mare la noi decât la alte burghezii: „Orice 
român vrea să fie întâi ministru, apoi profesor celebru şi numai la sfârşit, mare bogătaş“ (bid., 
303). Manoilescu are o atitudine deosebit de critică faţă de intelectuali, fiindcă deficienţa 

sufletească a intelectualului stă în stilul pamfletului, accentuând pe instabilitatea morală, civică 
şi ideologică a acestuia. 

Un fenomen paradoxal se întâmplă în cultura românească, unde, deşi burghezia creează 
ŞI susține cultura, se constată că şcoala și cultura sunt împotriva burgheziei. 

Manoilescu ţine să sublinieze structurarea sistemului de valori al burgheziei româneşti în 
următoarea succesiune: rang, confort şi securitatea traiului, spre deosebire de burghezia occi- 
dentală, axată pe avere, confort şi rang: „Ideea românului despre avere şi venit este epicuriană; 
scopul acestora este consumul cu toate bucuriile lui [...] pe când Occidentul pune preţ pe ago- 
nisire, pe siguranţă şi pe viitor, burghezia noastră pune preţ pe cheltuială, pe siguranță, pe 
prezent“ (bid., 307). 

Asemenea altor exegeţi români — C. Rădulescu-Motru, D. Drăghicescu, M. Ralea —, Mano- 
ilescu observă la burghezia românească un sentiment religios exterior. Religia burgheziei româ- 
neşti este o religie de duminică; ea nu-i controlează conduitele în celelalte zile ale săptămânii, 
o dovadă în plus că burgheziei româneşti îi lipseşte educația religioasă. 

Profilul psihologic al românului este completat cu o analiză a tradiţiei, care este temelia 
evoluţiei oricărei națiuni. Economistul afirmă „un tradiționalism ştiinţific“ şi susține că „tradi- 
ționalismul vremii noastre se va integra în veac şi va constitui forma ideologică de reconstrucție 
a societăţii româneşti“ (/bid., 13). Manoilescu discută despre forţele latente ale tradiţiei. Prima 
dintre ele este spiritualitatea creştină şi ortodoxă, „parte integrantă a însăşi ideii de naţiune 
românească. Dar ar fi greşit să se identifice ortodoxia cu românismul““, pentru că ortodoxia 
a constituit un factor supranaţional de solidaritate creştină, teză pe care o regăsim şi la C. 
Rădulescu-Motru. O altă forță latentă — ideea apărării — este socotită de el o prezenţă continuă 
în istoria noastră. 

În concepţia sa, clasa mijlocie este clasa care nu este nici burgheză, nici țărănească, nici pro- 
letară, ci este un amestec de elemente direct producătoare şi de elemente pur organizatoare şi 
chiar parazitare. Ea i-ar cuprinde pe auxiliarii direcți ai burghezilor propriu-ziși — funcționarii 
comerciali şi industriali, apoi micii negustori, proprietarii mici de imobile, meseriași și industriaşii 
MICI, învățătorii şi preoţii de la sate. Clasa de mijloc ar fi alcătuită din profesiunile de calificare 
medie din mediul urban, însă, spune Manoilescu, nu pot fi incluşi în clasă mijlocie toți orășenii, 
deoarece în oraşe sunt familii mici de agricultori. 


6.6. Formele fără fond în viziune comunistă. Lucrețiu Pătrășcanu 


Ideologul recunoscut al comuniștilor între cele două războaie mondiale, Lucrețiu Pătrășcanu 
(1901-1954), a studiat procesele de modernizare a ţării. Din unghiul viitorului demnitar comu- 
nist, se cuvenea ca trecutul să fie cunoscut, pentru că numai astfel evoluția României poate 
fi fixată. La acest trecut nu se referă nici legea lui Gherea, şi nici modelul lui Zeletin. 

Teza lui Pătrășcanu este că țările române au cunoscut un regim feudal. Acesta a apărut curând 
după înfiinţarea celor două Principate, iar începutul lichidării lui este plasat la mijlocul secolului 
al XVIII-lea. După 1749 şi până în 1864, poporul român a trăit sub un regim al iobăgiei 
(Pătrășcanu, 10), consacrat în 1832, în Regulamentul Organic. 

În cadrul regimului iobag apar forțele și instituţiile care pregătesc începutul capitalismului 
(Pătrășcanu, 10). În regimul feudal, renta în produse era trăsătura esenţială, iar în regimul iobag 
renta în muncă este definitorie. 

Exegetul vine cu o perspectivă interesantă asupra declanşării activităţii de producție mo- 
dernă, odată cu pătrunderea capitalului negustoresc din Fanar fiind favorizată economia de 
mărfuri. Rolul social şi puterea marelui boier vor depinde de starea financiară. 

În spaţiul românesc în secolul al XIX-lea Revoluţia Franceză constituia „o adevărată ob- 
sesie“ (Pătrășcanu, 58). 

În cadrul economiei iobăgiste au fost „ridicări revoluţionare de multe ori violente, dar 
incapabile să creeze un nou sistem social“ (Pătrășcanu, 63). Revoluţia lui Tudor nu a urmărit 
instaurarea unui regim bazat pe noile relaţii agrare născute din Revoluţia Franceză. 

Pătrășcanu judecă Regulamentul Organic prin influenţa acestuia în crearea cadrului legal 
de afirmare a instituțiilor capitaliste întrucât el: „a contribuit [...] la grăbirea formelor de viaţă 
capitalistă pentru dezvoltarea acelor domenii — în afara de cel agrar — în care noile forme de 
producţie și noile relaţii începură să pătrundă și să se stabilizeze. [...] Întreaga legiuire respiră 
mai mult spiritul apusului burghezo-capitalist decât al absolutismului feudal“ (Pătrășcanu, 
125). Pentru autor, gradul de dezvoltare economică a Principatelor făcea din Regulament „nu 
o legiuire artificial aplicată aici, ci organic legată de fondul pe care îl îmbrăca“ (Pătrășcanu, 
126). El corespundea direcției de dezvoltare a Principatelor care, deși erau în plin regim iobag, 
se înscriau pe calea dezvoltării spre capitalism (Pătrășcanu, 126). După cum se vede, Pătrășcanu 
concepe Regulamentul Organic ca pe o constituţie generatoare de progres. 

În acelaşi registru este analizată Revoluţia de la 1848 care, după autor, nu a fost o imitație, 
şi de aceea crede că junimiştii se concentrează numai pe latura negativă a revoluţiei. Prin urmare, 
„revoluția pașoptistă a fost astfel caricaturizată până la totala defăimare“ (Pătrășcanu, 137), 
deşi fruntaşii revoluţiei ajunși la putere au renegat-o?. 

Trei erau revendicările cuprinse în Proclamaţia de la Islaz menite să modifice organic struc- 
tura Principatului: eliberarea clăcaşilor şi împroprietărirea lor, asigurarea unei reprezentanţe, 
restabilirea autonomiei externe (Pătrășcanu, 174). Celelalte puncte urmau să fie realizate după 
ce erau realizate cele trei amintite. Țărănimea iobagă a fost abandonată de către guvernul revo- 
luţionar care lupta pentru o formulă de compromis cu exponenții marii proprietăți. 

Boierimea producătoare de marfă era interesată în instaurarea unui regim care să adopte 
instituții şi aşezăminte asemănătoare celor din Apus, „dar corectat cu menținerea mai departe 
a țărănimii în iobăgie“ (Pătrășcanu, 194). 

Spre deosebire de ceilalți exegeți, Pătrășcanu admite că la 1848 a existat o pătură burgheză, 
variată ca origine, împestriţată şi lipsită de omogenitate în elementele ei componente. Aceasta 
era interesată de orice înnoire menită să uşureze schimbul de mărfuri şi de bani care să deschidă 
drumul dezvoltării capitaliste (Pătrășcanu, 198). Însă burghezia românească nu reprezenta 
capitalul industrial, temeiul dezvoltării capitaliste moderne. 

Generalizarea dezvoltării capitaliste în arealul românesc ar fi presupus desființarea radicală 
a relaţiilor de producţie iobăgistă, eliberarea clăcaşilor, altfel spus — exprimarea unui conflict 
între interesele capitalului industrial şi regimul iobăgist. Acest conflict nu a existat în mişcarea 
pașoptistă. Revoluţia de la 1848 nu a cunoscut conflictul fundamental, cel economic între 
burghezia română şi marea proprietate feudală (Pătrășcanu, 200). Aşa se explică „duhul frăție“, 
predicat de paşoptiști, şi faptul că reprezentanţii marii proprietăţi au putut să conducă revoluţia. 
Ea a fost doar progresistă, dar nu revoluţionară. 

Nici unul dintre obiectivele revoluției pașoptiste nu a fost atins. Dar contradicţiile interne, 
născute din ciocnirea forțelor economice şi sociale active, n-au încetat. Lărgirea schimbului 

de mărfuri şi accelerarea circulaţiei banului au accentuat aceste contradicții, fapt care a condus 
tot la soluţiile pașoptiste „Dar pe altă cale, şi mai ales, într-o formă atenuată și cu un conţinut 
diminuat“ (Pătrășcanu, 213), anume „de sus în jos pe calea domoală a reformelor şi în atmos- 
fera călduţă şi blajină a compromisului, intervenit între oamenii vechiului regim şi ai noului 
regim“ (Pătrășcanu, 214). 

Perioada postpașoptistă a estompat conflictele în temeiul unei logici specifice de evoluție 
a societăţii românești: „În Principatele Române, după 1848, începe o epocă de adânci frămân- 
tări, deşi ele apar de la început mai puţin la suprafaţă. Aşa numita epocă de «renaștere a Ro- 
mâniei» nu va pune probleme noi. Dar desfăşurarea și soluționarea lor vor urma o linie de 
zigzag şi de aparent ilogism“ (Pătrășcanu, 217). Autorul refuză să vadă explicaţia noilor tendințe 
în prioritatea națională căreia i se acorda interesul principal de către toate grupările sociale, 
politice şi culturale din secolul al XIX-lea. 

În căutarea unui model de studiu al perioadei moderne românești, Pătrășcanu discută despre 
caracterul hibrid al sistemului social: „Regimul creat tocmai de frământările anilor 1848-1866, 
regim care în bună parte este cel în ființă până la izbucnirea războiului poată pecetea unui amestec 
hibrid de resturi feudale şi instituţii burgheze capitaliste. Greşit s-a numit acest organism «formă 
fără fond, pentru că este tocmai născut din împletirea unor forme şi fonduri deosebite, tocmai 
pentru că n-a fost creaţia anului 1848 şi a forţelor revoluționare de atunci“ (Pătrășcanu, 217). 
Autorul nu are dreptate în respingerea formulei „formă fără fond“, fiindcă forma fără fond dă 
expresie tocmai dimensiunii hibride a realităților rezultate din evoluţia societăţii românești. 

Pătrășcanu admite că României i-au fost impuse forme (instituţii) din afară: „Dorind să 
transforme cele două Principate într-un stat viabil şi destul de puternic, conducătorii celor două 
puteri îşi dădeau seama că aceasta era condiționată de grăbirea transformărilor relaţiilor agrare 
de la cele cu caracter iobăgist la unele cu caracter capitalist“ (Pătrăşcanu, 235). Acestea voiau 
un ţăran valah transformat cât mai repede într-un bun cumpărător al mărfurilor lor. Pătrășcanu 
formulează astfel dependenţa Principatelor de capitalul străin: „Interesele statelor străine care 
prezidează la înfiinţarea noului stat român şi îi garantează independenţa au înarmat cu atâta 
putere clasele stăpânitoare de aici, încât le-au pus în situaţia să se bucure de o oarecare libertate 
a lor“ (Pătrășcanu, 337). Anglia și Franţa, modele de capitalism, de instituții moderne, având 
interes în a face din ţările române un stat puternic, apreciau că forţa lui stă în instituțiile pe 
care le are. Ideea civilizării a apărut, de altfel, de la cele două ţări occidentale care tindeau să 
impună un singur tip de civilizație, cel întruchipat de ele, considerat a fi cel mai modern, fără 
a ţine seama că fondul intern, cel românesc, este diferit, chiar dacă trebuie să urmeze aceleași 
legi generale. Formele fără fond au apărut cu deosebire datorită faptului că ţările capitaliste 
dezvoltate au impus anumite instituții. Prin Unirea Principatelor a luat naştere aparatul de stat 
necesar burgheziei române (Pătrășcanu, 234). 

„Intrate în domeniul de viaţă al capitalismului european Principatele sunt în primul rând 
furnizoare de materii prime agrare.“ (Pătrășcanu, 233) 

Lipsa capitalului industrial a dus la o cooperare între conservatori şi adepţi ai noilor insti- 
tutii. Între interesele capitalului comercial şi ale celui cămătăresc, pe de o parte, şi marea pro- 
prietate, pe de altă parte, nu exista din punct de vedere economic un conflict de interese 
ireductibil. În această comunitate de interese trebuie căutată explicaţia „monstruoasei coaliţii“ 
(Pătrășcanu, 271). Noua burghezie avea şi ea interese agrare, majoritatea fruntașilor liberali 
fiind şi proprietari de pământ. Conştient că dezvoltarea României era legată de îngrădirea marii 

proprietăţi şi de distrugerea regimului iobag, liberalul Kogălniceanu era proprietarul uneia 
dintre cele mai bune fabrici de postav din Europa. 

Referindu-se la afirmaţia lui Gherea, care încerca să argumenteze că reformele de după 
1907 consolidau regimul neoiobag, Pătrășcanu arată că, deşi erau limitate, aceste reforme 
ținteau nu spre consolidarea rămășițelor feudale, ci spre înlăturarea lor, prin generalizarea unor 
raporturi de muncă capitaliste (Pătrășcanu, 300). Dar, aşa cum s-a spus (Stahl, 247), ideile 
lui Pătrăşcanu despre chestiunea agrară nu sunt contrare celor ale lui Gherea, acuzat de 
exagerarea rămășițelor feudale în agricultură. Capitalismul doar a pătruns în domeniul agrar, 
dar nu a modificat raporturile existente rămase sub povara atâtor rămășițe iobage. 

Doctrinarul comunist a urmărit, prin scrierile lui, să argumenteze că revoluţia burghezo- 
democratică nu s-a încheiat în România, şi trecerea la comunism nu poate ocoli această 
chestiune. În primii ani ai regimului comunist, ideologii săi aduceau permanent în discuţie 
rădăcinile noului sistem social, una dintre acestea fiind Revoluţia de la 1848, care însă nu 
învinsese pe deplin, obiectivele ei urmând să se realizeze odată cu instalarea comunismului. 


Note 


1. Gh. Zane demonstrează că, în perioada considerată de Zeletin ca fiind dominată de comerțul cu Anglia, 
în porturile româneşti numărul vaselor greceşti depășea cu mult pe cel al vaselor englezeşti. De fapt, susține 
Zane, România importa cea mai mare cantitate de marfă din Imperiul Austro-Ungar. Comerţul cu Franţa era 
nesemnificativ. Aici găsim o explicaţie a formelor fără fond: am importat instituţiile din Franţa, dar economic 
depindeam de Austro-Ungaria şi de Anglia. 

2. Şerban Voinea a demonstrat în Marxism oligarchic că burghezia românească nu poate fi studiată prin 
concepţia marxistă. L-a acuzat pe Zeletin că falsifică intenţionat marxismul, astfel încât, bazat pe autoritatea 
gândirii lui Marx, să pună în evidenţă burghezia română. 

3. „Cartea lui Zeletin despre burghezie rămâne, fără îndoială, una din puţinele opere clasice ale gândirii 
româneşti pure şi simple“ (Noica, 1997, 78). 

4. Autorul reţine dintr-o cuvântare a lui I.C. Brătianu: „În loc să ne ducem să studiem pe ce căi societăţile 
(civilizate) au mers ca să ajungă la un grad de prosperitate atât de mare... noi ne-am apucat să facem ca 
bădăranul de la ţară, când crede că are ceva bani, şi ne-am îmbrăcat în niște haine care nu erau de talia noastră. 
Eu, domnilor, zic aceasta, cu atât mai mult cu cât eu am fost unul dintre acei nenorociţi care au împins ţara 
spre epoca unde se află“ (apud Pătrășcanu, 138). 


Capitolul 7 
Accepţiuni ale formelor fără fond 


7.1. Categoriile de „fond“ și „formă“ 


Înainte de a stărui asupra sensurilor formelor fără fond, este necesar să facem un popas în 
studiul categoriilor de „fond“ şi „formă“, bazat, în principal, pe o lucrare aparținând lui Ledrut. 

Forma desemnează un ansamblu mixt, concret şi abstract, a ceea ce ne apare şi structurat, 
şi sensibil. Înțelegerea formei înseamnă perceperea realității în ceea ce pare esenţa sa, când 
aceasta sesizează exclusiv scopul, funcția, raţiunea, unitatea, structura. Tot ce există socialmente 
posedă o formă şi este o formă (Ledrut, 28). O formă socială este, de exemplu, un grup care 
este observabil şi care posedă unitate şi organizare (/bid., 27). Forma socială care ia un sens 
complet diferit de cel pe care-l avusese înainte este în fapt o altă formă socială. 

Forma este reală, dar aceasta nu înseamnă că ea există în sine sau că este autonomă şi 
poate fi înţeleasă exclusiv prin ea însăşi: „în domeniul realului, la fel ca în matematică, orice 
formă este un conţinut pentru acelea care o înglobează şi orice conţinut este o formă pentru 
cele care îl conțin“ (Piaget, 129). Pot exista însă şi forme iluzorii, produse fantastice ale subiec- 
tivității individuale şi colective. 

Formele sociale sunt întotdeauna experimentate într-un mod sau altul. O formă socială 
este concretă pentru că orice formă are o materie, deci un conţinut: „Forma este materială, 
concretă pentru că ni se impune nouă“ (Ledrut, 37). Forma socială este realitatea aşa cum 
apare, şi nu cum ar putea fi concepută de un individ sau grup (Ledrut, 40). 

Forma socială are un raport direct şi imediat cu spaţiul şi timpul. Forma se constituie în 
relația dintre raporturile externe şi raporturile interne. O structură este exclusiv internă, iar forma 
este externă. O formă socială este într-un fel organismul sau organul social; ea este organi- 
zaţia concretă. Are un caracter organic în măsura în care este o unitate concretă de elemente 
diverse, dar nimic nu ne asigură că organizarea sa implică finalitatea internă, determinarea păr- 
tilor prin totalitate. Există forme sociale „slab organizate“, şi acestea sunt esențiale pentru înţe- 
legerea formelor fără fond. Formele preluate din alte societăți nu au, în noul context social, 
aceeaşi consistenţă ca în cultura de unde provin. 

Există forme sociale în care predomină exteriorul şi altele în care predomină interiorul. 
Goethe spunea că natura nu are nici miez, nici coajă. Dar societatea, omul însuşi se disting 
prin forme, pentru că în acest fel se raționalizează relaţiile sociale şi relaţiile interumane. 

O formă are sens pentru că este prinsă într-o reţea unde îşi are locul său. Ea este înțeleasă 
în contextul unei experienţe. A spune că sensul unei forme este obiectul său înseamnă a zice 
că această formă nu poate fi confundată cu alte forme ale existenţei sociale. Există ansambluri 
de forme sociale şi subansambluri, constante ale oricărei societăţi, însă ele capătă particularități 

în funcţie de culturi, societăţi, civilizaţii. Formele sociale aparțin acelui tip de raționalitate socială 
care este cea a acțiunii sociale şi a consensului practic pe care se întemeiază. 

Organicismul sociologic tratează formele sociale particulare şi parțiale ca organe ale unui 
ansamblu social mai vast. Se acordă privilegiu foarte mare formelor funcționale. Se comite 
eroarea de a considera că sensul formelor sociale este numai acela al funcției lor. 

Din punctul de vedere al spaţiului, coexistenţa culturală şi socială se întemeiază pe relația 
centru/noncentru. Orice organizare locală implică acest raport, al exteriorității şi al interio- 
rităţii, exprimată în relaţia centru-noncentru. Nu există centru fără noncentru şi invers. Centrul 
este constituit mai eterogen decât noncentrul. Comunicarea centrului şi noncentrului se bazează 
pe diferenţele lor ierarhice care comportă eterogenitatea mai marcată a centrului. 

O formă nu este o structură sau un model rigid sau un lucru fix: ea funcționează. Ea nu exclude 
schimbarea. Există forme care nu se mulțumesc doar să funcționeze, ci au şi o evoluţie. Formele 
includ timpul în diverse moduri. Nici mişcarea, nici funcționarea, nici evoluţia, nici istoria nu 
implică disoluția formelor, afirmă Ledrut. Atunci ne întrebăm în ce condiţii dispar formele? 

Ordinea caracterizează o formă. Apariţia unei forme nu este altceva decât apariția unei ordini. 
O formă oarecare este constituirea unei ordini particulare. Formele sociale nu sunt toate de 
aceeaşi ordine, formele „superioare“ se nasc din cele „inferioare“, şi aceasta nu implică un 
criteriu axiologic, ci este numai un mod de a înţelege constituirea formelor sociale, reprezentată 
prin trecerea de la o ordine mai puţin complexă la una mai complexă. Cum totul este formă, 
totul se formează şi poate să se deformeze. 

Forma există pentru că există haos, ea se constituie ca raționalitate la haos şi dezordine. 
Forma este instituită prin jocul organizării şi dezorganizării. Hazardul şi dezordinea nu sunt 
numai cauze ale disoluţiei, ci şi factori de inovaţie (invenţie). Totul este formă şi mișcare de 
formare, deformare, reformare. Dezordinea este fecundă. În forma socială totul se petrece în 
Jocul ordinii şi al dezordinii, dezorganizării şi organizării. Ea poate răspunde la provocare, la 
ceea ce este străin, necunoscut, graţie proceselor stabilizatoare care ajută la integrarea acestuia. 
Printre aceste mecanisme se numără memoria colectivă depozitară de valori, norme şi reguli 
care permit integrarea noutăţii, stabilirea continuității între momentele succesive de existenţă 
a formei sociale. 

Invenţia unei forme sociale implică o ruptură, o întrerupere între forma veche care nu se 
mai poate stabiliza şi nu mai integrează un nou stimul şi forma nouă a cărei constituire nu este 
calitativ diferită. Condiţiile constituirii unei formaţiuni sociale inedite, veritabila invenţie a unei 
forme, rezidă în acţiunea dezordinii şi în cea a dinamismului social legat de conflictele interne. 

Formele sunt „obiectivări“ grație cărora oamenii îşi desfășoară existenţa. Acestea nu sunt 
realități „obiective“ în sens fizic. Ele sunt, cum ar zice Leibniz, „aparenţe bine întemeiate“. 
„ŞI aceste aparente sunt singurele modalităţi de acces la o viaţă socială care nu este niciodată 
un dat absolut exterior acţiunilor şi reprezentărilor oamenilor“ (Ledrut, 179). Formele sociale 
au un rol fundamental în înţelegerea de către oameni a lumii lor. Orice formă se defineşte ca 
putere de a exercita o constrângere asupra realităţii. Ceea ce nu s-a constituit încă social nu 
este formă. Ea reflectă un mod de a organiza societatea, relaţiile dintre oameni. 

În discuţia despre forme nu putem trece peste raportul formelor cu raţionalul şi iraţionalul. 
Iraționalul este nonsens. Raţionalul este alegere, organizare şi presupune așadar acest fond pe 
care orice formă se desenează. Iraţionalul este în întregime raționalizabil, dar niciodată epuizat 
şi de fiecare dată renaşte, pentru că trebuie întotdeauna un fond pentru formă şi o materie pentru 

formă. Formele sociale sunt transformabile, reformabile şi perisabile. Există o ierarhie a formelor 
şi a raționalităţilor. 

În viaţa socială apar bizarerii, de exemplu, birocraţia, care, fiindcă sunt eşecuri ale instituţiei 
sau reacţii ale unei „socialităţi“ reprimate, nu sunt inteligibile. Ele sunt, în mod real, expresii 
ale nonsensului care ia o figură particulară într-o formă cu fondul şi materia sa specifice. Ira- 
ționalul care atacă domeniul ordinii a fost determinat şi suscitat de această ordine şi face cuplu 
cu el (Ledrut, 183). Este irațional ceea ce nu se reduce la calcul şi bună funcţionare. 

Organismele se disting prin forma şi prin structura lor. Raportul dintre structură şi funcţie 
este conceput ca raport între formă şi conţinut. Noţiunea filosofică de formă relevă modalitatea 
de existenţă a conţinutului ca organizare internă şi externă, a conținutului ca structură a obiec- 
telor în spaţiu și timp. Conceptul morfologic de formă ia în seamă numai înfăţişarea oragnis- 
melor. Orice sistem social este organizat în planul morfologic şi în planul funcțional. Structura 
morfologică reflectă dispunerea componentelor în spaţiu, conexiunile dintre ele. Ea redă structura 
funcțională, organizarea sa în timp. Conţinutul este un proces, caracterizat prin parametrii 
structurali. Pentru Hegel „conţinutul are o formă și o materie, ce-i aparțin şi îi sunt esenţiale. 
El este unitatea lor“; şi „conţinutul e ceea ce este identic în formă şi materie, încât fără el acestea 
ar fi numai determinări indiferente, exterioare“ (Hegel, 1966, 442). Ceea ce este pentru un nivel 
de organizare formă, poate deveni conţinut în raport cu alt nivel de organizare. 

Există şi schimbare simulată în care fondul rămâne cum a fost, doar formele se schimbă. 
Sunt situaţii în care formele acționează pe un fond inadecvat. Din punct de vedere formal, 
totul pare firesc, totul este concordant cu un anumit spirit, şi cu toate astea instituțiile nu funcțio- 
nează la nivelul cerut de formă. Mai exact spus, formele, deşi organizate, statuate ca atare 
nu funcţionează. În acest fel se creează aspirații, trebuinţe, interese stimulate de aceste forme, 
dar care nu au un conţinut real. Această neconcordanţă dintre forme și fond se manifestă cu 
deosebire în condițiile de criză socială sau de tranziție, când instituțiile nu acţionează corelat 
cu fondul. De exemplu, societatea, cultura, economia au o altă direcție decât politicul. 

Societatea sau grupurile produc instituţiile, ca răspuns la trebuinţă, ideal sau scop social şi 
de grup. Apoi, ele acționează independent, se adaptează la propriile lor produse sociale şi, de 
aceea, datorită evoluţiei lor în timp, ele nu mai funcționează în temeiul regulilor şi scopurilor 
stabilite inițial. Instituţiile sunt acceptate datorită caracterului lor istoric şi legitimat, întrucât 
asigură ordinea socială. Când legitimarea lor nu este suficientă, normele sociale şi reglementările 
legislative constrâng societatea şi grupurile sociale, prin mecanisme de control, să le accepte. 

Formele fără fond poate fi analizate mai nuanţat şi cu mult folos prin principiul metodologic 
al recesivităţii, elaborată de Mircea Florian. O succintă prezentare a concepţiei gânditorului 
român este pe cale să pună în lumină o viziune originală românească asupra modului de struc- 
turare a lumii. Pentru Florian, recesivitatea exprimă structura polară, antitetică a lumii, precum 
şi relația dintre termenii corelativi. 

Ce înseamnă recesiv? Aşa cum menţionează Florian, cuvântul recesiv (recidere, a veni pe 
urmă) relevă „existenţa unor dualisme, în care raportul factorilor nu este de coordonare, ci de 
subordonare, în sensul cel mai obiectiv al acestui termen“ (Florian, I, 55). Un factor este dominant, 
primar, celălalt este recesiv, secundar. Raportul este în general ireversibil, fără a exclude 
reversibilitatea. Dualitatea recesivă nu este o relaţie între termeni de putere egală (isostenici) şi 
de valoare egală (izotimici). În terminologia lui Florian „primul termen este prevalent şi supra- 
valent, cel de al doilea este subvalent“ (Idem). Acest dualism numit recesivitate nu este o simplă 

etichetă, ci o structură profundă a lumii. Cei doi termeni nu sunt discutaţi în maniera inferior- 
superior. Primul termen, dominant, este mai „tare“: dar termenul recesiv nu are o semnificaţie 
mai slabă. Factorul recesiv, deși este subordonat, are o semnificaţie existențială mai înaltă. Florian 
dă ca exemplu raportul dintre materie şi spirit, unde materia este dominantă, dar spiritul are o 
semnificație majoră: „recesivitatea nu înseamnă că al doilea termen este dedus din primul...“ 
(dem). Ea arată că un termen nu poate exista fără celălalt şi „face tolerabile expresiile de antiteză, 
antinomie, polaritate şi dualitate“ (Jbid., 70). Aşadar, spunem că forma nu poate exista fără fond, 
iar fondul nu poate fiinţa fără formă. Condiţia pentru existenţa recesivității este prezenţa unei 
antiteze, a unei structuri logice, și nu a unui antagonism real. Ea „dezvăluie în structura lumii 
o stranie inegalitate, o asimetrie profundă: un factor pare a fi anterior, celălalt vine «după», «e 
recesivy (Jbid., p. 75). Este exclusă judecata valorizantă: „Factorul recesiv nu este «subordonat», 
«dependent», «secundar» din toate punctele de vedere, ci el promovează o nouă asimetrie în 
adâncul lucrurilor şi al vieţii omeneşti“ (Ibid., 75-76). Recesivitatea arată că între formă şi fond 
există o asimetrie, fiecare dintre cele două realităţi poate fi, în anumite contexte, recesivă în 
raport cu cealaltă. 

Constantin Noica aduce în discuţie o idee de maximă oportunitate pentru tema formelor 
fără fond: diferenţa între formele vii şi formele „gata făcute“. Autorul Devenirii întru ființă 
scrie în Prefaţă la Logica lui Hermes despre matematicieni, logicieni şi fizicieni ca „magicieni 
ai formelor“, care ar fi creat un om artificial, iar „omul natural a dispărut de mult, făcând loc 
omului generator şi peste tot căutător de forme“. Formele goale „libere cum sânt, în loc să 
modeleze, «deformează» prea des lumea omului, nu numai pe plan teoretic, ci și în cuprinsul 
istoriei; îl fac pe om să-şi piardă sensurile, limbile, glasurile, venind cu un alt glas, cel al 
«străinului»“ (Noica, 1986, 6). Remarcând că, deși ştiinţa în toate dimensiunile ei tinde spre 
forme, totuşi „lumea pare să refuze formele perfecte, cele care coboară şi tind să prindă în 
plasa lor realitatea. Lumea năzuieşte mai degrabă să se prindă singură în forme proprii. Totul 
se petrece ca în cazul limitării lucrurilor: limitarea poate veni din afară, şi atunci limita este 
impusă; ori limita este graniţa pe care şi-o dă lucrul însuși, iar atunci ea vine dinăuntru“. Noica 
aminteşte de un „drept la formă“ nesocotit de matematică şi logică, cele două ştiinţe instituind 
forme. Mai mult „ele omogenizează lumea, spre a o pune în formă. Vin să arate tuturor fiinţelor 
şi lucrurilor că, până ce nu vor fi una, nu vor avea formă. Așa însă cum formele vii rezistă 
formelor gata făcute, la fel încearcă să reziste şi năzuinţele formative ale oamenilor sau ale 
istoriei. Forma se ridică împotriva formei, ca într-un antic război al zeilor“ (Ibid., 8). 

Rezumativ, iată posibilele relaţii dintre fond şi formă din care s-ar putea genera forme fără 
fond: fond vechi — formă nouă ; fond nou — formă veche; fond nou — formă nouă; fond vechi 
național — formă nouă națională; fond vechi extern — formă nouă națională; fond vechi extern 
— formă nouă externă; fond vechi extern — formă veche externă; fond vechi extern — formă 
veche națională; fond nou extern — formă nouă externă; formă fără nici un fond; formă cu un 
fond inadecvat; fond vechi şi formă veche; formă cu un fond inadecvat; formă cu un fond parțial 
adecvat; formă cu un fond mai mult inadecvat decât adecvat; formă cu un fond mai mult adecvat 
decât inadecvat; formă cu un fond pe deplin inadecvat. 

Există o varietate de forme sociale: forme de conținut, forme de expresie, forme de deasupra 
şi forme adânci, forme de suprafață şi de profunzime, forme de esenţă sau de fenomen, precum 
şi o varietate de fonduri: fond intern, fond tradiţional, fond extern, fond intern modern, fond 
extern modern, fond vechi — bizantino-turc, fond nou — occidental. Am adăuga şi existenţa 

formelor contra fondului, introduse cu scopul mărturisit de a distruge fondul, precum şi fiinţarea 
fondului fără forme. 

Studiul formelor fără fond ridică problema contextelor de afirmare a primordialităţii fon- 
dului şi a primordialităţii formei, precum şi a condiţiilor de transformare a fondului în formă 
şi invers, a formei în dezvoltarea fondului, a falsificării fondului şi a formei, a dezechilibrului 
dintre ele. 


7.2. Exegeza despre teoria formelor fără fond 


Despre teoria formelor fără fond s-au formulat opinii dintre cele mai diverse. Referiri la 
ceea ce înseamnă teoria formelor fără fond datează din secolul XX. G. Ibrăileanu, C. Rădu- 
lescu-Motru, Ștefan Zeletin, E. Lovinescu trimit direct la teoria formelor fără fond, fără însă 
a-i surprinde dimensiunile ca teorie în sine, fără a-i justifica sau nega existenţa ca un ansamblu 
de categorii, noțiuni şi idei. 

Tudor Vianu consideră că fondul, în concepţia lui Maiorescu, reprezintă cultura autohtonă, 
pe când forma este regimul constituţional. Fondul „îl întrevede Maiorescu în spiritul micii 
burghezii naţionale productive, în stare a fi determinat pe calea orientării tineretului către 
profesiuni dependente de învăţământul ştiinţific“ (Vianu, 1970, 293-294). 

G. Călinescu creionează, în Domina bona, concepția maioresciană despre cele două cate- 
gorii: „Ce înseamnă în general fond sub raportul manifestărilor culturale? Existenţa unei mari 
tensiuni a spiritului sub întreită înfăţişare: intelectuală, pasională şi volitivă. Fiind că vrea să 
zică proces, i se opune placiditatea: incuriozitatea, apatia, inerția. Întrebarea firească este dacă 
oamenii de la 1848 pe care îi ironizează Maiorescu sunt lipsiţi de acest fond, care i-ar face, în 
sens filosofic, aculturali. Ei, dimpotrivă, au un exces de fond. Maiorescu confundă fondul 
sufletesc cu depozitul obiectiv al cunoştinţelor, cu instrucția. Pentru el o greşeală de cronologie, 
o ignoranță în materie prozodică, o lipsă de documentare bibliografică sunt diminuări de «fond». 
Ceea ce este complet fals“ (Călinescu, 1968, 253-254). 

În plină epocă stalinistă, se spune despre T. Maiorescu că nu ar fi răspuns niciodată limpede 
la problema în ce constă „fundamentul de care este nevoie a se sprijini aceste «forme», deși 
se recunoaște: „ȘI totuşi critica junimistă se adresa unor anomalii reale, indiferent dacă le iden- 
tifica în mod corect sau nu“, dar, cu toate acestea, „în batjocura oricărei exigente ştiinţifice“, 
„mincinoasa teorie maioresciană a formelor fără fond“ a făcut epocă: „Căci aşa zisele «forme 
fără fond» sunt nişte foarte organice forme, caraghioase desigur și tocmai prin asta cores- 
punzătoare fondului burghezo-moşieresc al statului românesc de atunci“ (Câmpina, 8). În esență, 
argumentarea de către istoric a organicității formelor moderne ţinteşte justificarea instaurării 
regimului comunist, la rându-i o formă importată şi impusă pe calea armelor, şi nu a aculturației 
spontane, cum a fost în secolul al XIX-lea cu procesele de modernizare românească. 

Odată cu relansarea operei maioresciene, în anii '60 ai secolului XX, se declanşează o dez- 
batere amplă asupra teoriei formelor fără fond. 

Paul Cornea consideră că „în întregul său, teoria «formelor fără fond» nu este altceva decât 
o metaforă, ce-i drept deosebit de sugestivă şi de generoasă în intuiţii adiacente, totuşi o meta- 
foră, adică o manifestare a instinctului poetic, eventual un instrument polemic dar nu o deducție 
întemeiată pe examenul riguros al faptelor“ (Cornea, 1966, 345). În acelaşi studiu, referindu-se 
la popularitatea foarte mare a acestei teorii, autorul remarcă: „E pur şi simplu uimitor cum a 

fost cu putinţă ca o teorie atât de labil fundamentată, ca a formei fără fond să exercite atâţia 
ani o înrâurire aproape hipnotică în mediul nostru intelectual“ (Ibid., 347), mirare aproape 
identică cu cea a lui Zeletin. 

Deși nu se referă la o teorie a formelor fără fond, G.C. Nicolescu remarcă existenţa lor 
reală, remarcând că „nu erau o simplă importare de idei şi forme, ci rezultatul unor împrejurări 
istorice care ceruseră anumite reforme, «forme noi». Un anumit nou conținut impunea nişte 
forme noi de expresie, pentru care, uneori, din grabă, nevoie sau oportunism politicianist s-au 
făcut importuri insuficient de adecvate, insuficient de adaptate“ (Nicolescu, 67). 

Comentând o scriere despre junimism, Mihai Ciurdariu validează teoria maioresciană: „For- 
mula maioresciană a «formelor fără fond» definea o realitate particulară a istoriei noastre şi 
o definea în chip nou, în categorii filosofice“ (Ciurdariu, 222). Nu este lipsit de semnificaţie 
recursul la ghilimele de către o parte dintre exegeţi, când discută despre formele fără fond. 

O atitudine echivocă despre teoria formelor fără fond are Z. Ornea. În anul 1965, el afirma 
că junimiştii „au transplantat doar la noi ecourile unor idei de aiurea“. Peste 10 ani, în 1975, ace- 
laşi autor scria: „celebra formulă junimistă a fost un instrument polemic antiliberalist“, pentru 
ca peste câteva pagini să remarce: „în lupta sa împotriva formelor fără fond junimismul a lăsat 
în planul ideologiei testimoniul unei formule strălucitoare, cu ecou şi prestigiu în istoria luptei 
de idei care a nutrit rezistența împotriva radicalismului. Dar nu a fost o formulă practicată şi 
practicabilă“ (Ornea, 189). Exegetul junimismului vede în teoria formelor fără fond doar un factor 
de cenzură împotriva exceselor, deşi undeva vorbește despre gratuitatea criticismului junimist. 

Ion Vitner, după ce discută despre locul acordat de Gherea formelor fără fond, conclude: 
„Atât Contemporanul cât şi Gherea personal erau într-o gravă eroare atunci când vedeau în 
teza conservatoare (cu caracter politic antiliberal) a formelor fără fond reflectarea unei realități 
obiective“ (Vitner, 176). 

Adrian Marino pune direct chestiunea: „Ce reprezintă, în fond, această teorie a «formelor 
fără fond» în vechea noastră ideologie? Nimic altceva decât chintesenţa criticii adaptării 
«formelor» civilizaţiei occidentale, burgheze, peste un «fond» propriu naţional de structură 
încă tardiv feudală. Teoria este expresia unei anumite rezistenţe, ideologice şi practice, față 
de imitația mecanică nefiltrată, a instituţiilor, moravurilor, culturii şi ideilor apusene, tipică 
forțelor interne boierești conservatoare, dar şi cercurilor burgheze moderate îndeosebi 
intelectuale“ (Marino, 1968, 185). 

O atitudine mai apropiată de obiectivitatea științifică în analiza teoriei o are Damian 
Hurezeanu: „teoria formelor fără fond reprezintă un mod sui-geners de abordare şi explicare 
a contradicţiilor sociale, o încercare de a le surprinde, însă, într-un înveliş inadecvat, deficitar, 
schematic“ (Hurezeanu, 656). 

Un reputat istoric, Gh. Platon, contestă realitatea formelor fără fond: „Din asemenea aprecieri 
greşite — voit greşite, uneori, ca în cazul aprecierilor formulate de boieri, de pildă cu privire 
la Revoluţia de la 1848, la oportunitatea dispoziţiilor liberale ale constituției din 1866, s-a născut 
teoria formelor fără fond, a împrumuturilor care nu corespund realităților românești — care a 
viciat şi perspectiva largă a viziunii socialiste“ (Platon, 1980, 238). 

Un punct de vedere mai nuanţat formulează T. Drăganu care admite că teoria formelor 
fără fond „era în primul rând un act de constatare a faptului istoric incontestabil că noile realități 
economice şi sociale apărute în ţara noastră au dus foarte adeseori la o imitare mecanică a 
modelelor literare şi artistice, ca şi a instituţiilor politice şi legislative occidentale“, toate acestea 

fiind grefate pe realităţi ale societăţii românești: analfabetismul majorității populaţiei, funcţio- 
narea unei administrații pline de abuzuri şi corupție, mentalitate și moravuri moştenite dintr-un 
trecut de dependenţă faţă de Poartă. Juristul român concede că se poate vorbi, totuși, despre 
o teorie: „Conceput astfel, acest act de constatare putea totuşi să se intituleze o «teorie», căci 
implica o încercare de coordonare a unui ansamblu de date sociale cunoscute, și totodată o 
judecată de valoare, cel puţin tacită, asupra lor“ (Drăganu, 346). Dar, spune profesorul clujean, 
această teorie ar fi potrivnică progresului şi utilizată de oameni politici de dreapta, ca bază 
ideologică în acţiunile lor nedemocratice!, fără să amintească demersul socialiștilor de analiză 
a societăţii românești prin aceeaşi teorie a formelor fără fond. 

S-a spus că îndelungata carieră a celebrei formule maioresciene se explică prin rolul tactic 
Jucat în câmpul intelectual. Corpul social românesc s-ar afla în conflict cu formele străine. 
Existenţa acestui fond „se dovedeşte a fi o cauză explicativă a întârzierii şi periferizării 
societății românești în raport cu cele din Occidentul European“ (Barbu, 2001, 14). 

Grigore Georgiu reţine conţinutul noțiunii de fond la Maiorescu, anume „sistemul activită- 
ților materiale şi sociale“, „zestrea culturală a unui popor“, forma referindu-se la „structurile 
instituţionale ale societăţii“ (Georgiu, 2002, 132). 

Un alt exeget crede că teoria formelor fără fond „este mai curând formularea unor judecăți 
critice vizând pseudo-modernitatea“ (Lazăr, 173). 

Recent, un alt autor nu vede în această teorie decât un mod subiectiv de reacție a lui T. Maio- 
rescu: „Teoria «formelor fără fond» (autorul nu respectă terminologia lui T. Maiorescu: „formă 
fără fond“ — n.n.) a fost ambalajul intelectual al dorinței junimistului de a stăvili influenţa franceză 
exercitată prin intermediul generației pașoptiste“ (Dobrescu, 91), o simplificare neavenită a 
viziunii maioresciene care, orice s-ar spune, nu se reduce la estomparea influenţei franceze. 

Din această prezentare se desprind două poziţii: una care apreciază că formele fără fond au 
o justificare istorică, ele fiind efectul unor realități obiective, şi una care neagă vreo valoare 
teoretică formelor fără fond. Cei care neagă valabilitatea teoriei formelor fără fond pornesc de 
la ideea fatalităţii influențelor externe, de la premisa că imitația Occidentului este obligatorie, 
că nu aveam altă cale de ales pentru a ne moderniza decât de a răspunde legii sincronizării cu 
Occidentul, uitându-se, de fapt, că pentru noi problema esenţială este de a construi o civilizaţie 
modernă în spaţiul sud-est european. De aici, grija de a depista influenţele și de a judeca concepția 
unor gânditori români şi chiar gândirea socială românească, în ansamblul său, prin raportare la 
un curent sau la o şcoală de gândire occidentală. 

O analiză mai atentă a studiilor menționate evidenţiază insuficienta preocupare pentru 
cunoaşterea sensurilor degajate din teoria formelor fără fond, așa cum era înţeleasă în contextul 
procesului de afirmare a civilizației române moderne, dar şi o analiză, după scheme logice pre- 
stabilite, a realităților istorice autohtone. Asemenea limite se datorează în primul rând subordonării 
examenului teoriei formelor fără fond scopului general al lucrărilor respective. Apoi, este de 
reținut că unii exegeţi cercetează relația dintre fond şi formă în gândirea românească prin compa- 
rarea situaţiei din statul român cu cea din Occident, eludându-se particularitățile dezvoltării 
capitaliste românești. Cât priveşte dezbaterea din anii '60 ai secolului XX, contestarea oportu- 
nităţii teoriei formelor fără fond a răspuns unei cerinţe ideologice, întrucât însuși regimul comunist 
era o formă fără fond şi, drept consecinţă, nu se putea admite existenţa unei astfel de realităţi. 

De asemenea, se accentuează prea mult rolul pe care l-ar fi avut concepţii filosofice şi politice 
din gândirea apuseană, mai ales din Germania, în interpretarea civilizației române moderne 

prin unitatea dintre fond şi formă. Nu se poate nega influenţa unor curente filosofice asupra 
gânditorilor români. Dar realitățile româneşti erau atât de complexe şi de diferite de cele 
occidentale, încât ei erau obligaţi să le studieze şi să caute explicaţii proprii. Idealul de societate 
spre care se tindea era cel european, nu încape nici o îndoială, însă atingerea lui îi determina 
să investigheze contextul românesc şi, de aici, nevoia unor concepte care să reflecte evoluția 
modernă a statului român. 

Teoria formelor fără fond are o mare extindere tocmai pentru că reflectă contradicții şi 
probleme specifice naţiunii române. Asemănarea în limbaj cu teorii existente în alte culturi nu 
trebuie să ne înşele. Teoria nu a apărut ca urmare a unui import de idei, ci ca urmare a unui 
dat obiectiv derivat din evoluția ţării către modernitate. Este teoria cel mai puţin motivată de 
preluarea ideilor străine, deoarece procesul de modernizare cerea cu necesitate o asemenea 
teorie. Sunt autori care o reduc la spiritul critic, de notorietate fiind scrierea lui G. Ibrăileanu, 
Spiritul critic în cultura română. Într-adevăr, spiritul critic este o latură importantă a teoriei, 
dar aceasta nu se limitează numai la critica proceselor de schimbare socială din epoca modernă 
a României, întrucât ea are şi o funcţie explicativă, de analiză a societăţii româneşti. Redusă 
numai la junimism sau la maiorescianism, teoria formelor fără fond este analizată simplificator. 
Trăinicia ei nu se explică numai prin durabilitatea influenţei maioresciene în cultura română. 
Această teorie este justificată de condiţiile specifice ţării noastre. 


7.3. Sensurile acordate fondului și formei 


Începem analiza sensurilor formelor fără fond prin enunțarea definiţiei lor așa cum apare 
într-unul dintre dicționarele clasice ale limbii române. Fondul este definit ca fiind „esentialul 
unui lucru“, iar forma — ca fiind „apariţiunea exterioară rezultând din dispoziţiunea părților; 
modul cum un lucru e pus în lucrare; tipar ce dă o formă anumită; constituirea unor lucruri“ 
(Şăineanu, 255, 256). Am utilizat cunoscutul Dicționar al lui Șăineanu, a cărui primă ediţie 
a apărut în anul 1896 şi care cuprinde principalul fond de cuvinte existente la sfârşitul secolului 
al XIX-lea. Semnificativ, termenul „fond“ are doar un singur sens, pe când cel de „formă“ 
are mai multe sensuri. 

În ceea ce privește sinonimele, vom observa diversitatea termenilor pentru fiecare noțiune. 
Când vorbim despre fond, ne referim la „conţinut, bază, miez, esenţă, nucleu, sâmbure, fundal, 
sumă, acumulare. ..“, iar forma înseamnă „aspect, înfăţişare, configuraţie, fel, mod, modalitate, 
tipar, model“ (Bulgăr, 1993). 

Revenind la gândirea românească, este foarte greu de decupat o definiție generală pentru 
fond şi formă. La junimişti, forma cuprinde tot ceea ce se importă din afară (instituţii, legi, 
obiceiuri, idei, concepţii), pe când fondul este cadrul economic, social, instituţional, cultural 
şi legal intern derivat din evoluţia istorică a națiunii române. Forma reprezintă efemerul, falsul, 
ceea ce nu apare din nevoile reale, adevărate ale poporului, ea este impusă din afară. Fondul 
exprimă permanenţele, ceea ce este autentic românesc, el este chintesenţa întregii istorii a 
națiunii române. Acestea sunt note generale degajate din studiul junimismului. Între junimiști 
există diferențieri importante, dar şi deosebiri de la o etapă la alta cu privire la sensul acordat 
de către fiecare gânditor. 

Definiri mai clare ale formei şi fondului găsim la Gherea. Fondul este reprezentat de condi- 
tiile social-economice interne (baza), iar forma se referă la totalitatea instituţiilor burgheze 

liberale din ţările capitaliste dezvoltate. Fondul mai este denumit starea de fapt, iar forma — 
starea de drept. Accepţiunea celor două categorii derivă din relaţia dintre bază şi suprastructură 

Atât din junimism, cât şi din concepția lui Gherea se pot deduce şi alte sensuri acordate 
fondului şi formei. Unul dintre acestea are în vedere că forma reprezintă un nivel superior 
de dezvoltare, iar fondul este nivelul inferior de dezvoltare. Formele sunt lipsite de conținut, 
pentru că nu sunt expresia evolutivă a fondului. Formele nu creează prin ele însele valori, ci 
numai dacă reflectă un conţinut adecvat. Altfel, formele maschează o lipsă de activitate şi 
lasă impresia că o societate se poate edifica numai prin introducerea unor instituţii, fără ca 
acestea să ducă la o activitate utilă şi eficientă. Formele goale nu se reduc la cele importate 
din alte ţări. Ele vizează instituţii şi legi vechi care nu mai concordă cu nevoi şi aspirații spe- 
cifice epocii moderne. Întâlnim această semnificaţie la Maiorescu care a respins, în numele 
aceleiași teorii a formelor fără fond, încercările de purificare a limbii, ca şi tendinţa de a se 
reveni la forme juridice romane pe motivul că aceasta ar fi originea noastră. Aşadar, forma 
goală exprimă tot ceea ce nu are legătură cu un fond sau cu un conţinut actual. 

Succint, acestea ar fi sensurile categoriilor de fond şi formă. O analiză mai amănunţită se 
poate găsi în examenul pe care l-am realizat ideilor unor gânditori care au abordat această temă. 


7.4. Accepţiunile formelor fără fond 


Mai important decât investigarea în sine a categoriilor de fond şi formă este studiul semni- 
ficațiilor acordate relației dintre fond şi formă. De fapt, aceasta este chestiunea principală a 
dezbaterilor din perioada noastră modernă. 

Dacă nu întâlnim definiții clare, conform logicii formale, o cauză ar fi aceea că gânditorii 
nu au avut în preocupările lor categoriile ca atare, ci relația fond-formă şi, mai ales, consecinţele 
ce decurg, în viaţa socială, din funcționarea acestei relaţii. După cum se va vedea, nici în acest 
caz nu dispunem de o definiţie şi nici de o prezentare teoretică sistematică din care să rezulte 
cu claritate concepţia despre formele fără fond. De aceea este cu atât mai necesară o investigare 
a sensurilor formelor fără fond. 

Premisa generală avută în vedere este că sensurile date de un gânditor formelor fără fond 
exprimă nu atât un crez teoretic, cât, mai ales, situaţii concrete caracteristice perioadei de con- 
solidare a civilizației române moderne. Așa se explică de ce la un gânditor întâlnim sensuri contra- 
dictorii, ca şi o polivalenţă de sensuri. 


7.4.1. Contradicţia dintre conditiile interne și instituţiile moderne 


Această accepţiune apare sub diverse formulări și exprimă, în esenţă, decalajul dintre structurile 
social-economice ale României şi sistemul politico-juridic capitalist. Se aprecia că instituțiile şi 
legile introduse în România în secolul al XIX-lea erau cu mult superioare stadiului atins de evoluția 
socială, ele fiind efectul unui alt nivel de dezvoltare, specific ţărilor occidentale. Formele nu s-ar 
fi constituit ca urmare a evoluţiei fondului. A rezultat, astfel, o organizare a ţării nepotrivită cu 
nevoile poporului, nepregătit pentru a primi aceste instituţii. Cadrul juridic şi instituţional creat 
la mijlocul secolului al XIX-lea nu a fost concordant cu structurile social-economice ale ţării. 

Deosebirea fundamentală dintre România şi ţările apusene stă în structura economiei. 
Această interpretare o găsim la T. Rosetti care avertiza că la noi se constată un regres economic 

şi o lipsă de organizare socială, fenomene specifice unei societăți apreciate de junimist ca 
fiind într-o stare primitivă. De aici, concluzia: ceea ce este util şi necesar, ca instituţie și legis- 
laţie într-o ţară dezvoltată, poate fi de prisos sau chiar dăunător într-o ţară rămasă în urmă. 

A.D. Xenopol admite, împreună cu ceilalți junimişti, că nivelul de dezvoltare a României 
nu este adecvat formelor introduse în ţară. Pentru autorul Istoriei Românilor, gradul scăzut de 
dezvoltare a ţării, ca şi contradicția dintre gradul de dezvoltare internă şi formele introduse din 
afară nu trebuie să conducă la negarea rolului instituțiilor moderne în regenerarea unui popor. 

Eminescu a fost dintre cei mai consecvenţi promotori ai curentului conform căruia nivelul 
de dezvoltare economică la care se afla statul român este insuficient pentru a se racorda la 
noile forme instituţionale. Formele introduse nu au dus la progres, dimpotrivă, crede poetul, 
ele au perpetuat toate neajunsurile, toate consecinţele negative ce decurgeau dintr-un asemenea 
grad de evoluție. 

Socialiștii, mai cu seamă Gherea, subliniază — ca sens al formelor fără fond — contradicţia 
dintre nivelul de dezvoltare a ţării şi instituțiile occidentale importate. După Gherea, România, 
spre deosebire de ţările din Apusul Europei, este o ţară rămasă în urmă. Dar, cu toate acestea, 
datorită legăturilor strânse dintre ţări, România nu a putut scăpa influențelor venite dinspre 
țările occidentale, introducându-se astfel instituţii liberalo-burgheze care nu erau cerute de o 
clasă socială, nu erau efectul unei evoluții sociale capitaliste îndelungate. După autorul Neoio- 
băgiei, România se afla în fazele de început ale dezvoltării capitaliste, etichetând-o chiar ca 
țară semicapitalistă. 

Teoria formelor fără fond exprimă rezistenţa față de imitaţia mecanică, nefiltrată, a instituțiilor 
şi ideilor occidentale. Se aprecia că instituţiile constituie în România simple cópii după modele 
apusene. Găsim cel mai bine exprimată o asemenea accepţiune la Xenopol. Greşeala care s-a 
comis, apreciază istoricul, este că nu s-a introdus numai spiritul așezămintelor străine. 

Formele fără fond sunt instituții copiate din Apus, fără ca acestea să fie adaptate, armonizate 
nevoilor şi nivelului economic, cultural şi politic al ţării. Introduse fără spirit critic, fără o ana- 
liză profundă a condițiilor concrete din ţară, fără nici un efort de a le face funcționale pentru 
oamenii şi clasele existente în societatea românească a secolului al XIX-lea, aceste forme erau 
lipsite de fondul corespunzător, deoarece ele erau expresia unui conţinut al unui alt tip de 
societate. Adoptarea unor principii generale ale epocii moderne, care au căpătat o existență 
concretă în țările occidentale, ar fi urmată de preluarea instituţiilor care realizau practic aceste 
principii aşa cum se manifestau ele în Occident, şi nu de o muncă serioasă, sistematică de creare 
a unor instituţii proprii care să înfăptuiască exigenţele impuse de perioada modernă, în deplină 
concordanţă cu tradiţiile şi aspirațiile poporului român. 

Maiorescu a dus o luptă susținută împotriva imitației. Pentru mentorul Junimii, formele fără 
fond exprimă imitaţiile făcute de o serie de oameni politici, imitații care nu reflectă adevăratul 
spirit al ţării din care se copiază, nici nu pot să aibă corespondenţă cu condițiile concrete din 
ţara în care sunt introduse. De aici discrepanţa dintre aceste forme imitate şi fondul intern. 

Modelul imitat era civilizaţia franceză, model apreciat de unii gânditori ca nefiind cel mai 
adecvat pentru România. De fapt, era respinsă însăşi ideea de model care, în mod inevitabil, 
duce, în cazul unei ţări, la apariţia unor situații anormale. Imitaţia era apreciată ca fiind semnul 
unei neputinţe de a crea valori. 

Asociat cu acest sens este rolul negativ al formelor, derivat din introducerea instituţiilor 
străine, care ar fi avut ca efect întreruperea evoluţiei normale a societății românești. O anumită 

viziune despre societate, asimilată cu un organism biologic, a avut influenţe puternice asupra 
modului de a concepe evoluţia modernă a României de către o parte dintre gânditorii români. 
Se avea în vedere premisa că România trebuie să evolueze normal, pe o cale proprie, fără 
intervenţia unui factor din afară. Se exprima, astfel, concepția legată de evoluţia treptată, axată 
pe ideea dezvoltării lente, fără salturi. Modernizarea ţării însemna dezvoltarea instituțiilor stră- 
moşeşti şi nicidecum înfiinţarea altor forme instituţionale, care nu-şi au originea în condiţiile 
istorice interne. 

Însă cel mai clar a exprimat această idee a interdependenţei dintre trecut şi prezent Emi- 
nescu, pentru care progresul adevărat, din perspectivă organicistă, este acela care se naşte din 
continuitatea istorică. 

Anul 1848 este considerat de junimişti ca fiind momentul principal de rupere a firului 
tradiției istorice în dezvoltarea poporului român. Revoluţia de la 1848 nu ar fi decurs din 
evoluţia firească a poporului român. Dimpotrivă, ea ar fi fost o imitație prin care s-au introdus 
forme noi ce nu corespund unor necesităţi reale ale românilor. 

Deşi sesizează diferenţele dintre nivelul nostru de dezvoltare şi formele occidentale fatal- 
mente acceptate la noi, Gherea nu este scutit de influenţele organicismului atunci când demons- 
trează că nu se poate sări peste etape, că societatea românească trebuie în mod necesar să 
parcurgă toate fazele capitalismului, pentru a înlătura consecințele puternicelor rămășițe feudale. 

Aşadar, instituţiile, după gânditorii menţionaţi, nu sunt un produs al arbitrarului, ele nu se 
formează întâmplător, ci sunt rezultatul necesar al evoluţiei treptate a societăţii. Regăsim în 
aceste concepţii influenţe ale istorismului şi ale organicismului, care propovăduiau ideea unei 
evoluţii asemănătoare cu cea a organismului uman. Constatăm o anumită contradicţie: se afirma 
necesitatea educării maselor, pe linia iluminismului, pentru înţelegerea conștientă a necesităţii 
dezvoltării moderne a ţării, dar se nega intervenţia omului în procesul evoluţiei sociale, pentru 
că aceasta trebuie să se desfășoare de la sine. Datorită nivelului scăzut de dezvoltare, se impunea 
accelerarea ritmului de edificare a sistemului instituţional naţional modern, depăşind uneori 
evoluţia spontană a vieţii sociale. 

Contradicţia dintre condiţiile interne şi instituțiile moderne capătă în gândirea românească 
ŞI expresia nepotrivirii dintre fondul sufletesc moștenit şi instituţiile introduse din afară. For- 
mele fără fond ar fi expresia neconcordanţei dintre caracterul străin al instituţiilor, care au 
apărut în alte condiţii, şi particularităţile poporului român. Sistemul instituţional nu ar cores- 
punde gradului de emancipare a poporului român. De fapt, se punea în discuție gradul de 
pregătire culturală a poporului, care să-i permită o folosire eficientă a acestor instituţii şi, ceea 
ce este foarte important de reţinut, să formeze acele deprinderi de creare a unor noi forme de 
viaţă modernă. 

Nu putem eluda faptul că nu avem nici în acest caz un punct de vedere bine definit şi 
consecvent susținut teoretic şi practic, mai ales la gânditorii din a doua jumătate a secolului al 
XIX-lea. Astfel, întâlnim ideea după care cauza lipsei de funcționalitate a instituţiilor moderne 
rezidă în starea ţăranului român, văduvit de o educaţie socială. Această clasă socială nu deținea 
condițiile materiale necesare pentru a dispune de toate libertăţile şi drepturile societății moderne. 
Întâlnim această viziune la Th. Rosetti şi P.P. Carp. 

Formele fără fond exprimă şi lipsa unei activități proprii, a exerciţiului instituţional. Formele 
introduse din afară fără o activitate temeinică de cunoaştere şi adaptare a lor nu se pot racorda 
la fondul intern, deoarece ele nu iau naştere printr-o muncă proprie, printr-o acţiune asupra 

fondului autohton. Introducerea unei instituţii dintr-o altă ţară, fără însuşirea de către popor a 
mecanismului ei de funcţionare, nu poate duce la modernizarea reală a României. Eminescu 
a exprimat cu claritate această înţelegere a formelor fără fond. Se pledează pentru necesitatea 
muncii temeinice, ca şi a cunoașterii exacte şi reale a situației din propria ţară, în vederea creării 
acelor instituții corespunzătoare nevoilor şi condiţiilor specifice. Dezvoltarea societății moderne 
dintr-o ţară nu se reduce la transpunerea unor instituţii dintr-o societate mai avansată în una 
mai puţin avansată economic, ci impune o activitate organizată, temeinică, şi însuşirea aceloraşi 
calități şi deprinderi de care dispune cetăţeanul din ţara mai dezvoltată, absolut necesare unei 
evoluții moderne a societăţii. De aici, importanţa hotărâtoare pe care o acordă Eminescu muncii, 
activităţii productive creatoare de bunuri, singura cale de a înlătura formele goale. 

În strânsă legătură cu semnificaţia formelor fără fond, discutată până acum, se află şi discre- 
panta dintre formele moderne și structura socială a statului român. Se acreditează ideea că 
formele suprastructurale importate nu corespund structurii sociale din România, lipsită de clasa 
burgheză, considerată a fi principala garanţie a legitimităţii instituţiilor moderne. Formele ar fi 
opera unui grup restrâns de oameni care ar dori să scoată ţara din starea în care se află, impu- 
nându-i reforme şi legi din alte ţări, dar pe care cea mai mare parte a poporului nu le înţelege. 
Se aprecia că civilizaţia noastră modernă s-a edificat ca urmare a dezvoltării de sus în jos, fără 
a avea în vedere dacă poporul este pregătit pentru a primi formele civilizaţiei. 

Pentru Maiorescu, faptul că civilizația noastră este înfăptuită de sus în jos reprezintă o si- 
tuaţie nefirească, normal părându-i-se ca accentul să cadă pe iniţiativa de jos, pe dezvoltarea 
organică, altfel spus, de la fond la formă. Aceasta constituie o idee fundamentală a concepţiei 
sale despre modernizarea românească. Maiorescu argumenta existenţa formelor fără fond prin 
lipsa clasei de mijloc — tièrs état —, care este singura clasă socială capabilă să înţeleagă noile 
instituţii şi legi, să le adapteze la condițiile interne. Maiorescu identifica clasa burgheză cu 
burghezia occidentală. 

În viziunea lui Gherea, burghezia nu s-ar fi dezvoltat ca o clasă socială impusă de necesități 
interne. Burghezia este opera Revoluţiei de la 1848 şi a introducerii formelor occidentale. 

Nu avem o burghezie şi un proletariat asemănătoare celor din Occident, datorită lipsei unei 
industrii. Gherea admite însă existența unei burghezii rurale. Coexistenţa burgheziei cu ţăranul 
semiiobag, aşadar două clase sociale atât de diferite ca mijloace de acţiune şi idealuri sociale, 
constituie un alt sens al formelor fără fond, şi anume: clasa capitalistă obligată să funcționeze 
în condiții economice şi sociale semiiobage, şi o altă clasă, cea țărănească, cu puternice am- 
prente iobage, căreia i se impune un regim legal şi social capitalist, sistem care nu se afirmă 
practic decât în foarte mică măsură. 

Această discrepanţă dintre popor, format în cea mai mare parte din ţărani, şi clasele de sus, 
alcătuite mai ales din politicieni, se regăsește la C. Rădulescu-Motru. Clasa ţărănească este 
singura reală din tot sistemul nostru social; ea face parte din fondul intern, în timp ce clasele 
de sus sunt parazitare, apărând în mod artificial, şi nu ca urmare a unor trebuinţe derivate din 
condiţiile interne. Ele sunt creaţia politicianismului, care a pătruns cu atâta vigoare în toate 
structurile societăţii româneşti. 

Contradicția dintre condiţiile interne şi instituțiile moderne este exprimată şi sub forma 
decalajului dintre sistemul legislativ importat din afară şi situația socială, economică și cultu- 
rală din România. Una dintre tezele asupra căreia au stăruit junimiştii a fost legătura dintre 
schimbările produse în legislaţia ţării şi posibilitatea aplicării concrete a prevederilor legale. 

În analiza unei asemenea idei se pornea de la premisa că în acţiunea de modernizare a ţării 
s-a comis greşeala copierii sistemului legislativ din alte ţări. Ideile unor gânditori despre siste- 
mul legislativ reflectă preocuparea de a dovedi caracterul organic al legilor. Astfel, dreptul 
este considerat emanaţia moravurilor unui popor. El nu se schimbă prin salturi, nu este o simplă 
creaţie a unui gânditor sau imitaţia unor coduri străine. Sistemul juridic se constituie în procesul 
evoluţiei normale a unei societăţi, din tradițiile naţionale, particularitățile istorice şi sociale 
dintr-o ţară. Găsim acest sens la T. Maiorescu, M. Eminescu, A.D. Xenopol, P.P. Carp. 

Legea este pentru Maiorescu o consecinţă a dezvoltării unui popor și nicidecum factorul de 
regenerare a unei societăţi. Legea nu poate crea decât norme care să reglementeze relațiile sociale 
existente, ea nu poate să producă schimbări radicale, mai ales în ceea ce privește dezvoltarea 
accelerată a civilizaţiei române la nivelul celei europene, deşi, cum am văzut în Însemnări zilnice, 
el vorbeşte despre constituţie ca o şcoală, şi de aici ar deriva caracterul ei formator. 

Formele fără fond exprimă abisul dintre caracterul apreciat prea modern al legilor statului 
român şi nivelul de înţelegere a prevederilor legale de către imensa majoritate a claselor şi 
păturilor sociale. 

Eminescu crede că introducerea legilor din alte societăţi care în mod natural au impus 
raporturi de necesitate între fenomene sociale şi istorice specifice nu duce la sporirea gradului 
de civilizaţie a ţării, ci doar la subzistența unor forme fără conţinut adecvat. 

Xenopol sesizează posibilitatea şi chiar legitimitatea apariţiei unor forme fără fond, inclusiv 
în domeniul juridic, însă el apreciază că lupta împotriva unor asemenea anomalii trebuie însoțită 
de acțiunea de modernizare a ţării în concordanţă cu idealul european de societate. 

P.P. Carp a susținut că sistemul legislativ s-ar fi constituit ca urmare a copierii legilor din 
alte ţări, fără a se ţine seama de condiţiile speciale din statul nostru. Pentru omul politic junimist, 
o lege trebuie să pornească de la situaţia existentă, să urmărească numai modificări impuse de 
evoluţia firească a realității sociale. 

Întâlnim, la autorul Neoiobăgiei, ideea contradicției dintre lege şi realitatea socială, a discre- 
pantei dintre sistemul legislativ burghez şi regimul de ilegalitate în care trăieşte ţara. Exprimată 
altfel şi dintr-o altă perspectivă teoretică şi metodologică de către Gherea, ideea de mai sus 
se referă, în fapt, la lipsa de acţiune a legii. Formele fără fond sunt expresia decalajului dintre 
modernismul legislației românești şi modul concret de aplicare a acesteia în viaţa socială. 

Pentru unii gânditori formele fără fond sunt expresia răsturnării adevăratului raport dintre 
cauză și efect. Cei care introduc instituţii şi legi din afară au convingerea că în acest mod socie- 
tatea românească va reuși în scurt timp să capete înfățișarea unei ţări moderne, asemănătoare 
ţărilor apusene, fără însă a fi studiat cu seriozitate condiţiile concrete în care au apărut şi s-au 
dezvoltat acele forme, altfel spus, nu s-a încercat a se vedea că între formă şi fond există o 
strânsă legătură. În acest sens, Maiorescu apreciază cu claritate că nu poate exista o formă ruptă 
de fondul ei originar într-o cultură cu o evoluţie normală, de la fond la formă. 

Şi Xenopol subliniază inversarea raportului cauzal în procesul de edificare a civilizației 
româneşti moderne, dar el consideră că această inversare, în condițiile statului român, este 
normală. Ea poate deveni anormală dacă nu se acţionează pentru transformarea modernă a 
țării, pentru a face funcționale instituțiile noi. 

Şi la Gherea apare ideea inversării raportului dintre cauză şi efect, care în anumite situaţii 
poate să capete expresia formei fără fond. Pe linia generală a concepţiei gheriste despre dez- 
voltarea modernă a României prin contactul cu Apusul, apare ca legitimă inversarea raportului 

cauzal într-o ţară rămasă în urmă, în care rolul determinant îl are suprastructura în raport cu 
baza economică, cu fondul intern, stimulat să evolueze în consonanţă cu spiritul introdus de 
instituțiile occidentale adoptate. Formele fără fond sunt expresia atât a raportului cauzal 
inversat, cât şi a lipsei de unitate dintre suprastructură şi bază. 


7.4.2. Contradicția dintre cultura română și civilizația modernă 


Sugestii pentru un asemenea înţeles al formelor fără fond găsim la Th. Rosetti, A.D. Xeno- 
pol, M. Eminescu. 

Formele fără fond ar exprima decalajul dintre nivelul cultural al poporului român şi gradul 
înalt de dezvoltare a civilizației apusene. Cultura română era obligată să coexiste cu o civilizație 
de împrumut. Or, cum cultura ţine de identitatea națională, ar apărea pericolul ca prin instituţiile 
adoptate din afară să se falsifice adevăratul spirit românesc. Cultura este o creație lentă, și, 
ca atare, evoluţia ei modernă necesită o perioadă mai lungă. 

Se punea în acest fel problema specificului național care, de altfel, se justifica în contextul 
constituirii şi afirmării statului național român. Secolul al XIX-lea se distinge prin manifestarea 
puternică a conştiinţei naționale, prezentă în toate formele vieţii spirituale şi sociale. Se redes- 
coperă literatura populară, se constituie bazele învățământului în limba română, sunt accentuate 
valenţele naţionale ale întregii culturi române din toate provinciile locuite de români. Pornindu-se 
de la aceste tendinţe semnificative în evoluția modernă a ţării, se aprecia cu temei că acestui 
curs național trebuie să-i corespundă instituţii adecvate. Se întrevedea, astfel, pericolul ce s-ar 
putea naște ca urmare a introducerii fără discernământ de instituţii care să nu se acomodeze cu 
realităţile naționale. Pentru un popor supus unor vicisitudini istorice îndelungate, obligat să-şi 
menţină nealterat, prin toate mijloacele, spiritul naţional, nu este indiferent ce cale alege pentru 
evoluţia sa modernă. Este sesizată una dintre problemele fundamentale cu care se confruntă o 
naţiune decisă să edifice o civilizație modernă: se optează pentru o simplă adaptare, preluare 
şi imitare a culturii şi civilizaţiei universale, recte occidentale, care duce la nivelare, la ştergerea 
oricăror diferenţe între națiunea care transmite şi cea care primeşte, evident, în detrimentul celei 
din urmă? Se punea în alți termeni chestiunea originalității unui popor. Mai mult implicit decât 
explicit, se acreditează ideea că introducerea unor forme fără corespondenţă directă cu fondul 
intern ar duce inevitabil la înăbușirea spiritului creativ propriu unei națiuni. Adoptarea unor 
asemenea forme poate să orienteze un popor spre alte obiective şi scopuri, care nu reflectă nevoi 
şi aspirații proprii. De asemenea, prin actul preluării de legi şi instituţii străine, spiritul public 
autohton s-ar obişnui cu ideea că procesul de creație este simplu și, astfel, se ajunge la o falsă 
imagine despre valoare, ca şi la o ierarhie arbitrară a valorilor. 

Discrepanţa dintre cultură şi civilizație transpare din concepția eminesciană cu privire la for- 
marea României moderne. Eminescu apreciază că civilizația noastră este de împrumut, introdusă 
la noi de o mână de oameni care nu au ținut seama de nivelul de cultură al poporului, de trăsăturile 
culturii române. Preluarea fără spirit critic a civilizației occidentale a avut drept consecință 
creşterea gradului de incultură. Construirea unei civilizații depinde de existenţa unor condiții. 
Printre acestea, un loc important îl ocupă cultura. Pentru Eminescu, cultura reprezintă fondul, 
iar civilizația constituie forma. O civilizație este viabilă dacă ea derivă din cultura unui popor. 

În ideea lui C. Rădulescu-Motru, cultura nu se exprimă prin forme exterioare, ci prin bunuri 
sufleteşti, prin deprinderi intelectuale şi morale, în timp ce civilizația atinge numai suprafața 

spiritualităţii şi vieţii unui popor. Civilizaţia se obține prin imitație, cultura de împrumut fiind 
imposibilă deoarece cultura nu poate să subziste decât într-un cadru național. 


7.4.3. Contradicţia dintre scopurile (civilizaţiei) moderne și mijloace 


O altă accepţiune a formelor fără fond este reprezentată de disproporția dintre scopurile 
civilizației moderne şi mijloacele de a le realiza în cadrul naţional. Pornindu-se de la nivelul 
de dezvoltare a civilizației moderne în România, se apreciază că românii îşi propuneau scopuri 
nerealiste, lipsite de fundament real, mai ales din cauza lipsei de mijloace, disproporţia dintre 
scop şi mijloace fiind o caracteristică a întregii noastre vieţi sociale. Este surprinsă una dintre 
problemele complexe ale perioadei de tranziție în care se afla ţara în secolul al XIX-lea: 
adecvarea scopului general la mijloacele de care dispune un popor pentru a-l realiza. Un scop 
nerealist, neadaptat la condiţiile concrete, poate să aibă consecinţe negative în dezvoltarea 
socială, distrugându-se şi ceea ce este pozitiv în spiritualitatea şi fizionomia unui popor. 

Titu Maiorescu a fost preocupat, după cum am văzut, de armonia dintre scop şi mijloace 
în evoluţia unei societăţi. Ţelul urmărit de români nu poate fi decât modernizarea ţării, cu con- 
dintre fond şi formă fiinţează şi ca efect al relaţiei dintre scop şi mijloace. Scopul, susține 
gânditorul, în mod necesar trebuie să corespundă nivelului cultural al unui popor. Altfel, se 
ajunge la formele fără fond, la anomalii care pot degrada spiritul naţional. Un ţel înalt sau unul 
anacronic, preluat din realități istorice trecute, reprezintă pentru Maiorescu o încălcare a mersului 
firesc al vieţii sociale. Fiecare popor, fiecare generaţie își stabilesc scopul şi mijloacele conform 
condiţiilor reale în care trăiesc. De aceea, consideră mentorul „Junimii“, este necesar ca în 
procesul de edificare a civilizaţiei române moderne să se stabilească scopuri care pot fi în mod 
cert înfăptuite cu mijloacele de care dispune poporul român, țeluri care să aibă în vedere ritmul 
evoluţiei societăţii româneşti. 

Eminescu semnalează decalajul dintre scop şi mijloace, manifestarea în viaţa publică a 
discrepanţei dintre trebuinţele artificiale şi mijloacele de a le înfăptui. Stimularea unei nevoi 
necesităţi care nu se pot satisface, şi, de aici, efecte importante asupra evoluţiei spirituale şi 
sociale a unui popor. 


7.4.4. Discrepanţa dintre real și ideal 


Relaţia dintre fond şi formă dintr-o societate capătă şi sensul raportului dintre ideal şi real, 
dintre abstract şi concret. Astfel formulată, accepțiunea aceasta se desprinde din lectura unor 
texte ale junimiştilor. La Maiorescu, de pildă, cu deosebire în Discursuri, ideea legăturii dintre 
real şi ideal este afirmată atunci când discută despre instituţii şi reglementări juridice. De altfel, 
Junimiștii susțin concepția organicistă care propovăduieşte necesitatea evoluției lente a 
societății, fără salturi, fără intervenţii care să nu fie justificate de o asemenea evoluţie. Din 
acest unghi este judecată Revoluţia de la 1848, eveniment apreciat mai degrabă ca fiind con- 
secinţa idealismului tinerilor decât ca decurgând din mersul firesc al istoriei noastre. De aceea 
programul revoluţiei era considerat „o operă de fantezie, fără valoare practică“. 

Formele fără fond reprezintă lipsa de legătură dintre real şi ideal, dintre principiile generale 
abstracte ale civilizaţiei moderne și condiţiile reale din statul român?. Uneori, instituţiile adoptate 

erau considerate ca fiind întruchipări ale unor teorii străine, contrare particularităților poporului 
român. Pentru Maiorescu, idealul trebuie să pornească de la realitate, de la condiţii concrete. 

Planurile de dezvoltare modernă a României, în consens cu idealul european de societate, 
nu pot fi doar un amalgam de idei preluate din Apus şi transplantate, pur şi simplu, în realitățile 
concrete din ţară. Or se ştie că tentative de acest fel au existat (să ne amintim numai de 
traducerea Codului civil), fapt care a creat posibilitatea apariţiei unor discrepanțe între ceea 
ce se voia teoretic, principial, şi efectele practice ale transpunerii în viaţă a acestor idei. Se 
obiecta, de fapt, caracterul abstract al unor reforme, apreciindu-se că nu se poate impune unui 
popor orice reformă. Pe linia aceleiaşi concepţii evoluționiste se aprecia că schimbările sociale 
nu sunt efectul unor elaborări raţionale, ele decurgând în mod necesar din evoluția tradiţiilor 
unui popor. Maiorescu, de pildă, respinge ca pe o utopie tot ce nu ţine seama de concordanța 
deplină a idealului cu realul, de unitatea dintre fond şi formă. 

Copierea unor idei străine, fără a le adapta condiţiilor specifice din ţara noastră, are ca 
efect manifestarea unor forme goale, nefuncționale, precum şi orientarea permanentă a 
interesului spre mecanismele de funcționare a acestor forme, aşa cum sunt ele în societăţile 
occidentale, orientare însoțită, totodată, de un dezinteres pentru căutarea acelor soluţii viabile 
particularităților statului român. Maiorescu respinge în mod justificat tendinţa de a aplica idei 
şi formule abstracte la condiţii concrete, ca şi tendinţa de a nesocoti importanța activității 
teoretice în viaţa publică. Autorul Criticelor pledează pentru o justă măsură între teorie şi 
practică, între real şi ideal. 

Alteori, formele fără fond erau apreciate ca expresie a unor idei fanteziste sau insuficient 
elaborate, incapabile să răspundă necesităților unui popor. Cei care pledau şi acționau în sensul 
introducerii instituțiilor străine apreciau că România este lipsită de tradiţii, de forme institu- 
tionale, fiind astfel receptivă la orice idee, la orice concepţie despre stat şi societate. 

Eminescu subliniază, constant, discrepanta dintre ideal şi real, dintre formulele abstracte 
pe care unii politicieni reformatori încercau să le aplice în ţara noastră și specificul evoluţiei 
sociale din România. 


7.4.5. Neadevărul formelor din afară și autenticitatea fondului intern 


Acest sens acordat formelor fără fond are în vedere incompatibilitatea dintre formele străine 
şi fondul intern în ceea ce priveşte adevărul lor. După cum se ştie, Maiorescu şi-a iniţiat critica 
asupra civilizației româneşti moderne în numele adevărului, pentru a înlătura neadevărul care 
fiinţa în spiritualitatea românească. O cultură adevărată ființează în contextul unei concor- 
dante depline a fondului cu forma. Aceleaşi exigenţe sunt afirmate şi de către Eminescu, care 
vorbea despre „naționalitatea în limitele adevărului“. 


kkk 


Din analiza concepțiilor despre evoluţia modernă a societății româneşti s-au desprins câteva 
acceptiuni generale ale formelor fără fond: 1. contradicția dintre condiţiile interne şi instituțiile 
moderne; 2. contradicția dintre cultura română şi civilizația modernă; 3. contradicția dintre 
scopurile civilizației moderne şi mijloacele existente într-o țară rămasă în urmă; 4. discrepanța 
dintre real şi ideal; 5. neadevărul formelor din afară şi autenticitatea fondului intern. Aceste 

formulări nu apar ca atare la toţi gânditorii, ele cuprind însă sensurile pe care ei le acordă 
formelor fără fond. Este necesar să reținem relativitatea acestei clasificări a semnificațiilor 
teoriei formelor fără fond. Aşa cum a rezultat din paginile anterioare, nu dispunem de o definire 
clară şi precisă a categoriilor de formă şi fond. Ele sunt folosite, chiar de către unul şi același 
gânditor, pentru a desemna multiple fenomene şi procese specifice evoluției moderne în Ro- 
mânia. Realitatea acoperită de cele două concepte este, de obicei, cea culturală, dar ea cuprinde 
uneori întregul cadru social, economic, cultural şi politic românesc. De aici, polivalenta 
sensurilor conferite fondului şi formei. Astfel, fondul exprimă activitatea autohtonă de creare 
a unor valori proprii şi originale, fie de către o clasă, fie de întreaga naţiune. Fondul cuprinde 
uneori şi alte elemente, cum sunt clasele sociale, structuri instituţionale, structuri economice, 
nivelul de pregătire culturală şi de educaţie a unui popor. Ponderea elementelor menționate 
diferă de la gânditor la gânditor. Junimiştii acordă importanţă aspectelor psihologice şi culturale 
în descrierea fondului, în timp ce socialiștii apreciază ca esenţiale pentru fond condiţiile 
economice şi sociale. 

Forma reprezintă, după unii gânditori, sistemul instituțional şi legislativ introdus din 
Occident. Alteori, ea este redusă la cadrul organizatoric sau la civilizaţia importată. Forma 
cuprinde numai anumite instituţii — culturale sau politice. În unele lucrări, forma se identifică 
cu tot ce s-a constituit instituţional în perioada modernă: instituții de cultură și învățământ, 
sistemul politic şi legislativ. Dacă la junimişti forma este alcătuită din instituții moderne, 
introduse pripit, la socialişti ea este o suprastructură a societăţii, a cărei preluare din afară 
reprezintă o necesitate istorică. 

Forma este un raport între două sau mai multe elemente ale aceluiași ansamblu, ea are 
înţelesul de cadru extern al civilizaţiei importate. Uneori, forma cuprinde tot ce s-a constituit 
în epoca modernă: sistem legislativ, sistem politic, instituţii de cultură, instituţii de învățământ 
introduse din afară. 

Fondul este activitatea creatoare prin care se constituie cadrul organizatoric şi instituțional, 
el cuprinde şi clasele sociale corespunzătoare pentru nivelul instituţiilor adoptate. Mai puţin 
s-a discutat despre fondul fără formă, acel fond care nu şi-a găsit forma în noul context al 
modernizării; este schimbarea simulată în care fondul a rămas nemodificat şi doar i se adaugă 
o formă. 

Chestiunea esențială pentru gândirea românească este constituită de relaţia dintre procesele 
sociale desemnate prin categoriile de fond şi formă. Formele fără fond sunt instituţiile şi 
modurile de organizare care nu găsesc în cadrul național condiţiile adecvate de funcționare 
în concordanţă cu scopurile şi obiectivele pentru care au fost create. Formele fără fond desem- 
nează, după unii critici ai civilizaţiei române moderne, totalitatea instituțiilor politico-juridice 
şi culturale noi, importate din Occident, fără ca acestea să fie consecinţa unei activități proprii 
îndelungate sau forme necesare, deşi importate. 

Formele fără fond redau: decalajul şi opoziția dintre nivelul economic şi formele supra- 
structurale, dintre gradul de pregătire culturală a poporului român şi instituţiile burgheze; lipsa 
de legitimitate a sistemului legislativ burghez; contradicția ireductibilă dintre cultura româ- 
nească şi civilizaţia introdusă din afară; nepotrivirea dintre tradiţiile istorice şi formele moderne, 
dintre scopurile civilizaţiei moderne şi metodele folosite de statul român; evoluția paralelă și 
Chiar divergentă a societăţii româneşti şi a formelor suprastructurale adoptate din exterior, fără 

ca între ele să funcționeze o relaţie de interdependenţă; anomalii în evoluţia societăţii românești; 
abatere de la dezvoltarea firească, organică a societăţii, de la modelul clasic de dezvoltare; 
caracterul hibrid al instituțiilor româneşti; discrepanța dintre condiţiile specifice de dezvoltare 
a României şi caracterul abstract al unor teorii cu privire la evoluţia societăţii românești. 

După cum s-a putut constata, printre accepțiunile formelor fără fond intră saltul peste etape, 
discrepanţa dintre factorii interni şi instituțiile moderne, copierea instituțiilor străine, contra- 
dicția dintre economic şi spiritual, copierea modelului european, superficialitatea, lucrul de 
mântuială, lipsa de talent, de creativitate, de muncă, caracterul de împrumut al întregii noastre 
civilizaţii, nepotrivirea dintre starea de drept şi cea de fapt, lipsa de adevăr a formelor, minciuna, 
contrastul, contradicţia, nepotrivirea, neconcordanţa dintre cultură și civilizație, contradicția dintre 
fondul vechi, apt în continuare să dea instituţii adecvate, şi formele occidentale, discrepanţa dintre 
formele suprastructurale importate şi structurile economice sociale grevate de resturi feudale, 
ruptura dintre necesitatea formei, dată de condiţii speciale, şi preluarea ei, aplicarea ei în alte 
condiţii, critica, în principal, a instituţiilor, în special de educaţie (şcoala), tendinţa de reformare 
continuă, schimbarea perpetuă (revoluţia permanentă), fără a se evalua efectele ei în solul 
românesc, experimentul excesiv. 

Datorită diferenţei dintre nivelul de dezvoltare economico-socială a statului român și cel al 
țărilor occidentale, formele sunt considerate a fi superioare fondului, iar acesta s-ar afla la un 
nivel de dezvoltare inferior formelor. Există situaţii în care fondul este superior formelor adoptate 
din afară sau în care cei doi termeni nu se pot discuta ca termeni de comparaţie, ci numai ca 
imposibilitate de armonizare a celor două realităţi. 

Când se discută despre fond în relație cu formele moderne nu se menţionează fondul daco- 
roman, acesta fiind arhetipul indiscutabil al naţiunii române. Deci, nu acesta este factorul care 
nu se poate armoniza cu formele moderne, ci fondul regăsit, pe de o parte, la nivel cultural 
în cultura populară, iar pe de altă parte, la nivel social economic în structura de producție 
tipic agrară din spațiul românesc. La acestea se adaugă dimensiunile etno-psihologice ale fon- 
dului, ca urmare a aculturației cunoscute de-a lungul timpului, rezultată din contactele spontane 
sau impuse cu civilizaţia bizantină, slavă, turcă, greacă etc. 

Formele fără fond sunt considerate a fi expresia unor contradicții reale din viaţa socială 
românească. De fapt, accepţiunile date unor fenomene şi procese sociale vizau anomalii, 
neconcordanţe, discrepanțe dintre diferitele sectoare ale societăţii. Se poate uşor observa că 
toate aceste situații considerate anormale sunt reflexul unei anumite imagini despre sistemul 
social, judecat însă prin raportarea la un anumit tip (ideal) de societate. În perioada de edificare 
a civilizaţiei românești moderne, contradicţiile specifice capitalismului acționau în condiții 
deosebite de cele din Occident, ceea ce a facilitat manifestarea unor abateri de la modelul 
considerat clasic, apreciat ca singurul real; astfel, aceste discordanţe apăreau ca fiind normale. 

Critica formelor fără fond pornește de la premisa lipsei de oportunitate a importului de 
instituții, pe motiv că românii au instituții foarte vechi, statornice, iar civilizaţia noastră modernă 
nu trebuie să facă altceva decât să renască aceste instituții. Renașterea noastră naţională trebuia 
să fie o reînviere a vechilor instituţii. 

Sursa formelor poate fi colectivă, şi, în aceeaşi măsură, ele sunt expresia unei civilizaţii, 
dar această sursă este întotdeauna degajată individual. Fondul şi forma sunt creații mentale, 
ivite din nevoia ordonării faptelor istorice create prin procesul de modernizare. 

Analiza comparativă a modului în care fondul şi forma au fost definite în relativ lunga istorie 
a teoriei, dezvăluirea deosebirilor şi asemănărilor dintre sensurile celor două concepte, frecvenţa 
accepţiunilor dovedesc fără nici un dubiu realitatea formelor fără fond în societatea românească. 


Note 


1. „În schimb această teorie s-a dovedit potrivnică progresului atunci când unii oameni politici de dreapta 
au utilizat -o ca temelie ideologică pentru acţiunea lor de frânare a dezvoltării democratice a ţării. Ascuţișul 
nedemocratic în materie politică al teoriei formei fără fond s-a lăsat simţit încă îndată după adoptarea 
Constituţiei din 1866. El şi-a găsit expresie în încercările unor factori politici de a promova ideea că instituţiile 
consacrate de această Constituţie erau în dezacord cu starea societăţii noastre de atunci.“ (Drăganu, 349) 

2. Constantin Noica a sesizat foarte bine discrepanţa dintre ideal și real, pe care o pune sub semnul 
acatholiei (refuzul generalului): „o civilizaţie pe care am însoţit-o statornic cu inventivitatea noastră în posibil 
chiar dacă nu întotdeauna în real“ (Noica, 1978, 150). 


Capitolul 8 
Formele fără fond — 


reflex al evoluţiei societății românești moderne 


Parcurgerea scrierilor care abordează chestiunea formelor fără fond arată limpede că ea 
deţine un loc privilegiat de mai mult de un secol şi jumătate în dezbaterile publice. Admise 
fără rezerve sau contestate, de cele mai multe ori, fără argumente, formele fără fond se dove- 
desc a fi o direcţie a gândirii româneşti moderne, de vreme ce au însoţit orice tip de socie- 
tate sau regim politic, dincolo de programele lor ideologice. Încercăm să explicăm un fenomen 
atât de românesc — formele fără fond. 


8.1. Modernizarea tendenţială românească 


Întrucât formele fără fond au apărut în perioada de modernizare a societății românești se 
cuvine a decela câteva dimensiuni ale modernizării. 

Termenul „modernizare“ a fost introdus în anii '50 ai secolului XX. R. Bendix apreciază 
că termenul de modernizare este folosit în ciuda caracterului său vag. O primă accepţie se 
referă la întreaga perioadă începând cu secolul al XVIII-lea, când invenţii precum mașina de 
aburi au produs, iniţial, bazele tehnologice pentru industrializarea societăților. Cuvântul moder- 
nizare se referă şi la democratizarea societăților, în special la distrugerea privilegiului moştenit 
şi la declararea drepturilor egale ale c etăţenilor: „Aceste transformări din secolul al XVIII-lea 
au iniţiat o transformare a societăților umane comparabilă în magnitudine numai cu transfor- 
marea popoarelor nomade în agricultori sedentari cu 10.000 de ani în urmă. Până în 1750 
proporția populaţiei active din lumea angajată era probabil de 80%. Peste două secole proporția 
era de 60% iar în ţările industriale a scăzut la peste 50%“ (Bendix, 361-362). 

Oriunde s-a produs, modernizarea societăților s-a declanșat în structuri sociale marcate de 
inegalităţi bazate pe rudenie, privilegiu ereditar și autoritate stabilă, de obicei monarhică. În 
analiza modernizării, susține Bendix, trei concepte trebuie luate în seamă: birocraţie, clasă socială, 
diviziunea muncii (munca într-o colectivitate este specializată). Modernizarea este procesul care 
include toate schimbările sociale şi politice care au acompaniat industrializarea şi urbanizarea, 
schimbări în structura ocupaţională, mobilitatea socială, dezvoltarea educaţiei, schimbările 
politice. Are loc o transformare în mentalități ca o consecinţă inevitabilă a adaptării oamenilor 
la tehnologia modernă. Industrializarea este schimbarea economică produsă de tehnologie, bazată 
pe dezvoltarea cercetării ştiinţifice şi pe puterea resurselor economice Accesul la poziţiile sociale 
a fost gradual separat de lege, de rudenie, de interesele de avere şi de privilegiile moştenite. 

În rezumat, modernizarea se referă la procese cumulative care se consolidează reciproc: 
formarea de capital şi mobilizarea resurselor, dezvoltarea forțelor de producţie şi creşterea 

productivităţii muncii, impunerea puterii centrale şi cultivarea identităților naţionale, extinderea 
drepturilor politice şi de participare a formelor urbane (Habermas, 2000, 20). 

Toate ţările din afara Angliei au fost sau sunt în curs de dezvoltare în sensul în care au adoptat 
din afara graniţelor tehnologia dezvoltată şi instituţiile politice. Modernizarea, în Occident, s-a 
făcut cu deosebire atunci când revoluția industrială a luat amploare, când s-a dezvoltat ştiinţa, 
cu deosebire mecanica. La români, modernizarea a fost susținută şi argumentată de literați, de 
umaniști, schimbarea producându-se la nivelul culturii predominant umaniste. Thorstein Veblen 
spune, în Imperial Germany and the Industrial Revolution (1954), că în anul 1915 Germania 
combina rezultatele experienţei engleze în dezvoltarea tehnologiei cu moştenirea culturală. Teh- 
nologia modernă a fost introdusă în Germania fără consecinţele ei culturale (apud Bendix, 8). 

Există mai multe tipuri de modernizare: politică, economică, instituțională, culturală, socia- 
lă. În ţările capitaliste care au evoluat organic, modernizarea a început de la dezvoltarea eco- 
nomică, pentru ca abia mai apoi să se producă celelalte modernizări. Evoluţia modernă a 
românilor s-a produs, în principal, în construcția instituțională politică, şi nu în ctitorirea cadrului 
economic, deoarece, cum am spus, particularitățile de evoluţie istorică a ţărilor române, înmănun- 
chiate contextului geopolitic, nu permiteau o dezvoltare capitalistă. Se cuvine a face diferența 
dintre modernizarea socială şi cea politică. Prima înseamnă urbanizare, instruire, industrializare, 
creşterea produsului naţional brut, mijloace de comunicare. Modernizarea politică cuprinde 
democraţie, stabilitate, diferențiere structurală, modele de dezvoltare, integrare naţională. 

Modernizarea politică înseamnă: 1. procesul de raționalizare a societăţii, înlocuirea unui mare 
număr de autorități politice tradiționale, religioase, familiale şi etnice cu una singură şi națională 
(Huntington, 38-39). Ea implică afirmarea suveranităţii externe a statului național și, de aici, 
acțiunile constante de integrare naţională şi centralizarea sau acumularea puterii în instituţiile 
legiuitoare recunoscute la nivel naţional. Modernizarea românească a căutat să instituie domnia 
legii şi afirmarea rolului parlamentului, ca putere legiuitoare. Cadrul instituțional nou funcționează 
pe principiul respectării de către toţi a legilor adoptate de parlament şi renunţarea la cutume; 
2. diferențierea unor noi funcții politice şi dezvoltarea structurilor specializate care să îndepli- 
nească aceste funcții, iar domeniile — juridic, militar, administrativ, ştiinţific — să fie separate 
de domeniul politic. Ierarhia administrativă este mult mai complexă şi impune o activitate rigu- 
roasă. Statul se birocratizează, iar funcția şi puterea sunt distribuite mai mult pe criterii de realizare 
şi mai puţin de atribuire; 3. participarea lărgită în politică a grupurilor sociale din întreaga socie- 
tate. Autoritatea raționalizată, structura diferențiată şi participarea de masă diferenţiază regimurile 
politice moderne de cele anterioare, scrie Huntington. 

Modernizarea economică şi socială distruge grupările sociale şi politice tradiționale şi 
subminează loialitatea faţă de autorităţile tradiţionale. Modernizarea produce alienare şi anomie: 
„Valorile noi subminează bazele vechi ale asocierii şi ale autorității înainte ca aptitudinile, 
motivațiile şi resursele noi să poată fi puse în mişcare pentru crearea unor noi grupări“ (Hunting- 
ton, 41). Societatea modernă este o societate a bunăstării şi a echilibrului, însă ea funcționează 
pe principiul competiţiei şi al concurenţei între grupurile sociale care, în anumite contexte, pot 
declanşa conflicte. 

Rata modernizării în ţările în curs de dezvoltare a fost mult mai rapidă decât în tările moder- 
nizate mai de timpuriu, pentru că schimbarea se declanşează aproape simultan în toate sectoa- 
rele societăţii. 

Modernizarea politică implică raţionalizarea autorităţii, diferențierea structurilor şi 
extinderea participării politice. O ţară poate fi superior dezvoltată politic, cu instituții politice 

moderne, dar rămâne înapoiată în privinţa modernizării. India este un exemplu în acest sens 
(Huntington, 79). Acesta a fost şi cazul României. Când România şi-a câştigat independenţa 
în 1877, ea avea deja sistemul politico-juridic modern constituit, în primul rând în perioada 
lui Cuza, şi apoi prin constituţia din 1866. Deşi modernă politic, ţara cunoaşte multe decalaje, 
contradicții şi discrepanțe. 

Modernizarea românească a fost antiboierească şi îndreptată împotriva structurilor tradi- 
tionale, care au supraviețuit noului organism politico-juridic din societatea românească!. Moder- 
nizarea, adică schimbarea, produce modernitate care, la rându-i, înseamnă producerea stabilității. 
Delimitarea este foarte importantă fiindcă dă sens celor două faze diferite din dezvoltarea 
modernă. Dacă ne referim la România, cu siguranţă ea este încă în curs de modernizare, dar 
în acelaşi timp ea dispune de multe elemente de modernitate care nu reuşesc să se coaguleze, 
peste tot, în structuri stabile. 

Găsim utilă pentru descrierea proceselor de modernizare românească noțiunea „modernitate 
tendențială“, prin care desemnăm actul de dezvoltare în direcție inversă: de la afirmarea spiritului 
naţional şi de la construcţia politică spre dezvoltarea economică. În arealul românesc se afirmă 
modernitatea ca o tendinţă care coexistă cu structurile sociale, cu formele instituționale şi cu 
fondul vechi. Modernitatea tendenţială răzbate greu şi lent prin complicata reţea de structuri 
socio-instituționale din societatea românească tradițională şi patriarhală. Este o modernitate 
mozaicată, nestructurată sub o formă dominantă clară. Modernitatea este cadrul şi elementul 
de susținere a naţionalului, dar nu prin baza economică, care ar fi trebuit să fie temei al afirmării 
statului naţional, ci ca tendinţă, ca ideal de atins în afirmarea naţiunii. 

Toate anomaliile, contradicţiile, discrepanţele apărute în procesul de modernizare sunt, de fapt, 
fenomene caracteristice noului trend de dezvoltare capitalistă care a fost însă doar parțială şi nu 
deplină. Așa se explică, de exemplu, neoiobăgia, care nu este o formă nouă de iobăgie, ci capitalism 
tendențţial sau capitalism parțial, lipsit de mecanismele economiei capitaliste, adică de performanţa 
şi rentabilitatea, indicatori ai acestei economii. Producţia economică, în România, nu se realiza 
pentru acumulare de capital, ci pentru cheltuieli exorbitante în lucrări neproductive. 

În primele faze ale modernizării existau grupuri ce resimţeau nevoia inovației, dar pentru 
că noul nu era destul de puternic, se produceau ezitări, oscilații. Oamenii erau când conservatori, 
când inovatori, când ambele în acelaşi timp, exemplul lui Asachi fiind elocvent. Sensul real al 
modernizării este exprimat de trecerea de la cultură închisă la cultură deschisă, de la tradiția 
reproducătoare la tradiţia creatoare, adică dezvoltarea în sine în raport cu dezvoltarea altuia, 
dar fondul rămâne mereu acelaşi. 

Nu putem înţelege transformările din societatea românească fără cunoaşterea evoluţiei 
societăţii occidentale, interesată nu doar de obținerea unor mari performanţe din noul sistem 
de producție, cel capitalist, dar şi de extinderea fără precedent a spaţiului său de influenţă. Cum 
bine s-a spus: „Expansiunea civilizaţiei europene după 1648 a continuat prin ocuparea de noi 
teritorii, dar şi prin adoptarea stilurilor europene de viaţă în regiunile periferice, aflate deja în 
sfera de influenţă a Europei“ (McNeill, 651). De pildă, ruşii au trebuit să renunţe la o mare 
parte a moştenirii lor culturale înainte de a adopta aspecte ale culturii occidentale. Civilizația 
occidentală se înfățișa ca tipul de civilizaţie care dă soluţii la probleme stringente ale omului 
şi ale societăţii, ea apărea ca o civilizaţie confortabilă. 

Două mari teme au dominat istoria secolului al XIX-lea: 1. creşterea controlului uman 
asupra formelor de energie inanimate; 2. tendinţa de a transforma instituţiile şi tradiţiile sociale 

în speranţa obţinerii efectelor dorite. Aceste dezvoltări se reduc la revoluțiile industriale şi 
politico-sociale sau la progresul raţiunii umane aplicate omului și naturii. Convinşi de 
superioritatea civilizaţiei lor, europenii instruiți sunt mai puţin deschişi la influenţele culturale 
străine „şi mai limitați decât antecesorii lor din secolul al XVIII-lea“ (McNeill, 717). 

Revoluţia industrială a impus cercetarea, băncile, statul, industria, prelucrarea materiilor 
prime (fier, cărbune). Revoluţia politică de esenţă democratică a adus schimbări în relațiile 
dintre oameni, dintre grupurile sociale: „scopul principal al politicienilor europeni a fost acela 
de a adapta specificul politic local la adevărurile eterne de curând descoperite în Franţa, adică 
de a seculariza, raţionaliza şi reforma instituţiile existente în lumina principiilor democratice“ 
(McNeill, 729). Revoluţia franceză a creat contradicții. Teoria revoluţionară, rezumată în deviza 
„Libertate, Egalitate, Fraternitate“, era dominată de nenumărate ambiguități (McNeill, 730). 
S-a proclamat libertatea, dar Napoleon a condus dictatorial, susținea egalitatea, dar existau 
săraci şi bogaţi, clama fraternitatea, dar existau aristocrați și analfabeți. 

Imperiile est-europene nu au reuşit să folosească energiile popoarelor lor, din cauza lipsei 
unei clase de mijloc urbane, aşa cum era ea prezentă în Europa Occidentală şi de Nord. Lucră- 
torii specializați, negustorii, financiarii, proprietarii de fabrici şi rentierii acționau ca o curea 
de transmisie între guvern şi publicul larg, interesat de dispute oficiale (McNeill, 735). În 
Europa de Est, mişcările politice populare, în numele naţionalismului lingvistic, au determinat 
dezagregarea structurii sociale şi politice din această regiune în a doua jumătate a secolului 
al XIX-lea. 

Două grupuri sociale au rămas izolate de burghezie. Unul este cel al minorităţii educate în 
Europa de Est, care, după ce prinsese gustul erudiţiei şi al gândirii speculative occidentale, „se 
simţea complet străină de universul social în care se născuse“ (McNeill, 737); astfel, a mocnit 
în toate imperiile est-europene flacăra revoluţionară. Al doilea grup este cel al muncitorilor din 
Europa de Vest, care nu erau dispuşi să accepte conducerea politică a claselor de mijloc. Acestor 
grupuri li se datorează momentele critice ale echilibrului politic din intervalul 1870-1914. 


8.2. Spaţiul de dezvoltare 


Toate studiile de istoria culturii româneşti dovedesc existenţa unei vieţi spirituale vii, crea- 
toare, ataşată unor valori, de regulă de sorginte bizantină. Ţările române au fost centrul de ira- 
diere a unor mari şi eficiente iniţiative culturale. Însă toate aceste achiziții spirituale nu au căpătat 
dimensiunea acțională într-un cadru economic puternic, capabil să pună în practică aceste idei, 
să întemeieze un model practic de activitate. În Occident se știe că multe dintre ideile spiritua- 
lităţii moderne s-au difuzat în Țările de Jos şi Elveţia (Duţu, 1978, 232), deci în ţări mici, unde 
erau adăpostiți inovatorii şi creatorii. Au existat centre unde ideile moderne puteau germina 
şi se puteau dezvolta în plenitudinea lor, idei care apoi au fost universalizate de către marile 
puteri politice şi economice. 

Inexistenţa unor mari puteri economice în zona est-europeană, apte să pună în valoare acest 
fond spiritual, a determinat o evoluţie în faze, ritmată de ghemul de contradicții în care trăia 
în această parte Europei. Dependente de Imperiul Otoman indiferent la impactul ideilor ce nu 
afectau sistemul imperial, de Imperiul țarist în expansiune, axat pe acţiunea de înlocuire a puterii 
otomane în spaţiul estic, de Imperiul Habsburgic, sfâşiat de contradicții naționale, țările române 
au fost nevoite să pună permanent în relief idei şi doctrine care apăsau pe identitatea proprie, 

pe gândirea concretă, în contextul unei dezvoltări economice patriarhale ce se racorda la progres 
în măsura în care profitul era numai în beneficiul claselor conducătoare. Lipsa puterii economice 
i-a determinat pe cărturari şi pe boieri să caute în altă parte aceste condiţii propice dezvoltării 
unei vieți intelectuale, şi din acest unghi au discutat civilizația românească văzută în intercone- 
xiune cu Europa. 

Nu putea fi altă conduită a elitelor decât cea susținută de spaţiul cultural și simbolic. În 
momentul când capitalismul, victorios în Apus, se extindea în Europa de Est, Principatele 
Române aveau doar elemente capitaliste moderne incipiente și disparate. În secolul al XVIII-lea, 
secol al impunerii noului spirit economic, cel capitalist în Europa, în Principatele Române, 
după consemnarea lui d”Hauterive, o bună parte din boierime obișnuia să petreacă „zile şi nopţi 
pe acelaşi divan“ (Cf. Lemny, 1990, 154). Clasa conducătoare avea aşadar un alt ritm al istoriei 
faţă de clasa burgheză din Occident. Există un timp al negustorului, diferit de timpul bisericii. 
Dar timpul bisericii reprezenta mai departe o realitate notabilă a peisajului cotidian. Meditaţii 
asupra timpului se găsesc la cărturarii râmniceni: „timpul se subordonează acțiunii providenţei, 
dar oamenii pot să-şi controleze propriul destin“ (Cf. Duţu, 1968, 137). Aceste meditații nu 
au avut influenţă puternică pe arii largi: „dar anunţă zorile unei sensibilităţi noi în percepția 
duratei, fapt cu atât mai interesant, cu cât imitaţia s-a produs chiar în interiorul acelui con- 
venţional «timp» al bisericii“ (Lemny, 1990, 157). 

La sfârșitul secolului al XVIII-lea, o parte a boierimii avea conștiința necesităţii unor 
schimbări formale şi de conţinut în toate structurile sociale. Această conștiință nu era revolu- 
ționară, ci reformistă, axată pe o schimbare lentă. În contextul dominaţiei celor trei imperii 
vecine, al rivalităţii dintre ele, chestiunea schimbărilor structurale se punea cu totul altfel. Orice 
schimbare trebuia să fie cunoscută de către puterile suzerane și chiar aprobată; nu este exagerat 
a spune că, uneori, totul depindea de capriciul unui sultan sau al unui împărat, de interesele 
conjuncturale ale unui imperiu. Pe de altă parte, această stare de suzeranitate i-a determinat 
pe români să creeze instituţii ce anunțau epoca modernă. A existat un import de forme din afară 
şi înainte de adoptarea formelor occidentale, şi să amintim doar de instituţiile importate din 
Imperiul Otoman, care lucrau în interesul grupurilor, pentru care centrul de civilizaţie era 
Constantinopolul. Acolo se instruiau şi plănuiau câştigarea puterii elitele româneşti. 

În spaţiul occidental era o adevărată competiţie pentru progres, exista o comunicare între 
culturi, marii gânditori polemizau între ei, iar ştiinţa şi cultura erau instituționalizate peste tot. 
De altfel, trebuie spus că progresul s-a accelerat din momentul instituționalizării şi al diversi- 
ficării instituţionale a ideilor. În arealul occidental, în aceeași perioadă, succesul unei naţiuni 
se bazează nu numai pe legi și pe instituții, ci şi pe calitatea resurselor umane. Există, așadar, 
un spaţiu occidental în care s-a construit un mod de gândire, aceasta fără să însemne în nici un 
fel ignorarea deosebirilor dintre sistemele filosofice, dintre curentele de gândire din fiecare ţară 
apuseană, diferenţe care decurg firesc din specificul spiritualității naţionale, după cum pot fi 
explicate şi prin libertatea de gândire. Nu este neglijabil faptul că, cel puţin în epoca filosofiei 
clasice, gândirea occidentală s-a dezvoltat în interiorul aceluiași spaţiu, pe baza acelorași premise 
sociale şi epistemologice. În acest sens, vorbim despre filosofia occidentală ca despre o filosofie 
„locală“, iar de aici decurg vigoarea şi capacitatea ei de a aborda marile probleme ale existenţei 
şi de a se „impune“ în gândirea universală (Schifirneţ, 2001a, 416). 

Estul nu cunoştea apetitul pentru schimbare sau modernizare şi adepţii formelor moderne 
au intuit că el ar fi inert sau chiar potrivnic dezvoltării capitaliste. De ce nu se mergea, de pildă, 

spre dezvoltarea industriei? Pentru că această zonă nu stimula, ci, dimpotrivă, frâna procesul 
de industrializare. Totuşi, Occidentul s-a dezvoltat economic prin exploatarea coloniilor, iar 
românii, la rându-le, erau o semicolonie sau, cel puţin, o ţară dependentă de Occident. 

Ilie Bădescu concede că modernizarea ar fi însemnat, de fapt, trecerea de la dependenţa 
otomană la dependenţa occidentală. Se urmărea scoaterea societăţii românești din starea de 
periferie răsăriteană, „ceea ce reclama o serie de fapte economice şi culturale, sincronizată cu 
Occidentul“, dar după 1866, axul suburbializării se mută din Imperiul Otoman către Occident 
(Bădescu, 1984, 227). Aşadar, modernizarea a dus societatea românească din suburbia imperiului 
în suburbia metropolei. 

Trebuie căutată explicaţia formelor fără fond şi în limitarea spaţiului de deplasare al 
românilor de-a lungul timpului. Românii nu au cunoscut alte spaţii geografice, nu au traversat 
lumea de la un pol la altul sau dintr-un continent în altul, cum au făcut-o, de secole, occidentalii. 
Au fost câţiva călători şi exploratori români, însă ei nu se ocupau de activităţi economice. Se 
uită uşor că timp de secole nu am avut ieşire la mare şi nu am putut călători liberi pe Dunăre. 
Noi nu avem sentimentul marilor întinderi, ne mișcăm într-un spaţiu redus şi foarte constrân- 
gător. Din cauză că am fost sedentari, am căutat să compensăm constrângerea spaţială prin 
fantezie, ficțiune şi umor. De aici, conștiința limitei, a rupturii, ca o notă a dezvoltării moderne. 
Românii, mai ales intelectualii şi alte grupuri educate, trăiesc o geografie simbolică din care 
face parte numai Occidentul, şi se simt tot timpul alături de francezi, de englezi și de nemți, 
iar nu de vecinii lor bulgari sau ruși. Civilizațiile au venit peste noi pe cale ideologică şi spiri- 
tuală. Eminescu a spus foarte bine că românii, trăind permanent în același spaţiu geografic şi 
spiritual, nu aveau motive profunde de a crea instituţii noi concordante cu un alt spațiu şi cu 
o altă civilizație specifică. Este motivul pentru care marele poet explică modernizarea ca prime- 
nire a fondului în cadrul acelorași instituţii, şi nicidecum un act de copiere a formelor străine. 


8.3. Contexte ale dezvoltării moderne românești: 
independenţă versus dependenţă 


Pentru analiza formelor fără fond este necesară cunoaşterea condiţiilor sociale, economice 
şi culturale din epoca noastră modernă, care au generat manifestarea unor stări sociale diferite 
de cele produse în evoluţia ţărilor dezvoltate. Societatea românească se definește, în faza de 
început a perioadei de modernizare, prin: lipsa grupurilor burgheze, predominarea populaţiei 
țărănești, o economie feudală şi iobagă, lipsa industriei, ca şi a unui comerţ adecvat unei dezvol- 
tări industriale, dominaţia străină îndelungată, îndepărtarea unor categorii sociale de activi- 
tatea productivă şi orientarea masivă către ocuparea de funcții plătite din buget, şi, de aici, o 
înţelegere greșită a rolului muncii, dependenţa economică a României de străinătate etc. Se 
poate ușor remarca, din această scurtă înşiruire, complexitatea problemelor ridicate de inter- 
pretarea evoluției României prin conceptele de fond şi formă. Sunt aspecte reale ale unei ţări 
situate într-un anumit stadiu de modernizare. Formele fără fond sunt reflexul unei situații 
determinate de nivelul mai scăzut de dezvoltare social-economică, nivel care nu a permis decât 
soluționarea parțială a marilor probleme sociale, ceea ce a stimulat cu mai multă putere, în 
comparaţie cu ţările care au un alt ritm de evoluţie, ființarea unor contradicții, coexistența ele- 
mentelor vechi cu cele noi. Raportate la condiţiile din România, aceste contradicții sunt normale, 
fireşti, ele fiind expresia căii specifice de evoluție a capitalismului. Deşi nu atinsese nivelul 
dezvoltării capitaliste depline, societatea românească funcționa ca o societate capitalistă. 

În perioada de început a epocii moderne exista un ghem foarte încâlcit de condiţii eterogene, 
unele dintre ele transformându-se în cauze, altele devenind efecte. Dar această întrepătrundere 
de condiţii şi situaţii de o mare varietate dovedeşte că împrumuturile, influenţele sau contactul 
cu Occidentul au fost posibile pentru că au existat „germeni“ de dezvoltare, întruchipaţi de grupuri 
românești receptive la valorile din societatea modernă europeană. 

Să stăruim asupra câtorva factori implicați în evoluţia modernă românească. Așa cum s-a 
spus, modernizarea societății româneşti a avut loc în condiţiile dominării şi a stăpânirii străine, 
ceea ce a trezit, din partea boierilor, o rezistenţă faţă de introducerea noului: „Păstrarea formelor 
tradiționale, corijate şi adaptate, a reprezentat, adeseori, o modalitate de apărare a interesului 
naţional, de conservare a spiritului etnic. De aceea, etichetarea elementelor vechi drept feudale 
şi a rezistenţei, a celei boiereşti, de pildă, ca fiind reacționară, trebuie mult nuanţate“ (Platon 
şi alţii, 336). Principatele Române au evoluat într-un context al dominaţiei economice şi politice 
străine, fără ca ele să fie incluse formal în alte formaţiuni statale. În zorii modernizării, Imperiul 
Otoman a stăpânit în țările române printr-o formă de conducere străină lui și străină românilor. 
Fanarioţii nu au cucerit Principatele Române, nu le-au desfiinţat instituțiile, însă le-au impus 
o formă de guvernământ exercitată din afară, deci o formă lipsită de fondul ei. Imperiul Otoman 
conducea ţările române prin procură. Formele fără fond se instituie şi ca urmare a avansului 
grecilor fanarioți care, deși pierduseră identitatea statală, au reuşit în ţările române ceea ce nu 
au reuşit în ţara lor ocupată de turci. Este fascinant să observăm cum grecii, supuşi total turcilor, 
au găsit o cale de a se afirma, nu în spaţiul național propriu, ci în alt spaţiu, cel românesc. 

Conflictul dintre boierimea pământeană şi fanarioți se exercita pe chestiunea căilor de dez- 
voltare a ţării. După 1821, datorită mişcării revoluționare a lui Tudor, Poarta a acceptat reve- 
nirea la domnii pământeni, iar o bună parte dintre alogeni s-a integrat în națiunea română prin 
asimilare (vezi Mihai-Răzvan Ungureanu), alcătuind, în acel timp, burghezia. Unii dintre ei 
au participat direct la realizarea imperativelor naţionale. În această mişcare, boierii au exprimat 
şi militat pentru afirmarea intereselor naționale, încercând să gândească diverse soluţii pentru 
autonomie în contextul presiunilor externe continue, de îndepărtare a protectoratului rusesc şi 
a suzeranității turceşti şi de asigurare a libertăţii claselor sociale dominante. Exista teama, la 
boieri, că orice mişcare revoluţionară pe arealul românesc are ca efect imediat intervenţia străină, 
otomană sau rusească. 

Transformarea naţiunii române într-un stat independent s-a făcut în condiții particulare, deter- 
minate de vecinătatea cu trei marii imperii, otoman, țarist şi habsburgic, care îşi disputau, toate, 
teritoriul locuit de români. Distrugerile provocate de cheltuielile impuse de războaiele de apărare, 
tributul plătit, în diferite perioade, puterilor dominante, îndeosebi imperiului otoman, au frânat 
progresul economic şi au dus la rămânerea în urmă faţă de ţările apusene, cum se va constata 
mai departe în abordarea cauzelor economice. 

Există preocupări pentru cunoașterea gândirii filosofice, sociale şi politice a epocii, se înre- 
gistrează încercări de reformă, de elaborare a unor proiecte constituționale, toate derulându-se 
însă într-un cadru social şi politic care împiedică dezvoltarea nestingherită a dialogului într-un 
spaţiu public. Ajunşi în acest punct, se impune să subliniem ideea că orice inovaţie trebuia 
bine gândită și cântărită şi să aibă în vedere toate implicaţiile interne şi, mai ales, externe, chiar 
atunci când puterile străine erau favorabile schimbării. Atitudinea nehotărâtă, fluctuantă, contra- 
dictorie, conjuncturistă, duplicitară a imperiilor vecine, derivată din propriile interese, a constituit 
un argument pentru o poziţie şi o acţiune moderate din partea elitelor româneşti. 

Cucerirea puterii de către noua clasă — capitalistă — s-a făcut în România într-un context 
diferit faţă de cel din Apus. Lipsa unităţii teritoriale şi politice, precum şi dominaţia străină au 
determinat pe reprezentanții grupurilor care luptau pentru putere să o obțină numai pe calea 
diplomatică a tratativelor, şi nu prin mijloace militare, economice sau financiare. Așa se explică 
de ce problemele fundamentale ale societăţii au fost soluționate parțial, fără să fie atacate radical, 
în unele domenii, chestiunile esenţiale?. 

Orice mişcare socială românească sensibiliza marile puteri europene, obligându-le să 
accepte acțiuni de reorganizare modernă a Principatelor Române, însă dimensiunea și caracterul 
reorganizărilor erau stabilite de marile puteri, conform intereselor lor, fără a ţine seama prea 
mult de particularităţile şi interesele românilor. Din cauza neputinței de a realiza integral şi 
în conţinut aspiraţiile naţionale şi sociale, exponenţii trendului modernității au înţeles că doar 
evoluţia în trepte pe calea modernă poate duce la realizarea idealurilor ţării: unire, indepen- 
denţă, civilizaţie. De aceea, au acceptat instituţii moderne apusene prin care să demonstreze 
capacitatea românilor de a trăi modern şi să stimuleze întreaga societate românească spre o 
dezvoltare modernă, singura capabilă să asigure independenţa ţării, însă o dezvoltare în trepte, 
pentru că altele erau problemele la 1848, 1859, 1877, 1918, 1944, 1989. Problema naționalului 
apare în alți parametri, având de fiecare dată alt dinamism5. 

Momentul începutului epocii moderne nu poate fi stabilit cu exactitate, ci este un proces 
extrem de complex, fiind reprezentat prin dezvoltări economice şi sociale diferite în cele trei 
mari provincii românești. După 1829, procesul de modernizare capătă un cadru legal inter- 
naţional — Tratatul de la Adrianopole — şi unul intern — Regulamenul Organic, proces condus 
de ocupantul protector Rusia (Berindei, 1997, 129). 

Procesul de modernizare din Principate avea loc în contextul evoluției europene, în care influ- 
enţa franceză deţinea supremaţia, şi elocventă rămâne Revoluţia de la 1848, cu programul său 
de idei, în mare parte preluate din doctrina Revoluţiei franceze de la 1789. 

Nu ne ocupăm de acest eveniment, însă reținem cum toate programele revoluției — petiția 
proclamaţie din 28 martie 1848 de la Iaşi, petiția naţională de la Blaj, legământul revoluţionar 
secret Prinţipiile noastre pentru reformarea patriei din 12 mai 1848, de la Braşov, Proclamația 
de la Islaz, Dorințele partidei naționale în Moldova — au cuprins idei asemănătoare în conţinut, 
ceea ce dovedea unitatea de aspirații şi idealuri a tuturor provinciilor locuite de români. Pro- 
gramele au inclus marile probleme ale națiunii române: înlăturarea obligaţiilor clăcășești şi 
împroprietărirea țăranilor, desfiinţarea privilegiilor feudale şi legiferarea de drepturi şi libertăţi 
politice pentru toți cetăţenii țării, garantarea prin lege şi în fapt a siguranţei persoanei, a libertăților 
individuale, a inviolabilității domiciliului, aşezarea tuturor instituțiilor pe baze noi, reformarea 
puterii judecătorești și a legislaţiei, echitabila aşezare a impozitelor către stat, instituirea gărzii 
naționale, reformarea sistemului de învăţământ, deplina libertate a cuvântului, a presei şi a 
tiparului, desfiinţarea cenzurii, reglementarea situaţiei clerului şi a bisericii, libertatea comer- 
tului, a industriei, dezvoltarea sistemului bancar şi de credit, toate aceste revendicări fiind subor- 
donate făuririi statului unitar şi independent. Obiectivele din programul Revoluţiei de la 1848 
urmăreau o transformare profundă a societăţii româneşti, de dezvoltare capitalistă a ţării. Mo- 
mentul de sinteză al primei modernizări îl oferă Revoluţia de la 1848, revoluție pregnant națională, 
şi nicidecum burgheză. 

Deși revoluţia a eşuat, obiectivele şi programul au devenit puncte de referinţă pentru întrea- 
ga perioadă modernă a României, orientând mentalitatea şi gândirea cotidiană spre căutarea 

soluţiilor pentru problemele ridicate de dezvoltarea capitalistă a ţării. Întreaga istorie modernă 
a României este, de fapt, o succesiune de etape în realizarea obiectivelor pașoptiste. În spaţiul 
public de după evenimentele de la 1848, până în 1918, termenul de „revoluţie“ este proscris. 
Şi este de amintit că documentele Revoluţiei de la 1848 au fost publicate sub titlul Anul 1848, 
şi nu, cum era firesc, Revoluția de la 1848, o dovadă clară a repudierii acţiunilor revoluționare 
ca metodă de schimbare socială. Şi aşa se explică de ce s-a mers pe calea lentă de reformare 
a societăţii: s-a ajuns la un compromis între adepţii vechilor rânduieli şi reprezentanţii ideilor 
noi. Condiţii specifice — o boierime încă puternică, nivelul scăzut al dezvoltării economice, 
lipsa capitalului industrial, dar şi acţiunea promptă a celor trei imperii — au împiedicat înlăturarea 
imediată, prin revoluţie, a vechiului regim. 

Aşadar revoluționarii vedeau transformarea societăţii prin reforme introduse legal şi nu 
prin revoluţie. Se poate vorbi de caracterul reformist al gândirii şi acţiunii conducătorilor Revo- 
luţiei de la 1848 abia după înfrângerea acesteia. Ceea ce nu s-a putut realiza prin revoluţie 
urma să se realizeze prin introducerea acelor forme apusene care nu duceau la o schimbare 
bruscă. Revoluţia de la 1848 nu a reușit, deoarece clasele sociale care o conduceau erau slab 
dezvoltate şi nu aveau forţa economică de a impune instituţii noi în concordanţă cu fondul. 
Ideile pașoptiste s-au realizat cu timpul pentru că exista fondul, şi pe acest fond au fost intro- 
duse instituţii similare celor din Apus. 

Nesoluţionarea problemelor puse de Revoluţia de la 1848 a dus la crearea unui organism 
politic şi social hibrid. Evenimentele care au urmat anului 1848 scot în evidenţă procesul de 
formare a unei societăţi în care coexistau, aproape în aceeaşi măsură, elemente ale vechilor 
rânduieli sociale şi elemente ale schimbării, ale aspirațiilor noilor grupări sociale, orientate 
spre modernizare. Numai unele dintre cerinţele Revoluţiei de la 1848 au fost înfăptuite: Unirea, 
împroprietărirea, crearea unei reprezentanţe naţionale, obținerea independenţei de stat. 

Perioada de până la formarea statului naţional român este dominată de activitatea intensă şi 
susținută pentru realizarea Unirii celor două Principate. Este demn de subliniat, în legătură cu 
tema noastră, că în dezbaterile din Divanurile ad-hoc se acredita posibilitatea ca, prin rolul jucat 
de puterile europene garante în deciderea înfăptuirii Unirii, să se impună un mod superior de 
civilizaţie, preluat ca atare din ţările dezvoltate, fără a se avea în vedere nivelul la care se afla 
statul naţional român în curs de constituire. 

Toate marile acte româneşti s-au realizat nu deodată, ci în trepte, şi aceasta din cauza atitudinii 
puterilor europene faţă de români. Ne referim în special la tendinţele de impunere a unor reforme, 
la acele ciuntiri ale drepturilor românilor şi cu deosebire la faptul că problema României a consti- 
tuit o chestiune importantă în politica europeană din secolul al XIX-lea. Iată, de pildă, Rusia 
se temea ca Unirea să nu se facă de Jos, pe cale revoluţionară, iar noul stat să nu ajungă un fel 
de Belgie (Boicu, 1978, 43), ceea ce exprimă fără tăgadă împotrivirea Imperiului țarist de a se 
învecina cu un stat modern de sorginte occidentală. 

Putem trage o concluzie destul de crudă: de când s-a format, poporul român a cunoscut depen- 
denta de un imperiu sau altul, de un spațiu cultural sau de civilizație, însă a căutat, prin orice 
mijloc şi cu orice prilej, desprinderea şi afirmarea autonomiei sau a independenţei. O suveranitate 
absolută, asemănătoare statelor puternice, nu am avut niciodată. Am avut însă tot timpul orgoliul 
neatârnării, ca proiect continuu, Și, de aici, acţiuni realizate rapid împotriva unor hotărâri ale 
Marilor Puteri. 

Respingerea adoptării pripite a formelor fără fond exprimă şi o atitudine de independenţă, 
dacă avem în vedere că, prin Convenţia de la Paris, românilor li s-a dat posibilitatea creării 

unor instituții moderne din nevoia lor de a demonstra că sunt capabili să aibă un stat, ca orice 
țară europeană. De aceea, după Unire, s-a accentuat spiritul critic şi recuzarea anomaliilor 
derivate din incongruenţa actului de modernizare. Teoria formelor fără fond exprimă reacţia 
la modul în care se înfăptuiau prevederi ale unui act internaţional — Tratatul de la Paris —, de 
clădire a bazelor statului român modern. Deciziile internaționale nu luau în seamă continuitatea 
şi explozia aspirațiilor de unitate şi independenţă. De pildă, francezii au insistat pe lângă români 
de a nu lua „o linie prea democratică“ şi „de a nu compromite“ Unirea „prin demersuri impru- 
dente şi prin pretenţii premature şi exagerate“ (Boicu, 1978, 39). 

A.D. Xenopol caracterizează ca absurdă legea electorală întocmită de Convenţia de la Paris, 
lege care restrângea dreptul de vot numai la posesorii averilor mari. În virtutea acestei legi 
erau judeţe în care numărul alegătorilor abia ajungea la 5, iar în judeţul Ismail nu era decât 
unul singur: „vestitul Vladimir Stoica, care se convoca pe el însuși în ziua alegerii, constituia 
el singur biroul şi subsemna în procesul verbal al alegerii tot el şi ca preşedinte şi ca secretar 
şi ca corp electoral şi în sfârşit se alegea pe el însuşi cu majoritatea de un vot, adică unanimitatea“ 
(Xenopol, 1910, 396). 

Factorul politic determinant pentru alegerea lui Cuza a fost partida boierilor, decizia fund 
luată din cauza unei posibile intervenţii militare otomane, motivată de implicarea puternică 
a Franţei în realizarea Unirii: „Această alegere mai are o latură interesantă, anume că, deşi a 
constituit un triumf total al politicii franceze, ea a avut ceva atât de neaşteptat, atât de spontan 
chiar, încât nici cea mai înverşunată rea-credință nu-i poate acuza pe agenţii francezi de a fi 
acționat pentru reuşita ei“ (Românii la 1859, I, 320). 

Unirea din 1859 creează o altă realitate socială, politică şi naţională. Trecându-se concret 
la organizarea noului stat, se ridica problema ideologiei la care să apeleze. Și răspunsul l-au 
găsit la pașoptism care a articulat un corpus de idei despre organizarea statului nostru modern. 
Cu scopul mărturisit de a păstra Unirea şi de a dovedi în faţa Europei că sunt apți de a fi moderni, 
românii au adoptat instituţii europene nu pentru a se sincroniza, ci pentru a avea o identitate 
instituțională de nivel european. Teoria formelor fără fond a căpătat amplitudine tocmai pentru 
că realitatea dată de noul cadru constituțional oferea teren pentru analiza și elaborarea unei 
viziuni proprii. Era firesc să apară o concepţie care să cenzureze spiritul patriotard și triumfalist. 
Înşişi fruntaşii Revoluţiei de la 1848, îi reamintim pe I.C. Brătianu și Heliade, s-au referit la 
consecinţele insignifiante ale actului declanșat de ei în anumite probleme sociale. În perioada 
Unirii, dezvoltarea capitalistă, aflată în faze incipiente, convieţuia cu regimul iobag. Existenţa 
chiar în germen a capitalismului impunea, fără îndoială, introducerea de instituții capitaliste, 
europene. De reținut că oricum românii erau în contact cu Europa, și, vrând, nevrând, în 
societatea românească se infiltrau elemente capitaliste din Occident; aici stă explicaţia lipsei 
de concordanţă între formă și fond. În realitate, nu se punea problema aşteptării până când 
poporul român avea să simtă nevoia acestor reforme instituționale, ci ele se impuneau în primul 
rând datorită condiţiilor economice şi sociale ale dezvoltării capitaliste. Formele fără fond sunt 
reale, în sensul în care acestea sunt expresia exagerării, a forțării neraționale a dezvoltării, fără 
un studiu ştiinţific atent, al societăţii românești pe cale de a se moderniza, existând convingerea 
că se poate sări imediat la o etapă superioară de dezvoltare a capitalismului. 

Am spune de întronarea în spațiul public a legii formei bune, reclamată de nevoia de echilibru 
între fond şi formă, ca o cerinţă a perioadei imediat după Unire agitate, conflictuale şi nu o 
dată generatoare de insatisfacțil. 

Unirea nu poate fi separată de modernizare. Cuza a arătat în proclamaţie că toate stăruințele 
sale „vor avea de ţel dezvoltarea noilor instituţii ce ne-au recunoscut Europa şi adevărata şi 
temeinica punere în lucru a reformelor cerute de Convenţie“. Prin noile „legiuiri organice“ urmau 
să fie introduse în „societatea noastră marile principii ale staturilor moderne“ (cf. Berindei, 1981, 
126). La 11 decembrie 1861, în Proclamaţia sa către națiune, Alexandru loan Cuza aducea oficial 
la cunoştinţă că „Unirea este îndeplinită, Naţionalitatea română întemeiată“. 

Problema fundamentală în timpul domniei lui Cuza era consolidarea Unirii şi câştigarea 
independenţei ţării. Cuza a acordat importanţa organizării instituţionale interne pe baze mo- 
derne, capitaliste, pentru întărirea unităţii celor două Principate. Mesajul lui Cuza Vodă din 
6 decembrie 1859 (vezi Monitorul Oficial, nr. 148, 8 decembrie 1859) cuprinde principii ale 
programului de modernizare în noul stat, orientat spre o construcție proprie, şi nu pe seama 
imitaţiei: „Noi am prea căutat a imita aceia ce se petrece în alte ţări, pregătind oameni numai 
pentru profesiile liberale“. Dar „România are și alte nevoi, ce îi sunt speciale, şi la care a 
sosit timpul ca să ne gândim. [...] În educaţia poporului, bine condusă, se află cele mai bune 
garanţii de ordine, de progres şi de patriotism luminat. [...] ea (educaţia) trebuie sădită în fiecare 
naţiune, să răspundă la adevăratele ei nevoi şi la adevărata ei poziţie. [...] sistemul total de 
învăţătură să fie mult şi mai special apropiat trebuinţelor şi naturei Românilor decât imitat, 
fără nici o chibzuire, din cutare şi cutare instituție străină“. 

În timpul domniei lui Cuza s-au adoptat legi de importanță vitală pentru evoluţia ulterioară 
a României: secularizarea averilor mănăstirești (decembrie 1863), legea rurală (15 august 1864), 
legea pentru organizarea judecătorească (14 iunie 1865), noua constituţie (statut) şi noua lege 
electorală, menită să asigure parlamentului o bază mai largă. În 1863-1864 a fost adoptată legea 
comunală care a înlocuit vechiul sistem feudal de administraţie cu unul burghez, ce a creat cadrul 
Juridic de înfiinţare a instituţiilor locale. România adopta, astfel, o organizare administrativ- 
teritorială modernă şi unitară, similară cu aceea a statelor occidentale (Adăniloaie, Câncea, 
Iordache, 114). 

În timpul domniei lui Cuza au fost întocmite codul civil si codul penal, legea pentru 
obligativitatea învățământului primar, s-au înfiinţat universităţile de la Iași (1860) şi de la Bucureşti 
(1864), a fost dezvoltată armata naţională etc. Toate aceste reglementări atingeau înseși bazele 
Convenţiei din august 1858, aducându-i modificări care au fost încorporate în Statutul dezvoltător 
al Convenţiei de la Paris (Berindei, 1979, 160-162), dovedind, în același timp, existenţa unor 
condiții interne care reclamau un sistem legislativ modern şi punerea bazelor organizării moderne 
a statului român. Evoluţia instituțională modernă are loc într-un context de tranziţie de la un sistem 
instituțional oriental, bazat pe cumul de puteri, relații economice, de fiscalitate şi juridice sim- 
plificate, arbitrarul autorităților, la un sistem instituțional complex şi diversificat. 

Cu toate limitele şi insatisfacţiile faţă de reformele lui Cuza, se cuvine să reținem perenitatea 
unora dintre actele sale, unele fiinţând mai mult de un secol. Codurile civil şi penal au rămas 
valabile, ele fiind schimbate abia recent. Multe alte legi au stat la baza funcționării societăţii 
pentru o bună bucată de vreme: procedura civilă, legea curţii de casaţie, legea de organizare 
judecătorească. Învăţământul a fost organizat pe baza legii de la 1864 până în 1898, iar presa 
a fost până la cel de al doilea război mondial sub regimul legii de la 1862. Așadar, statul român 
s-a consolidat pe bazele organizării făcute sub Cuza Vodă (Rădulescu Andrei, 1932, 44). 

Datele şi informaţiile din perioada de constituire a societăţii moderne dovedesc existența 
unor dificultăți reale în funcţionarea unor instituţii școlare, ştiinţifice, culturale, politice. S-a 

remarcat că Legea instrucţiunii publice din 1864 cuprindea principii dintre cele mai înaintate, 
prin introducerea obligativităţii şi gratuității învăţământului primar, într-un moment când aceste 
principii figurau numai în legislaţia câtorva ţări, introducerea unor instituţii noi în organizarea 
şi conducerea învățământului — Consiliul permanent al instrucţiunii și Consiliul general, accentul 
pus pe gimnazii şi licee, principiul liceului unitar de 7 clase, „dar legea dezavantaja învăţământul 
primar, esenţial în edificarea statului naţional român“ (Isar Nicolae, Cristina Gudin, 2004, 28). 
Cea mai importantă omisiune a legii vizează școlile normale necesare pregătirii învăţătorilor, 
deşi exista o şcoală normală la Iaşi. O altă omisiune o reprezenta organizarea învățământului 
profesional. Legea nu includea măsuri privind înfiinţarea şi buna funcționare a şcolilor profe- 
sionale, mai mult, nu prevedea condiţiile materiale necesare pentru aplicarea ei. 

Noul organism social creat după Unire avea nu numai defecte de structură, determinate 
de nivelul economic scăzut, ci şi contradicții sociale puternice. Complexitatea raporturilor şi 
contradicţiilor în care se afla societatea românească era generată şi de faptul că valorile mo- 
derne occidentale veneau pe căi paşnice. 

Instituţiile noi nu erau însă forme lipsite de conținut. Forme fără fond, luate ca atare, ca 
forme vide de orice conţinut, nu există în realitate. Instituţiile preluate din ţările capitaliste dez- 
voltate au contribuit, în anumite limite, la dezvoltarea fondului, datorită existenţei unui minimum 
de condiţii care impuneau adoptarea noului sistem instituțional. Instituţiile burgheze au stimulat 
condiţiile interne, au orientat actorii sociali interni spre idealuri şi aspirații moderne. Înființarea 
unor instituții democratice a contribuit la instaurarea unei vieți publice bazate pe dialog, confrun- 
tarea opiniilor, libertatea cuvântului, participarea unor grupuri mari de oameni la viața publică. 

Dacă ne referim la constituţie, ea a avut un rol esențial în conducerea vieţii statale după 
principii moderne, reprezentând, totodată, baza pe care s-a făcut educaţia noii clase burgheze, 
exerciţiul constituțional fiind un element important al formării ei ideologice şi juridice. Este 
posibil însă ca democraţia, în lipsa unei instrucții temeinice, a exerciţiului instituțional, să se 
transforme în caricatură, cu efecte importante în plan social şi psihologic. Constituţia din 1866, 
atât de criticată inițial şi apoi apărată chiar de aceia care o respingeau, consacră existenţa unei 
democraţii care, deși limitată, oferea cadrul de desfășurare a activității politice. Aceeaşi consti- 
tuţie acorda drepturi şi libertăţi democratice, însă ele nu erau întotdeauna respectate, din cauza 
încălcării lor de către clasele care dețineau puterea legislativă şi cea executivă. Constituţia din 
1866 nu este o simplă copie sau o traducere. Ea include o mare parte a constituţiei belgiene în 
forma redactată în 1831. Dar, așa cum au demonstrat cercetări de istoria dreptului românesc, 
ea cuprinde prevederi care reflectă contextul românesc care era, de bună seamă, diferit de cel 
belgian (Andrei Rădulescu, 1970, 199). Prin Constituţia din 1866 s-au înlăturat aşezămintele 
create prin Regulamentul Organic şi Convenţia de la Paris. O bună parte a legiuitorilor din 1866 
sunt oameni formaţi şi educați în spiritul ideilor Revoluţiei Franceze, difuzate în societatea româ- 
nească în mai multe etape şi prin diferite mijloace. 

Constituţia din 1866 a consacrat libertăţi şi drepturi fundamentale pentru cetăţean, regim 
parlamentar, responsabilitate ministerială, suveranitate națională, separaţia puterilor în stat, 
drepturile şi libertăţile fundamentale ale cetăţenilor, guvern reprezentativ, supremaţia consti- 
tuţiei, consfințirea proprietăţii individuale, toate cu caracter burghez. Ea a contribuit, deși nu 
pe deplin, la crearea cadrului instituțional democratic şi la optimizarea acestuia: „În orice caz 
nu era constituția unui stat vasal!“ (Berindei, 1992, 113). 

O serie de prevederi ale Constituţiei din 1866 nu putea fi înfăptuită integral din cauza altor 
prevederi ale aceleiaşi legi fundamentale. De pildă, egalitatea în drepturi a tuturor cetăţenilor 

era o formă goală, lipsită de conţinut, deoarece tot prin constituţie se legiferase sistemul de 
vot cenzitar prin care clase sociale erau împiedicate să participe nemijlocit la treburile politice 
ale statului. La acestea se adaugă lipsa oricăror prevederi pentru cea mai numeroasă clasă 
socială — țărănimea. 

Specificul evoluţiei române moderne rezidă în rezistenţa la nou. Vechiul poate subzista 
împreună cu noul, întrucât el nu poate fi distrus definitiv. Există situații în care calitatea veche 
supravieţuieşte într-atât încât continuă să domine calitatea nouă, pe care chiar o modifică. 
Tradiţia apare ca o modalitate a dezvoltării însăși, ca expresie a propriei sale limitări. Întrebarea 
este cât de receptivă se arată tradiția românească la schimbare. Dacă acceptăm evoluţia noastră 
modernă, atunci putem admite tradiționalismul ei deschis, predispus la asimilarea influențelor 
străine. S-a criticat continuu reîntoarcerea la tradiţie fără să se examineze sistematic şi în pro- 
funzime ce înseamnă tradiţia. Este peremptoriu că nu avem încă un studiu românesc funda- 
mental despre tradiţie. 

Spuneam de acel ghem de contradicții din societatea românească pe cale de modernizare, 
care leagă politicul, naționalul, culturalul, economicul, şi de aici peisajul tipic pentru o ţară 
în curs de modernizare, unde nu burghezia domină, ci burghezie-moşierimea, nu internul 
decide, ci intern-externul, înlăuntru-în afară, nu evoluţia lineară, ci evoluţia multilineară, nu 
diferențiere, ci diferenţiere-solidaritate şi armonie socială, nu progresist, ci conservator pro- 
gresist, nu Occident, ci Occident-Orient. Şi, iată, aşa s-a ajuns să se vorbească despre cultura 
şi civilizația românească drept expresii ale sintezei dintre Orient şi Occident înfăptuită de 
români, ca răspuns la provocarea formelor fără fond. Acestea derivă din situațiile tipice unei 
societăți pe cale de modernizare, cum ar fi duplicitatea culturală, incongruența comporta- 
mentală, echilibrul social inconsistent, spaima de dezechilibru, dezvoltarea discordantă. 

Există schimbare simulată, în care fondul rămâne cum a fost, doar formele se schimbă, 
după cum poate exista fond fără formă. Sunt situații în care formele acţionează cu un fond 
inadecvat, deși formal totul pare a evolua firesc, pare a fi concordant cu un anumit spirit, şi 
cu toate astea instituţiile nu funcționează la nivelul scopurilor reale. Mai exact spus, formele, 
deşi organizate şi statuate ca atare, nu funcţionează. În acest fel se creează aspirații, trebuinţe, 
interese stimulate de aceste forme, fără a-şi găsi conținutul adecvat. Neconcordanţa dintre 
forme şi fond se manifestă cu deosebire în condiţiile în care instituţiile, cele politice în primul 
rând, nu acționează corelat cu fondul. 

Modernizarea se realizează fragmentar, fără a fi orientată, direcționată printr-o ideologie 
proprie capitalismului, adică noului sistem social. Nu există o forță politică preocupată numai 
de modernizare. La noi, forțele politice erau centrate înainte de toate pe afirmarea şi susținerea 
naționalului, pe protejarea şi dezvoltarea lui, iar problemele schimbării sociale erau subordonate 
acestuia. De aceea modernizarea apare mai ales ca efect individual sau de grup, şi nu colectiv. 
Au existat grupuri sociale care au reuşit doar să zdruncine sistemul vechi, dar nu să-l înlăture 
definitiv. Modernizarea contribuie, astfel, la regenerarea sistemului într-o altă formă şi cu alte 
modalități, dar sistemul este nevoit să se adapteze şi să se schimbe doar la suprafaţă. 

Formele fără fond există pretutindeni, ca discrepanţă sau decalaj, dar mai ales ca reflex al 
lipsei unei practici social-economice şi cultural-spirituale dominante. La noi, în secolul al 
XIX-lea, această practică social-economică se manifesta doar la nivelul limbajului, adică 
ideologic, şi era ruptă de realitatea concretă. Capitalismul şi modernitatea nu dominau, ci se 
străduiau să câştige teren, să fie recunoscute măcar ca tendinţă. lată că formele fără fond sunt 

expresia riscului pierderii specificului naţional prin formarea unor convingeri, mentalități, 
comportamente moderne fără o practică social-economică și cultural-spirituală adecvată. Moder- 
nizarea era la început un răspuns mai mult individual dat vechilor structuri sociale, şi nu o 
reacție a unor mari grupuri, fără a mai vorbi de societatea întreagă. Formele moderne au fost 
bune, cum spune Eminescu, doar pentru un grup restrâns, însă ele ar fi trebuit să fie resimţite 
de popor ca o necesitate. 

Chestiunea nu era renunţarea la modernizare, ci făurirea ei printr-un efort naţional care să 
pună în acţiune fondul propriu, adică să nu suprapună peste fond nişte forme, ci fondul să fie 
pus în mișcare pentru a crea noi forme. 


8.4. Cauze economice 


Argumentele cele mai evidente în susținerea formelor fără fond îşi găsesc sorgintea în 
discrepanţa şi contradicţiile dintre politic, cultural şi economic, acesta din urmă fiind într-un 
decalaj, uşor de sesizat, față de celelalte. Modernizarea României a fost înainte de toate una 
politică, din cauză că problema prioritară era una națională, iar chestiunea dezvoltării economice 
— esenţială în orice stat pe deplin modernizat — era inevitabil subsumată chestiunilor naţionale. 
Vechile instituţii nu au fost înlăturate prin acțiuni economice, ci prin măsuri politice şi legislative. 

Discrepanţa dintre condiţiile interne şi formele civilizației moderne apare mai pregnant în 
țările cu un nivel economic mai scăzut. Ea există în orice societate, inclusiv în acelea care au 
atins un înalt grad de civilizaţie, dar în acestea din urmă, instituţiile au apărut ca urmare a unei 
evoluţii fireşti a fondului, iar aici întâlnim o puternică forţă economică şi intelectuală care 
atenuează efectele negative atunci când nu există o concordanţă între fond şi formă. Or, în cazul 
statului român, dezvoltarea materială precară a dus la compromiterea unor instituții moderne 
de către elemente ale fondului intern. Sistemul economic românesc modern a fost unul mercantil, 
stimulat şi sprijinit de capitalul străin. 

Să începem cu cea mai importantă cauză care a determinat subdezvoltarea economică: 
izolarea economică a ţărilor române din cauza dependenţei de imperiile europene, fapt care 
a împiedicat dezvoltarea modernă şi capitalistă. Secolele XVI-XVII şi prima jumătate a seco- 
lului al XIX-lea, perioadă de mare înflorire economică în Occident, s-au distins prin stagnarea 
sau degradarea vieții economice în spaţiul românesc. Să amintim de monopolul turcesc asupra 
comerţului Principatelor, de interdicțiile impuse de Imperiul Otoman privind comerţul cu alte 
țări, inclusiv pe piaţa vestică, efectul fiind acela că „sute de ani nu s-a investit nimic în domeniul 
agriculturii ce constituia izvorul aproape unic de venit“ (Axenciuc, 34). Istoricii au demonstrat 
că timp de secole s-au plătit dări, dijme, cu precădere Imperiului Otoman. 

Dar nu trebuie pus totul pe seama factorului extern, fiindcă românii înşişi şi-au transferat 
o bună parte din averi în Occident, prin studii, călătorii, şederi temporare, viaţă mondenă în 
marile orașe occidentale, toate cu cheltuieli exorbitante, iar consecinţa a fost „o îndelungată 
criză de resurse financiare pentru dezvoltarea acestor ţări (române — n.n.), perpetuată aproape 
două secole“ (Idem). 

Un alt factor care a împiedicat dezvoltarea mai rapidă a ţărilor române a fost menținerea, 
pe o perioadă îndelungată, a feudalismului, care a împiedicat evoluţia capitalistă. Abia la sfâr- 
şitul secolului al XVIII-lea şi la începutul secolului al XIX-lea, odată cu intensificarea activităţii 
manufacturiere, se produc schimbări de tip capitalist, lente, ce-i drept. În procesele de modernizare 

economică, cele mai importante acțiuni au aparţinut statului, iar resursele financiare au fost 
asigurate tot de stat (/bid., 37). 

Cu toate progresele economice, unele remarcabile, cu foarte multă greutate s-a putut men- 
ține un echilibru între economic, social, politic şi naţional, şi de aceea modernizarea româ- 
nească este însoțită, ca un fel de pecete a sorții, de subdezvoltare. 

Este imposibil de studiat aici toate cauzele ce ţin de evoluţia noastră în plan economic, 
dar aducem ca mărturie câteva date care susțin ideea formelor fără fond, în ciuda unor statistici 
„triumfaliste““. Tendinţa de a prezenta cifre, tabele, date, explicaţii care să dovedească progresul 
în România, apropierea de ţările dezvoltate ține, să recunoaştem, de modul nostru de a ne 
raporta, în orice chip, prin comparaţie, la alţii, fără să evaluăm efectele reale ale acestui progres 
în întreaga societate românească. Există o retorică a progresului şi a încrederii în atingerea 
țintei finale: suntem pe aproape, doar puţin şi îi ajungem, ba chiar îi întrecem pe cei mai 
dezvoltați ca noi. Nu se pleacă de la realitate şi de la ce reprezintă ea pentru agenţii sociali 
concreti; totul se raportează la standarde impuse de alţii, fără a se şti dacă acestea pot fi atinse. 
De pildă, despre prima jumătate a secolului al XIX-lea, economiștii spun că industria casnică 
țărănească, îndeosebi textilă şi de confecții, continuă să fie ascendentă după 1850, deşi din 
al şaptelea deceniu s-au înregistrat semne de stagnare şi chiar de regres din cauza lipsei de 
materii prime şi a concurenţei în activitatea manufacturieră. Pe de altă parte, existau şi aprecieri 
pesimiste ale economiştilor români din secolul al XIX-lea, care raportau situația din România 
celei din țările înaintate, fără a ţine seama în suficientă măsură de punctul de plecare al evoluţiei 
moderne românești şi fără a lua în considerare problemele de ansamblu ale industriei româneşti 
din acea perioadă. Într-adevăr, se făcuseră mari progrese în administraţie, se construiseră căi 
ferate, s-au înfiinţat bănci de credit agricol, iar armata se întărea, dovedindu-și forța în războiul 
ruso-turc din 1877-1878 (Berindei, 1992, 52-53). Întrebarea este: cui foloseau aceste progrese? 
Evident, unei minorităţi, iar cea mai mare parte a populației continua să trăiască după modelul 
patriarhal, şi nu după cel modern, capitalist. 

Cu certitudine, statul român se înscrisese pe calea dezvoltării capitaliste, dar rămânea neso- 
luționată chestiunea fundamentală a societăţii autohtone: agricultura. Dacă noile structuri capi- 
taliste funcționau în celelalte sectoare economice, în agricultură acestea se impuneau cu multe 
dificultăţi — efect direct al compromisurilor, al încercărilor de a moderniza satul fără a-i schimba 
cadrul economic şi social. Între formele suprastructurale introduse de burghezie și agricultura 
de tip iobag exista o puternică discrepanţă. Întregul edificiu social și politic românesc susținut 
de instituţii moderne avea ca bază un fond agrar neînscris în trendul modernizării. Dezvoltarea 
capitalistă a României a scos la suprafaţă existenţa unei probleme de o profundă gravitate: 
decalajul dintre o agricultură precapitalistă — sectorul economic dominant-, exploatată cu 
mijloace rudimentare, şi organismul politico-juridic de tip occidental. Instituțiile moderne erau 
obligate să funcționeze într-un cadru social rural, foarte puţin schimbat. Problema națională, 
fundamentală pentru statul român, nu poate fi abordată în general, fără a fi asociată cu 
chestiunea țărănească şi cu cea agrară. 

Reglementări în domeniul agrar au fost, şi nu puţine. Hotărâtoare în evoluţia modernă a 
României a fost aplicarea legii rurale din 1864 (Berindei, 1979), (storia Românilor, VII, tom 
I, 527-529). Prin această lege, s-a abolit dependenţa personală, s-au creat premisele sociale 
pentru lărgirea economiei băneşti. În acest fel, s-a făcut trecerea de la marea proprietate funciară 
feudală la marea proprietate capitalistă, fără ca acest proces să ducă la lichidarea marii proprietăţi 

boierești. Moşierimea continua să aibă însă o poziție economică şi politică apreciabilă, care-i 
permitea să intervină în evoluția evenimentelor sociale. Reforma agrară din 1864 nu s-a aplicat 
întocmai, legislatorii au realizat radicalismul ei şi au luat măsuri restrictive, dintre care amintim 
legea tocmelilor agricole, care a creat condiţii de fiinţare a multor anomalii şi contradicții, deve- 
nite forme fără fond. 

După adoptarea legii rurale din 1864, asistăm la creşterea ritmului de dezvoltare a agricul- 
turii, a producţiei de cereale, în mare parte destinată exportului (Istoria Românilor, VII, tom 
II). Însă această evoluţie capitalistă a agriculturii românești se făcea lent şi contradictoriu, cu 
efecte specifice societății românești. Relațiile capitaliste erau în faze incipiente, iar ponderea 
o deţineau sectoare precapitaliste sau semicapitaliste. Capitalismul a pătruns în agricultura româ- 
nească fără însă să modifice raporturile sociale existente, grevate de puternice rămăşiţe iobage. 
Contradicţii se manifestau și în alte domenii ale vieţii publice, însă, în agricultură, discordanţa 
dintre fondul intern şi caracterul modern al instituţiilor erau accentuate de rolul decisiv al secto- 
rului agricol în dezvoltarea ţării, la crearea venitului național, în proporția cea mai mare, în a 
doua jumătate a secolului al XIX-lea. În agricultură se realizase 70-75% din producţia materială, 
în acest sector lucrând cea mai mare parte a populației — 86%, în 1860, şi 79% în 1912 (apud 
Istoria Românilor, VII, tom II, 66). 

În țările occidentale relaţiile feudale au primit o lovitură puternică în toate sectoarele, instau- 
rându-se industrialismul — factor economic intrinsec evoluţiei moderne a acestor ţări. În Ro- 
mânia, sectorul care dădea principalele venituri şi pe care se sprijinea întregul edificiu 
suprastructural era cel agricol. După cum s-a demonstrat, costurile pentru modernizare au fost 
susținute de agricultură (Istoria Românilor, VII, tom II, 36), dar beneficiarii au fost elitele și, 
în general, populația urbană. Viaţa ţăranilor, la 1914, nu diferea prin nimic de viaţa celor din 
perioada domniilor regulamentare (Ibidem). 

Faptul că nu s-a soluționat radical şi total agricultura, în spirit capitalist, a fost cauza prin- 
cipală a discordanţelor în viața publică românească, persistente şi astăzi. Astfel, în mediul 
sătesc se menţine sistemul social şi familial patriarhal, cu repercusiuni, unele hotărâtoare, în 
evoluția modernă. Modul de viaţă patriarhal nu este atins de reglementările legislative moderne. 
Pătura arendaşilor, care treptat se consolidează, nu investeşte mijloace tehnice şi financiare 
în pământ pentru creşterea rentabilităţii. Se obţin profituri, dar nu pe calea exploatării de tip 
capitalist, ci prin extinderea terenurilor agricole, prin exploatarea muncii ţăranului, 
folosindu-se, în fapt, de vechile legiuiri, nesocotind noul sistem legislativ, modern. O serie 
de contradicții au ființat pe durată lungă din cauza agriculturii, ce continua să „blocheze“ evo- 
luţia după legile economiei capitaliste. De aici existenţa formelor fără fond. 

În sate, ca efect al modernizării s-a înlocuit administraţia obştească cu administraţia de 
stat, iar capitalismul a pătruns în agricultură și a produs modificări „artificiale“, pentru că nu 
a ținut seama de credinţe şi tradiții. Capitalismul nu a dus la alterarea vieții arhaice din multe 
sate românești (Stahl, 1959-1965). Joseph Schumpeter subliniază, în Capitalism, Socialism 
and Democracy, 1947, că structurile sociale şi atitudinile persistă mult timp după ce condițiile 
care le-au dat naștere au dispărut, şi persistenţa lor poate fi pozitivă sau negativă pentru dez- 
voltarea economică (apud Bendix, 10). Satul a cunoscut, însă în mică măsură, o evoluţie de 
la relațiile sociale în devălmăşie la relaţii capitaliste în ceea ce priveşte proprietatea asupra 
pământului. Are loc o dezvoltare parţială, ca o consecinţă a amalgamării tradiției şi modernității. 
Vechea familie patriarhală a dăinuit şi mai dăinuie în sate, iar sistemul de valori al individului 
se pliază pe normele şi valorile grupurilor din comunitatea rurală. 

O anumită tensiune între național şi social se desprinde din fondul ideologic al formelor 
fără fond. Clasele culte conștientizau imperativul afirmării identității naţionale prin noile forme 
de civilizaţie şi noul cadru instituțional modern, dar aceste forme nu soluţionau marile probleme 
sociale interne, dimpotrivă, le agravau, elocventă fiind chestiunea agrară. În Occident, industria- 
lizarea a transformat radical activitatea din agricultură, distrugând practic ţăranul care devine, 
astfel, un lucrător industrial. Or, în lipsa unei industrii şi a unei urbanizări, nu se puteau regenera 
radical agricultura şi țărănimea din spaţiul românesc. Teoreticienii formelor fără fond au sesizat 
această discrepanţă generată de ritmul lent de industrializare, datorat perpetuării monopolului 
breslelor asupra producţiei şi distribuţiei bunurilor, lipsei investiţiilor în crearea de noi între- 
prinderi, cererii slabe de mărfuri şi servicii în sate. Ceea ce s-a reproșat reformatorilor nu este 
preluarea de forme moderne, ci nefolosirea lor pentru lichidarea subdezvoltării, în armonizarea 
progresului din planul politic cu cel din planul social şi din cel economic. 

După constituirea organismului social şi politic burghez, asistăm la o dezvoltare accentuată 
a industriei: „Ca peste tot, şi în România industria mare modernă s-a edificat pe o largă plat- 
formă de forme industriale preexistente. A lichidat pe unele, a transformat sau a asimilat pe 
altele“ (Zane, 1970, 6). Date din perioada de început a epocii noastre moderne dovedesc înscrie- 
rea României pe calea capitalismului, însă a unui capitalism industrial incipient. Numai 6% 
din populaţia României era ocupată în industrie în 1863, şi aceasta de nivel elementar, în com- 
parație cu 49%, în Anglia, 30% în Franţa, 29% în Prusia, 13% în Austria, 5% în Turcia, 6,3% 
în Rusia (cf. Axenciuc, 35). În 1912, în industrie lucra 8% din populaţie (cf. Istoria Românilor, 
VII, tom II, 66). 

În tările în curs de modernizare, există un dualism între noul trend capitalist şi un sector 
tradițional, preexistent apariției capitalismului, care evoluează independent şi poate frâna dez- 
voltarea. Sectorul tradițional poate fi însă şi un rezultat al dezvoltării capitaliste. De fapt, 
sectorul modern din societatea românească, orientat spre exterior, a acționat asupra societății 
pentru a servi intereselor sale. În realitate, nu sectorul înapoiat constituie un obstacol în dezvol- 
tarea economiei moderne, ci sectorul capitalist modern dependent constituie un obstacol în 
dezvoltarea ariilor înapoiate, fiindcă este sprijinită creşterea micului sector modern şi, astfel, 
se ajunge la subdezvoltarea ariilor înapoiate. Ambele sunt organic legate. Pentru dezvoltarea 
sectorului modern este necesară subdezvoltarea sectorului înapoiat. Această situaţie a fost 
numită colonialism sau relaţia metropolă/satelit. Se recreează în cadrul ţării subdezvoltate 
acelaşi sistem care, extern, leagă acea ţară de centrele metropolitane mondiale. Politica colo- 
nială britanică a distrus manufacturile native şi economia sătească din India. Practicile coloniale 
din Africa au dezorganizat societăţile tribale precoloniale (Stavenhagen, 12-13). 

Se pare că specificul evoluţiei noastre istorice este dat de o dezvoltare rapidă în anumite 
perioade, scurte, urmate de lungi perioade cu mari greutăţi în dezvoltare. România a cunoscut 
un ritm accelerat de dezvoltare la sfârşitul secolului al XIX-lea şi începutul secolului XX, 
fiind numită „Belgia Orientului“ sau „Japonia europeană“ (Iacob şi Iacob, 74), ca şi în deceniul 
şapte al secolului XX. Interesant, România cunoaşte perioade de progres, chiar rapide, realizări 
excepționale, dar pentru perioade scurte, întrucât au existat alte priorități politice, sociale şi 
naţionale care ne-au împiedicat să ne concentrăm asupra problemelor economice. 

Ar fi oportun de analizat consecinţele, în epoca noastră modernă, ale activităţii ştiinţifice 
experimentale româneşti, insignifiantă, activitatea ştiinţifică fiind, în epoca modernă, una dintre 
sursele excepţionale de progres. Problema ridicată de teoria formelor fără fond este cea a 

dezvoltării în concordanţă cu revoluția ştiinţifică, fiind sesizat decalajul de calitate în dezvol- 
tarea tehnică. Formele fără fond fiinţează în condițiile procesului de industrializare forțată. 
Modernizarea în sens occidental este egală cu industrializarea întemeiată în revoluția ştiinţifică 
şi tehnică, or, industrializarea în România a rămas, până în anii "60 ai secolului XX, într-o 
poziţie subalternă altor activități economice. 

O trăsătură interesantă a societăţii românești este reprezentată de integrarea rapidă a noută- 
ilor tehnice şi a inovației tehnologice, dar această societate nu a reuşit niciodată să-şi orga- 
nizeze pe deplin structurile pe baze ale progresului ştiinţific, persistând permanent prăpastia 
între capacitatea de a recepta tot ce este nou într-un domeniu economic sau tehnic şi aplica- 
bilitatea acestuia. Una dintre explicaţii stă, neîndoielnic, în dificultățile întâmpinate în susținerea 
infrastructurii ştiinţifice şi tehnice, în schimbarea socială, în modificările din structurile sociale. 
În timp ce în Occident s-a dezvoltat puternic economia politică, ştiinţa organizării şi activităţii 
economice, care raționalizează activitatea economică, în România nu am avut o gândire econo- 
mică suficient de aplicată realităților autohtone, şi aceasta se vede cu claritate din neconcordanta 
dintre reformare şi asigurarea resurselor financiare în realizarea acestor scopuri. Nu 
întotdeauna s-a reformat pornind de la posibilități umane şi financiare concrete. 


8.5. Construcţia instituțională 


8.5.1. Cadrul instituțional politico-juridic 


Agenţii români ai modernizării au intuit rolul covârșitor al instituțiilor politice şi juridice în 
evoluţia societății româneşti, întrucât în toate societățile există anumite structuri care pot fi regăsite 
în orice societate concretă, oricare ar fi ea, şi acestea sunt constantele universale ale culturii. 
Organizarea instituţională este una dintre acestea, fie ea şi în formă incipientă. Cu cât societatea 
este mai complexă şi mai eterogenă, performanţele ei ţin tot mai mult de activitatea instituţiilor. 

Dacă am ordona etapele de edificare a organismului politico-juridic într-un cadru naţional, 
schematic, procesul de modernizare într-o ţară în curs de modernizare cuprinde fazele: 

1) existenţa condițiilor interne minime, alcătuite din factori obiectivi şi factori subiectivi, 
care au rolul fundamental în devenirea istorică specifică; 

2) afirmarea necesităţii schimbării vechii stări sociale, fiind provocate transformări în 
structurile sociale premoderne; 

3) asigurarea cadrului pentru susţinerea schimbărilor sociale noi. În această ultimă fază se 
urmărește adoptarea unor forme instituționale adecvate condițiilor specifice autohtone. Circulația 
ideilor şi interdependenţa ţărilor contribuie la cunoașterea experienţei din alte state. Cunoaş- 
terea şi receptarea experienţei țărilor dezvoltate constituie un mijloc de a depăși stadii carac- 
teristice evoluţiei capitaliste a unor state. Apare, astfel, posibilitatea, pentru ţări în curs de 
modernizare, de a-şi construi instituţii proprii fără a mai trece prin toate etapele de formare prin 
care au trecut statele dezvoltate. 

Una dintre temele teoriei formelor fără fond este analiza decalajului dintre instituțiile 
politice şi juridice de esență modernă şi realitățile sociale şi economice autohtone. Se instituie 
un raport de cauzalitate între nevoia de schimbare și formele sub care ea se exprimă. Însuşi 
domnitorul Al. I. Cuza afirma, în octombrie 1865 (Scrisoare confidențială a Principelui Ale- 
xandru loan Cuza adresată împăratului Franţei, Napoleon al III-lea, 9/21 octombrie 1865), 

că nu este posibilă construirea unui sistem instituţional într-un timp foarte scurt în lipsa condi- 
țiilor care să-l susțină efectiv: „Exemplul Greciei, după mai mult de treizeci de ani de monarhie 
constituțională, poate totuşi a demonstra că nu este deloc posibil de a improviza reorganizarea 
unui stat hărțuit de influenţe străine, nici de a improviza educaţia politică a unui popor făcându-l 
să treacă dintr-o dată de la un regim patriarhal la un sistem de guvernare pe care nu-l admite 
temperamentul unei naţiuni, chiar dintre cele mai civilizate“ (Românii la 1859, L, 606). În 
timpul lui Cuza s-a creat un organism politico-juridic preluat, îndeosebi, din Franţa, asociat 
cu idei din parlamentarismul englez, din gândirea economică germană, din experiența autoh- 
tonă de modernizare a mentalităților tradiționale. 

Refacerea aceleiaşi evoluţii parcurse de o instituţie într-un stat modern este un efort inutil 
pentru o ţară în curs de modernizare. Dar orice formațiune social-economică trebuie să parcurgă 
principalele momente ale evoluţiei ei, pentru a permite valorificarea tuturor resurselor de progres 
pe care le are în raport cu precedentele orânduiri: „Chiar dacă o societate a descoperit legea 
naturală a dezvoltării sale [...] ea nu poate nici să sară peste anumite faze naturale ale dezvoltării, 
nici să le desființeze prin decrete. Dar ea poate să scurteze şi să uşureze durerile facerii“ (Marx, 
1960, 45). 

4) adaptarea formelor moderne la condițiile interne. Prin acte de ameliorare şi prefacere, 
instituțiile moderne căpătă un caracter naţional, astfel încât ajung să se deosebească de 
modelul care a stat la baza constituirii lor iniţiale. Orice inovaţie socială sau orice idee preluată 
tinde să se instituționalizeze în virtutea unor norme, să se fixeze într-o formă cristalizată şi 
codificată. Epoca de după Unirea din 1859 a marcat devenirea formelor de civilizație modernă 
în instituţii româneşti. 

În acest amplu proces de dezvoltare a ţării, din cauze subiective — graba de a ajunge din 
urmă ţările dezvoltate, neînţelegerea exactă a rolului influenţei țărilor dezvoltate asupra celor 
în curs de modernizare —, ca şi din cauze obiective, au apărut instituţii care nu se acomodau 
pe deplin la cerinţele interne şi, deci, nu se armonizau cu fondul intern”. 

Coexistau două tipuri de organizare politico-juridică, cel occidental, acreditat prin Consti- 
tuţie şi prin toate legile adoptate după modelul apusean, şi cel tradiţional, întemeiat pe obice- 
iurile şi cutumele locului. Societatea românească modernă a cunoscut schimbări instituționale 
într-un organism ce funcţiona cu două viteze, de unde caracterul de armonică al evoluției ei. 
Legile adoptate nu se aplicau uniform, întrucât contraziceau vechile cutume după care se 
conduceau satul şi ţăranul. Noua civilizaţie se afirma în mediul urban, însă de cele mai multe 
ori numai superficial, aşa cum o exprimă cu multă candoare personajele lui Caragiale. 

Modernizarea este un proces de durată şi nu se încheie prin adoptarea instituţiilor occiden- 
tale. Impactul civilizației moderne cu ţările române a facilitat construirea unei societăți moderne 
prin urmarea unui model deja experimentat, dar a susținut tradiţiile naționale. Au fost preluate 
instituţii aflate la nivelul cel mai înalt atins de dezvoltarea socială în ţările occidentale, din 
grabă, din necunoaştere şi chiar din nevoi naționale, mai ales după 1866. 

Integrarea modelului occidental a fost însoțită de dificultăți în asigurarea resurselor umane 
calificate şi a mijloacelor financiare, în studiul doctrinar sistematic şi temeinic al realităților 
autohtone, în elaborarea strategiilor pentru necesităţile locale, în eficientizarea instituțiilor 
moderne. Se acţiona, de pe poziţii diferite, pentru căutarea căilor optime de satisfacere a cerin- 
telor claselor şi grupurilor sociale, plecându-se de la ceea ce există, de la ceea ce este posibil 
să se realizeze în condiţiile specifice României. 

Nu este mai puţin semnificativ faptul că gânditorii care resping instituțiile moderne fac 
aprecieri despre fenomene care erau încă in actu. Se neglijează faptul că transformările sociale 
produse într-un stat aflat încă în perioada de tranziţie nu au loc în acelaşi ritm şi cu aceeaşi 
intensitate în întreaga societate. 


8.5.2. Statul român modern 


Indiscutabil, statul s-a implicat direct în toate schimbările survenite în societatea română 
modernă. Statul exprima dualitatea de putere, burghez şi moşieresc, o dovadă în plus a echili- 
brului între cele două grupuri dominante economic şi social. Modernizarea şi democratizarea 
structurilor sociale şi politice s-au realizat nu ca rezultat al unei evoluţii organice, ca în Occi- 
dent, ci prin intervenția statului, ca urmare a hotărârii de a arde etapele: „Statul nu a fost pro- 
dusul transformărilor sociale cât instrumentul lor, mai întâi, apoi autorul lor, prin reforme. 
Ideea statului național românesc a fost susținută la început de revoluționarii liberali. Forţa 
capabilă de a transforma identitatea naţională românească într-un sens modern a fost cultura“ 
(Pippidi, 1191). Nu este lipsit de semnificaţie faptul că România a fost primul stat constituțional 
din Sud-Estul Europei. 

Statul a stabilit priorităţile de dezvoltare prin reglementări birocratice şi în foarte mică măsură 
prin mecanisme economice. Societăţile ştiinţifice, universităţile, chiar asocierile profesionale 
au pornit din inițiativa statului, în loc să apară ca o provocare din societate, aşa cum s-a produs 
în Occident. La noi, instituţiile nu sunt create de o persoană care dă sens unor nevoi ale unei 
comunități, cum se întâmplă în Occident. Noi nu avem produse care să poarte numele unei 
persoane şi care în timp să fi devenit o marcă. Au existat la români inițiative individuale — 
societăţi, asociaţii, dar ele erau mai mult o manifestare de grup. Or instituțiile occidentale 
transpuse în societatea românească, puternic individualizate, nu veneau în întâmpinarea aspiraţiei 
comunitare a românilor. Problema principală pe care o pun gânditorii români nu vizează doar 
funcţionalitatea instituţiilor moderne, cum se crede, ci necesitatea unor structuri cu adevărat 
moderne care să răspundă trebuinţelor reale ale poporului român. 

În explicarea formelor fără fond, este utilă diferența propusă de Alexandru Duţu, între soli- 
daritatea organică — la nivelul vieţii private şi al micilor comunități — și solidaritatea organizată, 
propusă de cercul puterii, care urmărește obiective de interes general, cum sunt apărarea comu- 
nităţii, administrarea justiției, asigurarea ordinii şi a armoniei. Această relație dintre organic şi 
organizat este specifică oricărei societăţi, ceea ce infirmă teza evoluționismului din secolul al 
XIX-lea privind mersul societăţii de la forme „primitive“ la forme „complexe“ (Duţu, 1999, 138). 

Modernizarea la noi s-a făcut în contextul lipsei agentului modernizării — burghezia; au 
preluat această misiune alogenii care au ştiut să profite de noul cadru juridic şi politic. Românii 
manifestau predilecție pentru funcțiile publice şi administrative, şi când aveau bani își cum- 
părau titluri boiereşti sau moșii. Sectorul financiar-bancar şi comercial deosebit de fertil într-o 
epocă de reconstrucţie a unui stat devenise apanajul străinilor (Stan, 1995, 48). Statul român 
modern era încă nedesăvârşit: exista, în limite extrem de restrânse, o clasă mijlocie alcătuită 
din profesiuni liberale şi din funcționari; o imensă majoritate alcătuită din țărănime, stăpână 
pe un lot redus de pământ, în mare parte analfabetă; câteva mii de proprietari sau moşieri, o 
parte din ei instruiți în Occident, implicaţi însă în prea mică măsură în economie (Stan, 1995, 
68). Şi totuşi, statul s-a implicat în dezvoltarea economică, inclusiv a industriei, a sistemului 
bancar-financiar şi a căilor de comunicaţie şi transport. 

Este clar că naşterea capitalismului şi a societăţii moderne s-a făcut în temeiul unor legi 
sociale, dar guvernarea într-un regim burghez are loc pe seama altor legi sociale. În acest fel 
ne putem explica de ce statul este nevoit să creeze cadrul de coexistenţă a producției capitaliste, 
creată prin acţiunea directă a statului, şi a formelor noncapitaliste. Într-o societate în curs de 
modernizare se creează noi forme: nici capitaliste nici tradiționale, care duc la reîntărirea 
structurilor preexistente şi la susţinerea lor, prin noi forme păstrându-se şi perpetuându-se 
vechiul, şi într-o ţară cu o economie țărănească, se lucrează cu propria raționalitate, iar nu cu 
raționalitatea capitalistă. În situaţia din România, din a doua jumătate a secolului al XIX-lea, 
existau condiţii ce permiteau evoluția relativ autonomă a relațiilor economice şi sociale 
necapitaliste, în ritm specific şi cu o finalitate proprie, cu efecte asupra procesului de edificare 
a civilizaţiei române moderne şi, în consecință, asupra funcţionalității instituţiilor burgheze. 

Burghezia românească, fiind numericeşte scăzută, nu avea o bază economică puternică, dar 
prin Constituţia din 1866 şi, mai ales, prin guvernarea liberală dintre 1876 şi 1888, devine o forță 
politică predominantă cu o putere politică mai mare decât cea a boierilor. La presiunea forțelor 
interne, factori externi au acceptat constituirea statului român modern, dar cu condiția transformării 
ţării în societate capitalistă, care să se dezvolte prin instituțiile statului burghez. Dar acest stat 
se susținea printr-un organism birocratic care, însă, nu era pregătit să înțeleagă misiunea sa şi să 
eficientizeze activitatea instituțiilor sale. Burghezia deţinea puterea politică fără a fi parcurs stadiile 
pregătirii atât de necesare în dezvoltarea ţării şi în gestionarea administrației. 

Construcţia structurilor statului național şi asigurarea condițiilor de funcţionare a acestora au 
fost priorităţi în întreaga noastră epocă modernă şi contemporană, fiind şi motivul, des invocat 
de toate regimurile politice, al amânării rezolvării problemelor sociale şi politice. Formele fără 
fond au fost, şi sunt şi astăzi, generate de această neclintită conduită socială şi politică, precum 
şi de mentalitatea „populară“ că statul trebuie să fie susținut şi întărit, întrucât numai statul poate 
să soluţioneze problemele tuturor grupurilor, inclusiv acelea ce ţin de libertatea proprie de decizie. 
Este limpede că obiectivele urmărite de actorii politici autohtoni, unirea, independenţa, libertatea 
economică, sunt concepute ca fiind realizabile doar prin intermediul statului, iar exercitarea 
autorității acestuia se produce în condițiile de dependenţă de factorii externi care impun idei și 
valori ce nu se regăsesc în cadrele instituţionale interne. Toţi exegeții sunt de acord că numai un 
stat constituțional putea să acţioneze ca să realizeze marile procese ale dezvoltării capitaliste. 
De pildă, s-a subliniat că în secolul al XIX-lea societatea românească era dominată de ideea naţio- 
nală şi totul, inclusiv organizarea vieţii politice, se subordona acesteia: „Până acum vreo cincizeci 
de ani, singura noastră preocupare și singura noastră concepțiune politică era să existăm ca națiune 
şi ca stat. Aci era ţinta şi prin neatingerea ei, pericolul. Aceasta era lupta de toate zilele. Asupra 
acestui punct era prin urmare concentrată toată atențiunea, şi dacă existau vreun fel de grupări 
cari să poată purta numele de partide, erau alcătuite pe această bază a existenţei naţionale.Când 
acest punct a fost câştigat, a început viaţa noastră politică“ (Stavri Predescu, 146). 

Din această cauză s-a optat pentru forma monarhiei constituționale, singura care putea 
asigura continuitatea în conducerea statului. Deşi s-au introdus libertăţile, instituţiile moderne, 
separarea puterilor, este clar că acestea nu puteau fi promovate de grupuri independente din 
societate, deoarece societatea modernă însăşi trebuia edificată. De aceea, intervenţia statului 
a fost inevitabilă, ceea ce a accentuat, după cum recunoaște Eminescu, dimensiunea sa biro- 
cratică. Constituţia din 1866 a fost într-adevăr liberală, însă recursul la ea nu a fost întotdeauna 
unul democratic. Potrivit constituţiei, statul român era unul dintre cele mai liberale din Europa, 

democratismul fiindu-i însă atenuat de sistemul electoral cenzitar, de caracterul formal al unor 
instituţii, cu precădere al magistraturii și al administraţiei locale (Stan, 1995, 297). În parlament 
se spunea, în 1909, că România era o democraţie doar în aparenţă, că era condusă de o oligarhie 
alcătuită din cel mult o mie de proprietari care posedau totul în ţară. 

Studiul formelor fără fond discută despre disfuncționalităţile derivate din poziţia şefului 
statului în adoptarea deciziilor. Exponentul statului român modern a fost monarhul. Constituţia 
din 1866 îi atribuia o situaţie privilegiată în cadrul puterii executive€. El a avut dreptul de a 
numi şi a revoca miniştrii, de a numi și confirma în funcţiile publice, de a da regulamentele 
privind aplicarea legilor (Drăganu, 192). Dar, actul fundamental al ţării limita puterile şefului 
statului şi accentua rolul parlamentului în viaţa politică şi socială. Carol I a încercat să modifice 
constituţia pentru a întări autoritatea sa. 

Realitatea politică a demonstrat că, în fapt, monarhul — convins că poporul român nu este 
încă pregătit pentru o viață democratică deplină şi apreciind constituţia ca fiind „din cele mai 
liberale“ — a intervenit în mersul vieţii politice. De pildă, el a cerut, într-o scrisoare adresată 
puterilor garante, cu excepţia Franţei, să modifice, într-un spirit autoritar, Constituţia din 1866, 
fără ca acest act să fie contrasemnat de un ministru. Carol I a schimbat guverne sau le-a men- 
ținut abuziv la putere în scopul de a înfăptui obiective ale politicii sale externe sau de a satisface 
cereri ale puterilor străine. Un alt exemplu de nerespectare a normelor constituționale: la 30 
octombrie 1883 s-a semnat tratatul de alianță cu Austro-Ungaria, la care Germania a aderat 
în aceeaşi zi, fără ca textul să fie comunicat parlamentului. Nu de puţine ori Carol I a intervenit 
direct în desemnarea guvernelor. De pildă, în 1888, după demisia guvernului liberal, Regele 
nu a încredinţat formarea noului guvern unui lider al „opoziției unite“, ci l-a solicitat pe 
Theodor Rosetti, în acel moment președinte al Curţii de Casaţie şi Justiţie, o persoană fără 
apartenenţă politică. 

Am putea continua cu exemplele în care monarhul a nesocotit regulile privind separația 
puterilor în stat. Ce dovedeşte această atitudine? În nici un caz nu se pune în discuţie că însuşi 
Regele ar fi dorit să domnească dictatorial sau nedemocratic. În condiţiile sociale, politice şi 
externe din acel timp, el a realizat că aplicarea întocmai a constituţiei, care nu avea în vedere 
a eticheta efectele unora dintre deciziile monarhului ca forme fără fond, dar nu este mai puţin 
adevărat că problemele asupra cărora el decidea se încadrează în conţinutul a ceea ce tratează 
teoria formelor fără fond. Oricum chestiunea rămâne în discuţie în plan moral, pentru că nu 
poţi să compensezi o deficiență legislativă printr-o încălcare a aceleiaşi legi. 

Formele fără fond erau pentru dinastie, ca şi pentru puterea politică, un factor de insta- 
bilitate. Formele, dacă nu sunt adecvate fondului, pot fi periculoase organizării politice, şi 
de aceea junimiștii au acționat pentru întărirea dinastiei. Semnificativ, Eminescu a pledat cu 
argumente trainice şi cu fervoare pentru monarhie, dar îl voia pe Carol mai ferm în acţiune, 
mai ales faţă de unele conduite politicianiste, din acest motiv numindu-l „Carol Îngăduitorul“. 

Epoca noastră modernă se distinge prin exploatarea statului de către burghezie. Au fost 
distruse vechile forme specifice societăţii agrare şi au fost introduse forme burgheze în lipsa 
unei societăți burgheze bazate pe mobilitate socială, bogăţie, multiplicarea mijloacelor de 
producție. S-a afirmat că o economie liberală dezvoltată are nevoie de o structură guverna- 
mentală puternică, care să impună un sistem universal de legi (Parsons, 78). În timp ce în 
Occident burghezia se confruntă cu un proletariat puternic, încercând să satisfacă, măcar parțial, 

cerințele acestuia prin măsuri de democratizare a relațiilor sociale, politice şi interumane — 
exemplar fiind în acest sens cancelarul german Bismarck, care a acordat sufragiul universal 
şi a dat legi de protecţie a muncii, folosind astfel clasa proletară în lupta sa cu burghezia —, 
în România burghezia se năștea și se lupta cu boierimea, stăpână într-o societate agrară, făcând, 
în cele din urmă, compromis cu ea. 

Modernizarea s-a făcut prin negarea trecutului, mai ales a celui fanariot, fără să se ia în 
seamă că în acel trecut au funcționat instituţii şi organe ale puterii creatoare de solidarități şi 
a existat, în consecinţă, o societate care a avut o viaţă, deşi, cum plastic spune Alecu Russo 
în Cugetări, era o „viaţă moale“ (Duţu, 1999, 191). Ceea ce revendică reprezentanţii formelor 
fără fond este recunoașterea națiunii române dintotdeauna — referirea lui Eminescu la epoca 
lui Matei Basarab este simptomatică, dar nu ca o reîntoarcere la acel timp — şi edificarea statului 
modern de către această naţiune istorică. Marcarea vieţii statale numai din momentul adoptării 
instituţiilor occidentale este considerată doar un moment ce se înscrie într-o istorie îndelungată 
a vieţii statale autohtone. Din acest unghi se argumentează necesitatea continuității în cons- 
trucția instituţională, pentru că numai astfel se răspunde trebuinţelor reale ale întregii națiuni, 
şi nu doar celor ale unor grupuri restrânse lipsite de tradiție istorică şi de pregătirea necesară, 
ce-şi arogă dreptul de a decide pentru toţi românii. 


8.5.3. Regimul parlamentar 


Interesante constatări pentru dezbaterea formelor fără fond rezultă din analiza evoluţiei 
regimului parlamentar în România, elementul central al unui stat modern. Vom observa cum 
acest organism de maximă relevanţă pentru funcţionarea unei societăți democratice a cunoscut 
devieri de la modelul originar. 

Un exemplu de instituţie parlamentară care a căpătat expresia unei forme lipsite de un 
conținut real a fost Comisia Centrală de la Focşani. Convenţia de la Paris a impus crearea acestei 
instituţii, dar care practic nu a funcţionat. Deoarece forțele politice aveau în vedere înfăptuirea 
deplină a Unirii, nu au acordat nici o relevanţă forumului de la Focşani. Lipsa de pregătire 
juridică a multora dintre membrii comisiei centrale însărcinate cu elaborarea legilor a împiedicat 
în mare parte adoptarea unor măsuri legislative, afectând în mod serios organizarea şi con- 
solidarea noului stat (Adăniloaie, Câncea, Iordache, 107). 

Ideea regimului parlamentar a fost „o revendicare națională categoric afirmată în dezbaterile 
adunărilor ad hoc din 1857“ (Drăganu, 361). Convenţia de la Paris şi forma iniţială a Consti- 
tuţiei din 1866 nu cuprind vreun text referitor la răspunderea politică a miniştrilor în faţa 
parlamentului. Cu toate acestea, a existat aspiraţia spre un sistem constituțional bazat pe 
separarea puterilor în stat, iar „cutume juridice de aplicație constantă le-au dat forță obligatorie 
şi le-au sancționat“ (Idem). Reguli ale regimului parlamentar românesc derivau din cutume. 
De pildă, deşi nici un text al Constituţiei din 1866 nu indica existenţa unui „guvern“ sau ,mi- 
nister“, în chiar ziua promulgării Constituţiei s-a format guvernul. Înșiși oamenii politici ai 
timpului discutau despre „uzurile parlamentare“. În timpul domniei lui Cuza se făcea referire 
la Constituţie care nu era în fapt un act emanat de parlament, ci apărea ca o cutumă în regle- 
mentarea relaţiilor dintre puterile statului. 

Perioada de construcție instituţională modernă — epoca lui Al. I. Cuza — s-a caracterizat 
prin opoziţia dintre acţiunea şi viziunea domnitorului despre modernizarea instituțională şi 

puterea legiuitoare. Domnitorul şi-a numit guvernele din afara majorităţii conservatoare, aleasă 
de fiecare dată, din cauza sistemului electoral foarte restrictiv al Convenţiei de la Paris, care 
bloca accesul altor grupuri sociale în parlament. Aceasta a dus la o mare instabilitate a 
guvernelor. Dreptul domnitorului de a dizolva Adunarea nu era lipsit de eficiență: „prin hotărâta 
sa împotrivire, concretizată în exercitarea dreptului de veto, Al.I. Cuza a împiedicat legislativul 
să impună țării măsuri menite să întoarcă înapoi mersul istoriei“ (Drăganu, 363). În aceeași 
direcţie, dar cu alte mijloace, după cum am arătat, a mers şi Carol I. Dizolvarea parlamentului, 
urmată de organizarea alegerilor de către partidul desemnat de şeful statului, a fost utilizată 
frecvent de Carol I. Convenţia de la Paris şi Constituţia din 1866 consacră dreptul şefului 
statului de a dizolva parlamentul. Cele două documente nu cuprind nicăieri vreo dispoziţie 
despre obligaţia guvernului de a demisiona când Parlamentul îi dă un vot de blam (Drăganu, 
11). Nici constituția din 1923 nu a avut o asemenea prevedere expresă. 

Lipsa de experienţă a vieţii publice, lipsa de pregătire a majorităţii deputaților în organizarea 
vieții parlamentare şi în dezbaterile parlamentare a marcat neîndoielnic societatea românească. 
Trebuie să admitem influența puternică a Franţei cam în tot ce s-a edificat în perioada modernă 
a României din secolul al XIX-lea. Un exemplu edificator: noile regulamente ale Camerei şi 
Senatului elaborate de Guvern sunt inspirate după modelul celor din Franţa acelui timp (Adă- 
niloaie, Câncea, Iordache, 139). 

Dificultatea de a structura eficient viaţa politică românească rezultă din desele acțiuni de 
dizolvare a parlamentului de către șeful statului. În perioada 1866-1916, Camera Deputaţilor 
a putut să dăinuiască numai de două ori până la sfârșitul mandatului de 4 ani. Toate celelalte 
Camere au fost înlăturate prin decrete de dizolvare date de şeful statului. Senatul nu a ajuns 
nici măcar o singură dată la limita de 8 ani a legislaturii sale, fiind dizolvat de 18 ori, iar Camera 
Deputaţilor de 21 ori (Drăganu, 280), în răstimp de o jumătate de secol, fapt care nu a trezit 
nici o reacţie clară din partea politicienilor: „nici unul din cele două partide politice principale 
[...] nu a luat o atitudine fățișă împotriva ideii că prerogativa dizolvării adunărilor legiuitoare 
putea fi exercitată în mod discreționar de şeful satului“ (Drăganu, 281). Dintre cele 39 de 
dizolvări ale Camerei Deputaţilor şi Senatului, puţine au fost urmate de alegeri neinfluențate 
de ingerinţe administrative. După formarea guvernului lui Lascăr Catargiu, la 11 martie 1871, 
şi până la începutul secolului al XX-lea, guvernele au căutat, prin alegeri, să reducă la minimum 
reprezentarea opoziției în parlament: „De abia la 1903, în al treilea cabinet al lui Sturdza, sub 
Ministerul de Interne al lui Vasile Lascăr... votul alegătorilor începe să fie mai independent 
de administraţie“, afirmă Titu Maiorescu (cf. Drăganu, 284). 

După cum bine s-a remarcat, „în condiţiile creşterii greutăţii specifice a spiritului civic al 
alegătorilor, în România nu s-a revenit totuşi la sistemul occidental, potrivit căruia guvernele 
sunt simple emanaţii ale parlamentului, ci s-a păstrat practica anterioară, ca şeful statului să 
numească guvernele, acordându-le totodată dizolvarea parlamentului şi beneficiul unor noi 
alegeri“ (Drăganu, 288). Totuşi, şeful statului de astă dată nu mai putea proceda arbitrar la 
desemnarea noului guvern şi ţinea seamă de rezultatele obţinute de partide. În perioada 1866- 
1900, şeful statului face guvernul, iar guvernul face parlamentul, ca apoi, de la începutul seco- 
lului XX, şeful statului să se orienteze după rezultatele din alegerile parțiale în desemnarea 
partidului ce trebuia să acceadă putere, iar guvernul să-şi constituie propriul parlament fără 
a avea o rezistență puternică din partea unei opoziții, aleasă de electorat. Rezultă cu claritate 
că sistemul parlamentar românesc de până la 1916 nu fiinţa concordant cu aspiraţiile societăţii 

civile încă în curs de constituire, iar acțiunea lui era decisă mai mult de interesele statului, 
axate în principal pe înfăptuirea unor urgente naționale și de clasă. 

În perioada 1866-1871, au fost 10 guverne şi 30 de remanieri. Dintr-un calcul pe care l-am 
făcut a rezultat că în perioada 1862-2006, România a avut 120 de guverne — cu o durată medie 
de aproape un an şi cinci luni. Exemple din viaţa socială şi politică vin să susțină ideea „că 
haina constituțională era prea largă pentru trupul liberal şi democratic firav al societăţii 
româneşti“ (Stan, 1995, 78). Se dovedea că regimul politic instituit în 1866 cu greu se articula. 
Într-adevăr, sistemul politic modern s-a impus în România, dar el nu a izbutit pe deplin, fiind 
permanent încorsetat de fondul intern, conservator, şi pentru că el nu satisfăcea toate cerințele 
funcționării unei societăți. Sistemul politic n-a pornit de la clasa de bază a societăţii: țărănimea, 
şi nu s-a instituit ca un mod de organizare a vieţii sociale şi politice a țărănimii, ci a claselor 
minoritare, nici măcar a burgheziei ca reprezentantă a modernităţii, deşi el era burghez. De 
aici senzaţia de prăpastie dintre elită şi popor. 

Cu toate că introducerea regimului parlamentar, în România, a cunoscut unele abateri de 
la modelul clasic în secolul al XIX-lea, a fost un progres în raport cu mecanismele de guvernare 
autocratice din trecut. Nu toate regulile regimului parlamentar au fost consacrate în România 
prin texte constituționale scrise, unele dintre ele fiind create de obiceiuri juridice. Un sistem 
constituțional are valoare dacă se adaptează împrejurărilor istorice, politice şi economice speci- 
fice unei societăți. Sistemul de guvernare din România a îndrumat şi modelat viaţa politică 
românească în noi forme, cerute de particularitățile societăţii românești. 


8.6. Agenţii modernizării 
8.6.1. Fragilitatea burgheziei 


Dacă modernizarea este inevitabilă, întrebarea este: cine o realizează şi cine sunt agenţii 
modernizării? Au existat doi agenţi ai modernizării — unul real: boierimea, și altul potenţial, 
țărănimea, dar schimbarea nu era acceptată decât dacă era realizată de clase noi, şi nu de expo- 
nenţi ai celor două clase existente. Evoluţia spre modernitate a fost produsă de către boierime, 
singura legitimată la acţiunea de schimbare. 

Cu câteva excepţii, toți revoluționarii de la 1848 erau boieri, ei au făcut Unirea şi au câştigat 
independenţa. În aceste condiţii s-au dezvoltat un anumit tip de civilizaţie şi un anumit tip 
de cultură ce dau relief unui anumit mod de viaţă, al anumitor nevoi şi aspirații naţionale Au 
loc schimbări importante în atitudinea boierimii, care din consumatoare se transformă în agent 
de comercializare a produselor agricole. Interesele boierimii coincideau cu interesele generale 
ale societăţii. Această luptă a boierilor împotriva sistemului politic fanariot este unul dintre 
obiectivele sistemului politic creat de boieri: „aceştia au opus propriul sistem, bazat pe conti- 
nuitatea tradițiilor şi pe valenţele naționale, sistemului străin de organismul naţional, care 
era cel grecesc“ (Platon, 1980, 36). 

Boierimea acţiona concret, avea continuitate în perceperea realității naționale, avea o tradiție. 
Noii agenţi ai modernizării erau lipsiţi de exercițiul construcției instituționale şi de aceea, pentru 
ei, orice formulă putea fi acceptată. Ofensiva capitalismului acapara pe cei fără tradiție, fără 
trecut, mai uşor atraşi de această tendință. Boierii nu se opuneau schimbării, dar o doreau în 
consens cu cerinţele naționale așa cum le vedeau ei. Condiţiile economice şi politice specifice 

Principatelor au orientat boierimea spre adoptarea principiilor burgheze. În rândul boierimii 
intră un mare grup provenit din clasele de jos (Platon, 1980, 68). Boierii sunt purtători ai noului, 
susţin transformări în societate şi suplinesc rolul burgheziei. Problemele derivate din procesul 
de construcție a statului naţional român modern au fost soluționate de boieri, și de aceea ei au 
dominat cel puţin perioada de până la câștigarea independenţei în 1877. Interesele boierilor 
erau compatibile cu noua direcție de evoluție. Chestiunea vitală — cea naţională —, pe de o parte, 
câştigarea independenţei statale, pe de altă parte, constituirea noului stat național, a fost 
gestionată de boieri, întrucât erau singura forță socială puternică economic și politic. 

Un punct central al teoriei formelor fără fond îl reprezintă sesizarea efectelor ce decurg 
din inexistenţa acelui grup social susţinător al valorilor capitaliste, şi avem în vedere, înainte 
de toate, burghezia. Această clasă socială cuprinde, în societatea românească, categorii, care 
în țările moderne mature au poziţii subalterne, iar la noi au rol de prim rang. Această teorie 
indică şi un alt principiu, cel al studiului intereselor şi năzuinţelor reale ale burgheziei, urmărite 
efectiv şi explicit în cadrul național real, şi nu prin schema teoretică împrumutată din studiul 
burgheziei occidentale. Indiscutabil, burghezia română era slabă economic fiindcă nu avea 
capitaluri şi, în consecinţă, ea nu avea cum să fie comparată cu burghezia occidentală, şi de 
aici multe confuzii în exegeza modernizării româneşti. Istoricii au dovedit că boierimea a fost 
nevoită, ca urmare a pierderii poziției sociale privilegiate odată cu intrarea în vigoare a 
Convenţiei de la Paris, din 7/19 august 1858, să se adapteze la cerinţele epocii (Istoria Româ- 
nilor, VII, tom I, 599). Semnificativ, o bună parte din boieri s-a îmburghezit, iar restul boierilor, 
proprietari de pământ, au devenit moșieri. Pornind de la datele recensământului din 1859- 
1860, L. Colescu stabileşte o structură a categoriilor legate de burghezie: 30.417 comercianţi, 
59.869 meseriaşi, 22.811 funcționari, 6.066 profesori şi institutori, 9.702 preoţi, 318 avocaţi 
(cf. Istoria Românilor, VII, tom I, 600). Burghezia se recruta din negustorimea străină şi din 
micii boieri, aceştia fiind deținători de bani şi întreprinzători de instalaţii industriale (Zane, 
1926, 65). Ei revendicau o legislaţie comercială modernă, bancă naţională, căi de comunicaţie. 
După 1830 se pune în valoare pământul şi apare o nouă clasă — arendaşii, viitoarea burghezie 
din sate. Dar spiritul capitalist despre care vorbește M. Weber, de acumulare a veniturilor pentru 
a le investi, era străin claselor dominante românești, şi de aceea o foarte mică parte din venituri 
se va investi în activităţi industriale, comerciale și bancare. Locul capitalului intern a fost 
luat de capitalul extern în dezvoltarea economică a ţării, ajungându-se la importarea de capi- 
talişti şi specialiști pentru sectoarele neagricole. 

Spre deosebire de Occident, unde burghezia, ca urmare a puterii economice, a deţinut 
puterea politică, în România statul a creat cadrul politico-juridic, în bună parte alcătuit din 
instituții preluate din societatea apuseană, care a permis ca burghezia să dispună de puterea 
politică şi, pe această bază, să aibă puterea economică. Burghezia românească a devenit de 

facto o forţă socială numai după ce a câştigat puterea economică prin sprijinul direct al statului 
român. Burghezia își consolidează în primul rând poziţia politică, în cadrul Partidului Liberal 
şi în Partidul Conservator, unde însă este nevoită să intre în competiţie cu exponenții moşie- 
rimii. Există şi o clasă de negustori, purtătoare a relaţiilor capitaliste. 

Capitalul comercial şi cămătăresc ocupă primul loc în rândul burgheziei româneşti. Dacă 
la noi s-ar fi născut o burghezie industrială, dacă ea ar fi organizat producția în calitate de 
reprezentantă a capitalismului industrial, atunci conflictul între burghezie și moşierime ar fi 
fost puternic, mai ales în chestiunea agrară, fiindcă burghezia ar fi fost interesată în eliberarea 

forţei de muncă țărănești. Între interesele capitalismului cămătăresc și comercial, şi interesele 
marilor proprietari nu exista un ireductibil conflict economic. Așa se explică de ce burghezia 
nu a cerut desființarea marilor proprietari (Zane, 1970, 6). 

Boierii voiau o evoluție mai lentă, bazată pe specificul național, iar noile grupuri, de pildă 
ciocoii, ce continuau conduitele sociale ale fanarioţilor, militau pentru modernizare şi europe- 
nizare. Are dreptate Eminescu când afirmă că liberalii au inventat sau preluat forme străine pentru 
că numai astfel se îmbogăţeau. Europa accepta acele grupuri orientate spre instituţii burgheze 
ce permiteau circulația capitalului. 

La fel s-a întâmplat în toate perioadele de tranziție românească. Instaurarea comunismului 
s-a făcut cu sprijinul unor grupuri care nu aveau nimic de apărat. Cei mai săraci sau inși cu 
o pregătire foarte precară au fost plasați în poziţii sociale de la nivelul cărora luau decizii 
fundamentale. Ocupantul sovietic respingea oamenii calificaţi tocmai pe motivul neaderenței 
la idealurile şi scopurile socialismului. 


8.6.2. Implicarea intelectualilor în modernizare 


Teoria formelor fără fond ridică eterna chestiune legată de implicarea intelectualilor în orice 
proces de modernizare mai târzie. Dacă în spaţiul occidental ființarea națiunii ţine de 
reglementările prin lege şi de societatea civilă, în spațiul răsăritean cultura vernaculară, în special 
limba şi obiceiurile, este esenţială în descrierea naţiunii. În acest fel se explică rolul proeminent 
jucat de lexicografi, filologi şi folclorişti în afirmarea ideilor naționale, după cum susține 
Anthony Smith. Teza se verifică cel puțin parțial în istoria modernă românească, înscrisă în 
trendul cunoscut de Europa de sud-est, unde modernitatea s-a realizat printr-o ruptură de tradiţie, 
produsă de intelectuali, întrucât aceștia aspirau să devină egali cu elita politică. Modernizarea 
a fost gândită de sus în jos, iar înnoirea instituțională a început cu intelectualii şi cu funcțiile 
lor sociale și culturale noi. În burghezia românească intră intelectualii, cu pecetea lor, deci diferiți 
de cei din alte spaţii. 

Intelectualitatea, fie prin inițiative proprii, fie prin acţiuni organizate instituţional, apare ca 
unul dintre elementele esențiale de modernizare în contextul românesc. Intelectualitatea şi-a 
asumat în anumite condiţii rolul clasei de mijloc care a dinamizat procesul de modernizare. 
Intelectualitatea a fost şi este clasa de mijloc din România. Neorganizaţi decât în mică măsură 
până la Unire, reuniți în jurul unor reviste cu programe ce vizau Unirea, independenţa, intelec- 
tualii au pledat pentru modernizare, deşi nu au dispus de mijloacele materiale şi financiare 
îndestulătoare care să susțină afirmarea noilor idei în toată deplinătatea conţinutului lor. O anumită 
atitudine de adaptabilitate, de disimulare a caracterizat o bună parte din intelectualitate. Important 
rămâne că această intelectualitate a reușit să difuzeze ideile şi argumentele privind modernizarea. 

Intelectualii români s-au implicat direct în restructurarea clasei politice şi în reformarea 
sistemului instituțional. Printre factorii care au contribuit la afirmarea noii poziţii sociale de 
prim rang, a intelectualității, trebuie amintit studiul în universităţi europene. Intelectualii sunt 
primii care schimbă modelul de pregătire şi paradigma de gândire. 

Pentru înţelegerea evoluţiei poziției intelectualilor, se cuvine a cunoaşte modificările produse 
încă din secolul al XVII-lea în mentalitatea lor. Cărturarii români din veacul al XVII-lea se 
orientau către centrele de cultură care propagau doctrine adecvate spiritului românesc de atunci: 
„Epoca secolului 17 este dominată de frontiere şi realități în care Bucureştii sunt, paradoxal 


230 Formele fără fond, un brand românesc 


mai aproape de Ierusalim şi Cairo decât de Viena sau Roma“ (Cândea, 229), însă, în acelaşi 
secol, unii dintre cronicari au făcut studii în şcoli europene, dovedind o încercare de desprindere 
de dependenţa otomană şi o comunicare cu mari centre culturale din spaţiul continental. La 
sfârşitul secolului al XVII-lea şi începutul secolului al XVIII-lea, orașul devine, în tările române, 
centrul activităţii intelectuale, în dauna vechilor centre monastice (Jbid., 301). Numărul intelec- 
tualilor laici este mai mare decât acela al călugărilor. Alţi agenţi ai înnoirii intelectuale sunt 
peregrinii şi renegaţii. Convertiţii la alte religii „au grăbit prin capitalul neteologic al activităţii 
lor, ruperea de tradiţie, şi astfel, modernizarea acestei părți a lumii“ (bid., 309). 

Dacă „Timp de câteva secole, recomandarea de căpetenie făcută cărturarului ortodox fusese 
rezistenţa faţă de inovaţie, reprimarea tentaţiilor imaginaţiei“ (Cândea, 312), noua intelec- 
tualitate face achiziţii definitive pentru condiţia ei socială: lărgirea orizontului intelectual în 
dauna vechii fidelităţi față de informaţia şi reflecţia teologică, folosirea modelelor clasice an- 
tice, credinţa în înnobilarea prin cultură, convingerea că un om se face din el însuși, îndoiala, 
scepticismul, discutarea problemelor fundamentale, abordarea diferită de cea teologică, rezol- 
varea în afara soluţiilor tradiționale ale Bisericii: „Ei se întorc către trecut nu dintr-o pornire 
paseistă, ci pentru o instructivă confruntare cu prezentul“ (Jbid., 319). Receptarea fără rezistență 
a ideilor moderne, favorizarea modelelor străine, adoptarea rapidă a unui mod de viaţă nouă 
sunt rezultatul unui proces mai îndelungat, „cu rădăcini în secolul 17“ (bid., 326). 

Ecourile noii formații intelectuale din Occident se regăsesc în academiile domnești din 
țările române încă din secolul al XVII-lea. Numai că formaţia din aceste școli era întârziată 
în raport cu epoca şi, „dintr-un punct modern de vedere, superficială şi chiar inutilă“ (Ibid., 
267). Instrucţia europeană devine modă, şi subzistă alături de o „problematică strict locală, 
generată de nevoi politico-sociale urgente“ (Jbid., 268). Atunci este explicabil de ce o parte 
dintre boieri, orientaţi spre o formaţie mai pragmatică, îşi trimit copiii la studii în Occident 
pentru că şcoala îi forma să fie activi, le educa deprinderi de aplicare a cunoştinţelor, pe când 
academiile domnești erau scolastice, fără nici o legătură cu realitatea socială şi națională. 
Frecventarea studiilor în străinătate era o reacție potrivnică față de influenţa grecismului din 
țările române, pe care boierii căutau să o înlăture. Dar aceeaşi boierime se împotrivea la pro- 
pagarea de către tineri a ideilor moderne asimilate în Principatele române, la aspiraţia lor ca, 
la întoarcere, să introducă instituțiile din Occident. 

În secolul al XIX-lea dispar profesii, majoritare în veacurile anterioare: dieci, grămătici, 
uricari, copişti, cronicari, şi apare un mare număr de profesii pentru care tinerii se pregătesc 
în universități europene. Majoritatea tinerilor s-a îndreptat spre studiile în drept din străinătate, 
oportune în accederea la puterea politică. Facultatea de drept este una dintre cele mai frecventate. 

Aproximativ 10.000 tineri şi-au făcut studiile în universităţi europene între 1800 şi 1900, 
majoritatea în limbile franceză și germană (Elena Siupiur, 17). Între 1827 şi 1894, circa 100 
de tineri își iau doctoratul în drept la Paris, iar până la 1906 numărul lor creşte la 169. Între 
1800 şi 1880, circa 200 de tineri români îşi fac studiile în drept în şase universităţi germane 
(bid., 34). Lor li se adaugă studenţii ce se pregăteau în filosofie şi medicină. Este oare întâm- 
plător că, în plină revoluţie ştiinţifică şi tehnică, foarte puţini studenți români sunt înregistraţi 
la facultăți tehnice şi de ştiinţă din Europa? Este neîndoielnic pragmatismul tinerilor români, 
întrucât ei realizau că în propria ţară nu puteau ocupa decât poziţii sociale de juriști şi profesori, 
iar motivul de bază rămâne precaritatea condițiilor de exercitare a altor ocupaţii. lată de ce 
putem spune că societatea românească din secolul al XIX-lea este imaginată, creată de jurişti 
şi dominată de aceştia. 

În procesul de modernizare, juristul este o profesie necesară, cu gândirea profesională cea 
mai eficientă în fondarea noului sistem instituţional, cu ponderea cea mai ridicată în rândul 
clasei politice şi în structura puterii politice (bid., 19). Juriştii sunt prezenţi în toate posturile 
cheie: de la prim-miniştri la ambasadori, lor aparținându-le, practic, deciziile de modernizare. 
Ca agenţi principali ai modernizării, juriştii nu au înţeles întotdeauna nevoia unei evoluţii orga- 
nice, au reglementat nu atât prin efortul propriu, cât prin preluarea de sisteme legislative străine, 
dincolo de realitatea socială reală. În societăţile dezvoltate, proprietatea defineşte clar clasele 
bogate, dar există grupuri care răspund ofertelor de servicii ale claselor avute. Clasele „achi- 
zitoare“, cum spune Max Weber, în care se înscriu juriştii, fiinţează din nevoia asigurării unor 
servicii de care au nevoie în primul rând clasele avute. În societatea românească, cei mai mulți 
jurişti s-au substituit burgheziei şi au acţionat de pe o asemenea poziţie căreia îi lipsea exact 
ce trebuia: proprietatea obţinută din activitatea economică, financiară sau comercială. Nu întâm- 
plător Eminescu — parcă s-ar adresa societăţii de la început de secol XXI, când jurişti adoptă 
legi speciale exclusiv pentru propriile privilegii — vorbeşte despre caracterul versatil al avocaţilor 
capabili de a ocupa orice poziţie socială din stat şi în politică, şi de averile ilegale obținute de 
mulți dintre ei. 

Aşadar, profesiile umaniste domină, şi aceasta explică implicarea lor în toate actele de 
modernizare. În afară de jurişti, nicio altă ocupaţie intelectuală nu accede la puterea politică 
decât rar. De la 1866 la 1878, toate guvernele sunt formate în exclusivitate din intelectuali 
cu studii în școli franceze şi germane. 

Cu câteva excepţii, intelectualii secolului al XIX-lea nu provin din familii de intelectuali 
(Ibid., 21). Formarea lor se petrece exclusiv în spaţiul vestic sau central european, adică într-un 
spaţiu catolic sau protestant. Ei sunt ctitorii societăţilor moderne în spațiul sud-est European 
şi se plasează în fruntea tuturor mişcărilor politice, dar cu un orizont intelectual constituit în 
alt context spiritual şi cultural. De aceea intelectualii schimbă ariile culturale de influenţă în 
spaţiul românesc, de la cele bizantine şi ortodoxe la cele franceze şi germane. Ei au acționat 
asupra modernizării României prin preluarea instituţiilor occidentale (Jbid., 37). 

O probă a schimbărilor extraordinare petrecute în numai o sută de ani o constituie structura 
intelectualităţii româneşti în secolele XVII, XVIII, XIX. În secolul XVII diacii, grămăticii şi 
uricarii (60,8%) domină grupul de intelectuali. În secolul XVIII, 32,5% dintre intelectuali erau 
copiști, 49,6% erau profesori, pedagogi (în secolul XVII aceştia reprezentau doar 3,9%). Din 
studiul unui eșantion de 3000 de intelectuali, născuţi între 1780 şi 1855, am reţinut ponderea 
unor profesii: ziarişti — 12,7%, actori-4,5%, ingineri — 2, 2%, jurişti, economiști, statisticieni 
— 22, 8%, matematicieni, fizicieni, chimişti — 4,2%” filologi, filosofi, folclorişti — 17, 9%, autori 
de carte didactică — 17, 9%, scriitori — 13,1%, profesori, pedagogi — 46, 1%, cler — 18, 9%, 
patroni culturali — 13, 6% (Ibidem, 46) S-au avut în vedere 11 tipologii principale şi 77 de 
situaţii posibile, aceeaşi persoană putând avea concomitent mai multe activităţi intelectuale. 
În secolul 19 apar colectivităţile profesionale. 

Intervine un element nou în relațiile dintre generații, apariția unor bariere de netrecut, uneori 
între părinţi şi copii, între bătrâni şi tineri, din cauza frecventării şcolilor străine. Conflictul 
este expresia contradicţiei dintre două lumi total diferite, dintre două concepții total opuse. În 
lipsa unei clase burgheze, fiii de boieri şcoliți în Apus se substituie acesteia. Unii dintre ei nu 
se pot desprinde în totalitate de vechile concepții şi mentalități — ei sunt reprezentanți ai vechiu- 
lui, dar militanți ai noului, de exemplu, Gh. Asachi, C. Negruzzi şi chiar Heliade. Școala a 

fost un factor fundamental de regenerare națională şi socială și exista un curent favorabil 
schimbării şi accelerării ei. 

Elitele româneşti nu sunt produsul revoluţiei. Pentru elita intelectuală, modernizarea a fost 
un act de convertire, de la privilegiile Vechiului Regim la societatea democratică, asumân- 
du-şi toate prerogativele ce revin de drept unei clase politice legitime a unei naţiuni (Daniel 
Barbu, 1997, 23). 

Nu este întâmplător faptul că mai toţi intelectualii români pledează pentru o evoluţie orga- 
nică, ei fiind, din acest motiv, împotriva unora dintre „excesele“ dezvoltării precipitate. Creatori 
şi fermenţi ai culturii naţionale, intelectualii conştientizează necesitatea întemeierii culturii 
pe originalitate care, în cazul românesc, este conferită, în plan social, de ponderea ţărănimii, 
iar în cel spiritual de cultura populară, cu deosebire de cea rurală. De aceea, vom întâlni la 
cărturari atitudini critice şi interesul în adecvarea culturii la problemele specifice ale naţiunii. 
Oricum, este de semnalat un fapt interesant: pe măsură ce cărturarii conştientizează tot mai 
puternic identitatea proprie prin limbă, conştiinţă istorică, conștiință națională, solidaritate 
naţională, în contextul unor raporturi tot mai strânse cu Europa, se pune chestiunea asigurării 
acelui spaţiu spiritual necesar în ființarea şi impunerea națiunii. Condiţiile istorice îi obligau 
pe români să apeleze la Europa, pentru că edificarea naţiunii române moderne este strâns legată 
de evoluţia Europei. 

Capitalismul a generat un nou tip de relații moderne, a pătruns în toate ţările, atrăgându-le 
în relaţiile mondiale. Modelele politice şi occidentale se difuzează şi se mondializează, în prin- 
cipal, pentru că sunt importate şi instrumentate de elitele importatoare care guvernează societățile 
endogene. Badie vorbeşte despre o „modernizare conservatoare“. Întregul proces este alcătuit 
din practici şi simboluri politice venite din Occident. Probabil, elitele occidentale au realizat că 
a sosit timpul ca ele însele să intervină în actul de asigurare a bunei funcționări a valorilor occi- 
dentale, oriunde funcționează acestea. Chestiunea este dacă aceste elite apără valorile în sine 
sau pe purtătorii lor endogeni care reprezintă interesele altor state. Intelectualul se vrea şi este 
considerat exponentul culturii naţionale, dar el se erijează într-un importator al unui sistem de 
gândire şi acțiune din Occident (Badie, 158-167). 


8.7. Conduite specifice modernizării 


Românii au arătat o mare disponibilitate de receptare, poate chiar prea mare, de adaptare 
a formelor de dezvoltare europene, dovedind o uimitoare capacitate de asimilare şi transfor- 
mare a valorilor universale. Influenţa exercitată de civilizaţia occidentală se producea mai mult 
prin efectele ei (formele ei) decât prin conţinutul şi mijloacele care stau la întemeierea ei, şi 
le regăsim cu deosebire în planul comportamentului, al aspirațiilor şi atitudinilor şi, nu în ultimul 
rând, al modei. Reacţia românească faţă de ofensiva civilizaţiei occidentale se exprimă în genere 
prin modernitate moderată şi o dezvoltare socială deschisă. 

Teoria formelor fără fond pune şi problema fondului uman în actul de modernizare. Accentul 
pe dezvoltarea organică porneşte şi de la problema: ce aduce nou şi benefic modernul în condiţia 
umană? Formele fără fond apar din tendinţa de a înlătura ceea ce s-a câștigat prin cultura proprie 
în problematica omului. Astfel, formele importate nu răspund nevoilor fondului uman. În acest 
sens Eminescu, Motru, Iorga cer decelarea acelor valori în cultura tradiţională, valori care 
completau dezvoltarea modernă sau opuneau o altă viziune, mai apropiată de realizarea unei 

concordante între acest fond de cultură centrată pe om şi formele moderne. Instituţiile, ca forme 
moderne şi expresie a modernizării, trebuiau orientate către scopuri clare, ale poporului, astfel 
încât ele să nu fie instrument de dominație a unui grup minoritar asupra întregii naţiuni. 

Chestiunea esenţială era ridicarea tuturor românilor la înţelegerea noilor idei şi compor- 
tamente, atitudini moderne. Pericolul creării unui decalaj se datora faptului că o pătură cultivată 
dornică de a accede la societatea europeană neglija interesele naţionale. Junimiştii, poporaniştii, 
socialiștii, semănătoriştii sesizau diferența dintre popor şi pătura cultivată, interesată să devină 
europeană cu cheltuielile suportate de ţărani. Elitele erau preocupate de introducerea formelor 
occidentale pentru a se manifesta ca atare, însă nu printr-o activitate proprie care să permită 
susținerea lor materială şi financiară. 

Statul român, neavând o bază economică foarte puternică, fiind obligat să intre în comu- 
nicare cu celelalte state occidentale pentru a soluţiona chestiuni ale constituirii statului național, 
ale independenţei, a recrutat oameni din diverse pături, inclusiv din grupurile etnice străine, 
naturalizați, care să fie implicaţi în modernizare. Nevoia de specialiști a fost resimțită de oricare 
dintre regimurile românești. 

Comparată cu celelalte tipuri de civilizație care exercitau influenţe asupra ţărilor române, 
civilizația occidentală, mai ales cea franceză, se impunea prin valori, comportamente și atitudini 
ce puteau să consoneze cu aspirații concrete reale, cu cerinţe general umane, cu trebuinţe sociale 
şi naționale. Cu atât mai mult acestea erau valabile cu cât înseși imperiile ce acționau asupra 
țărilor române erau „afectate“ în grade diferite de impactul cu civilizaţia modernă. În Moldova 
şi Țara Românească se resimte la clasele conducătoare influenţa culturii franceze, transmisă pe 
diverse căi: contacte, traduceri, presă, precum şi prin intermediul corpului ofițeresc din trupele 
rusești staționate pe teritoriul lor în perioada numeroaselor și pustiitoarelor războaie dintre turci 
şi ruşi. La curtea domnitorilor fanarioți se vorbea curent limba franceză, aceasta datorită ocupației 
armatelor rusești, iar ofițerii ruşi au fost agenţi de transmitere a limbii, culturii şi civilizaţiei 
franceze”. Este un paradox, o ironie a istoriei că printre agenţii noii civilizaţii propagate în Prin- 
cipatele Române s-au numărat reprezentanţi ai unui imperiu stagnant, cel țarist. Bineînţeles că 
preluată astfel civilizația franceză, s-a ajuns la deformări, la simplificări şi deturnări de sensuri. 

Formele imitate pe filieră franceză în secolul al XIX-lea au trecut din saloanele boiereşti 
în toate sectoarele sociale, cu deosebire în politică, legislație, administraţie şi în viaţa socială. 
Formele fără fond apar din neasimilarea valorilor tipice comportamentului instituțional, care 
să pună în funcţiune formele noi, altfel spus ele derivă din neîncrederea în instituțiile importate, 
şi aceasta din cauza neînţelegerii funcțiilor şi scopurilor noilor instituţii. Ar fi imposibil pentru 
o societate să menţină echilibrul şi continuitatea dacă majoritatea membrilor săi nu împărtăşeşte 
o anumită semnificaţie a valorilor comune. 

Ideile franceze au pătruns prin intermediul unor secretari francezi care au lucrat pentru 
domnii români. Poarta era interesată ca sfătuitorii domnilor români să fie francezi, şi să nu fie 
selectaţi din imperiile vecine — Austria sau Rusia; de aceea, secretarii domnești francezi erau 
„numiţi cu asentimentul şi la propunerea ambasadorului Franţei la Constantinopol“, după cum 
scrie Germaine Lebel (Berindei, 1997, 84). Străinii îndeplineau funcţia de secretari sau agenți 
diplomatici ai domnului, boierii neavând acces la secretele domniei deşi cunoşteau situația 
politică generală. 

La fel, erau preferaţi medicii francezi, preceptorii, bucătarii, toți fiind în raport cu o parte 
dintre români. Un rol esenţial l-au avut lecturile cărților şi ziarelor franceze. Așadar, influența 

franceză era cunoscută în Principatele Române înainte de Revoluţia franceză. Franţa a jucat 
rolul de exemplu şi model, influenţa ei fiind esențială în prima jumătate a secolului al XIX-lea, 
în domeniul mentalului şi al limbii. 

Însă orice am face, nu putem trece peste puternicul conservatorism al românilor, care vine 
din profunzimile mentalului lor individual şi colectiv, asociat cu adaptabilitatea rapidă la orice 
formă nouă, afirmată însă numai la suprafață. Românii acceptă uşor schimbarea, cu o condiţie: 
să nu fie afectaţi ei, deci, să nu se schimbe. Românul este foarte conservator nu numai pentru 
că gândeşte şi acționează ca atare, ci din cauză că istoria l-a obligat permanent să-şi păstreze 
propria identitate. Caracteristice civilizației româneşti sunt valorile fluctuante şi valorile flotante 
aduse la suprafață de formele fără fond. Tranzitoriul, contingentul, fugitivul, efemeridele ar 
putea caracteriza dezvoltarea noastră modernă mai accentuat decât în alte arealuri. 

Indiscutabil, modernizarea românească din secolul al XIX-lea nu s-a produs ca urmare a 
unei constrângeri, ci prin aculturaţie. Civilizaţia modernă, la noi, a fost un proces de aculturaţie, 
şi nu un pur transplant. Este limpede că nici o evoluție nu este posibilă fără acte periodice de 
imitare, redescoperire, reelaborare a unor idei şi forme generale comune şi transmisibile. Viaţa 
spirituală a omenirii este un permanent proces de receptare şi osmoză, dar „fiecare grup etnic 
a asimilat doar ceea ce era conform structurii sale mentale şi nivelului său spiritual specific“ 
(Mircea Eliade, Les livres populaires dans la litterature roumaine (apud Marino, 1980, 230). 
De aceea, „nu e nici un păcat în asimilare; păcat e numai în asimilarea unor formule abstracte, 
exterioare, automate“, scrie Mircea Eliade în Pașoptism şi umanism, „Floarea de foc“, II, 1, 
25 martie 1933 (apud Marino, 1980, 230), dar tot istoricul religiilor recunoaşte că ideologia 
paşoptistă europeană n-ar fi fost adecvată realității istorice românești, structurii sale organice. 

În ţările în curs de modernizare împrumutul se limitează adesea la aspectele exterioare ale 
modelelor care au fost difuzate din exterior, iar procesul de imitație face să apară o dualitate 
care nu există în faza finală a aceluiaşi proces produs în țările dezvoltate. Aşadar, țările dezvoltate 
împrumută, dar ele reușesc să modifice substanțial produsul importat şi-l adaptează la scopurile 
lor, pe când ţările în curs de modernizare nu rămân decât la suprafaţă, deci la formă, fără a 
ajunge în profunzimile fondului”. Şi este firesc ca premodernul să coexiste cu modernul, şi de 
ce nu, cu postmodernul. 

Tipic pentru ţările în curs de modernizare este „conservatorul progresist“, cel ce asimilează 
avantajele practice ale modernizării fără a modifica sistemul de gândire şi structura socială 
(Duţu, 1978, 211), deși imitaţia „nu s-a perpetuat numai pe nivelul vieţii cotidiene, ci şi pe ni- 
velul schemelor de gândire, mai lent preschimbate“ (Duţu, 1978, 211-212). 

Există centre de emitere a unor idei şi arii de recepţie, iar comunicarea dintre ele nu se 
bazează pe o acceptare impusă cu forţa, din afară, a unui model de civilizaţie sau de cultură. 
Ideile, fie franceze, fie germane au fost acceptate de români întrucât ele corespundeau într-un 
fel sau altul unei aspirații de schimbare, însă chestiunea este dacă o cultură națională dezbate 
doar aceste idei, ceea ce pare a se fi întâmplat cu o bună parte a culturii române moderne: „cu 
cât mai toate temele dezvoltate de cultură burgheză românească îşi au rădăcinile în cultura altor 
neamuri“ (Vulcănescu, 1992, 197), deci, în plină efervescenţă intelectuală şi spirituală în 
perioada interbelică se vorbea de anomalia culturii românești, de hiatusul dintre „hrana culturală 
a poporului şi aceea a claselor orășenești“ (/dem). 

Istoricii au semnalat impactul modernizării cu moravurile, moda şi circulaţia ideilor, fără 
ca acestea să atingă bazele economice şi sociale. Modernizarea rămânea la suprafață şi-i atrăgea 

repede pe boieri. Era mai uşor să-ți schimbi casa sau toaleta şi mobilierul (prin obiecte aduse 
din Apus) decât să faci efortul de a produce economic şi cultural la nivel european. Moder- 
nizarea nu era, aşadar, rezultatul propriului efort de producţie sau de creaţie al tuturor seg- 
mentelor sociale. Schimbarea în moravuri nu a dus şi la schimbarea în mentalități, iată formele 
fără fond. Persistă, deci, o mentalitate veche, anacronică, în contextul unei modernități. 

Să nu uităm rolul jucat de ideologie în europenizarea clasei boierești, în moravuri, îmbrăcă- 
minte, în dinamizarea circulaţiei ideilor. Cum se produce schimbarea? Prin contagiune de idei, 
şi nu prin contagiune economică. Aşadar, se rămânea la suprafața civilizaţiei. Civilizaţia euro- 
peană era un model stimulativ, catalitic, dar ea era propagată de intermediari (de pildă, de ruşii 
staţionaţi în timpul ocupației Principatelor Române care, la rându-le, au asimilat într-un fel 
civilizația) care, inevitabil, nu făceau decât să deformeze civilizaţia europeană. Această deformare 
acționa într-un context în care se manifesta direcția naţională prin şcoli în limba națională. 

Contextul socio-politic din prima jumătate a secolului al XIX-lea este disponibil importului 
de noutăţi, dar nu şi spiritului novator. Perpetuarea acestei stări a dus mai târziu la comporta- 
mentul caracteristic formelor fără fond. Chiar dacă erau orientați comportamental de noutate, 
oamenii acelui timp nu produceau schimbarea necesară, iar noutatea rămânea lipsită de acţiune 
(Cornea, 1972, 53). 

Formele fără fond sunt posibile şi reale la nivelul percepției şi comportamentului cultural. 
Grupuri de români formaţi de timpuriu în spiritul culturii străine ar cunoaște un blocaj de co- 
municare cu spiritualitatea românească, de unde ar rezulta fenomenul înstrăinării de speci- 
ficul şi trebuinţele poporului român; reamintim că 75% din elita politică din secolul al XIX-lea 
studiase în Apus (Istoria Românilor, VII, tom II, 31). Semnificativ, cei care au reliefat feno- 
menul formelor fără fond provin din rândul celor care au studiat în străinătate. Toţi revolu- 
ționarii de la 1848, cu excepţia lui Heliade, au învăţat în străinătate 

A existat un conflict între grupurile care aspiră la societatea europeană şi grupurile care 
susțin continuitatea în evoluţia internă, datorat nu atât conflictului dintre exterior şi interior, 
cât diferenţelor din interior, dintre moderniști şi autohtoniști. În funcţie de orientarea doctrinară, 
se aduc argumente din exterior. Pentru modernişti, națiunea română se dezvoltă prin edificarea 
civilizaţiei capitaliste, iar ceilalți cred că prin națiunea română se dezvoltă civilizația. Gândirea 
română modernă a lansat paradigma primordialistă despre națiune, înrădăcinată în tradițiile 
şi cultura populară românească. În acest sens, după cum am văzut, Iorga vorbeşte despre o 
lume românească şi o lume occidentală în România, la care adăugăm şi lumea răsăriteană. 
Consecința impactului culturii şi civilizației europene este trăirea dublă: în real, adică în 
realitatea concretă a comunităţii naționale, cu problemele ei specifice, şi trăirea în imaginar, 
în realitatea generată de aspiraţia de a fi în civilizaţia modernă (franceză, germană, engleză 
etc.), de a trăi în România ca în Franţa, adică de a fi occidental în România. Civilizaţia preluată 
din Occident şi transpusă la noi ar fi fictivă. Conflictul dintre real şi imaginar este unul dintre 
sensurile formelor fără fond. De aici, persistenţa noţiunii de ficţiune, ireal care revine în 
dezbaterile despre formele fără fond. 

Formele fără fond sunt efectul modernizării prin deformare, sunt realizări care ascund 
neîmpliniri derivate din context, de aceea se caută un adevăr intern, o rădăcină națională, fondul, 
cum spune Maiorescu. 

Este de observat, la clasele culte ale României moderne, o capacitate formidabilă de receptare 
a ideilor noi, de racordare la spiritul nou. Aşa se explică de ce în cultura românească întâlnim 

toate curentele, cu reprezentanţi prestigioși. Dar aplicarea noilor idei se face foarte greu și, de 
obicei, fără succes. De ce? Există o diferenţă între aplicarea unei idei şi receptarea ei. Acceptarea 
şi înțelegerea ideilor se realizează mult mai ușor decât aplicarea lor la condiţii concrete. Ideile 
sunt universale, dar ele devin concrete în funcție de oameni, de grupuri, clase sociale, tradiţii, 
de puterea statului român de a susţine noile idei. 

Formele fără fond sunt instituţii care există, dar nu funcţionează, sunt forme goale, pentru 
că nu au un conţinut adecvat. Se înființează foarte multe instituţii cărora le lipsesc însă resursele 
umane, de unde decalajul între obiectivele, scopurile instituţiilor noi, şi oamenii care trebuie 
să le organizeze şi eficientizeze. De pildă, nu se poate decreta democraţia ca mod de organizare 
a societăţii, decât dacă oamenii sunt formaţi în spiritul valorilor ei. Adaptarea societăților tradi- 
tionale la cerinţele modernității depinde de aptitudinile organizaționale şi de capacitățile oame- 
nilor (Huntington, 36). 


8.8. Țărănimea, suportul social al costurilor formelor fără fond 


Chestiunea fundamentală a procesului de modernizare românească a fost şi este țărănimea, 
clasă ce a susținut de-a lungul întregii istorii edificiul suprastructural al statului, fapt recunoscut 
nu doar de exegeţi români, şi dăm doar un exemplu. Din raportul consulului francez Gueroult 
către Lamartine, în 31 martie 1848, reținem o descriere a condiţiei ţăranului: „Țăranul este mai 
mult decât aiurea temelia întregii maşini sociale. El plătește toate cheltuielile publice şi private 
ale țării. Fiind el singur acela care lucrează, el trebuie să achite nu numai birul, zeciuiala şi 
beilicurile în natură; tot el întâmpină, direct sau indirect, cheltuielile ocârmuirii, bacşişurile luate 
de Principe, miniştri, judecători, desfătările boierilor, cheltuielile lor cele nebune, întreținerea 
caselor lor măreţe, luxul femeilor, camăta evreilor, — ţăranul le plătește pe toate. Sub o falsă 
arătare de libertate, condiţia lui nu este decât o şerbire ascunsă“ (apud Xenopol, 1910, 246). Se 
pot observa cu ușurință similitudini frapante între descrierea diplomatului francez și zugrăvirea, 
peste 30 de ani, de către Eminescu a aceluiași ţăran, a cărui situaţie, după zeci de ani de moder- 
nizare, a rămas neschimbată. 

Formele fără fond sunt expresia dramei societății românești, predominat rurale, cu activitate 
agrară axată pe cultivarea pământului. Ţăranii cultivă ceea ce oferă natura şi produc adiacent 
cultivării. Capitalismul mută accentul de pe cultivare sau exploatarea brută a resurselor naturale 
pe producerea de noi produse. Acesta este şi unul dintre sensurile fundamentale ale moder- 
nizării în sens occidental. Dăinuirea unui regim politic agrar, bazat pe sate, şi nu pe oraşe şi 
pe meşteşuguri, bresle, comerţ, manufacturi, intră în contradicție cu spiritul capitalist. Formele 
fără fond apar din contexte reale ale ţăranului și agriculturii, așa dovedesc fără nici un dubiu 
datele și informaţiile statistice. 

Legea rurală a lui Cuza a fost o reformă agrară!0, dar aplicarea ei nu a rezolvat chestiunea 
agrară din România, întrucât zeci de mii de capi de familie nu au beneficiat de dreptul de a 
primi pământ, din cauza ilegalităţilor comise. Conform calculelor lui G.D. Creangă, în anul 1906, 
408.502 săteni nu aveau pământ. Aici intră şi înstrăinările pământului de către ţăranii care fuseseră 
împroprietăriți, şi aceasta s-a făcut cu eludarea legii din 1864, care interzicea vânzarea pământului 
timp de 30 de ani, prevedere întărită de legea din 13 februarie 1879, care anula orice vânzare 
sau ipotecare. 

În raportul prezentat la primul Congres al Asociaţiilor agricole şi de demografie rurală, 
Bruxelles, 1910, L. Colescu sublinia că în 1905 erau 1.015.302 mici proprietari care aveau până 

la 10 ha şi dețineau în total 3.319.695 ha de sol arabil, iar 4271 mari proprietari, care aveau 
pământ începând de la 100 ha în sus și deţineau în total 3.787.192 ha. Între cele două categorii 
exista o pătură de proprietari medii, aşa de subțire încât era neînsemnată: 38.699 de proprietari 
ce posedau de la 10 la 100 ha şi dețineau 861.419 ha. Mica proprietate deținea 41,66%, 
proprietatea mijlocie 10,81%, şi marea proprietate 47,53% (Colescu, 1910, 7). Conform datelor 
statistice din 1905, micii proprietari reprezentau 95,43% din numărul proprietarilor rurali şi 
stăpâneau numai 40,29% din suprafaţa totală cultivabilă, pe când marii proprietari cu moșii de 
peste 500 ha reprezentau 0,23% din populaţie, şi stăpâneau 38,26% din suprafaţa cultivabilă. 
Are loc un proces de pulverizare a proprietăţii ţărăneşti prin moştenire, căsătorii şi vânzări. 

Deşi ţăranii au obţinut dreptul la proprietatea şi libertatea individuală, aplicarea reformei 
lui Cuza a excedat scopurilor legiuitorilor, anume constituirea unei clase a ţăranilor indepen- 
denti, „acea coloană vertebrală economică şi socială a unei monarhii constituționale“ (Hitchins, 
173). În locul ţăranilor independenți şi prosperi, a apărut grupul arendaşilor, ce vor acționa 
dizolvant în satul românesc. Într-adevăr, arendaşii au acționat pe principii capitaliste, dar 
ofereau ţăranilor un model de capitalism prădalnic, axat, în principal, pe acumulare primitivă 
de capital, şi numai accidental se implicau în dezvoltarea reală a agriculturii şi a satului. Nu 
întâmplător imaginea arendaşului, în mentalul colectiv, este una eminamente negativă, şi de 
aceea Eminescu l-a zugrăvit ca pe un exploatator al satelor. Recrutarea arendaşilor din rândul 
cămătarilor sau a negustorilor de grâne explică, în mare măsură, conduita acestui grup. 

Marii latifundiari preferă să arendeze proprietățile lor decât să le exploateze în regie proprie. 
Statistica din 1905 arată că 62% din marea proprietate era arendată (Colescu, 1910, 8). Extin- 
derea acestui sistem de arendare ar presupune existenţa unei clase naționale de fermieri, dar 
situaţia a fost alta. „,... fermierii români erau foarte puţini, iar clasa fermierilor era alcătuită 
în mare parte din străini, veniţi în România fără capital, şi se ofereau să cultive pământul 
marilor proprietari, şi în absenţa unei concurente reale, ei erau acceptaţi“ (Colescu, 1910, 8). 
În aceste circumstanţe, arendaşii nu livrau o cultură rațională și sistematică a solului, ci căutau 
să exploateze munca ţăranilor de pe moşii (Idem). Anchete agricole făcute după răscoala din 
1907 au reliefat condiţiile cele mai dure impuse ţăranilor, ce trăiau în cea mai mare mizerie, 
exploatarea cea mai inumană se afla pe proprietăţile arendate şi pe proprietățile statului (/dem). 

Arendașii nu făceau decât să exploateze utilizând forța de muncă țărănească în condiţiile 
unei retribuiri pe nimic, ducând bogăţiile țării în străinătate, lăsând ţării pământul şi forțele 
ţăranilor epuizate şi sărăcite (Jbid., 9). 

Ilustrative în explicarea formelor fără fond sunt instituţiile create pentru ţărani, cu scopul 
de a-i sprijini, dar în realitate aceste instituţii moderne nu şi-au îndeplinit misiunea, ele fiind 
exploatate în interesul altor categorii sociale. 

Prin legea din 9 martie 1873, s-a înfiinţat, după modelul Landschaft-urilor prusiene şi al 
Creditului Funciar Francez, Creditul Funciar Rural București, institut bancar fondat pe principiul 
corporativ al garanţiei mutuale, aflat sub supravegherea statului. Instituţia se adresa în special 
marilor proprietari şi a funcționat cu profit. 

În anul 1881, guvernul a creat Casele de Credit Agricol pentru a răspunde nevoii țărănimii 
de credit. Aceste noi instituții urmau să devină treptat societăți pe acțiuni, deci private, erau 
organizate pe judeţe, nu ţineau seama de specificul creditului agricol şi împrumutau doar pe 
termen scurt. Deoarece legea nu prevedea o sumă maximă ce se putea acorda ca împrumut, 
de Casele de Credit Agricol au beneficiat proprietarii şi arendașii „care contractau împrumuturi 

mari şi absorbeau întregul plasament“ (apud Paul Emanoil Barbu, Nicu Marinescu, 89). Ţăranii 
erau descurajaţi de formalităţile şi modalităţile de acordare a împrumuturilor, deci de o biro- 
crație străină de interesele lor. 

Pentru că s-au dovedit inutile, Casele de Credit Agricol au fost desfiinţate, şi în locul lor 
a fost înfiinţat, în anul 1892, Creditul Agricol, instituţie centrală, cu filiale judeţene, cu capital 
de stat. Obiectivul ei a fost acordarea de credit agricultorilor, cu precădere ţărănimii. Se acordau 
împrumuturi pe gaj, iar suma împrumutată nu putea fi mai mare de jumătate din valoarea 
gajului. Împrumutul se făcea pentru cumpărarea de vite, unelte, maşini, semințe. Dobânda 
nu depăşea 10%. Deşi mult mai eficient decât Casele de Credit Agricol, Creditul Agricol nu 
a putut sprijini „nevoile reale de capital ale ţărănimii“ şi, de fapt, „A fost o instituţie productivă 
pentru stat“ (bid., 90) şi fără efecte benefice pentru ţărani. Nu a reuşit pentru că nu s-a ţinut 
seama de psihologia ţăranului român, pentru care amanetarea vitelor sau produselor era un 
act sancţionat negativ în cadrul comunității rurale. La acest fapt se adaugă formalităţile com- 
plicate şi greoaie. Aplicarea legii cădea în competenţa autorităților comunale, dar acestea au 
comis abuzuri. Garanţia şi controlul din partea primăriilor comunale nu erau cu putinţă, 
„legiuitorul s-a arătat prea optimist așteptându-le“ (Idem). 

Studiind situaţia împrumuturilor băncilor populare la 31 decembrie 1910, după Anuarul 
statistic al României din 1912 (bid., 93), constatăm cum el este defalcat: procurare de hrană 
şi nutreţ — 20,56%, cumpărări de vite — 33,20%, arendare de pământ sau muncă agricolă — 
12,77%, cumpărare de pământ — 18,12%, alte diferite scopuri — 15,34%. Nicăieri nu este 
menţionat împrumutul pentru unelte şi maşini agricole. Așadar, deși se acordau credite, 
exploatarea pământului se realiza tot după principiile economiei naturale. Cu toate aceste 
împrumuturi, „o bună parte a ţărănimii nu dispunea de capitalul necesar pentru modernizarea 
agriculturii“ (bid., 100). 

Un indicator al dezvoltării agriculturii îl constituie inventarul agricol. După datele oferite 
de L. Colescu, în 1905 România dispunea de 1.827.716 maşini şi instrumente agricole: 1. mașini 
cu vapori — 10.494 (0, 57%), maşini şi instrumente cu tracţiune animală — 1.731.767 (94, 75%), 
maşini purtate cu mâna — 85.455 (4, 68/) (Colescu, 1907, 70-71 ). Existau doar 55 de pluguri 
cu aburi, care aparţineau marilor agricultori. Maşinile agricole cu aburi erau în proprietatea 
unui număr de 3.020 persoane distribuite astfel: 1980 mari cultivatori (1.086 proprietari şi 894 
arendaşi), 348 mici proprietari, 438 mecanici şi 254 alte profesiuni (apud Barbu şi Marinescu, 
114). Statul a construit o nouă infrastructură în transporturi, comunicaţii, navigaţie, dar a investit 
foarte puţin în tehnologiile agricole: „Sectorul producţiei materiale de bază — agricultura — s-a 
structurat pe mare şi mica exploatație agricolă, dar cu cea mai lentă asimilare a mijloacelor 
de muncă mecanizate“ (Axenciuc, 8). 

Toate aceste date explică cu claritate de ce agricultura românească a fost una extensivă: ea 
absorbea imensa forță de muncă de la sate. Pe de altă parte, se cuvine a arata că ţăranii înşişi 
preferau să aibă o mare întindere de suprafeţe, dar să o muncească rău, şi nu erau interesaţi 
determină pe ţăran să vândă şi să cumpere. 

Învoielile sau tocmelile agricole încheiate cu proprietarii și arendaşii au fost reglementate 
prin legile din 1886, 1872, 1882, 1889, 1893, 1907, aşadar o instabilitate legislativă, dovadă 
a gravităţii chestiunii agrare, greu de legiferat în lipsa unei acțiuni şi a unui program. Prin aceste 
legi s-a asigurat forța de muncă proprietarilor şi arendașilor în condiţii „foarte dezavantajoase“ 

pentru sătenii învoiţi. Cu toate că au fost adoptate foarte multe legi, însă nici una nu rezolva 
esenţa chestiunii agrare, satul şi ţăranul cunoscând transformări minore, şi s-a spus că „învoielile 
agricole atât de oneroase maschează cea mai uzurară camătă“ (Creangă, 4). 

Deşi extensivă, agricultura românească a reuşit să plaseze România, la începutul secolului 
XX, pe locul şapte în rândul ţărilor exportatoare de grâu (Cf. Ibid., 210). S-a ajuns la o evoluţie 
a agriculturii de la una pastorală şi agrară, dominată de creșterea vitelor şi cultivarea pășunilor, 
la o exploataţie extensiv cerealieră. Două treimi din produsul naţional brut erau create de agri- 
cultură în anul 1900, iar trei sferturi din exporturile ţării erau produse agricole. 

Trebuie recunoscut, chiar dacă este inconvenabil pentru unele orientări ideologice moder- 
niste, că teoria formelor fără fond, cu deosebire prin Kogălniceanu, Eminescu şi Iorga, a argu- 
mentat existența unui fond intern, care nu era altul decât cel dat de cultura și civilizația ţărănească, 
un potenţial real de modernitate. Ţăranii alcătuiau națiunea, iar statul naţional nu putea fi decât 
expresia clară a intereselor acestei clase. Actorii principali ai afirmării ideii naţionale din secolul 
al XIX-lea căutau dovezi ale spiritului național, în primul rând în cultura şi civilizația țărănească, 
singurele ce ofereau dimensiunile certe ale națiunii române. Generaţia din intervalul 1848-1866 
nu avea o serioasă educaţie ştiinţifică, ea lucra fără studiu şi fără un proiect serios fundamentat. 
În lipsa unei analize ştiinţifice a societăţii româneşti, începe transformarea radicală a statului, 
şi situaţia s-a repetat în 1989, când deși existau suficiente resurse în domeniul cercetării ştiinţifice, 
revoluţia s-a declanşat în lipsa unui proiect. Cu sacrificiile imense făcute de stat pentru crearea 
unei burghezii românești urbane şi parazitare s-ar fi putut gândi un program de instruire a ţărănimii 
— aşa cum a procedat S. Haret — , și astfel s-ar fi putut crea burghezia rurală, clasă ce ar fi propulsat 
evoluţia unui capitalism aplicat la interesele şi trebuinţele reale ale societăţii. În acest fel, statul 
ar fi devenit un instrument susținut de o burghezie reală. 

Satul românesc a fost depozitarul principal al civilizației românești, pentru că era mai puţin 
supus presiunii externe. Rolul dinamizator în civilizația modernă l-a avut oraşul, dar susținut 
material şi cultural de către sat, pentru că oraşul era lipsit de industrie performantă şi cu profit. 
Comunismul a radicalizat ceea ce a încercat regimul burghez din România şi a forţat industria- 
lizarea, dislocând în acest fel mase uriaşe de ţărani, ducându-i în zone urbane şi industriale. 

Viaţa publică, din perioada noastră modernă, se desfăşura în principal în oraşe, iar legile 
vizau dezvoltarea structurilor urbane, evident cu costuri susţinute de ţărani. Legile nu reflectau 
decât în mică măsură o dezvoltarea organică, nepunând în valoare tradiţiile locale. Mircea Vulcă- 

nescu vorbeşte despre o civilizație organică, „firească“, a satului şi despre civilizația artificială 
a oraşului, „halucinantă, nefirească“ (Vulcănescu, 1997, 124). Satul este neamul, iar orașul repre- 
zintă babilonia. 

Țăranul nu are încredere în justiția omenească, stabilită, evident, la oraş. El se conduce 
după cutume şi obiceiuri precapitaliste sătești. Are spirit de muncă, dar o muncă silită, fără 
ordine şi fără prevedere, toate acestea din cauza managementului social defectuos, după prin- 
cipii improvizate şi inadecvate adevăratelor realităţi din satele românești. În plus, țăranul nu 
investeşte profitul, îl cheltuiește în bunuri considerate în satul său ca fiind cu valoare simbolică. 

Orașul nu a distrus satul, ci a căutat să-l modernizeze din interiorul său mai mult ideologic 
şi cultural — introducerea învățământului elementar obligatoriu, a unor instituții moderne în 
administraţie —, dar pe un fond cu un ritm lent de evoluţie. La noi, are loc o dezvoltare a civili- 
zaţiei în cercuri concentrice. Nu a existat o clasă de mijloc care să fie baza societăţii moderne. 
Dacă, în Occident, capitalismul s-a edificat prin distrugerea satului, şi lupta s-a dus împotriva 

feudalismului şi a satului, soldată cu dispariţia ţăranului, întrucât lipsa resurselor agricole indi- 
gene erau suplinite de resursele obținute din exploatarea coloniilor, în România modernizarea 
s-a făcut pe seama ţăranului, integrat, de cele mai multe ori forțat, în noul sistem social, fără 
ca el să cunoască o îmbunătăţire a condiţiilor de muncă şi viaţă. Cum a scris excelent un exeget, 
agricultura românească a cunoscut tranziţie fără modernizare (Hurezeanu, 1997, 116). Con- 
tribuția materială esenţială la dezvoltarea noului tip de civilizație aparţine ţăranului şi boierului 
ca proprietar. Faptul nu este exclusiv românesc. În Europa Centrală și de Sud, statele proclamă 
necesitatea modernizării, proces făcut cu forțele locale cele mai conservatoare, ţăranii (Duţu, 
1999, 180). 

Problema este dacă ţăranii produc capital. Raymond Firth crede că ţăranii cunosc relațiile 
de credit, convertibilitatea şi antreprenoriatul, numai că ele nu se derulează pe o piaţă de capital, 
ci au la bază reţele etnice şi parentale de piaţă. Însuşi mediul de organizare socială țărănească 
nu ar fi un mediu adecvat pentru funcționarea relațiilor capitaliste. Economia de piaţă este 
diferită de schimburile reciproce dintre rude sau dintre vecini. Rețelele de rudenie, în relațiile 
sociale şi economice, funcţionează, de pildă, şi astăzi în practica oieritului la români, spre 
deosebire de structurile socio-juridice din Vest, de exemplu la oierii francezi (Marin Constantin, 
61). Acumularea de către ţărani a mai multor roluri, spunem noi, ar fi putut fi o premisă de 
la care s-ar fi putut declanșa o evoluție capitalistă, astfel încât obştea tradițională să devină 
un grup deschis şi să permită afirmarea antreprenoriatului de sorginte țărănească, adică acel 
actor social care urmăreşte reinvestirea plusprodusului în producție. Însă acest lucru era posibil 
numai în contextul unei legislații și al unor instituţii care ar fi susținut efectiv evoluția capitalistă 
a satului românesc. Numai că modernizarea românească s-a orientat aproape exclusiv pe 
intervenţia statului în a crea o burghezie similară celei occidentale, căreia îi lipsea fundamentul 
economic: industria şi finanţele. Or burghezia românească, atâta cât era, trăia în mediul urban 
şi era majoritar străină. 

Nici un regim politic modern din România nu a susţinut țărănimea și nu a gândit programe 
viabile pentru ea, în schimb nu a avut altă soluţie în asigurarea cheltuielilor de modernizare 
şi de schimbare decât de a se sprijini pe această clasă socială. De aceea, stadiul de subdezvoltare 
a satului continuă şi astăzi, când nu este greu de sesizat contrastul dintre o infrastructură foarte 
modernă și mijloacele rudimentare cu care este nevoit să lucreze țăranul. Observăm, intrigați, 
cum se repetă aidoma, astăzi, la început de secol XXI, după atâtea revoluţii ştiinţifice şi tehno- 
logice, aceleași discordanţe; ca să dăm un exemplu, pe şoselele românești circulă automobile 
de ultima fabricaţie alături de carul cu roți de cauciuc tras de o biată vită slabă. 

În marea lor majoritate, intelectualii nu s-au implicat în soluţionarea problemelor țărănimii, 
dar nici nu aveau cum, deoarece ei erau ferm orientati către capitalism, însăşi afirmarea lor 
ținând de capitalism. Obsesiile intelectualilor nu sunt problemele locale românești, ci aspirația 
lor de a fi recunoscuţi în plan universal. Marea problemă românească, satul, nu îi interesează 
prea mult pe intelectuali, ataşaţi doar unor teorii şi instituții occidentale. Eminescu, Motru, 
Iorga, Blaga au surprins contradicția dintre sufletul românesc şi construcțiile politice moderne, 
dar au pledat pentru un organism politico-juridic originat în sufletul ţăranului. În România 
s-a creat una dintre cele mai bogate şi mai originale civilizaţii țărănești din Europa. Este inte- 
resant că agenţii sociali din mediul urban au decis, în unele ţări, ce aspecte ale culturii ţărăneşti 
sunt elemente ale culturii naționale. Costumele populare, modelele florale pictate, muzica 
tradițională, mâncărurile ţărăneşti au devenit simboluri naţionale inclusiv la popoare care n-au 

dezvoltat asemenea simboluri, de pildă în Norvegia (Eriksen, 102). Noua realitate în care ființa 
clasa conducătoare era una naţională şi trebuia căutată legitimarea ei într-un fundament trainic 
care nu era altul decât cultura populară. Așa se explică interesul pentru țăran, pentru sat, pentru 
cultura de aici. În România, s-a căutat continuu dacă nu o distrugere, atunci o adaptare a culturii 
şi civilizației populare la un model de dezvoltare străin fondului lor profund. 


Note 


1. Prin contrast cu procesul de modernizare, o parte din tinerele elite din perioada interbelică s-a orientat 
spre societatea românească tradiţională: „Reacţionari în fond, porniţi dintre ţărani sau din mica burghezie, 
asistând la destrămarea sufletului românesc în faţa invaziei civilizaţiei apusene, băieţii aceștia își juraseră 
pe băncile facultăţi să reziste ispitei occidentalizante şi să-și facă din valorile fundamentale ale lumii românești 
arhaice criteriu de judecată şi de trai“ (Vulcănescu, 1992a, 79-80). 

2. Într-o conferinţă la radio, în august 1940, Noica spunea: „Ca să poată rezista puhoaielor pe care întruna 
i le zvârlea istoria în faţă, românul a trebuit să se încleșteze și să-și păstreze firea. Ţara era mișcătoare şi 
neaşezată pe dinafară, trebuia să fie aşezată şi statornică înăuntru. Aşa a trebuit să fie, şi aşa a fost. Dar au 
venit timpurile şi vor mai veni timpuri când ţara, așezată pe dinafară, va trebui însuflețită dinăuntru“ (Noica, 
1991, 113-114). 

3. D. Drăghicescu găsește explicaţia pentru o anumită psihologie a poporului român în ritmul ametitor 
al schimbărilor produse în mai puţin de un secol. De la Constantin Mavrocordat până la Constituţia din 1866 
s-au încercat schimbări: reformele lui Mavrocordat, condica lui Ipsilante, puncturile din hrisovul lui Al. Moruzi, 
Codicele lui Caragea şi Calimachi, Regulamentul Organic, reformele administrative și economice ale lui 
Știrbei, tratatul de la Paris, Unirea, adoptarea codurilor juridice, Constituţia din 1866: „Instituţiile românești 
se făcură şi se refăcură din nou, de 10 ori într-un secol, aproape câte o dată pe fiecare 10 ani. Epoca aceasta 
ni se înfăţişează ca o epocă de dizolvare continuă şi complectă a societăţii românești“ (Drăghicescu, 428). 

4. Apelul la revoluţie se va face peste 100 de ani, odată cu instaurarea regimului comunist. A trebuit să 
ardem etape, aşa a procedat regimul comunist, care a pornit de la ideea că România este o ţară în curs de 
dezvoltare obligată să desăvârşească revoluţia burgheză de la 1848. Iniţial, comunismul era o alternativă la 
capitalismul sălbatic. Regimurile comuniste s-au luptat însă cu un capitalism matur, mult primenit şi mai 
disponibil la problemele sociale, şi din această cauză ele au căzut. Cu spiritul lor pragmatic, regimurile occi- 
dentale au propus, în anii °70-°80 ai secolului XX, un mod de convieţuire cu regimurile comuniste, convergența 
sistemelor, dar statele comuniste l-au refuzat. 

5. ÎI cităm din nou pe Drăghicescu, pentru care activitatea popoarelor și a indivizilor se desfășoară după 
tiparele impuse de instituţii, însă schimbările instituţionale prea dese pot fi însoţite de mari pericole: „Refor- 
marea prea repețită a acestor tipare de activitate, topirea lor, dizolvarea continuă a instituţiilor aduc dizolvarea 
activităţii popoarelor şi prin aceea a caracterului lor. Chiar vechile modele de a cugeta și simţi dispar“ 
(Drăghicescu, 429). De aceea, este nevoie de formarea oamenilor pentru noul cadru instituțional: „Pentru 
fotografierea mintală a noilor moduri de activitate trebuie clișee şi cugetări noi. Iată cum reformele instituţiilor 
sociale aduc reforme culturale“ (Jbid., 436). 

6. Exemplificările referitoare la decizii şi acţiuni ale lui Carol I ce dovedeau tendinţa spre un stil autoritar 
de domnie sunt luate din lucrarea lui T. Drăganu, Începuturile și dezvoltarea regimului parlamentar în România 
până în 1916. 

7. Iată ce spunea un general rus care activa în timpul Regulamentului Organic, după cum consemna Saint 
Marc Girardin: „Noi ne străduim să civilizăm o ţară care nu este a noastră ; noi facem aici legi liberale, deși 
noi suntem un guvern despotic, noi facem aici cetăţeni şi nu ne gândim la iobagii noştri“ (Berindei, 1997, 107). 

8. Conduită sesizată, în epocă, de J.A. Vaillant : „Moldo-valahii renunţă cu greu la toate vechile lor obi- 
ceiuri de plăceri, intrigi şi jafuri şi se constrâng cu greu la exactitate, la punctualitatea unei slujbe“ (apud 
Berindei, 1997, 129). 

9. Transformările în conduita oamenilor s-au produs în intervalul unei generaţii. Într-o piesă a lui Matei 
Millo, un tânăr poet romantic se adresează unui boier bătrân: „nu-mi grăi turco-greceşte/Că-ţi răspund 
evropeneşte“, cf. Primii noștri dramaturgi, ediţie Al. Niculescu, 1956, 367. 

10. S-a spus despre Legea rurală din 1864 că nu este lege de împroprietărire, pentru că boierul nu este 
supus unei exproprieri în favoarea ţăranilor, ci se recunoaște țăranilor dreptul lor la proprietatea acelui pământ 
pe care-l aveau în dijmă. După adoptarea legii din 1864, boierii iau măsuri de precauţie: interzic ţăranului 
să-şi vândă lotul, astfel fiind obligat să rămână în sat, să intre la învoială cu boierul pentru a munci treimea 
rezervată acestuia. Legea din 1864 nu dă izlaz ţăranului, acesta fiind nevoit să apeleze la boier, căci toate 
drumurile de circulaţie treceau pe partea rezervată boierului. Așadar, boierii repetau, pe treimea ce le-a fost 
rezervată, vechile condiţii de muncă servilă (Voinea şi Stahl, 183). 


Capitolul 9 
Modelul teoretic naţional explicativ al evoluției societăţii 


românești moderne 


9.1. Un model teoretic de studiu al modernizării 


Edificarea civilizației româneşti moderne a reprezentat o problemă nouă pentru gândirea 
socială şi filosofică autohtonă, fiindcă o realitate națională particulară a condus, în plan teoretic, 
la o anumită reprezentare a societăţii româneşti. Teoriile despre evoluţia modernă a României 
au fost elaborate pentru a explica fenomene specifice dezvoltării societății şi pentru a conferi 
sensuri reale proceselor civilizației moderne. 

Orice teorie, în sens foarte larg, reflectă mai mult sau mai puţin adecvat o realitate socială, 
are în vedere un anumit mod de gândire, un anumit tip de acţiune socială şi umană. Propunându-şi 
să obiectiveze în categorii, concepte, teze şi idei evoluţia unei societăți, a unei comunități umane 
sau a unui grup social, teoria tinde spre o reprezentare cât mai cuprinzătoare a existenţei. 

Exprimând, în esenţă, o critică la adresa stărilor de lucruri din societatea românească, teoria 
formelor fără fond abordează în termeni teoretici problematica amplă a modernizării, sugerând 
o soluție de principiu — aceea a adecvării dintre fond şi formă — care nu putea să nu fie acceptată, 
dar lăsa deschisă, în generalitatea ei filosofică, destule probleme care să incite şi să solicite 
spiritele cu privire la modul cel mai potrivit de realizare a acestei adecvări. Teoria formelor 
fără fond a lărgit câmpul discursiv, a adus noi modalităţi de argumentatie asupra chestiunilor 
sociale româneşti. Toate teoriile sociologice de la noi au pornit de la această teorie şi toate 
sunt contribuţii la explicarea fenomenului românesc modern. Nu putem ocoli întrebarea: de 
ce au apărut atâtea curente românești anticapitaliste? Fiind mai vizibile efectele negative ale 
capitalismului, aşa cum el se prefigura în societatea românească, acesta a fost respins, aspirân- 
du-se spre o societate mai aşezată, potrivită cu starea reală a poporului român. 

Această teorie este un model teoretic național. Concepem modelul teoretic național ca pe 
o cale de explicare a edificării civilizaţiei moderne în cadrul național. Așa cum rezultă din tezele 
unor gânditori români: M. Kogălniceanu, T. Maiorescu, I. Ghica, M. Eminescu, C. Rădulescu- 
Motru ş.a., civilizaţia europeană este un reper în dezvoltarea națională, în măsura în care, prin 
spiritul ei, este adaptată într-un cadru naţional. Nu există un model abstract de civilizaţie 
modernă aplicabil întocmai în contexte naționale concrete. Prin urmare, edificarea civilizației 
moderne cunoaște o varietate de tipuri, un pluralism al căilor de dezvoltare. Diversitatea derivă 
din situaţia obiectivă a diferenţelor dintre culturi, dintre sistemele de valori, dintre 
spiritualitățile naționale. Este accentuată preeminenţa localismului, a cărei expresie modernă 
este naționalul care ființează în intercondiționări cu universalul. Dezvoltarea modernă a Româ- 
niei este discutată, nu încape nici o îndoială, prin referire permanentă la norme şi valori europene. 

De altfel, modelul teoretic național de explicare a proceselor de formare a civilizaţiei moderne 
în cadrul naţional se revendică de la un autentic spirit european. 

Să concedem actualitatea acestui model a cărei întemeiere se regăseşte în concepții socio- 
logice moderne. Nucleul este constituit de doctrina naționalului, care integrează în corpusul 
său teze cu privire la căile de edificare a civilizaţiei moderne într-un stat național. Necesitatea 
unor prefaceri, resimţită de către români, se intersectează cu oportunităţile relevate de civilizația 
modernă. Românii aspiră spre valori europene, care fiinţează, cel puţin în stare latentă, în 
propria lor cultură şi civilizație, determinate, în esenţă, de apartenenţa la spiritualitatea euro- 
peană prin origine etnică şi prin religie — creștin ortodoxă. Gânditorii români au conceput 
evoluția modernă a României ca avându-și obârşia într-o istorie şi în tradiții specifice, dispo- 
nibile însă la prefaceri moderne. Nu chestiunea modernizării este pusă în discuţie, ci calitatea 
acestui proces, pe care ei o doreau, în mod necesar, de acelaşi nivel ca în Occident. 

Dacă în alte ţări europene teoriile sociale vizau o problematică general-umană și socială, în 
arealul românesc abordările teoretice s-au concentrat pe naţiune. Conservarea naționalități şi 
asigurarea unui cadru politic şi instituțional adecvat reprezentau un obiectiv strategic esenţial 
al claselor şi grupurilor sociale. Prin urmare, reflectarea teoretică şi ideologică a realității naţio- 
nale se face din mers, pe măsură ce se edifică statul național român. Teoriile româneşti nu au 
apărut ca simple preluări de concepte şi teze din afara culturii românești sau numai ca efect al 
contactului intelectualilor români cu alte sisteme de gândire. Ele s-au constituit ca modele expli- 
cative la realitatea naţională concretă. Așadar, tocmai particularitățile autohtone au reclamat noi 
forme instituționale şi legislative pe măsura intereselor burgheziei românești în ascensiune. 

De real folos în studierea teoriei formelor fără fond rămâne conceptul de „protuberanță 
inversă“, ce aparține lui Thomas P. Hughes, care descrie zone rămase în urmă în domenii tehno- 
logice aflate în curs de extindere. Pătrunderea, dincolo de anumite limite (naţionale, sau fondul 
intern), creează o situație periculoasă, iar corectarea protuberanţei este esenţială în evoluţia 
eficientă a sistemului tehnologic. Tehnologia trebuie să fie adecvată culturii, valorilor, aptitu- 
dinilor profesionale şi aspirațiilor ţării în care este transplantată, şi deci modificată pentru a 
se potrivi unui mediu cultural şi a-i satisface cerinţele. Diferite culturi definesc stiluri tehno- 
logice diferite (cf. Thomas P. Hughes, „Networks of Power. Eletrification in Western Society“, 
recenzie în Sinteza, nr. 60, 1989). 

Pentru tema noastră, protuberanţa inversă exprimă necesitatea adaptării principiilor moder- 
nizării la cultura naţională, la valorile ei, în funcţie de aptitudinile profesionale şi aspiraţiile 
oamenilor asupra cărora acționează. Modernizarea trebuie astfel realizată pentru a se potrivi 
cu mediul național şi a-i satisface cerinţele. Diferitele culturi definesc stiluri diferite de moder- 
nizare. Principiul protuberanţei inverse reliefează dependenţa noilor forme instituţionale de 
substratul istoric național. Orice naţiune are o viaţă proprie şi evoluează din propria sa 
dinamică. În condiţiile schimbărilor din România, unde statul este factor al modernizării, acesta 
poate promova şi sprijini anumite forme noi, dar numai dacă ele sunt susținute de substratul 
istoric al națiunii române. Forma este considerată trecătoare, schimbătoare, şi de aici 
neîncrederea în ea, iar fondul este etern. 

Analiza teoriei formelor fără fond se poate realiza prin corelarea duratei lungi cu durata 
scurtă, durata lungă fiind continuitatea istorică, culturală, tradiţia, iar durata scurtă este inovația, 
schimbarea. Formele fără fond exprimă acest decalaj dintre durata lungă şi durata scurtă, 
aceasta din urmă fiind în mică măsură sau nefiind armonizată cu durata lungă, când, de fapt, 

ea ar trebui să se întemeieze pe aceasta. Durata scurtă nu este generată de durata lungă a istoriei 
noastre, ci este preluată (decupată) din durata lungă a istoriei altor popoare sau a istoriei euro- 
pene, şi în acest sens este simptomatic modul în care Maiorescu respinge ideea lui S. Bărnuţiu 
de revenire la legislaţia şi civilizația romane. 

Nu dispuneam, lucru ştiut, de o teorie a unităţii dintre fond şi formă, elaborată după toate 
normele ştiinţifice, şi, din acest motiv, cel puţin pentru perioada de început a teoriei, ea a dat 
naştere la multe confuzii. Vom reţine însă, ca pe un fapt important, explicarea vieții sociale 
românești prin categoriile de fond şi formă. 

Semnificația teoriei formelor fără fond stă în abstragerea unor idei şi direcţii din observarea 
unor fenomene şi procese. Astfel, ea a contribuit la explicarea evoluţiei către capitalism a 
societăţii românești. Dezbaterea provocată de teoria formelor fără fond a stimulat apariţia altor 
curente şi doctrine, care au adâncit tematica privind modernizarea. 

Teoria formelor fără fond abordează o multitudine de aspecte: lipsa de fundament intern 
pentru formele din afară, lipsa de conştiinţă a necesităţii fondului intern, paşoptismul, latinismul 
şi etimologismul, precaritatea nivelului de pregătire politică a actorilor sociali şi politici, lipsa 
burgheziei românești, pătura superpusă, inadecvarea formelor moderne la situaţia reală a 
țărănimii, discrepanta dintre scop şi mijloace, dintre necesităţi şi posibilităţi, diferența dintre 
instituţii importate şi fondul intern, lipsa efortului de gândire proprie şi acţiune proprie, 
nedesăvârşirea gândului sau a actului, lipsa de aderenţă a fondului intern la instituţiile moderne, 
modernizare instituțională, tradiție şi schimbare, devierile de la modelul clasic (occidental) 
de modernizare, beţia de cuvinte, politicianismul, falsitatea (neadevărul), etatismul, funcţio- 
narismul, accentuarea formelor, spirit critic, activitatea jurnalieră şi, în general, orice activitate 
neproductivă etc. În centrul ei stă problematica edificării unei noi societăţi plasată într-un 
context regional şi internaţional. Ea ridică o serie de probleme cu privire la influenţe, împru- 
muturi, aculturație, modele culturale, raporturile dintre culturi, şi abordează modernizarea 
structurilor culturale naționale în cadrul comunicării dintre culturi. Prin ea se subliniază carac- 
terul dinamic, contradictoriu al modernizării într-o ţară înscrisă mai târziu în trendul capitalist. 

Teoria formelor fără fond nu se împotriveşte progresului, dimpotrivă pledează pentru pro- 
gres derivat din funcționarea instituţiilor politice, administrative, culturale etc. În acest sens 
sunt abordate modalitățile de construire a instituțiilor culturale şi politice. Spiritul critic şi de 
analiză a societății românești afirmat de această teorie nu era un simplu exerciţiu stilistic. 

Teoria formelor fără fond cuprinde precepte, tematici şi ipoteze specifice româneşti și dă 
un răspuns diferit de teoriile occidentale asupra modernizării. Sociologia occidentală din secolul 
al XIX-lea concepe dezvoltarea după un model unic, ce trebuie să se reproducă aidoma peste 
tot. Studiul formelor fără fond pretinde ca noul organism juridico-politic instalat în societatea 
românească să funcționeze astfel încât să nu fie excedent în raport cu starea reală, adică cu 
obiceiurile, tradițiile, particularitățile naţionale, să nu anuleze norme și reguli care şi-au dovedit 
utilitatea de-a lungul istoriei, prin religie, morală, viața comunitară, vecinătatea. Teoria formelor 
fără fond priveşte spre agenţii sociali ai modernizării, a căror funcţie ar fi menţinerea şi con- 
tinuitatea structurilor sociale, funcționalitatea tuturor instituţiilor moderne în funcție de sco- 
purile pentru care au fost create, problemă discutată de funcționalismul sociologic despre 
societate ca structură socială totală, în care toate componentele trebuie să funcționeze în același 
ritm în scopul asigurării ordinii, stabilităţii şi echilibrului social. 

Un câştig este argumentarea realismului organic, direcție de dezvoltare socială și de gândire 
filosofică pentru care realitatea este analizată conform cu legile ei de evoluţie, de viață reală, 

şi nu conform unor scheme ale raţiunii abstracte sau conform teoriilor. Teoria formelor fără 
fond semnalează cerința ca noile instituţii să fie efectul tradiţiei creatoare, şi nu copiate pur şi 
simplu. Clasicitatea deschisă, modernitatea temperată, echilibrul deschis sunt promovate de 
această doctrină. 

Teoria formelor fără fond pune în relief decalajul dintre fondul degradat al dezvoltării 
interne şi formele corupte sub care se înveşmântează, ducând la structuri hibride. Nu vorbeşte 
permanent Eminescu despre „această formaţiune hibridă“, care este pătura superpusă? Această 
doctrină avertizează asupra pericolelor de simplificare a varietății de teorii şi paradigme sociale, 
şi de aici refuzul acceptării unui model unic de modernizare, care, dacă ar fi adoptat, ar conduce 
la o societate-surogat sau de rang secundar, în care domină înlocuitorii de civilizaţie reală. 
Modelul teoretic naţional dă sens paradigmei societăţii în curs de modernizare. Societăţile în 
tranziție se disting de societățile occidentale: „Din acest motiv, ne putem aștepta ca analiza 
unor astfel de societăți pe baza paradigmei sociologiei occidentale să prezinte riscul unor 
distorsiuni importante“ (Zamfir, 69), întrucât realitatea socială, atitudinea comunităţii faţă de 
realitatea socială, direcţiile şi mecanismele de schimbare a realităţii pe care comunitatea le 
explorează sunt diferite. 

Deocamdată, să spunem că studiul formelor fără fond se distinge printr-un vocabular 
specific în care predomină termenii sau expresiile: rămânere în urmă, societate retardată sau 
înapoiată, complex de inferioritate, imitație, incapacitate de creaţie, împrumuturi, influenţe, 
copiere, societate orientală, stagnare, societate rurală, societate barbară, semicivilizaţie, 
semibarbarie, ficțiune etc. Formele fără fond exprimă inaderenţa, inconsistența, presiunea 
aparenţei, degradarea, inautenticitatea, simulacrul viului, ficţiunea, formă goală, dezarticularea, 
grotescul, aglomerarea de forme, nimicul, golul, lumea pe dos. 

Întâlnim o semantică obișnuită în epocă, iar copula „fără“ este frecventă, ea însemnând lipsa 
a ceva: masca fără creieri, aparenţă fără esenţă, formă fără fond!. Nu este deloc greşit dacă 
afirmăm că una dintre obsesiile secolului al XIX-lea, în România, este obsesia lui „fără“2. Să 
adăugăm şi alte expresii: haină prea largă, pruncie, plantă exotică, copilărie, bărbăţie, bătrânețe, 
nație copil, nație tânără. 

Vom observa, astfel, insistența pe unele denominaţii, pe expresii regăsite de-a lungul a două 
veacuri’. Este un limbaj specific, limbajul lipsei, inconsistenţei, improvizaţiei, provizoratului, 
al unei existenţe căreia îi lipseşte ceva, al unei existenţe parţiale care tinde spre totalitate sau, 
dimpotrivă, spre degradare. Acest tip de explicaţie se constituie în clișeu ideologic, cu un limbaj 
ce exprimă dezechilibrul social, stările sociale incerte, atitudinea duplicitară etc., clișeu pe care 
îl recunoaştem cu foarte multă ușurință și în spaţiul public românesc de astăzi. Gândirea dublă, 
una pentru situaţiile trecute, dar care nu pot fi înlăturate, şi alta pentru situaţiile noi, dar care 
nu se impun definitiv, sau una pentru intern și alta pentru extern, este o dimensiune a modernităţii 
noastre. Formele fără fond sunt efectul suprapunerii de curente ideologice, insuficient dezvoltate, 
insuficient receptate. Suprapunerea ideologiilor este specifică unei ţări cu ritm accelerat de 
dezvoltare. Formele fără fond sunt şi efectul discursurilor incoerente, al beţiei de cuvinte, al 
marii trăncăneli naţionale, al dispreţului pentru adevăr, al lipsei de responsabilitate, toate 
exprimând complexul întârzierii faţă de Occident. Formele fără fond sunt forme care ascund 
ceea ce le lipseşte. 

Teoria formelor fără fond este o teorie a dezvoltării negativității, dublată de o teorie a forma- 
tivităţii. Ea nu este un sistem de idei structurat şi armonizat în componentele sale, dar are o 

coerenţă interioară şi un limbaj polivalent. Ea nu are un caracter sistematic, dar este sistemică 
(Cătineanu, 56). Este o teorie ce sesizează primejdia ca receptorul civilizaţiei moderne să fie 
educat doar prin modele mimetice. 

Analiza formelor fără fond aduce explicaţii la primejdia reprezentată de fetişizarea 
politicului ca omniscient şi omnipotent în societate, evitându-se aşezarea lui în raport firesc 
cu economicul, a cărui temelie firească este într-o societate pe deplin structurată. Formele 
fără fond apar din politizare şi politicianism. Formele fără fond apăreau din această situație 
excepţională — viața publică era exclusiv politică. În acel timp, după cum scrie C. Bacalbaşa, 
„politica erea singura îndeletnicire, singura preocupare, singura îndatorire morală de stil mare. 
De aceea, altă viață publică nu erea. Omul care vrea să descrie Bucureştiul de altădată, de la 
1877, nu poate vorbi decât de viaţa politicii de partid“ (Bacalbaşa, 89). Aşa se explică locul 
ocupat de politică la marii oameni ai ţării. Inexistenţa marilor agenţi economici şi financiari 
contribuia la reducerea întregii vieţi sociale la acţiunea politicului 

Examinarea formelor fără fond cere o cercetare sistematică a societăţii românești pentru 
a-i corecta neajunsurile generate de introducerea formelor noi, deci o corecție prin aşezarea 
tradiţiei naționale la temelia procesului de edificare modernă, care nu poate fi generată decât 
din interior. Teoria formelor fără fond nu este împotriva modernizării dar cere ca aceasta să 
fie supravegheată, studiată şi edificată conform nevoilor reale ale unei comunităţi naționale. 
Progresul trebuie să fie constant, nu un pas înainte şi altul înapoi. 

Formele fără fond au devenit o forma mentis a societăţii românești, o constantă în abordarea 
actelor româneşti de modernizare. Diferenţele dintre curentele culturale nu sunt foarte mari, 
deoarece nu erau încă reflexul unor interese şi aspirații ale unei clase noi pe deplin constituită, 
ne referim la burghezie. Până la teoria formelor fără fond nu avem o teorie autohtonă conştien- 
tizată ca atare. 

Această teorie a conturat o problematică specifică societăţii românești, constituindu-se într- 
o teorie a țărilor în curs de modernizare. Ea este predominant aplicativă, întrucât oferă explicaţii 
privind fenomene sociale, precum şi modalităţi de a înţelege procesul de modernizare 
românească. Ea a exercitat o funcţie modelatoare prin spiritul critic conceput ca principiu în 
evaluarea unei realităţi sociale imperfecte. 

De pildă, Maiorescu formulează elemente teoretice de investigare a procesului de făurire 
a civilizației moderne într-o ţară cu un nivel mai scăzut de dezvoltare economică şi socială. 
Eminescu dezvoltă un sistem teoretic articulat despre formele fără fond, în care includem teoria 
păturii superpuse, teoria compensaţiei muncii, teoria golurilor. Gherea, pornind de la consta- 
tarea contradicţiei dintre fond şi formă, a elaborat cunoscuta lege a evoluţiei ţărilor înapoiate. 
C. Rădulescu-Motru descoperă fenomenul tipic unei societăţi în tranziție, politicianismul. N. 
Iorga concepe istoria românilor ca pe o evoluţie organică a fondului. Lovinescu introduce, 
în studiul civilizaţiei române, teza sincronismului. 

Teoria formelor fără fond afirmă că nu este posibilă (sau dacă este posibilă, atunci se poate 
ajunge la efecte profund negative) copierea formelor, adică a sistemelor de legi şi instituţii 
străine care să modeleze fondul intern şi, astfel, să creeze pe plan intern sistemul modelului 
imitat. Chestiunea este mult mai complexă decât o putem trata aici, subliniem numai existența 
unor experienţe, este adevărat extraeuropene, de confirmare a teoriei noastre. Avem în vedere 
dezvoltarea accelerată de tip modern şi capitalist a unor ţări asiatice, Japonia şi Singapore, 
şi de ce nu, a Chinei care, în ultimul timp, îşi afirmă conduitele şi concepţiile democratice 

nu copiind forme ce au la bază idei ale revoluţiei engleze, franceze sau americane, ci proprii 
tradiții instituționale şi culturale. Aici s-a reuşit ca factorul politic să raționalizeze formele 
autohtone, astfel încât ele au impus comportamentele politice şi sociale orientate spre moder- 
nizare, dar fără să afecteze puternic fondul. 

Sensurile teoriei formelor fără fond sunt: 1. epistemologic — investigarea realităților autoh- 
tone; 2. politic (conservator, liberal, țărănist sau socialist); 3. cultural (creaţie proprie); 4. 
naţional; 5. moral. Despre ele discutăm mai jos. 


9.2. Unitatea dintre fond și formă — 
principiu explicativ al evoluţiei moderne românești 


Teza evoluţiei de la fond la formă este un principiu explicativ în analiza procesului de edificare 
a civilizaţiei româneşti moderne. Fapte şi realități particulare din societatea românească au impus 
necesitatea studierii, prin prisma unor categorii proprii, a unor fenomene tipice modernizării. 

Unitatea dintre formă şi fond a constituit un principiu metodologic şi teoretic, un model 
explicativ pentru o serie de reprezentanţi de seamă din cultura română. La nivelul cugetării 
românești, ca şi al cercetării sociale, trebuie reţinut că această teorie a adus o contribuţie la 
decelarea unor fenomene şi realități, oferind astfel elemente explicative despre căile de 
modernizare. Câteva dimensiuni se degajă din funcția explicativă a teoriei formelor fără fond. 

Întâi, teoria formelor fără fond oferă, pentru prima dată în cultura românească, o viziune 
integrală asupra societății românești. Analiza prin conţinut şi formă are în vedere societatea 
ca întreg, decalajul dintre cadrul intern şi instituţiile burgheze fiind prezent în întreaga viaţă 
socială. Când afirmăm caracterul de integralitate al demersului teoretic asupra societății româ- 
neşti, nu neglijăm, se înţelege, diferenţele dintre gânditori. Vrem însă să subliniem că investi- 
garea relaţiei dintre fond şi formă surprinde, de pildă, caracterul de totalitate al vieţii sociale. 

În al doilea rând, teoria formelor fără fond dovedeşte, la un nivel mai înalt filosofic, inter- 
dependenţa dintre elementele componente ale structurii societăţii, care determină evoluţia. Am 
putea spune că din gândirea românească se desprind direcţii ale unei concepții originale de 
filosofie a istoriei, de sociologie a dezvoltării. 

În al treilea rând, teoria formelor fără fond constituie o justificare teoretică şi filosofică a 
identității naționale, a specificului național, a independenţei şi suveranităţii unui stat. Existenţa 
unei naţiuni este concepută în strânsă dependenţă de relaţia firească dintre fond şi formă într-un 
cadru național. Ea nu aduce în discuţie un aspect particular, ci un principiu general, şi anume 
că un stat este independent atunci când există o puternică armonie între instituţiile sale şi societate. 

Dar particularitatea remarcabilă a teoriei formelor fără fond este dată de specificul mediului 
social în care ea a fost elaborată. O ţară mai puţin dezvoltată, integrată într-un cadru spiritual, 
cel oriental, bizantin, pe o perioadă mare de timp, dispune de o concepţie proprie de explicare 
a vieţii sociale. Stările existente în societatea românească nu-şi găseau în teoriile elaborate 
în alte culturi o interpretare adecvată. Nu vrem să insinuăm că idei şi principii cu valabilitate 
generală nu pot fi aplicate în condiţii specifice. Dar tot atât de adevărat este că orice ţară cu- 
noaşte evenimente, fapte şi chiar trăsături etnice, neglijate de o orice teorie formulată în împre- 
jurări diferite. 

9.3. Principiu de analiză deterministă 


Specific teoriei formelor fără fond rămâne modul de înţelegere deterministă a raportului dintre 
formă și fond. În secolul al XIX-lea, studiul realităţii se făcea conform unor modele unificatoare 
universale în care nu-și găseau loc în nici un fel evenimente care să nu poată fi explicate în 
temeiul legilor naturii sau ale societăţii. Teoria formelor fără fond demonstrează că nu există 
stadii unice prin care trebuie să treacă orice societate. Dialectica determinismului istoric relevă 
un tip de societate specifică născut din evoluția modernă românească, lărgindu-se astfel sfera 
noţiunii de societate modernă. Pornind de la imperativul ca ideea europeană să fie dinamizatorul 
noii societăţi s-a conştientizat existenţa unei varietăţi de civilizaţie modernă. În societatea româ- 
nească existau forţe care exprimau noile raporturi, alcătuite din negustori, meșteșugari, funcțio- 
nari, intelectuali, toate formând burghezia. Aceste forțe căutau mijloace, căi de modernizare şi 
dezvoltare a naționalului. Edificarea capitalismului în România s-a realizat inițial de către 
suprastructură, ca mijloc de susținere a naţiunii care nu dispunea de capital economic, ştiinţific 
şi tehnic. Rolul fundamental l-a avut cultura, iar un efect a fost supraproducţia de intelectuali 
umaniști, fenomen asupra căruia au stăruit Eminescu, Iorga şi Rădulescu-Motru. 

Se constată, totodată, o înţelegere de tip clasic (laplacean) a determinismului social. Forme 
superioare de civilizație nu pot să se armonizeze cu fondul intern, deoarece ele ar fi efectul 
unei alte cauze, care a acţionat în contexte diferite de acelea din societatea românească. Gândi- 
torii din secolul al XIX-lea, mai ales Maiorescu şi Eminescu, au remarcat rolul contextelor 
în apariția unui efect, importanţa lor în înfăptuirea unui proces social. Ei au accentuat, uneori 
apăsat, semnificaţia condițiilor specifice în constituirea civilizației române moderne. Mai mult, 
anumite condiţii erau luate drept cauze (cum a fost, de pildă, la Maiorescu, invocarea 
contactului avut de tinerii români cu Apusul, considerată cauză esenţială a introducerii de 
instituţii burgheze în România). 

De aici, concluzia despre calea unică de progres a naţiunii române, fără a se înţelege că 
în cadrul statului român există procese specifice, care stabilesc un alt ritm al evoluției capita- 
liste, mai complexă şi mai contradictorie, exprimată într-o diversitate a formelor de existenţă 
a capitalismului față de evoluţia capitalistă occidentală. Dezvoltarea sistemului social modern 
constituit în România este consecinţa unităţii dintre contextele statului român și legile generale 
ale societății capitaliste. Nu este mai puţin adevărat că dezvoltarea capitalistă a avut loc în 
România în condițiile în care procesul de constituire a capitalismului se încheiase în Occident. 
Nu se punea problema de a reinventa totul, ci de a adapta eficient cadrul instituţional modern. 

Edificarea unui nou tip de societate se produce în funcție de nivelul şi structura vieții materiale, 
cultura şi modul de trai, structura socială şi etnică, tradiţiile şi particularitățile de organizare 
politică, sistemul juridic. Este necesar să facem distincția între determinismul existenței 
(ansamblul determinanților generali şi specifici care guvernează o societate într-o anumită etapă 
istorică) şi determinismul esenței (sistem al determinanților comuni tuturor societăţilor care se 
găsesc pe aceeași treaptă de dezvoltare istorică): „O lege sociologică nu este valabilă decât în 
aceleaşi condiţii de structuri sociale şi de mentalitate“ (Bouthoul, 125). Prin urmare, sociologic, 
este demonstrat că fiecare zonă europeană a evoluat în funcție de legile ei proprii de dezvoltare. 
În Europa de Răsărit, societatea evolua în raport cu legile ce acționau aici, la fel în Europa Cen- 
trală şi în Europa Occidentală, întrucât legile generale capătă concreteţe pentru fiecare zonă. 
Formele introduse din Occident la noi au căpătat trăsături româneşti şi s-au dovedit necesare, 
pentru că România era în faza capitalistă, de început, dar capitalistă. 

Istoria nu cunoaște nicăieri şi niciodată o evoluţie lineară. Totul este pus în termenii de 
bine-—rău, fericire—nefericire, dezvoltare—nedezvoltare, superior-inferior, centru-margine, al 
doilea termen având permanent tendinţa de a-l schimba pe primul, influenţându-l, deformân- 
du-l. De aceea nici o societate nu-şi poate proiecta cu certitudine viitorul. 

Nu este de neglijat argumentul referitor la necesitatea receptării dinamicii interne a societății 
românești în adoptarea formelor de civilizație. Dezvoltarea oricărui tip de sistem social nu 
se face la întâmplare, ea este determinată de legăturile dintre toate sectoarele vieţii sociale, 
în care rolul fundamental îl are factorul economic. După cum am spus, particularităţile econo- 
mice predominant agrare au dus la o evoluţie tipică în ţările române, ceea ce a imprimat o 
anumită direcție procesului de dezvoltare capitalistă. 

De îndată ce românii au trăit direct toate evenimentele internaţionale în secolele al XVIII-lea 
şi al XIX-lea, formarea noastră modernă nu putea face abstracție de această situaţie. Ne-am 
dezvoltat ca stat şi ca naţiune modernă şi din nevoia internă de a face faţă presiunilor din 
afară. În Occident, capitalismul şi statul centralizat au evoluat împreună, în România centra- 
lizarea statală a avut loc înainte de apariția capitalismului. 

Situația specifică a ţării în secolul al XIX-lea a dat naştere la un raport cauzal, aparent 
anormal, dezvoltarea socială fiind orientată, în anumite faze ale evoluţiei, de suprastructură, 
adică forma avea un rol activ şi putea să acționeze relativ independent de fond. Crearea cadrului 
juridic şi instituţional modern a impulsionat dezvoltarea capitalistă, cu toate că, iniţial, condițiile 
interne nu erau propice pentru instaurarea noului sistem social. 

Atât condiţiile obiective, cât şi activitatea indivizilor sunt laturi inseparabile ale procesului 
istoric. Ele se presupun. Fără existenţa unor condiţii obiective, a unui mediu propriu, omul nu 
poate acționa, după cum fără activitatea oamenilor progresul nu este posibil. Oamenii nu sunt 
inexorabil determinaţi de condiţiile obiective, de tradițiile lor istorice, dar nici nu sunt total 
independenţi de ele. Viaţa socială este o activitate omenească, un proces călăuzit de interese, 
intenţii, scopuri, idealuri. Realizarea lor impune omului să intervină în mersul istoric, să-l 
orienteze conform aspirațiilor şi idealurilor. 

Noua orânduire socială, capitalistă, a susținut aspiraţia popoarelor de a se dezvolta inde- 
pendent, de a se constitui în naţiuni de sine stătătoare, de a schimba vechile relaţii sociale. Ea 
a creat un spirit nou pentru schimbare, pentru modernizare. Multiplicarea mijloacelor de comu- 
nicaţie (să amintim rolul covârșitor pe care l-a avut presa, ca şi importanţa căilor ferate în dez- 
voltarea capitalismului”) a condus la schimbul intens de idei şi concepții. Un eveniment produs 
într-o parte a lumii nu rămâne fără ecou în celelalte colţuri ale globului, fapt surprins de unii 
gânditori români: Gherea, Stere, Ibrăileanu, Lovinescu, Manoilescu. După cum evoluţia socială 
a unei ţări, cu deosebire a acelora dezvoltate şi cu influenţă puternică în lume nu era indiferentă 
pentru celelalte state. Interdependenţa dintre culturi se manifestă tot mai puternic, pe măsura 
dezvoltării capitalismului şi a trecerii unui număr tot mai mare de ţări la acest sistem social. 

Dezvoltarea capitalistă în România s-a desfăşurat în ritm diferit şi în alte forme decât în 
Occident sau în alte ţări, cu un specific ce exprimă aspirații, idealuri şi nevoi ale poporului 
român, care se înscriu însă pe linia necesităţii evoluţiei moderne a societății româneşti. Numai 
astfel se explică de ce capitalismul nu s-a impus printr-un model unic, repetabil, în stare pură 
în fiecare ţară, ci printr-o varietate de modele. Mersul societăţii românești după revoluţia din 
decembrie 1989 confirmă perfect această teză. În contexte cu totul diferite de cele de acum 
100 de ani, România sfârşitului de secol XX, deşi a adoptat o constituţie de nivel european, 

a fost nevoită, în drumul său spre integrarea europeană, să pornească de la particularităţile 
ei istorice şi etnice. 

Faptul că nu s-a înlăturat radical și definitiv vechiul regim prin mișcările sociale care s-au 
petrecut în secolul al XIX-lea în România a avut efecte însemnate în evoluţia statului român. 
Persistenţa îndelungată a formelor precapitaliste a influenţat nu numai fizionomia unora sau 
altora dintre componentele orânduirii capitaliste, ci a acţionat şi asupra ritmului de dezvoltare 
capitalistă, spre deosebire de ţările unde revoluţia burgheză a avut un caracter radical, învingând 
definitiv feudalismul. 


9.4. Raportul interioritate-exterioritate 


Teoreticieni români explică edificarea civilizaţiei române moderne prin raportul interio- 
ritate—exterioritate. Crearea unui cadru interior al civilizației moderne are în vedere, în primul 
rând, spaţiul de desfăşurare a agenţilor interni ai modernizării, care nu era altul decât națiunea, 
comunitatea fundamentală şi stabilă a societății românești 

Accentuarea, de către gânditori din secolul al XIX-lea, a factorilor interni, a fondului în 
evoluția socială a fost însoțită, parțial, de studiul relaţiei dintre intern şi extern în dezvoltarea 
socială. Se insistă, mai ales de către Maiorescu, că exteriorul, în mod obligatoriu, trebuie să 
fie o expresie a interiorului (Ciurdariu, 222). Intre interior şi exterior trebuie realizată permanent 
o unitate. Se neagă, astfel, influenţa activă pe care o poate avea exteriorul, în anumite împre- 
Jurări, asupra interiorului. Dată fiind situația geopolitică a statului român, dezvoltarea noastră 
modernă nu s-a putut derula în totală independență faţă de presiunea modelului capitalist 
occidental. Am putea afirma că evoluţia modernă a României este un exemplu de interde- 
pendenţă între condiţiile interne şi conjuncturile externe. „Nu există istorie strict națională, 
iar cea a românilor e mai puţin decât toate celelalte“, scrie N. Iorga. Formele fără fond sunt 
reflexul forțării externului (ne dezvoltăm imitând), ele sunt acea deviere de la dezvoltarea 
firească, aşa cum este gândită de modelul unic de evoluţie. Dacă România era influenţată de 
evoluţia factorilor externi, aceasta nu însemna o dezvoltare mai puţin din interior. Oricât de 
decisivă este influenţa externă, dezvoltarea unei ţări este până la urmă o dezvoltare a propriului 
ei potenţial de spiritualitate, valori, acțiune şi gândire. 

Formula formelor fără fond a fost contestată, apreciindu-se că ea nu ar reflecta o situație 
socială concretă, ci ar fi doar o schemă adoptată din sisteme filosofice europene şi aplicată la 
studiul societăţii româneşti. Un asemenea punct de vedere este respins de o serie de cercetători 
ai perioadei moderne, întrucât anomaliile apărute în procesul de edificare a civilizaţiei române 
moderne au fost reale, şi nicidecum imaginate de T. Maiorescu sau de Eminescu. Teoria formelor 
fără fond cere ca alegerea rațională să vizeze posibilitățile alternative din interior, şi nu din 
exterior. Ceea ce nu s-a sesizat în analiza formelor fără fond rămâne necesitatea de a se ţine 
cont de dezvoltarea ţării nu ca efect al formelor occidentale ci ca o consecinţă a dezvoltării 
interne. Nu formele creează societatea modernă, ci dezvoltarea modernă a ţării cere instituţii 
adecvate fondului intern. Nerespectarea acestui principiu s-a soldat cu contradicții sau anomalii, 
fireşti într-o societate aflată pe calea modernizării, ceea ce nu înseamnă, cum se susține în unele 
exegeze, că aceste contradicții „nu reprezentau, însă, o incompatibilitate între «forme» şi «fond» 
(storia Românilor, VII, tom II, 35). Dimpotrivă, au fiinţat şi fiinţează, chiar şi în România de 
astăzi”, forme fără fond, ca reflex al contradicțiilor, discrepanţelor, absurdităţilor din societatea 

românească, fiindcă sunt forme care, din varii cauze, nu funcționează, deoarece nu au un fond 
adecvat, iar fondul real, concret, nu le permite să ființeze ca atare. 

Studiul teoriei formelor fără fond relevă o anumită tensiune ideatică între grupul care aspiră 
la societatea europeană şi grupul care pledează pentru continuarea tradiţiilor. Chestiunea nu 
era atât conflictul dintre exterior şi interior, ci faptul că în interior au existat şi există deopotrivă 
universalişti sau europeniști, tradiționaliști sau autohtonişti. Primii pledează pentru valorile 
universale prin adoptarea ad literam a instituţiilor moderne, iar ceilalți argumentează pentru 
crearea de valori naţionale comparabile cu cele universale. La primii, naţionalul se constituie 
ca urmare a formelor moderne, la ceilalți naţionalul conduce la modern și modernitate. Europe- 
niştii sunt convinşi că prin civilizaţia importată se dezvoltă națiunea română, iar localiștii, 
dimpotrivă, concep dezvoltarea unei civilizații proprii de către națiunea română. 

Teoria formelor fără fond oferă explicații privind ofensiva civilizației moderne, confundată 
cu civilizația occidentală. De aceea, pentru investigarea teoriei formelor fără fond trebuie să 
avem în vedere acest complex de raporturi şi de contradicții: intern-extern, fond-formă, Ori- 
ent-Occident, național-universal, raționalitate formală — raționalitate populară (tradiția), aşadar, 
principiul multiplicității raporturilor şi contradicțiilor. 

În epoca de început a modernizării noastre problema era după ce criterii ne raportăm la 
exterior, şi unul dintre acestea accentuează preluarea numai a ceea este cu adevărat de valoare. 
Iată, ar merita de studiat dacă produsele culturale străine care au circulat în spaţiul românesc 
mai sunt astăzi valabile, atât la noi cât, şi în ţara de origine. Trebuie spus că apusenii urmăreau 
crearea unei civilizaţii occidentale în spaţiul românesc întrucât voiau să trăiască același mod 
de viaţă în aceleaşi condiţii ca în propriile lor ţări. 

Românii au fost nevoiţi de multe ori să-şi adecveze gândirea şi conduita la fenomene care 
au avut loc în altă societate sau în altă civilizație, şi nu întâmplător majoritatea producţiilor 
lor sunt posteronice, şi de aici o anumită vetusteţe. Defazarea de contemporaneitate sau de 
actualitate se explică prin posteronismul nostru funciar. 

Teoria formelor fără fond argumentează cum coexistenţa mai multor tipuri de modernizare 
în arealul românesc a generat forme fără fond, care nu sunt altceva decât imitații ale unor 
forme moderne ce se voiau universale. Formele fără fond sunt efectul derivat din tensiunea 
dintre civilizația occidentală, cu aspirații de universalitate, şi civilizația română modernă în 
curs de constituire, care urmărea obiective similare, dar cu metode diferite şi pe căi specifice. 

Teoria formelor fără fond exprimă luciditate, nevoie de adevăr concret, de cunoaştere, de 
integrare în istoria reală, de punere în valoare a ceea ce putem, nu a ceea ce dorim sau vrem. 
Nu întâmplător se accentuează relaţia dintre a voi şi a putea, dintre aspirație şi realitate în actul 
de management social. Indivizii şi grupurile trăiesc un decalaj între reprezentarea ideală a 
modernităţii şi realitate. La nivelul imaginii, modernitatea este deplină, dar nu tot atât de moderne 
sunt realul sau acţiunea concretă. Să ne amintim de numeroasele aserțiuni eminesciene privind 
diferenţa dintre imaginea despre progresul în modernizare, care se căuta a fi impusă în spațiul 
public, și realitățile sociale concrete. Acest decalaj a determinat teoretizarea lui „nici, nici“; prin 
imitație servilă apăreau forme care nu erau nici occidentale, nici românești, ci forme nedefinite 
care nu atingeau performanţele celor moderne, dar nici nu le depăşeau pe cele tradiționale. 

Totodată, se indică o diferenţă între civilizaţia adevărată şi civilizația mincinoasă. Prima 
intră în consonanţă cu aspirațiile unei naţiuni. Cealaltă, chiar dacă provine din ţări dezvoltate, 
este falsă. Or, la nivelul percepţiei individuale sau de grup, civilizația mincinoasă devenise 

mai atrăgătoare fiindcă scutea de efortul de a o construi, în schimb oferea iluzia unei trăiri 
în modernitate. 

Românii au fost nevoiţi, după ce au ieşit de pe orbita orientală, să se adapteze continuu 
la un model occidental. Istoria modernă a românilor este o succesiune permanentă de forme 
de modelare a spiritului românesc după norme şi conduite care nu le aparțin. Originalitatea 
noastră derivă din adaptarea acestor modele, fapt foarte greu de realizat. Modelul Europei ne 
este util numai în măsura în care el contribuie la dezvoltarea şi afirmarea fondului intern. De 
aici, efortul continuu de argumentare a existenţei unei istorii, culturi şi spiritualităţi naționale, 
de fapt a unei identități proprii. Pericolul renunţării la tradiție stă în glisarea către o civilizaţie 
sau alta. A menţine echilibrul între toate aceste contradicții, influenţe şi presiuni este un mod 
de a fi, de a exista, de a te diferenţia în raport cu dezvoltarea celorlalte naţiuni, şi în primul 
rând cu civilizația modernă ofensivă. 

Pe de altă parte, trebuie să remarcăm că discutarea formelor fără fond se centrează pe 
constatări ale unor fenomene sociale şi culturale din realitățile româneşti, iar explicaţiile se 
fac după criterii ale gândirii occidentale. Tradiționalismul şi autohtonismul sunt argumentate 
cu teze occidentale. Şi religia ortodoxă apelează, nu o dată, la gândirea occidentală. Marii 
gânditori ortodocși şi amintim doar pe N. Berdiaev şi D. Stăniloae au integrat în doctrinele 
lor idei ale filosofiei apusene. Deşi s-au dat unele explicaţii legate de funcţia religioasă a ima- 
ginii în ortodoxie, este de meditat de ce cultura ortodoxă are atât de puţine capodopere artistice 
despre lisus sau despre creştinism, aşa cum au occidentalii. 

Teoreticienii formelor fără fond repudiază revoluția socială, incapabilă, după ei, de a rezolva 
problemele sociale, în schimb pledează pentru educaţie şi instrucție, deci pentru o profundă 
schimbare interioară a fiecărui individ, care, liber fiind, să poată crea el însuşi mediul de viaţă 
modernă. Teoria formelor fără fond invită la realism, întrucât există, indiscutabil, pericolul 
unei viziuni idilice asupra dezvoltării moderne a societăţii, care acreditează ideea că s-ar putea 
ajunge rapid la un stat al bunăstării în lipsa unui management social care să organizeze relaţiile 
sociale şi interumane în funcţie de criteriile unei societăți moderne: competenţă profesională, 
competiţia și concurenţa în muncă, libera iniţiativă și asumarea riscului. În acest mod, ar fi 
înlăturate sau diminuate conduite şi mentalități ale tranziţiei. T. Maiorescu, Eminescu, P.P. 
Carp, C. Rădulescu-Motru remarcă un mare pericol derivat din evoluţia noastră modernă: iluzia 
libertăţii dată de contactul cu Occidentul, şi nu libertatea câștigată prin efortul propriu, prin 
acţiune independentă. O pildă populară ne spune limpede cum să ne raportăm la schimbare: 
Dă-mi, Doamne, înţelepciunea să nu încerc schimbarea lucrurilor care nu pot fi schimbate. 
Dă-mi, Doamne, tăria şi curajul să încerc să schimb lucrurile care pot fi schimbate. Dă-mi, 
Doamne, înţelepciunea să le pot deosebi pe unele de celelalte. 

Autorii modelului teoretic de explicare a edificării civilizaţiei moderne în cadrul naţional se 
referă la o tradiţie şi la o experienţă istorică de inovare şi schimbare, capabile să selecteze, să 
integreze influențe, împrumuturi. Românii au un mod propriu de a schimba şi transforma socia- 
lul şi culturalul. Numeroase exegeze au dovedit aptitudinea pentru schimbare a românilor. Există 
un capital al schimbării, diferențiat în raport cu contextul real în care a ființat poporul român. 

Este evident că structurile tradiționale româneşti s-au constituit ca răspuns la amenințarea 
din exterior. Românii au fost puși într-o permanentă dinamică a acţiunii, ceea ce presupune 
inițiativă, soluţii, schimbare, legate de presiunea factorului extern. Am putea spune că noi am 
construit un model de civilizaţie în actele de apărare împotriva agresiunii externe, un exemplu 

despre cum poate rezista un popor lipsit de veleităţi expansioniste, cum se poate dezvolta valo- 
rificând resursele proprii în conjuncturi internaționale. 

O altă faţetă a evoluţiei noastre istorice este constituită de dezvoltarea proprie în raport cu 
dezvoltarea celorlalţi. Realitatea naţională este permanent supusă comparaţiei cu Europa. În acest 
fel, se pune în evidenţă stadiul de dezvoltare, dar şi existenţa unei realități specifice. Evoluţia 
realității naționale românești este reflexul relaţiei dintre intern şi extern. Direcţia internă nu poate 
avansa decât în funcție de tendinţele evoluţiei globale a societăţii umane care, la rândul ei, este 
permanent modelată de problemele interne, atunci când nu se ţine seama de specificitatea lor. 

Identitatea națională se exprimă în contextul unor particularități determinate de evoluția 
poporului român, motiv pentru care se caută permanent argumente pentru reliefarea ei (Geor- 
giu, 1997). Se conturează o evoluţie semnificativă a ideii despre identitatea națională, pornind 
de la interesul pentru origini şi ajungând la cel pentru specific şi pentru originalitate naţională. 
La nivel teoretic, s-a impus o problematică a evoluţiei naționale în toate disciplinele sociale 
şi umaniste. Afirmarea şi susținerea identităţii naţionale au fost concepute, pe măsura contac- 
tului cu Europa, în mod diferit de către diversele teorii: fie prin preluarea din Europa a institu- 
țuilor şi valorilor culturale, fie prin crearea unei culturi originale. Conștientizarea în interior şi 
în exterior a existenţei națiunii române este o problemă care încorporează şi efortul teoretic 
de studiere şi cunoaștere a specificului național. În Occident, chestiunea naţiunii nu era negată 
sau neglijată, dar se punea, din altă perspectivă, problema dimensiunii europene sau universale. 
Acţionând în alt spaţiu spiritual şi economic, Occidentul a plecat în edificarea civilizaţiei 
moderne de la naţiune considerată în calitate de „dat“, o precondiţie care fiinţează ca atare. 
De la existenţa naţiunii ca entitate de sine stătătoare porneau direcţiile de universalizare. În 
Europa de Est se impunea, întâi, câştigarea libertăţii naţionale, a autonomiei în acţiune. Pentru 
că erau independente, națiunile din Occident acționau şi construiau instituțional şi cultural după 
propria gândire. 

Accentul cade pe cultură, pe spiritualitate, ca dimensiuni ale identităţii, şi să amintim numai 
că Noica se adresa departelui pentru a evidenția identitatea noastră. Încă din secolul al XVII-lea, 
şi am putea merge chiar mai departe dacă luăm în seamă Învățăturile lui Neagoe Basarab 
către fiul său Teodosie, se instituie ca idee de bază preeminenţa capitalului moral faţă de cel 
material, accentuându-se trăsăturile etice ale poporului în conturarea unui specific. Tăria, rezis- 
tenţa faţă de ofensiva civilizaţiilor din afară stau în capacitatea de diferențiere într-o lume 
marcată de o țesătură foarte complicată de acţiuni și interese. De aceea, vom găsi în dezbaterile 
din cultura noastră modernă tema raportului dintre civilizație (dimensiunea externă, identificată 
în Occident) şi cultură (factorul intern) în actul de modernizare. 

Argumentele modelului teoretic național de explicare a realităților naționale din spaţiul 
răsăritean se regăsesc în doctrine sociologice şi antropologice actuale. De pildă, antropologul 
Anthony D. Smith susţine diferenţa dintre modelul occidental de constituire a naţiunii și mo- 
delul etnic. Dacă, în Vest, individul este subiect al comunității politice, al legilor şi instituţiilor, 
în spațiul est-european națiunea este văzută ca o suprafamilie fictivă, membrii săi acordând interes 
puternic originii şi genealogiilor. Accentul pus pe seama legăturilor de familie explică puternicul 
element popular în concepţia etnică despre naţiune. Locului legii din modelul occidental, îi 
corespunde, în concepţia etnică, cultura vernaculară, în special limba şi obiceiurile. În acest fel 
se explică rolul proeminent jucat de lexicografi, filologi şi folclorişti în afirmarea ideilor naţionale, 
în cristalizarea şi întărirea ideii de națiune la majoritatea membrilor unei societăți. Din paginile 

anterioare am reținut că mulţi dintre gânditorii români, cu deosebire Eminescu şi Iorga, descriu 
identitatea naţională prin legături comune străvechi — legături primordiale, comunitate de origine, 
cultură autohtonă, participare populară, limbi vernaculare, obiceiuri şi tradiții. 

Disputa dintre tradiționalişti şi modernişti s-a purtat pe seama ideii privind tensiunea dintre 
modelul comunitar și cel asociaţionist (cf. Duţu, 1999, 171). Organicul presupune un gen de 
spaţiu public dominat de o societate civilă fără de care nu există stat modern: „Or, în cazul 
sud-est european, statul modern a preluat forme ale societăţii civile din societăţile «avansate», 
adică din acele societăţi care dezvoltaseră o doctrină politică şi norme clare de comportare 
socială“ (Jbid., 186). Mai mult, „Modernizarea societății românești, în secolul 19, nu a favorizat 
aprofundarea conceptelor politice, a sistemelor de gândire politică, a viziunii despre om şi 
societate din vechea cultură românească“ (/bid., 191). 

În situaţia concretă a statului român, progresul real în care se înscrisese acesta era dublat 
de elemente de regres. De altfel, o parte dintre adepţii evoluţiei de la fond la formă susțin 
necesitatea unei strânse legături între progresul social şi progresul moral. Se acreditează ideea 
că progresul înregistrat în procesul edificării civilizației nu este real, deoarece el nu s-a produs 
concomitent cu modificarea conduitei şi mentalităților poporului român. 

Trecerea la un nou sistem social a zdruncinat conduite şi a impus noi valori morale, care 
coexistau cu mentalități şi atitudini anacronice. Persistenţa vechilor structuri sociale este un factor 
de rezistenţă la transformările ethosului în consens cu noile structuri instituţionale, moderne. 
Nu este mai puţin adevărat că sistemul capitalist, cel puţin în faza sa de acumulare primitivă, 
adâncește procesul de dezumanizare, înlătură vechi norme morale cu rol esenţial în reglementarea 
relaţiilor interumane, mai ales în mediul sătesc, iar ceea ce se întâmplă astăzi în societatea noastră 
confirmă pe deplin asemenea efecte. Pentru un stat cum este cel românesc, contactul cu Occi- 
dentul poate să pricinuiască dificultăţi, datorită 1mitării lipsite de discernământ a aspectelor 
superficiale ale civilizației, fapt care are influenţă asupra modului de viaţă şi de gândire al unor 
largi pături şi grupuri sociale; amintim aici doar câteva dintre aceste conduite și mentalități: 
xenocraţia, servilismul faţă de tot ce este străin, stigmatizarea a tot ce este naţional. 

Noua orânduire socială, capitalistă, aduce elemente noi de progres şi în domeniul etic, care, 
la început, erau mai puţin vizibile, se manifestau cu mai puţină intensitate. Nici un gânditor 
nu a negat progresele în societatea noastră modernă, concretizate în afirmarea culturii moderne, 
aşezarea spiritului raţionalist la baza activităților sociale, educarea capacității de cunoaştere 
ştiinţifică, deschiderea către universal. Dar transformările cantitative determinate de noul sistem 
social nu s-au produs brusc în toate laturile ce alcătuiesc o societate, premisă valabilă şi pentru 
domeniul moral, care şi într-o ţară dezvoltată prezintă trăsături proprii în raport cu alte elemente 
ale vieţii sociale. Se cere factorilor spirituali mai mult decât se cere într-o societate dezvoltată, 
uneori totul este pus pe seama lor, explicaţia fiind că în societățile mai slabe economic factorii 
spirituali sunt singurii capabili de a produce schimbare și de a menţine un ethos€. 

Conduita morală, ca efect al formelor fără fond, se explică prin neputința românilor de a 
duce un proiect până la consecinţele lui ultime. Am adoptat forme pe care apoi le-am abandonat 
sau le-am schimbat în scurt timp, reluând periodic totul de la început. Nu este mai puţin ade- 
vărat, de fiecare dată când românii s-au trezit în contexte deosebit de primejdioase pentru 
existenţa lor etnică şi statală, norocul 1-a salvat. 

Decalajele existente astăzi în România postcomunistă evidenţiază că problema esențială 
este lichidarea subdezvoltării, şi persistenţa astăzi a unor puternice elemente ale subdezvoltării 

dovedeşte actualitatea teoriei formelor fără fond. Modernizarea este un proces de durată care 
se întemeiază pe asimilarea rezultatelor la care au ajuns ţările dezvoltate, dar și pe continuitatea 
acumulărilor proprii. Paradoxul este că în ţările în curs de modernizare ar trebui să primeze 
principiul eficienţei şi al rentabilităţii. Or, în realitate, are loc o risipă de energie umană în ţările 
cu forme fără fond. Edificator rămâne exemplul crizei petrolului. Criza energiei a arătat că 
țările exportatoare de petrol câștigă mult, însă tocmai acest câştig le creează dificultăți din cauza 
marilor resurse financiare necheltuite, ele nefiind pregătite să facă față acestei situaţii ce obligă 
la o accelerare a ritmului de dezvoltare lipsită de un fundament real. 


9.5. O raționalitate specifică 


Teoria formelor fără fond a apărut şi ca o alternativă la raționalismul modern, impus pe diverse 
căi de către ştiinţa şi spaţiul public din Occident. 

După cum spune Habermas, a existat un proiect modern de înfăptuire a unei societăți 
luminate a fiinţelor raționale, care s-a realizat pe deplin doar în spaţiul occidental al Europei. 
Max Weber şi-a pus problema, în Etica protestantă și spiritul capitalismului, de ce în afara 
graniţelor Europei nu s-a înfăptuit acest proiect. Pentru Weber, „raţional“ este procesul de 
dezvrăjire care a făcut ca imaginile religioase ale lumii să dea naştere unei culturi profane şi 
societății moderne. Are loc un proces de instituționalizare a acţiunii economice şi adminis- 
trative, acţiune care este rațională în raport cu un scop. Extinderea raționalizării culturale şi 
sociale a avut ca efect dizolvarea formelor de viaţă tradiționale, diferenţiate în modernitatea 
timpurie pe categorii profesionale (Habermas, 2000, 19). 

Dezvoltarea capitalistă s-a făcut în temeiul unei raționalități de tip instrumental, opusă 
raționalității valorilor perene, care ar fi caracteristică societăților tradiționale. Raţionalitatea 
exprimă modul în care scopurile sunt susţinute de normele şi valorile umane existente în socie- 
tate. Ea constă în aşezarea, la baza acțiunii umane, a normelor rațiunii, aşa cum sunt ele repre- 
zentate de principiile logicii, şi de aceea este proprie comportamentului uman, care se 
conformează valorilor instituite de către societate. Raționalitatea instrumentală pune accent 
pe reguli și legi, pe calcul, previziune şi planificare, pe comportamentul economic şi eficient. 
Acest tip de raționalitate este susținut de omul activ, condus de o filosofie a acţiunii permanente. 
Societatea modernă a instituit schimbarea ca principiu diriguitor al evoluţiei sociale. Faţă de 
vechea societate — feudală sau patriarhală —, noul tip de societate se orientează spre valorificarea 
capacităţii omului şi a grupurilor de a raţiona, de a organiza viaţa socială pe baze raționale. 
Eliberarea omului de servituţile dependenţei de celălalt, dispunerea liberă de capacităţile 
personale, organizarea raporturilor dintre oameni pe principiile cunoașterii raţionale sunt ele- 
mente ale modului modern de gândire. 

Conceptul weberian de „raționalitate instrumentală“ nu este adecvat pentru studiul teoriei 
formelor fără fond, deoarece această teorie se referă la căile de modernizare, abordând aspecte 
multiple vizând morfologia unei societăţi dominate de un alt tip de spiritualitate decât aceea 
de la care pleacă sociologul german în descrierea raţionalităţii, spiritualitate care revendică 
pentru om şi societate mai mult o conduită bazată pe meditaţie, pe o trăire din plin a vieții, 
fără prea multă grijă pentru economisire sau investire. Or, raționalitatea instrumentală vizează 
în primul rând producția capitalistă şi efectele ei asupra raporturilor sociale şi ideologice, în 
corelaţie cu studiul experimental şi observaţia științifică în toate activitățile sociale, ştiinţifice 

şi culturale. Dacă există un conflict exprimat cu toată vigoarea prin teoria formelor fără fond, 
acesta se referă la contradicţia dintre raționalitatea populară de tip țărănesc şi raționalitatea 
formală: „De nu mai există rânduială, nu e lege, şi unde nu e lege nimic nu poate să dureze“, 
se spune în cultura populară. Deci, întâi, o rânduială, şi apoi reglementarea prin lege. Aceste 
două tipuri de raționalitate au coexistat sau au evoluat paralel. 

Pe de altă parte, tensiunea în gândirea românească se manifestă între cultură, ca expresie a 
raționalismului, şi civilizație, ca expresie a raționalității formale, instrumentale, altfel spus, 
tensiunea dintre raţionalism şi raționalitate. O raționalitate formală exista şi în civilizația româ- 
nească, dar ea era exprimată de grupuri restrânse. În lupta pentru afirmarea idealului naţional 
s-a făcut apel la raționalitate, raţionalism şi istoricitate (vezi şi I. Ungureanu). Cultura româ- 
nească se înscria pe o direcție majoră în secolul al XIX-lea, iar civilizația se orienta către un 
curs minor. Punerea lor în acord era un scop esenţial, în sensul creării unei culturi naţionale 
care să conducă direct la o civilizaţie a naționalului. La nivel societal, conștiința socială cunoștea 
impactul cu înnoirile burgheze, suferind transformări radicale: de la conștiința de masă de tip 
feudal s-a ajuns la conştiinţa socială de natură burgheză, în care primează libertatea individului. 
Noi credem că, în secolul al XIX-lea, în societatea românească predomină raționalismul în raport 
cu raționalitatea, întrucât dominantă era cultura care nu constituia reflexul condițiilor sociale 
de bază, ci se adapta la aceste condiţii sau ea însăşi le adapta. De aici, efortul stăruitor al curentelor 
naţionale de a crea o cultură din realitatea concretă. În Occident, raționalitatea a dus la raționalism, 
în România procesul a fost invers, raționalismul a dus la raționalitate, care însă nu s-a impus 
pe deplin în toate componentele societăţii. La noi nu a existat un ataşament necondiționat faţă 
de o idee — s-ar putea vorbi, eventual, despre un anumit fanatism teoretic la Eminescu şi, într- 
o anumită măsură, la Heliade Rădulescu —, ci o mlădiere a poziţiilor teoretice, o deschidere 
permanentă la evoluţia teoriilor din altă parte. 

Edificarea civilizației române moderne s-a realizat atât spontan, cât şi prin intervenţia 
conştientă, cum a fost şi adoptarea unor instituţii moderne, care deşi nu se potriveau întotdeauna 
cu nivelul economic, totuşi ele au dezvoltat bazele capitaliste ale societăţii românești. Teoria 
formelor fără fond a propus un model explicativ dincolo de evoluționismul spontan şi de rațio- 
nalismul abstract, prin luarea în considerare a situației reale a unei societăți, înscrisă într-un 
trend al dezvoltării generată de extinderea capitalismului apusean în Europa. 

O chestiune ridicată de teoria formelor fără fond este necesitatea de a se diferenţia între 
starea de fapt, care ține de ordinea naturii, şi starea de drept, care ţine de ordinea raţiunii. Formele 
fără fond apar din excesul de drept în dauna realității, întrucât nu ţin seama că românii au o 
cultură, o economie, ba chiar şi legi. Şi pentru că discutăm despre raportul dintre starea reală 
şi starea de drept, rămâne încă de cercetat de ce nu s-a acceptat constituţia engleză sau franceză, 
ceea ce dovedeşte că realitatea obligă, chiar când se adoptă formule străine, să fie preluate nu 
din cele mai avansate civilizații, ci din acelea care sunt mai adecvate contextului național real. 
Într-o societate pe cale de modernizare, totul trebuie să aibă un rost. 

Există, în orice societate, forme de raţionalizare aparentă şi forme de pseudoraționalizare 
(Luckmann, 129). În contextul unui sistem de valori orientat către înnoirea tradiţiei și către o 
raționalitate populară, este evident că asumarea unor forme de raționalitate instrumentală de 
tip capitalist, fără a ţine seama de particularitățile dezvoltării istorice a ţării, conduce la defor- 
mări, la contradicții. Teoria formelor fără fond atrage atenţia că acţiunile în procesul de moder- 
nizare nu se soldează cu maximizarea câştigului şi minimalizarea pierderilor, deci nu se 
realizează caracterul rațional integral al modernizării. 

În România exista o contradicție provenită din raportul dintre raționalitatea culturală, națio- 
nală, şi cea instrumentală şi substanțială, capitalistă. De fapt, corect este să discutăm despre 
o raționalitate naţională — sau a comunităţii naţionale — care urmărea reliefarea structurilor 
de raționalitate din realitatea naţională, concretizate în regularități ale acestei legi. Pentru inves- 
tigarea problematicii dezvoltării unei națiuni mai util este conceptul de „raționalitate națională“ 
sau „raționalitate organică“. În societatea noastră modernă, conflictul se exprimă între raţiona- 
litatea organică şi raționalitatea formală (universală), între raționalitatea locală, raționalitatea 
regională, şi raționalitatea europeană, raționalitatea universală. Limitele exegezelor întreprinse 
de autorii români şi străini cu privire la evoluția modernizării României şi la valabilitatea 
epistemologică şi ideologică a unor teorii românești sunt generate de investigarea realității 
naţionale cu concepte şi instrumente adecvate altui tip de realitate. 

Raţionalitatea, la noi, se pune în cu totul altă natură şi manieră. Există un raționalism de 
tip umanist, dar care nu exprimă raționalismul formal, şi acesta a permis dezvoltarea extraor- 
dinară a folclorului, a culturii populare, a logosului popular”. În Vest, a fost o raţionalizare 
graduală, la noi se voia a fi una radicală, rapidă. Cum se manifestă contradicţia dintre raționa- 
litatea occidentală şi raționalitatea organică în România? Datele istorice nu susţin teza despre 
lupta dintre raționalitatea instrumentală a producției capitaliste şi raționalitatea valorilor perene. 
Promovarea raționalității instrumentale ca principiu explicativ al teoriilor româneşti nu se 
justifică (I. Ungureanu, 1988). Raţionalitatea organică este raționalitatea generată de istorie, 
de fenomene sociale şi istorice, care au evoluat într-un cadru naţional pe o durată istorică 
lungă. Raţionalităţii capitaliste, cu tendinţe expansioniste, i se opune o realitate naţională struc- 
turată conform unor regularităţi şi unor legi specifice. Principalul conflict ce se afirma în spaţiul 
public a fost între raționalismul întruchipat de cultură (literatura şi presă, mai ales) şi raționa- 
litatea formală, instrumentală, de tip capitalist apusean, întemeiată pe tehnică şi ştiinţă. De 
aici, contradicţia dintre cultură (artă, literatură) şi civilizaţie (ştiinţă şi tehnică), precum şi ima- 
ginea despre un conflict între fondul intern şi instituţiile importate. Raționalitatea formală tipică 
modernităţii se împletește cu gândirea de tip oriental, cu alte cuvinte cartezianismul convie- 
țuieşte cu orientalismul. 

Afirmarea naţionalului, dezvoltarea naţiunii impun o gândire națională, o reflexie şi o 
cunoaştere a naţionalului, precum şi abordarea realităţii din perspectiva naţionalului. Gândirea 
umană nu se manifestă abstract, nu se referă la omul general, golit de conţinutul său real, ci 
la omul concret, ataşat unui sistem de valori, integrat unei tradiţii. Trebuie spus că nici o gândire 
națională nu există per se, ci în raporturi strânse de comunicare şi dialog cu gândirea universală. 

Există o logică a dezvoltării sociale şi o logică a vieţii sociale, care aparţine indivizilor 
(Habermas, 1983, 244). În acest sens, teoria formelor fără fond ridică problema formării indi- 
vizilor şi a luării în considerare a indivizilor concreti, a tradiţiilor şi a cutumelor în procesele 
de modernizare. Accentul pus pe cunoaștere, emancipare, educaţie şi instrucţie reflectă nevoia 
de implicare a indivizilor în procesele de modernizare. Rolul sistemului cultural este esenţial, 
de aceea accentul cade pe construirea unei culturi moderne, factor dinamizator al dezvoltării 
moderne. Numai prin edificarea unor noi structuri instituționale se poate asigura trecerea la 
societatea modernă. Reproşul adus de teoria formelor fără fond celor care copiau instituții 
occidentale viza exact ruptura înfăptuită în unitatea dintre logica dezvoltării şi logica vieții, 
dintre societate şi individ. Procesele de dezvoltare nu au loc decât în limite sociale, culturale 
şi de cunoaştere bine delimitate, unde era necesar ca învăţarea socială să fi pornit din interiorul 

sistemului social. Societatea învaţă în măsura în care ţine seama de potenţialul cognitiv conţinut 
în tradiții, în acțiunile şi alegerile indivizilor, în moștenirea spirituală, într-un cuvânt, ceea ce 
este conţinut în imaginile asupra lumii. Pe linia lui Habermas, crearea noilor instituţii urma 
să aibă în vedere structurile de raționalitate reflectate de imaginile asupra lumii, de reînnoirea 
tradiției (bid., 494), ceea ce se aplică la situaţia societăţii românești, care trecea printr-o criză 
întrucât problemele ei de conducere nu puteau fi rezolvate în cadrul spațiului de joc al 
posibilităților circumscrise de principiul de organizare a societăţii vechi. 

Asociată raţionalităţii naţionale este chestiunea mijloacelor de acţiune. În Occident, producția 
economică, efortul către schimbare, progres şi emancipare au determinat apariția unor instituţii, 
doctrine, ideologii, pe când la noi producţia, economicul erau constrânse să ființeze în cadre 
bine definite şi în imposibilitatea de a depăşi aceste limite impuse, dar pe măsura contactului 
cu Occidentul (nu putem să nu remarcăm accentul pus pe rolul tinerilor în orice moment de 
schimbare de-a lungul istoriei noastre moderne, ceea ce ne îndeamnă să discutăm despre o 
anumită juventocrație românească), în contextul unor influenţe nefavorabile din zona relațiilor 
cu Orientul, s-au născut aspirații, idealuri de libertate, emancipare, totul petrecându-se în plan 
mintal, imaginar, şi nu în actul concret. S-a adoptat ideologia modernizării pentru că era consi- 
derată eficientă, şi de aici credinţa că şi în Principatele Române ea putea să aibă efecte similare. 
Occidentul a dat direcția evoluției moderne, dar nu şi mijloacele de aplicare a principiilor, fiindcă 
într-o ţară în curs de modernizare se cer alte procedee de construcţie instituțională. 


9.6. Cultura, enzima modernizării românești 


Indubitabil, declanșarea proceselor de modernizare românească a pornit de la schimbările 
din spaţiul cultural. Nu dezvoltăm această temă, ea fiind bine examinată de cei mai reprezen- 
tativi filosofi, sociologi, istorici şi istorici literari. Aici doar reținem că modelul teoretic expli- 
cativ al evoluţiei noastre moderne a fost generat din interiorul culturii, în procesul construcției 
culturale, şi după aceea a fost folosit ca explicaţii asupra fenomenelor din societate. Străbate 
ideea despre rolul esenţial al culturii în modernizare, de unde atenția acordată strategiilor de 
construcţie culturală, problemelor legate de limbă, traduceri, difuzare, învățământ, şcoală. Cultura 
română s-a constituit ea însăşi în acest dialog cu civilizaţia modernă şi s-a instituit ca factor de 
modernizare, de schimbare socială, devansând multe dintre procesele de dezvoltare modernă. 

Nucleul tuturor dezbaterilor despre formele fără fond îl reprezintă naţionalizarea culturii 
şi a societăţii româneşti în contextul ofensivei civilizaţiei moderne, iar aceste dezbateri se 
derulează concentric: întâi limba, apoi şcoala, literatura, cultura, instituțiile, societatea în an- 
samblu. Se caută fondul nostru originar regăsit în moştenirea dacă şi romană. 

Implicarea culturii în modernizarea românească s-a produs, întâi, în formarea spiritului 
public, necesar în înfăptuirea dezideratelor social-economice naționale. Începând cu Școala 
Ardeleană, cultura română devine modernă, întrucât a conştientizat că numai o dezvoltare rapidă 
poate contribui la afirmarea şi conservarea spiritului național. Concepţia culturii active este o 
metodă de integrare europeană (A. Marino, 1979, 31). Identitatea națională şi europeană se 
realizează înainte de toate prin cultură, de unde şi aspiraţia puternică spre culturalizarea po- 
porului, ca modalitate esenţială de formare a spiritului naţional. Indiscutabil, românii şi-au 
conservat identitatea etnică, religioasă şi chiar statală, dar au fost nevoiţi să suporte şi influența 
culturii imperiale otomane. 

În spaţiul românesc, spiritul critic se manifestă încă din secolul al XVII-lea — momentul 
umanismului civic, faza de reconsiderare a raporturilor tradiționale şi de depistare a unor noi 
raporturi culturale. Schema intelectuală nu a evoluat brusc, ci ca un „raţionalism ortodox“. După 
faza de afirmare a unei „conştiinţe ortodoxe“, în secolul al XVI-lea, în a doua jumătate a seco- 
lului al XVII-lea modelul a fost modificat şi amplificat (Duţu, 1978, 159). Noua formă de 
universalitate difuzată la Paris, care a oferit un limbaj comun pentru marile probleme europene, 
a înlăturat o parte din profunzimile trecutului. 

Dezvoltarea modernă în Principatele Române corespunde unei transformări în mentalitate, 
ea fiind impulsionată de mişcarea culturală europeană. Cultura română modernă a interferat cu 
cea populară, rurală, şi a integrat-o în structurile ei, dar în planul infrastructurii şi în cel economic, 
al civilizației, se manifesta decalajul; aici exista stagnare, pe când în cultură exista inovaţie. Cei 
care urmau să facă revoluţia de la 1848 erau cărturari, care au realizat că societatea românească 
trebuie să se schimbe, fiindcă lumea se schimbă foarte rapid (Pippidi, 1191). Faţă de această 
nouă situaţie, s-a impus spiritul critic, care a devenit, în timp, un trend exprimat de cultura critică 
românească, o cultură internă ce s-a constituit într-o paradigmă culturală independentă de teoriile 
apărute la incidenţa unor culturi diferite (Bădescu, 1984). 

Cultura este un factor de filtrare şi modificare a tot ce intră în contact cu substratul istoric 
al unei naţiuni. Pe temeiul conservării identităţii naţionale, grupuri sociale româneşti adaptează 
sistemul de valori universale în forma adecvată procesului de întărire a identităţii proprii în 
contextual modernizării precipitate, întrucât numai un fond cultural puternic decide traseul 
evoluţiei sociale interne. Unitatea culturală şi diferențierea sunt factori esențiali de constitu- 
ire a conştiinţei naționale. 

Dezvoltarea modernă se produce la noi în tensiunea existentă între toți factorii dezvoltării, 
cu deosebire între cultură şi economic, acesta din urmă fiind foarte slab, prin urmare cel mai 
vulnerabil în competiţia cu economia capitalistă apuseană. Cultura dinamizează permanent 
spaţiul public prin reflexia asupra dezvoltării social-economice, astfel încât ea devine în anumite 
momente chiar factor generator de dezvoltare. Dar de oricâtă forță spirituală şi ideatică ar 
dispune, ea nu se poate substitui dezvoltării întemeiată în baza economică. Când s-a produs 
revoluţionarea structurilor sociale din ţările române, s-a ridicat problema unei noi culturi. 
Modernizarea românească nu a pornit de la tradiția culturii naționale create de Curte, adică de 
puterea domnească, ataşată puternic de valorile bizantine, ci de la contagiunea cu spiritul mo- 
dern, şi de aceea trebuia creată o nouă cultură. Deci civilizația modernă nu a apărut organic, 
ca efect al culturii tradiționale de Curte, pentru că aceasta era imobilă, contemplativă, fără a 
fi orientată către acţiune, inovaţie şi progres. Rolul ei a fost luat de cultura asimilată din Occident. 
Abia după adâncirea modernizării s-a cerut remodelarea cu tradiţia, cu cultura română, repre- 
zentată de cultura populară şi de cronicari (Duţu, 1972). 

Construcția culturală națională pornea, aşadar, de la ceea ce oferea Europa, însă proiectele 
preluate urmau să fie aplicate într-o societate unde majoritatea este alcătuită din ţăranii a căror 
spiritualitate evoluează paralel cu noua cultură, modernă. Toate argumentele despre integrarea 
noastră în Europa modernă trebuie să devină idei comune, să fie conştientizate şi chiar asumate 
de țărănime. Orientarea claselor conducătoare şi a cărturarilor către Europa a condus la afir- 
marea unui decalaj între nivelul de înţelegere şi pregătire al elitelor şi cel al poporului, care 
continuă să evolueze în cadrele culturii sale proprii, o cultură orală şi populară. Cu alte cuvinte, 
avem contradicția dintre raționalitatea populară şi cea formală. Cert este că intelectualii au 

fost obligaţi să precipite dezvoltarea modernă, încercând să recupereze decalajul dintre ei şi 
Europa, ca apoi să conştientizeze nevoia reîntoarcerii la fondul intern. 

Nu este greu de sesizat obsesia substratului socio-istoric în întreaga noastră cultură mo- 
dernă. Prin latinism am descoperit dacismul, originea primă; la fel, prin occidentalism am 
descoperit românismul, propria identitate. Latinismul este asociat cu europenizarea majoră 
şi reprezintă un exemplu despre modul în care o cultură străină devine autohtonă, dar și de 
astă dată se caută un fundament; acesta este dacismul. Orice preluare străină trebuie să se 
regăsească într-un fundament naţional. Ardelenii doreau să fie recunoscuţi ca trăgându-se direct 
din romani, motiv pentru care susțineau curățirea limbii române de orice element străin limbii 
latine. Ce este de reținut? Că, spre deosebire de alții, noi am avut şi avem tot timpul un argu- 
ment de neclintit: originea daco-romană, pe care n-o poate nega nimeni. Deși exista o unitate 
a culturii românești, sub aspectul limbii, al unor tradiții şi obiceiuri, existau şi există încă 
diferenţe între cultura din Ardeal şi cultura din Moldova sau cea din Muntenia. M. Ralea a 
sesizat foarte bine orientarea fiecărei provincii istorice către o anumită cultură imperială, de 
pildă transilvăneni şi bucovinenii erau atrași mai mult spre Occident, iar în Principate domina 
Bizanțul, ştiut fiind că programul politic otoman îngloba capitole întregi din tradiţia imperială 
bizantină. Unitatea originară a tuturor românilor se regăseşte în cultura populară, obiceiuri, 
aspirații, comportamente, tradiții. 

Dacă admitem constituirea culturii moderne occidentale prin copierea modelului culturii 
antice, atunci se poate spune că, aceasta la începuturile ei, a fost formă fără fond? Modernizarea 
românească nu a pornit de la antici, ci de la cultura occidentală, care filtrase deja cultura antică, 
şi această cultură occidentală s-a suprapus peste cultura populară care a transmis fondul anti- 
chităţii, al originarului, în forme populare. Naţionalul este exprimat prin originar, pământean, 
natural, simplitate, stabilitate, tradiţie, specific, autohton, toate opuse cosmopolitismului și impli- 
când „rezistenţa şi chiar aversiunea față de schimbările generatoare de malformații ale civilizației 
de import, faţă de formele goale, faţă de orice gen al xenomaniei și în genere faţă de orice exces“ 
(Babu Buznea, 50). Este detectabilă şi pseudoechivalenţa „barbarie-—autohton“, „civilizație—xe- 
nomanie“ (în speță „franțuzomanie“), „modern-occident“, „tradițional-orient“. Antitezei 
„Istorice“ (daci-români) i se substituie antiteza „culturală“ (barbarie-civilizaţie), apoi cea „etnică“ 
(pământean-străin), cu corespondenţele ideologice (fond-formă, vechi-—nou, durabil-perisabil) 
(bid., 51), la care noi adăugăm adevărat-fals, real-aparent. Pentru Kogălniceanu, şi apoi pentru 
Eminescu, patriarhal (autohton) mai înseamnă şi „poetic“, spre deosebire de civilizaţie, care se 
caracterizează prin „prozaism“. 

O observaţie care ar putea fi dezvoltată se referă la situaţia tipică a formării civilizaţiei 
române moderne prin crearea unui organism politic-juridic artificial, dar prin conservarea me- 
diului social natural, alcătuit din țărănime, în special, care a protejat, la rându-i, mediul natural 
propriu-zis. Dezvoltarea noastră modernă nu s-a făcut prin agresiunea asupra naturii, doar 
astăzi, la început de secol XXI, asistăm la o distrugere a mediului nostru natural, se pare sin- 
gurul, din spaţiul european, conservat în toate componentele lui. 

Cultura, prin capacitatea ei de a se dezvolta independent, a avut o evoluție spectaculoasă, 
sincronică Europei civilizate, în schimb civilizația a evoluat în ritm mai lent şi în sensuri profund 
contradictorii. Cultura acumula rapid și îşi crease deja o tradiţie, un capital, un câmp de acţiune. 
Prin cultură, civilizaţia apărea ca modernă (organismul instituțional, de pildă), însă ca mecanism 
de evoluţie şi generare a raționalității (spiritul public, înţelegerea legilor ca expresie a acestei 

raționalități, administraţie nouă) comporta serioase decalaje şi disfuncţii, absurdităţi. Formele 
fără fond reflectă discrepanta dintre raționalitate, raționalism şi istorism. Civilizaţia a fost difu- 
zată şi susţinută de cultură, şi nu de societate. Nevoia unei noi culturi s-a pus odată cu nevoia 
unei noi civilizații, cultură ce reflectă în măsură tot mai adecvată organicitatea, istoricitatea şi, 
de aici, poziția ei de avangardă. Civilizaţia porneşte de la social şi de la economic. Raționalismul 
se produce prin mari mutații în cultură, reuşind să ardă etapele, să le comprime şi să le amal- 
gameze. Raţionalitatea şi raționalismul (civilizaţia şi cultura) s-au declanșat aproape concomitent 
în procesul de modernizare românească, dar raționalismul întruchipat de cultură nu a dus direct 
la raționalitate, deşi nevoia unei noi culturi s-a pus odată cu nevoia unei noi civilizaţii. 

Cultura s-ar identifica cu raționalismul, civilizația cu raționalitatea, iar societatea cu istori- 
citatea, toate fiind înglobate în naţional. Naţionalul este factorul paradigmatic sau prisma prin 
care se răsfrâng cultura, civilizaţia şi societatea. Curentele organiciste, cu precădere junimiștii 
şi Iorga, vizează această triadă: raționalism (cultură), raționalitate (civilizație), istoricitate 
(societate). Naţionalul nu fiinţează izolat, ci în strânsă dependenţă de factorul extern. Raţio- 
nalitatea se reproducea încet, ea era efectul culturii şi s-a impus prin cultură, însă fiinţarea ei 
concretă depindea de contextul social şi economic, deci, altfel spus, de societate. 

Există mai multe niveluri de subordonare şi supraordonare a relațiilor dintre cultură, 
societate şi civilizaţie. Cultura şi societatea, deci, raționalismul şi istoricitatea, sunt subordonate 
civilizaţiei. La rândul lor, toate sunt subordonate naţionalului, dar naţionalul, la rându-i, este 
subordonat, voit sau nu, internaționalului, care uneori ia forma civilizaţiei moderne, civilizaţiei 
europene sau spiritului timpului. În istoria modernă a României, preocuparea esenţială era 
formarea acelui spirit public necesar noii civilizaţii. 

Constituirea capitalului cultural al naţiunii a fost temeiul, asemănător celui economic, pe 
care s-a clădit civilizația română modernă. Modernizarea a fost accelerată în cultură, în lipsa 
bazei tehnologice, a unei industrii puternice. De aceea chestiunea dezvoltării se punea în 
termenii: tradiție-modernitate, istorism-raţionalism, raţionalitate—raționalism. 

Cei care au formulat teoria formelor fără fond au fost cărturari, ea fiind prezentată înainte 
de toate ca o problemă culturală, deoarece cultura a fost prima care a înregistrat nevoia de 
schimbare. Cărturarii au fost cei care au deschis calea către o înţelegere rațională a societății 
moderne româneşti. Modelul teoretic național este elaborat de autori cu o viziune europeană, 
cu o cunoaştere a problemelor civilizației moderne pe care o voiau edificată în România potrivit 
trebuinţelor şi specificului naţional. Acest model este justificat de dezvoltarea unor discipline 
ştiinţifice care studiază poporul, recte ţăranul: folclorul, etnografia, istoria, lingvistica. O bună 
parte a intelectualității românești a acţionat în aceste discipline. Să-l menţionăm pe I. Heliade 
Rădulescu, care afirmă că limba înseamnă naţiune, iar studiul limbii înseamnă studiul națiunii. 
Al. Russo acordă un rol esenţial studiilor poporane, de altfel o scriere de-a sa se intitulează 
Studie moldovană. Kogălniceanu argumenta necesitatea istoriei naționale, la fel ca Bălcescu. 
Eminescu era intens preocupat de „metodul genetic“ în studiul popoarelor. 

Tocmai de aceea printre temele teoriei formelor fără fond se înscrie rolul intelectualităţii 
în procesul de modernizare. A. Russo, G. Asachi, I. Heliade Rădulescu, C. Negruzzi, şi apoi 
Junimea își îndreaptă critica spre intelectualitate. Cei care făceau împrumuturi masive din cultura 
europeană erau intelectualii, şi, în consecinţă, se manifestă un interes aparte faţă de conduitele 
acestui grup social. Clasă cultă, formată în mare parte în şcoli europene, educată în spiritul 
cerinţelor modului de viață occidental, ea este predispusă la transplantarea culturii străine în 

statul român pentru a crea o cultură națională. Teoria formelor fără fond este o reacţie la această 
situație duplicitară a unei părți din intelectualitatea românească, la atitudinile de scepticism şi 
de neputinţă în ceea ce privește valorificarea potenţialului ei în tară8. Semnificative sunt poziţiile 
a două personalități: Alecsandri şi Kogălniceanu care, la revenirea de la studii, manifestau neîn- 
credere cu privire la utilitatea lor în Moldova. Interesant, pericolul împrumuturilor și al imitației 
formelor străine a fost subliniat pregnant de către cei care au făcut studii în străinătate, aceştia 
au sesizat necesitatea pregătirii culturale pentru nevoile naţionale. 

Problema ridicată de teoria formelor fără fond era însușirea aprofundată a culturii care să 
ducă la civilizaţie. Nu conta nivelul de cultură, dacă acesta nu se concretiza în acțiune, în schim- 
bare. S-a sesizat pericolul acumulării de cunoştinţe, fără ca acestea să devină fapte. Nouă nu 
ne lipsea tradiția culturii, ci tradiția civilizaţiei, şi de aceea s-a imitat civilizația occidentală, cu 
deosebire cea franceză. 

Fiind o cultură prin excelenţă orală, cultura română s-a văzut în situația de a se adapta la 
exigenţele cuvântului scris, ale dialogului, ale disputelor pe bază de cuvânt. Este una dintre 
cauzele care au dus la discrepanţa dintre formă şi fond. Eminescu clamează pericolul repre- 
zentat de scribi, de „proletari ai condeiului“. Noua civilizaţie s-ar face prin cuvânt, şi nu prin 
efort constructiv şi ar fi suficientă proclamarea principiilor pentru a fi modern. 

Teoria formelor fără fond afirmă o trăsătură indecelabilă modernizării românești în decalajul 
dintre suprasaturația de modernizare, în planul activităţii intelectuale sau culturale, şi deficitul 
de modernizare, în planul activităţii economice, dintre producţia culturală şi producția 
economică. S-a subliniat sincronizarea dezvoltării culturii românești cu Occidentul, proces 
care nu s-a produs ca urmare a schimbării economice autohtone moderne, aspect sesizat de 
Eminescu: atitudinea noneconomică faţă de producţie. Cultura română a stimulat aspiraţiile 
de schimbare. În lipsa forţei economice, cultura a putut să realizeze obiectivele procesului 
de civilizație. De aici, poziţia ei de avangardă, dar şi o serie de deformări derivate din modul 
de a aborda modernizarea, de unde impresia de „beletrism“, remarcată, de pildă, de Zeletin. 

În timp ce, economic, decalajul era mare faţă de Occident, sub raport spiritual era mult mai 
mic; pe când gândirea socială şi culturală era dominată de conservatorism, cea politică era opusă, 
adică liberală. Acest paradox al dezvoltării noastre se leagă de teoria formelor fără fond. Functio- 
narea instituțiilor burgheze românești a fost posibilă datorită raportului strâns dintre afirmare 
națională şi modernizare, pentru că noul cadru naţional este de neconceput în lipsa modernizării. 

Teoria formelor fără fond este modernă, întrucât este cerută de însuși spiritul modern care 
impune necesitatea spiritului critic; prin urmare, ea nu este reacționară, vetustă, lipsită de 
legitimitate. Pledoaria pentru conservarea fondului românesc, pentru dezvoltarea lui, pentru 
realizarea acordului între formă şi fond sunt teme moderne, adică actuale, fiindcă reflectă realități 
concrete. Ea promovează în plan axiologic principiul că actul creaţiei aparține comunităţii națio- 
nale, deci valorile sunt create într-un cadru naţional, şi tocmai din acest motiv se impune asu- 
marea responsabilităţi creației proprii şi dificultăţilor în creaţie, după principii europene. 

S-a desprins din exegeza ideilor despre formele fără fond recunoaşterea discordanţei dintre 
mijloace şi scop în managementul social. Se proclamau scopuri, generoase, de altfel, dar pentru 
a căror realizare nu existau mijloace adecvate. O bună organizare cere aplicarea unui raport 
exact între mijloace şi rezultate. Când este vorba despre o reformă socială, trebuie să se cu- 
noască adevărata stare de lucruri dintr-o societate, iar preluarea unor experienţe străine să se 
facă după stabilirea, în temeiul unei cercetări, a procedeelor de acţiune valabile pentru contextual 

naţional. Acestea nu sunt simple reacţii la modernizare, şi nici un reducționism la cultura critică, 
ci reflectă starea permanentă a unui popor obligat să-şi apere identitatea. 

Teoria formelor fără fond are rara virtute de a discuta lucid despre trecutul istoric, despre 
posibilitățile reale de dezvoltare a românilor, şi de a releva ideea despre adoptarea unei alte 
viziuni privind evoluţia noastră, renunţându-se la complexul de naţiune subalternă, permanent 
obligată să facă numai ceea ce se decide din exterior. Se reclamă o dezvoltare normală, din 
fondul nostru intern, cu maximizarea efortului propriu, mai multă muncă eficientă şi rațională. 
În analiza formelor fără fond nu se pledează în nici un chip pentru restauratie, pentru revenirea 
la trecut, ci doar se compară prezentul cu trecutul; ea avertizează că procesul este greșit con- 
ceput şi administrat pentru că nu ia în seamă specificul dat de fondul intern, că formele moderne 
s-au introdus în baza unor principii ale unei teorii abstracte despre modernizare, concepute în 
alt spaţiu social şi național, fără să se fi făcut un studiu al contextului istoric, naţional şi social 
românesc. Teoria formelor fără fond capătă expresia unui canon reluat de fiecare dată când, 
voit sau nevoit, se face tranziţia la un nou stadiu precipitat de evoluţie. O dovadă că adversarii 
formelor fără fond porneau tot de la forme rămâne pledoaria pentru o gradare a dezvoltării 
formelor, de pildă întâi dezvoltarea învățământului primar, şi apoi a celui superior, deci tot o 
evoluţie de la formă la fond. 


9.7. Formele fără fond în societăţile aflate în continuă tranziţie 


Am spus că formele fără fond apar în România întrucât ea se prezintă ca un model de ţară 
a tranzițiilor, nici măcar una finalizată. Instituţiile, elitele, statul însuși nu s-au născut dintr-un 
travaliu propriu continuat într-un şir de generaţii de-a lungul căruia fiecare să fi adăugat con- 
tribuția proprie la moştenirea culturală a societăţii. Dimpotrivă, negarea, demolarea sau punerea 
între paranteze a trecutului par a fi marca oricărei generații. Singurul cadru de continuitate 
l-a reprezentat şi-l mai reprezintă încă satul. De aceea, am susţinut că tradiția țărănească, în 
contextul nostru, este generatoare de progres. Clasele diriguitoare au fost mai mult obsedate 
de recuperarea decalajului față de ţările moderne decât de gândirea unor direcții de dezvoltare 
modernă ca o continuitate istorică a fondului intern. Și aceasta s-a întâmplat deoarece constrân- 
gerea modelului occidental era prea puternică, iar evitarea sau abandonarea lui ar fi dus la 
consecinţe imprevizibile pentru viitorul societății româneşti. 

Nu pot fi negate transformările apărute în societatea românească, datorate proceselor de 
modernizare, numai că acestea nu se produceau în sat. Schimbările din societatea urbană au 
fost radicale, ca urmare a modernizării instituționale, astfel încât ţăranul secelean, lucrător 
în Bucureşti înainte de 1848, întors în 1891, nu mai recunoaşte nimic din locurile ştiute de 
el, fiind convins că se află la Viena sau la Pesta (lonescu-Gion, 473-474). 

Dezvoltarea modernă în unele ţări a preluat modele ce se sprijină din ce în ce mai puţin 
pe rădăcinile culturale, pe obiceiurile şi tradițiile poporului. Explicaţia eşecurilor, mai ales 
în ţările în curs de dezvoltare, rezidă în faptul că se transferă pur şi simplu capital, tehnologie, 
„know-how“, care nu sunt încorporate organic sau acceptate şi interiorizate de populația unei 
țări, şi deci nu are loc o adevărată dezvoltare. Odată obiectivul atins, se observă că nu are 
nici un fel de efect rodnic, multiplicator, ba chiar, deseori, se constată că mai mult dăunează”. 

Ce merită a fi reținut din dezbaterea formelor fără fond în cultura română? Criticii actelor 
de modernizare nu erau mai puţin moderni şi nu respingeau modernizarea. Este limpede, cultura 

română nu dispune de o doctrină sau de o personalitate care să teoretizeze antimodernizarea 
sau antioccidentalismul. Cei ce critică modernizarea gândesc, şi ei, schimbarea, dar îşi pun 
problema: pe ce cale ne modernizăm? Ne putem întreba astăzi, dacă s-ar fi manifestat mai 
multă prudenţă şi spirit critic, şi am fi evoluat pe linia continuării reformelor Cuza-Kogăl- 
niceanu, multe dintre frustrările şi dificultățile de astăzi nu ar mai fi fost atât de accentuate? 
Se uită că nu s-a dat soluţie problemei agrare, de fapt chestiunea dominantă a epocii noastre 
moderne, şi timp de două sute de ani am tot amânat luarea unor decizii clare în ce priveşte 
agricultura şi satul. Modernizarea, trebuie s-o recunoaștem, s-a făcut numai în beneficiul real 
al unui grup minoritar, iar restul populației, predominant rurale, a trebuit să plătească pentru 
costurile exorbitante de întreţinere a unor instituții pe care nu le percepea ca fiind reale. Din 
perspectiva viitorului, aceste instituţii s-au dovedit viabile, dar din cea a prezentului, problema 
eternă a românilor — prezentul! — nu ofereau nimic. 

Observăm că, în secolul al XIX-lea, ca şi astăzi, de altfel, libertatea nu este suficientă în 
adoptarea unor strategii de gestionare a proceselor de dezvoltare. Românii au cunoscut de-a 
lungul istoriei lor moderne alternante între perioade dominate de regimuri autoritare şi perioade 
dominate de regimuri democratice. Trecerea de la dictatură la democraţie se caracterizează prin 
destructurarea vechilor instituţii şi impunerea unor noi valori, însoțită de un haos informațional 
şi decizional, de anarhie în aplicarea şi respectarea normelor sociale. Regulile sunt abolite sau, 
pur şi simplu, nerespectate. Perioadele de tranziţie aduc la suprafaţă multe inițiative, idei, toată 
lumea se crede îndrituită să schimbe lumea, dar concomitent apar frustrările, deziluziile, toate 
cu efecte, unele grave, asupra evoluţiei societăţii. Toate acestea permit ca în spaţiul public să 
se afirme felurite conduite, de la parveniţi, corupți, până la noii ciocoi sau precupeți. Binele 
parcă ar fi un ideal al altei lumi. Totul este rău şi se trăieşte cu senzaţia că nimic nu se mai 
poate îndrepta. Cea mai nocivă atitudine o reprezintă acceptarea minciunii poleite în adevăruri 
sacrosancte, întărită de delațiune, luată drept act de onestitate şi moralitate, exprimată agresiv 
şi cu nonşalanţă de cei care dețin pârghii economice sau politice obținute prin fraudă şi şantaj. 

În locul unei evoluţii organice, întemeiată în creaţie, s-a adoptat dezvoltarea prin imitație, 
pentru că s-a crezut şi se crede și astăzi că numai astfel am putea prinde din urmă ţările dez- 
voltate. Este un adevăr, nu de puţine ori uitat, anume vrem cu orice preţ să ne comparăm, ba 
mai mult, să atingem, dacă se poate instantaneu, nivelul ţărilor moderne dezvoltate. O cursă 
contra cronometru domină cultura română de vreo două sute de ani. Aici stă valabilitatea teoriei 
formelor fond. Ea avertizează asupra artificialității organismului politico-juridic românesc 
modern. Să spunem că teoria formei fără fond caută să explice complexul nostru european şi 
„sindromul prinderii din urmă“. Statul român modern s-a construit cu modele de import, neasi- 
milate de către societate, întrucât nu a avut timpul necesar de a se adapta la conţinutul lor, iar 
elita modernă a ţării, formată în şcolile Apusului, se întorcea în ţară ca exponentă a unui sistem 
de valori şi a unor conduite cu mult diferite de mentalitățile şi credinţele înrădăcinate în tradițiile 
lor. Mai mult, o parte din elită se exprimă în numele unei culturi, în secolul al XIX-lea, cea 
franceză sau cea germană, astăzi — cea americană sau, cu un termen generic, occidentală. De 
aici, o ruptură între „bonjurişti“ şi „bătrâni“ în secolul al XIX-lea, între „bursaci“ şi „băștinași“ 
la începutul mileniului trei. S-a ajuns la proclamarea ideii că adevărații purtători de progres, 
competenţă şi moralitate sunt numai cei care au lucrat în străinătate sau au absolvit şcoli occi- 
dentale, şi numai ei pot să-i înveţe pe români regulile vieții democratice în România, deşi nici 
unul dintre ei, este vorba despre „occidentalii“ de astăzi, numiţi în demnități oficiale, nu au 

arătat, cel puţin până acum, că dispun de competenţe profesionale şi manageriale sau de proiecte 
mai eficiente decât ale profesioniştilor din ţară. 

Înainte de orice, ne aşteptam de la „occidentalii“ noştri să impună criterii clare pentru o ierarhie 
reală a valorilor, o conduită morală, ceea ce nu s-a văzut. Dimpotrivă, vedem o creştere tot mai 
accentuată, în ultimii ani, a noncomunicării între elite şi mase, primele fiind mai mult egolatrice, 
interesate în a-şi impune, prin orice mijloc, propriile idei, care sunt de fapt ideile altora, adică 
importate. Este un semn al subdezvoltării noastre pretenţia elitelor de a fi identificate cu poporul. 
Dacă parcurgem scrierile unora dintre cei care se pretind exponenţii noii societăți, vom constata 
lipsa oricărei perspective proprii asupra dezvoltării societăţii româneşti. Ne integrăm în Europa, 
dar nu avem o viziune a intelectualilor români despre locul şi rolul României în structurile 
europene. Pur şi simplu, se aşteaptă idei şi soluţii de la europeni, iar noi, intelectualii, aplaudăm 
fără rezerve tot ce ni se oferă din afară. Se discută destul de puţin despre avantajele imense de 
care profită un grup, minoritar, ce-i drept, de pe urma incoerenţei și lipsei de perspectivă asupra 
a ceea ce se va întâmpla după intrarea în Uniunea Europeană. Vom asista la o recrudescenţă a 
formelor fără fond, ale căror efecte le va resimţi majoritatea românilor. 

Când vorbim despre români, îi înfierăm, pe bună dreptate, pentru pasivitatea lor în fața unor 
fenomene ale tranziției, cum sunt corupţia, destructurarea sistemelor de valori şi invazia non- 
valorilor în spaţiul public, exploatarea muncii altora de către indivizi care au acaparat putere 
economică. Numai că oamenii de rând imită conduita liderilor, deloc interesaţi în a respecta ei 
înşişi normele şi legile. 

Ajunşi la subiectul psihologiei etnice, esenţial în analiza tranziției şi, prin urmare, în cea a 
formelor fără fond, trebuie să admitem că după lungi perioade de instabilitate, de nesiguranţă 
în funcționarea instituțiilor sociale, de incertitudine asupra conduitei actorilor principali, şi ne 
referim aici în primul rând la elită, poporul român a adoptat conduita adaptabilității, care înseam- 
nă, înainte de toate, o conduită ce accentuează asemănarea, certitudinea și simplitatea în dauna 
diferențierii, schimbării, necunoscutului și complexității, fără ca acestea să însemne neapărat 
opțiunea pentru regimuri dictatoriale sau autoritare. Decalajul de dezvoltare modernă în evoluţia 
noastră istorică conferă încă societăţii românești un caracter aparte, chiar şi în zona geopolitică 
în care fiinţează. Vrem să spunem că noi, românii, trăim mai acut decât unele dintre popoarele 
noastre învecinate, defazarea de ritmul civilizației occidentale. Poate de aceea, foarte mulți români 
acceptă integrarea în structurile euro-atlantice, fără a-și mai pune întrebări asupra dificultăților 
ce vor decurge de aici. Probabil, acel instinct de conservare în faţa atâtor vicisitudini cunoscute 
de-a lungul istoriei prevalează în orientarea necondiționată spre civilizația europeană. 

Trebuie s-o spunem fără echivoc, elitele româneşti, dincolo de diferenţele de doctrină sau 
ideologice, au gândit în termenii preluării şi adaptării instituțiilor occidentale. Noi nu avem în 
cultura română un veritabil cercetător al Occidentului, nici măcar teologii şi doctrinarii ortodocși 
nu pot pretinde aşa ceva, din care să se creioneze o imagine reală, inclusiv asupra erorilor, nu 
puţine, ale acestuia. Drept urmare, aceeași atitudine apare la populaţia României, cu siguranța 
modelată de conduita prooccidentală a elitelor. Noi nu avem europenişti şi anticuropeniști, 
curente ideologice europeniste şi curente antieuropeniste. Indiscutabil, societatea românească 
acceptă un unic model de dezvoltare, cel european. Ce reprezintă astăzi toate clamările despre 
existenţa unui unic model de dezvoltare, deşi antropologii vorbesc despre constantele universale 
ale culturii, realizate însă într-o diversitate de forme, decât surprinderea unui trend de integrare 
în structurile europene? 

Tranziţia actuală prin care trece România prezintă multe similitudini cu perioada de început 
a epocii noastre moderne. Astăzi ne confruntăm cu forme fără fond rezultate din idei, fapte şi 
mentalități ce ființează predominant în această perioadă de tranziţie. În primul rând, trebuie amin- 
tită Constituţia adoptată în 1991. Actul fundamental al țării a fost elaborat pentru o societate în 
care, la momentul acela, dominant era modelul de viaţa socială și de economie socialiste, iar 
societatea capitalistă practic nu ființa. Apoi, constituţia conţine o prevedere privind prioritatea 
reglementărilor internaționale față de cele interne, premisă indiscutabilă pentru generarea de 
forme fără fond. În același mod se poate discuta și despre procesul de privatizare, eminamente 
capitalist, realizat de oameni cu o formaţie economică socialistă. Aşa se explică multe dintre 
comportamentele de capitalist sălbatic, primitiv, la mulți dintre noii proprietari, care nu au exersat 
relația dintre patron şi salariat, cu respectarea strictă a drepturilor elementare ale angajatului. 
Funcționarea aproape nestingherită a economiei subterane confirmă inadaptabilitatea sistemului 
legislativ şi a unor instituţii la nevoile reale ale societăţii româneşti. 

Dincolo de oricâte observaţii s-ar face, indiscutabil, problemele analizate de teoria formelor 
fără fond sunt reale. Formele fără fond se manifestă la toate palierele vieţii sociale: juridic, politic, 
cultural, economic, administrativ. Când se judecă teoria formelor fără fond se insistă, cu obstinație, 
pe ideea că tezele ei nu au fost confirmate de evoluţia ulterioară a statului român. Însă nu aceasta 
este esenţa teoriei. Esenţială rămâne diagnoza asupra situaţiilor ce apăreau din funcționarea unor 
instituţii moderne, preluate tale quale din societatea occidentală. Se reliefa mentalitatea conform 
căreia se poate ușor adopta un sistem instituțional fără a depune efortul propriu de gândire. Este 
clar că instituţiile moderne acționau în beneficiul unor categorii sociale, şi acestea nu acceptau 
ideea că asemenea aşezăminte ar putea genera forme fără fond!0. Numai că aceste forme, deşi 
au propulsat valori ale modernităţii și au reglat relaţiile sociale de tip burghez, nu au determinat 
o evoluție modernă deplină în toate structurile societății româneşti. 

Noi trăim în durata lungă a istoriei. Idei afirmate acum două secole sunt valabile şi astăzi. 
Trăim într-o continuă tranziţie, pentru că nu am rezolvat nici astăzi problema românilor din 
totdeauna: chestiunea agrară şi ţărănească. I se da va în viitor o soluţie? Cu siguranţă, Uniunea 
Europeană va gândi o strategie. Întrebarea este: cum şi de către cine? 


Note 


1. Găsim aceeaşi semantică şi la un autor francez, care scrie în anii '60 ai secolului al XIX-lea: „Un 
domnitor fără palat, un cler fără morală, o academie fără membri, o bibliotecă fără cititori [...] tribunale fără 
justiţie“, Le Cler, La Moldo-Valachie ce qu’elle a été, ce qu 'ele a pourrait étre, Paris, f.a., 307. 

2. Întâlnim obsesia lui „fără“ şi la scriitori de mai mică anvergură: „Fără credinţe tari, fără principie, fără 
pasiuni nobile, fără devotament, fără patriotism suntem cufundaţi într-o indiferință culpabilă, într-o apatie de 
moarte, trăim fără să ştim pentru ce, suntem târâți fără să ştim unde“ (Ionescu, 244). „Fără tradiţiuni în guvern, 
fără o stabilitate în credinţe, fără convicţiuni și voinţa toţi oamenii noștri de stat au urmat politica şi diplomaţia 
importată în statul român în timpii nefaşti ai României, în spaţiul de un secul şi jumătate, sub domni străini“ 
(Bolliac, 221). Mai sunt şi alte relaţii: „şi-şi“, „nici prea prea nici foarte foarte“. 

3. Expresii ale criticii în formula formelor fără fond circulau şi în Europa, de pildă în Italia: „ce este 
libertatea fără oameni liberi? Sunt forme fără conţinut, rugăciuni fără credinţă, soldaţi fără patrie“, scrie 
Francesco de Sanctis, în Saggi critici, Milano, 1933, p. 269 (apud Marino, 1968, 188). La Burke, de Bonald, 
de Maistre întâlnim critici asupra revoluţiei franceze şi respingerea formelor sale politice şi sociale. Saint- 
Simon afirmă în L Industrie că nici o instituţie nu este admisibilă, nici posibilă, nici durabilă „decât aceea 
care nici nu depăşeşte, nici nu întrece starea actuală a societăţii“ (cf. Marino, 1968, 188). Este adevărat, reacţiile 

faţă de civilizaţia din Apus, pornite din culturi occidentale, vizează alte dimensiuni decât o face o teorie despre 
mersul societăţii într-o ţară în curs de modernizare. 

4. Rolul căilor ferate a fost remarcat de K. Marx: „De aceea căile ferate vor deveni în India adevăratul 
precursor al industriei moderne“ (Marx, Engels, 306). 

5. Şi alți autori recunosc existenţa formelor fără fond, inclusiv în perioada postdecembristă, după cum 
se spune într-un articol: „Ne aflăm azi într-o situaţie tragi-comic similară. Am pornit o reformă ţcolară (ce-i 
drept, se pare că dacă nu se proceda cu grăbire se pierdea ultimul tren cu bani de la Banca Mondială!) elaborând 
documente cu terminologie occidentală, dar avem în tcoli puţini oameni care să le ştie citi şi înțelege, și mai 
ales oameni antrenați să le pună în operă, sau măcar binevoitori“ (Mecu şi Mecu). 

6. Teoria formelor fără fond ridică şi o chestiune ce ţine de profilul psihologiei etnice, anume nevoia de 
consecvență atât în marile acte, cât şi în cele cotidiene. Un exemplu de nerespectare a termenului de finalizare 
îl constituie cuvântul „imediat“, care nu înseamnă înfăptuirea rapidă a unei cereri. De pildă, la un ghișeu public 
funcţionarul spune „imediat“, ceea ce nu înseamnă, cu siguranţă, „acum“. „Imediat“ înseamnă, pentru el, că 
va încerca, deşi totul este prevăzut în norme sau legi. La fel, şi România își va rezolva problemele „imediat“, 
aceasta însemnând că urmează să le soluţioneze, dar nu se știe cu siguranţă când. În același sens și expresia 
„merge şi aşa“, ca soluţie la o problemă ce trebuie soluţionată în anumiţi parametri. „Merge“, dar mai ales 
„merge şi aşa“ exprimă în realitate, un mod specific românesc de a aborda calitatea lucrului făcut. 

7. „Regândirea lumii în folclor constituie un alt mod față de paradigma filosofiei greceşti — de integrare 
a momentelor discursului despre lume, de la un inventar finit de imagini la infinitul metaforei populare, de 
la logos-ul popular la limba însăşi ca ontologie implicită. Se trece nu de la ontologie către planul uman, ca 
în paradigma greacă, ci invers, de la ethos către ontologie; nu de la întemeierea rațională a oricărei existenţe 
către existenţă specific umană, ci de la umanismul popular către raționalitatea limbii şi a lumii în genere“. 
loan Goian, Valori și sensuri filosofice în cultura populară tradițională, în Istoria filosofiei româneşti, vol. 
I, ediţia a doua (coordonatori D. Ghişe, N. Gogoneaţă), Editura Academiei Republicii Socialiste România, 
București, 1985, 99. 

8. Daniel Barbu aduce un înţeles al formelor fără fond legat de aspiraţia intelectualilor la putere: „Formele 
fără fond reprezintă o formulă într-atât de percutantă încât poate fi răsturnată: puterea intelectualilor se prezintă 
ca un fond fără forme, este un mod de a proclama un adevăr ce nu se întrupează niciodată în practica politică. 
Formula nu-şi pierde forţa nici atunci când este plagiată: puterea intelectualilor acoperă distanţa (variabilă 
în funcţie de momentul istoric) dintre instituţiile, întotdeauna dezamăgitoare, ale Statului şi o societate 
incapabilă să-și facă auzit glasul prin propriile mijloace“ (Barbu 1997, 35). 

9. De pildă, reluarea tradiţiilor în materie de construcţii de locuinţe, adică tehnici şi soluţii constructive 
tradiționale folosind materii prime locale, adaptate climei. Or, atât aşa-zisele bidonvilles, cât şi ansamblurile 
de locuinţe moderne, realizate după tehnologii moderne, sunt străine locului şi tradiţiei locale. De aceea, 
astfel de locuinţe se degradează rapid, pentru că oamenii care le locuiesc nu au obişnuinţa să le întreţină, nu 
stăpânesc tehnicile necesare. Vezi interviul lui Anders Anfwedson, Literatorul, 7 1993, 8-9. 
dezvoltare de la contactul cu statele mai înaintate. Desigur că şi de aici înainte, România nu va putea trăi izolată, 
ci tot în mijlocul altor neamuri, în pas cu vremea, mergând deci spre aceleaşi țeluri care vor fi cele ale marilor 
societăţi aflate în fruntea lumii. Aceasta nu înseamnă că soarta României nu este alta decât imitarea stearpă a 
altor naţiuni. Avem un rol de îndeplinit şi acest rol este foarte clar arătat de legea de dezvoltarea sociologică a 
țărilor înapoiate şi mici, şi anume: dacă nu ştim să rezolvăm cum se cuvine problemele ce ni se pun, în mod 
fatal imitaţia noastră va fi rău făcătoare. În loc să introducem de pildă o viață modernă capitalistă, care să 
înlocuiască vechea iobăgie, am făcut în aşa fel încât s-a născut la noi în ţară o neoiobăgie, adică o formă mixtă 
care a pus în criză întreaga noastră cultură. [...] Conflictul dintre formă şi fond ar putea deci să continue şi de 
aici înainte“ (Drăghicescu, 192). 


Încheiere 


Analiza principalelor orientări din cultura română dovedeşte importanţa acordată relației 
dintre contextul național și mediul extern, şi relevă stimularea gândirii româneşti în elaborarea 
unor teorii despre dezvoltarea societății româneşti. De fapt, teoria formelor fără fond a adus 
în discuţie aspecte fundamentale ale construirii unei civilizaţii într-o ţară cu un nivel economic 
mai scăzut. 

Această teorie ridică următoarea problemă: în ce măsură este posibil ca elementele struc- 
tural-funcționale şi axiologice preluate din Occident să producă o modernizare reală a societăţii 
românești? S-au conturat trei direcţii de analiză: prima are în vedere capitalismul ca proiect 
social şi gândeşte procesul de modernizare ca fiind realizat prin imitație, care ar produce spon- 
tan transformări profunde în toate componentele societății românești. A doua vizează modul 
de transformare dependentă (vezi Roxborough) sau de continuitate istorică. Cu alte cuvinte, 
noile instituţii trebuie să derive din instituţiile autohtone existente, şi nu din nevoia de a umple 
un gol instituțional sau să fie aduse din import. A treia cale insistă pe necesitatea spiritului 
critic, adică acceptarea numai a ceea ce este adecvat fondului intern și respingerea a ceea ce 
s-a dovedit caduc în civilizația şi cultura apuseană. De fapt, teoria formelor fără fond se referă 
la conflictul dintre formele noi şi cele vechi, şi nu atât la discrepanţa dintre formele şi fondul 
vechi. Problema era înlăturarea treptată a formelor vechi şi construirea celor noi. Societatea 
românească a devenit, în timp, o lume complexă a aparenţelor, urmare a unor acte de deformare 
a modernizării care au produs forme fără fond. 

Teoria formelor fără fond exprimă atitudinea critică faţă de modalitățile de constituire a civili- 
zaţiei române moderne. Critica vizează stări reale ce trebuiau să fie înlăturate, şi este îndreptată 
împotriva: a) formelor instituționale care nu ar fi fost cerute de cadrul naţional; b) a copierii meca- 
nice a ideilor şi instituţiilor din alte ţări; c) a neadaptării organismului politico-juridic la fondul 
intern. Uneori critica era numai negativă, axată pe evidențierea unor anomalii din viaţa socială. 

Oricum, studiul formelor fără fond dă răspuns câtorva probleme care au fost discutate timp 
de mai bine de 150 de ani. Această teorie are o bază reală în realitatea istorică românească, 
mai exact fapte istorice, sociale, economice şi culturale, dar şi date statistice, care dovedesc 
ființarea de forme fără fond. Ea este o coordonată a gândirii româneşti de toate nuanțele, 
întrucât abordează căile de modernizare, iar judecăţi despre evoluţia capitalistă a ţării regăsim 
în scrierile tuturor categoriilor de specialişti, de la istorici şi filosofi până la economişti şi 
jurişti. În acest sens, este de reţinut rolul activ, catalizator al teoriei în dezbaterea culturală, 
în proiectarea soluțiilor asupra perspectivei evoluţiei moderne a ţării. Nu discutăm aici cât 
de întemeiate sunt argumentele unor autori, ci ținem să subliniem doar perenitatea unei ase- 
menea teme, chiar şi prin contestarea ei, așa cum s-a întâmplat în perioada comunistă. 

Această teorie este predominant aplicativă, şi de aceea fără o încărcătură teoretică și cate- 
gorială de înalt nivel filosofic. Cu toate acestea, prin ea se oferă explicaţii privind fenomene 
sociale precum şi modalităţi de a înţelege procesul de modernizare românească. 

Teoria formelor fără fond afirmă că nu este posibilă (sau dacă este posibilă, atunci se poate 
ajunge la consecinţe grave) copierea de forme, adică sisteme de legi si instituţii străine care 
să modeleze fondul intern (cultura, societatea, mentalitatea) şi să creeze, astfel, acelaşi sistem 
ca modelul imitat. 

Teoretic, se poate spune că teoria formelor fără fond a circumscrisă un domeniu distinct 
de analiză şi acţiune pentru cercetarea desfăşurată într-un stat aflat economiceşte într-o altă 
fază istorică față de statele dezvoltate. Ea a conştientizat particularitatea afirmării unui nou 
sistem social, recte cel capitalist, într-o ţară cum este România. Se trasa astfel un cadru teoretic 
pentru cunoașterea şi interpretarea unor fenomene româneşti. De asemenea, este transpusă 
în categorii sociologice şi filosofice o realitate complexă, categorii nu suficient de elaborate, 
şi de aici lipsa unor sensuri precise ale noţiunilor de „fond“ şi „formă“. Pentru contextul gândirii 
românești din faza de consolidare a civilizației române, cu aceste concepte au fost studiate 
tendinţe proprii în evoluţia ţărilor în curs de modernizare. Totodată, prin postularea relației 
dintre formă şi fond, ca ax principal al evoluției unui stat, investigarea fenomenelor sociale 
este orientată către înţelegerea deterministă a societăţii. 

Dezbaterea pe marginea multitudinii de aspecte ale edificării civilizaţiei a clarificat relația 
dintre factorii interni şi cei externi în cadrul unui stat situat la un alt nivel de evoluție decât 
țările occidentale. A fost elaborat un concept propriu de specific naţional. S-au emis sugestii 
care pot fi valorificate într-o teorie a evoluţiei ţărilor în curs de dezvoltare. O deosebită impor- 
tanță reprezintă fundamentarea teoretică a independenţei naționale în condiţiile specifice ale 
statului român, ca şi argumentarea legăturii dintre independenţă şi civilizație. Elemente pre- 
țioase au fost evaluate în cursul dezbaterilor despre fond şi formă, cu privire la conceptul 
de „națiune“. 

Metodologic, teoria formelor fără fond acreditează ideea necesităţii abordării într-un mod 
concret, adecvat condiţiilor sociale, istorice şi naționale ale societății româneşti. Procesul de 
creare a noului cadru instituţional şi juridic modern presupune, în mod necesar, exprimarea 
spiritului critic, a unei atitudini selective faţă de ceea ce oferă modelul de societate afirmat în 
Occident şi față de tradiţiile de care dispune statul român. În acelaşi context, este de reținut 
principiul interdependenţei, al legăturii indisolubile dintre statul român și ţările europene ca 
premisă a explicării progresului în societatea românească. De altfel, mai mult indirect, gânditori 
din secolul al XIX-lea au sesizat dificultatea interpretării realităţilor autohtone prin teorii şi 
concepte potrivite pentru ţările occidentale în lipsa metodelor de investigație a problemelor 
derivate din edificarea noului sistem social. Gândirea românească a studiat căile concrete de 
construire a civilizației române moderne şi mai puţin s-a axat pe elaborarea de teorii şi de metode 
de investigare a realității sociale. 

Politic, teoria formelor fără fond a argumentat inconsistenţa politicii liberale. Junimiștii în 
acuzau pe liberali de a fi introdus pripit civilizaţia occidentală în România. Socialiştii le reproşau 
copierea mecanică a instituţiilor apusene şi nefuncționalitatea instituţiilor burgheze în lărgirea 
democraţiei burgheze. De asemenea, partidul liberal este văzut de socialişti ca fiind o instituţie 
burgheză constituită după model apusean. Poporaniștii nu acceptau teza socialiștilor despre 
social-democraţie în România din cauza lipsei proletariatului. 

Practic, teoria formelor fără fond a stat la baza luptei împotriva imitaţiei servile şi super- 
ficiale a unor forme neviabile de civilizație, a inflației de mediocrităţi, a falselor valori, a crite- 
riilor subiective de judecare a adevăratei culturi, de estompare a exaltării naționale nedublate 
de contribuția reală la progres. Dezvăluirea efectelor negative ale adoptării necritice a formelor 
moderne de civilizaţie reprezintă o activitate necesară şi contribuie la evoluţia culturii românești!. 

Este de reținut că teoria formelor fără fond a pus în discuție probleme acute ale dezvoltării 
noastre moderne, a căror relevanţă se prelungește în timp, a căror actualitate va dăinui acolo 
unde apar fenomene specifice unui stat cu un nivel mai scăzut de dezvoltare economică și 
situat în interdependenţă de ţări care dispun de o puternică bază economică. 

Atât timp cât societatea românească va mai cunoaște perioade de tranziţie la intervale mici 
de timp, aşa cum s-a întâmplat de multe ori în ultimele două secole, formele fără fond sunt un 
element peren al evoluţiei noastre sociale şi culturale. 

Putem spune că formele fără fond sunt marca, sau brandul, cum se spune astăzi, societăţii 
româneşti. Întrucât exprimă activităţi şi realităţi din alte culturi, termenul fiind preluat ca atare 
de români, brandul însuși este o formă fără fond, ceea ce este tragic şi ironic în acelaşi timp. 


Notă 


1. Evoluţia societăţii românești moderne ar fi cunoscut, după unii exegeţi, iniţiative de anulare a formelor 
fără fond, printre ele numărându-se acţiunile de cercetare sociologică efectuate sub conducerea lui D. Gusti: 
„Înfăptuind această întoarcere asupra cunoaşterii realităţii ce se cere reformată, D. Gusti avea să imprime — 
cu sau fără voie — o nouă orientare curentului legislativ, realizând, în acest domeniu concret, ceea ce pentru 
junimiști era numai un ideal: înlăturarea formelor fără fond“ (Vulcănescu, 1998, 97). 

